
NEGYVENEGYEDIK KÖNYV 


1. [...1[1] amelyet az apja békében őrzött meg, mint mondják, ő 
felfegyverezte, s ezért nagyon kedveltté vált a zsákmányra sóvárgó 
ifjúság körében. 

Mikor a consul haditanácsot tartott a histriai hadjárat ügyében, 
egyesek azt tanácsolták, hogy azonnal indítsák meg a háborút, mielőtt 
még az ellenség össze tudná vonni csapatait, mások azt, hogy előzőleg 
meg kell kérdezniük a senatust. Azoknak a véleménye győzött, akik 
egyetlen napnyi halasztást sem óhajtottak. 


A consul elindult Aguileiától, s a tengerhez közel fekvő Timavus-tó 
mellett ütött tábort. Ide érkezett meg tíz hajóval C. Furius, a hajózási 
ügyeket intéző duumvir is. Ugyanis az illyriai hajóhad ellen a hajózási 
ügyek intézésére duumvireket választottak, hogy ezek húsz hajóval 
lássák el a felső tenger partjának védelmét, s Ancona legyen a rájuk 
bízott szakasz határa; az innen jobbra, Tarentumig nyúló partsávot L. 
Corneliusnak, a balra, Aguileiáig terjedő partot pedig C. Furiusnak 
kellett megvédelmeznie. Ezeket a hajókat teherhajók kíséretében s 
nagy mennyiségű utánpótlással megrakva a histriai vidék legközelebbi 


kikötőjébe küldték, a legióval utánuk elinduló consul pedig a tengertől 
mintegy ötezer lépésnyire ütötte fel táborát. 


Az öbölben hamarosan élénk kereskedelem alakult ki, s mindent itt 
szereztek be a tábor számára. S hogy ez minél biztosabban 
történhessék, a tábort minden oldalról őrállomásokkal vették körül: a 
Histria felé néző oldalra egy Placentiában hamarjában összeszedett 
cohorsot rendeltek állandó őrségül, egyszersmind, hogy a folyó mellett 
is biztosítsák a vízhordást, odarendelték a tenger és a folyó közé két 
manipulusszal M. Aebutiust, a második legio katonai tribunusát, Titus 
és Caius Aelius katonai tribunusok pedig a harmadik legióval az 
Aguileiába vezető út mellett helyezkedtek el, hogy védelmet 
nyújtsanak a takarmányt és tűzifát beszerzőknek. E helytől mintegy 
ezerlépésnyire állt a gallusok tábora; fejedelmük, Catmelus csupán 
háromezer fegyveressel rendelkezett. 


2. A histriaiak, mikor a római sereg elindult a Timavus-tó felé, egy 
domb mögött húzódtak meg, rejtett helyen, s mellékutakon innen 
követték a hadmenetet. Mindent gondosan szemmel tartottak, és 
semmi, szárazon vagy vízen történő esemény nem kerülte el 
figyelmüket. S látva, milyen gyenge az őrség a tábor előtt, s hogy a 
tenger és szárazföld közti kereskedést lebonyolító, fegyvertelen 
tömegtől nyüzsgő forumot se védi semmi sem a szárazföld, sem a 
tenger felől, egyszerre rohanták meg a két őrséget, a placentiai 
cohorsot és a második legio manipulusait. 


Vállalkozásukat leplezte a hajnali köd. Mikor ez a nap első sugaraira 
eloszlott, a már áttetszőbb, de mint lenni szokott, csalóka, a tekintet 
előtt mindent megkettőző nappali fény ekkor a rómaiakat is 
megtévesztette, s az ellenséges csatasort sokkal nagyobbnak látták, 
mint a valóságban volt. Ettől megrémülve mindkét őrség katonái 
teljesen szétszóródva menekültek vissza a táborba, s ott legalább 
akkora ijedelmet keltettek, mint amennyire ők maguk is megijedtek. 
Mert nem tudták elmondani sem menekülésük okát, sem a kérdésekre 
feleletet adni. A táborkapuban - mintha ott nem is lett volna őrség, 
amely a támadást feltartóztassa - s tolongás közben, míg a homályban 
egymásnak ütköztek, azt se tudták biztosan, hogy az ellenség nincs-e 
már bent a táborban. Csak azoknak a hangja hallatszott, akik azt 
kiáltozták: "Gyerünk a tengerhez!" 


Ez, a valószínűleg egyetlen embertől eredő, meggondolatlan kiáltás 
visszhangzott végig az egész táborban. Először, mintha parancsra 
tennék, néhányan kezdtek menekülni a tenger felé, egy részük 
fegyveresen, a többség fegyvertelenül, azután egyre többen, végül 
majdnem mindnyájan, majd maga a consul is, miután hiába próbálta 
visszahívni a menekülőket, és se parancsszóval, se tekintélyével, végül 
pedig még könyörgéssel sem ért el semmit. 


Csupán egyetlen ember maradt ott, M. Licinius Strabo, a második 
legio katonai tribunusa, akit, s vele a három manipulust, legiója 
cserbenhagyott. Őt támadták meg, miközben embereit a fővezéri sátor 
előtt fölállította, és buzdító szavakat intézett hozzájuk, az üres tábort 
megrohanó és semmiféle más fegyveres ellenállásba nem ütköző 
histriaiak. Az összecsapás hevesebb volt, mint az ellenállók számától 
várni lehetett volna, s csak akkor ért véget, mikor a katonai tribunust 
és a körülötte levőket lekaszabolták. 


Az ellenség, miután a fővezéri sátrat lerombolta, s ami benne volt, 
elvitte, a guaestor sátráig, a forumig, majd a via guintanáig nyomult 
előre. Itt a fejedelem, felfedezve az előkészített és felhalmozott 
legkülönfélébb készleteket s a guaestori sátorban felállított heverőket, 
asztalhoz ülve lakomázni kezdett. Majd ugyanígy tettek a többiek is 
valamennyien, mit se törődve a fegyverekkel és az ellenséggel, s mivel 
nem voltak hozzászokva a fényesebb lakomákhoz, csak annál 
mohóbban fogyasztották a bort és az ennivalót. 


3. Közben egészen másképpen festett a helyzet a rómaiaknál, ahol 
szárazon és vízen teljes volt a zűrzavar. A hajósok felszedték sátraikat, 
gyorsan a hajókra vitték a parton felhalmozott élelmet, a katonák 
pedig rémülten igyekeztek a csónakokhoz, a tengerre. A hajósok, attól 
tartva, hogy a csónakok nagyon megtelnek, részben a tömeget 
szorították vissza, részben a hajókat taszították a parttól a tengerre. 


Ezért azután viszálykodás, sőt kölcsönösen sebesüléssel és vérontással 
járó küzdelem támadt a katonák és a hajósok között, míg végül a 
consul parancsára a hajóhad eltávolodott a parttól. Ott kezdte meg 
azután a fegyveresek és fegyvertelenek szétválogatását. Ilyen nagy 
sokaságban csak ezerkétszáz fegyveres akadt, s csupán néhány olyan 
lovas, aki lovát is magával hozta. A többiek markotányosokhoz vagy 
lovászokhoz hasonló szánalmas tömeget alkottak, amely könnyű 
prédája lett volna az ellenségnek, ha ennek eszébe jut a támadás. 


Csak ekkor küldtek futárt, hogy hívja vissza a harmadik legiót és a 
gallus őrséget, s ekkor kezdtek végre mindenhonnan összegyülekezni, 
hogy visszafoglalják a tábort, és jóvátegyék a szégyent. A harmadik 
legio katonai tribunusai ledobatták katonáikkal a takarmányt és 
tűzifát, s utasították a centuriókat, hogy az idősebb katonákat ültessék 
fel kettesével a terhüktől megszabadított málhás állatokra, s hogy 
minden lovas vegyen fel maga mellé a lovára egy fiatalabb katonát: 
nagy dicsőség lesz a legio számára, ha az ő hősiessége révén foglalják 
vissza a második legio gyávasága miatt elvesztett tábort. S könnyű lesz 
visszafoglalniuk, ha azonnal rátörnek a zsákmánnyal elfoglalt 
barbárokra, s ugyanolyan módon foglalhatják vissza a tábort, ahogyan 
azok elfoglalták. 


A katonák rendkívüli lelkesedéssel hallgatták meg a buzdító 
szavakat. Rohamlépésben nyomultak előre a hadijelvényekkel együtt, 
s a fegyveresek nem késleltették a hadijelvény-hordozókat. De a 
consul mégis előbb ért oda a tenger mellől visszavezetett csapataival. 


L. Atius, a második legio első tribunusa, amellett, hogy buzdította a 
katonákat, még ki is fejtette nekik, hogy ha a győztes histriaiaknak az 
lenne a szándékuk, hogy a fegyverrel elfoglalt tábort fegyvereikkel 
meg is tartsák, először is a tengerig üldözték volna a táborból kiűzött 
ellenséget, azután pedig legalábbis őrségeket rendeltek volna a sáncok 
elé, de valószínű, hogy ott hevernek a bortól és álomtól elkábulva. 


4. Ezután parancsot adott hadijelvény-hordozójának, a vitézségéről 
közismert A. Baeculoniusnak, hogy induljon előre a hadijelvénnyel. Ez 
azt válaszolta, hogy ha őt akarják követni, ő gondoskodik róla, hogy 
ezt minél gyorsabban megtehessék. Ezután a hadijelvényt teljes erővel 
átdobta a sáncon, s elsőnek ő hatolt be a tábor kapuján. 


A másik oldalon Titus és Caius Aelius, a harmadik legio katonai 
tribunusai nyomultak előre a lovassággal. Közvetlenül utánuk 
megjelentek azok, akiket kettesével ültettek fel a málhás állatokra, 
majd teljes haderejével a consul is. A histriaiak közül csak néhány 
gondolt menekülésre, aki kevesebb bort ivott, a többit álmában érte a 
halál. A rómaiak, nem számítva az elfogyasztott ételt és bort, 
valamennyi holmijukat visszaszerezték. Még a táborban betegen 


hátrahagyott katonák is, mikor látták, hogy bajtársaik behatoltak a 
sáncon, fegyvert ragadtak, s nagy vérfürdőt rendeztek. Mindnyájuk 
közül kitűnt vitézségével a Sabellus melléknevű C. Popilius lovag, akit 
sebesült lába miatt hagytak hátra: ő ölte meg a legtöbb ellenséges 
katonát. 


A rómaiak mintegy nyolcezer histriait vágtak le, s egyetlen foglyot 
sem ejtettek, mivel dühükben és elkeseredésükben a zsákmányolás 
eszükbe sem jutott. Az ittas histriai fejedelem azonban elmenekült, 
mivel társai a lakomáról gyorsan kicipelték, s lóra ültették. A 
győztesek közül kétszázharmincheten estek el, többségük a hajnali 
menekülés, nem pedig a tábor visszafoglalása alkalmával. 


5. Véletlenül úgy esett, hogy két, élelmiszer-szállítmánnyal 
odaérkező aguileiai polgár, Cnaeius és Lucius Gavillus Novellus, 
gyanútlanul majdnem bement a histriaiak kezén levő táborba. Miután 
a szállítmányt otthagyva visszamenekültek Aguileiába, nemcsak 
Aguileiában, de néhány nap múlva Rómában is teljes rémületet és 
zűrzavart keltettek, mert nemcsak azt híresztelték el, ami valóban 
megtörtént, hogy az ellenség elfoglalta a tábort, és a rómaiak 
elmenekültek, hanem azt is, hogy minden elveszett, és seregünk 
teljesen megsemmisült. 


Ezért - mint váratlan háborús veszély esetén lenni szokott - nemcsak 
a Városban, de egész Italiában rendkívüli sorozást rendeltek el. A 
római polgárokból két legiót soroztak be, s a latin szövetségeseket 
tízezer gyalogos és ötszáz lovas kiállítására kötelezték. Utasították M. 
Iunius consult, hogy vonuljon át Galliába, s szedjen össze annyi 
csapatot a provincia városaiból, amennyit ezek ki tudnak állítani. 
Egyszersmind úgy döntöttek, hogy Ti. Claudius praetor rendelje 
Pisaebe a negyedik legio katonáit ötezer latin szövetséges gyalogossal 
és kétszázötven lovassal együtt, s amíg a consul távol van, védje meg a 
provinciát, M. Titinius praetor pedig rendelje Ariminumba az első 
legiót, hasonló számú szövetséges gyalogossal és lovassal együtt. 


Nero hadvezéri ruhát öltve elindult provinciájába, Pisaebe; Titinius, 
miután elküldte Ariminumba C. Cassius tribunust, hogy vegye át a 
legio parancsnokságát, Rómában megtartotta a sorozást. M. Iunius 
consul Liguriából átvonult Gallia provinciába, s miután a galliai 
városoktól azonnal segédcsapatokat s a coloniáktól katonákat követelt, 
megérkezett Aguileiába. Itt megtudva, hogy a sereg sértetlen, levelet 
írt Rómába, hogy ne nyugtalankodjanak, visszaküldte a gallusoktól 
odarendelt segédcsapatokat, s elutazott tiszttársához. 


Rómában a váratlan hír nagy örömet szerzett. Abbahagyták a 
sorozást, elbocsátották a már fölesketett katonákat, s Ariminumból 
hazaküldték a ragály miatt meggyengült sereget. Mikor nagy hadukkal 


a consul csapataitól nem messze táborozó histriaiak értesültek róla, 
hogy új sereggel megérkezett a másik consul, minden irányban 
szétszéledtek városaikba. A consulok téli szállásra Aguileiába vezették 
seregeiket. 


6. Mikor végre elült a histriaiak miatt támadt nyugtalanság, a 
senatus úgy határozott, a consulok döntsék el egymás között, 
melyikük tér vissza Rómába a választógyűlés megtartására. A. Licinius 
Nerva és C. Papirius Turdus néptribunusok a népgyűléseken tartott 
beszédeikben hevesen megtámadták a távollevő Manliust, és javaslatot 
terjesztettek elő, hogy Manlius március idusa után ne tarthassa meg 
vezéri megbízatását - a consulok vezéri hatáskörét ugyanis egy évre 
már meghosszabbították -, hogy így, ha tisztségét letette, mindjárt 
felelősségre lehessen vonni. De Manlius tiszttársa, O. Aelius tiltakozott 
a javaslat ellen, s nagy erőfeszítések árán elérte, hogy ne fogadják el. 


Ezekben a napokban tért vissza Hispaniából Rómába Ti. Sempronius 
Gracchus és L. Postumius Albinus, s M. Titinius praetor Bellona 
szentélyébe összehívta a senatust, hogy ott beszámolhassanak 
tevékenységükről, kérhessék az őket megillető megtiszteltetést, s azt, 
hogy köszönetet mondjanak a halhatatlan isteneknek. 


Ekkor vált ismeretessé T. Aebutius praetor leveléből, melyet fia 
adott át a senatusnak, hogy Sardiniában is nagyarányú felkelés tört ki. 
Az ilienses nép a baleari törzs hozzájuk csatlakozott segédcsapataival 
betört a békés provinciába, s ő nem tudott nekik ellenállni a ragálytól 
nagyrészt megtizedelt csapataival. Ugyanezt jelentették a sardiniaiak 
követei is, akik azt kérték, hogy a senatus legalább városaiknak 
nyújtson segítséget, hiszen a többi terület már úgyis elveszett. - A 
senatus a követséget s a Sardiniával kapcsolatos valamennyi ügyet az 
új főhivatalnokok elé utalta. 


Hasonlóképpen elkeseredett hangon szólott a lyciaiak követsége: 
elpanaszolta, milyen kegyetlenül bánnak velük a rhodusiak, akiknek L. 
Cornelius Scipio döntése alapján alattvalói lettek. Korábban Antiochus 
uralma alatt voltak, s ez a királyi szolgaság, jelenlegi állapotukkal 
összevetve, szemükben most csodálatos szabadságnak tűnik. Mert ez a 
hatalom nem csupán általában nyomja el őket, hanem minden embert 
külön-külön is teljes rabszolgaságban tart. Még asszonyaikat és 
gyermekeiket is zaklatják, dühükben ütik-verik őket, s ami a 
legszörnyűbb, tönkreteszik és bemocskolják jó hírüket. S ezeket a 
gyalázatosságokat nyilvánosan követik el, csak azért, hogy 
megmutassák, mindenhez joguk van, s a lyciaiak ne maradjanak 
kétségben afelől, hogy nincs semmi különbség köztük és a pénzen 
vásárolt rabszolgák között. 


A senatus, méltányolva kérésüket, a következő tartalmú levelet 


küldte a lyciaiak útján a rhodusiaknak: a senatus nem egyezik bele, 
hogy a rhodusiak a lyciaiakat - vagy bárki mást, aki szabadon született 
- valaki más rabszolgájává tegyék; a lyciaiakat oly módon rendelték a 
rhodusiak uralma s egyszersmind védelme alá, hogy mint szövetséges 
államok, mindketten a római nép fennhatósága alá tartoznak. 


7. Ezután egymást követően két diadalmenet zajlott le. Először 
Sempronius Gracchus rendezte meg diadalmenetét a celtiberek és 
szövetségeseik, majd másnap L. Postumius a lusitanusok és az azon a 
vidéken lakó egyéb hispaniai törzsek felett aratott győzelméért. Ti. 
Gracchus menetében negyvenezer, Albinuséban húszezer font ezüstöt 
vittek. A katonáknak mindketten fejenként huszonöt denárt, a 
centurióknak ennek kétszeresét, a lovagoknak pedig háromszorosát 
adták, s a szövetségesek is ugyanannyit kaptak, mint a rómaiak. 


Véletlenül ugyanezekben a napokban érkezett meg M. Iunius consul 
Histriából Rómába a választógyűlés megtartására. Őt Papirius és 
Licinius néptribunusok, miután a senatusban hosszú ideig zaklatták a 
Histriában történt eseményekre vonatkozó kérdéseikkel, odaállították 
a népgyűlés elé is. És mikor a consul tudakozódásukra azt válaszolta, 
hogy csupán tizenegy napot töltött a provinciában, s a távollétében 
történt eseményekről ő is csak hallomásból értesült, akárcsak ők, 
újabb kérdéseket tettek fel: Akkor miért nem inkább A. Manlius jött 
Rómába, hogy számot adjon a római nép előtt: miért vonult át 
sorshúzással kijelölt provinciájából, Galliából  Histriába? Mikor 
határozta el a senatus ezt a háborút, s mikor hagyta jóvá a római nép? 
De, Herculesre, legalább azt mondhatnák, hogy ha a háborút egyéni 
elhatározásból kezdték is meg, de legalább okosan és bátran vezették. 
Szó sincs róla! Nehéz lenne eldönteni, hogy a háború megindítása 
volt-e hasztalanabb vagy a vezetése meggondolatlanabb? A histriaiak 
két őrállomásunkat rajtaütésszerűen lerohanták, a római tábort 
elfoglalták, a táborban talált gyalogosokat és lovasokat lemészárolták, 
a többiek pedig, élükön magával a consullal, fegyvertelenül és 
szétszórva a tengerhez, a hajókra menekültek. Manliusnak minderről 
magánemberként számot kell adnia, ha majd hivatalát letette, mivel 
mint consul, nem hajlandó megtenni. 


8. Ezután megtartották a választógyűlést, s C. Claudius Pulchert és 
Ti. Sempronius Gracchust választották meg consulnak. Másnap a 
következők lettek a praetorok: P. Aelius Tubero (másodízben), C. 
Ouinctius Flaminius, C. Numisius, L. Mummius, Cn. Cornelius Scipio, 
C. Valerius. Tuberónak jutott a városiak, Ouinctiusnak az idegenek 
jogi ügyeinek intézése. Numisius kapta Siciliát, Mummius Sardiniát, 
de ezt, az ott dúló háború nagysága miatt consuli provinciának 
nyilvánították. (A sorsoláskor ez Gracchusnak jutott, míg Histria 


Claudiusnak.) Scipio és Laevinus a sorsoláskor a két provinciára 
osztott Galliát kapta meg. 


Március idusán, mikor Sempronius és Claudius consulok hivatalba 
léptek, csak provinciáikról, Sardiniáról és Histriáról, s kettőjüknek 
ezekben a provinciákban háborút szító ellenségeiről tárgyaltak. A 
senatusban másnap megjelentek a sardusoknak az új főtisztviselőkhöz 
küldött követei s velük L. Minucius Thermus, aki Histriában Manlius 
consul legatusa volt, s tájékoztatták a senatust, hogy e provinciákban 
mekkora háború dúl. 

A senatus helyt adott a latin szövetséges követek kérésének is, akik 
addig zaklatták a censorokat és az előző consulokat, míg végül 
bebocsátották őket a senatusba. Legkomolyabb panaszuk az volt, hogy 
polgáraik közül azok, akik Rómában estek át a vagyonbecslésen, 
legnagyobbrészt Rómába költöztek. Márpedig ha ezt eltűrik, nem sok 
vagyonbecslésnek kell eltelnie, s elnéptelenedett városaik, üresen 
maradt földjeik egyetlen katonát sem tudnak majd küldeni. A 
samnisok és paelignusok is azt panaszolták, hogy tőlük négyezer 
család költözött át Fregellaebe, de azért a sorozáson egyik nép sem 
köteles kevesebb katonát kiállítani. Ugyanis kétféle ravasz módja 
honosuk meg annak, hogy egyes — emberek  polgárjogát 
megváltoztassák. A törvény lehetővé tette a szövetségeseknek és 
latinoknak, hogy elnyerjék a római polgárjogot, abban az esetben, ha 
valamelyik leszármazottjukat hazájukban hátrahagyják. E törvénnyel 
visszaélve egyesek a szövetségeseknek, mások pedig a római népnek 
okoztak kárt. Ugyanis anélkül, hogy bármelyik utódjukat otthon 
hagyták volna, gyermekeiket egyes római polgárokhoz adták 
rabszolgaságba, azzal a feltétellel, hogy felszabadítják őket, s így 
felszabadult római polgárokká válnak. Mások pedig, akiknek nem volt 
leszármazottjuk, akit otthon hagyhattak volna, hogy római polgárok 
legyenek [...1[21 


Később még a jognak ilyen látszólagos betartásával sem törődtek, s 
különbség nélkül, bár sem törvényes alapjuk, sem utódjuk nem volt, 
átköltözés és vagyonbecslés útján nyerték el a római polgárjogot. A 
követek kérték, hogy ilyesmi ezután ne történhessék meg, kötelezzék a 
szövetséges polgárokat, hogy térjenek vissza városukba, továbbá 
hozzanak törvényt annak megakadályozására, hogy bárki is a 
polgárjog megváltoztatása céljából egy fiút rabszolgaként magához 
vegyen vagy másvalakinek odaadjon, s ne számítson római polgárnak, 
aki ilyen módon nyerte el polgárjogát. - A senatus teljesítette 
kérésüket. 


9. A consuloknak ezután a két hadszínteret, Sardiniát és Histriát 
jelölték ki provinciául. Ugy rendelkeztek, hogy Sardinia számára két, 


egyenként ötezer-kétszáz gyalogosból és kétszáz lovasból álló legiót és 
tizenkétezer latin szövetséges gyalogost és hatszáz lovast kell 
besorozni, s a consul, ha óhajtja, a hajóépítő műhelyekből tíz 
ötevezősoros hajót is magával vihet. Ugyanannyi gyalogost és lovast 
szavaztak meg Histria, mint Sardinia számára. A consulokat arra is 
utasították, hogy küldjenek Hispaniába M. Titiniusnak egy legiót 
háromszáz lovassal, továbbá ötezer szövetséges gyalogossal és 
kétszázötven lovassal együtt. 


Mielőtt a consulok kisorsolták volna provinciáikat, csodajelekről 
érkeztek jelentések. Crustuminum területén, Mars berkében egy kő 
hullott le az égből; Róma környékén egy csonka testű fiú jött a világra, 
s egy négylábú kígyót láttak; Capuában a forumon több épületet 
villámcsapás ért; Puteoli mellett két hajó villámcsapás következtében 
elégett. S miközben ilyen híradások érkeztek, Rómába is berohant 
fényes nappal a Porta Collinán át egy üldözött farkas, s üldözőinek 
nagy lármája közepette a Porta Esguilinán át távozott. E csodajelek 
miatt a consulok nagyobb jószágokat áldoztak, s egynapos könyörgést 
tartottak valamennyi isten vánkosa előtt. Miután a szertartásokat 
előírás szerint elvégezték, kisorsolták a provinciákat: Claudiusnak 
jutott Histria, Semproniusnak Sardinia. 


Ezután C. Claudius a senatus határozata alapján javaslatot terjesztett 
elő a szövetségesek ügyében, s közhírré tette, hogy azok a 
szövetségesek és latinok, akik maguk vagy akiknek elődei, M. Claudius 
és T.  Ouinctius censorok idejében vagy később, a latin 
szövetségeseknél estek át a vagyonbecslésen, november kalendaeje 
előtt valamennyien kötelesek visszatérni városukba. L. Mummius 


praetort bízták meg azoknak a felkutatásával, akik az előírt módon 
nem térnek vissza. 


A törvényt és a consul rendeletét a következő senatusi határozattal 
egészítették ki: azok előtt, akik a jelenben vagy a jövőben a dictatori, 
consuli, interrexi, censori és praetori tisztséget viselik, annak, aki 
valakit felszabadított, szabadnak nyilvánított, meg kell esküdnie, hogy 
a felszabadításnak nem új polgárjog szerzése volt a célja, s akinek az 
ügyében nem teszik le ezt az esküt, annak felszabadítását a senatus 
nem hagyja jóvá. - Ezt a rendelkezést hozták a jövőre nézve, s kiadták 
a parancsot, hogy C. Claudius consul rendelete szerint [...]IClaudiust 
bízták meg. 


10. Amíg Rómában ez történt, M. Iunius és A. Manlius, az előző év 
consulai, miután a telet Aguileiában töltötték, seregükkel kora 
tavasszal benyomultak a histriaiak területére. S miközben mindenfelé 
pusztítottak, a histriaiakat, javaik elrablása láttán, sokkal inkább a 
fájdalom és bosszúság töltötte el, nem pedig a biztos remény, hogy a 


két sereggel szemben is elég erős haderővel rendelkeznek. Valamennyi 
törzsük ifjúságát összegyűjtötték, de erre a hamarjában összetoborzott 
seregre az első összecsapás alkalmával inkább a hevesség, s nem a 
kitartás volt a jellemző. Közülük a csatában mintegy négyezren estek 
el, a többiek feladták a küzdelmet, minden irányban szétfutottak 


falvaikba, s a római táborba először békét kérő követeiket, majd a 
megkívánt túszokat küldték el. 


Mikor ezekről az eseményekről Rómában a proconsul levele révén 
tudomást szereztek, C. Claudius consul, megijedve, hogy a történtek 
miatt elvehetik tőle provinciáját és a hadsereget, fogadalomtétel és 
harci ruhába öltözött lictorok nélkül, szándékáról csupán consultársát 
értesítve, éjnek évadján elindult, és nagy sietve megérkezett a 
provinciába, ahol viselkedését még nagyobb meggondolatlanság 
jellemezte, mint elutazását. 


Ugyanis az összehívott gyűlésen nekitámadt A. Manliusnak, amiért 
elmenekült a táborból - s ezt a katonák nem szívesen hallották, hiszen 
ők futottak meg elsőnek -, s szidalmakkal árasztotta el M. lIuniust, 
mert tiszttársával együtt ő is szégyenletesen viselkedett, végül pedig 
mindkettőjüknek megparancsolta, hogy távozzanak el a provinciából. 
Válaszukra, hogy csak akkor teljesítenék a consul parancsát, ha az 
ősök szokása szerint a Capitoliumon tett előzetes fogadalomtétel után, 
harci ruhába öltözött lictorok kíséretében távozott volna a Városból, ő 
haragjában tombolva odahívta Manlius guaestorát, láncokat követelt, 
s azzal fenyegetőzött, hogy Iuniust és Manliust megbilincselve küldeti 
el Rómába. 


De a guaestor nem engedelmeskedett a consul parancsának, s az 
őket körülözönlő, vezérei ügyét pártoló s a consullal szemben 
ellenséges hadsereg még jobban megerősítette elhatározásukat, hogy 
megtagadják az engedelmességet. Végül a consul, akit megviseltek a 
gyalázkodások, sőt az őt ezenfelül még ki is nevető tömeg 
gúnyolódása, azon a hajón, amelyen ideérkezett, visszatért Aguileiába. 
Innen írt tiszttársának: utasítsa az új katonák közül azokat, akiket 
Histria — provincia számára soroztak be, hogy  Aguileiában 
gyülekezzenek, semmi miatt ne késlekedjék Rómában, hogy miután 
lerótta fogadalmát, hadvezéri ruhát öltve minél hamarabb 
eltávozhassék a Városból. 


Tiszttársa ezt a megbízatását készséggel teljesítette, s a sereg 
gyülekezésére közeli határidőt jelölt ki. Claudius, aki majdnem 
levelével egy időben érkezett meg, Manlius és Iunius ügyében 
népgyűlést tartott, s nem időzött három napnál tovább Rómában, 
hanem, miután a Capitoliumon ünnepélyes fogadalmat tett, harci 
ruhába öltözött lictorok kíséretében éppen olyan rendkívüli sietséggel 

távozott el provinciájába, mint előző alkalommal. 


11. Iunius és Manlius néhány nappal korábban teljes haderejükkel 
ostromolni kezdték Nesattium városát, ahol a histriai főemberekkel 
együtt maga a fejedelem, Aepulo is menedéket keresett. A két új 
legióval ideérkező Claudius parancsnokaival együtt elbocsátotta a régi 
sereget, s maga zárta körül a várost, amelyet ostromfedelek 
segítségével akart megvívni. Majd soknapi munkával eltérítette és új 
mederbe terelte a falak alatt a folyót, amely akadályozta az 
ostromlókat, és biztosította a histriaiak vízellátását. 

Ez a körülmény - a víz csodaként ható eltűnése - rémülettel töltötte 
el a barbárokat, de még ekkor sem akartak hallani a békéről. 
Elkezdték öldösni asszonyaikat és gyermekeiket, sőt hogy olyannyira 
rettenetes cselekedetük látványában az ellenség is részesüljön, szemük 
láttára dobálták le a megöltek holttesteit. S a katonák az asszonyok és 
gyermekek jajkiáltása és a szörnyű mészárlás közepette keltek át a 
falon, s hatoltak be a városba. A fejedelem, mikor a menekülők 
kiáltozásából tudomást szerzett a város elfoglalása nyomán támadt 
zűrzavarról, hogy ne kerüljön élve fogságba, kardjával mellbe szúrta 
magát, a többieket elfogták vagy megölték. 


Ezután rohammal bevettek, majd leromboltak két várost: Mutilát és 
Faveriát. A zsákmányt, amely nagyobb volt, mint amennyire egy ilyen 
szegény népnél számítani lehetett, teljes egészében a katonák kapták 
meg. Ötezer-hatszázharminckét foglyot adtak el nyilvános árverésen 
rabszolgának. A háború kezdeményezőit megvesszőzték és bárddal 
kivégezték. A három város lerombolása s a király halála után egész 
Histriában helyreállt a nyugalom, s a körben lakó törzsek mind 
túszokat küldtek, és megadták magukat. 


Miközben Histriában a háború véget ért, a ligurok gyűléseiken a 
háborúról kezdtek tanácskozni. 


12. Ti. Claudius proconsul, előző évi praetor volt a Pisaeben 
állomásozó egy legiónyi helyőrség parancsnoka. Ő a helyzetről 
levélben tájékoztatta a senatust, amely úgy döntött, hogy ezt a levelet 
el kell küldeni C. Claudiusnak - a másik consul ugyanis már átkelt 
Siciliába -, hozzáfűzve a határozatot, hogy mivel Histriában már véget 
ért a hadiállapot, seregét, ha jónak találja, vezesse át Liguriába. 
Közben a consulnak a histriai eseményekről írott beszámolója alapján 
kétnapos hálaadó ünnepet rendeltek el. 


A másik consul is szerencsésen hadakozott Sardiniában, és seregével 
benyomult az ilienses sardusok területére. Az ilienses néphez nagy 
baleari segédcsapatok csatlakoztak, s a consul mindkét törzzsel 
szabályos ütközetet vívott. Az ellenséget szétverték és 
megfutamították, táborát kirabolták, s tizenkétezer katonáját levágták. 


Másnap a consul az összegyűjtött fegyvereket halomba rakatta, s 
Vulcanusnak szánt áldozatként elégettette, majd győztes seregét téli 
tartózkodásra visszavezette a szövetséges városokba. 


Megkapva Ti. Claudius levelét és a senatus határozatát, legióit C. 
Claudius is átvezette Histriából Liguriába. Az ellenség a síkságon a 
Scultenna folyóig nyomult előre, s itt ütötte fel táborát. Itt ütköztek 
meg velük a rómaiak, tizenötezer emberüket levágták, több mint 
hétszázat elfogtak a csatában vagy a szintén elfoglalt táborban, s 
ötvenegy hadijelvényt zsákmányoltak. Az öldöklést túlélt ligurok 
szétszóródva a hegyekbe menekültek, s a síkságon fekvő földjeiket 
végigpusztító consul előtt egyetlen fegyveresük se mutatkozott. 
Claudius, aki egy éven belül két népet győzött le, s ami ritka eset, 
consulsága idején két provinciában verte le a lázadást, és állította 
helyre a békét, visszatért Rómába. 


13. Ebben az évben a következő csodajelekről érkeztek jelentések: 
Crustuminumban a sangualis nevű madár csőrével széttördelt egy 
megszentelt követ; Campaniában megszólalt egy ökör; Syracusaeban 
egy, a gulyától elkószált mezei bika meghágott s a magjával 
benedvezett egy ércből készült tehenet. Crustuminumban ott, azon a 
helyen egynapos könyörgést tartottak, Campaniában intézkedtek, hogy 
az ökröt államköltségen etessék, s a syracusaei csodajelet úgy 
engesztelték ki, hogy a haruspexek kijelölték, melyik istenhez kell 
könyörögni. 


Ebben az évben meghalt a pontifex maximus, M. Claudius Marcellus, 
volt consul és censor. Helyére pontifexnek fiát, M. Marcellust 
választották meg. Ugyancsak ebben az évben kétezer római telepest 
küldtek a Lunában alapított coloniába. Ezt P. Aelius, M. Aemilius 
Lepidus és Cn. Sicinius triumvirek szervezték meg. Minden egyes 
telepes ötvenegy és fél iugerum földet kapott. Ez a terület, amelyet a 
liguroktól foglaltak el, a ligurok előtt az etruszkok birtokában volt. 


C. Claudius consul megérkezett a Városba. Miután a senatus előtt 
beszámolt  Histriában és  Liguriában kifejtett — eredményes 
tevékenységéről, kérésére megszavazták számára a diadalmenetet. 
Diadalmenetét hivatali ideje alatt, egyszerre két nép felett tartotta 
meg. Diadalmenetében háromszázhétezer denárt és nyolcvanötezer- 
hétszázkét victoriatust vittek. Katonáinak fejenként tizenöt denárt 
adott, a centuriók ennek kétszeresét, a lovagok háromszorosát kapták. 
A szövetségeseknek feleannyit adott, mint polgártársainak, ezért ezek 
némán vonultak kocsija után, amiből látni lehetett, hogy 
bosszankodnak. 


14. Miközben ezt a diadalmenetet a ligurok felett tartották, maguk a 


ligurok, akiknek a félelme arra a hírre, hogy nem csupán a consul 
seregét vitték vissza Rómába, de Pisaeben Ti. Claudius legióját is 
elbocsátották, teljesen eloszlott, titokban összegyűjtötték seregüket, a 
hegyeken félreeső ösvényeken átvonulva leereszkedtek a síkságra, 
végigdúlták Mutina környékét, majd váratlan rajtaütéssel elfoglalták 
magát a coloniát is. Mikor ez a hír Rómába megérkezett, a senatus 
utasította C. Claudius consult, hogy a lehető leghamarabb tartsa meg a 
választógyűlést, s a jövő évi tisztviselők megválasztása után térjen 
vissza provinciájába, s foglalja vissza a coloniát az ellenségtől. 


A választógyűlést a senatus kívánsága szerint megtartották. Cn. 
Cornelius Scipio Hispallus és O. Petilius Furius lettek a consulok. 
Ezután a következőket választották meg praetornak: M. Popilius 
Laenas, P. Licinius Crassus, M. Cornelius Scipio, L. Papirius Maso, M. 
Aburius, L. Aguilius Gallus. C. Claudius a következő évre is megkapta 
vezéri megbízatását és Gallia provinciát, s hogy a histriaiak ne 
tehessék meg ugyanazt, mint a ligurok, utasították, hogy küldje el 
Histriába a latin szövetségeseket, akiket  diadalmenetére a 
provinciából magával hozott. 


Mikor Cn. Cornelius és O. Petilius consulok hivatalba lépésük napján 
szokás szerint egy-egy bikát áldoztak Iuppiternek, annak az áldozati 
állatnak a máján, amelyet O. Petilius áldozott fel, nem találták a 
fejrészt. Mikor ezt bejelentette a senatusnak, ez utasította, hogy addig 
folytassa a bikaáldozatot, míg kedvező jelek mutatkoznak. A senatus 
ezután a provinciákról tanácskozott, s Pisaet és Liguriát jelölte ki 
consuli provinciáknak, azzal, hogy ha majd eljön a tisztviselők 
megválasztásának ideje, annak kell visszatérnie a választógyűlés 
megtartására, aki  Pisaet kapta  provinciául. A határozatot 
kiegészítették azzal, hogy mindegyikük sorozzon be két új legiót és 
háromszáz lovast, s mindketten kötelezzék a latin szövetségeseket 
tízezer gyalogos és hatszáz lovas kiállítására. Ti. Claudius vezéri 
megbízatását meghosszabbították addig az időpontig, amíg a consul 
megérkezik provinciájába. 


15. Miközben a senatus ezekről tanácskozott, Cn. Cornelius, akit a 
hivatalszolga visszahívott, eltávozása után rövid idővel megdöbbent 
arccal tért vissza, s közölte az összeírt atyákkal, hogy az általa 
feláldozott másfél éves bikának nem találják a máját. Mivel ő ezt az 
oltárszolgának nem hitte el, maga adott parancsot, hogy öntsék ki a 
vizet az üstből, amelyben a belső részeket főzték, s látta, hogy a többi 
belső rész sértetlen, a máj azonban kétségtelen módon megsemmisült. 


A csodajeltől megrettent atyák gondját még növelte a másik consul, 
aki bejelentette, hogy hiába áldozott fel három bikát, a májukról 
hiányzott a fejrész. A senatus utasította, hogy addig áldozzon nagyobb 


állatokat, míg kedvezőek nem lesznek az előjelek. A hagyomány 
szerint a többi istennek sikeresen áldoztak, csupán Petiliusnak Salus 
előtt bemutatott áldozata nem volt eredményes. 


Ezután a consulok és  praetorok kisorsolták  provinciáikat. 
Corneliusnak jutott Pisae, 0. Petiliusnak Liguria. A praetorok közül L. 
Papirius Maso kapta a városiak, M. Aburius az idegenek közti jogi 
ügyek intézését. M. Cornelius Scipio Maluginensis kapta túlsó 
Hispaniát, L. Aguilius Gallus Siciliát. 


Ketten azt kérték, hogy ne kelljen elmenniük provinciájukba. M. 
Popilius Sardiniával kapcsolatban kijelentette: ezt a provinciát 
Gracchus csendesítette le, s a senatus T. Aebutius praetort rendelte 
mellé segítségül. S egyáltalán nem szabad megzavarni a dolgok 
menetét, amelyek végrehajtásánál éppen a folyamatosság a 
legfontosabb. . Mikor egy  fővezérséget átadnak, az utód 
tapasztalatlansága miatt, akinek cselekvés helyett először meg kell 
ismerkednie a helyzettel, gyakran  elszalasztják a kedvező 
vállalkozásra nyíló alkalmat. - A senatus Popilius kérésére megadta 
felmentését. 


P. Licinius Crassus, akinek innenső Hispania jutott, azt hozta fel 
indokul, hogy az ünnepi áldozat miatt itt kell maradnia, s nem mehet 
el provinciájába. Mindazonáltal arra kötelezték, hogy vagy induljon el, 
vagy tegyen esküt a népgyűlés előtt, hogy az ünnepi szertartás tartja 
vissza. Miután P. Licinius ügyében így döntöttek, M. Cornelius azt 
kívánta, őt is eskessék meg, hogy nem tud elmenni túlsó Hispaniába, s 
mindkét praetor ugyanazokkal a szavakkal tette le az esküt. 


A senatus úgy rendelkezett, hogy M. Titinius és T. Fonteius 
proconsulok eddigi vezéri hatáskörüket megtartva maradjanak 
Hispaniában, s kiegészítésül kétszáz lovassal háromezer római polgárt 
s háromszáz lovassal ötezer latin szövetségest kell küldeni nekik. 


16. Május ötödikén tartották meg a Latin Ünnepeket, s itt vallásos 
aggodalmat keltett, hogy az egyik állat feláldozása közben a 
lanuviumi elöljáró nem fohászkodott a római népért és polgárokért. 
Mikor a senatus értesült az esetről, s azt a főpapi testület elé 
terjesztette, a főpapok úgy döntöttek, hogy az elkövetett hiba miatt a 
Latin Ünnepeket meg kell ismételni, s mivel erre a lanuviumiak miatt 
van szükség, ehhez nekik kell adni az áldozati állatokat. A vallásos 
aggodalmat még növelte, hogy Cn. Cornelius consul az Albai-hegyről 
visszatérőben elesett, és részben megbénult. Elutazott a cumaei 
forrásokhoz, de egészségi állapota egyre romlott, s Cumaeban 
meghalt. Halála után Rómába vitték, nagyszerű temetési menetben 
kísérték ki, és tették sírba. Ő tagja volt a főpapi testületnek is. 0. 
Petilius consult utasították, hogy mihelyt a jósjelek lehetővé teszik, 


tartson választógyűlést tiszttársa pótlására, s jelölje ki a Latin Ünnepek 
időpontját. Ő a választógyűlés időpontját sextilis harmadikára, a Latin 
Ünnepeket sextilis tizenegyedikére tűzte ki. 


Noha a lelkeket amúgy is eltöltötte a vallásos félelem, ezenfelül 
újabb csodajelekről is érkeztek híradások. Tusculumban egy fáklyát 
láttak az égen; Gabiiban Apollo szentélyébe és több magánépületbe, 
Graviscában a városfalba és kapuba belecsapott a villám. Az atyák a 
főpapok tanácsa alapján elrendelték a csodajelek kiengesztelését. 


S míg a két consult először a vallásos kötelességek teljesítése, majd 
egyiküket a másik halála, a választógyűlés és a Latin Ünnepek 
megismétlése tartotta fel, közben C. Claudius seregével Mutina alá 
vonult, amelyet a ligurok az előző évben foglaltak el. A várost az 
ostrom megkezdése után három nappal bevette, és visszaadta a 
consuloknak. Itt a falak között nyolcezer ligurt vágtak le. Claudius 
azonnal levelet küldött Rómába, amelyben nemcsak az eredményről 
tudósított, de büszkén közölte, hogy az ő vitézsége és hadiszerencséje 
következtében a római népnek immár egyetlen ellensége sem található 
az Alpokon innen, s tekintélyes földterületet foglaltak el, amelyet sok 
ezer ember között lehet majd szétosztani. 


17. Ez idő tájt Sardiniában több szerencsés ütközetben Ti. 
Sempronius is leverte a sardusokat. Tizenötezer ellenséges katonát 
vágtak le, valamennyi elpártolt sardus törzset megadásra 
kényszerítették. A régebben is adófizetésre kötelezettektől a 
járandóság kétszeresét követelték meg és hajtották be, a többiek 
gabonával fizettek. Miután a nyugalmat a provinciában helyreállította, 
s az egész szigetről kétszázharminc túszt szedett össze, követeket 
küldött Rómába, hogy jelentsék az eredményt, s megkérjék a senatust, 
hogy ezért a Ti. Sempronius vezetésével és jósjeleivel szerencsésen 
véghezvitt haditettért adjanak hálát a halhatatlan isteneknek, neki 
pedig engedjék meg, hogy a provinciából eltávozva seregét is magával 
hozza. 


A senatus, miután Apollo szentélyében meghallgatta a követek 
jelentését, kétnapos hálaadó ünnepet rendelt el, s úgy határozott, hogy 
a consulok áldozzanak fel negyven nagyobb jószágot, viszont Ti. 
Sempronius proconsul még ebben az évben seregével együtt maradjon 
ott a provinciában. 


Ezután éppen ezen a napon tartották meg a sextilis harmadikára 
kitűzött időközi választógyűlést, hogy megválasszák az egyik consult. 
Itt O. Petilius consul C. Valerius Laevinust választotta tiszttársának, 
akinek azonnal el kellett foglalnia hivatalát. Maga Petilius, aki már 
régen szeretett volna egy provinciát, mikor egy kívánságának 
megfelelő levélben értesítették a ligurok lázadásáról, sextilis ötödikén 


hadvezéri ruhát öltve [...]. A senatus a levél felolvasása után úgy 
rendelkezett, hogy a lázadás után még egy harmadik legio is vonuljon 
Galliába C. Claudius proconsulhoz, s hogy a hajózási ügyeket intéző 
duumvirek a hajóhaddal vitorlázzanak Pisaebe, s cirkáljanak a ligur 
tengerpart mentén, hogy a tenger felől is háborús félelmet keltsenek. 


0. Petilius consul szintén úgy rendelkezett, hogy seregének a 
kitűzött napra ide, Pisaeba kell összegyülekeznie. A liguriai lázadás 
hírére C. Claudius proconsul is, hamarjában besorozott katonákkal 
egészítve ki a Parmában rendelkezésére álló csapatokat, liguriai 
területre vonult. 


18. Mikor C. Claudius megérkezett, az ellenség, emlékezve rá, hogy 
éppen ez a hadvezér győzte le és futamította meg a Scultenna 
folyónál, elhatározta, hogy a rá már egyszer szerencsétlenséget hozó 
haderővel szemben inkább védelmet nyújtó erődítések, nem pedig 
fegyverei segítségével fog védekezni. Ezért megszállta a Letum és 
Ballista nevű két hegyet, s köréjük ezenfelül még védőfalat is emelt. 
De mivel túl lassan gyülekeztek a falvakból, a rómaiak rajtuk ütöttek, 
közülük ezerötszázat megöltek. A többiek a hegyekben tartották 
magukat, szorult helyzetükben sem engedtek velük született 
vadságukból, s dühüket a Mutinában ejtett zsákmányon töltötték ki. A 
foglyokat, iszonyú módon megcsonkítva testüket, megölték, a 
jószágokat pedig szentélyeikben az előírásszerű áldozat helyett inkább 
csak földarabolták. S mikor már beteltek az élőlények mészárlásával, 
az élettelen tárgyakat, az inkább használatra, mint a szem 
gyönyörködtetésére készült edényeket csapkodták a falakhoz. 


0. Petilius consul, nehogy az ő távollétében fejezzék be a háborút, 
levelet írt C. Claudiusnak, hogy jöjjön hozzá seregével Galliába, ő a 
Sovány-mezőkön várja. Claudius a levelet megkapva elindult 
Liguriából, és a Sovány-mezőkön átadta seregét a consulnak. Néhány 
nap múlva megérkezett ugyanide a másik consul, C. Valerius is. Itt 
megosztották a csapatokat, s mielőtt elváltak volna, közösen 
megszemlélték a sereget. Ekkor, mivel nem egy oldalról óhajtották 
megtámadni az ellenséget, sorsoltak, hogy melyikük melyik oldalról 
támadjon. Bizonyos, hogy Valerius jósjelkérés után vett részt a 
sorsolásban, mert a megszentelt területen állt. Petilius, mint később az 
augurok kinyilatkoztatták, azt a hibát követte el, hogy a szent 
területen kívül állva dobta be jelét az urnába, s azt vitték be a szent 
helyre, míg ő maga kívül maradt. 


Ezután különböző irányban indultak el. Petilius a Ballista és Letum 
nevű hegyeket összekötő hosszú, magas hegygerinccel szemben ütötte 
fel táborát. Mikor itt buzdító beszédet intézett az összegyűlt 
katonákhoz, mint mondják, nem gondolva a szó kettős jelentésére, 


megjósolta a jövőt, mondván, hogy a Letumot még ezen a napon el 
akarja érni. Egyszerre két helyen indított támadást az előttük fekvő 
hegyek ellen. Az a seregrész, amelynél ő maga tartózkodott, bátran 
nyomult előre. S mikor a másik különítményt az ellenség 
visszaszorította, a consul odalovagolt, hogy az aggasztó helyzetben 
rendet teremtsen. Katonáit visszatartotta ugyan a meneküléstől, de ő 
maga, míg túlságosan vigyázatlanul időzött a hadijelvények előtt, egy 


hajítódárdától a földre zuhant. 


Az ellenség nem vette észre, hogy megölte a vezért, az a néhány 
katonája pedig, aki tanúja volt az esetnek, gondosan betakarta a 
holttestet, mert jól tudták, hogy ezen fordul meg a győzelem. S a 
többiek, a gyalogosok és lovasok tömege vezér nélkül szorították 
vissza az ellenséget, és foglalták el a hegyeket. Mintegy ötezer ligurt 
öltek meg; a római seregből ötvenketten estek el. Amellett, hogy a 
baljós előjel oly félreérthetetlenül érvényesült, a szent csirkék őre is 
közölte, hogy a madarak megfigyelésénél is rossz jel mutatkozott, s 
hogy ezt a consul is tudta. C. Valerius erre a hírre [...1[31. 


A vallási ügyekben és a közjogban jártasak kijelentették, hogy mivel 
az erre az évre szabályosan megválasztott két consul - az egyik 
betegségben, a másik fegyvertől találva - meghalt, az előírások szerint 
egy utólag megválasztott consul nem tarthatja meg a választógyűlést. 


[...1[4] 


19. Az Appennineken innen lakott a garuli, a lapicini és a hergates, 
az Appennineken túl s az Audena folyón innen a fÍriniates törzs. P. 
Mucius azok ellen viselt háborút, akik Lunát és Pisaet elpusztították, s 
miután  — mindnyájukat  — meghódolásra kényszerítette, elvette 
fegyvereiket. A senatus ezekért, a két consul vezetésével és jósjeleivel 
Galliában és Liguriában véghezvitt haditettekért elrendelte, hogy 
tartsanak háromnapos hálaadó ünnepet, s vágjanak le negyven 
jószágot áldozatul. 


Nagyobb megerőltetés nélkül, rövid idő alatt elnyomták az év elején 
Galliában és Liguriában kitört felkelést is. Azonban megnövekedett a 
macedon háborútól való félelem, mivel Perseus viszályt szított a 
dardanusok és bastarnaek között, s a Macedoniába a helyzet 
megvizsgálására kiküldött követek is azzal a jelentéssel tértek vissza, 
hogy Dardaniában folyik a háború. 


Ugyanekkor Perseus királytól is követek érkeztek, akik a király 
igazolására kijelentették, hogy ő nem hívta be és semmire se biztatta a 
bastarnaekat. A senatus nem mentette fel a királyt a gyanú alól, de 
nem is marasztalta el, csupán követei útján figyelmeztette: fokozott 
módon ügyeljen arra, hogy mindenkit meggyőzzön, mennyire 
szentnek tartja a rómaiakkal kötött szerződést. 


A dardanusok, látva, hogy a bastarnaek várakozásuk ellenére 
nemcsak hogy nem távoznak el területükről, de a szomszédos thrákok 
és a scordiscus nép támogatásával számukra napról napra terhesebbé 
válnak, úgy gondolták, hogy még kockázat árán is tenniük kell 
valamit. Fegyveresen gyülekeztek a bastarnaek táborához legközelebb 
eső városban. Tél volt, s ezért választották ezt az évszakot, hogy a 
thrákok és a scordiscusok visszatérjenek földjeikre. Mikor hallották, 
hogy ez megtörtént, s a bastarnaek egyedül maradtak, kettéosztották 
csapatukat, hogy egy részük egyenesen előrenyomulva a nyílt terepen 
zaklassa az ellenséget, míg a másik egy erdős szakadékban 
körbekerülve hátulról támadjon rá. 


De mielőtt az ellenséges tábort megkerülhették volna, ütközetre 
került a sor, s a dardanusokat legyőzték és visszaszorították a 
bastarnaek táborától mintegy tizenkétezer lépésnyire fekvő városba. A 
tüstént üldözésükre kelő győztesek körülfogták a várost, abban a 
biztos reményben, hogy azt másnap vagy az ellenség adja fel 
félelmében, vagy ők fogják rohammal birtokukba keríteni. Közben a 
dardanus sereg másik fele, amely körbekerült, mit sem tudva 
honfitársai — vereségéről,  (elfoglaltan a  bastarnaek őrizetlenül 
hátrahagyott táborát. [...1[51 


20. (Antiochus Epiphanes) római szokás szerint díszes elefántcsont 
széken ülve szokott ítélkezni, s döntött egészen jelentéktelen ügyekben 
támadt viszálykodásokban. Lelke annyira nem alkalmazkodott 
semmiféle életfelfogáshoz, miközben a legkülönbözőbb életformák 
között csapongott, hogy sem ő maga, sem más nem volt vele tisztában, 
miféle ember is voltaképpen. Barátaihoz nem szólt, alig ismert 
emberekre barátságosan rámosolygott, szívélyes bőkezűsége révén 
magából és másokból egyaránt gúnyt űzött. Egyes magas állású 
embereknek, akik igen nagyra tartották magukat, gyermekes 
ajándékokat, ennivalót vagy játékszert küldött, másokat viszont, akik 
semmire se vártak, gazdaggá tett. 


Ezért egyesek úgy vélték, ő maga se tudja, mit akar, volt, aki azt 
mondta, együgyű játékokat űz, volt, aki egyszerűen őrültnek tartotta. 
Mindemellett két nagy és tiszteletre méltó dologban valóban királyi 
lelkületet tanúsított: a városok megajándékozásában és az istenek 
tiszteletében. Az arcadiai Megalopolis lakóinak megígérte, hogy 
városukat fallal véteti körül, s a költségek nagyobb részét ő fizette. 
Tegeában nagyszerű színházat kezdett építtetni márványból. 
Cyzicusban a prytaneumban - ez a városi tanácsház, ahol az arra 
érdemesek állami étkezésben részesülnek - egy asztalt 
aranyedényekkel látott el. 


A rhodusiaknak nem egyetlen, különleges ajándékot adott, hanem 


mindenfélét, amire éppen szükségük volt. Az istenekkel szemben 
tanúsított bőkezűségét már maga az Olympiai Iuppiter athéni 
szentélye is igazolhatja, az egyetlen a földkerekségen, amelyet az isten 
nagyságához méreteztek. Azonban Delust is nagyszerű oltárokkal s a 
szobrok tömegével ékesítette, s Antiochiában a  Capitoliumi 
Iuppiternek emelt pompás szentélyt, amelynek nemcsak a 
mennyezettáblái voltak bearanyozva, de a falát is végig aranylemezek 
borították. Egyéb helyeken is sok szentélyt tervezett, de ezeket nem 
tudta befejezni, mert nagyon rövid ideig uralkodott. 


A legkülönfélébb színházi látványosságok nagyszerűségével is 
felülmúlta a korábbi királyokat. Az egyéb látványosságokban a helyi 
szokást követve nagyszámú görög szereplőt léptetett fel. Mikor első 
ízben rendezett római módra gladiátori viadalt, ezt az ilyen 
látványhoz kevéssé hozzászokott emberek nagyobb rémülettel, mint 
gyönyörűséggel szemlélték. De amikor később gyakran rendezett ilyet, 
úgyhogy először csak a sebesülésig küzdöttek, később pedig már nem 
kegyelmeztek egymásnak, elérte, hogy az emberek szeme megszokja 
és megkedvelje ezt a látványosságot, s az ifjak nagy részében kedvet 
ébresztett a fegyverforgatáshoz. Így, míg kezdetben mindig Rómából 

hozatta drága költségen a gladiátorokat, később már saját [...1]. 


21. Scipio kapta az idegenek közti jogi ügyek intézését. M. Atilius 
praetornak Sardinia jutott provinciául, de parancsot kapott, hogy a 
consulok által besorozott új legióval - ötezer gyalogossal és háromszáz 
lovassal - keljen át Corsicába. Arra az időre, amíg ő ott hadakozik, 
Corneliusra bízták - meghosszabbítva vezéri megbízatását - Sardinia 
kormányzását. Cn. Servilius Caepiónak túlsó, P. Furius Philusnak 
pedig innenső Hispaniában háromezer római gyalogost és százötven 
lovast s ötezer latin szövetséges gyalogost és háromszáz lovast adtak, 
L. Claudiusnak pedig - kiegészítő csapatok nélkül - Siciliát. Ezenkívül a 
consulokat utasították, hogy sorozzanak be két legiót megfelelő 
létszámú gyalogossal és lovassal, s kötelezzék a szövetségeseket tízezer 
gyalogos és hatszáz lovas kiállítására. 


A sorozás a consulok számára annál nehezebb feladatot jelentett, 
mert az előző évben a szarvasmarhák között dúló ragály ebben az 
évben az embereket pusztító járvánnyá változott. Aki beleesett, nem 
egykönnyen élte túl a hetedik napot, aki pedig átesett rajta, azt 
hosszadalmas betegség, legtöbbször negyednapos láz támadta meg. A 
ragály főképpen a rabszolgák közt pusztított, valamennyi út mentén 
halomszámra hevert temetetlen holttestük, mert még a szabad 
polgárok eltemetésére sem akadt elég eszköz. A keselyűktől és 
kutyáktól érintetlenül maradt holttestekkel az enyészet végzett, mert 
az bizonyos, hogy sem ebben, sem az előző évben, noha tömegesen 
hullott a jószág és az ember, sehol sem láttak egyetlen saskeselyűt 


sem. 


Ebben a járványban a következő állami papok haltak meg: Cn. 
Servilius Caepio főpap, a praetor atyja, Ti. Sempronius Longus - 
Tiberius fia - vallási ügyeket intéző decemvir, P. Aelius Paetus augur, 
Ti. Sempronius Gracchus, C. Mamilius, a curiák főpapja és M. 
Sempronius Tuditanus főpap. Helyükbe a következőket választották 
meg főpapnak: C. Sulpicius Galba [...] Tuditanus utódjául. Gracchus 
helyére T. Veturius Gracchus Sempronianust, P. Aelius helyére O. 
Aelius Paetust választották meg augurnak. A vallási ügyeket intéző 
decemvirek közé C. Sempronius Longust, a curiák főpapjának pedig C. 


Scribonius Curiót választották meg. 


Mivel a járvány nem ért véget, a senatus utasítására a decemvirek 
betekintettek a Sibylla-könyvekbe. Az ő rendeletükre egynapos 
könyörgést tartottak, és a nép O. Marcius Philippusnak, utána mondva 
az esküt, a Forumon fogadalmat tett, hogy ha ez a betegség és járvány 
Róma földjéről eltávozik, akkor kétnapos áldozati ünnepet és 
egynapos könyörgést fognak tartani. 


Veii földjén egy fiú két fejjel, Sinuessában egy másik fél karral, s 
Auximumban egy lány fogakkal jött a világra, s a római Forumon 
Saturnus szentélye fölött világos nappal a derűs égen szivárvány 
feszült, egyszerre három nap fénylett, s ugyaneznap éjszaka több 
fáklya hullott le az égből, s a lanuviumi Caere lakói azt állították, 
hogy városukban sörényes, aranyos pettyekkel behintett kígyó tűnt fel, 
s hiteles híradás szerint Campania földjén egy ökör megszólalt. 


22. Június ötödikén visszaérkeztek Africából a követek, akik, miután 
előzőleg meglátogatták Masinissát, Carthagóban jártak. Egyébként a 
Carthagóban történt eseményekről sokkal megbízhatóbb hírekkel 
szolgált nekik a király, mint maguk a carthagóiak. Mindamellett 
biztosan állították, hogy Carthagóba Perseus királytól követek 
érkeztek, s ezeket a senatus éjszaka Aesculapius szentélyében fogadta. 
S hogy Carthagóból követeket küldtek Macedoniába, amit nemcsak a 
király erősített meg, de maguk a carthagóiak sem igyekeztek 
határozottan tagadni. - A római senatus úgy határozott, hogy 
Macedoniába is háromtagú követséget küld, amelynek tagjai voltak: C. 
Laelius, M. Valerius Messalla és Sex. Digitius. 


Perseus akkoriban, mivel a dolopsok közül néhányan megtagadták 
az engedelmességet, s a vitás kérdésekkel a király helyett a 
rómaiakhoz fordultak, seregével felkerekedve az egész népet hatalma 
és fennhatósága alá kényszerítette. Innen az Oeta-hegységen át vette 
útját, s bizonyos, lelkében felmerülő vallásos aggodalmak hatására 
leereszkedett Delphibe, hogy felkeresse a jóshelyet. Görögország 
közepén való megjelenésével nemcsak a szomszédos városokban 


keltett rémületet, de még Asiába, Eumenes királyhoz is megvitték a 
futárok a nyugtalanító hírt. 


Csupán három napot időzött Delphiben, majd a pthiotisi Achaián és 
Thessalián keresztül, anélkül, hogy bármiféle rablást vagy 
jogtalanságot követett volna el a vidékeken, ahol áthaladt, visszatért 
birodalmába. Nem elégedett meg azoknak a népeknek a 
megnyerésével, amelyeknek területén át akart vonulni, még követeket 
és leveleket is küldött mindenhová, azzal a kéréssel, ne gondoljanak 
ezután az apjával fennálló ellenséges viszonyra; nem volt az annyira 
feszült, hogy ővele magával ne lehetne és ne kellene rendezniük. Ő 
minden lehetőséget megad nekik, hogy őszinte barátságot kössenek, s 
elsősorban az achai nép kiengesztelésének az útját kereste. 


23. Ez az egyetlen nép volt egész Görögországban - az athéni 
állammal együtt -, amely haragjában odáig ment, hogy a 
macedonoknak megtiltotta határai átlépését. Így Macedonia lett az 
Achaiából megszökött rabszolgák menedékhelye, mert, miután az 
achaiok elzárták a macedonok előtt határaikat, maguk se merték 
átlépni az ő országuk határát. 


Mikor ez Perseus tudomására jutott, valamennyi szökevényt 
elfogatta, s levelet küldött [...]. Egyébként a jövőben ők maguk is 
ügyeljenek, hogy a rabszolgáknak ne legyen lehetőségük a 
menekülésnek erre a módjára. Miután Xenarchus praetor, aki szerette 
volna megnyerni a király személyes jóindulatát, felolvasta a levelet, s 
ennek hangját a legtöbben - főképpen azok, akik remélhették, hogy 
rabszolgáikat, várakozásuk ellenére, visszakapják - mérsékeltnek és 
barátságosnak találták, Callicrates, egyike azoknak, akik szerint népük 
megmaradása a rómaiakkal kötött szövetség teljes megtartásától függ, 
a következőket mondta: 


"Egyesek úgy vélekednek, achaiok, hogy valami kicsiny vagy 
közepes jelentőségű dologról tárgyalunk, nekem azonban az a 
meggyőződésem, hogy ez az ügy, amelyről nem csupán tárgyalunk, de 
bizonyos módon már döntést is hoztunk, a legnagyobbak és 
legjelentősebbek közé tartozik. Mert noha megtiltottuk a macedon 
királyoknak, s maguknak a macedonoknak határaink átlépését, s 
tudjuk, hogy határozatunk érvényben van, így meg is akadályozhatjuk 
olyan követek és hírnökök ideérkezését, akik egyikünk-másikunk 
lelkiismeretét megkörnyékezhetnék, most mégis bizonyos mértékig 
úgy hallgatjuk - s ha az istenek is úgy akarják -, olyan helyesléssel 
fogadjuk a távollevő király szavait, mintha itt szónokolna a 
népgyűlésen. 


S noha még rendszerint a vadállatok is megvetik és elkerülik a 
számukra ravaszul kitett csalétket, mi egy csekély szívesség látszatától 


elvakulva horogra akadunk, s abban a reményben, hogy 
legértéktelenebb rabszolgáinkat visszakaphatjuk, hajlandók vagyunk 
eltűrni, hogy aláássák és veszélyeztessék szabadságunkat. Mert ki ne 
venné észre, hogy ha a királlyal való barátságra törekszünk, ez a 
rómaiakkal kötött és létünket biztosító szerződés megsértéséhez 
vezetne? 


Hiszen senki se kételkedhetik abban, hogy a rómaiak és Perseus 
között szükségszerűen ki kell törnie a háborúnak, s hogy amit 
Philippus életében vártunk, s amit az ő halála késleltetett, az Philippus 
halála után fog bekövetkezni. Philippusnak, mint tudjátok, két fia volt, 
Demetrius és Perseus. Közülük anyja származása, saját kiválósága, 
jelleme s a macedonok között élvezett népszerűsége révén Demetrius 
jóval előnyösebb helyzetben volt. De mivel atyjuk trónját mintegy a 
rómaiak ellen érzett gyűlöletük díjául tűzte ki, Demetriust pusztán 
ama vád alapján, hogy rokonszenvezik a rómaiakkal, megölette, s 
Perseust tette meg királynak, akiről tudta, hogy a trónnál is fontosabb 
örökségének tekinti a rómaiak elleni háborút. S vajon mi egyebet tett 
ő apja halála után, mint hogy előkészült a háborúra? Először is, 
mindenkiben rémületet keltve, a bastarnaekat Dardania ellen küldte, s 
ha ezek ott megvetik a lábukat, Görögország sokkal kellemetlenebb 
szomszédokat kapott volna, mint Asiában a gallusok voltak. Ám e 
tervében csalódva sem mondott le háborús szándékáról, sőt - ha meg 
akarjuk mondani az igazat - már meg is kezdte a háborút. 


Dolopiát fegyverrel leigázta, s amikor a dolopsok a vitás 
kérdésekben a római nép döntését kérték, erről hallani sem akart. 
Ezután átkelve az Oetán, hogy váratlanul Görögország szívében 
pillanthassák meg, Delphi irányában ereszkedett le. Mit gondoltok, mi 
volt a célja ezzel a meglepő meneteléssel? Ezután átvonult 
Thessaliába, s miután egyetlen gyűlölt ellenségéhez sem nyúlt egy 
ujjal sem, még jobban félek, hogy ezzel is meg akarta környékezni 
őket. Ezután nekünk küldött nyilvánvaló ajándékot levelében, annak a 
mérlegelésére késztetve, hogy képesek leszünk-e ezt a jótéteményt a 
jövőben nélkülözni, vagyis: hogy vonjuk vissza a macedonokat 
Peloponnesusból kitiltó határozatunkat, s szokjunk hozzá a 
látványhoz, hogy ismét megjelennek a király követei, az előkelőek 
vendégbarátságot kötnek, sőt hogy nemsokára a királyi hadsereg, sőt ő 
maga is Delphiből - hiszen milyen kis akadály az a keskeny 
tengerszoros! - átkel a Peloponnesusra, s mi összevegyülünk a rómaiak 
ellen fegyverkező macedonokkal. 


Véleményem szerint nincs szükség semmiféle új határozatra, 
mindent változatlanul kell hagynunk, amíg meg nem bizonyosodunk 
róla, hogy alaptalan vagy jogos-e a bennünket eltöltő félelem. Mert ha 
a béke változatlanul megmarad a macedonok és rómaiak között, mi is 


barátságra és kapcsolatba léphetünk velük, jelenleg azonban az ilyen 
tervek veszélyesnek és korainak látszanak." 


24. Utána Archo, Xenarchus praetor fivére szólalt fel a 
következőképpen: 


-Callicrates számomra, s mindazok számára, akik az övével 
ellenkező véleményen vannak, nehézzé tette a felszólalást. Mert azzal, 
hogy ő maga védelmébe vette a római szövetséget, azt állítva, hogy 
azt fenyegetik és vitatják - noha senki se fenyegeti és vitatja -, elérte, 
hogy mindenkiről, aki más véleményen van, azt fogják tartani, hogy a 
rómaiak ellen beszél. 


Először is, mintha nem is közöttünk tartózkodott volna, hanem vagy 
a római nép Curiájából érkeznék, vagy részt vett volna a királyok 
bizalmas tanácskozásán, mindent tud és hírül ad, ha az mégoly 
titokban történt is. Azt is kinyilatkoztatja, mi történt volna, ha 
Philippus életben marad, hogy miért éppen Perseus örökölte a trónt, 
hogy mire készülnek a macedonok, s mit forgatnak az eszükben a 
rómaiak. Nekünk azonban, akik nem tudjuk, milyen okból és milyen 
módon vesztette el életét Demetrius, s hogy mit tett volna Philippus, 
ha tovább él, határozatunkat is a kétségtelen tények alapján kell 
meghoznunk. 


Azt viszont tudjuk, hogy Perseust trónra lépése után a római nép 
elismerte királynak, s hallottuk, hogy Rómából követek érkeztek a 
királyhoz, és szívélyes fogadtatásban részesültek. Én mindezt a béke és 
nem a háború jelének tartom, s nem hiszem, hogy megbántjuk a 
rómaiakat, ha amiként a háborúban is velük tartottunk, most a 
békében is követjük példájukat. Nem látom be, hogy valamennyi nép 
közül miért éppen nekünk kellene engesztelhetetlen háborút viselnünk 
a macedon birodalom ellen? 


Talán oly közel van Macedonia, hogy ez minket veszéllyel fenyeget? 
Vagy mi is a leggyengébb népek közé tartozunk, mint a dolopsok, 
akiket legutóbb leigázott? Nem, ellenkezőleg! Mert egyrészt - hála az 
isteneknek - erőnk, másrészt távoli helyzetünk révén biztonságban 
vagyunk. De még ha olyan veszélyes helyzetben lennénk is, mint a 
thessaliaiak és az aetoliaiak, nem élvezzük-e nagyobb mértékben a 
rómaiak bizalmát és megbecsülését mi, akik mindig barátaik és 
szövetségeseik voltunk, mint az aetoliaiak, akik nemrégen még 
ellenségeik voltak? 


Mi azt akarjuk, hogy olyan jogi kapcsolatban álljunk a 
macedonokkal, mint az aetoliaiak, thessaliaiak, epirusiak, mint az 
egész Görögország. Miért csak minket jellemezzen ez a kárhozatos 
elzárkózás az emberi kapcsolatoktól? Tett-e valamit Philippus, amiért 


mi ellene, mikor felfegyverkezve háborút viselt, ezt a határozatot 
hoztuk? S mivel szolgált rá Perseus, a valamennyi jogtalanságban 
ártatlan új uralkodó, aki jótéteményeivel el akarja feledtetni atyjával 
való feszült viszonyunkat, hogy valamennyi nép közül egyedül mi 
legyünk ellenségei? 


Egyébként azt is kijelenthetem, hogy a régebbi macedon királyok 
olyan nagy szolgálatokat tettek nekünk, hogy ezek kedvéért a 
Philippustól elszenvedett sérelmekről, ha voltak ilyenek, s főképpen a 
király halála után, el kellene feledkeznünk. S nem emlékeztek-e rá, 
hogy miközben a római hajóhad Cenchreaeánél horgonyzott, a consul 
pedig seregével Elatiánál állt, mi a gyűlésünkön három napon át 
tanácskoztunk, hogy a rómaiakhoz vagy Philippus királyhoz 
csatlakozzunk-e? S noha a rómaiak közelsége miatt érzett félelem 
egyáltalán nem befolyásolta elhatározásunkat, bizonyára mégis volt 
valami oka annak, hogy tanácskozásunk oly hosszúra nyúlt. S ez az ok 
a macedonokkal régóta meglevő kapcsolatainkban, s királyaik nekünk 
tett régi és nagy szolgálataiban rejlett. 


Ezek az okok most is hatnak, mert ha nem is vagyunk 
különösképpen barátaik, azért nem vagyunk ellenségeik sem. Ne 
tegyünk úgy, Callicrates, mintha olyasmiről tárgyalnánk, amiről 
voltaképpen szó sincs. Senki sem javasolja olyan új szövetség vagy új 
szerződés megkötését, amellyel meggondolatlanul  elkötelezzük 
magunkat. Csupán arról van szó, hogy kapcsolatot teremtve 
kölcsönösen elismerjük egymás jogait, s hogy miközben elzárjuk 
előttük határainkat, ne zárjuk el saját magunk előtt is az ő 
birodalmukat, s hogy ne legyen hely, ahová rabszolgáink szabadon 
elmenekülhetnek. 


Mennyiben irányul ez a rómaiakkal kötött szerződés ellen? Miért 
tekintjük nagy és gyanús ügynek ezt a jelentéktelen és magától 
értetődő dolgot? Miért csapunk felesleges lármát körülötte? Miért 
tüntetünk fel, csak hogy alkalmunk legyen a rómaiaknak hízelegni, 
másokat gyanús és gyűlöletes színben? Ha kitör a háború, maga 
Perseus sem kételkedhet, hogy mi a rómaiak mellett fogunk állni; a 
békében azonban, ha megszüntetni nem is tudjuk, igyekezzünk 
legalább felfüggeszteni a gyűlölködést." 


Mivel a beszéddel azok értettek egyet, akik a király levelét is 
helyesléssel fogadták, viszont a vezetők méltatlankodtak amiatt, hogy 
Perseus néhány soros levéllel elérje azt, aminek érdekében még egy 
követséget sem tartott érdemesnek elküldeni, a határozathozatalt 
elhalasztották. Mikor később a Megalopolisban tartott tanácskozásra 
követek érkeztek a királytól, azok, akik féltek, hogy megbántják a 


rómaiakat, elérték, hogy nem bocsátották be őket a gyűlés elé. 


25. Ebben az időben az aetoliaiak eszeveszettségükben saját 
magukat kezdték pusztítani, s úgy látszott, hogy a kölcsönös mészárlás 
következtében egész népük kipusztul. Később, kimerülve, mindkét fél 
követeket küldött Rómába, s maguk között is az egyetértés 
helyreállításáról kezdtek tárgyalni, de egy újabb szörnyű tett 
meghiúsította szándékukat, s felélesztette a korábbi ellenségeskedést. 
Ugyanis a Proxenus pártjához tartozó hypatai száműzötteknek 
megígérték, hogy visszatérhetnek hazájukba, s erre a város 
vezetőjének, Eupolemusnak adott szava volt a biztosíték. De a 
nyolcvan előkelő embert, akiknek fogadtatására a tömeggel együtt 
Eupolemus is kivonult, miután barátságos szavakkal és kézfogással 
üdvözölték őket, amikor beléptek a kapun, lemészárolták, hiába 
hivatkoztak az adott szóra s a gaztett tanúira, az istenekre. Ezután 
még kegyetlenebbül lángolt fel újra a háború. 


A senatus megbízásából C. Valerius Laevinus, Ap. Claudius Pulcher, 
C. Memmius, M. Popilius és L. Canuleius érkezett meg hozzájuk. 
Mikor ezek előtt a két fél követei Delphiben elkeseredett vitába 
kezdtek, ezek közül szemmel láthatóan, részben ügye igazsága, 
részben ékesszólása révén elsősorban Proxenus emelkedett ki, őt 
azonban felesége, Orthobula, néhány nappal később megmérgezte, 


majd mikor bűnéért elítélték, számkivetésbe ment. 

Hasonló őrület tizedelte a krétaiakat is. Később O. Minucius legatus 
megérkezése után, akit tíz hajóval küldtek oda, hogy viszálykodásukat 
lecsillapítsa, felcsillant a békekötés reménye. De csupán hathónapos 
fegyverszünetet kötöttek, azután pedig még elkeseredettebben lángolt 
fel a küzdelem. Ugyanebben az időben a lyciaiakat is háborúval 
szorongatták a rhodusiak. - De nem kötelességem, hogy részletesen 
nyomon kövessem a külföldi népek egymás között vívott háborúit, 
éppen elég terhes számomra az a feladat is, hogy a római nép 
cselekedeteiről beszámoljak. 


26. Hispaniában a celtiberek, akik a háborúban elszenvedett 
vereségük után megadták magukat Ti. Gracchusnak, nyugodtan 
maradtak, amíg a provinciát M. Titinius kormányozta. Ap. Claudius 
megérkezése után azonban fellázadtak, s a római tábort váratlanul 
megrohanva megkezdték a háborút. Napkelte körül járt az idő, amikor 
a sáncon álló és a kapukban levő őrség megpillantotta a közeledő 
ellenséget, s fegyverbe szólította a többieket. Ap. Claudius, kitűzve a 
csatára szóló jelet, néhány buzdító szót intézett katonáihoz, majd 
egyszerre három kapun át indította őket támadásra. 


Kezdetben, mivel a celtiberek elállták a kijáratokat, egyenlő 
esélyekkel folyt a harc, mert a szűk helyen, a kapu torkában nem 
minden római tudott részt venni a küzdelemben. De mikor egymás 


nyomában tolongva kijutottak a sánc elé, hogy csatasorukat az őket 
körülvevő ellenséges szárnyaknak megfelelő szélességűre tudják 
megnyújtani, olyan heves rohamot indítottak, hogy lendületüket a 
celtiberek nem voltak képesek feltartani. Még a nap második órája 
előtt megfutamították őket, mintegy tizenötezer embert vágtak le vagy 
fogtak el, s harminckét hadijelvényt zsákmányoltak. Még aznap 
megostromolták táborukat is, befejezve a háborút, mert akik túlélték 
az ütközetet, szétszéledtek városaikba, s ezentúl lázadás nélkül 
engedelmeskedtek. 


27. Az ebben az évben megválasztott censorok, 0. Fulvius Flaccus és 
A. Postumius Albinus összeállították a senatorok névsorát. M. Aemilius 
Lepidus pontifex maximust tették meg rangidős senatornak, s kilenc 
embert zártak ki a senatusból. Ezek között különösen megrótták M. 
Cornelius .  Maluginensist, aki két évvel ezelőtt praetor volt 
Hispaniában, L. Cornelius Scipio praetort, aki akkoriban a városiak és 
idegenek közti jogi ügyeket intézte és L. Fulviust, aki édestestvére volt 
a censornak, s mint Valerius Antias tudósít, még vagyonközösségben is 
élt vele. 


A consulok, miután a Capitoliumon fogadalmat tettek, elutaztak 
provinciájukba. Közülük a senatus M. Aemiliust azzal bízta meg, hogy 
nyomja el Venetiában a pataviumiak körében kitört lázadást, amely - 
mint saját követeik is jelentették - pártvillongásból belső háborúvá 
növekedett. 


A követek, akiket hasonló mozgolódás elnyomására küldtek el 
Aetoliába, azt jelentették, hogy e nép dühét lehetetlenség megfékezni. 
A pataviumiakat megmentette a consul megérkezése, aki, mivel a 
provinciában nem volt egyéb feladata, visszatért Rómába. 


A censorok a Városban kaviccsal boríttatták be az utakat, 
valamennyi közül ők gondoskodtak először bérbeadás útján arról, 
hogy a Városon kívül levő utakat borítsák be és peremmel lássák el, s 
több helyen hidakat is építtettek. Továbbá bérbe adták egy színpadi 
emelvény építését az aedilisek és praetorok által rendezendő játékok 
céljára, indítósorompókat készíttettek a circusban, és a kocsifordulók 
számlálására szolgáló tojás alakú díszek elhelyezését CT...) 
céloszlopokat C[...] és vasketreceket, hogy ezekből eresszék ki a 
vadállatokat [...] az ünnepet az Albai-hegyen megrendező consulok 
számára. 

Kaviccsal boríttatták be a Capitolium lejtőjét, a Saturnus-szentélytől 
a Capitoliumig elnyúló oszlopcsarnokot a senatus gyülekezőhelyéig s 
tovább, fel a Curiáig. Kőlapokkal fedették be, és oszlopokkal vétették 
körül a Porta Trigeminán kívül fekvő piacteret, gondoskodtak Armilius 
oszlopcsarnoka kijavításáról, lépcsőt építtettek a Tiberistől fel a 


piactérig. Ugyanezen a kapun belül kaviccsal szóratták fel az 
Aventinusig nyúló oszlopcsarnokot, s a Venus szentélyénél kiinduló 
Clivus  Publicust. Továbbá bérbe adták Calatia és Auximum 
városfalainak felépítését; itt állami területet adtak el, s a befolyt 
pénzből mindkét város foruma köré boltokat építtettek. 


A két censor egyike, Fulvius Flaccus - mivel Postumius kijelentette, 
hogy semmiféle munkát nem végeztet el a senatus és a római nép 
jóváhagyása nélkül - ezek pénzéből szentélyt építtetett Iuppiternek 
Pisaurumban, vízvezetéket Fundiban és Potentiában, Pisaurumban az 
utat kaviccsal szóratta be, Sinuessát külső kerülettel egészítette ki [...] 
csatornákat és körben falakat építsenek  C...] — a forumot 
oszlopcsarnokokkal és boltokkal vegyék körbe, s három boltívet 
emeljenek. Ezek az építkezések, amelyeket az egyik censor adott ki 
bérbe, nagy hálával töltötték el a colonia lakóit. 


A censorok gondosan és szigorúan ügyeltek az erkölcsök 
megtartására is. Sok lovagtól elvették a lovát. 


28. Az év vége felé egynapos könyörgést tartottak a Hispaniában Ap. 
Claudius proconsul vezetésével és jósjeleivel szerencsésen véghezvitt 
haditettek miatt, s húsz nagyobb jószágot áldoztak fel. A második 
napon is könyörgést tartottak Ceres, Liber és Libera szentélyében, mert 
Sabinumból sok épületet romba döntő nagy földrengésről érkezett 
híradás. Mikor Ap. Claudius Hispaniából visszaérkezett Rómába, a 
senatus úgy döntött, hogy ünnepi menetben vonuljon be a Városba. 


Már közeledett a consulválasztás ideje, ahol nagy küzdelemre került 
sor, mert igen sokan pályáztak; L. Postumius Albinust és M. Popilius 
Laenast választották meg. Majd a következők lettek a praetorok: 
Fabius Buteo, C. Matineus, C. Cicereius, M. Furius Crassupes 
(másodízben), A. Atilius Serranus (másodízben) és C. Cluvius Saxula 
(másodízben). A választások befejezése után Ap. Claudius Cento a 
celtibereken aratott győzelméért ünnepi menetben vonult be a 
Városba, s tízezer font ezüstöt és ötezer font aranyat adott át az 
államkincstárnak. - Iuppiter flamenjévé Cn. Corneliust szentelték fel. 


Ebben az évben Matuta Anya szentélyében egy táblát helyeztek el a 
következő felirattal: 


"A római nép legiója és hadserege Ti. Sempronius Gracchus consul 
vezetésével és jósjeleivel leigázta Sardiniát. Ebben a provinciában több 
mint nyolcvanezer ellenség esett el vagy került fogságba. Ő, miután az 
állam érdekeit ilyen szerencsésen megvédte, a szövetségeseket 
felszabadította, s az adóbevételeket helyreállította, épen és sértetlenül 
hozta haza zsákmánnyal gazdagon megrakodott hadseregét, s 
másodízben tért vissza diadalmenetben Róma városába. Ezért adta ezt 


a táblát ajándékul Iuppiternek." 


A táblán látható volt Sardinia szigete, s ezen az ott vívott csaták 
ábrázolása. 


Ebben az évben több ízben rendeztek jobbára kisebb gladiátori 
viadalokat. Ezek közül különösen kitűnt egy, amelyet Ti. Flaminius 
rendezett apja halála alkalmából, húsosztással, közlakomával s egy 
napig tartó színpadi játékkal egybekötve. Az akkor nagyarányúnak 
számító látványosság összesen abból állt, hogy három napon át 
hetvennégy ember lépett fel a viadalokon. 


NEGYVENKETTEDIK KÖNYV 


1. Mikor L. Postumius Albinus és M. Popilius Laenas consulok 
legelőször is a provinciák és a hadsereg ügyét terjesztették a senatus 
elé, mindketten Liguriát kapták meg provinciául, azzal az utasítással, 
hogy ennek kormányzására sorozzanak be új legiókat - 
mindegyiküknek kettőt engedélyeztek -, továbbá egyenként tízezer 
latin gyalogost és hatszáz lovast, Hispania számára pedig kiegészítésül 
háromezer római gyalogost és kétszáz lovast. Elrendelték, hogy 
ezenfelül sorozzanak be még ezerötszáz római gyalogost és száz lovast, 
hogy a praetor, aki Sardiniát kapja meg, Corsicára átkelve ezekkel 
viseljen háborút, miközben Sardinia provinciát az előző praetor, M. 
Atilius kormányozza. 


Ezután a praetorok kisorsolták provinciáikat. A. Atilius Serranus 
kapta a városiak, C. Cluvius Saxula a polgárok és idegenek közti jogi 
ügyek intézését, N. Fabius Buteo innenső, C. Matineus pedig túlsó 
Hispaniát, M. Furius Crassupes Siciliát, C. Cicereius Sardiniát. A 
senatus, mielőtt a főtisztviselők elutaztak provinciájukba, úgy döntött, 
hogy L. Postumius consul menjen Campaniába, s ott állapítsa meg a 
határt az állami és a magánföldek között, mert ismeretessé vált, hogy 
egyes magánemberek, lassanként arrébb tolva a határt, tekintélyes 
területeket vettek birtokukba. 

Postumius neheztelt a  praenestebeliekre, mert mikor ő 
magánemberként odautazott, hogy Fortuna szentélyében áldozatot 
mutasson be, sem a város, sem a magánemberek semmiféle 
tiszteletadásban nem részesítették. Ezért Rómából való elindulása előtt 
levelet küldött Praenestébe, hogy az elöljárók vonuljanak ki eléje, 
hivatalos költségen biztosítsanak neki szállást, s tartsanak készen egy 
fogatot, ha majd tovább akar utazni. 


Ez előtt a consul előtt még senki se rótt a szövetségesekre ekkora 
terhet vagy költséget. S a főtisztviselőket éppen azért látták el fogattal, 
sátrakkal s minden egyéb hadifelszereléssel, hogy ilyesmit ne a 
szövetségesektől követeljenek. Magánosok vendégszeretetét élvezték, 
akik barátságosan és szívélyesen látták el őket, s házuk Rómában 
nyitva állt vendégbarátaik előtt, akiknél meg szoktak szállni. A 
követek szoktak előfogatot követelni az útjukba eső városokban, ha 
váratlanul küldték el valahová őket, de a római hivatalnokok a 
szövetségeseknek egyéb költséget nem okoztak. Ám a consul haragja 
következtében, amelyet, bármilyen jogos volt is, nem hivatali ideje 
alatt kellett volna kitöltenie, s mivel a praenestebeliek túlzott 
önmérsékletből vagy félelemből nem tiltakoztak, a főtisztviselők - 
mintegy a szentesített példa alapján - jogot formáltak arra, hogy 


napról napra nyomasztóbb követelésekkel lépjenek fel. 


2. Az Aetoliába és Macedoniába küldött követek az év elején 
visszatérve jelentették, hogy nem tudtak találkozni Perseus királlyal, 
mert egyesek azt állították, hogy távol van, mások pedig, hogy beteg, 
bár egyik se volt igaz. De így is könnyen meggyőződhettek róla, hogy 
a király háborúra készül, s nem késlekedik sokáig, hogy fegyvert 
fogjon. Aetoliában is napról napra növekszik a felfordulás, s ők 
tekintélyüket latba vetve se tudták lecsillapítani a viszálykodó pártok 
vezetőit. 


Mivel ennyire közelinek látszott a macedon háború, úgy döntöttek, 
hogy mielőtt kitörne, ki kell engesztelni a csodajeleket, s a 
jóskönyvekben található imákkal könyörögni kell az istenek 
jóindulatáért. Ugyanis hír szerint Lanuviumban roppant hajóhadhoz 
hasonló jelenség tűnt fel az égbolton; Privernumban fekete gyapjú 
sarjadt a földből; Velia földjén, Remens mellett kőeső esett; 
Pomptinum egész környékét sáskafelhők lepték el; a gallusok földjén, 
amerre csak barázdát vontak az ekével, a felforgatott rögök közül 
halak bukkantak elő. E csodajelek miatt a decemvirek betekintettek a 
jóskönyvekbe, s tudtul adták, hogy melyik istennek s milyen áldozattal 
kell áldozni; a csodajelek kiengesztelésére könyörgést kell tartani, a 
múlt évben a nép gyógyulásáért megfogadott könyörgést is újra meg 
kell tartani, s ennek napját ünneppé nyilvánítani. Az áldozati 
szertartásokat a decemvirek írásos utasítása alapján rendezték meg. 


3. Ebben az évben lebontották Iuno Lacinia szentélyének födelét. 
Ugyanis O. Fulvius Flaccus censor a lovagokat védő Fortuna 
szentélyének építéséhez, amelyet praetor korában Hispaniában a 
celtiberek ellen vívott háborúban ajánlott fel, azzal a rendkívüli 
becsvággyal fogott hozzá, hogy Rómában ne akadjon még egy, ennél 
fényesebb és nagyszerűbb templom. S abban a meggyőződésben, hogy 
a templom ékességét nagymértékben növeli, ha tetejét 
márványlapokkal borítják, elutazott Bruttiumba, s felerészben 
leszedette Iuno Lacinia szentélyének tetejét, úgy vélve, hogy ennyi 
elég lesz az épülő templom befedéséhez. Hajókat rendelt oda, hogy a 
lapokat ezekre rakja és elszállítsa, mert a szövetségeseket a censor 
tekintélye  visszarettentette attól, hogy ezt a  szentségtörést 
megakadályozzák. 


Miután a censor visszatért, a lapokat a hajókról kirakták, és a 
szentélyhez szállították. S noha eredetükről hallgattak, a dolgot 
mégsem lehetett eltitkolni. A Curiában zúgolódás támadt, s minden 
oldalról követelték, hogy a consulok ezt az ügyet terjesszék a senatus 
elé. Mikor pedig a Curiában a megidézett censor is megjelent, 
jelenlétében külön-külön és együttesen még sokkal szenvedélyesebben 


támadtak rá: Nem elégedett meg azzal - mondták -, hogy 
megszentségtelenítette annak a vidéknek  legtiszteletreméltóbb 
templomát, amelyet még egy Pyrrhus, még egy Hannibal se mert 
meggyalázni, de szégyenletes módon még a tetőzetét is leszedte, szinte 
lerombolta. Leszedette a szentély tetejét, s az tető nélkül, a 
záporoknak kiszolgáltatva összeomlásra van ítélve. Ezért választották 
meg őt az erkölcsök ellenőrzésére hivatott censornak? S ő, akinek az 
ősi szokás alapján az lett volna a feladata, hogy a nyilvános 
szertartásokra szolgáló épületeket megóvja és jó karban tartsa, éppen 
ő úgy jár körben a szövetséges városokban, hogy lerombolja a 
szentélyeket, s elrabolja a szent hajlékok tetőzetét! 


S azt teszi, ami még a szövetségesek tulajdonában levő házakkal 
szemben is méltatlan cselekedet volna: lerombolja a halhatatlan 
istenek szentélyét, s a szentségtörés bűnébe rántja a római népet azzal, 
hogy templomok romjaiból építtet szentélyt; mintha a halhatatlan 
istenek nem lennének mindenütt ugyanazok, s egyiket a másik 
kirablása árán kellene tisztelni és felékesíteni! 


Így még az ügy előterjesztése előtt világosan megnyilvánult az atyák 
hangulata, majd az előterjesztés után egyhangúan úgy határoztak, 
hogy bérbeadás útján gondoskodni kell a lapoknak a templomhoz való 
visszaszállításáról, s engesztelő áldozatot kell bemutatni Iunónak. Ami 
a vallásos szertartást illeti, azt lelkiismeretesen végrehajtották, a 
lapokat azonban - mint a vállalkozók jelentették - ott hagyták a 
szentély előcsarnokában, mert egyetlen mester sem akadt, aki 


megfelelő módszert tudott volna találni visszahelyezésükre. 


4. A provinciájukba elutazott praetorok közül N. Fabius útban 
innenső Hispania felé Massiliában meghalt. A senatus, mikor ezt a 
massiliai követek jelentették, úgy döntött, hogy P. Furius és Cn. 
Servilius, akiknek a helyét el kellett volna foglalnia, sorsolják ki 
egymás között, melyikük fogja kormányozni - fővezéri megbízatása 
meghosszabbításával - innenső Hispaniát. A sorsolás kedvezően ütött 
ki, mert a provincia P. Furiusé maradt, aki eddig is kormányozta. 


Ebben az évben, minthogy a liguroktól és gallusoktól háborúban 
elfoglalt földek nagy része még nem talált gazdára, a senatus úgy 
rendelkezett, hogy ezt a földet az egyes lakosok között kell szétosztani. 
Az e feladat lebonyolításával megbízott tízes bizottságba A. Atilius 
városi praetor a senatus javaslata alapján a következőket osztotta be: 
M. Aemilius Lepidus, C. Cassius, T. Aebutius Parrus, C. Tremellius, P. 
Cornelius Cethegus, Ouintus és Lucius Apuleius, M. Caecilius, C. 
Salonius, C. Munatius. Ezek minden colonusnak tíz, s minden latin 
szövetségesnek három iugerumot juttattak. 


Ebben az évben, amikor ez történt, követek érkeztek Rómába 


Aetoliából az ott lezajlott zavargások és lázadások ügyében, a 
Thessaliából jött követek pedig a macedoniai eseményekről számoltak 
be. 


5. Perseus, akinek lelkét a már apja életében tervezett háború 
gondolata töltötte be, igyekezett odaküldött követei útján nemcsak 
valamennyi görög népet, de a városokat is megnyerni magának oly 
módon, hogy többet ígért nekik, mint amit azután megadott. Mégis, az 
emberek nagy része lelkében az ő pártján volt, és sokkal jobban 
rokonszenveztek vele, — mint  Eumenesszel, noha  Eumenes 
jótéteményeivel és ajándékaival valamennyi görög várost s a vezető 
emberek nagy részét lekötelezte, s olyan módon uralkodott, hogy az 
uralma alatt álló városok sorsukat egyetlen szabad városéval sem 
cserélték volna fel. Perseusról viszont az a hír járta, hogy atyja halála 
után feleségét saját kezűleg ölte meg, s Apellest, aki egykor bűntársa 
volt testvére aljas meggyilkolásában - s aki, mivel ezért Philippus ki 
akarta végeztetni, számkivetésben élt -, atyja halála után fényes 
jutalmat ígérve jelentős szolgálataiért, hazacsalta, majd titokban 
megölette. 


S mégis őt, aki ezenkívül még annyi otthoni és külföldi gyilkosság 
révén vált hírhedtté, s akinek semmi említésre méltó érdeme sem volt, 
a városok általában többre becsülték annál a királynál, aki rokonaival 
oly szeretetteljesen, alattvalóival annyira igazságosan, s mindenki 
mással olyan bőkezűen bánt. Talán mert a macedon királyok híre és 
hatalma megvetést keltett bennük egy most született új királysággal 
szemben, talán mert változásra vágytak, vagy nem akartak a rómaiak 
zsákmányává válni. 

Nemcsak az aetoliaiak lázadtak fel az adósságok nyomasztó terhe 
miatt, hanem a thessaliaiak is. S ez a csapás, mint valami érintkezés 
útján terjedő ragály, Perrhaebiát is elérte. Mikor híre jött, hogy 
Thessalia fegyverben áll, a senatus Ap. Claudiust küldte el követségbe, 
hogy vizsgálja meg, és próbálja rendezni a helyzetet. Ő aztán mindkét 
párt vezetőit megdorgálta, s mérsékelte - nagyrészt azoknak a 
beleegyezésével, akik a kamatokat felemelték - az igazságtalan 
kamatok miatt nyomasztóvá vált adósságok terhét, s tíz évben szabta 
meg a törvényes összegű kölcsön részletekben való visszafizetésének 
az idejét. Ugyancsak Appius rendezte ugyanilyen módon 
Perrhaebiában is a helyzetet. 


Ugyanekkor M. Marcellus Delphiben vizsgálta meg az egymás ellen 
belső háborút folytató aetoliaiak hasonló gyűlölködéssel előadott 
ügyét. Mikor látta, hogy mindkét részről milyen meggondolatlanul és 
vakmerően folytatják a küzdelmet, döntésében egyik felet sem akarta 
igazolni vagy elmarasztalni, és együttesen kérte a két pártot, hogy 


fejezzék be a háborút, s a múltban történteket elfeledve vessenek 
véget a viszálykodásnak. Kiengesztelődésük őszinteségének 
bizonyságául egymásnak kölcsönösen túszokat adtak, s megegyeztek, 
hogy ezek számára Corinthust jelölik ki tartózkodási helyül. 


6. — Marcellus  Delphiből és az  aetoliaiak  tanácskozásáról 
Peloponnesusra, Aegiumba kelt át, ahova összehívta az achaiok 
gyűlését. Itt azzal, hogy megdicsérte ezt a népet, amiért ilyen 
állhatatosan ragaszkodik korábbi határozatához, s nem engedi meg a 
macedon királyoknak a területére való belépést, világosan kifejezte a 
rómaiak Perseus iránt érzett gyűlöletét. Ennek még erőteljesebb 
megnyilvánulását segítette elő az az irat is, amelyet Eumenes király 
hozott magával Rómába, s amely teljes részletességgel összefoglalta 
Perseus háborús készülődéséről szerzett értesüléseit. 


Ekkor öt követet küldtek a királyhoz, hogy tájékozódjanak a 
macedon helyzetről, majd - utasításuk szerint - el kellett menniük 
Alexandriába Ptolomaeushoz is, hogy a barátságot megújítsák. A 
következők voltak a követség tagjai: C. Valerius, C. Lutatius, O. 
Baebius Sulca, M. Cornelius Mammula és M. Caecilius Denter. 


Ugyanekkor követek érkeztek Antiochus királytól is. Vezetőjük, 
Apollonius, miután bebocsátották a senatus elé, számos, jogos 
mentséggel igazolta a királyt, hogy az adót késve, nem a kijelölt napra 
küldte el. Ő elhozta az egész összeget, így a király csak a késés miatt 
kér elnézést. Ezenkívül ajándékokat is hozott: egyenként ötszáz font 
súlyú aranyedényeket. Közölte: a király azt óhajtja, hogy újítsák meg 
vele is az atyjával kötött szövetséget és barátságot. A római nép csak 
kívánja meg tőle, amit egy jó és hű szövetséges királytól meg lehet 
kívánni, ő kötelessége teljesítését soha nem fogja elmulasztani. A 
senatus római tartózkodása idején oly nagy szolgálatokat tett neki, s 
az ifjúság oly nyájas volt hozzá, hogy minden rend elsősorban 
királynak és nem túsznak tekintette. 


A követek jóindulatú választ kaptak, s a senatus utasította A. Atilius 
városi praetort, hogy újítsa meg Antiochusszal az atyjával kötött 
szövetséget. Az adót a városi guaestorok, az edényeket a censorok 
vették át, akik utasítást kaptak, hogy ezeket azokban a szentélyekben 
helyezzék el, ahol jónak látják. A követnek százezer réz as ajándékot 
küldtek, egy szabad házban kapott szállást, s fedezték költségeit, amíg 
Italiában tartózkodik. A Syriában járt követek jelentették, hogy ez az 
ember feltétlen barátja a római népnek, s a király nagyra becsüli. 


7. A provinciákban ebben az évben a következő események 
történtek: C. Cicereius praetor Corsicában szabályos csatát vívott; 
hétezer corsust vágtak le, s több mint ezerhétszázat ejtettek fogságba. 


A praetor csata közben szentélyt ajánlott fel Iuno Monetának. A 
corsusok ezután békét kértek és kaptak; kétszázezer font méhviaszt 
kellett beszolgáltatniuk. Cicereius Corsica leigázása után átkelt 
Sardiniába. 


Ütközet zajlott le Liguriában is Statellas területén Carystus város 
mellett, ahol nagy ligur hadsereg gyűlt össze. A ligurok kezdetben, M. 
Popilius consul megérkezése után behúzódtak a falak mögé, később, 
látva, hogy a rómaiak meg akarják ostromolni a várost, kivonultak a 
kapuk elé, és csatára sorakoztak. A consul, aki éppen ezzel a céllal 
fenyegette őket ostrommal, maga se halogatta az ütközetet. Több mint 
három óráig harcoltak úgy, hogy egyik félnek se nyílt reménye a 
győzelemre. A consul, látva, hogy a ligurok csatarendje sehol sem inog 
meg, parancsot adott lovasságának, hogy szálljanak lóra, s a lehető 
legnagyobb zajjal egyszerre három oldalról rontsanak rá az ellenségre. 


A lovasok nagy része, átvágtatva a csatasor közepén, hátulról támadt 
a harcolókra. A ligurokat ekkor rémület fogta el, minden irányban 
szétfutottak, de csak nagyon kevesen vissza, a város felé, mivel a 
lovasság főként éppen onnét támadt ellenük. Nemcsak az elkeseredett 
csata szedett sok áldozatot a ligurok közül, de menekülés közben is 
mindenfelé kaszabolták őket. A hagyomány szerint tízezer embert 
öltek meg közülük, több mint hétszázat fogtak el, és nyolcvankét 
hadijelvényt szedtek össze. De a győzelmet nem véráldozat nélkül 
vívtuk ki. Több mint háromezer katonát vesztettünk; mivel senki sem 
akart meghátrálni, a legelöl harcolók mindkét oldalon elestek. 


8. Ez után a csata után a különböző irányban elmenekült ligurok 
ismét összegyülekeztek, s látva, hogy több polgártársuk veszett oda, 
mint amennyien életben maradtak - mert nem voltak többen tízezernél 
-, megadták magukat. Nem kötöttek ki ugyan semmi feltételt, de azért 
remélték, hogy a consul nem bánik velük kegyetlenebbül, mint az 
előző hadvezérek. 


Ő azonban mindnyájukat lefegyverezte, városukat lerombolta, s őket 
magukat vagyonukkal együtt eladatta; tevékenységéről levélben 
számolt be a senatusnak. Mikor ezt A. Atilius praetor a Curiában 
felolvasta - ugyanis a másik consul, a campaniai földek ellenőrzésével 
megbízott Postumius nem volt jelen -, a senatusnak az volt a 
véleménye, hogy Popilius kegyetlenül járt el, amikor - noha az nem 
kezdeményezte a háborút - megtámadta a statelli törzset, amely a 
ligur népből egyedül nem fogott fegyvert a rómaiak ellen, s e törzset, 
amely a római nép oltalmára bízta magát, példát adva a legszörnyűbb 
kegyetlenségre, agyonkínozva kiirtotta, s annyi ezer ártatlan embert, 
akik a római nép védelméért esdekeltek, eladatott; ezzel a 
legszörnyűbb példát szolgáltatta, hogy a jövőben senki se merjen 


megadásra gondolni; s most ezek, mindenfelé szétszóródva, rabszolgái 
lettek azoknak, akik nemrég még a római nép nyilvánvaló ellenségei 
voltak, s akiket csak a minap fékeztünk meg. 


Ezért a senatus úgy határozott, hogy M. Popilius consul szolgáltassa 
vissza a vevőknek a vételárat, maguknak a liguroknak adja vissza 
szabadságukat, — gondoskodjék — még visszaszerezhető  javaik 
visszaadásáról, s fegyvereiket is adassa vissza. Mindezt minél 
hamarabb végre kell hajtania, s a consul nem távozhat előbb 
provinciájából, csak ha a ligurokat, akik megadták magukat, 
visszatelepítette lakóhelyükre. Mert a győzelem a harcolók legyőzése, 
és nem a legyőzöttek meggyötrése révén válik dicsőségessé. 


9. A consulnak a ligurokkal szemben tanúsított féktelen magatartása 
a senatus utasításának a semmibevevésében is megmutatkozott. 
Legióit azonnal Pisaebe küldte téli szállásra, s megdühödve az atyákra, 
dúlva-fúlva a praetorra, visszatért Rómába. A senatust azonnal 
összehívta Bellona szentélyébe, s szemrehányásokkal halmozta el a 
praetort, aki ahelyett, hogy kötelessége szerint azt javasolta volna a 
senatusnak, hogy a sikeresen befejezett háborúért adjanak hálát a 
halhatatlan isteneknek, őellene hozatott - ellenségeinek kedvezve - 
senatusi határozatot, amelyben az ő, a consul győzelmét a liguroknak 
ajándékozza, s már-már azt meri parancsolni, egy praetor, hogy őt, a 
consult is szolgáltassák ki nekik. 


Ezért azt javasolta, hogy a praetort ítéljék pénzbüntetésre, s azt 
követelte az atyáktól, hogy vonják vissza az ellene hozott senatusi 
határozatot, s a hálaadó ünnepet, amelyet távollétében, levele alapján 
az állam érdekeinek sikeres megvédéséért el kellett volna rendelniük, 
most, az ő jelenlétében rendeljék el, először is tekintettel az isteneknek 
járó tiszteletre, másodszor pedig legalábbis valamelyes tekintettel őrá 
magára. Felszólalása után azonban jó egynéhány senator nem kevésbé 
élesen támadta, mint távollétében, s úgy tért vissza provinciájába, 
hogy egyik kívánságát sem teljesítették. 


A másik consul, Postumius a nyarat a földek ellenőrzésével töltötte 
el, s úgy tért vissza a választógyűlés megtartására Rómába, hogy még 
csak nem is látta provinciáját. Vezetésével C. Popilius Laenast és P. 
Aelius Ligurt választották meg consulnak. Ezután a következők lettek 
a praetorok: C. Licinius, M. Iunius Pennus, Sp. Lucretius, Sp. Cluvius, 
Cn. Sicinius és C. Memmius (másodízben). 


10. Ebben az évben vagyonbecslést tartottak; 0. Fulvius Flaccus és 
A. Postumius Albinus voltak a censorok. A megtisztító áldozatot 
Postumius mutatta be. A vagyonbecslésnél kétszázhatvankilencezer- 
tizenöt római polgárt vettek számba. Ez a szám jelentős csökkenést 


mutat, mivel L. Postumius consul a népgyűlésen közhírré tette, hogy 
azok közül a latin szövetségesek közül, akiknek C. Claudius consul 
rendelete alapján vissza kellett térniük városukba, egyik se Rómában, 
hanem valamennyien saját városukban esnek át a vagyonbecslésen. 


A censorok tisztségüket egyetértésben, az állam érdekeit szem előtt 
tartva látták el. Mindazokat, akiket kizártak a senatusból, vagy akitől 
elvették a lovát, az aerariusokhoz osztották be, kizárták tribusából, s 
egyikük se vett védelmébe olyasvalakit, akit a másik megbélyegzett. 
Fulvius a felajánlás után hat évvel felszentelte a lovasokat védő 
Fortuna szentélyét, amelynek megépítésére mint proconsul 
Hispaniában, a celtiberek ellen vívott csatában tett fogadalmat, s négy 
napon át tartó színházi s egy napig tartó circusi játékokat rendezett. 

Ebben az évben meghalt L. Cornelius Lentulus, a vallási ügyeket 
intéző tízes bizottság tagja, helyére A. Postumius Albinust választották 
meg. A tenger felől váratlanul akkora sáskafelhők sodródtak Apuliába, 
hogy rajaik széltében ellepték a szántóföldeket. Ennek a termést 
veszélyeztető csapásnak az elhárítására teljes felhatalmazással 
Apuliába küldték Cn. Sicinius kijelölt praetort, aki jelentős időt töltött 
el azzal, hogy nagy sereg, erre a célra összeszedett emberrel 
megtisztítsa a földeket. 

A következő év elején, amikor C. Popilius és P. Aelius voltak a 
consulok, folytatódtak az előző évben kitört lázongások. Az atyák 
kívánságára, hogy tárgyaljanak Liguriáról, és újítsák meg a senatus 
határozatát, Aelius consul terjesztette elő az ügyet. Popilius azonban 
ellenszegült tiszttársának és a senatusnak fivére ügyében, s közölte, 
hogy ha valamit határoznak, ő az ellen tiltakozást jelent be. Így 
tiszttársát visszakozásra bírta, viszont az atyák - most már mindkét 
consulra egyformán megneheztelve - csak még jobban kitartottak 
eredeti elhatározásuk mellett. 


Ezért, mikor a provinciákról tárgyaltak, és a consulok a fenyegető, 
Perseus elleni háború miatt Macedoniát kérték, mindkét consulnak 
Liguriát szavazták meg, s kijelentették, Macedonia ügyében nem 
döntenek, amíg M. Popilius ügyét eléjük nem terjesztik. S mikor a 
consulok követelték, hogy kapjanak engedélyt új seregek sorozására és 
a régiek kiegészítésére, mindkét kérésük teljesítését megtagadták. 
Amikor a praetorok - M. Iunius innenső, Sp. Lucretius pedig túlsó 
Hispania számára - kiegészítést kértek, ezt se voltak hajlandók 
teljesíteni. 


A sorshúzás útján C. Licinius Crassus kapta a városiak, Cn. Sicinius 
az idegenek jogi ügyelnek intézését, C. Memmius Siciliát, Sp. Cluvius 
Sardiniát. A consulok, akik a történtek miatt megharagudtak a 
senatusra, az első megfelelő napra kitűzték a Latin Ünnepek 


megtartását, s kijelentették, hogy elutaznak provinciájukba, ezentúl 
egyáltalán nem foglalkoznak az állami ügyekkel, s csupán 
provinciájuk kormányzásával törődnek. 


11. Valerius Antias azt írja, az ő consulságuk idején érkezett Rómába 
követként Attalus, Eumenes király testvére, hogy előadja a Perseus 
elleni vádakat, s beszámoljon háborús készülődéséről. Az évkönyvek 
többsége, méghozzá a hitelt érdemlőbbek szerint maga Eumenes jött 
ide. Tehát mikor Eumenes Rómába érkezett, akkora ünnepélyességgel 
fogadták, amit a római nép szerint nemcsak saját érdemei, hanem a 
ráhalmozott rendkívüli jótétemények alapján is megérdemelt, s a 
praetor bevezette a senatus elé. 


Itt kijelentette, nemcsak az az óhaj hozta Rómába, hogy lássa az 
isteneket és embereket, akiknek jóindulata jelenlegi szerencséjével 
megajándékozta, amelynél ragyogóbbat nem is kívánhatna, hanem az 
a szándék is, hogy személyesen figyelmeztesse a senatust, akadályozza 
meg Perseus szándékait. 


Ezután visszatért Philippus terveire, elmondta, hogyan ölte meg fiát, 
Demetriust, a rómaiak elleni háború ellenzőjét, hogyan csalogatta el 
Philippus hazájából a bastarnae népet, hogy segítségükkel átkelhessen 
Italiába. S hogy mikor ilyen tervek szövögetése közben elragadta őt a 
végzet, arra hagyta birodalmát, akiben a legádázabb gyűlöletet 
tapasztalta a rómaiak iránt. Ezért Perseusnak már-már fő gondjává 
vált az atyjától örökségként ráhagyott és a birodalommal együtt 
átadott háború, s minden gondolata ekörül forog. Ezenkívül bőségesen 
akad ifjú harcosa, a hosszú békében felnőtt nemzedék, bőven 
rendelkezésére állnak birodalma segélyforrásai, s életkora révén is 
kedvező helyzetben van. 


Testalkata és ereje hatalmas, szellemét pedig megedzette a hosszú 
háborús gyakorlat és tapasztalat. Már kora gyermekkorától kezdve 
hozzászokott apja hadisátrában nemcsak a szomszédos népek, de a 
rómaiak ellen viselt háborúkhoz is, és apja sok ízben küldötte ki őt 
különféle hadi vállalkozásokra. Sőt mióta átvette az uralmat, 
csodálatos szerencsével sok mindent véghezvitt, amit atyja, noha 
mindent megpróbált, sem erőszakkal, sem ravaszsággal nem tudott 
elérni. S hatalma mellé még akkora tekintélyt is szerzett, amely egy 
embernek csak hosszú idő múlva, számos kiváló cselekedet után 
szokott osztályrészül jutni. 


12. Hiszen Görögország és Asia valamennyi városa tisztelettel tekint 
uralmára. S nem is lehet biztosan megmondani, hogy népszerűségét 
szerencséjének, vagy pedig - amit ő szinte fél kimondani - a rómaiak 
iránt érzett gyűlöletnek köszönheti-e. Még a királyok előtt is nagy a 


tekintélye. Seleucus leányát úgy vette feleségül, hogy nem ő volt a 
kérő, hanem szinte őt kérték fel a házasságra; nővérét Prusiashoz 
annak esedező kérése után adta feleségül. Mindkét menyegző 
alkalmával számtalan követség fejezte ki jókívánságait és hozta el 
ajándékát, s a szertartást a legtekintélyesebb népek mintegy áldó 


jóváhagyásával ülték meg. 


A boeotiai népet, amelyet Philippus meg akart nyerni, sose lehetett 
írásban rögzített baráti szerződésre bírni, most pedig három helyen is 
látható a Perseusszal kötött szerződésüket megörökítő felirat; az egyik 
Thebaeben, a másik Deliumnál, a legfényesebb és leglátogatottabb 
szentélyben, a harmadik Delphiben. S az achaiai szövetség gyűlésén is 
majdnem úgy alakult a helyzet, hogy megengedik neki a bevonulást 
Achaiába, ha ezt néhányan, fenyegető hangon hivatkozva Róma 
hatalmára, meg nem akadályozzák. 

Viszont, Herculesre, az ő -  Eumenes - tiszteletére emelt 
emlékműveket - pedig nehéz volna eldönteni, hogy az állammal vagy 
az egyesekkel tett-e több jót - részben közömbösségből vagy restségből 
nem tisztelik, részben ellenséges indulattal lerombolták. S ki ne tudná, 
hogy az aetoliaiak a belső lázongások alkalmával nem a rómaiak, 
hanem Perseus segítségét kérték? Ezekre a szövetségi és baráti 
kapcsolatokra támaszkodva országát annyira felkészítette a háborúra, 
hogy nem is szorul külső segítségre. Harmincezer gyalogosa, ötezer 
lovasa van, s tíz esztendőre elegendő gabonát halmozott fel, hogy 
élelmezés dolgában ne szoruljon rá sem a maga, sem az ellenség 
földjére. S máris annyi pénze van, amennyi elegendő, a macedon 
csapatokat nem is számítva, tízezer főnyi segédcsapat ugyancsak tíz 
évre szükséges zsoldjára, nem is számítva a királyi bányákból 
származó jövedelmet.  Fegyverraktáraiban háromszor ekkora 
hadseregnek is elegendő fegyvert hordatott össze. S arra az esetre, ha 
Macedonia nem tudna neki újabb ifjú harcosokat adni, kiapadhatatlan 
forrásként ott van számára a leigázott Thracia. 


13. Beszédét a következő figyelmeztető szavakkal fejezte be: 


"Mindezt nem bizonytalan híresztelésekből származó szóbeszédként 
mondom el nektek, összeírt atyák, aminek azért adtam túlságosan is 
könnyen hitelt, mert szeretném, ha az ellenségem ellen felhozott 
vádak igazak volnának. Nem, ezek olyan hiteles és megtapasztalt 
tények, mintha ti felderítőként küldtetek volna el engem, s én arról 
számolnék be, amit saját szememmel láttam. Nem jöttem volna ide 
birodalmamból, amelyet ti tettetek naggyá és tekintélyessé, s nem 
vállaltam volna ekkora tengeri utat csak azért, hogy veletek hamis 
híreket közölve nyerjem el bizalmatokat. 


De én láttam, hogy Asia és Görögország legtekintélyesebb városai 


napról napra jobban kimutatják érzelmeiket, s ha megengedjük, olyan 
messzire mennek, hogy nem lesz módjuk a megbánásra és 
visszakozásra. Láttam, hogy Perseus, ahelyett, hogy megelégednék a 
macedon birodalommal, egyes helyeket fegyverrel foglal el, másokat, 
amelyeket nem tud erőszakkal leigázni, hízelkedés és jóindulat 
segítségével kerít hatalmába. Láttam, milyen egyenlőtlen ez a helyzet, 
mikor ő háborút készít ellenetek, ti pedig biztosítjátok számára a 
gondtalan békét, noha ő, ahogy én látom, már nem csak előkészíti, 
hanem szinte folytatja is a háborút. 


Abrupolist, szövetségeseteket és barátotokat elűzte birodalmából; az 
illyr  Arthetaurust, szintén  szövetségeseteket és  barátotokat, 
meggyilkoltatta, mert megtudta, hogy egyet és mást megírt nektek; a 
thebaei Euersát és Callicritust, városuk vezető embereit, mivel a 
boeotiaiak gyűlésén merészebb hangon beszéltek ellene, és 
kijelentették, hogy cselekedeteiről értesítenek benneteket, eltétette láb 
alól. A szerződést megszegve segítséget nyújtott a byzantiumiaknak, 
háborút indított Dolopia ellen, seregével behatolt Thessaliába és 
Dorisba, hogy belső háborújukban a hitványabbakat támogatva 
meggyengítse a derekabbak pártját. Thessaliában és Perrhaebiában, 
reményt keltve, hogy eltörli az adósságokat, mindent felkavart és 
összezavart, hogy megnyerve magának az adósok tömegét, 
segítségükkel elnyomhassa az előkelőket. 


S mivel ti nyugodtan néztétek és eltűrtétek ezeket a cselekedeteit, s 
mivel úgy véli, átengedtétek neki Görögországot, meg van győződve 
róla, hogy senki se száll szembe vele fegyveresen, amíg át nem kel 
Italiába. A ti dolgotok megítélni, hogy ez mennyire megnyugtató vagy 
megtisztelő számotokra, én a magam részéről mindenesetre 
szégyenletesnek tartanám, hogy Perseus előbb érkezzék meg Italiába, 
a háború megkezdése végett, mint én, a szövetségesetek, azzal a 
figyelmeztetéssel, hogy legyetek óvatosak. 


S miután teljesítettem illő kötelességemet, s bizonyos mértékben 
megnyugtattam és megkönnyítettem lelkiismeretemet, mi egyebet 
tehetnék még, mint hogy kérem az isteneket és istennőket, legyen 
gondotok magatokra és államotokra, s ránk, szövetségeseitekre és 
barátaitokra, akiknek sorsa a tiétektől függ?" 


14. Ez a beszéd nagy hatást tett az összeírt atyákra. Egyébként ekkor 
senki sem tudhatott meg semmi egyebet, csak annyit, hogy a király 
megjelent a Curiában; ekkora titoktartás övezte a Curiában lefolyt 
tanácskozást. Csak a háború befejezése után vált ismeretessé, hogy mit 
mondott a király, s milyen választ kapott. 


Néhány nap múlva Perseus követeit bocsátották be a senatus elé. 
Azonban, mivel Eumenes király megnyerte magának nemcsak a 


füleket, de a szíveket is, a követek védekezése és kérése teljesen 
hatástalan maradt, sőt még fel is ingerelt mindenkit Harpalusnak, a 
követség vezetőjének túlságosan kihívó magatartása. Ő kijelentette, 
hogy a király ugyan minden erejével és törekvésével azon van, 
higgyenek neki, amikor biztosítja őket, hogy ő nem ragadtatta magát 
semmiféle ellenséges nyilatkozatra vagy cselekedetre, de ha úgy látja, 
hogy a rómaiak ilyen makacsul keresik az okot a háborúra, akkor 
szívós elszántsággal védekezik. A háborúban a hadiszerencse egyenlő 
esélyű, s a végeredmény bizonytalan. 


Görögország és Asia valamennyi országának érdekében állt 
megtudni, mit mondhattak Perseus követei és Eumenes a senatus előtt, 
s mivel úgy vélték, hogy a király odautazásával el tudott érni valamit, 
a legtöbb város különböző ürügyekkel elküldte követeit. A rhodusiak 
követsége is [...1, amelynek vezetője biztos volt benne, hogy Eumenes 
Perseus ellen felhozott vádjaiba az ő államát is belekeverte. Ezért 
pártfogói és vendégbarátai révén minden módon szerette volna 
kieszközölni, hogy a senatus előtt vitába bocsátkozhassék a királlyal. 
Mikor ezt nem tudta elérni, kíméletlen nyíltsággal támadta a királyt, 
hogy a lyciai népet felbiztatta a rhodusiak ellen, s jobban elnyomja 
Asiát, mint korábban Antiochus. 


Honfitársai előtt hatásos beszéde, amelyet Asia népei sem fogadtak 
ellenkezéssel - mert Perseus már itt is kezdett népszerűvé válni -, a 
senatusban ellenérzést keltett, s nem használt se magának, se 
államának, s az Eumenes ellen folyó szervezkedés csak még jobban 
növelte a rómaiak iránta érzett jóindulatát. Így azután elhalmozták őt 
a megbecsülés valamennyi jelével, s a legnagyszerűbb ajándékokat 
kapta, ezek között egy curulisi széket s egy elefántcsont pálcát. 


15. A követségek elbocsátása után Harpalus a lehető leggyorsabban 
visszatért Macedoniába, s jelentette a királynak, hogy távozásakor a 
rómaiak még nem készültek ugyan a háborúra, de olyan ellenséges 
hangulatban voltak, amelyből könnyen lehetett látni, hogy nem 
fognak sokáig késlekedni. A király, nem szólva arról, hogy 
szükségszerűnek látta, maga is kívánta a háború kitörését, úgy érezve, 
hogy most van ereje teljében, főleg Eumenes ellen háborgott. S hogy a 
háborút az ő vére kiontásával kezdje el, megbízta a krétai Euandert, 
három, az efféle aljas szolgálatokban jártas társával együtt, a király 
meggyilkolásával. Egy levelet küldött velük Praxo nevű, Delphiben 
tekintélye és vagyona miatt nagy tiszteletben álló vendégbarátjának, 
mert biztosan tudták, hogy Eumenes Delphibe készül, hogy áldozatot 
mutasson be Apollónak. 


Az orgyilkosok Euanderral együtt előbb érkeztek meg, s mindenfelé 
körülnéztek azzal az egyetlen céllal, hogy alkalmas helyet találjanak 


tervük végrehajtására. A Cirrhától a templomba felvezető úton, 
mielőtt megérkeznénk a házakkal sűrűn beépített területre, ott állt egy 
fal, balra a talajnál alig magasabb ösvénytől, amelyen csak egyesével 
lehetett haladni, s amelynek jobb oldalán földomlás következtében 
támadt meredek falú szakadék volt. E mögé a fal mögé rejtőztek el, 
lépcsőket rakva mellé, hogy innen, mint valami bástyáról, dobják 
lövedékeiket az elhaladó királyra. 


A tengertől felfelé haladó királyt kezdetben körülvette barátai és 
testőrei serege, de azután a szűk úton egyre keskenyebbé vált a menet. 
S mikor ahhoz a ponthoz értek, ahol egyenként kellett áthaladniuk, az 
ösvényre először Pantaleon, az egyik előkelő aetoliai lépett rá, akivel a 
király beszélgetést folytatott. Ekkor a merénylők felemelkedve két 
hatalmas szikladarabot hengerítettek rájuk. Az egyik a király fejét, a 
másik a vállát találta el. Ő elkábulva a lejtős útról a mélységbe esett, s 
még sok kő hullott rá, miközben ott hevert. A többiek, még barátai és 
testőrei is, lezuhanását látva szétfutottak, csupán Pantaleon maradt ott 
rendületlenül és elszántan, hogy megvédi a királyt. 


16. A merénylők, noha a fal körül kis kerülőt téve leszaladhattak 
volna, hogy a sebesülttel végezzenek, mint akik végrehajtották 
feladatukat, elmenekültek a Parnassus csúcsára, olyan gyorsan, hogy 
egyik társukat, aki az úttalan és meredek terepen csak üggyel-bajjal 
tudott velük tartani, feltartva őket a menekülésben, megölték, hogy ne 
válhassék árulójukká, ha elfogják. 


A királyhoz először barátai, majd a testőrök és szolgák is 
odarohantak. Mikor felemelték, sebesülése következtében kábult és 
érzéketlen volt, de mivel meleg volt, s még lélegzett, látták, hogy él, 
bár kevés, sőt semmi remény nem volt arra, hogy életben marad. 
Néhány testőr a merénylők nyomába eredt, sikertelenül fáradva 
felkapaszkodott a Parnassus ormára, majd eredménytelenül visszatért. 
Amilyen meggondolatlanul - noha vakmerően - vállalkoztak a 
macedonok a gaztettre, éppolyan tervszerűtlenül és gyáván hagyták is 
abba vállalkozásukat. Másnap, mikor a király visszanyerte öntudatát, 
barátai hajóra vitték. Innen Corinthusba, Corinthusból, az Isthmus- 
szoroson áthaladva Aeginába hajóztak. 


Itt senkit se engedve közelébe, olyan titokban ápolták, hogy Asiába 
már haláláról érkezett híradás. Ennek Attalus is hamarabb hitelt adott, 
mint egy együttérző testvérhez illett volna, mert olyan hangon beszélt 
fivére feleségével és a vár parancsnokával, mint aki a trón kétségtelen 
örököse. Viselkedése később nem is maradt titokban Eumenes előtt, s 
noha elhatározta, hogy úgy tesz, mintha nem tudna róla, s hallgatva 
eltűri, mégis első találkozásukkor nem állta meg, hogy testvére 


szemére ne hányja, milyen túlzott sietséggel igyekezett megkérni az ő 


feleségét. Eumenes halálának híre Rómába is eljutott. 


17. Ekkoriban tért vissza Görögországból C. Valerius, akit követként 
küldtek el, hogy tájékozódjék az ottani helyzetről, derítse fel Perseus 
király terveit, s ő beszámolójában mindenben igazolta az Eumenes 
által felhozott vádakat. Delphiből magával hozta Praxót is, akinek 
háza a merénylőknek búvóhelyül szolgált, továbbá Brundisiumból L. 
Rammiust, aki mint vádló, a következő gaztettről számolt be. 


Rammius Brundisium legelőkelőbb embere volt, aki házában 
nemcsak valamennyi római vezért és legatust szokta vendégül látni, 
hanem a külföldi népek legkiválóbbjait is, főképpen a királyokat. Így 
szerzett róla tudomást a távolból Perseus, s mikor ő ennek levelére a 
közelebbi barátság s az ebből várható nagy szerencse reményében 
elutazott a királyhoz, hamarosan a ház meghitt barátjaként bántak 
vele, s a bizalmas megbeszélésekbe is jobban belevonták, mint szerette 
volna. Ugyanis a király rendkívüli ajándékok ígéretével arra akarta 
rábírni, hogy mivel valamennyi római hadvezér és követ igénybe 
szokta venni vendégszeretetét, mérgeztesse meg azokat, akiknek nevét 
megírja. Ő tudja, hogy a mérgek elkészítése rendkívül sok nehézséggel 
és veszéllyel jár. Készítésükhöz több beavatottra van szükség, 
azonkívül az eredmény is bizonytalan, aszerint, hogy annyit adnak-e 
be, amennyi elég a cél eléréséhez, vagy annyit, hogy biztosan 
eltitkolhassák a dolgot. Ő majd ellátja olyan méreggel, amelynek sem 
a bevétele közben, sem utána nincs semmi ismertetőjele. 


Rammius, félve, hogy ha tiltakozik, ő lesz az első, akin a mérget 
kipróbálják, úgy utazott el, hogy igent mondott. De nem akart 
Brundisiumba visszatérni, mielőtt nem találkozott C. Valerius 
legatusszal, aki hír szerint Chalcis közelében tartózkodott. Először neki 
fedett fel mindent, majd felszólítására elkísérte Rómába, itt bevezették 
a Curiába, ahol részletesen beszámolt a történtekről. 


18. Eumenes tudósításával megegyező szavai arra késztették az 
atyákat, hogy Perseust sürgősen ellenségnek nyilvánítsák, mivel látták, 
hogy nem csupán a szabályos háborúra készül királyi önhittséggel, de 
képes mindenféle titkos  gaztettre, az  orgyilkosságra és a 
méregkeverésre is. A háború vezetését az új consuloknak tartották 
fenn, de azért úgy határoztak: Cn. Sicinius praetor, aki a polgárok és 
idegenek közti jogi ügyeket intézte, azonnal sorozzon katonákat, 
akiket vigyenek Brundisiumba, s minél előbb szállítsák át őket az 
epirusi Apolloniába, ott szállják meg a tengerparti városokat, hogy a 
consul, aki majd Macedoniát kapja provinciául, hajóhadával biztosan 
kiköthessen, és nyugodtan partra tehesse csapatait. 


Eumenes, akinek a veszélyes és súlyos gyógykezelés miatt jó ideig 


Aeginában kellett időznie, mihelyt kockázat nélkül tehette, elutazott 
Pergamumba, s mivel a korábbi gyűlöleten kívül még Perseus minapi 
gaztette is bőszítette, teljes erővel készült a háborúra. Itt látogatták 
meg a Rómából érkezett követek, szerencsét kívánva neki, hogy ilyen 
nagy veszélyből megmenekült. 


Mivel a macedon háborút egy évre elhalasztották, s a többi praetor 
is elutazott provinciájába, M. Iunius és Sp. Lucretius, akik Hispaniát 
kapták provinciául, megismételt kérésükkel addig ostromolták a 
senatust, amíg elérték, hogy seregükhöz kiegészítést kapjanak, a római 
legiók számára háromezer gyalogost és százötven lovast, a 
segédcsapatokat pedig a szövetségeseknek kellett ötezer gyalogossal és 
háromszáz lovassal kiegészíteniük. Ezek a csapatok az új praetorokkal 
együtt hajóztak át Hispaniába. 


19. Ugyanebben az évben, mivel a campaniai föld nagy része, 
amelyet megkülönböztetés nélkül mindenféle magánemberek vettek 
birtokukba, Postumius consul vizsgálata következtében ismét állami 
tulajdonba került, M. Lucretius néptribunus a népgyűlésen javaslatot 
tett, hogy a campaniai földet a censorok adják ki haszonbérbe, ami oly 
sok évvel Capua elfoglalása után sem történt meg, s így a gazdátlan 
területet magánemberek kapzsisága vehette birtokába. 


Míg a senatus, miközben nem üzente meg, de már elhatározta a 
háborút, várakozással figyelte, hogy melyik király választja a rómaiak, 
s melyik Perseus barátságát, Ariarathes követei Rómába érkeztek, 
magukkal hozva a király fiát. Bejelentették, a király azért küldte fiát 
Rómába, hogy itt nevelődjék, s hogy  gyermekségétől fogva 
hozzászokjék a római szokásokhoz és emberekhez, s azt kéri, ne csak 
vendégbarátai ügyeljenek rá, de vegye gondjába, s mintegy 
gyámjaként viselkedjék az állam is. 


Ez a követség különösen kellemesen hatott a senatusra. Úgy 
döntöttek, hogy Cn. Sicinius praetor béreljen ki és rendeztessen be egy 

házat, ahol a király fia és kísérői jól ellakhatnak. 


Teljesítették a szövetséget és barátságot kérő thrák követek, a maed, 
cepnatus és astii törzs kérését, ezenfelül a követeknek egyenként 
kétezer ast küldtek ajándékba. A rómaiak örültek, hogy éppen ezekkel 
a népekkel kötöttek szövetséget, mert Thracia Macedonia mögött 
fekszik. Hogy azonban Asiában és a szigeteken is tisztában legyenek a 
helyzettel, elküldték követségbe Ti. Claudius Nerót és M. Decimiust, 
azzal az utasítással, hogy keressék fel Krétát és Rhodust, újítsák meg a 
barátságot, egyszersmind derítsék fel, hogy Perseus király nem 
próbálta-e megnyerni szövetségeseink érzelmeit. 


20. Miközben a polgárság feszült hangulatban várta az új háborút, 


egy éjszakai vihar alkalmával a villámcsapás a Capitoliumon 
ledöntötte azt a hajóorrokkal díszített oszlopot, amelyet az első pun 
háborúban a győzelem örömére M. Aemilius consul állíttatott fel, 
akinek Ser. Fulvius volt a tiszttársa. Erről az eseményről, amelyet 
csodajelnek tekintettek, jelentést tettek a senatusban. Az atyák úgy 
határoztak, hogy a dolgot terjesszék a haruspexek elé, a decemvirek 
pedig nézzék meg a szent könyveket. A decemvirek kijelentették, hogy 
a Várost meg kell tisztítani, könyörgést és áldozati ünnepet kell 
tartani, nagyobb jószágokat kell feláldozni, és Rómában, a 
Capitoliumon s Campaniában, a Minervának szentelt hegyfokon a 
lehető leghamarabb tíz napig tartó játékokat kell rendezni a Legjobb 
és Leghatalmasabb Iuppiternek. Mindezt gondosan teljesítették. 


A haruspexek azt válaszolták, hogy a csodajel jó fordulatot jelez: 
határaik kiterjesztését és ellenségeik pusztulását, mivel az ellenségtől 
zsákmányolták a zivatartól szétszórt hajóorrokat. Ehhez az egyhez 
még több csodajel is járult, ami megnövelte a lelkekben a babonás 
félelmet. Jelentették, hogy Saturniában a városra három napon át 
véres eső esett; Calatiában háromlábú szamár született, s egyetlen 
villámcsapás elpusztított egy bikát és öt tehenet; Auximumban földeső 
esett. Szent szertartásokkal engesztelték ki ezeket a csodajeleket is, s 
egynapos könyörgést és áldozati ünnepet rendeltek el. 


21. A consulok mind ez ideig nem utaztak el provinciájukba, mert 
nem voltak hajlandók eleget tenni a senatus kívánságának, hogy 
terjesszék eléjük M. Popilius ügyét, az atyák pedig ragaszkodtak 
hozzá, hogy addig nem hoznak semmi egyéb döntést. Popiliusszal 
szemben ugyanis az ellenszenvet még növelte egy tőle érkezett levél, 
amelyben bejelentette, hogy mint proconsul újabb csatát vívott a 
statelli ligurok ellen, akik közül hatezer embert öltek meg, s hogy a 
jogtalan háború miatt a többi ligur törzs is fegyvert ragadott. Így 
azután a senatusban nemcsak a távollevő Popiliust támadták, amiért 
az isteni és emberi jog ellenére háborút kezdett azok ellen, akik 
megadták magukat, s a lecsillapított népet lázadásra ingerelte, de a 
consulokat is, mert nem utaztak el provinciájukba. 


Ez az atyák közt megnyilvánuló egyetértés annyira felbátorította M. 
Marcius Sermo és O. Marcius Scilla néptribunusokat, hogy 
bejelentették: pénzbüntetésre ítélik a consulokat, ha nem indulnak el 
provinciájukba. S a ligur törzsek ügyében, amelyek megadták 
magukat, javaslatot olvastak fel a senatusban, amelyet a népgyűlés elé 
szándékoztak terjeszteni. Ez azt tartalmazta, hogy ha a statelli törzs 
tagjai közül, akik megadták magukat, a legközelebbi augusztus 
kalendaejáig egy is nem nyeri vissza szabadságát, a senatus esküt téve 
jelöljön ki egy meghatalmazottat, hogy az kutassa fel, és büntesse meg 
a felelőst, akinek rosszindulata miatt rabszolgasorsra jutottak. A 


javaslatot ezután a senatus jóváhagyása alapján nyilvánosan 
kihirdették. 


A senatus még a consulok elutazása előtt meghallgatta Bellona 
szentélyében C. Cicereius előző évi praetort. Ez beszámolt Corsicán 
kifejtett tevékenységéről, s miután hiába folyamodott diadalmenetért, 
azt az Albai-hegyen tartotta meg, - ahogy ez már hagyományos szokás 


volt -, ahol ezt állami jóváhagyás nélkül is meg lehetett rendezni. 


A népgyűlés nagy egyetértésben jóváhagyta és megerősítette a 
ligurok ügyében benyújtott Marcius-féle javaslatot. A népgyűlési 
határozat alapján C. Licinius praetor kérdést intézett a senatushoz, 
hogy ki vezesse az elrendelt vizsgálatot, s az atyák úgy rendelkeztek, 
hogy vezesse ő maga. 


22. Ekkor a consulok végre elutaztak provinciájukba, s átvették 
hadseregét M. Popiliustól. M. Popilius azonban mégsem mert 
visszatérni Rómába, nehogy, míg a senatus ellene van, a nép pedig 
még dühösebb rá, az előtt a praetor előtt legyen kénytelen ügyét 
védeni, aki az ellene folytatandó vizsgálat ügyében a senatus 
véleményét kikérte.  Távolmaradási szándékának azonban a 
néptribunusok elébe vágtak egy újabb javaslattal, amely szerint ha ő 
november idusáig nem jelenik meg Rómában, C. Licinius a 
távollétében tartsa meg a tárgyalást, és hirdessen ítéletet. 


Miután ez a kényszer hazatérésre bírta, a senatusban rendkívül 
ellenséges hangulat fogadta. Igen sokan illették gyalázkodó szavakkal, 
majd a senatus a következő határozatot hozta: C. Licinius és Cn. 
Sicinius praetorok gondoskodjanak róla, hogy azok a ligurok, akik O. 
Fulvius és L. Manlius consulsága után nem viselkedtek ellenségesen, 
nyerjék vissza szabadságukat, s számukra C. Popilius consul a Paduson 
túl juttasson földet. Ez a senatusi határozat sok ezer embernek adta 
vissza szabadságát, s miután átszállították őket a Padus folyón, földet 
adtak nekik. 


A Marcius-féle javaslat alapján megidézett M. Popilius két ízben adta 
elő védekezését C. Licinius előtt, s a vádlottat a praetor - kedveskedni 
akarván a távollevő consulnak, s mert hatott rá a Popilius család 
közbenjárása - harmadszorra március idusára idézte meg, amely 
napon hivatalba kellett lépniük az új főtisztviselőknek, hogy neki, 
mint akkor már magánembernek, ne legyen módjában ítéletet hoznia. 
Így hiúsították meg csalárd módon a ligurok érdekében tett javaslat 
végrehajtását. 


23. Ebben az időben Rómában tartózkodott Carthago követsége és 
Masinissa fia, Gulussa, akik szenvedélyes vitákat folytattak a senatus 
előtt. A carthagóiak felpanaszolták, hogy azon a földsávon kívül, 


amelynek ügyében már korábban is érkeztek oda római követek, hogy 
a helyszínen tájékozódjanak, Masinissa a  carthagóiak földjén 
erőszakkal és fegyverrel további hetven városkát és falut vett birtokba. 
Ezt ő, mivel semmire sincs tekintettel, könnyen megtehette. A 
carthagóiaknak, mivel megbénítja őket a szerződés, ezt némán kellett 
tűrniük, hiszen megtiltották nekik, hogy határaikon kívül fegyveres 
vállalkozásba bocsátkozzanak. S noha jól tudják, hogy miközben a 
numidákat innen kiűznék, saját határaik között folytatnák a háborút, 
ettől visszatartotta őket a békeszerződésnek az a vitathatatlan pontja, 
amely kifejezetten megtiltja, hogy a római nép szövetségesei ellen 
háborút indítsanak. 


De most már a carthagóiak nem képesek tovább is elviselni a király 
gőgjét és kegyetlenségét. Azért küldték őket ide, kérjék meg a 
senatust, engedje meg nekik valamelyiket a következő három 
lehetőség közül: vagy döntsék el a méltányosság alapján, hogy két 
szövetségesük, a király és a carthagóiak közül melyiknek mi a 
tulajdona; vagy engedjék meg a carthagóiaknak, hogy jogos és 
igazságos háborúban megvédjék magukat a jogtalan támadás ellen; 
vagy végül: ha a rómaiak jóindulatukat fontosabbnak tartják, mint az 
igazságot, egyszer s mindenkorra döntsék el, mit akarnak a más 
földjéből odaajándékozni Masinissának. Ők legalább mértékletesebbek 
lesznek az adományozásban, és számon tartják, mit adtak oda, a 
királyt viszont saját önkényes elhatározásán kívül semmi sem 
korlátozza. 


Ha a fentiek közül egyik óhajukat sem teljesítik, s ők valamiben 
megsértették a P. Scipio által jóváhagyott békeszerződést, inkább a 
rómaiak büntessék meg őket. Kívánatosabb számukra a római uralom 
alatt a szolgaság, mint a Masinissa önkényeskedésének kiszolgáltatott 
szabadság. Végül is számukra jobb lenne egyszer s mindenkorra 
befejezni életüket, mintsemhogy a legkegyetlenebb hóhér önkényének 
kiszolgáltatva tengődjenek. 


E szavak közben könnyezve leborultak, s a földön heverve éppen 
akkora szánalmat keltettek maguk iránt, mint amekkora ellenszenvet a 
királlyal szemben. 


24. Az atyák úgy határoztak: meg kell kérdezni Gulussát, minderre 
mit válaszol, vagy ha inkább azt óhajtja, mondja meg, milyen ügyben 
érkezett Rómába. Gulussa kijelentette, hogy számára nem könnyű 
feladat olyan üggyel foglalkozni, amelyre vonatkozóan atyjától 
semmiféle utasítást nem kapott, de atyja sem tud egykönnyen utasítást 
adni, hiszen a carthagóiak nemcsak arról nem értesítették, hogy miről 
óhajtanak bejelentést tenni, de egyáltalán még arról sem, hogy 
Rómába akarnak menni. Vezetőik Aesculapius szentélyében több 


éjszakán át tanácskoztak titokban, amiről [...] azonkívül, hogy titkos 
megbízatással követeket küldenek Rómába. Ez az ok, amiért őt apja 
elküldte Rómába, hogy megkérje a senatust, semmiképpen se adjon 
hitelt közös ellenségük vádjainak, amely csupán a római nép iránt 
tanúsított állhatatos hűsége miatt gyűlöli őt. 


A senatus, mikor a két fél meghallgatása után megkérdezték a 
véleményét, a carthagói követek ügyében úgy határozott, hogy a 
következő választ kell adni: véleményük szerint Gulussa utazzék el 
azonnal Numidiába, közölje atyjával, hogy a carthagóiak panasza 
ügyében minél hamarabb küldjön követeket Rómába, s értesítse a 
carthagóiakat: jelenjenek meg az ügy megvitatására. Ők sok mindent 
megtettek, és meg is fognak tenni, amit csak tehetnek Masinissa 
megbecsülése érdekében, de a jogot nem rendelhetik alá a 
jóindulatnak. Azt akarják, hogy mindegyik fél azt a földet birtokolja, 
amely az övé, s nem az a szándékuk, hogy új határokat jelöljenek ki, 
hanem hogy tiszteletben tartassák a régieket. 


A legyőzött carthagóiaknak meghagyták városukat és földjüket, de 
nem azért, hogy tőlük a békében jogtalanul elragadják, amit a hadijog 
alapján nem vettek el. - Ezzel küldték el a trónörököst és a 
carthagóiakat. Szokás szerint mindkét félnek ajándékot adtak, s egyéb 
tekintetben is szívélyesen gondoskodtak ellátásukról. 


25. Ekkoriban tért vissza Cn. Servilius Caepio, Ap. Claudius Cento és 
T. Annius Luscus, akiket azért küldtek Macedoniába, hogy kérjenek 
elégtételt, s mondják fel a királynak a baráti szerződést. S a látottakról 
és hallottakról sorban beszámolva még jobban felingerelték a 
Perseusszal szemben már amúgy is ellenséges érzelmű senatust. Látták 
- mondták -, hogy Macedonia minden városában teljes erővel 
készülnek a háborúra. Mikor megérkeztek a királyhoz, napok múlva 
sem jelenhettek meg előtte, s mikor végül, lemondva a megbeszélésről, 
elutaztak, csak akkor, útközben hívták vissza s vezették eléje őket. 


Itt elmondott szavaik lényege az volt, hogy a Philippusszal kötött 
szövetséget atyja halála után vele magával is megújították. Ebben 
kifejezetten megtiltották, hogy határain kívül háborút viseljen, s 
haddal zaklassa a római nép szövetségeseit. S ezután sorban eléje 
tárták, amit legutóbb a senatusban Eumenes minden részletében a 
valóságon és a tapasztalaton alakuló beszámolójában hallottak. S hogy 
a király ezenkívül Samothraciában sok napon át titokban tanácskozott 
az asiai városok követségeivel. A senatus méltányosnak tartja, hogy 
ezekért a jogtalanságokért elégtételt kapjon, s hogy a király visszaadja 
neki és szövetségeseinek mindazt, amit a szövetségi jog ellenére 
birtokában tart. 


A király erre, először haragra gyulladva, kemény hangon válaszolt. 


A rómaiak szemére hányta kapzsiságukat és gőgjüket, méltatlankodott, 
hogy egyik követség a másik után érkezik szavai és tettei 
kikémlelésére, s hogy azt tartják méltányosnak, ha ő mindenben az ő 
intésük és parancsuk szerint beszél és cselekszik. Végül pedig, miután 
sokat és hosszan kiabált, visszarendelte őket másnapra azzal, hogy a 
választ írásban óhajtja megadni. 


Ekkor pedig a következő tartalmú iratot adta át: őt az atyjával kötött 
szerződés nem kötelezi; hajlandó megújítani, nem mintha helyeselné, 
hanem mert annak, aki újonnan foglalt el egy trónt, mindent el kell 
tűrnie. De ha új szerződést akarnak vele kötni, először meg kell 
egyezniük a feltételekben. Ha hajlandók arra, hogy egyenjogú 
felekként kössék meg a szerződést, ő majd meglátja, mire szánja el 
magát, mint ahogy meggyőződése szerint ők is saját államuk érdekeit 
igyekeznek biztosítani. Ezzel felugrott, s nekik jelt adtak, hogy 


mindnyájan távozzanak el a palotából. 


Ekkor kijelentették, hogy felmondják a barátságot és szövetséget. A 
király e kijelentés után haragra gyulladva megállt, s harsány hangon 
közölte, hogy három napon belül hagyják el birodalma határait. Így 
elutaztak, miután se megérkezésükkor, se ott-tartózkodásuk folyamán 
nem tapasztalták a legcsekélyebb vendégszeretetet vagy jóindulatot 
sem. Az atyák ezután a thessaliai és az aetoliai követeket hallgatták 
meg. 


A senatus úgy döntött: írnak a consuloknak, hogy amelyikük teheti, 
jöjjön Rómába a főtisztviselők megválasztására, hogy minél hamarabb 
kiderüljön, kik lesznek az állam hadvezérei. 


26. A consulok ebben az évben az állam érdekében semmi 
különösebb említésre méltó cselekedetet nem hajtottak végre. Úgy 
gondolták, jobb szolgálatot tesznek az államnak, ha lecsillapítják és 
letelepítik az elkeseredett ligurokat. 


A macedon háborúra való várakozás közben az issai követek gyanút 
keltettek Gentius, illyriai királlyal szemben is. Elpanaszolták, hogy 
végigpusztította területüket, s hogy milyen bizalmas viszony van 
Macedonia és Illyria királyai között, közös terv alapján készülnek a 
rómaiak elleni háborúra, s Perseus kezdeményezésére követség 
ürügyén illyr kémeket küldtek Rómába, hogy értesüljenek az itt 
történtekről. 


Az illyreket a senatus elé idézték. Mikor kijelentették: azért küldte 
őket követségbe a király, hogy tisztázzák őt az issai király részéről 
esetleg ellene felhozott vádak alól, megkérdezték tőlük: miért nem 
fordultak a főtisztviselőkhöz, hogy szokás szerint szállást és ellátást 
kapjanak, s bejelentsék megérkezésüket és utazásuk célját? Zavaros 


választ adtak, erre utasították őket, hogy távozzanak el a Curiából. Az 
atyák úgy döntöttek, hogy mivel nem kérték a senatus elé való 
bebocsáttatásukat, nem is adnak nekik választ, mint követeknek 
szokás, s hogy követeket küldenek a királyhoz, közöljék vele a 
szövetségesek panaszait; a senatus véleménye szerint a király 
méltatlanul jár el, ha nem tartózkodik a jogtalanságtól a rómaiak 
szövetségeseivel szemben. Az elküldött követségnek a következők 
voltak a tagjai: A. Terentius Varro, C. Plaetorius és C. Cicereius. 


Asiából visszatértek a szövetséges királyokat sorra meglátogató 
követek, s jelentették, hogy Aeginában felkeresték Eumenest, Syriában 
Antiochust, Alexandriában Ptolemaeust. Ezeket mind 
megkörnyékezték Perseus követei, de ők példásan megőrizték 
hűségüket, s megígérték, hogy teljesítik mindazt, amit a római nép 
óhajt. Felkeresték a szövetséges városokat is: a többségben eléggé meg 
lehet bízni, s úgy találták, hogy csupán a rhodusiak ingadoznak, akiket 


Perseus beavatott terveibe. 


Rhodusból követek érkeztek, hogy megcáfolják a városukról 
tudomásuk szerint széltében elterjedt híreszteléseket, az atyák 
azonban úgy döntöttek, hogy csak az új consulok hivatalba lépése 
után bocsátják be őket a senatus elé. 


27. Úgy vélték, hogy a háborús előkészületekkel nem szabad 
késlekedniük. Megbízták C. Licinius praetort, hogy javíttassa ki a 
római hajóépítő műhelyekben a partra húzott, még használható 
ötevezősoros hajókat, s szereltessen fel ötven új hajót. Ha ezt a számot 
ki lehetne egészíteni, írjon Siciliába tiszttársának, C. Memmiusnak, 
hogy javíttassa ki és szereltesse fel a Siciliában található hajókat, hogy 
ezeket minél hamarabb Brundisiumba lehessen küldeni. C. Licinius 
praetort utasították, hogy huszonöt hajóra a szabadosok rendjéhez 
tartozó polgárok közül sorozzon hajóslegénységet, Cn. Sicinius pedig 
kötelezze a szövetségeseket ugyancsak huszonöt hajó legénységének a 
kiállítására, s ugyanez a praetor követeljen nyolcezer gyalogost és 
négyszáz lovast a latin szövetségesektől. 


A. Atilius Serranus, előző évi praetort szemelték ki arra, hogy a 
csapatokat Brundisiumban átvegye, és átküldje Macedoniába. Hogy 
Cn. Sicinius praetor seregét az átszállításra felkészítve kapja meg, C. 
Licinius praetor a senatus megbízásából írt C. Popilius consulnak, 
hogy a második legiót, amely a legrégebben szolgál Liguriában, 
négyezer latin szövetséges gyalogossal és kétszáz lovassal együtt 
február idusára rendelje Brundisiumba. Cn. Siciniust utasították - egy 
évre meghosszabbítva megbízatását -, hogy ezzel a hajóhaddal és 
hadsereggel biztosítsa provinciáját, Macedoniát, amíg utódja 
megérkezik. 


A senatus valamennyi határozatát haladéktalanul végrehajtották. A 
javítóműhelyekből harmincnyolc hajó került ki. L. Porcius Liciniust 
bízták meg, hogy vigye őket Brundisiumba; Siciliából tizenkét hajó 
érkezett. Apuliába és Calabriába három megbízottat küldtek - Sex. 
Digitiust, T. Iuventiust és M. Caeciliust -, hogy gabonát vásároljanak a 
hadsereg és a hajóhad számára. S mikor Cn. Sicinius praetor 
hadiköpenyt öltve elindult a Városból, és megérkezett Brundisiumba, 
itt már minden előkészület megtörtént. 


28. C. Popilius consul majdnem az év végén tért vissza Rómába, 
jóval később, mint a senatus megszabta, amely az állam érdekében 
kívánatosnak tartotta, hogy - tekintettel a küszöbönálló hatalmas 
háborúra - minél hamarabb válasszák meg a főtisztviselőket. Így az 
atyák ellenszenvvel hallgatták meg Bellona szentélyében a consul 
beszámolóját Liguriában folytatott tevékenységéről. Gyakran hangos 
közbekiáltásokkal szakították félbe, megkérdezve, miért nem adta 
vissza a ligurok szabadságát, akiket fivére vétkes módon elnyomott. A 
kitűzött " napon, február  tizennyolcadikán megtartották a 
consulválasztást: P. Licinius Crassust és C. Cassius Longinust 
választották meg consulnak. Másnap a következők lettek a praetorok: 
C. Sulpicius Galba, L. Furius Philus, L. Canuleius Dives, C. Lucretius 
Gallus, C. Caninius Rebilus és L. Villius Annalis. Ezek között a 
praetorok között a következő provinciákat osztották szét: Rómában a 
kétféle jogszolgáltatást, ezenkívül Hispaniát, Siciliát és Sardiniát, 
azzal, hogy egy üresen maradt hely betöltéséről majd a senatus 
határoz. 


A senatus utasította a kijelölt consulokat, hogy hivatalba lépésük 
napján, szokás szerint, nagyobb állatokat áldozzanak fel, s 
fohászkodjanak az istenekhez, hogy a háború, amelyre a római nép 
elszánta magát, szerencsésen végződjék. Ugyanezen a napon a senatus 
úgy döntött: C. Popilius consul tegyen fogadalmat, hogy ha az állam 
tíz éven át ugyanilyen helyzetben marad, tíz napig tartó játékokat 
rendeznek a Legjobb és Leghatalmasabb lIuppiternek, s ajándékokat 
tesznek minden isten vánkosára. Így a határozat alapján a consul a 
Capitoliumon fogadalmat tett, hogy megrendezik a játékokat, s 
megadják az ajándékokat abból az összegből, amelyet a senatus 
legalább százötven atya jelenlétében megszavaz. A fogadalom 
szövegét Lepidus pontifex maximus szavai után mondta el. 


Ebben az évben meghalt az állam két papja, L. Aemilius Papus, a 
vallási ügyeket intéző decemvirek egyike és O. Fulvius Flaccus 
pontifex, aki az előző évben censor volt. Ő szörnyű halállal végezte 
életét. Két fia ugyanis Illyriumban katonáskodott, s az egyikről az a hír 
érkezett, hogy meghalt, a másikról, hogy súlyos és veszélyes 
betegségbe esett. Egyszerre rohanta meg lelkét a gyász és az 


Főlézd 


aggodalom, s a hálószobájába reggel belépő rabszolga fedezte fel, 
hogy egy kötéllel felakasztotta magát. Az volt az általános vélemény, 
hogy censorsága után már nem volt teljesen az eszénél, s széltében 
mondogatták, hogy Iuno haragja fosztotta meg értelmétől, szentélye 
kirablásáért. Aemilius helyére M. Valerius Messalát választották meg 
decemvirnek, Fulvius helyett Cn. Domitius Ahenobarbus, egy 


rendkívül fiatal sacerdos lett a pontifex. 


29. P. Licinius és C. Cassius consulsága idején nemcsak Róma 
városának s Italia földjének figyelmét kötötte le a macedonok és 
rómaiak közötti háború gondja, hanem valamennyi, akár Európában, 
akár Asiában található királyét és népét is. Eumenest egyformán 
tüzelte korábbi gyűlölete és új keletű bosszúvágya, hiszen Perseus 
gonoszsága folytán Delphiben majdnem úgy végeztek vele, mint 
valami áldozati állattal. Prusias, Bithynia királya úgy döntött, távol 
marad a harctól, s megvárja a végét, hiszen egyrészt a rómaiak se 
találnák illőnek, hogy fegyvert fogjon felesége bátyja ellen, másrészt 
Perseust, ha ez győz, húga közbenjárásával majd ki tudja engesztelni. 
Ariarathes, Cappadocia királya, azonkívül, hogy a rómaiaknak a maga 
részéről segédcsapatokat ígért, mióta Eumenesszel rokoni kapcsolatba 
került, minden háborúra és békére vonatkozó tervét egyeztette vele. 
Antiochus Egyiptom ellen szőtt terveket. Megvetéssel nézte az ifjú 
királyt és tehetetlen gyámjait, s úgy vélte, a Coele Syria körül támadt 
viszályt ürügyül használhatja fel a háborúra, s ezt zavartalanul meg is 
vívhatja, hiszen ebben egyáltalán nem fogják megakadályozni a 
macedon háborúval elfoglalt rómaiak; mindamellett a háborúra a 
senatushoz küldött követe útján s személyesen a római követek előtt 
minden lehetséges segítséget megígért. 


Ptolemaeust ekkoriban, mivel még fiatal volt, mások befolyása 
irányította; gyámjai egyrészt háborúra készültek Antiochus ellen, hogy 
megvédjék Coele Syriát, másrészt a macedon háborúra mindent 
megígértek a rómaiaknak. 


Masinissa gabonával segítette a rómaiakat, ezenkívül előkészületeket 
tett, hogy segédcsapatokkal és elefántokkal fiát, Misagenest is elküldi 
a háborúba. Terveiben azonban minden lehetőséget számításba vett a 
következőképpen: ha a győzelem a rómaiakhoz pártol, az ő helyzete is 
változatlan marad, de nem bocsátkozhat további vállalkozásokba, 
hiszen a rómaiak nem tűrnék, hogy a carthagóiakat fegyveresen 
megtámadja. Viszont, ha megtörik a rómaiak erejét, amely eddig 
megvédte a carthagóiakat, akkor egész Africa az ő befolyása alá kerül. 


Gentius, Illyria királya viselkedésével gyanússá tette ugyan magát a 
rómaiak előtt, de tulajdonképpen még nem döntötte el, melyik félhez 
pártoljon, s úgy látszott, hogy ekkor hirtelen elhatározás, nem pedig 


érett megfontolás alapján fog egyikhez vagy másikhoz csatlakozni. A 
thrák Cotys, az odrysiusok királya titokban a macedonok oldalán állt. 


30. Míg a királyok így vélekedtek a háborúról, a szabad népeknél a 
köznép majdnem mindenütt, mint lenni szokott, a hitványabb fél 
pártján állott, s a királlyal és a macedonokkal rokonszenvezett. Az 
előkelőek körében ellentétes törekvéseket lehetett megfigyelni. Egy 
részük annyira feltétlen híve volt a rómaiaknak, hogy túlzott 
rajongásával aláásta tekintélyüket, csak néhányan voltak közülük, 
akiket a római hatalom ügyének igazsága nyert meg, a legtöbben úgy 
vélték, hogy ha kiemelkedő szolgálatot tesznek a rómaiaknak, akkor 
államukban még nagyobb befolyásra számíthatnak. Voltak, akik a 
királynak hízelegtek, és részben adósságaik miatt, részben mert féltek, 
hogy ha az állam helyzete nem változik, saját sorsuk kilátástalanná 
válik, lelkesen igyekeztek elősegíteni bármiféle változást. 


Mások ingatag jellemük miatt cselekedtek így, mivel Perseus 
kedveltebb volt a nép körében. A harmadik, legderekabb és 
legbölcsebb csoport óhaja az volt, hogy - ha egyáltalán lehetséges a 
jobbik uralmat választani - inkább a rómaiak, mint a király 
fennhatósága alá kerüljenek; vagy pedig, ha a sors megengedné, hogy 
ebben szabadon döntsenek, szívesebben látták volna, ha egyik fél sem 
lesz hatalmasabb a másiknál, annak elnyomása révén, hanem éppen az 
egyensúly, hogy mindkettőjük erői sértetlenek maradnak, teszi 
tartóssá a békét. S így azután az lesz a legkedvezőbb helyzetben, aki a 
kettő között áll, mert az egyik fél mindig meg fogja védeni a gyengét a 
másik erőszakosságától. S ilyen gondolatokkal szemlélték hallgatagon 
és biztos helyzetből a két fél párthíveinek küzdelmét. 


A consulok hivatalba lépésük napján a senatusi határozat értelmében 
nagyobb állatokat áldoztak valamennyi szentélyben, ahol csak az év 
nagyobbik részében istenlakomát szoktak rendezni, s meggyőződtek 
róla, hogy kérésüket a halhatatlan istenek kedvezően fogadták. Majd 
jelentették a senatusnak, hogy illő módon áldoztak, s fohászkodtak a 


háború sikeréért. 


A haruspexek kinyilatkoztatták, hogy ha valami új vállalkozásba 
fognak, akkor sietve vágjanak bele, mert az áldozatok győzelmet, 
diadalmenetet s határaik kiterjesztését ígérik. Az atyák felszólították a 
consulokat, hogy a római nép üdve és boldogsága érdekében a 
centuriák gyűlésén, a legközelebbi megfelelő napon terjesszék a nép 
elé a következő javaslatot: 


-Perseus, Philippus fia, Macedonia királya, aki az atyjával, 
Philippusszal kötött, s ennek halála után vele is megújított szerződés 
ellenére fegyverrel támadt a római nép  szövetségeseire, 
végigpusztította földjeiket, és elfoglalta városaikat, háborút tervez a 


római nép ellen, s erre a célra fegyveres hadsereget és hajóhadat 
gyűjtött össze; ezért, ha elégtételt nem szolgáltat, meg kell ellene 
indítani a háborút." - Ezt a javaslatot terjesztették a népgyűlés elé. 


31. Ezután a senatus úgy határozott: a consulok megegyezés vagy 
sorsolás útján döntsék el, hogy Italia és Macedonia közül kinek melyik 
lesz a provinciája. Aki Macedoniát kapja, az Perseus király s a hozzá 
csatlakozók ellen, amennyiben nem szolgáltatnak elégtételt a római 
népnek, indítsa meg a háborút. 


Elhatározták, hogy négy új legiót kell sorozni, mindegyik consul 
számára kettőt. Macedonia provinciát előnyben részesítették 
annyiban, hogy míg a másik consul legióinak létszámát az ősi 
hagyomány szerint egyenként ötezer gyalogosban és kétszáz lovasban 
szabták meg, a macedoniai sereg számára mindegyik legióba hatezer 
gyalogos s háromszáz lovas besorozását rendelték el. Felemelték a 
consul szövetséges seregének a létszámát is, mert tizenhatezer 
gyalogost, s a Cn. Siciniusszal már átkelt hatszáz lovason kívül még 
nyolcszáz lovast kellett Macedoniába átszállítania. 


Úgy vélték, hogy Italia számára elegendő lesz tizenkétezer 
szövetséges gyalogos és hatszáz lovas. Abban is rendkívül kedveztek 
Macedoniának, hogy megengedték a consulnak: ötvenéves korig 
tetszés szerint behívhatja azokat a régi centuriókat és katonákat, 
akiket csak óhajt. 


A katonai tribunusokkal kapcsolatban ebben az évben a macedon 
háború miatt azt az újítást hozták, hogy a consulok a senatus 
határozata alapján a következő javaslatot terjesztették a népgyűlés elé: 


"Ebben az évben ne szavazással válasszák meg a katonai 
tribunusokat, hanem kinevezésüket bízzák a consulok és praetorok 
döntésére." 


A praetorok között a következőképpen osztották meg a 
hatásköröket: akinek a sorsolásnál az a feladat jutott, hogy oda 
menjen, ahová a senatus jónak látja, utazzék el Brundisiumba a 
hajóhadhoz, ott vizsgálja felül a hajóslegénységet, bocsássa el az 
alkalmatlanokat, pótolja ezeket szabadosokkal, s ügyeljen, hogy 
kétharmaduk a római polgárok, egyharmaduk a szövetségesek közül 
kerüljön ki. 

Hogy biztosítani tudják Siciliából és Sardiniából a hajóhad és legiók 
ellátását, úgy döntöttek, megbízzák a praetorokat, akik a sorshúzáson 
ezeket a provinciákat kapták, hogy Sicilia és Sardinia lakóitól hajtsák 
be másodszor is a tizedet, s ezt a gabonát szállítsák el Macedoniába a 
hadsereghez. A sorsolásnál C. Caninius Rebilus kapta Siciliát, L. Furius 
Philus Sardiniát, L. Canuleius Hispaniát, C. Sulpicius Galba a városiak, 


L. Villius Annalis az idegenek közti jogi ügyek intézését; C. Lucretius 
Gallus a sorsolásnál azt a feladatot kapta, hogy álljon a senatus 
rendelkezésére. 


32. Inkább csak szóváltás s nem komoly versengés támadt a 
consulok között a provinciák ügyében. Cassius kijelentette: sorsolás 
nélkül akarja megkapni Macedoniát, tiszttársa nem sorsolhat vele 
esküje megszegése nélkül, hiszen mikor praetor volt, hogy ne kelljen 
provinciájába elmennie, a népgyűlésen megesküdött, hogy neki 
meghatározott helyen és meghatározott napokon áldozatot kell 
bemutatnia. Ezt pedig éppoly kevéssé lehet megfelelő módon 
bemutatni távollétében most, amikor consul, mint praetorsága idején. 
Ha a senatusnak az a véleménye, hogy inkább figyelembe kell venni P. 
Liciniusnak consul korában kimondott óhaját, mint azt, amire 
praetorként megesküdött, ő alkalmazkodni fog a senatus akaratához. 


Az atyák, amikor véleményüket megkérdezték, túlzásnak tartották, 
hogy valakitől, akitől a római nép nem tagadta meg a consulságot, 
megtagadjanak egy provinciát, s utasították a consulokat, hogy 
sorsoljanak. Itt P. Liciniusnak jutott Macedonia, C. Cassiusnak Italia. 
Ezután sorsolással döntötték el, hogy az első és harmadik legiót kell 
átszállítani Macedoniába, míg a második és negyedik itt marad 
Italiában. 


A consulok a sorozást sokkal alaposabb gonddal bonyolították le, 
mint máskor. Licinius régi katonákat és centuriókat is besorozott, s 
önkéntesen is sokan jelentkeztek, mert látták, mennyire 
meggazdagodtak azok, akik az előző macedon háborúban vagy az 
Antiochus elleni hadjáratban Asiában szolgáltak. Mivel a katonai 
tribunusok azok közül, akik centuriók voltak, csak a legkiválóbbakat 
idézték meg, huszonhárom centurio, akik primipilusok voltak, mikor 
felhívták őket, a néptribunusokhoz fellebbeztek. A néptribunusi 
testület két tagja, M. Fulvius Nobilior és M. Claudius Marcellus a 
consulokhoz utasította őket, mert azokat illeti a döntés joga, akikre a 
sorozást és akikre a háborút bízták. A többi néptribunus kijelentette, 
kivizsgálják az eléjük terjesztett ügyet, s ha jogtalanság történt, 
segítséget nyújtanak polgártársaiknak. 


33. Az ügyet a tribunusok ülése előtt tárgyalták meg. Itt megjelentek 
M. Popilius, volt consul, a centuriók képviselője, a centuriók és a 
consul. Mikor a consul azt követelte, hogy az ügyet a népgyűlés előtt 
tárgyalják meg, összehívták a népgyűlést. Itt M. Popilius, aki két évvel 
ezelőtt volt consul, így emelt szót a centuriók érdekében: 


"Ezek a hadviselt emberek kitöltötték szolgálati idejüket, testüket 
megviselték a kor s az állandó megpróbáltatások, s mégis egyáltalán 


nem vonakodnak, hogy ezután is szolgáljanak az államnak. Csupán azt 
kérik, ne kapjanak alacsonyabb rangot annál, amit katonáskodásuk 
idején elértek." 


P. Licinius consul felolvastatta a senatusi határozatokat; az elsőt, 
amelyben a senatus jóváhagyta a Perseus elleni háborút, majd azt, 
amelyben azt ajánlja, hogy erre a háborúra minél több régi centuriót 
kell besorozni, és senki, aki még nem töltötte be az ötvenedik életévét, 
nem kaphat felmentést a szolgálat alól. 


Ezután kérte őket, hogy ebben az új, Italiához oly közel zajló, a 
leghatalmasabb király ellen folytatott háborúban se a katonai 
tribunusokat ne zavarják a sorozásban, se a consulokat ne 
akadályozzák abban, hogy mindenkit oda osszanak be, ahová az állam 
érdekében beosztani jónak látják. S ha ebben valami kétségük van, az 
ügyet a senatus elé terjeszthetik. 


34. Miután a consul elmondta, amit akart, Sp. Ligustinus, egyike 
azoknak, akik a néptribunusokhoz föllebbeztek, engedélyt kért a 
consultól és a tribunusoktól, hogy néhány szót szólhasson a néphez. 
Mikor erre mindnyájan egyhangú engedélyt adtak, a hagyomány 
szerint a következőket mondta: 


:polgárok! Én, Sp. Ligustinus a Crustumina tribushoz tartozom, és 
Sabinumban születtem. Atyám rám egy iugerumnyi földet s egy 
kicsiny kunyhót hagyott, én ebben születtem és nevelkedtem, s ma is 
itt lakom. Mikor felnőttem, atyám fivére lányát adta hozzám feleségül, 
akinek egyetlen hozománya szabad születése és tisztasága volt, s 
ezenfelül  termékenysége, amellyel még egy gazdag ház is 
megelégednék. Hat fiunk született és két lányunk, ezek már 
mindketten férjhez mentek. Négy fiunk a férfitogát, kettő még a 
gyermeki togát viseli. 


P. Sulpicius és C. Aurelius consulsága idején lettem katona. Két évig 
szolgáltam abban a seregben, amelyet átszállítottak Macedoniába, 
közkatonaként harcoltam Philippus király ellen, a harmadik évben T. 
Ouinctius Flaminius vitézségemért megtett a dárdások tizedik 
csapatának vezetőjévé. Mikor Philippus és a macedonok legyőzése 
után visszahoztak Italiába, és elbocsátottak a szolgálatból, mint 
önkéntes katona M. Porcius consullal tüstént elutaztam Hispaniába. 
Egy sincs a ma élő valamennyi hadvezér között, aki nála élesebb 
szemmel tudná észrevenni és megítélni a hősiességet, ezt tudják azok, 
akik hosszú szolgálatuk folyamán őt és a többi vezért megismerték. Ez 
a vezér méltónak tartott engem arra, hogy rám bízza az első centuria 
első csapatát. 


Harmadik ízben ismét önkéntesként léptem be a hadseregbe, 


amelyet az aetoliaiak és Antiochus király ellen küldtek. M. Acilius 
megtett az első csatasor első centuriája parancsnokának. Mikor 
Antiochus király elűzése és az aetoliaiak leigázása után visszahoztak 
minket Italiába, kétszer szolgáltam olyan legiókban, amelyekben egy 
év a szolgálati idő. Ezután kétszer katonáskodtam Hispaniában, 
először 0. Fulvius Flaccus, majd Ti. Sempronius Gracchus 
parancsnoksága alatt. Flaccus több katonájával, akik bátorságuk 
jutalmául vele jöttek, elhozott engem diadalmenetére, s Ti. Gracchus 
kérésére visszamentem a provinciába. Néhány év alatt négyszer 
voltam az első centuria parancsnoka, a hadvezérek harmincnégy ízben 
ajándékoztak meg vitézségemért, s hatszor kaptam meg a polgári 
koszorút. Huszonkét teljes évig szolgáltam a hadseregben, s már túl 
vagyok az ötvenedik évemen. De még ha nem is töltöttem volna le 
valamennyi szolgálati évemet, s ha életkorom miatt nem lenne jogom 
a felmentésre, még akkor is joggal elbocsáthatnál engem, P. Licinius, 
hiszen magam helyett négy katonát tudok adni. 


De szeretném, ha úgy vennétek, hogy mindezt csak a magam ügye 
védelmében mondtam el. Én magam, amíg valaki, aki hadsereget 
soroz, alkalmasnak tart a katonai szolgálatra, sosem fogom 
felmentésemet kérni. Ez a katonai tribunusok joga, hogy milyen 
tisztségre tartanak engem méltónak, én arra törekszem, hogy a 
seregben senki se múljon felül vitézségben, s hogy mindig is így 
cselekedtem, arra tanúk hadvezéreim, s a velem együtt szolgált 
katonák. S úgy illő, hogy bajtársaim, ti is - noha most éltetek 
fellebbezési jogotokkal - ahogy fiatal korotokban sem tettetek soha 
semmit a főtisztviselők és a senatus határozata ellen, most is 
engedelmeskedjetek a senatusnak és a consulnak, s tartsatok 
megtiszteltetésnek minden rangot, amelyben módotok lesz az államot 
megvédeni!" 


35. Ligustinust beszéde után P. Licinius consul dicséretekkel 
halmozta el, s a népgyűlésről a senatus elé vezette. A senatus 
megbízásából itt is köszönetet mondtak neki, s a katonai tribunusok 
vitézsége elismeréséül megtették az első legio első cohorsa 
parancsnokának. A többi centurio is visszavonta fellebbezését, s 
készségesen eleget tettek a szolgálatra való felszólításnak. 


Hogy a főtisztviselők minél előbb elutazhassanak provinciájukba, 
már június kalendaeján megtartották a Latin Ünnepeket, s ennek 
befejeztével C. Lucretius praetor, előreküldve minden, a hajóhadnak 
szükséges felszerelést, elutazott Brundisiumba. C. Sulpicius Galba 
praetor utasítást kapott, hogy a consulok által megszervezett 
hadseregeken kívül sorozzon be négy, megfelelő gyalogos- és 
lovaslétszámmal rendelkező városi legiót, s ezeknek vezetésére 
válasszon ki a senatusból négy katonai tribunust. A latin 


szövetségeseket kötelezze tizenötezer gyalogos és ezerkétszáz lovas 
kiállítására, s a sereg legyen készen, hogy elinduljon oda, ahová a 
senatus parancsa rendeli. 


P. Licinius consul seregét, kérésére, római és szövetséges 
segédcsapatokkal egészítették ki, kétezer ligurral, krétai íjászokkal - 
nem tudni, a krétaiak a rómaiak kérésére hány emberből álló 
segédcsapatot küldtek -, továbbá numida lovasokkal és elefántokkal. 
Ebben az ügyben követeket küldtek Masinissához és a carthagóiakhoz: 
L. Postumius Albinust, O. Terentius Culleót és C. Aburiust. S úgy 
döntöttek, hogy Krétára szintén három követet küldenek: A. Postumius 
Albinust, C. Decimiust és A. Licinius Nervát. 


36. Ebben az időtájban követek érkeztek Perseus királytól. Úgy 
döntöttek, hogy nem bocsátják be őket a Városba, mivel a senatus már 
elhatározta és a nép megszavazta a háborút királyuk és a macedonok 
ellen. Bellona szentélyében bocsátották őket a senatus elé, s itt a 
következőket mondták: Perseus király csodálkozik azon, hogy 
seregeket szállítottak át Macedoniába. Ha a senatus hajlandó ezeket 
kérésükre visszarendelni, a király a szövetségesek ellen elkövetett s 
általuk fölpanaszolt jogtalanságok ügyében a senatus kívánsága szerint 
elégtételt fog adni. 


Jelen volt a senatusban Sp. Carvilius is, akit Cn. Sicinius éppen 
ebben az ügyben küldött vissza Görögországból. Mikor ő felsorolta a 
király ellen szóló vádakat, hogy Perrhaebiát fegyverrel elfoglalta, 
Thessalia számos városát megszállotta s egyéb cselekedeteit és 
kijelentéseit, a követekhez fordultak, hogy válaszoljanak. Ezek 
zavarba jöttek, s kijelentették, hogy semmiféle egyéb utasítást nem 
kaptak. Erre felszólították őket, jelentsék a királynak: P. Licinius 
consul seregével hamarosan megérkezik Macedoniába, hozzá küldje el 
követeit, ha valóban elégtételt akar adni. Felesleges Rómába követeket 
küldenie, közülük senkit se fognak beengedni Italiába. 


Miután így elküldték a követeket, utasították P. Licinius consult, 
szólítsa fel őket, hogy tizenegy napon belül hagyják el Italiát, s küldje 
el velük Sp. Carviliust, hogy szemmel tartsa őket, amíg hajóra 
szállnak. Ez történt Rómában, mielőtt a consulok elutaztak 
provinciájukba. 


Cn. Sicinius, akit tisztségének letétele előtt előreküldték a 
hajóhadhoz és a hadsereghez Brundisiumba, ötezer gyalogossal és 
háromszáz lovassal már átkelt Epirusba, s Apollonia területén, 
Nymphaeumnál ütötte fel táborát. Innen tribunusokat küldött kétezer 
emberrel a dassareták és illyrek erődjeinek megszállására, mert ezek 
maguk kértek helyőrségeket, hogy nagyobb biztonságban legyenek a 
szomszédos macedonok támadásaival szemben. 


37. Néhány nap múlva a Görögországba küldött követek: O. 
Marcius, A. Atilius, Publius és Servius Cornelius Lentulus és L. 
Decimius, akik ezer gyalogost vittek magukkal Corcyrára, itt 
megegyeztek, hogy ki-ki melyik vidékre megy, s elosztották egymás 
közt a katonákat. L. Decimiusnak azzal a megbízatással kellett 
felkeresnie Gentiust, Illyria királyát, hogy ha látja, hogy ez 
valamennyire hajlik a rómaiakkal való barátságra, intse tartózkodásra, 
sőt próbálja a háborúban szövetségesnek is megnyerni. A két Lentulust 
Cephallaniába küldték, hogy keljenek át a Peloponnesusra, s még a tél 
beállta előtt járják végig a tenger keleti partvidékét. Marciusnak és 
Atiliusnak Epirust, Aetoliát és Thessaliát kellett sorban felkeresnie, 
majd utasításuk szerint körül kellett nézniük  Boeotiában és 
Euboeában, azután pedig átkelniük a Peloponnesusra, s megbeszélték, 
hogy itt találkoznak a két Lentulusszal. 


Corcyrából való elindulásuk előtt levél érkezett Perseustól, amelyben 
megkérdezte, milyen okból szállítanak a rómaiak csapatokat 
Görögországba, és foglalják el a városokat. Úgy döntöttek, hogy 
írásban nem válaszolnak, csupán a levelet hozó futárral üzenik meg: a 
rómaiak azért teszik ezt, hogy megvédjék éppen ezeket a városokat. 
Mikor a két Lentulus végigjárta Peloponnesus városait, és kivétel 
nélkül valamennyi államot felszólították, hogy olyan lelkesen és 
hűségesen álljanak a rómaiak mellé Perseusszal szemben, mint először 
a Philippus, majd később az Antiochus ellen folytatott háborúban, a 
gyűléseken elégedetlenkedő hangok hallatszottak. 


Az achaiok ugyanis méltatlankodtak, hogy ők, akik a macedon 
háború első pillanatától kezdve mindent elkövettek a rómaiak 
érdekében, s a háborúban már a macedon Philippusnak is ellenségei 
voltak, ugyanolyan elbánásban részesülnek, mint Messene és Elis 
lakói, akik a macedon Philippus elleni háborúban is ellenségei voltak a 
rómaiaknak, s azután is a római nép ellensége, Antiochus érdekében 
fogtak fegyvert, csak minap lettek tagjai az achaiai szövetségnek, de 
méltatlankodnak, hogy úgy szolgáltatták ki őket a győztes achaioknak, 
mint valami hadizsákmányt. 


38. Mikor Marcius és Atilius megérkeztek Gitanába, a tengertől 
tízezer lépésnyire fekvő epirusi városba, gyűlésbe hívták az 
epirusiakat, akik lelkesen és általános tetszéssel hallgatták meg 
szavaikat, s négyezer ifjú harcost küldtek a  macedonoktól 
felszabadított orestae néphez, hogy megvédjék őket. Ezután átmentek 
Aetoliába, s itt időztek néhány napig, megvárva, amíg a meghalt 
elöljáró helyébe újat választanak. Mikor Lyciscus lett az új elöljáró, 
akiről közismert volt, hogy a rómaiak ügyét pártolja, folytatták útjukat 
Thessaliába. 


Ide érkeztek meg az acarnaniai követek és a boeotiai száműzöttek is. 
Az acarnaniabelieket azzal az üzenettel küldték vissza, hogy most 
alkalmat kapnak annak jóvátételére, amit a rómaiaknak először 
Philippus, majd Antiochus ellen vívott háborújában, a királyok 
ígéreteitől félrevezetve, a római nép ellen elkövettek, s ha érdemtelen 
viselkedésük ellenére is megtapasztalták a római nép jóindulatát, 
helyes állásfoglalásukért majd bőkezűségét fogják élvezni. 


A boeotiaiaknak szemére hányták, hogy szövetséget kötöttek 
Perseusszal. Mikor ezek a vétket Ismeniasra, a másik párt vezetőjére 
hárították, mondván, hogy csak néhány egyenetlenkedő városukat 
vonták be a dologba, Marcius azt válaszolta, hogy ez majd kiderül, 
mert minden egyes város lehetőséget kap, hogy maga határozzon saját 
sorsáról. 


Larisában tartották meg a thessaliaiak gyűlését. Itt bőséges alkalom 
nyílott rá, hogy köszönetet mondjanak egymásnak: a thessaliaiak a 
rómaiaknak a szabadság  ajándékáért, a követek pedig a 
thessaliaiaknak azért, hogy olyan hűséges segítséget nyújtottak előbb 
a Philippus ellen, majd később az Antiochus ellen vívott háborúban. S 
a szolgálatok kölcsönös felsorolása közben a tömeghangulat olyan 
lelkessé vált, hogy mindent hajlandók voltak megszavazni, amit a 


rómaiak csak óhajtottak. 


A gyűlés befejezése után követek érkeztek Perseustól, főképpen 
abban a vendégbaráti viszonyban bízva, amely a király és Marcius 
között atyáik óta fennállt. A követek e kapcsolatra hivatkozva kérték, 
adjon lehetőséget a királynak, hogy vele megbeszélésre jöjjön össze. 
Marcius azt válaszolta, hogy ő is értesült atyjától a közte és Philippus 
között meglevő szívélyes, vendégbaráti viszonyról, s a követséget is 
azért fogadta, mert egyáltalán nem feledkezett meg erről a 
kapcsolatról. Nem is térne ki a megbeszélés elől, ha teljesen egészséges 
volna. Így viszont majd, mihelyt ő is képes lesz rá, elmennek a Peneus 
folyóhoz, oda, ahol Homoliumból át lehet kelni Diumba, s embereket 
fognak előreküldeni, akik bejelentik a királynak jövetelüket. 


39. Perseus ekkoriban Diumból birodalma belső részébe húzódott, 
mivel csak egy halvány reménysugár csillant fel előtte, Marciusnak az 
a kijelentése, hogy az ő kedvéért vállalta el a követi megbízatást. 
Néhány nappal később megjelentek a megbeszélt helyen. A király 
nagy kísérettel érkezett, bizalmasai és testőrei vették körül. Nem 
kisebb csapattal jelentek meg a követek sem, mert nemcsak Larisa 
lakói kísérték el őket nagy számban, de a városok Larisában 
összegyülekezett követségei is, akik hiteles értesüléssel akartak 
szolgálni az otthoniaknak az itt hallottakról. És sarkallta őket a 
halandókkal vele született kíváncsiság is, hogy tanúi legyenek, miként 


találkozik a nagy király az egész földkerekség leghatalmasabb népének 
küldötteivel. 


Míg ott álltak, jól látva egymást, a folyó két partján, némi idő telt el 
az ide-oda üzengetéssel, hogy melyik fél keljen át. Itt úgy vélték, a 
király méltóságára, ott pedig, hogy a római nép tekintélyére kell 
tekintettel lenni, kiváltképp azért, mivel Perseus kérte a beszélgetést. 
Marcius tréfás kijelentése is hozzájárult, hogy a  késlekedők 
meginduljanak. "Az ifjabbnak kell az idősebbhez jönnie - mondta, s 
arra célozva, hogy az ő mellékneve is Philippus volt -: a fiúnak az 
apához!" Így könnyen rá tudta beszélni a királyt. 


Majd azt kellett tisztázni, hány kísérővel keljen át. A király azt 
tartotta méltányosnak, hogy egész kísérete vele menjen, a követek 
azonban azt óhajtották: vagy három kísérővel jöjjön, vagy, ha ekkora 
csapatot akar magával hozni, adjon túszokat, biztosítékul, hogy a 
megbeszélésen semmiféle cselfogásra nem készül. A király túszként két 
legelőkelőbb barátját, Hippiast és Pantauchust adta át, akik korábban 
követei is voltak. A rómaiak a túszokhoz nem annyira a megállapodás 
biztosítása miatt ragaszkodtak, hanem hogy nyilvánvalóvá tegyék a 
szövetségesek előtt: a király korántsem egyenrangú félként találkozik 
a megbízottakkal. 


Nem ellenségként, hanem szívélyesen, vendégbarátok között 
szokásos módon üdvözölték egymást, majd helyet foglaltak az 
odakészített székeken. 


40. Rövid hallgatás után Marcius szólalt meg: 


"Gondolom, azt várod, hogy választ adjunk Corcyrába hozzánk 
küldött leveledre, amelyben megkérdezed, hogy mi, megbízottak, 
miért érkeztünk ide hadsereggel, s miért küldünk helyőrségeket az 
egyes városokba. Attól félek, ha kérdésedre nem válaszolok, ezzel a 
gőgösség látszatát keltem, viszont ha meghallod az őszinte választ, ezt 
túlságosan is keserűnek találod. De mivel azt, aki a szerződést 
megszegte, vagy szóval, vagy fegyverrel helyes magatartásra kell 
kényszeríteni, ezért én, ahogy jobban szerettem volna, ha helyettem 
mást bíznak meg veled szemben a háború vezetésével, éppen úgy nem 
óhajtom - bármilyen kellemetlen is számomra - elkerülni 
vendégbarátommal szemben a keserű szavakat, akárcsak az orvosok, 
amikor a gyógyulás érdekében kellemetlen gyógyszereket alkalmaztak. 


A senatus megítélése szerint, amikor az uralmat átvetted, csak egy 
dolgot tettél meg azok közül, amiket meg kellett volna tenned: 
követeket küldtél Rómába a szövetség megújítására. De a senatus 
véleménye szerint ezt inkább nem kellett volna megújítanod, mintsem 
megújítása után megsértened. Elűzted birodalmadból Abrupolist, a 


római nép szövetségesét és barátját; befogadtad  Arthetaurus 
gyilkosait, akik megölték azt a fejedelmet, akinél Illyriában nem akadt 
hűségesebb híve a római népnek, ezzel is kimutatva, hogy megölését - 
hogy egyebet ne mondjak - örömmel fogadtad. 


A szerződés ellenére sereggel vonultál Thessalia és Malis területén 
keresztül Delphibe; segédcsapatokat küldtél - ugyancsak a szerződés 
ellenére - a byzantiumiaknak; a boeotiaiakkal, szövetségeseinkkel, 
noha erre nem volt jogod, titokban személyesen szerződést kötöttél, 
amelyet esküvel erősítettél meg. S inkább csak megkérdezem, ahelyett, 
hogy megvádolnálak: ki ölte meg Euersát és Callicritust, a hozzánk 
igyekvő thebaei követeket? S minden látszat szerint ki mást lehet 
gyanúsítani Aetoliában a belső viszálykodás felszításával és a vezetők 
megölésével, mint a te embereidet? 

Dolopiát te magad pusztítottad végig. S nem szívesen mondom ki, 
hogy Eumenes király, akit, mikor Rómából visszatérőben volt 
országába, kis híján lemészároltak Delphiben az oltár előtt, mint 
valami áldozati állatot, kit gyanúsít ezzel a gaztettel. S biztosan 
tudom, hogy Rómából neked részletesen megírták, s követeid is 
értesítettek, milyen titkos gaztettekről tett vallomást brundisiumi 
vendégbarátod. 


Csak egy módon akadályozhattad volna meg, hogy ne legyek 
kénytelen előtted mindent felsorolni, azzal, ha nem kérdezed meg, 
miért szállítottuk át hadseregünket Macedoniába, s miért küldünk 
helyőrségeket szövetségeseink városaiba. Gőgösebb viselkedés lett 
volna kérdésedet válasz nélkül hagynunk, mint hogy megmondjuk az 
igazságot. Én a magam részéről - atyai vendégbarátságunk miatt - 
jóindulattal hallgatom szavaidat, s szeretném, ha egy-két érvet 
szolgáltatnál számomra, hogy ügyedet a senatus előtt képviselni 
tudjam." 


41. Szavaira a király így válaszolt: 


cÜgyemet, amely, ha elfogulatlan bírák előtt  tárgyalnák, 
igazságosnak bizonyulna, olyanok előtt fogom előadni, akik vádlóim 
és bíráim egy személyben. Az ellenem felhozott vádak egy része olyan, 
hogy nem tudom, ezekkel nem dicsekednem kellene-e, s nem olyan, 
amit pirulva kellene beismernem, s van néhány, ami puszta állítás, s 
amit elegendő ellentétes állítással megcáfolnom. Mert feltéve, hogy 
most engem a ti törvényetek alapján vádolnának, mit tudna felhozni 
ellenem brundisiumi feljelentőm vagy Eumenes, ami megalapozott 
vádnak, nem pedig rágalmazásnak hatna? 


Persze, hiszen Eumenesnek, akit egyes emberek és államok annyira 
gyűlölnek, nem akadhat más ellensége rajtam kívül, s én se tudnék 


alkalmasabb embert találni erre az aljas szolgálatra, mint azt a 
Rammiust, akit ezelőtt sem láttam egyszer sem, s ezután sem fogok 
látni. De számot kell adnom a thebaeiekről, akikről közismert, hogy 
hajótörésben vesztek oda, valamint Arthetaurus meggyilkolásáról, 
noha vele kapcsolatban csupán azt vetik szememre, hogy elmenekült 
gyilkosai az én birodalmamban élnek. Ezt a méltatlan gyanúsítást csak 
azzal a feltétellel nem utasítom vissza, ha ti is elismeritek, hogy a 
száműzöttek, akik Italiában vagy Rómában tartózkodnak, a bűnöket, 
amelyekért elítélték őket, egytől egyig a ti felbujtásotokra követték el. 
De ha ezt ti, éppúgy, mint a többi nép, visszautasítjátok, akkor én is 
ehhez a többséghez tartozom. 


Mert, Herculesre, mit ér, hogy valakinek megengedik a kivándorlást, 
ha az eltávozó sehol se talál lakóhelyet? Mindamellett én, mihelyt 
figyelmeztetésetekből — megtudtam, hogy ezek  Macedoniában 
tartózkodnak, azonnal üzentem nekik, hogy távozzanak el 
országomból, s örökre megtiltottam, hogy határaimat átlépjék. Ezeket 
a dolgokat úgy vetették a szememre, mint valami felelősségre vont 
vádlottnak; a többi ügy azonban engem mint királyt érint, s 
magyarázatot kíván a köztem és köztetek fennálló szerződéssel 
kapcsolatban. Mert ha a szerződésben az van megírva, hogy még 
akkor sincs jogom megvédeni magamat és országomat, ha valaki 
háborút indít ellenem, akkor be kell ismernem, hogy megsértettem a 
szerződést, mert fegyverrel védekeztem Abrupolis, a római nép 
szövetségese ellen. 


De ha a senatus is megengedi, s a népek joga is úgy rendelkezik, 
hogy a fegyveres támadást fegyverrel verjék vissza, mi egyebet 
tehettem volna, mikor Abrupolis birodalmam területét Amphipolisig 
végigpusztította, és sok szabad embert, nagy tömeg rabszolgát és 
sokezernyi jószágot hajtott el magával? Talán nyugodtan kellett volna 
maradnom, és megvárnom, amíg fegyveresen elér Pelláig és az én 
királyi palotámig? Vagy lehet, hogy jogos háborút folytattam ellene, 
csak éppen neki nem lett volna szabad vereséget szenvednie, és 
mindazt eltűrnie, ami a vesztesekkel történni szokott? De mikor 
engem értek ezek a jogtalanságok, és engem támadtak meg fegyverrel, 
hogyan lehetséges, hogy ő panaszolja fel elszenvedett sérelmeit, aki a 
háború okozója és kezdeményezője volt? 


Nem óhajtok, rómaiak, hasonló módon védekezni a dolopsok 
ügyében, akiket fegyverrel kényszerítettem engedelmességre, mert itt, 
ha esetleg nem is szolgáltak rá, csak jogaimmal éltem, hiszen ők, 
akiket a ti határozatotok adott oda atyámnak, birodalmamhoz, 
fennhatóságom alá tartoznak. S ha mégis igazolnom kellene magamat 
- nem előttetek vagy a szövetségesek, hanem azok előtt, akik még a 
rabszolgákkal szemben sem helyeslik a kegyetlen és igazságtalan 


bánásmódot -, kiderülne rólam, hogy velük szemben kemény 
bánásmódom több volt, mint jogos és igazságos, mivel oly módon 
végeztek Euphranorral, odaküldött helytartómmal, hogy az általa 
elszenvedett kínzások közül még a halál volt a legenyhébb. 


42. Igen, de mikor innen továbbvonultam, hogy felkeressem Larisát, 
Antront és Pteleont, s mivel Delphi ott van a közelben, leereszkedtem 
Delphibe, hogy teljesítsem már jó ideje kötelező fogadalmamat, s 
bemutassam  áldozatomat. S ehhez még  hozzáfűzik, a vád 
súlyosbításául, hogy én hadseregemmel vonultam oda. S nyilván azzal 
a szándékkal - amiért én most tiellenetek emelek panaszt -, hogy a 
városokat elfoglaljam, s a fellegvárakba az én helyőrségeimet 
helyezzem el. Nos, hívjátok gyűlésbe azokat a görög városokat, 
amelyeken átvonultam, s ha bármelyik is felpanaszolja katonáim 
erőszakosságát, akkor nem is tagadom, hogy az áldozat ürügyén 
valóban valami mást akartam elérni. 

Viszont erősítést küldtünk az aetoliaiaknak és byzantiumiaknak, s 
barátsági szerződést kötöttünk a boeotiaiakkal. Bárhogyan is tekintjük 
a dolgot, én ezt követeim útján nemcsak bejelentettem, de több ízben 
előadattam mentségeimet is senatusok előtt, ahol persze jó néhány 
olyan bírálóm akadt, akik nem voltak olyan elnézőek, mint te, O. 
Marcius, atyai ismerősöm és vendégbarátom. De még akkor nem jelent 
meg Rómában az én bevádolóm, Eumenes, hogy rágalmaival és 
ferdítéseivel mindent gyanús és ellenszenves színben tüntessen fel, s 
arról próbáljon benneteket meggyőzni, hogy Görögország addig nem 
lehet szabad, s nem élvezheti a ti jótéteményeiteket, amíg a macedon 
birodalom fennáll. 


De ez a dolog majd visszájára fordul; egyszer majd előáll valaki, s 
elpanaszolja, hogy hiába szorítottátok vissza Antiochust a Taurus- 
hegységen túlra, Eumenes sokkal nagyobb veszélyt jelent Asia 
számára, mint korábban Antiochus, s szövetségeseitek nyugalma addig 
nincs biztosítva, amíg a pergamumi királyság fennáll, mert ez olyan 
fellegvár, amelyet a szomszéd államok feje fölé emeltek. 


Tudom, O. Marcius és A. Atilius, hogy annak a hatása, amit ti 
szememre hánytok, vagy amit én védelmemre felhozok, attól függ, 
milyen füllel, milyen lélekkel veszik tudomásul a hallgatók, s nem is 
annyira az számít, hogy én mit és milyen szándékkal cselekszem, 
hanem inkább az, hogy ti milyen módon értékelitek cselekedeteimet. 
Én jól tudom, hogy tudatosan semmiben sem hibáztam, s ha 
tájékozatlanságomban valamit helytelenül tettem, hibás lépésre 
ragadtattam magamat, ezt a mostani figyelmeztetések hatására még 
jóvátehetem és kijavíthatom. Még bizonyára semmi jóvátehetetlent 
nem követtem el, sem olyasmit, amit véleményetek szerint háborúval 


és fegyverrel kellene megtorolni; vagy pedig hiába terjedt el a népek 
közt jóindulatotok és megfontoltságotok híre, ha ti olyan okokból, 
amelyek legfeljebb panaszt vagy szemrehányást válthatnak ki, 
fegyvert fogtok, és szövetséges királyoknak háborút üzentek." 


43. Marcius egyetértéssel hallgatta szavait, s azt tanácsolta: küldjön 
követeket Rómába. S mivel a király is úgy vélte, hogy mindent meg 
kell próbálnia, s a remény egyetlen lehetőségét sem szabad 
elszalasztania, utólag megtanácskozták, hogy lehetne biztosítani a 
követek zavartalan utazását. S mikor szükségesnek látszott, hogy a 
király emiatt kérjen fegyverszünetet, ezt Marcius - noha ő is ezt 
óhajtotta, s a megbeszéléssel nem is volt egyéb célja - mégis olyan 
nehezen adta meg, mint aki nagy kegyet gyakorol a hozzá 
folyamodóval szemben. A rómaiak ugyanis jelenleg nem voltak 
kellőképpen felkészülve a háborúra, sem hadseregük, sem vezérük 
nem volt. Viszont Perseusnak, ha terveit nem homályosítja el a 
békekötés hiú reménye, megszervezve és előkészítve minden 
rendelkezésére állott volna, s a maga számára a legkedvezőbb, az 
ellenségnek pedig a legkedvezőtlenebb időpontban kezdhette volna 
meg a háborút. 


A római követek a megbeszélés végeztével, miután szavatolták a 
fegyverszünetet, Boeotiába mentek. Itt már-már lázongásra került a 
sor, mert arra a hírre, hogy a megbízottak kijelentették, majd kiderül, 
mely népeknek nem tetszett különösen, hogy szövetséget kössenek a 
királlyal, a szövetség egyes tagjai bejelentették, hogy nem vesznek 
részt a közös gyűlésen. A meghatalmazottak még útközben találkoztak 
először a chaeroniaiak, majd a thebaeiek követeivel, akik biztosították 
őket, hogy ők nem voltak jelen a gyűlésen, ahol a szövetség ezt a 
kapcsolatot megszavazta. A meghatalmazottak pillanatnyilag nem 
adtak választ, hanem felszólították őket, hogy menjenek velük 
Chalcisba. 


Thebaeben komoly viszálykodás támadt egy másféle küzdelem 
következtében: a főtisztviselők megválasztásánál alulmaradt párt, az 
őt ért jogtalanságot megbosszulandó, nagy tömeget hívott össze, s 
határozatot hozatott, hogy a főtisztviselőket egyik város se fogadja be. 
Ezek száműzésük után mind Thespiaebe mentek, s mikor innen, ahol 
habozás nélkül befogadták őket, mivel közben megváltozott a nép 
hangulata, hazahívták őket Thebaebe, határozatot hoztak, hogy azt a 
tizenkét embert, akik hivatalos felhatalmazás nélkül összehívták a 
népgyűlést, és megtartotta a tanácskozást, száműzetéssel kell büntetni. 
Ezután az új elöljáró - Ismenias, egy előkelő és befolyásos ember - 
rendeletével távollétükben halálra ítélte őket. Ezek  Chalcisba 
menekültek, majd Larisába mentek a rómaiakhoz, s kijelentették, hogy 
a Perseusszal kötött szövetségért Ismeniast terheli a felelősség, s hogy 


viszálykodásuk ebből az ellentétből támadt. Azonban mindkét párt 
küldöttei megérkeztek a rómaiakhoz, nemcsak a száműzöttek, 
Ismenias bevádolói, hanem maga Ismenias is. 


44. Mikor megérkeztek Chalcisba, a többi város elöljárói - amit a 
rómaiak rendkívüli örömmel fogadtak - ki-ki a saját elhatározása 
alapján, elutasították a Perseusszal való szövetséget, és a rómaiakhoz 
csatlakoztak. Ismenias azt tartotta helyesnek, ha az egész boeotiai nép 
a rómaiak oltalmára bízza magát. Minthogy emiatt vita támadt, a 
száműzöttek és párthíveik kis híján megölik, ha nem menekül a 
követek emelvényére. 


Magában Thebaeben, Boeotia fővárosában is nagy volt a 
nyugtalanság, mivel a polgárok közül egyesek a királyhoz, mások a 
rómaiakhoz húztak. S Coroneából és Haliartusból nagy tömeg jelent 
meg, hogy megvédje a királlyal kötött szövetségről szóló határozatot. 
De a vezető emberek határozottsága, akik Philippus és Antiochus 
veresége alapján megmagyarázták, milyen rendkívül hatalmas és 
szerencsés a római birodalom, végül meggyőzte a sokaságot. Úgy 
döntöttek, hogy érvényteleníteni kell a királlyal kötött szövetséget, s 
azokat, akik a baráti szövetség megkötését javasolták, elküldték 
Chalcisba, hogy a követeknek elégtételt szolgáltassanak, s államukat 
az ő oltalmukba ajánlják. 


Marcius és Atilius örömmel hallgatták meg a thebaeieket, s nekik és 
a többieknek is külön-külön azt tanácsolták, küldjenek követeket 
Rómába a béke megújítására. Mindenekelőtt felszólították őket, hogy 
fogadják vissza a száműzötteket, és saját határozatuk alapján ítéljék el 
a királlyal való békekötés indítványozóit. S miután elérték legfőbb 
céljukat, a boeotiai szövetség felbomlását, magukhoz hívatván 
Chalcisba Sp. Corneliust, elutaztak a Peloponnesusra. Argosban a 
részvételükkel gyűlést tartottak, [...] ahol az achai néptől csupán ezer 
katonát kértek. Ezeket helyőrségként Chalcisba küldték el, hogy 
megvédjék addig, amíg a római sereg átkel Görögországba. Marcius és 
Atilius, miután Görögországban elvégezte a rábízott feladatokat, a tél 
kezdetén visszatért Rómába. 


45. Innen ugyanekkor követséget küldtek Asiába és körben a 
szigetekre; ennek három tagja volt: Ti. Claudius, Sp. Postumius és M. 
Iunius. Ezek körútjuk során felszólították a szövetségeseket, hogy a 
háborúban Perseusszal szemben álljanak a rómaiak mellé, s minél 
erősebb volt egy állam, annál erőteljesebben igyekeztek meggyőzni, 
előre látva, hogy a kisebbeket a nagyobbak tekintélye fogja 
befolyásolni. 


Minden tekintetben a rhodusiak állásfoglalását tekintették a 


legfontosabbnak, mivel ezek nemcsak  együttérzésükkel, de 
hadseregükkel is támogathatták a háborút. Hegesilochus indítványára 
negyven hajót szereltek fel. Ő, aki a legfőbb állami tisztviselő volt - 
akit ők maguk prytanisnak neveznek -, számos szónoklatával 
meggyőzte a rhodusiakat, hogy adják fel a reményt, amiben már 
annyiszor csalódtak, hogy jó kapcsolatban lehetnek a királlyal, s 
tartsanak ki a világ ekkor erejét és megbízhatóságát tekintve legfőbb 
hatalmával, a rómaiakkal kötött szövetség mellett. 


Küszöbön áll a háború Perseus ellen, s a rómaiak tőlük ugyanakkora 
hajóhadat kérnek, mint amekkorát nemrégen az Antiochus, s még 
korábban a Philippus ellen vívott háborúban láttak. De a rhodusiak 
zavarba jönnek, ha a hajóhadat akkor kell hirtelen felszerelniük, 
amikor annak már el kellene indulnia, ha nem fognak hozzá már most 
a hajók kijavításához és legénységgel való ellátásához. S ezt annál 
gyorsabban kell megtenniük, hogy hiteles tényekkel cáfolhassák meg 
az Eumenes által felhozott vádakat. E szavaktól felbuzdulva, az 
odaérkezett római követeknek negyven felszerelt és legénységgel 
ellátott hajót mutattak be, annak bizonyítékául, hogy nem várták meg 
a felszólítást. 


Ennek a követségnek is igen nagy szerepe volt abban, hogy 
megnyerjük az asiai államok rokonszenvét. Egyedül Decimius tért 
vissza minden eredmény nélkül, sőt azzal a szégyenletes váddal 
meggyanúsítva, Rómába, hogy az illyriai királyok megvesztegették. 


46. Perseus, mikor a rómaiakkal folytatott megbeszélése után 
visszatért Macedoniába, követeket küldött Rómába a Marciusszal 
megkezdett béketárgyalások ügyében, hasonlóképpen követeket 
küldött Byzantiumba, akik levelet is vittek. Valamennyi levélben 
ugyanúgy beszámolt a római követekkel folytatott tárgyalásairól, s azt 
a látszatot keltve fogalmazta meg, amit hallott, és amit ő mondott, 
hogy az igazság az ő oldalán van. A rhodusiak előtt a követek ehhez 
még hozzáfűzték: ő bízik benne, hogy a béke megmarad, hiszen 
Marcius és Atilius tanácsára küldte el követeit Rómába. S ha a 
rómaiak a szerződés ellenére mégis megpróbálnák megindítani a 
háborút, akkor a rhodusiaknak, minden befolyásukat és erejüket latba 
vetve, a béke helyreállítására kell törekedniük. S ha kérésük semmit 
sem használ, azon kell iparkodniuk, hogy ne egyetlen nép 
rendelkezzék minden joggal és hatalommal. 


Ez érdekében áll a többieknek is, de kiváltképpen a rhodusiaknak, 
minél inkább kiemelkednek tekintélyben és gazdagságban az egyéb 
államok közül; s milyen szolgai és megalázó sors lenne számukra, ha a 
rómaiakon kívül egyetlen más népet sem lehetne tekintetbe venniük. 


A levél és a követek szavait inkább csak jóindulattal hallgatták, 


anélkül, hogy állásfoglalásuk komolyan megváltozott volna, ugyanis 
már kezdett túlsúlyra jutni a jobbik párt tekintélye. S határozatuk 
alapján a következő választ adták: 


"A rhodusiak óhajtják a békét, de ha háborúra kerül sor, a király 
semmi olyasmit ne reméljen vagy várjon a rhodusiaktól, ami 
meggyengítené a rómaiakhoz fűződő régi, a háborúban és békében sok 
nagy szolgálat révén létrejött szövetségüket." 


A követek, Rhodusból visszatérve, felkeresték Boeotia városait, 
valamint Thebaet, Coroneát és Haliartust, amelyekről úgy gondolták, 
hogy kényszer hatása alatt bontották fel a királlyal kötött szövetséget, 
és csatlakoztak a rómaiakhoz. A thebaeieknél nem értek el semmit, 
noha ezek vezetőik elítélése és a száműzöttek hazaküldése miatt 
nehezteltek a rómaiakra. Coronea és Haliartus lakói, a királyok iránt 
érzett, velük született sajátos rokonszenvtől vezéreltetve követeket 
küldtek Macedoniába, s helyőrségeket kértek, hogy meg tudják védeni 
magukat a thebaeiek féktelen önkényével szemben. 


A követeknek a király azt válaszolta, hogy nem küldhet nekik 
csapatokat a rómaiakkal kötött fegyverszünet miatt, de azt tanácsolja, 
igyekezzenek úgy védekezni a thebaeiek túlkapásai ellen, ahogy 
tudnak, anélkül, hogy a rómaiaknak ürügyet szolgáltatnának a 
könyörtelen beavatkozásra. 


47. Miután Marcius és Atilius visszatértek Rómába s a Capitoliumon 
beszámoltak követségükről, azzal dicsekedtek a legjobban, hogy a 
fegyverszünettel és a béke reményével becsapták a királyt. Ő ugyanis 
már teljesen befejezte háborús előkészületeit, míg a rómaiak sehol sem 
tartanak a felkészülésben, úgyhogy a király minden előnyös pontot el 
tud foglalni, még mielőtt seregünk átkelne Görögországba. De most, 
hogy a fegyverszünettel időt nyertek, egyenlővé váltak a háború 
esélyei. Ő már semmiképp sem tudja fokozni előkészületeit, viszont a 
rómaiak minden téren jobban felkészülve kezdhetik meg a háborút. 
Ügyesen felbomlasztották a boeotiai szövetséget is, hogy ez többé ne 
csatlakozhassék egyhangú határozattal a macedonokhoz. 


A senatus nagy része, rendkívül ésszerűnek tartva, helyeselte 
eljárásukat, de az öregebb, a régi erkölcsökre emlékező senatorok 
kijelentették, hogy a követség magatartásában nem ismernek rá a 
római — jellemvonásokra, őseink nem  cselvetéssel, éjszakai 
rajtaütésekkel, nem színlelt megfutamodással, s nem az óvatlan 
ellenség ellen intézett váratlan ellentámadásokkal viselték a háborút, 
hogy ne a ravaszság, hanem inkább az igazi hősiesség növelje 
dicsőségüket. Megszokták, hogy előbb bejelentik, s azután indítják 
meg a háborút. Az ellenséget olykor még a csatáról is értesítették, s 
megjelölték a helyet, ahol meg akarnak ütközni vele. 


Hasonló becsületességgel hívták fel Pyrrhus figyelmét az orvosra, aki 
életére tört, s adták át megkötözve a faliscusoknak gyermekeik 
kiszolgáltatóját. Ezek az igazi római tulajdonságok, nem pedig a 
punok ravaszsága vagy a görögök agyafúrtsága, akiknél nagyobb 
dicsőségnek számított az ellenség becsapása, mint hősies legyőzése. 
Néha, pillanatnyilag, többet lehet elérni csellel, mint vitézséggel, de 
harci kedvét egyszer s mindenkorra csak annak lehet megtörni, akit 
rákényszeríthetnek annak beismerésére, hogy nem csellel vagy 
véletlenül, hanem az erőket közvetlenül összemérő kézitusában, 
szabályos és igazságos küzdelemben maradt alul. 


Ezt hangoztatták az idősebbek, akiknek nem nagyon tetszett ez az 
újfajta, túlságosan is körmönfont életbölcsesség, mégis, a senatusnak 
az a fele győzött, amely többre becsülte a hasznot a tisztességnél. Így 
jóváhagyták Marcius előbbi  követségét,  [...]  ötevezősorossal 
visszaküldték Görögországnak ugyanarra a vidékére, s megbízták, 
hogy a többi ügyben is úgy járjon el, ahogy az állam érdekében a 
leghasznosabbnak tartja. A. Atiliust is elküldték, hogy szállja meg 
Larisát Thessaliában, mivel féltek, hogy Perseus a fegyverszünet 
lejártával odaküldött csapataival hatalmába keríti Thessalia fővárosát. 
Atiliust utasították, hogy erre a vállalkozásra vegyen át kétezer 
gyalogost Cn. Siciniustól. Az Achaiából visszaérkezett P. Lentulusnak 
háromezer italai eredetű katonát adtak, hogy Thebaeből igyekezzék 
Boeotiát fennhatósága alatt tartani. 


48. Ezek után az előkészületek után, noha a háborúra vonatkozó 
tervekben már döntöttek, úgy határoztak, hogy meghallgatják a 
követeket, akik nagyjából azt ismételték el, amit a király a tárgyaláson 
elmondott. Rendkívüli igyekezettel próbálták megcáfolni az Eumenes 
ellen elkövetett merénylet vádját, de teljesen valószínűtlenül, hiszen a 
dolog nyilvánvaló volt. Beszédük egyéb része kérésekből állt, de ezek 
olyanok előtt hangzottak el, akiket se kitanítani, se befolyásolni nem 
lehetett. - Közölték velük, hogy Róma falai közül azonnal, Italiából 
pedig harminc napon belül távozzanak el. 


Ezután utasították P. Licinius consult, akinek Macedonia jutott 
provinciául, hogy az első megfelelő napot jelölje ki serege 
összegyülekezésére. C. Lucretius, a hajóhad parancsnoka negyven 
ötevezősoros hajóval elindult a Városból, mert úgy döntöttek, hogy a 
kijavított hajók egy részét különböző céllal visszatartják a Város 
közelében. A praetor egy ötevezősorossal előreküldte fivérét, M. 
Lucretiust, azzal a feladattal, hogy a szövetségesektől a szerződés 
alapján átvett hajókkal Cephallaniánál csatlakozzék a hajóhadhoz. Ez, 
miután a regiumiaktól egy, a locribeliektől két, Uria lakóitól pedig 
négy háromevezősorost kapott, végighajózva a Ion-tengeren Italia 
partvidéke s Calabria legtávolabbi  hegyfoka mellett, átkelt 


Dyrrhachiumba. Innen egytől egyig magával vitte az itt talált tíz 
dyrrhachiumi és tizenkét issai hajót Gentius király ötvennégy 
bárkájával együtt, azt színlelve, mintha úgy vélné, hogy ezeket a 
rómaiak számára gyűjtötték össze, s a harmadik napon megérkezett 
Corcyrába, majd nemsokára Cephallaniába. C. Lucretius praetor 
Neapolisból elindulva kelt át a tengeren, s az ötödik napon befutott 
Cephallaniába. Itt állomásozott a hajóhad, s együtt várta, hogy 
átkeljenek a szárazföldi csapatok, s megérkezzenek a nyílt tengeren a 
hajóhadtól elmaradt teherhajók is. 


49. N. Licinius consul éppen ezekben a napokban mondta el 
fogadalmát a Capitoliumon, majd hadvezéri ruhát öltve elindult a 
Városból. Ezt az eseményt mindig nagy méltóság és ünnepélyesség 
szokta övezni, különösen azonban akkor vonja magára az emberek 
figyelmét és érdeklődését, amikor olyan consult kísérnek ki, aki 


jelentékeny, bátorsága és hadiszerencséje révén egyaránt nagy hírű 
ellenség ellen indul. 


A nézőket nemcsak a kötelesség csődítette oda, hanem a látvány 
vonzóereje is, hogy láthassák hadvezérüket, akinek fővezérségére és 
belátására bízták az állam legfőbb érdekeinek a védelmét. A lelkeket 
ezután az a gondolat foglalkoztatta, hogy mennyi váratlan fordulat 
történhet a háborúban, mennyire bizonytalan a sors döntése, hogy hol 
erre, hol arra fordul a hadiszerencse, hány vereséget okozott már a 
vezérek tudatlansága és  meggondolatlansága, viszont milyen 
eredményesnek bizonyult a belátás és hősiesség. S melyik halandó 
tudhatná, milyen bölcsesség tölti el, milyen szerencse kíséri a consult, 
akit elküldenek a háborúba? A diadalmenetben látják-e viszont 
győztesen, seregével együtt, amint felmegy a Capitoliumra ugyanazok 
elé az istenek elé, akiknek szentélyéből elindult, vagy pedig az 
ellenségnek szerzik meg ugyanezt az örömet? 


Perseus király tekintélyét, aki ellen hadba vonultak, nemcsak a 
háborúk révén hírneves macedon nép, de atyja, a sok egyéb sikeres 
vállalkozása mellett a rómaiak ellen indított háború révén is 
nevezetessé vált Philippus híre is növelte, s magának Perseusnak nevét 
is, trónra lépése után, a háborús várakozás miatt állandóan 
emlegették. Ilyen gondolatokkal kísérték ki az elutazó consult a 
valamennyi rendhez tartozó emberek. 


Két volt consult küldtek el vele katonai tribunusi rangban, C. 
Claudiust és O. Muciust, s három előkelő ifjút, P. Lentulust s a két 
Manlius Acidinust, akik közül az egyik M. Manlius, a másik L. Manlius 
fia volt. Velük érkezett meg a consul a sereghez Brundisiumba, majd 
innen valamennyi csapatával átkelt Nymphaeumba, s Apollonia 
területén ütötte fel táborát. 


50. Perseus néhány nappal azelőtt, hogy Rómából visszatért követei 
eloszlatták a békéhez fűződő reményét, haditanácsot tartott. Itt jó 
ideig folyt az ellentétes nézetek harca. Egyesek azt vélték, hogy a 
királynak még az adófizetést is vállalnia kell, ha a rómaiak arra 
köteleznék, s ki kell vonulnia országa egy részéből, ha így óhajtanák 
megbüntetni, s nem szabad vonakodnia semmi, a béke érdekében 
hozott egyéb áldozattól sem, s nem szabad megengedni, hogy ilyen 
veszélyes játékban kockára tegye saját maga és birodalma sorsát. Csak 
ne vonják kétségbe az uralkodáshoz való jogát; idő múltával sok 
minden történhetik, s nemcsak azt szerezheti vissza, ami elveszett, de 
még ő válik félelmetessé azok szemében, akiktől most neki kell félnie. 


Egyébként a túlnyomó többség sokkal harciasabb véleményt 
hangoztatott. Biztosították, hogy ha egyetlen lépést is hátrál, ez azt 
jelenti, hogy egész birodalmát fel kell adnia. A rómaiaknak ugyanis 
nincs szükségük sem pénzre, sem területre, viszont tudják, hogy mint 
minden emberi dolog, a leghatalmasabb királyságok és birodalmak is 
ki vannak téve a legkülönbözőbb szerencsétlenségeknek. Ők megtörték 
Carthago erejét, a nyakára egy hatalmaskodó numida királyt ültettek, 
Antiochust és utódját visszaszorították a Taurus ormain túlra, s most 
már a macedon királyság az egyetlen, amely egyrészt közel van 
hozzájuk, másrészt véleményük szerint képes arra, hogy ha a római 
nép szerencséje egyszer hanyatlani kezd, ismét felélessze királyainak 
hajdani vitézségét. 

Perseusnak addig kell magában eldöntenie, amíg birodalma 
érintetlen, hogy mi a szándéka. Az-e, hogy miután egyes területeiről 
sorban lemondott, végül minden hatalmától megfosztva és 
birodalmából elűzve könyörögjön a rómaiaknak, hogy adják neki 
Samothraciát vagy valamelyik egyéb szigetet, ahol, királyságát túlélve, 
magánemberként szegénységben és megvetésben megöregedhetik? 
Vagy pedig az, hogy mint bátor férfihoz illik, fegyvert fog sorsa és 
méltósága védelmében, és vagy elviseli a háború minden 
megpróbáltatását, vagy pedig felszabadítja a földkerekséget a rómaiak 
uralma alól. 


Nem volna nagyobb csoda, ha a rómaiakat kiűznék Görögországból, 
mint az, hogy Hannibalt kiűzték Italiából. S Herculesre, ők nem látják 
be, hogyan lehetséges, hogy ő, aki teljes erővel fellépett testvére ellen, 
mikor az jogtalanul áhítozott a trónra, most idegeneknek engedje át 
jogosan megszerzett uralmát. Végeredményben a háború és béke 
ügyében való döntésnél abban mindenki egyetért, hogy nincs 
szégyenteljesebb dolog, mint kardcsapás nélkül feladni egy 
birodalmat, s nincs nagyszerűbb, mint ha valaki méltósága és fensége 
érdekében minden végzettel szembeszáll. 


51. Ezt a tanácskozást Pellában, a macedonok régi királyi székhelyén 
tartották. "Nos hát - mondta Perseus - az istenek jóindulatú 
segítségével, minthogy így látjátok jónak, indítsuk meg a háborút." 
Leveleket küldött a helytartókhoz, s valamennyi csapatát a Citium 
nevű macedon városba vonta össze. Ő maga, miután az ott 
Alcidemonnak nevezett Minervának királyhoz illően száz jószágot 
áldozott fel, udvari emberei és testőrei kíséretében elutazott Citiumba. 


Itt ekkorra már valamennyi macedon csapat és külföldi segédcsapat 
összegyűlt. A város előtt állította fel táborát, s a síkságon minden 
fegyveresét felsorakoztatta. Összesen huszonháromezer harcosa volt, 
ezeknek majdnem fele phalangita, akiknek a beroeaei Hippias volt a 
vezetőjük. Utánuk a pajzsosok egész tömegéből ügyességük és ifjúi 
erejük alapján kiválogatott kétezer ember következett, ezt a csapatot 
ők maguk agemának nevezték, s Leonnatus és az eulyestaei Thrasippus 
voltak a vezéreik. A többi, mintegy háromezer főnyi pajzsosnak az 
élén az edessai Antiphilus állott. S maguknak a Thraciával szomszédos 
Paeoniából, Paroriából, Parastrymoniából érkezetteknek s a thrák 
alattvalókkal szintén összevegyült agrianes törzsbelieknek a száma 
körülbelül elérte a háromezret. Az a paeoniai Didas fegyverezte fel és 
gyűjtötte össze őket, aki az ifjú Demetrius gyilkosa volt. 

Megjelent kétezer főnyi gallus fegyveres is, a sintisi Heracleából való 
Asclepiodotus vezetésével; a háromezer szabad születésű thrákot saját 
elöljárójuk vezette. A nagyjából hasonló számú krétai csapatot is 
földijeik vezették, a phalasarnaei Susus és a gnosusi Syllus. A 
különböző görög törzsek tagjaiból összevegyült ötszáz főnyi csapat 
élén jelent meg a lacedaemoni Leonides, aki állítólag királyi 
származású volt, s akit az achaiok népes gyűlése száműzetésre ítélt, 
mert elfogták Perseushoz írt levelét. Az aetoliaiak és boeotiaiak ötszáz 
főnél nem nagyobb közös csapatát az achai Lyco vezette. 


Az annyiféle törzsből és népből összegyűlt segédcsapatok száma 
összesen tizenkétezer fegyverest tett ki, s a király egész Macedoniából 
mintegy háromezer lovast szedett össze. Megérkezett ezer válogatott 
lovassal s nagyjából ugyanennyi gyalogossal Cotys is, Seuthes fia, az 
odrysiusok királya. Így az egész sereg összesen harminckilencezer 
gyalogosból és négyezer lovasból állt. Kétségtelen, hogy nem számítva 
a Nagy Sándorral Asiába benyomuló sereget, ekkora haderővel még 
soha egyetlen macedon király sem rendelkezett. 


52. Huszonhat év múlt el azóta, hogy Philippus - kérésére - 
megkapta a békét. Ebben az időszakban Macedoniában végig 
zavartalan nyugalom uralkodott, s felnövekedett egy nemzedék, amely 
legnagyobbrészt megérett a hadi szolgálatra, s bár a szomszédos 
thrákokkal folytatott kisebb háborúk inkább csak megedzették, mint 


kifárasztották, mégis állandóan fegyverben állt. S mivel először 


Philippus, majd később Perseus hosszú időn át tervezte a rómaiak 
elleni háborút, már mindent megszerveztek és előkészítettek. 


Perseus, ha nem is rendezett szabályos felvonulást, kicsit 
megmozgatta seregét, nehogy úgy tűnjék, mintha csak az ott 
álldogálás kedvéért fegyverkeztek volna fel. A harcosokat, úgy, ahogy 
voltak, gyűlésbe hívta. Ő maga egy emelvényen állt, mellette két fia. 
Ezek közül az idősebbik, Philippus, eredetileg testvére volt, s 
örökbefogadással vált fiává, a fiatalabbik, akit Alexandernak hívtak, 
vér szerinti gyermeke volt. 


Harcra buzdította a katonákat, felsorolva, hogy a római nép milyen 
jogtalanságokat követett el atyjával és vele szemben. Atyját, akit a 
legkülönbözőbb zaklatásokkal a háború felújítására kényszerítettek, a 
háborús előkészületek közben ragadta el a végzet. Őhozzá magához 
követeket küldtek, de ugyanakkor csapatokat is a görög városok 
megszállására. Ezután, azt a látszatot keltve, hogy a békét helyre lehet 
állítani, egész télen át folyt a tárgyalások ravasz huzavonája, hogy időt 
nyerjenek a felkészülésre. Most pedig a consul megjelenik két, 
egyébként hatezer gyalogost és háromezer lovast számláló római 
legióval, s majdnem ugyanennyi gyalogosból és lovasból álló 
szövetséges sereggel. De föltéve, hogy Eumenes és Masinissa királyok 
segédcsapatai is csatlakoznak hozzá, akkor se lesz több katonája 
harminchétezer gyalogosnál és kétezer lovasnál. 


Miután értesültek az ellenséges csapatok számáról, nézzék meg saját 
seregüket, mekkora fölényben vannak létszámukat és a katonák 
minőségét tekintve az erre a háborúra hamarjában összetoborzott 
újoncok felett, ők, akik gyermekkoruktól a harc tudományában 
nevelődtek, s akiket annyi háború gyakorlata képezett ki és edzett 
meg. A rómaiak segédcsapatait a lydek, phrygek és numidák alkotják, 
míg az övékét a legharciasabb népek, a thrákok és a gallusok. Amazok 
olyan fegyverekkel rendelkeznek, amelyeket a szegény katonák külön- 
külön készítettek maguknak, míg őket az ő és apja gondoskodásából és 
költségén sok éven át készített felszereléssel látták el. Amazok 
utánpótlása messziről érkezik, s ki van téve a tengeri út megannyi 
kockázatának, míg ők - nem is számítva az ércbányák jövedelmét - tíz 
évre elegendő pénzt és élelmet gyűjtöttek össze, s mindaz, amit az 
istenek jóindulata és a királyok gondoskodása előkészíthetett, 
bőségesen felhalmozva a macedonok rendelkezésére áll. 


Most csupán arra az elszántságra van szükség, amely eltöltötte 
őseiket, akik egész Európa meghódítása után átkeltek Asiába, 
fegyverükkel utat nyitottak a még hírből sem ismert világrészben, s 
csak akkor fejezték be a győzelmeket, mikor a Vörös-tengertől 
körülzárva már nem volt kit legyőzniük. De, Herculesre, most a sors 


végzéséből nem India legtávolabbi  partjaiért, de magának 
Macedoniának a birtokáért kell harcolniuk. A rómaiak az atyja ellen 
folytatott háborúra Görögország felszabadítását hozták fel szépen 
hangzó jogcímül; most Macedoniát egészen nyíltan szolgaságba 
akarják dönteni, hogy egyetlen király se legyen a római hatalom 
szomszédságában, s hogy egyetlen, harcban kiváló nép se tarthassa 
meg fegyvereit. Hiszen a királlyal és birodalmával együtt ezeket is ki 
kell szolgáltatniuk gőgös uraiknak, ha az a szándékuk, hogy inkább 
kitérnek a háború elől, és teljesítik parancsaikat. 


53. Szavait egyébként is végig elég gyakran kísérte hangos 
tetszésnyilvánítás, most azonban akkora kiáltozás támadt - mert 
részben méltatlankodva fenyegetőztek, részben bátorságra buzdították 
a királyt -, hogy ő befejezte beszédét, s csak arra szólította fel őket: 
készüljenek fel a menetelésre, mert hír szerint a rómaiak is elindultak 


Nymphaeumbáól. 


A gyűlés szétoszlatása után elindult, hogy meghallgassa a macedon 
városok követségeit. Ezek azért jöttek, hogy - ki-ki lehetőségei szerint - 
pénzt és gabonát ajánljanak fel a háborúra. Mindnyájuknak köszönetet 
mondott, de egyikük ajánlatát se fogadta el, s közölte velük, hogy a 
királyi készletek teljesen elegendőek. Csupán szekereket kért tőlük, 
hogy el tudják szállítani a lövedékeket, a háborúra előkészített 
roppant mennyiségű hajítófegyvert és egyéb hadieszközt. 


Ezután egész seregével felkerekedett, s útban Eordaea felé a 
Begorritisnak nevezett tó mellett ütött tábort, majd másnap Elimeáig, 
a Haliacmon folyóig nyomult előre. Miután átkelt egy szűk szoroson, 
az úgynevezett Cambunii-hegységen át leereszkedett Azorus, Pythous 
és Doliche vidékére, amit az ott lakók Tripolisnak neveznek. Ez a 
három város rövid ideig tartó habozás után - mivel a larisaiaknak 
túszokat adtak -, a közeli fenyegetés hatására végül megadta magát. 


A király jóindulatúan beszélt velük, és nem kételkedett, hogy a 
perrhaebiaiak is követik példájukat, s tüstént megérkezése után, 
anélkül, hogy a lakosok tiltakoztak volna, elfoglalta [...] városát. 
Gyretiaet kénytelen volt megostromolni, mert az első napon vívott 
heves összecsapásban fegyvereseit a kapukban visszaverték. Másnap 
azután valamennyi csapatával támadásra indult, s a védők még az éj 
beállta előtt teljes számban megadták magukat. 

54. Mylae, a legközelebbi város annyira meg volt erősítve, hogy 
védőművei bevehetetlenségének reménye a lakókat még 
elbizakodottabbá tette. Nem elégedtek meg azzal, hogy kapuikat a 
király előtt bezárják, de ezenfelül még arcátlan gyalázkodásokkal is 
elhalmozták magát a királyt és a macedonokat. Így nemcsak ezeket 


késztették az ostrom még elkeseredettebb folytatására, de magukat is a 
még elszántabb védekezésre, mivel nem számíthattak irgalomra. Ezért 
három napon át mindkét részről rendkívüli lendülettel folyt a város 
ostroma és védelme. De amíg a hatalmas macedon sereg nehézség 
nélkül képes volt egymást felváltó csapatokkal folytatni a harcot, a 
védőket, mivel éjjel-nappal ugyanazok védték a falakat, nemcsak a 
sebek merítették ki, de az őrállás és szüntelen megerőltetés is. 


A negyedik napon, mikor a falakhoz körben ostromlétrákat 
támasztottak, s hevesebb rohamot indítottak a kapuk ellen, a falakról 
elűzött védők a kapuk védelmére rohantak, s váratlan kitörést intéztek 
az ellenség ellen. Ez azonban inkább az elvakult düh és nem az 
erejükbe vetett igazi bizalom jele volt. A kisszámú, kimerült harcos 
megfutott a pihent csapatok elől, s a menekülés közben nyitva hagyott 
kapukon utat nyitott az ellenség előtt. A macedonok így foglalták el, 
majd rabolták ki a várost, s eladták a szabad embereket is, akik 
túlélték az öldöklést. 


A király, miután a várost legnagyobbrészt leromboltatta és 
felgyújtatta, elindult Phalanna felé, s innen másnap megérkezett 
Gyrtonhoz. De mivel hallotta, hogy T. Minucius Rufus és Hippias, a 
thessaliaiak elöljárója seregükkel benyomultak a városba, meg sem 
próbálkozott az ostrommal, hanem továbbvonult, és elfoglalta Elatiát 
és Gonnust, mert ezeknek lakóit rémületbe ejtette váratlan 
megérkezése. 


Mindkét város - elsősorban Gonnus - a Tempéhez vezető 
hegyszorosban fekszik, ezért ezt csak akkor hagyta ott, mikor lovas és 
gyalogos helyőrséggel biztosította, s ezenfelül háromszoros árokkal és 
sánccal erősítette meg. Majd Sycuriumig nyomult előre, s elhatározta, 
hogy itt várja be az ellenség megérkezését. Közben seregét szétküldte 
gabonáért a szomszédos ellenséges területre. Ugyanis Sycurium az 
Oeta-hegység lábánál fekszik, ott, ahol a hegylánc délre húzódik; 
előtte terülnek el Thessalia mezői, mögötte Macedonia és Magnesia. 
Ezekhez az előnyökhöz járul még a hely rendkívül egészséges volta és 
- mivel körül számos forrás található - a soha el nem apadó 
vízlelőhelyek bősége. 


55. A római consul, aki seregével ezekben a napokban indult el 
Thessalia felé, kezdetben kényelmes úton vonult Epiruson át, de mikor 
átkelt Athamaniába, ahol a talaj egyenetlen és szinte járhatatlan, 
rendkívüli nehézségek közt, kis napi menetekben, üggyel-bajjal 
érkezett meg Gomphiba. Ha a király - kihasználva a hely és időpont 
előnyét - szabályos ütközetben itt száll szembe vele, a kimerült 
emberekből és lovakból álló, újonnan toborzott sereg vezérével, 
maguk a rómaiak sem tagadják, hogy az ütközetben súlyos vereséget 


szenvednek. 


Miután küzdelem nélkül elértek Gomphiba, örömükhöz, hogy a 
veszélyes hegyszakadékon átjutottak, hozzájárult a számára előnyös 
helyzeteket oly kevéssé felismerő ellenség lenézése is. A consul, 
miután először szokás szerint áldozatot mutatott be, gabonát osztott 
szét a katonák között, s néhány napig várakozott, hogy ember és 
jószág kipihenje magát, majd arra a hírre, hogy a macedonok 
szanaszét kóborolnak Thessaliában, és pusztítják a szövetségesek 
földjeit, már meglehetősen pihent seregével elindult Larisa felé. 


Mikor ettől mintegy háromezer lépésnyire volt, Tripolis mellett a 
Scaeának nevezett helyen, a Peneus folyó felett ütött tábort. Eközben 
kötött ki Chalcisban hajóival testvérei, Attalus és  Athenaeus 
kíséretében Eumenes, aki fivérét, Philetaerust hagyta ott a pergamumi 
királyság védelmére. Chalcisból Attalus négyezer lovassal és ezer 
gyalogossal érkezett meg a consulhoz, Chalcisban kétezer gyalogost 
hagyott Athenaeus parancsnoksága alatt. 


További segédcsapatok is érkeztek ide a rómaiakhoz Görögország 
minden népétől és törzsétől, de legtöbbjük neve, mivel számuk olyan 
csekély volt, feledésbe merült. Az apolloniaiak háromszáz lovast és 
száz gyalogost küldtek, az aetoliaiaktól egy lovasosztag érkezett - 
népük egész lovassága -, viszont a thessaliai népből, amelytől egész 
lovasságuk kiállítását remélték, csupán háromszáz lovas tartózkodott a 
római táborban. Az achaiok mintegy ezerötszáz ifjú harcost állítottak 
ki, leginkább krétai fegyverzetben. 


56. Ugyanebben az időben C. Lucretius, a Cephallaniánál tartózkodó 
hajóhad parancsnoka is utasította testvérét, M. Lucretiust, hogy 
hajóhadával Maleát megkerülve vitorlázzék Chalcisba, maga pedig egy 
háromevezősorossal a Corinthusi-öbölbe hajózott, hogy elébe vágjon a 
boeotiai eseményeknek, de gyenge egészségi állapota miatt csak lassan 
folytatta útját. 


M. Lucretius, mikor Chalcisba megérkezve meghallotta, hogy P. 
Lentulus ostrom alá vette Haliartust, a praetor nevében futárt küldött 
hozzá, azzal az utasítással, hogy vonuljon el onnét. A legatus, aki a 
boeotiai ifjúság rómaiakhoz pártolt részével fogott a vállalkozásba, 
eltávozott a falak alól. Ennek az ostromzárnak a megszüntetése 
lehetővé tette egy újabb ostrom megindítását, ugyanis M. Lucretius 
tízezer főnyi tengerészseregével s a király Athenaeus parancsnoksága 
alatt álló kétezer katonájával azonnal körülzárta Haliartust, s már az 
ostromra készültek, mikor Creusából a praetor megérkezett. 


Körülbelül ez idő tájban szövetséges hajók is érkeztek Chalcisba; két 
pun ötevezősoros, két háromevezősoros a pontusi Heracleából, négy 


Chalcedonból, ugyanannyi Samosból, s ezenkívül még öt rhodusi 
négyevezősoros. Ezeket a hajókat a praetor, mivel sehol sem folyt 
tengeri háború, visszaküldte a szövetségeseknek. 


Megérkezett Chalcisba hajóival 0. Marcius is, miután bevette a 
pthiotisi Alopét, s ostrommal elfoglalta a Cremasténak nevezett 
Larisát. 


Ez volt a helyzet Boeotiában, mikor Perseus, akinek, mint előbb 
említettem, Sycuriumnál volt az állandó tábora, miután a földekről 
körben mindenhol összeszedette a gabonát, csapatokat küldött a 
pheraeiek területének végigpusztítására, abban a meggyőződésben, 
hogy ha a rómaiak a szövetséges városok védelmében megtámadják, 
táboruktól távolabb csalogathatja őket. De mikor látta, hogy a nagy 
zűrzavar ellenére sem mozdulnak el helyükről, az emberek kivételével 
a zsákmányt, amely egyébként is főként a legkülönfélébb jószágokból 
állt, szétosztotta katonái között, hogy elfogyasszák. 


57. Ezután a consul és a király ugyanakkor tartott haditanácsot, 
hogy hol kezdjék meg a háborút. A király embereinek önbizalmát 
növelte, hogy az ellenség tétlenül tűrte Pherae területének 
végigpusztítását, ezért úgy vélték, hogy tábora ellen kell vonulni, s 
nem szabad neki több időt engedni a halogatásra. A rómaiak is úgy 
gondolták, hogy késlekedésük rossz hírbe hozza őket a szövetségesek 
előtt, akik különösen azért méltatlankodtak, hogy nem siettek a 
pheraeiek segítségére. 

Miközben arról tanácskoztak, mitévők legyenek - a megbeszélésen 
Eumenes és Attalus is részt vett -, rémült futár érkezett azzal a hírrel, 
hogy az ellenség hatalmas hadmenetben közeledik. A gyűlést 
feloszlatva azonnal jelt adtak a fegyverkezésre. Közben a királyi 
segédcsapatokból előreküldtek ezer lovast s ugyanennyi parittyás 
gyalogost. Perseus a nap negyedik órája körül, mikor valamivel több, 
mint ezerlépésnyire járt a római tábortól, megállította gyalogosait. Ő 
maga a lovassággal és a könnyűfegyverzetűekkel továbbnyomult, s 
vele Cotys és a többi segédcsapat parancsnokai. 


A tábortól már ötszáz lépésnyire sem voltak, mikor feltűnt előttük az 
ellenséges lovasság; két, legnagyobbrészt gallusokból álló lovasosztag 
Cassignatus vezetésével, s mintegy százötven könnyűfegyverzetű 
mysiai és krétai. A király megállt, nem tudva, mennyi az ellenséges 
csapat létszáma. Azután a menetből két thrák és két macedon osztagot 
küldött előre, két-két krétai és thrák cohors kíséretében. Az 
összecsapás, mivel létszámuk egyenlő volt, és sem itt, sem ott nem 
kaptak erősítést, egyik félnek sem hozta meg a győzelmet. 
Eumenesnek mintegy harminc emberét vágták le, s az elesettek közt 
volt Cassignatus, a  gallusok parancsnoka is. Ekkor  Perseus 


visszavezette csapatait Sycuriumba. 


Másnap a király ugyanebben az órában csapataival szintén erre a 
helyre nyomult előre, vizet szállító szekerek kíséretében. Ugyanis az 
egész, tizenkétezer lépésnyi úton nem volt víz, csak töméntelen por, s 
nyilvánvaló volt, hogy elepednek a szomjúságtól, ha tüstént harcba 
akarnak bocsátkozni, mihelyt megpillantják az ellenséget. De mivel a 
rómaiak nyugodtan viselkedtek, sőt még őrségeiket is visszavonták a 
sáncok mögé, a király csapatai is visszatértek táborukba. Ezt néhány 
napig így folytatta, abban a reményben, hogy a római lovasok majd 
megtámadják az elvonuló sereg utóvédjét, s ők, ha elcsalogatják őket 
táboruktól, mivel lovasságuk és könnyűfegyverzetű csapataik révén 
fölényben vannak, bárhol könnyen visszafordulhatnak, s csatasort 
alkotva szembeszállhatnak velük. 


58. A király, miután terve nem vált be, közelebb nyomult az 
ellenséghez, s tőle ötezer lépésnyire ütötte fel megerősített táborát. 
Ezután kora hajnalban gyalogosait a szokott helyen felsorakoztatva, 
egész lovasságát és könnyűfegyverzetű katonáit az ellenséges tábor 
ellen vezette. A megszokottnál nagyobb és közelebbi porfelhő látványa 
zűrzavart keltett a római táborban. Kezdetben alig hittek a híradásnak, 
hiszen az előző napok során az ellenség sohasem jelent meg a 
negyedik óra előtt, most pedig napfelkelte volt. Majd mikor több 
ember kiáltozása s a kapukból menekülők eloszlatták kételyüket, 
roppant kavarodás támadt. 


A tribunusok, praefectusok és centuriók a fővezér sátorába, a 
katonák pedig saját sátrukba siettek. Perseus a sánctól ötszáz lépésnél 
kisebb távolságban, a Callynicus nevű halomnál sorakoztatta fel 
katonáit. A balszárnyon Cotys király vezetésével ott állott valamennyi 
honfitársa; a lovasok sorai közé könnyűfegyverzetűeket állítottak. A 
jobbszárnyon a  macedon lovasok álltak, krétai csapatokkal 
összevegyülve; az utóbbiaknak a beroeaei Midon, a lovasoknak s 
ennek az egész seregrésznek az antigoneai Meno volt a parancsnoka. A 
szárnyakhoz zárkózott fel a királyi lovasság s a több népből 
kiválogatott segédcsapatok vegyes serege, ezeknek az antigoneai 
Patrocles és Didas, Paeonia helytartója volt a parancsnoka. 


Az egész sereg közepén tartózkodott a király, körülötte az 
úgynevezett agema: a szent lovascsapat. Maga elé sorakoztatta fel a 
parittyásokat és a dárdásokat; mindkét csapat négyszáz főből állt. Ezek 
élére a thessalonicai Iont és a dolops Artemont állította. Így 
helyezkedtek el a király csapatai. 


A consul gyalogosai csatasorát a sánc mögött szedte harci rendbe, 
ugyanakkor egész lovasságát előreküldte a könnyűfegyverzetűekkel 
együtt; ezek a sánc előtt állottak fel. A jobbszárnyat s az egész italiai 


lovasságot a közéjük állított könnyűfegyverzetűekkel együtt C. 
Licinius Crassus, a consul testvére vezette. A balszárnyon M. Valerius 
Laevinus megkapta a szövetségesek és a görög törzsek lovasságát és 
könnyűfegyverzetű katonáit, a csatasor közepét s a válogatott, 
különleges lovasságot 0. Mucius irányította. A hadijelvények elé 
kétszáz gallus lovast, s Eumenes segédcsapataiból háromszáz cyrtaei 
harcost állítottak. A négyszáz thessaliai lovast a balszárny szélén, ettől 
kis távolságban helyezték el. Eumenes király és Attalus valamennyi 
csapatával hátul állt, az utóvéd és a völgy között. 


59. A körülbelül ilyen módon felállított s mindkét oldalon nagyjából 
egyenlő számú lovasból és könnyűfegyverzetű katonából álló 
csatasorok egymásra támadtak, úgy, hogy a legelöl haladó parittyások 
és dárdások kezdték meg a harcot. Legelőször is, mint sokáig 
ketrecben tartott vadállatok, a thrákok rohantak rá szilajon, roppant 
kiáltozással a jobbszárnyon az italiai lovasságra, s zavart keltettek a 
háborús gyakorlatuk s természetük következtében különben félelmet 
nem ismerő csapatok közt. A gyalogosok kardjukkal elhárították a 
dárdákat, átvágták a lovak inait, vagy a véknyukba szúrtak. 


Perseus elől, aki a csatasor középső része ellen intézett támadást, a 
görögök az első rohamra meghátráltak. De ezeknek, miközben az 
ellenség hátulról szorongatta őket, rendkívüli segítséget nyújtott a 
thessaliai lovasság, amely a balszárnytól kis távolságban, tartalékba 
rendelve nem vett részt a harcban, s kezdetben csak szemlélője volt az 
ütközetnek. Ugyanis zárt sorokban, lassan hátrálva Eumenes 
csapataihoz csatlakoztak, ezekkel együtt biztosították soraik között a 
menekülés közben szétszóródott szövetségesek visszavonulását, sőt ha 
az ellenség kevésbé összetömörülve folytatta az üldözést, még az 
ellentámadással is megpróbálkoztak, és sok szembejövő menekülőt 
fogadtak be. S a királynak az üldözés közben szintén szétszóródott 
csapatai nem mertek közelharcba bocsátkozni rendezetten, szilárd 
léptekkel haladó soraikkal. 


S mikor a lovascsatában győztes király (úgy vélte), hogy ha némi 
támogatást kap, az egész háborút be tudja fejezni, buzdításul, éppen a 
legjobbkor érkezett a phalanx, amelyet saját elhatározásukból Hippias 
és Leonnatus vezettek sietve oda, miután meghallották a sikeres 
lovascsata hírét, hogy a merész kezdeményezésnél jelen legyenek. S 
miközben a király remény és aggodalom között hánykódott, hogy bele 
merjen-e vágni ekkora vállalkozásba, odarohant hozzá a krétai 
Euander, aki segítségére volt Perseusnak Delphiben az Eumenes elleni 
merénylet végrehajtásában, s látva a hadijelvények alatt közeledő 
gyalogosok hadmenetét, nyomatékosan figyelmeztette, szerencséjében 
elbizakodva ne tegye meggondolatlanul és szükségtelenül kockára 
egész birodalma sorsát. Ha a sikerrel megelégedve a mai napon 

abbahagyja a harcot, akkor még tisztességes békéről tárgyalhat, ha 
pedig inkább a harc folytatása mellett dönt, háborús szerencséje 
következtében igen sok szövetségesre számíthat. 


A király inkább erre az elhatározásra hajlott. Ezért, megdicsérve 
Euandert, parancsot adott, hogy forduljanak vissza, a gyalogosokat 
vezessék vissza a táborba, s a lovasoknak visszavonulót fúvatott. 


60. A rómaiak közül ezen a napon kétszáz lovas és nem kevesebb, 
mint kétezer gyalogos esett el, s mintegy hatszáz került fogságba. A 
király seregéből viszont húsz lovast és negyven gyalogost öltek meg. 
Mikor a győztesek visszatértek táborukba, valamennyien jó 
hangulatban voltak, de még közülük is kirítt a thrákok féktelen 
jókedve; ezek énekszóval tértek vissza, lándzsájukon hozva a levágott 
ellenséges fejeket. 


A rómaiakon nemcsak levertség vett erőt a szerencsétlen ütközet 
miatt, de félelem és rettegés is, hogy az ellenség azonnal megtámadja 
táborukat. Eumenes azt tanácsolta a consulnak, helyezzék át a tábort a 
Peneus túlsó partjára, hogy a folyó erődítményül szolgáljon, amíg a 
megrémült katonák ismét bátorságra kapnak. A consult bántotta a 
szégyen, hogy be kell vallania félelmét, de végül engedett a józan 
megfontolásnak, az éj csendjében átszállította csapatait, s a túlsó 

parton ütötte fel megerősített táborát. 


A király, mikor másnap kivonult, hogy az ellenséget csatára 
kényszerítse, meglátva a folyón túl, védett helyen felütött tábort, 
elismerte: már azzal is hibát követett el, hogy az előző napon nem 
üldözte a megvert ellenséget, de még sokkal nagyobb hiba volt, hogy 
az éjszaka folyamán tétlen maradt. Hiszen ha seregéből senki mást 
nem mozgósít, s csupán a könnyűfegyverzetűeket küldi ki, már akkor 
is nagyrészt megsemmisíthette volna a folyón való átkelés közben a 


megrémült ellenséget. 


Noha a rómaiak pillanatnyilag megszabadultak a félelemtől, mivel 
táboruk biztos helyen volt, mégis egyéb okok mellett különösen jó 
hírük elvesztése bántotta őket. A haditanácsban a consul előtt 
mindenki az aetoliaiakat tette felelőssé, mondván, hogy először ők 
futottak és rémültek meg, s az ő rémületük azután a többi görög 
szövetséges népre is átterjedt. Azt az öt aetoliai vezetőt, akikre 
rábizonyult, hogy ők futottak meg elsőnek, elküldték Rómába, a 
thessaliaiakat pedig a gyűlés előtt megdicsérték, s  vezéreiket 
bátorságukért még meg is ajándékozták. 


61. A megvert ellenségtől szerzett hadizsákmányt összehordták a 
király elé. Ő ebből egyeseknek nagyszerű fegyvereket, másoknak 
lovakat, ismét másoknak foglyokat ajándékozott. A pajzsok száma 


több mint ezerötszázra, a páncéloké és mellvérteké több mint ezerre, a 
sisakoké, kardoké s a legkülönbözőbb hajítófegyvereké még sokkal 
többre rúgott. 


Ezt az önmagában is örvendetes és nagyszerű tényt még jobban 
felnagyították a királynak a gyűlésbe hívott sereg előtt elmondott, 
következő szavai: 


"A háború sikerének előjelét láthatjátok magatok előtt! Szétvertétek 
az ellenséges sereg legkiválóbb részét, a legyőzhetetlenségével 
dicsekvő római lovasságot. Hiszen ezt náluk a legelőkelőbb ifjak 
alkotják, a lovasság a senatus nevelő iskolája, s azok közül, akiket 
innen az atyák közé felvettek, választják a consulokat, közülük a 
hadvezéreket. S imént az ezektől szerzett hadizsákmányt osztottam 
szét közöttetek. 


De gyalogos legióik felett aratott győzelmetek sem kisebb; ezek 
éjszaka előletek menekülve úgy nyüzsögtek a folyóban, mint a 
rémületükben ide-oda úszkáló hajótöröttek. De mi a legyőzötteket 
üldözve könnyebben kelünk majd át a Peneuson, mint ők rémült 
menekülésük közben, s ha már odaát vagyunk, tüstént 
megostromoljuk táborukat, amelyet, ha nem menekülnek el, még ma 
elfoglaltunk volna. Vagy ha csatasorban óhajtják döntésre vinni a 
dolgot, a gyalogosok harcától ugyanazt az eredményt várhatjátok, 
mint ami a lovasok ütközetében volt." 


Nemcsak azok hallgatták büszkén tetteik felsorolását, vállukon az 
ellenségtől szerzett fegyverzsákmánnyal, akik kivívták a győzelmet, a 
történtekből reményt merítve a jövőre nézve is, de a mások dicsőségén 
fellelkesült gyalogosok is, elsősorban a macedon phalanx katonái, 
szerettek volna ugyanígy alkalmat kapni rá, hogy szolgálatot 
tehessenek a királynak, s hasonló dicsőséggel harcolhassanak az 
ellenség ellen. 


A király feloszlatta a gyűlést, s másnap elindulva Mopselus mellett 
ütötte fel táborát. Ez a domb a Tempe előtt emelkedik, középen Larisa 
és Gomphi között. 


62. A rómaiak, anélkül, hogy a Peneus partját elhagyták volna, 
biztosabb helyre telepítették át táborukat. Ide érkezett meg a numidiai 
Misagenes ezer lovassal, hasonló számú gyalogossal s ezenfelül 
huszonkét elefánttal. 


A királynak, aki ezekben a napokban haditanácsot tartott az egész 
háború ügyében, néhány barátja, mivel a győzelem miatt érzett 
elbizakodottságuk már alábbhagyott, azt a tanácsot merte adni, hogy 
kedvező helyzetét inkább a tisztességes béke megvalósítására 
használja fel, semhogy a hiú reménytől megtévesztve valamilyen 


jóvátehetetlen lépésre ragadtassa magát. A bölcs, a méltán szerencsés 
embert az jellemzi, hogy mértéket tud tartani a sikerben, s nem 
mindig bízik a pillanatnyi szerencse napsütésében. Küldjön követeket 
a consulhoz, hogy ezek megújítsák a szerződést, ugyanazokkal a 
feltételekkel, amelyekkel atyja, Philippus a győztes T. Ouinctiustól 
elnyerte a békét. 


Hiszen nem is fejezhetné be nagyszerűbben a háborút, mint ezzel az 
emlékezetes ütközettel, s nem is kínálkozhat biztosabb remény a tartós 
békére, mint ha az elvesztett csata következtében megzavarodott 
rómaiakkal hajlandónak mutatkozik a béketárgyalásra. De ha a 
rómaiak velük született makacsságuk folytán még most is 
visszautasítanák a méltányos feltételeket, az istenek és emberek 
lesznek tanúi Perseus önmérsékletének s amazok dacos gőgjének. A 
király sohasem idegenkedett az ilyesfajta tanácsoktól, így nagy 
szótöbbséggel megszavazták a javaslatot. 


A consulhoz küldött követeket sok résztvevőből álló gyűlés előtt 
hallgatták meg. Ezek békét kértek, megígérték, hogy Perseus megfizeti 
a rómaiaknak azt az adót, amire Philippus kötelezte magát, s maga is 
kivonul azokból a városokból, földekről és helységekből, amelyekből 
Philippus kivonult. Ezt terjesztették elő a követek. 


Miután elküldték őket, és tanácskozni kezdtek, a tanácsban győzött a 
római állhatatosság. Mert akkor szokás volt nehéz helyzetben 
szerencsésként viselkedni, szerencsés körülmények között pedig 
mérsékelni az elbizakodottságot. A következő válaszban állapodtak 
meg: beleegyeznek a békébe, ha a király elismeri a senatus jogát, hogy 
minden tekintetben szabadon dönthet róla és egész Macedoniáról. 


Mikor ezt a visszatért követek jelentették, azok, akik nem ismerték a 
rómaiak jellemét, elámultak ezen a konokságon, s a többség azt 
követelte, hogy ezután még csak említést se tegyenek a békéről, a 
rómaiak majd önként fognak folyamodni azért, amit visszautasítottak. 
Perseust viszont éppen ez az önhittség ijesztette meg, úgy vélve, hogy 
ez az erejükön alapuló önbizalom jele. S egyre nagyobb összegeket 
kínált fel, hátha pénzért megvásárolhatná a békét, s nem hagyott fel 
azzal, hogy a consult megkörnyékezze. De mivel ez semmit sem 
változtatott először adott feleletén, a király, lemondva a békéről, 
visszatért Sycuriumba, ahonnan elindult, hogy újból megkísértse a 
hadiszerencsét. 


63. Ahogy a lovasütközet híre Görögországban elterjedt, úgy váltak 
nyilvánvalóvá az emberek érzelmei is. Mert ezt a hírt nemcsak a 
macedonok pártján levők fogadták örömmel, hanem nagyon sokan 
olyanok is, akiket a rómaiak nagy jótéteményekkel köteleztek le, sőt 
némelyikük Perseus erőszakosságát és gőgjét is megtapasztalta. S 


ennek nem volt más oka, mint az, a köznép körében a viadalokon is 
megnyilvánuló fonák részrehajlás, amely a  hitványabbal és 
gyengébbel érez együtt. 


Ugyanebben az időben Boeotiában Lucretius praetor teljes erővel 
folytatta Haliartus ostromát. Az ostromlottak, noha az ostrom 
kezdetén a falak mögé bejutott coroneai ifjakon kívül nem állt 
rendelkezésükre más külső segítség, s nem is reménykedhettek 
ilyesmiben, egyedül is ellenálltak, inkább lelkesedésük, mint erejük 
segítségével. Mert nemcsak az ostromművek ellen intéztek sűrű 
kitöréseket, de roppant sziklákkal és súlyos ólomtömbökkel 
megterhelve földre döntötték az odahúzott faltörő kost is. S ha valahol 
rombolását nem tudták megakadályozni, a ledöntött fal helyett, 
gyorsan összeszedve az omlás közben lehullott köveket, ezekből lázas 
sietséggel újat emeltek. 


Miután az ostrom az ostromművek segítségével túl lassan haladt, a 
praetor létrákat osztatott szét a manipulusok között, hogy körben 
mindenhol indítsanak támadást a falak ellen, úgy vélve, hogy csapata 
létszáma elegendő lesz erre, annál is inkább, mert a város mocsarak 
határolta oldalát nem volt érdemes és egyáltalán nem is volt 
lehetséges megostromolni. Ő maga azon az oldalon, ahol összeomlott 
két torony s a közöttük levő fal, kétezer válogatott harcossal indult 
támadásra, hogy ugyanebben az időben, amikor megpróbál áthatolni 
az omladékon, s a városiak mind  odarohannak, hogy vele 
szembeszálljanak, valamelyik ponton a létrák segítségével el tudják 
foglalni a védőktől üresen hagyott falakat. 


A városiak viszont elég találékonyan készültek fel az ostrom 
elhárítására. A romokkal fedett helyet száraz rőzsekötegekkel 
borították be, s ott álltak égő fáklyákkal, azzal fenyegetőzve, hogy 
felgyújtják, s miközben a tűz megvédi őket az ellenségtől, idejük lesz 
egy belső védőfal felhúzására. De ezt a tervüket megakadályozta a 
véletlen. Egy hirtelen támadt felhőszakadás megnehezítette a 
gyújtogatást, s eloltotta, amit meggyújtottak. Így a szétszórt, füstölgő 
rőzsenyalábokon át is átjárás nyílt, s mivel a védők mind erre az egy 
pontra figyeltek, a rómaiak létrák segítségével a falakat is több helyen 
elfoglalták. 


A város elfoglalása közben támadt első zűrzavarban az éppen eléjük 
kerülő öregeket és gyerekeket mindenütt lekaszabolták, míg a 
fegyveres védők felmenekültek a fellegvárba. De mivel semmi 
reményük sem volt a megmenekülésre, másnap megadták magukat, s 
nyilvános árverésen eladták őket - szám szerint mintegy kétezerötszáz 
embert - rabszolgának. A város ékességeit, a szobrokat és 
festményeket, s minden egyéb értékes zsákmányt felrakták a hajókra, 
a várost pedig alapjáig lerombolták. 


A praetor ezután seregét Thebaehez vezette, a várost küzdelem 
nélkül elfoglalta, átadta a száműzötteknek s a rómaiak pártján 
levőknek; az ellenpárt tagjait, a király híveit s a macedon családokat 
eladatta rabszolgának. S miután Boeotiában mindezt végrehajtotta, 
visszatért a tengerhez, hajóihoz. 


64. Mialatt ez történt Boeotiában, Perseus néhány napig 
Sycuriumnál levő állandó táborában időzött. Arra a hírre, hogy a 
rómaiak sietve összehordják a földekről a learatott gabonát, s mivel a 
sátra előtt ki-ki sarlóval levágja a kalászokat, hogy a gabonát 
tisztábban tudja kicsépelni, a táborban mindenfelé nagy halmokban 
hever a szalma, úgy vélve, hogy ezt könnyen fel lehetne gyújtani, 
fáklyákat, — gyújtócsóvákat,  szurokba mártott  kóccal ellátott 
gyújtónyilakat készíttetett, majd éjfélkor elindult, hogy kora hajnalban 
váratlanul támadjon. 


De hiába lepték meg az első őrségeket, mert azok zajukkal és 
riadalmukkal felriasztották a többieket, elhangzott a jeladás, hogy 
azonnal ragadjanak fegyvert, s a katonák egyszerre sorakoztak fel a 
sáncnál és a kapukban. Ekkor Perseus, mivel szégyent vallott a tábor 
vaktában és meggondolatlanul megkezdett ostromával, tüstént 
visszafordította seregét, s parancsot adott, hogy elöl haladjon a 
poggyász, utána pedig a gyalogosok hadijelvényei, s ő maga a 
lovassággal és a könnyűfegyverzetűekkel állva maradt, hogy ők 
alkossák az utóvédet, azt várva - ahogy történt is -, hogy az ellenség 
követni fogja, s hátulról támad rá az utóvédre. Rövid küzdelem zajlott 
le, főként a könnyűfegyverzetűek és az üldözők között, s a lovasok és 
gyalogosok zavartalanul érkeztek vissza táborukba. 


A rómaiak, miután körben levágták a vetéseket, táborukat Crannon 
még érintetlen területére helyezték át. Miközben itt nyugodtan időztek 
állandó táborukban - egyrészt, mert messze volt az ellenség, másrészt, 
mert a Sycurium és Crannon között húzódó út a vízhiány miatt igen 
nehezen volt járható -, roppant riadalom támadt közöttük, mikor kora 
hajnalban a közeli dombokon feltűnt a király lovassága a 
könnyűfegyverzetű csapatokkal együtt. 


Perseus egy ideig várakozott a dombokon, azt remélve, hogy a 
rómaiakat ki tudja csalni lovasütközetre. De miután ezek egyáltalán 
nem mozdultak, egy lovast küldött a gyalogsághoz azzal a paranccsal, 
hogy induljanak vissza Sycuriumba, s csakhamar maga is elindult 
utánuk. A római lovasok kis távolságban követték őket, hogy ha 
esetleg elszélednének vagy szétszóródnának, rájuk támadhassanak. De 
látva, hogy szorosan felzárkózva, a hadirendet megőrizve vonulnak el, 
maguk is visszatértek táborukba. 


65. A király ezután, bosszankodva az út hosszúsága miatt, táborát 
Mopselushoz helyezte át, a rómaiak pedig, miután Crannon körül 
learatták a vetéseket, átvonultak Phalanna területére. Mikor a király 
egy szökevénytől megtudta, hogy a rómaiak fegyveres őrség nélkül 
kószálnak mindenfelé, és aratnak a földeken, ezer lovassal és kétezer 
thrák és krétai katonával elindult, s laza rendben végrehajtott, lehető 
leggyorsabb menetelés után váratlanul rajtaütött a rómaiakon. 
Legalább ezer befogott s legnagyobbrészt megterhelt szekeret 
zsákmányoltak, s mintegy hatszáz foglyot ejtettek. A zsákmányt a 
háromszáz krétainak adta át, hogy őrizzék és vigyék a táborba, maga 
pedig összehívta öldöklés közben szétszóródott lovasait és megmaradt 
gyalogosait, s a legközelebbi őrállomás ellen indult, úgy vélve, hogy 
nagyobb küzdelem nélkül hatalmába kerítheti. 


Az őrállomás parancsnoka L. Pompeius katonai tribunus volt, aki az 
ellenség váratlan megjelenése miatt megrettent katonáival egy közeli 
dombra vonult, hogy, mivel csapata létszámát és erejét tekintve 
hátrányban volt, a terep segítségével védekezzék. Mikor itt kör 
alakban egymás mellé állította fel katonáit, hogy szorosan összezárt 
pajzsaik segítségével megvédhessék magukat a nyilak és dárdák ellen, 
Perseus körülvétette a dombot embereivel, s parancsot adott, hogy egy 
részük próbáljon mindenhol felhatolni és közelharcot kezdeni az 
ellenséggel, másik részük pedig távolból dárdázza őket. 


A rómaiak nagyon veszélyes helyzetbe kerültek, mert ha 
összetömörültek, nem tudták visszaverni a dombot megrohamozókat, 
ha pedig támadásra indulva fellazították soraikat, kiszolgáltatták 
magukat a dárdáknak és nyilaknak. Különösen a hajítógéppel kilőtt 
nyilak okoztak sok sebesülést. A hajítófegyvernek ezt a fajtáját ebben 
a háborúban találták fel. Kétarasznyi nyílhegyet erősítettek egy fél 
könyök hosszú és ujjnyi széles dárdanyélre, s erre körül, mint a 
nyilaknál szokás, három, fenyőfából készült, rövid szárny volt erősítve. 
A parittya közepén két, egyenlőtlen hosszúságú szíj volt. Ha most a 
parittyás a nagy lendülettel megcsóvált lövedéket a szíj segítségével 


körbeforgatta, az a lendülettől úgy repült ki, mint valami golyó. 


Mivel ezek és a többi lövedék a katonák egy részét megsebesítették, 
akik kimerülten már a fegyvert is alig bírták tartani, a király 
igyekezett rábírni őket, hogy adják meg magukat, és sértetlenséget, sőt 
jutalmat is ígért, de egyikük sem hajlott a megadásra. 


S mikor már elszánták magukat a halálra, váratlan reménysugár 
ragyogott fel előttük. Ugyanis, midőn a takarmányszállítók közül 
néhányan visszafutottak a táborba, és jelentették a consulnak, hogy az 
őrállomást körülzárták, ez aggódva, hogy ennyi polgár forog 
veszélyben - hiszen majdnem nyolcszázan voltak, és egytől egyig 


rómaiak  -, elindult a táborból a lovassággal és a 


könnyűfegyverzetűekkel, akikhez az új segéderők, a gyalogos és lovas 
numidák, sőt az elefántok is csatlakoztak, s megparancsolta a katonai 
tribunusoknak, hogy a legiók a hadijelvényekkel kövessék. Ő maga, a 
könnyű segédcsapatokat megerősítésül még a könnyűfegyverzetűekkel 
is kiegészítve, előresietett a dombhoz. A consult oldalról Eumenes, 
Attalus és a numida fejedelem, Misagenes biztosította. 


66. A rómaiak lelkét, mihelyt övéik első  hadijelvényeit 
megpillantották, a végső kétségbeesés helyett a megkönnyebbülés 
töltötte el. Perseusnak elsősorban azt kellett volna tennie, hogy 
megelégedve a véletlen nyújtotta sikerrel s néhány takarmányszerző 
elfogásával és megölésével, ne vesztegesse az időt egyetlen őrség 
körülzárásával; másodszor pedig, miután vállalkozását úgy-ahogy 
végrehajtotta, tudva, hogy nincsen vele megfelelő haderő, míg vereség 
nélkül teheti, vissza kellett volna vonulnia. De a siker miatt 
elbizakodva nemcsak ő maga várta meg az ellenség megérkezését, de 
még néhány futárt is küldött, hogy hívják oda a phalanxot. S ennek, 
mivel a szükségesnél később, hirtelenül riasztották, s futólépésre 
kényszerítették, a futástól szétzilálva kellett a rendezett és harcra kész 
ellenséggel szembeszállnia. 


A korábban odaérkezett consul tüstént megkezdte a harcot. A 
macedonok kezdetben ellenálltak, de miután minden téren 
gyengébbnek bizonyultak, elvesztettek háromszáz gyalogost, s elesett 
huszonnégy lovas az úgynevezett szent lovascsapatból - köztük 
Antimachus is, a csapat vezére -, megpróbáltak elvonulni. De az 
elvonulás szinte nagyobb felfordulással járt, mint maga az ütközet. A 
phalanx, amelyet egy odarohanó futárral rendeltek vissza, a gyors 
vonulás közben egy szűk úton először a foglyok menetébe s a 
gabonával megrakott szekerekbe ütközött és akadt meg. Itt mindkét 
részről nagy lökdösődés kezdődött, mert senkinek sem volt kedve 
kivárni, hogy a menet úgy-ahogy felfejlődjék, hanem a fegyveresek - 
mert másképpen nem lehetett utat nyitni - letaszították a poggyászt a 
mélységbe, s az igavonó állatok, mivel hajszolták őket, megvadultak a 
tolongásban. 


S alig bontakoztak ki a foglyok rendetlen menetéből, beleütköztek a 
király csapataiba és megrémült lovasságába. Itt azután a parancsnokok 
kiáltozása, akik visszafordulásra szólították fel őket, szinte a 
hegyomláshoz hasonló zűrzavart okozott. S ha az ellenség olyan 
merész, hogy behatol a szorosba, és tovább követi őket, súlyos 
vereséget mérhetett volna rájuk. De a consul, miután csatlakozott 
hozzá a dombon levő őrség, megelégedett a szerény sikerrel, s 
visszavezette csapatait a táborba. 


Egyes történetírók szerint ezen a napon nagy ütközet zajlott le; 


ebben a rómaiak nyolcezer ellenséget öltek meg, köztük Sopatert és 
Antipatert, a király vezéreit, élve fogtak el mintegy kétezer-nyolcszáz 
embert, s huszonhét hadijelvényt zsákmányoltak. De a győzelmet nem 
véráldozat nélkül vívták ki, a consul seregéből több mint négyezer- 
háromszáz ember esett el, s a balszárnyon öt hadijelvény veszett oda. 


67. Ez a nap visszaadta a rómaiak önbizalmát, és megrémítette 
Perseust, úgyhogy csak néhány napig időzött Mopselusnál, főképpen, 
hogy gondoskodjék elesett katonái eltemetéséről, majd Gonnusban 
meglehetősen erős helyőrséget hagyva hátra, csapataival visszatért 
Macedoniába. Az egyik királyi vezért, egy bizonyos Timotheust kis 
csapat élén Philában hagyta, azzal a megbízatással, hogy igyekezzék 
megnyerni a magnesiaiakat. 


Miután megérkezett Pellába, seregét elbocsátotta téli szállásra, maga 
pedig Cotysszal Thessaliába utazott. Itt kapta meg a hírt, hogy 
Autlesbis, az egyik thrák fejedelem és Corragus, Eumenes hadvezére 
betört Cotys területére, s elfoglalta a Marenénak nevezett vidéket. 
Ezért úgy vélte, el kell engednie Cotyst, hogy tulajdonát megvédje, s 
elutazásakor gazdagon megajándékozta. Saját lovasságának viszont 
csak a fele zsoldot adta ki, kétszáz talentumot, noha először egész évi 
járandóságukat ki akarta fizetni. 


Mikor a consul értesült Perseus elvonulásáról, Gonnus alá helyezte 
át táborát, hátha el tudja foglalni a várost. Ez közvetlenül a Tempe 
bejáratánál fekszik, Macedonia legbiztosabb kulcsa, s a macedonok 
számára alkalmas kiindulóhely, hogy innen Thessaliába betörjenek. A 
consul, mivel a várost fekvése és az erős helyőrség bevehetetlenné 
tette, feladta tervét. Kerülő úton Perrhaebiába vonult, az első 
rohammal bevette, majd kirabolta Malloeát, s miután elfoglalta 
Tripolist és Perrhaebia többi részét, visszatért Larisába. Innen 
hazabocsátotta Eumenest és Attalust, a numidákat Misagenes 
parancsnoksága alatt téli szállásra Thessalia közeli városaiban helyezte 
el, s hadereje egy részét úgy osztotta szét egész Thessaliában, hogy 
mindenkinek kényelmes szállás jutott, s meg is oltalmazták a 
városokat. 


0.  Mucius legatust kétezer emberrel elküldte  Ambracia 
megszállására, s elbocsátotta a görög városokból jött valamennyi 
szövetségest, az achaiok kivételével. Serege egy részével a pthiotisi 
Achaiába vonult, teljesen lerombolta a lakók elmenekülése után 
üresen maradt Pteleust, a lakók beleegyezésével elfoglalta Antronaet, s 
ezután seregét Larisához vezette. 


A város elhagyatott volt, egész lakossága felhúzódott a fellegvárba, s 
ő ezt kezdte ostromolni. Legelőször félelmében a macedonokból álló 
királyi helyőrség vonult el, s a magára hagyott lakosság 


haladéktalanul megadta magát. A consul ezután habozott, hogy 
először Demetrias ellen induljon-e, vagy inkább Boeotia helyzetét 
vizsgálja meg. A thebaeiek, akiket a coroneaiak zaklattak, Boeotiába 
hívták. Részben kérésüknek engedve, részben, mert ez a vidék 
alkalmasabb volt téli szállásra, mint Magnesia, Boeotiába vonult. 


NEGYVENHARMADIK KÖNYV 


1. Ezen a nyáron, amikor ezek az események Thessaliában 
lejátszódtak, [...] legatus, akit a consul küldött Illyricumba, 
megostromolt két gazdag várost. Ceremiát fegyveres erővel megadásra 
kényszerítette, de az emberek minden vagyonát meghagyta, hogy a 
jóindulatába vetett bizalom révén megnyerje magának a Carnuns nevű 
megerődített város lakóit. De mivel nem tudta őket rávenni a 
megadásra, s ostromzárral sem volt képes elfoglalni városukat, 
kirabolta a másik, korábban megkímélt várost, hogy katonái ne 
érezzék teljesen eredménytelennek a két fáradságos ostromot. 


A másik consul, C. Cassius, aki a sorsolásnál Galliát kapta, itt semmi 
említésre méltó cselekedetet nem hajtott végre, majd sikertelenül 
próbálkozott meg azzal, hogy legióit Illyricumon át Macedoniába 
vezesse. Hogy ennek az útnak nekivágott, azt a senatus az aguileiai 
követektől tudta meg, akik elpanaszolták, hogy fiatal, gyenge s 
kellőképpen meg nem erősített coloniájuk az ellenséges histriai és illyr 
népek között fekszik, s kérték a senatust, legyen gondja rá, hogyan 


lehetne megerősíteni a coloniát. 


Mikor megkérdezték tőlük, nem akarják-e, hogy ezt a feladatot C. 
Cassius consulra bízzák, azt válaszolták, hogy Cassius, miután seregét 
Aguileiába rendelte, elvonult Illyricumon át Macedonia felé. A hír 
kezdetben hihetetlennek látszott, az atyák mind úgy vélték, hogy a 
consul talán a carnusok vagy histriaiak ellen indított háborút. Erre az 
aguileiaiak kijelentették, hogy semmi továbbit nem tudnak, s nem is 
mernek mást állítani, csak annyit, hogy a katonák harminc napra 
elegendő gabonát kaptak, s olyan kalauzokat kutattak fel és vittek 
magukkal, akik ismerik az Italiából Macedoniába vezető utakat. A 
senatus felháborodott a consul rendkívüli merészségén, hogy saját 
provinciáját otthagyja, elvonul egy másikba, seregével új és 
veszedelmes úton külföldi népek között vonul át, s ezzel számos törzs 
előtt megnyitja az Italiába vezető utat. A nagy számban jelenlevő 
atyák úgy döntöttek: C. Sulpicius praetor jelöljön ki a senatusból 
három megbízottat, ezek még aznap induljanak el a Városból, s 
tartózkodjék bárhol is Cassius consul, a lehető leggyorsabban keressék 
meg, s közöljek vele, hogy egyetlen nép ellen se kezdjen háborút, csak 
amellyel szemben ezt a senatus elrendelte. A következő megbízottak 
keltek útra: M. Cornelius Cethegus, M. Fulvius, P. Marcius Rex. S a 
consul és serege miatt érzett aggodalom ebben az évben háttérbe 
szorította Aguileia megerődítésének gondját. 


2. Ezután jó néhány, a két Hispaniában lakó nép követeit 
bocsátották be a senatus elé. Ezek panaszt emeltek a római tisztviselők 


kapzsisága és gőgös viselkedése miatt; térdre borulva kérték a 
senatust, , ne engedje meg, hogy őket,  szövetségeseiket, 
szégyenletesebben kifosszák és zaklassák, mint az ellenségeik. Sok 
egyéb jogtalanságot is felpanaszoltak, ebből azonban csak a 
pénzharácsolás vádja bizonyult kétségtelennek. Ezért az atyák 
megbízták L. Canuleius praetort, akinek a sorsolásnál Hispania jutott, 
hogy azoknak az ügyében, akiktől a hispaniaiak kártérítést követelnek, 
jelöljön ki a senatori rendből öt döntőbírót, a hispanoknak pedig 
engedje meg, hogy képviseletükkel azt bízzák meg, akit akarnak. A 
követeket behívták a  Curiába, felolvasták előttük a senatus 
határozatát, s felszólították őket, nevezzék meg képviselőiket. Ezek 
négy embert neveztek meg: M. Porcius Catót, P. Cornelius Scipiót 
(Cnaeius fiát), L. Aemilius Paulust (Lucius fiát) és C. Sulpicius Gallust. 


A döntőbírák előtt először M. Titinius ellen emeltek panaszt, aki A. 
Manlius és M. Iunius consulsága idején volt praetor túlsó Hispaniában. 
A tárgyalást két ízben elnapolták, majd harmadik alkalommal 
felmentették a vádlottat. Ezután ellentét támadt a két provincia 
követei között, mert az innenső Hispaniában lakó népek M. Catót és P. 
Scipiót, míg a túlsó Hispaniában lakók L. Paulust és Sulpicius Gallust 
választották pártfogójuknak. Az innenső provinciában lakó népek P. 
Furius Philust, a túlsóban lakók C. Matineust vádolták be a döntőbírák 
előtt. Az előbbi három éve Sp. Postumius és 0. Mucius, az utóbbi két 
éve L. Postumius és Popilius consulok idejében volt praetor. 
Mindkettőt a legsúlyosabb vádak alapján vonták felelősségre, majd 
ügyükben elhalasztották az ítélethozatalt. S mikor ismét elő kellett 
volna adniuk védekezésüket, azon a címen mentették fel őket, hogy a 
számkivetést választva elköltöztek a Városból. Furius Praenestébe, 
Matineus Tiburba ment számkivetésbe. 


Az a hír terjedt el, hogy maguk a pártfogók akadályozzák meg, hogy 
előkelő és tekintélyes embereket törvénybe idézzenek. Ezt a gyanút 
megerősítette Canuleius praetor viselkedése, aki az üggyel nem 
törődve megkezdte a sorozást, majd hirtelen elutazott provinciájába, 
hogy a hispaniaiaknak ne legyen lehetőségük több ember zaklatására. 
S noha ily módon a halogatás következtében a történtek feledésbe 
merültek, a senatus a jövőre nézve gondoskodott a hispanok 
érdekeiről. Elrendelte, hogy a római tisztviselő nem szabhatja meg a 
gabona árát, s nem kényszerítheti a  hispanokat, hogy a 
gabonahuszadot az általa meghatározott áron váltsák meg, s nem 
küldhet városaikba hivatalnokokat az adó behajtására. 


3. Másik követség is érkezett Hispaniából egy újonnan létrejött 
csoport képviseletében. Elmondták, hogy ők - több mint négyezer 
ember - római katonáknak hispan nőktől született gyermekei; szüleik 
kapcsolatára nem érvényes a házassági jog, s azt kérték, jelöljenek ki 


számukra egy várost lakóhelyül. A senatus úgy döntött, hogy közöljék 
L. Canuleiusszal a saját nevüket, valamint azokét, akiket esetleg 
szabadon bocsátottak, s hogy Carteiába, az Oceanus mellé kell 
letelepíteni őket. Aki Carteia lakói közül ott akar maradni városában, 
annak meg kell adni a lehetőséget, hogy földet kapjon és 
jelentkezhessek a colonusok közé. A település nyerje el a latin jogot, és 
a "libertinusok coloniája" nevet viselje. 


Ebben az időben érkezett meg Africából apja követeként Gulussa 
trónörökös, Masinissa fia, továbbá a carthagóiak. Először Gulussát 
bocsátották be a senatus elé. Itt bejelentette, hogy atyja milyen 
támogatást küldött a macedon háborúhoz, és megígérte, hogy ha 
ezenkívül még kívánnak valamit, hálából a római nép szolgálataiért, 
azt is teljesíteni fogja, s figyelmeztette az összeírt atyákat, hogy 
óvakodjanak a carthagóiak ravaszságától. Ezek nagy hajóhad építését 
tervezik, látszólag azért, hogy a rómaiakat segítsék a macedonok ellen, 
de ha ezt elkészítették és felszerelték, akkor már elég erősek lesznek 
ahhoz, hogy ők maguk döntsék el, kit tekintenek ellenségnek és kit 
szövetségesnek. 


4. [...1[61 akkora rémületet keltettek, mikor behatoltak a táborba, és 
felmutatták a fejeket, hogy ha seregük azonnal benyomul, 
elfoglalhatták volna a tábort. De így is roppant zűrzavar támadt. 
Némelyek úgy vélték, követeket kell küldeniük, akik kérésükkel 
kieszközlik a békét, s a hír hallatára számos város megadta magát. 
Mentegetőzésüket, hogy annak a két embernek az esztelensége vitte 
bűnbe őket, akik saját elhatározásukból, önként vállalták a büntetést, 
a praetor nagylelkűen elfogadta, és seregével továbbindult a többi 
város felé. S mivel parancsait mindenhol teljesítették, seregével harc 
nélkül vonult át a megbékélt vidéken, ahol nemrégen még hatalmas 
felkelés tüze tombolt. 


A nép és az atyák már csak azért is örömmel vették tudomásul a 
praetor jóindulatú viselkedését, mert vérontás nélkül fékezte meg a 
legvadabb törzseket; Görögországban viszont Licinius consul és 
Lucretius praetor annál nagyobb kegyetlenséggel és kapzsisággal 
folytatták a háborút. 


Lucretiust távollétében a népgyűlésen a néptribunusok állandóan 
támadták, s ő azon a címen kerülte el a felelősségre vonást, hogy az 
állam érdekében van távol. Akkoriban azonban annyira nem tudtak 
még a Város környékén történő dolgokról sem, hogy ő ebben az 
időben antiumi birtokán tartózkodott, s a fegyverzsákmányból 
Antiumot a Loracina folyó vizével ellátó vízvezetéket építtetett - hír 
szerint ezért a munkáért százharmincezer ast fizetett ki a 


vállalkozónak -, s Aesculapius szentélyét is felékesítette a zsákmányból 


való festményekkel. 


A Lucretiust övező gyűlölet és megvetés utódja, Hortensius ellen 
fordult, mikor megérkeztek az abderai követek, akik a Curiában sírva 
panaszolták el, hogy városukat Hortensius elfoglalta és kirabolta. A 
város lerombolására pedig az adott okot, hogy mikor a praetor 
százezer denárt és ötvenezer mérő gabonát követelt tőlük, ők 
haladékot kértek, hogy ebben az ügyben követeket küldhessenek 
Hostilius consulhoz és Rómába. Alig érkeztek meg a consulhoz, máris 
meghallották a hírt, hogy városukat megostromolták, vezetőit bárddal 
kivégezték, a többieket pedig eladták rabszolgának. 


A senatus ezt az esetet szégyenletesnek találta, s ugyanazt a 
határozatot hozta az abderaiak, mint az előző évben Coronea polgárai 
ügyében, s utasította 0. Maenius praetort, hogy ezt a népgyűlésen 
hirdesse ki. Ezenkívül még két megbízottat is küldtek - C. Sempronius 
Blaesust és Sex. Iulius Caesart -, hogy állítsák helyre az abderaiak 
szabadságát. Őket bízták meg azzal is, hogy közöljék Hostilius 
consullal és Hortensius praetorral: a senatus véleménye szerint 
igazságtalanul kezdtek háborút az abderaiaiak ellen, s azt tartja 
méltányosnak, ha mindazokat, akik rabszolgák lettek, felkutatják, és 
visszaadják szabadságukat. 


5. Ugyanebben az időben panaszt emeltek a senatus előtt C. Cassius 
ellen, aki az előző évben consul volt, most pedig katonai tribunus 
Macedoniában, A. Hostilius seregében, és követek érkeztek Cincibilus 
gallus királytól is. A senatus előtt a király testvére szólalt fel, s 
elpanaszolta, hogy C. Cassius végigdúlta az alpesi törzsek - 
szövetségeseik - földjeit, és onnan sok ezer embert hurcolt el 
rabszolgának. 


Ez idő tájban érkeztek meg a carnusok, histriaiak és az iapides nép 
követei, s bejelentették, hogy Cassius consul tőlük először kalauzokat 
követelt, akik megmutatják az utat, amelyen seregét elvezetheti 
Macedoniába, majd békésen elvonult tőlük, mint aki máshol óhajt 
háborút folytatni. De útközben visszafordult, ellenség módjára járta be 
földjeiket, mindenütt gyilkosság, rablás és gyújtogatás jelezte útját, s 
ők a mai napig sem értik, miért tekintette őket a consul ellenségnek. 


A távollevő gallus fejedelemnek s e népek követeinek egyaránt azt 
válaszolták, hogy a senatus egyrészt nem tudott előre a felpanaszolt 
eseményekről, másrészt nem helyesli, ami történt. Viszont jogtalan 
eljárás lenne távollétében tárgyalás nélkül elítélni egy volt consult, 
mikor az az állam szolgálatában van távol. Ha majd C. Cassius 
visszatér Macedoniából, s ők jelenlétében óhajtanak vádat emelni 
ellene, a senatus megvizsgálja az ügyet, s azon lesz, hogy elégtételt 
kapjanak. S úgy döntöttek, hogy e népeknek nem csupán válaszolnak, 


de követeket is küldenek hozzájuk, kettőt az Alpokon túlra, a 
királyhoz, hármat a körül lakó többi néphez, azzal a megbízatással, 
hogy közöljék velük az atyák döntését. 


Azt is elhatározták, hogy a követeknek fejenként kétezer ast 
küldenek ajándékba, a két királyi fivér pedig a következő különleges 
adományokat kapta: egy-egy öt font aranyból készült nyakláncot, öt, 
huszonöt font súlyú  ezüstedényt, két  felszerszámozott lovat 
lovászokkal együtt, továbbá lovassági fegyvereket és hadiköpenyeket, 
s ruhákat a kíséretükben levő szabadoknak és rabszolgáknak. 
Ezenkívül kérésükre engedélyt kaptak, hogy tíz lovat vásárolhatnak és 
szállíthatnak el Italiából. A gallusokhoz követként az Alpokon túlra C. 
Laeliust, M. Aemilius Lepidust, a többi törzshöz pedig C. Siciniust, P. 
Cornelius Blasiót és T. Memmiust küldték el. 


6. Ugyanabban az időben számos görög és asiai város követsége 
gyűlt össze Rómában. Először az athéniakat vezették be a senatus elé. 
Ezek előadták, hogy egész hajóhadukat és seregüket elküldték C. 
Licinius consulhoz és C. Lucretius praetorhoz. Ezek azonban nem 
vették igénybe haderejüket, hanem százezer mérő gabona szállítására 
kötelezték őket. Ők ezt, noha maguk is terméketlen földet művelnek, 
és még saját földműveseiket is idegenből hozott gabonával táplálják, 
mégis, hogy kötelességüknek eleget tegyenek, összeszedték, és 
hajlandók egyéb szolgáltatásra is, ha erre parancsot kapnak. 


A miletusiak, anélkül, hogy bármiféle általuk nyújtott szolgálatra 
hivatkoztak volna, megígérték, hogy bármilyen parancsot is óhajt 
nekik adni a senatus a háború érdekében, ők készek teljesíteni. Az 
alabandai követek hírül adták, hogy egy Róma városának szentelt 
templomot építettek, s évenként megrendezendő játékokat alapítottak 
ennek az istenségnek a tiszteletére; egy ötven font súlyú aranykoszorút 
hoztak magukkal, hogy a Legjobb és Leghatalmasabb luppiternek 
szánt adományként a Capitoliumon elhelyezzék, ezenkívül háromszáz 
lovassági pajzsot, és ezeket azoknak adják oda, akiket a senatus 
kijelöl. Engedélyt kértek, hogy elhelyezhessék ajándékukat a 
Capitoliumon, s bemutathassák áldozatukat. 


Ugyanezt kérték a lampsacusiak is, akik egy nyolcvan font súlyú 
koszorút hoztak magukkal, s emlékeztettek rá, hogy ők, mikor a római 
sereg megjelent  Macedoniában, elpártoltak  Perseustól, noha 
Perseusnak, korábban pedig Philippusnak a fennhatósága alatt voltak. 
Ezért, és hogy a római vezérek minden követelését teljesítették, csak 
azt az egyet kérik, hogy a római nép fogadja vissza őket barátságába, 
és ha majd Perseusszal megkötik a békét, velük tegyenek kivételt, 
hogy ne kerüljenek újra a király hatalmába. 


Az atyák a többi követnek szívélyes választ adtak, a lampsacusiak 


ügyében pedig utasították O. Maenius praetort, hogy jegyezze be őket 
a szövetségesek közé. Mindegyik követnek fejenként kétezer réz ast 
adtak ajándékba. Az alabandai követeket felszólították, hogy a 
pajzsokat vigyék el A. Hostilius consulnak Macedoniába. 


Africából is egyszerre érkeztek meg a carthagóiak és Masinissa 
követei. A carthagóiak bejelentették: egymillió mérő búzát és 
ötszázezer mérő árpát vitettek le a tengerpartra, hogy oda szállítsák, 
ahová a senatus óhajtja. Tudják, hogy ez a hálájukat kifejező adomány 
csekélység a római nép érdemeihez és saját szándékukhoz képest, 
régebben azonban, mikor még mindkét nép szerencsés helyzetben 
volt, több alkalommal is hálás és hű szövetségeshez illően teljesítették 
kötelességüket. 


Masinissa követei hasonlóképpen ugyanennyi búzát s ezenfelül 
ezerkétszáz lovast és tizenkét elefántot ígértek, azzal, hogy ha a 
senatusnak bármi egyébre lenne szüksége, rendelkezzék velük, s a 
király ezt éppoly készséggel bocsátja rendelkezésükre, mint azt, amit 
saját elhatározásából felajánlott. - A senatus a carthagóiaknak és a 
királynak egyaránt köszönetet mondott, megkérve őket, hogy 
szállítsák el Hostilius consulnak Macedoniába, amit felajánlottak, s 
mindegyik követnek kétezer réz ast küldtek ajándékba. 


7. A krétai küldöttek beszámoltak róla, hogy annyi íjászt küldtek 
Macedoniába, amennyit a consul kívánt, de mikor megkérdezték őket, 
nem tagadták, hogy több íjászuk szolgál Perseus seregében, mint a 
rómaiaknál. Erre azt a választ kapták, hogy ha a krétai nép őszintén és 
határozottan többre becsüli a római nép barátságát Perseusénál, akkor 
majd a római senatus is úgy válaszol neki, mint megbízható 
szövetségesének. Addig is közöljék  honfitársaikkal a senatus 
kívánságát, hogy a krétaiak igyekezzenek a lehető leghamarabb 
hazarendelni a Perseus helyőrségeiben szolgáló katonáikat. 


Ezzel a válasszal bocsátották el a krétaiakat, majd a chalcisiak 
követségét szólították be. Már belépésükkor mindenkiben részvétet 
keltettek: hordszéken hozták be vezetőjüket, a béna lábú Micythiónt. 
Tüstént látni lehetett, hogy a legszörnyűbb helyzetben vannak, 
olyannyira, hogy vagy maga ez a nyomorék ember sem tudta egészségi 
állapotára hivatkozva kimenteni magát, vagy pedig nem adtak helyt 
kérésének. 


Azzal kezdte szavait, hogy már csak egyetlen élő testrésze maradt, a 
nyelve, hogy elsirathassa a hazáját ért csapásokat. Először előadta, 
hogy mennyi szolgálatot tett városa a római hadvezéreknek egykor, és 
most is, a Perseus ellen folyó háborúban, majd hogy milyen gőgösen, 
kapzsi módon és kegyetlenül bánt honfitársaival először C. Lucretius - 
egy római praetor! -, s bánik jelenleg, minden eddigi határt túllépve, 

L. Hortensius. S amennyire meg voltak győződve arról, hogy inkább 
minden, a jelenleginél súlyosabb megpróbáltatást is el kell tűrniük, 
semhogy megszegjék a szövetségi hűséget, most éppolyan világos 
előttük, hogy - ami Lucretiust és Hortensiust illeti - sokkal nagyobb 
biztonságban maradhattak volna, ha bezárják kapuikat, és nem 
engedik be őket városukba. 


Hiszen azok a városok, amelyek kizárták őket: Emathia, Amphipolis, 
Maronea, Aenus, sértetlenek maradtak, míg náluk, Chalcisban a 
szentélyeket minden ékességüktől megfosztották, s C. Lucretius a 
szentségtörő rablásból szerzett zsákmányt hajóin Antiumba szállíttatta, 
szabad embereket eladtak rabszolgának, elrabolták a római nép 
szövetségeseinek vagyonát, s a rablás most is, mindennap folyik. 
Ugyanis Hortensius, követve C. Lucretius példáját, a szövetséges 
hajóslegénységet télen és nyáron egyaránt az ő hajlékaikba szállásolta 
el, s házaikat a hajósok gyülevész tömege tölti be. Ott tartózkodnak 
ezek a chalcisiak, az asszonyok és gyermekek társaságában, és se 
szavaikban, se tetteikben egyáltalán nincsenek rájuk tekintettel. 


8. Az atyák úgy döntöttek: a senatus elé idézik Lucretiust, hogy 
személyesen képviselje ügyét, és próbálja tisztázni magát. Egyébként 
megérkezése után sokkal több vádat kellett végighallgatnia, mint amit 
távollétében felhoztak ellene, s vádlóihoz csatlakoztak olyan rendkívül 
tekintélyes és befolyásos férfiak is, mint a két néptribunus, M. 
Iuventius Talna és Cn. Aufidius. Ezek nemcsak a senatusban támadtak 
rá, de a népgyűlés elé is odakényszerítették, s miután számos váddal 
halmozták el, a törvényszék elé idézték. 


A chalcisiaknak a senatus megbízásából O. Maenius praetor a 
következő választ adta: a senatus nemcsak meg van győződve arról, 
hogy igazat mondanak, mikor felemlítik a római népnek korábban és a 
most folyó háborúban tett hasznos szolgálataikat, de azt is tudja, hogy 
ezért hálával tartozik. Ami pedig a C. Lucretius és L. Hortensius római 
praetorok viselt dolgai ügyében elmondott panaszaikat illeti, akadhat- 
e ember, aki elhinné, hogy ezek a cselekedetek a senatus akaratából 
történtek vagy történnek, s aki tudja, hogy a római nép Perseus és 
előzőleg atyja, Philippus ellen a görögök szabadsága érdekében 
vállalta a háborút, nem pedig azért, hogy szövetségesei és barátai a 
római hivatalnokok részéről efféle jogtalanságokat szenvedjenek el? 


L. Hortensius praetort levélben fogják értesíteni, hogy a senatus nem 
helyesli a chalcisiak által felpanaszolt cselekedeteket, ha pedig igaz az, 
hogy szabad embereket eladtak rabszolgának, gondoskodjék róla, 
hogy ezeket a lehető leghamarabb felkutassák, és visszaadják 
szabadságukat; a senatus véleménye szerint a szövetséges 
hajóslegénységből - a parancsnokokon kívül - senkit sem lehet 


magánháznál elszállásolni. 


A senatus utasítására ilyen tartalmú levelet küldtek Hortensiusnak. 
Minden követnek kétezer réz ast küldtek ajándékba, s Micythiónnak az 
állam költségén béreltek kocsit, hogy azon kényelmesen utazhassék 
Brundisiumba. 


Mikor C. Lucretius perének napja eljött, a tribunusok a nép előtt 
vádat emeltek ellene, és egymillió as pénzbüntetés kiszabását kérték, s 
ezt az ítéletet a megtartott népgyűlésen mind a harmincöt tribus 
megszavazta. 


9. Liguriában ebben az évben semmi említésre méltó esemény nem 
történt, mert az ellenség se fogott fegyvert, s a consul se hatolt be 
legióival területükre. S mivel a béke erre az évre eléggé biztosítottnak 
látszott, a provinciába való megérkezéstől számított hatvan napon 
belül elbocsátotta a két római legio katonáit. A latin szövetséges 
sereget idejében elvezette Lunába és Pisaebe téli szállásra, maga pedig 
lovasságával végigjárta a Gallia provinciában található városok nagy 
részét. 


Sehol sem volt háború, csupán  Macedoniában. A rómaiak 
mindamellett gyanús szemmel néztek Gentiusra, Illyria királyára is. 
Ezért egyrészt a senatus úgy döntött, hogy Brundisiumból nyolc 
felszerelt hadihajót el kell küldeni Issa elöljárójához, C. Furius 
legatushoz, aki két issai hajóval biztosította a szigetet, s a nyolc hajóra 
azt a kétezer katonát ültették fel, akiket a senatus határozata alapján 
M. Raecius praetor Italiának Illyricummal szemben fekvő részén 
sorozott be, másrészt Hostilius consul is elküldte Ap. Claudiust 
négyezer gyalogossal Illyricumba, hogy annak lakóit megvédelmezze. 


Appius azonban nem elégedett meg a magával vitt haderővel, 
segédcsapatokat követelt a szövetségesektől; mintegy nyolcezer, 
különböző nemzetiségű embert fegyverzett fel, s miután az egész 
vidéken végigvonult, a dassareták vára, Lychnidus mellett ütött tábort. 


10. Nem messze innen feküdt a Philippus területéhez és 
birodalmához tartozó Uscana nevű város. Tízezer lakosa volt, s 
védelmét csekély létszámú krétai helyőrség látta el. Innen titokban 
követek érkeztek Claudiushoz, s közölték, hogy ha csapataival 
közelebb nyomul, néhányan már készen állnak, hogy kezére játsszák a 
várost. A vállalkozás megéri a fáradságot, bőven jut zsákmány 
nemcsak neki és barátainak, de katonáinak is. Claudius lelkét ez a 
kapzsiságát lángra lobbantó remény annyira elvakította, hogy egyet 
sem tartott vissza a hozzá érkezettek közül, túszokat sem követelt 
tőlük annak zálogául, hogy nem lappang-e árulás javaslatuk mögött, 
senkit sem küldött el felderítésre, sőt még ünnepélyes ígéretet sem 


követelt. Csupán a napban állapodtak meg, s ekkor Lychnidustól útra 
kelve tizenkétezer lépésnyire ütött tábort a várostól, amely útjának 
célja volt. 


Innen a negyedik őrségváltáskor indult tovább, miután táborában 
mintegy ezerfőnyi őrséget hagyott hátra. Rendetlenül, s mivel az 
éjszakai tévelygésben szétszóródtak, a hosszú úton egymástól 
elmaradva, — kis csoportokban érkeztek meg a városhoz. 
Gondatlanságuk még csak növekedett, amikor egyetlen fegyverest se 
fedeztek fel a falakon. Azonban mihelyt dárdahajításnyi távolságra 
értek, két kapun át egyszerre intéztek kitörést ellenük, s a kitörő 
védők harci kiáltását követte az asszonyi üvöltözésnek a falakról 
hallható, és a mindenhol összecsapkodott edények zajával elvegyülő 
roppant hangzavara, s a rendezetlen, rabszolgákkal keveredett tömeg 
különböző hangokból összeolvadó kiáltozása. Az oly sokféle, 
mindenhonnan fenyegető, rémítő élmények következtében a rómaiak 
a kitörő harcosok első viharos támadását sem tudták elviselni. Így 
többet vágtak le közülük futás, mint harc közben, s alig kétezer ember 
menekült vissza a táborba, köztük maga a legatus is. S minél hosszabb 
volt a táborig vezető út, annál több lehetősége nyílt az ellenségnek, 
hogy lekaszabolja a menekülés közben kimerült katonákat. 


Appius még annyi ideig sem várt a táborban, hogy összegyűjtse futás 
közben szétszóródott embereit - noha így megmenthette volna azokat, 
akik szanaszét kószáltak a földeken -, s megvert serege maradványait 
azonnal visszavezette Lychnidusba. 


11. Ezeknek s az egyéb sikertelen macedoniai hadi vállalkozásoknak 
a hírét Sex. Digitius katonai tribunus vitte meg Rómába, aki egy 
áldozat bemutatására érkezett haza. Ezért az atyák aggodalmukban, 
hogy még szégyenteljesebb vereséget is elszenvedhetünk, elküldték 
Macedoniába legatusként M. Falvius Flaccust és M. Caninius Rebilust, 
azzal a feladattal, hogy saját tapasztalataik alapján tegyenek jelentést 
az ott történtekről. Ezenkívül utasították A. Atilius consult, úgy tűzze 
ki a consulválasztó gyűlés időpontját, hogy január hónapban 
megtarthassák, s ő a lehető leghamarabb térjen vissza a Városba. 


Közben pedig megbízták M. Raecius praetort, hogy egy rendelettel 
egész Italiából hívja vissza a senatorokat Rómába, kivéve azokat, akik 
állami megbízásból vannak távol, azok közül pedig, akik Rómában 
tartózkodnak, egyik sem távozhat el ezer lépésnél messzebb a 
Városból. S mindez úgy is történt, ahogy a senatus elrendelte. 


A consulválasztást január huszonnyolcadikán tartották meg; 
consulok lettek: 0. Marcius Philippus (másodízben) és Cn. Servilius 
Caepio. Három nap múlva a következőket választották meg 
praetornak: C. Decimius, M. Claudius Marcellus, C. Sulpicius Gallus, C. 


Marcius Figulus, Ser. Cornelius Lentulus, P. Fonteius Capito. Úgy 
döntöttek, hogy a megválasztott praetorok a két városi 
igazságszolgáltatáson kívül a következő négy provinciát kapják meg: 
Hispaniát, Sardiniát, Siciliát és a hajóhadat. 


A Macedoniába küldött megbízottak február vége felé érkeztek haza. 
Beszámoltak Perseus királynak ezen a nyáron végrehajtott szerencsés 
hadi vállalkozásairól, s hogy mekkora rémület vett erőt a római nép 
szövetségesein, amiért oly sok város került a király hatalmába. A 
consuli sereg létszáma csekély, mert a vezetők, hogy népszerűvé 
váljanak, válogatás nélkül mindenkinek szabadságot adnak. S ezért a 
helyzetért a consul a katonai tribunusokat, ezek viszont a consult 
teszik felelőssé. 


Az atyák tudomásul vették, hogy a megbízottak véleménye szerint a 
Claudius meggondolatlansága miatt elszenvedett vereség nem volt 
olyan súlyos, mert ezek közölték, hogy kevés italiai eredetű katona 
esett el, s a legtöbb embert az ott hamarjában besorozott csapatok 
vesztették. 


A senatus felszólította a megválasztott consulokat, hogy hivatalba 
lépésük után azonnal terjesszék a senatus elé Macedonia ügyét, s 
számukra Italiát és Macedoniát jelölte ki provinciául. 


Ebben a hónapban sor került egy szökőhónap beiktatására; a 
szökőhónap első napja a Terminalia után következő harmadik napra 
esett. Ebben az évben meghaltak L. Flaminius és [...] sacerdosok, 
továbbá elhunyt két főpap, L. Furius Philus és C. Livius Salinator. 
Furius helyére T. Manlius Torguatust, Livius helyére M. Serviliust 
választották meg. 


12. Mikor a következő év elején az új consulok, 0. Marcius és Cn. 
Servilius előterjesztést tettek a provinciák ügyében, a senatus úgy 
határozott, hogy minél hamarabb döntsék el egymás között 
megegyezés vagy sorsolás útján, melyikük kapja Italiát, és melyikük 
Macedoniát. S hogy minden részrehajlást elkerüljenek, még mielőtt a 
sorsolás döntene, az eredményt nem ismerve kell határozatot hozni a 
két provincia számára szükséges kiegészítő csapatokról. 


Úgy határoztak, hogy Macedoniába hatezer római és hatezer latin 
szövetséges gyalogost, kétszázötven római és háromszáz latin 
szövetséges lovast küldenek; a régi katonákat elbocsátják úgy, hogy 
egy-egy római legióban ne maradjon több hatezer gyalogosnál és 
háromszáz lovasnál. Azt nem szabták meg, hogy a másik consul hány 
római polgárt sorozhat be a kiegészítő csapatokba. Csak azt határozták 
meg, hogy két legiót sorozhat, amelyekben egyenként ötezer-kétszáz 
gyalogos és háromszáz lovas lehet. Több latin szövetséges katonát 


engedélyeztek számára, mint tiszttársának: tízezer gyalogost és 
hatszáz lovast. Ezenkívül még elrendelték, hogy be kell sorozni négy 
legiót, hogy ezeket majd oda vezényeljék, ahol szükség lesz rájuk. 
Nem járultak hozzá, hogy a legiókba a consulok nevezzék ki a 
tribunusokat, ezeket a nép választotta meg. 


A latin szövetségeseket tizenhatezer gyalogos és ezer lovas 
kiállítására kötelezték. Úgy döntöttek, hogy ezt a sereget csupán 
készenlétben tartják, és majd oda küldik, ahol a helyzet megköveteli. 
A legsúlyosabb gondot a macedon háború jelentette. Elrendelték, hogy 
a hajóhad számára ezer, a szabadosok rendjéhez tartozó római 
polgárt, Italiából pedig ötszázat kell besorozni, ugyanennyit kell 
besorozni Siciliából, s aki ezt a provinciát megkapja, annak a feladata 
lesz, hogy ezeket átszállítsa Macedoniába, oda, ahol a hajóhad éppen 
tartózkodik. Úgy döntöttek, hogy Hispaniába kiegészítésül háromezer 
római gyalogost és háromszáz lovast küldenek. Itt is meghatározták a 
legiók létszámát, mindegyikben ötezer-kétszáz gyalogos és háromszáz 
lovas lehetett. S úgy rendelkeztek, hogy az a praetor, aki Hispaniát 
kapja meg, kötelezze a szövetségeseket négyezer gyalogos és 
háromszáz lovas kiállítására. 


13. Tisztában vagyok vele, hogy a közönyösség miatt, amelynek 
hatására az emberek manapság általában nem hisznek abban, hogy az 
istenek bármit is előre jelezzenek, egyáltalán semmiféle csodajelről 
nem tesznek jelentést az államnak, s ezeket nem is örökítik meg az 
évkönyvekben. Mégis, mikor a múlt eseményeiről írok, az én lelkem is 
valamiképpen a régi idők részesévé válik, s bizonyos vallásos 
aggodalom tart vissza attól, hogy azt, amit a hajdan élt rendkívül 
bölcs férfiak méltónak ítéltek arra, hogy az állam szempontjából 
jelentősnek tartsák, én ne méltassam arra, hogy történeti művemben 
beszámoljak róla. 


Anagniából ebben az időben két csodajelről érkezett jelentés: az 
égen egy fáklyát láttak, s egy tehén megszólalt; az állat eltartásáról 
államköltségen gondoskodtak. Minturnaeban szintén ezekben a 
napokban az ég olyan látványt nyújtott, mintha lángokban állna; 
Reatéban kőeső esett; Cumae fellegvárában Apollo három napon és 
éjszakán át könnyeket hullatott; Róma városában két templomszolga 
tett bejelentést: az egyik szerint Fortuna szentélyében több ember 
szeme láttára sörényes kígyó jelent meg, a másik elmondta, hogy 
Fortuna Primigeniának a dombon álló szentélyében két különböző 
csodajel történt: az udvaron egy pálma hajtott ki, s nappal véreső 
esett. 


Két csodajelet nem tartottak fontosnak az állam szempontjából; az 
egyiket azért, mert magánterületen történt - ugyanis T. Marcius 


Figulus bejelentette, hogy udvarán a medencéből egy pálma hajtott ki 
-, a másikat azért, mert idegen földön esett meg - ugyanis azt 
állították, hogy Fregellaeben, L. Atreus házában a lándzsa, amelyet 
katonáskodó fiának vásárolt, nappal két óra hosszat lángolt, anélkül, 
hogy a tűz bármit is megperzselt volna. 


Az államot érintő csodajelek ügyében a decemvirek betekintettek a 
szent könyvekbe. Közölték, hogy a consuloknak melyik istenek előtt 
kell nagyobb jószágokat áldozniuk, s hogy tartsanak könyörgést, 
minden tisztviselő áldozzon nagyobb jószágokat valamennyi isten 
vánkosa előtt, a nép pedig felkoszorúzva jelenjék meg. Mindezt a 
decemvirek előírása szerint teljesítették. 


14. Ezután összehívták a censorválasztó gyűlést. A censori tisztségre 
az állam vezető emberei pályáztak: C. Valerius Laevinus, L. Postumius 
Albinus, P. Mucius Scaevola, M. Iunius Brutus, C. Claudius Pulcher, Ti. 
Sempronius Gracchus. A római nép e két utóbbit választotta meg 
censornak. 


Mivel a sorozást a macedon háború miatt nagyobb gonddal tartották 
meg, mint máskor, a consulok panaszt emeltek a senatus előtt a nép 
ellen, hogy még a fiatalabbak sem engedelmeskednek a felszólításnak. 
Velük szemben C. Sulpicius és M. Claudius praetorok keltek a nép 
védelmére. A sorozással - mondták - nem azért nem boldogultak, mert 
consulok, hanem azért, mert a népszerűséget hajhásszák, és senkit se 
soroznak be katonának, aki nem akar az lenni. S hogy az összeírt 
atyák is meggyőződjenek róla, hogy ez a helyzet, a sorozást, ha a 
senatus is egyetért ezzel, majd ők, a praetorok fogják megtartani, noha 
sokkal csekélyebb a hivatali hatalmuk és tekintélyük. S a senatus nagy 
egyetértésben, a consulokat megszégyenítve, a praetorokra bízta ezt a 
feladatot. 


A censorok, hogy ezt az ügyet támogassák, a népgyűlésen közölték: 
a vagyonbecslés végrehajtásánál azt a rendet vezetik be, hogy 
valamennyi polgárnak a szokásos eskü mellett még erre is meg kell 
esküdnie: 


Te fiatalabb vagy negyvenhat évesnél, te megjelentél-e C. Claudius 
és Ti. Sempronius censorok rendeletére a sorozáson, s valahányszor 
sorozás lesz, amíg csak ezek a censorok hivatalban lesznek, ha még 
nem voltál katona, meg fogsz-e jelenni a sorozáson?" 


Továbbá, mivel híre járt, hogy a macedoniai legiókból a hadvezérek 
népszerűséghajhászása következtében igen sokan vannak jogtalanul 
szabadságon, elrendelték, hogy ha azok közül a katonák közül, akiket 
P. Aelius és C. Popilius consulok vagy az utánuk következő consulok 
idejében soroztak be a  macedoniai seregbe, valaki Italiában 


tartózkodik, az harminc napon belül, miután előbb átesett előttük a 
vagyonbecslésen, köteles visszatérni a provinciába. Azoknak a nevét 
pedig, akik atyjuk vagy nagyatyjuk fennhatósága alatt állnak, be kell 
jelenteni a censoroknak. A katonák elbocsátásának okait is ki fogják 
vizsgálni, s akinél úgy találják, hogy szolgálati ideje kitöltése előtt 
jóindulatból bocsátották el, azokat újra katonai szolgálatra kötelezik. 


Miután a praetorok ezt a rendeletet egy levél kíséretében szétküldték 
a forumokra és a gyülekezőhelyekre, olyan nagyszámú hadköteles ifjú 
gyülekezett össze, hogy ez a szokatlanul nagy tömeg nehézségeket 
okozott a Városban. 


15. C. Sulpicius praetor azokon kívül, akiket kiegészítésül akartak 
elküldeni, még négy legiót sorozott, s a sorozás tizenegy nap alatt 
befejeződött. Ezután a consulok sorsolták ki provinciáikat, ugyanis a 
praetorok az igazságszolgáltatás miatt már korábban sorsoltak. A 
sorsoláson C. Sulpicius kapta meg a városiak, C. Decimius az idegenek 
közötti jogi ügyek intézését, M. Claudius Marcellus Hispaniát, Ser. 
Cornelius Lentulus Siciliát, P. Fonteius Capito Sardiniát, C. Marcius 
Figulus a hajóhadat. A consulok közül Cn. Serviliusnak jutott Italia, O. 
Marciusnak Macedonia. 


Marcius consul a Latin Ünnepek megrendezése után azonnal 
elutazott. Mikor ezután Caepio megkérdezte a senatustól, hogy az új 
legiók közül melyik kettőt vigye magával Galliába, az atyák úgy 
döntöttek, hogy C. Sulpicius és M. Claudius az általuk besorozott 
legiók közül a tetszésük szerint kiválasztott legiókat adják át a 
consuloknak. Caepio, méltatlankodva amiatt, hogy egy consul 
kénytelen elfogadni a praetorok döntését, miután feloszlatta a senatusi 
gyűlést, odaállt a praetorok bírói széke elé, követelve, hogy a senatusi 
határozat értelmében jelöljék ki számára a két legiót. A praetorok 
azonban ezek kiválasztásának jogát átengedték a consulnak. 


A censorok ezután összeállították a senatorok névjegyzékét, s M. 
Aemilius Lepidust tették meg rangidős senatornak, akire már 
harmadízben esett a censorok választása. Hét embert zártak ki a 
senatusból. Miközben a vagyonbecslésnél a népet számba vették, arra 
kényszerítették a macedon sereghez tartozó katonákat - mert a 
becslésnél is kiderült, milyen sokan vannak távol a seregtől -, hogy 
térjenek vissza a provinciába. Azoknál, akiket elbocsátottak a 
szolgálatból, megvizsgálták az elbocsátás okait, s azokat, akiknek az 
elbocsátása szerintük még nem volt jogos, így kötelezték eskütételre: 


:"Megfogadod-e igaz lelkedre, hogy C. Claudius és Ti. Sempronius 
censorok rendeletének engedelmeskedve visszatérsz Macedonia 
provinciába, mihelyt ezt igaz lelkiismerettel megteheted?" 


16. A censorok a lovagok felülvizsgálásánál rendkívül keménynek és 
szigorúnak bizonyultak, és sok lovagtól elvették a lovát. Mivel már 
ezzel is megsértették a lovagrendet, a gyűlölet lángját még jobban 
felszították azzal a rendeletükkel, amelyben közhírré tették, hogy azok 
közül, akik O. Fulvius és A. Postumius censorok idejében vettek bérbe 
állami adókat vagy állami jövedelmeket, senki se pályázhat náluk 
bérletre, s egyetlen bérleti ügyben sem lehet részvevő vagy részestárs. 
A régi bérlők, miután több ízben emeltek panaszt a rendelet ellen, de 
mégsem tudták elérni, hogy a senatus a censorok hatalmát korlátozza, 
végül P. Rutilius néptribunust nyerték meg, aki valamilyen személyes 
sérelem miatt neheztelt a censorokra, hogy ügyüket védelmébe vegye. 
Ugyanis mikor a censorok megparancsolták Rutilius egyik cliensének, 
egy szabadosnak, hogy bontson le a Szent Úton a szentéllyel szemben 
egy falat, mert az az állam területére épült, a tulajdonos a 
néptribunusokhoz fordult segítségért. De mikor érdekében Rutiliuson 
kívül senki sem emelt szót, a censorok elküldtek a tulajdonoshoz, hogy 
zálogot követeljenek tőle, s a népgyűlésen pénzbüntetésre ítélték. 


Ebből azután viszálykodás támadt, mert mikor a régi bérlők a 
tribunushoz fordultak, váratlanul, egyetlen tribunus nevében 
törvényjavaslatot terjesztettek elő, hogy érvényteleníteni kell a C. 
Claudiusszal és Ti. Semproniusszal az állami adók és építkezések 
ügyében megkötött bérleti szerződéseket, e szolgáltatások ügyében új 
pályázatot kell tartani, úgy, hogy különbség nélkül mindenki számára 
biztosítani kell a bérletek megpályázásának vagy elnyerésének jogát. S 
a néptribunus kitűzte a napot, amelyen a törvényjavaslat ügyében a 
népgyűlésen szavazni fognak. 


Mikor ez elérkezett, s a censorok megjelentek, hogy felszólaljanak a 
javaslat ellen, Gracchus beszédét némán hallgatták végig, de Claudiust 
zajongással fogadták, s ő erre megparancsolta a praecónak, hogy 
teremtsen rendet. Mikor ez megtörtént, a tribunus azt panaszolva, 
hogy a népgyűlés vezetését kivették a kezéből, és akadályozták 
hivatalos tevékenységében, eltávozott a  Capitoliumról, ahol a 
népgyűlést tartották. 


Másnap nagy felfordulást rendezett. Először is felajánlotta Ti. 
Gracchus vagyonát az isteneknek, mert ez azzal, hogy pénzbüntetésre 
ítélte és megzálogolta azt az embert, aki a néptribunushoz fordult 
segítségért, nem engedelmeskedett a tribunus tiltakozásának, s 
korlátozta őt hatalma gyakorlásában. S törvénybe idézte C. Claudiust, 
mert meggátolta őt a népgyűlés vezetésében. Kijelentette, hogy 
mindkét censort államellenes cselekedettel vádolja, s megkérte C. 
Sulpicius városi praetort, hogy tűzze ki a népgyűlés napját. Miután a 
censorok nem emeltek kifogást az ellen, hogy ügyükben a nép minél 
hamarabb ítéljen, államellenes cselekedetük megtárgyalására a 


népgyűlés időpontját szeptember huszonnegyedik és -ötödik napjára 
tűzték ki. 


A censorok tüstént felmentek Libertas oszlopcsarnokába, itt 
lepecsételték az állami számadásokat, lezárták az irattárat, 
elbocsátották az állami szolgákat, s kijelentették, hogy addig 
semmiféle hivatalos tevékenységet nem folytatnak, amíg ügyükben a 
nép ki nem mondja az ítéletet. 


Először Claudius adta elő védekezését. S mikor a tizenkét lovagi 
centuria közül nyolc, s velük sok más, az első osztályba tartozó 
centuria is a censor elítélésére szavazott, az állam vezető emberei a 
nép szeme láttára azonnal lehúzták aranygyűrűiket, gyászruhát 
öltöttek, hogy esdeklők módjára jelenjenek meg, és járjanak körbe a 


nép között. 


De azt mondják, a közhangulatot elsősorban mégis Ti. Gracchus 
változtatta meg, ugyanis mikor a tömegből mindenfelől azt kiáltozták, 
hogy Gracchust nem fenyegeti veszély, ünnepélyes szavakkal 
megesküdött, hogy ha tiszttársát elítélik, ő meg se várva saját ítéletét, 
követi őt a számkivetésbe. Mindamellett a bevádolt Claudius helyzete 
annyira hajszálon függött, hogy elítéléséhez csupán nyolc centuria 
szavazata hiányzott. Felmentése után a néptribunus kijelentette, hogy 
nem tartja fenn tovább a Gracchus ellen emelt vádat. 


17. Ebben az évben az aguileiai követek kérésére, hogy növeljék 
meg colonusaik számát, a senatus határozata alapján ezerötszáz 
családot írtak össze, s letelepítésükre a következő triumvireket küldték 
oda: T. Annius Luscust, P. Decius Subulót, M. Cornelius Cethegust. 


Ugyanebben az évben a Görögországba küldött követek, C. Popilius 
és Cn. Octavius, a senatus határozatával, amelyet először Thebaeben 
olvastak fel, Peloponnesus valamennyi városát végigjárták, kihirdetve, 
hogy a római tisztviselőknek senki se szolgáltasson be semmiféle 
járandóságot a háborúra, csak azt, amit a senatus megszavazott. Ez a 
határozat bizalmat keltett a görögökben a jövőre nézve is, hogy 
megkönnyítik számukra a terheket és költségeket, amelyek miatt - 
mivel egyik tisztviselő ezt, a másik azt a szolgáltatást követelte meg 
tőlük - teljesen kimerültek. 


Mikor a követeket az achaiok az Aegiumban tartott gyűlésen 
meghallgatták, szívélyes szavaik hasonló fogadtatásra találtak, majd 
elbúcsúzva ettől a néptől, amelynek rendkívüli hűsége szilárd 
reménnyel töltötte el őket, átkeltek Aetoliába. Itt, még ha nem tört is 
ki ténylegesen a lázadás, az egész helyzetet a gyanúsítgatás, az 
aetoliaiak állandó, kölcsönös vádaskodása jellemezte. Ezért innen a 
követek, túszokat követelve tőlük, s anélkül, hogy feladatukat 


teljesítették volna, elutaztak Acarnaniába. 


Az acarnaniaiak Thyrreumban tartott gyűlésükön fogadták őket. Itt 
is viszálykodás folyt a pártok között. Egyes vezető emberek azt 
követelték, helyezzenek el városaikban helyőrségeket, hogy 
megfékezhessék azoknak az esztelenségét, akik a népet a macedonok 
oldalára kívánják állítani. Mások viszont tiltakoztak ez ellen, nehogy 
békés és szövetséges városaikat olyan gyalázat érje, amit csak 
háborúban elfoglalt, ellenséges városok szoktak elszenvedni. Ez az 
ellenvetésük jogosnak látszott. 


A követek visszatértek Larisába Hostilius proconsulhoz, ugyanis az ő 
megbízásából indultak el. Hostilius Octaviust maga mellett tartotta, 
Popiliust pedig mintegy ezer katonával téli szállásra Ambraciába 
küldte. 


18. Perseus a tél kezdetén nem merte elhagyni Macedonia területét, 
nehogy a rómaiak valahol behatoljanak védtelenül maradt országába. 
De a téli napforduló idején, mikor a magas hó miatt a hegyek 
Thessalia felől járhatatlanná váltak, úgy vélte, itt az alkalom, hogy 
megtörje szomszédai reményeit és harci kedvét, hogy ezek részéről 
semmi veszély ne fenyegesse, ha az ő figyelmét majd a rómaiak elleni 
háború köti le. Mivel Thracia részéről Cotys, Epirus részéről a 
rómaiaktól váratlanul elpártolt Cephalus szavatolta számára a békét, a 
dardanusokat pedig minapi hadjárataival fékezte meg, úgy látta, hogy 
csupán Macedonia Illyria felől megközelíthető részén fenyeget veszély, 
mivel maguk az illyrek se fognak nyugodtan maradni, és meg fogják 
engedni a rómaiaknak az átvonulást. Így, abban a reményben, hogy ha 
legyőzi a szomszédos illyr törzseket, a már régóta ingadozó Gentius 
királyt is rá tudja venni a szövetségkötésre, tízezer főnyi, részben 
phalangitákból álló gyalogos csapattal, kétezer könnyűfegyverzetű 
katonával és ötszáz lovassal felkerekedett, és Stuberrába vonult. 


Itt több napra elegendő élelmet gyűjtött össze, megparancsolta, hogy 
a városok ostromához szükséges felszerelést szállítsák utána, s a 
harmadik napon Penestia területének legnagyobb városa, Uscana 
mellett ütötte fel táborát. Az ostrom megkezdése előtt azonban 
embereket küldött, hogy próbálják befolyásolni részben a helyőrség 
parancsnokát, részben a város lakóit. Ugyanis a városban az ifjú illyr 
harcosokon kívül római helyőrség is tartózkodott. 


Miután a küldöttek korántsem barátságos válasszal tértek vissza, 
megkezdte az ostromot, s minden oldalról támadva megpróbálta 
elfoglalni a várost. De noha éjjel-nappal szünet nélkül egymás 
nyomába lépő csapatai egyik helyen létrákkal nyomultak a falak, 
máshol tűzcsóvákkal a kapuk ellen, a város lakói ellenálltak az ostrom 
viharának, mert abban reménykedtek, hogy a macedonok sem bírják 


elviselni szabad ég alatt sokáig a tél hidegét, s a királynak sem enged 
a római háború annyi haladékot, hogy itt hosszabban időzzék. De 
mikor látták, hogy közelednek a védőtetők, és emelkednek az 
ostromtornyok, makacsságuk megtört. Mert nem is szólva arról, hogy 
létszámuk sem ért fel az ellenséges seregével, mint váratlan ostrom 
esetén lenni szokott, sem élelemmel, sem egyéb felszereléssel nem 
voltak eléggé ellátva. 


Ezért, mivel semmi reményük sem volt az ellenállásra, a római 
helyőrség elküldte Perseushoz C. Carvilius Spoletinust és C. Afraniust, 
hogy Perseustól először kérjék azt, hogy holmijukkal, fegyvereikkel 
együtt elvonulhassanak, majd pedig, ha ezt nem tudnák kieszközölni, 
legalább azt ígérje meg, hogy megtarthatják életüket és 
szabadságukat. A király ezt sokkal szívélyesebben ígérte meg, mint 
ahogy teljesítette. Mert miután felszólította a rómaiakat, hogy 
holmijukkal vonuljanak el, először fegyverüktől, majd szabadságuktól 
fosztotta meg őket. Mihelyt a rómaiak elhagyták a várost, az ötszáz 
főnyi illyr csapat, s a várossal együtt Uscana lakossága is megadta 
magát. 


19. Perseus Uscanában helyőrséget hagyott, s a magukat hatalmába 
adók egész tömegével, akiknek száma majdnem elérte saját seregéét, 
Stuberrába vonult. Itt a mintegy négyezer rómait, a tisztek kivételével, 
szétosztotta megőrzésre a városok között, Uscana lakóit s az illyreket 
pedig eladta, majd seregét visszavezette Penestiába, hogy hatalmába 
kerítse Oaneum városát, mert azonkívül, hogy ez kedvező helyen 
feküdt, itt vezetett el az út is a labeatus néphez, Gentius országába. 
Mikor a Draudacum nevű, sűrűn lakott erőd mellett elvonult, valaki, 
aki a vidéket jól ismerte, megjegyezte, hogy felesleges elfoglalnia 
Oaneumot, ha nincs hatalmában a minden tekintetben kedvezőbb 
helyen fekvő Draudacum is. Erre seregével oda vonult, s a lakók 
azonnal teljes számban megadták magukat. 


Az erődnek a reméltnél gyorsabb átadása megnövelte önbizalmát, s 
látva, hogy mennyire rettegnek seregétől, kihasználta ezt a félelmet, s 
még tizenegy további erődöt kerített hatalmába. Csak néhány esetben 
volt szükség erőszakra, többségük önként adta meg magát, s ezekben 
ezerötszáz, a helyőrségekbe szétosztott római katonát ejtett foglyul. 
Igen hasznos szolgálatot tett neki a spoletumi Carvilius, aki a 
tárgyalásokon kijelentette, hogy vele és bajtársaival egyáltalán nem 
bántak kegyetlenül. 


Perseus ezután megérkezett Oaneumhoz, de ezt szabályos ostrom 
nélkül nem lehetett elfoglalni. A városnak a szokottnál nagyobb ifjú 
védőserege és falai komoly védelmet biztosítottak, s egyik oldalról az 
Artatus nevű folyó, a másikról egy rendkívül magas és nehezen 


megmászható hegy határolta. Mindez reményt nyújtott a város 
lakóinak, hogy ki tudnak tartani. 


Perseus a várost töltéssel vette körül, s a felső oldalon egy sáncot 
kezdett építtetni, úgy, hogy az magasabb legyen, mint a falak. Mire ez 
elkészült, a város lakói közül, akik kitörésekkel igyekeztek megvédeni 
falaikat, és megakadályozni az ellenség ostromműveinek építését, a 
gyakori összecsapásokban igen sokan - ki így, ki úgy - elestek, s az éjt- 
napot igénybe vevő erőfeszítések és a sebesülések miatt még az 
életben maradtak is harcképtelenek voltak. Mihelyt a töltés elérte a 
falat, a "győztesnek? nevezett királyi csapat áthatolt a falon, s 
ugyanakkor számos létra segítségével több ponton is megindult a 
roham a város ellen. A felnőtteket egytől egyig lemészárolták, 
feleségeiket és gyermekeiket Perseus őrizetbe vétette, s minden egyéb 
zsákmány a katonáknak jutott. 


A király a győzelem után visszatért Stuberrába, s elküldte 
Gentiushoz követségbe a nála száműzöttként élő illyriai Pleuratust és a 
Beroeába való macedon Adaeust. Megbízta őket, hogy számoljanak be 
a rómaiak és dardanusok ellen ezen a nyáron és télen végrehajtott 
haditetteiről, ehhez fűzzék hozzá az Illyriában nemrégen lezajlott téli 
hadjárat eseményeit, és sürgessék Gentiust, hogy kössön barátsági 
szerződést vele és a macedonokkal. 


20. Ezek átkeltek a Scordus-hegy gerincén, s Illyricum elhagyatott 
vidékén áthatolva - amelyet a macedonok szándékosan változtattak 
sivataggá, hogy a dardanusok ne tudjanak egykönnyen behatolni 
Illyricumba vagy Macedoniába - roppant fáradságos utazás után végül 
megérkeztek Scodrába. 


Gentius király Lissusban tartózkodott. Ide hívatta a követeket, akik 
elmondták a rájuk bízottakat, és szívélyes fogadtatásban részesültek, 
de határozatlan választ kaptak: a királyból nem hiányzik az elszánás, 
hogy háborút kezdjen a rómaiak ellen, de ahhoz, hogy szándékát 
megvalósítsa, elsősorban a pénze hiányzik. 


Ezt a választ megvitték Stuberrába a királynak, aki akkoriban éppen 
az Illyricumba való foglyok eladásával volt elfoglalva. Tüstént 
visszaküldte ugyanezeket a követeket Glaucias, a királyi testőrség 
egyik tagja kíséretében, de egy szót sem szólt a pénzről, noha csupán 
ezzel az egyetlen eszközzel lehetett volna rávenni a pénzszűkében levő 
barbárt a háborúra. Perseus, miután lerombolta Ancyrát, seregét ismét 


visszavezette Penestiába, helyőrségekkel erősítette meg Uscanát s a 
körülötte elfoglalt valamennyi erődöt, s visszatért Macedoniába. 


21. Illyricumban L. Coelius római legatus volt a parancsnok. Addig 
nem mert elindulni, míg a király azon a vidéken tartózkodott, csak 


ennek eltávozása után tett kísérletet  Penestiában  Uscana 
visszafoglalására, de mikor a macedon helyőrség sok emberét megölve 
visszaverte, csapataival visszatért Lychnidusba. Innen néhány nap 
múlva egy eléggé erős csapattal elküldte Penestiába a fregellaei M. 
Trebelliust, hogy vegye át a túszokat azoktól a városoktól, amelyek 
hűségesen kitartottak a római barátság mellett, s utasította, hogy 
keresse fel a parthinusok területét is, akik szintén kötelezték magukat, 
hogy túszokat adnak. Trebellius mindkét néptől bonyodalom nélkül 
kapta meg a túszokat. A penestiai lovagokat Apolloniába, a 
parthinusokhoz tartozókat Dyrrhachiumba küldték el, amelyet a 
görögök akkoriban inkább Epidamnusnak neveztek. 


Ap. Claudius, mivel szerette volna feledtetni  Illyricumban 
elszenvedett szégyenletes vereségét, megpróbálta ostrom alá venni 
Epirusban a Phanote nevű erődítményt. A római seregen kívül 
mintegy hatezer főnyi chaoniai és thesprotiai segédcsapatot vitt 
magával, de minden erőlködése ellenére sem tudott semmit elérni, 
mert Cleuas, akit Perseus hagyott itt, erős helyőrségével megvédte a 
várat. 


Perseus is, aki Elimeához vonult, s ennek környékén megszemlélte 
seregét, az epirusiak hívására elindult Stratus ellen. Az Ambraciai-öböl 
felett, az Inachus folyó közelében fekvő Stratus volt akkoriban Aetolia 
legjobban megerősített városa. A király tízezer gyalogossal és - 
tekintettel a szűk és egyenetlen utakra - csekély számú, csupán 
háromszáz főnyi lovascsapattal indult el ide. Mikor a harmadik napon 
elérkezett a Citius-hegyhez, ezen a mély hó miatt alig tudott áthatolni, 


s megfelelő táborhelyet is csak nagy nehezen talált. 


Innen továbbindult, nem mintha az út vagy az időjárás elviselhető 
lett volna, de mert lehetetlen volt ott maradnia, s másnap sok, főleg a 
teherhordó állatokkal való roppant vesződség után a Győzelmes 
melléknevű Iuppiter szentélye mellett ütött tábort. Majd igen hosszú 
menetelés után az Aratthus folyó mellett állapodott meg, mert nem 
tudott átkelni a magas vízállás miatt. Mikor egy idő múlva elkészült a 
híd, átvezette csapatait, továbbvonult, s egy nap múlva elébe jött 
Archidamus, az aetoliaiak egyik vezetője, s felajánlotta Stratus 
átadását. 


22. Ezen a napon az aetoliai terület határán ütötte fel táborát, s 
innen vonult másnap Stratushoz. Itt az Inachus folyó közelében ütött 
tábort, s várta, hogy az aetoliaiak valamennyi kapun kitódulnak, hogy 
oltalmába ajánlják magukat. De látnia kellett, hogy a kapuk zárva 
vannak, s éppen azon az éjszakán, melyen ő megérkezett, beengedték 
a C. Popilius legatus vezetése alatt álló római helyőrséget. Ugyanis a 
város vezetői, akik az akkoriban a városban tartózkodó Archidamus 


befolyásának engedve behívták a királyt, nem voltak elég éberek, 
mikor Archidamus kivonult Perseus elé, s így az ellenpártnak alkalma 
nyílt, hogy Ambraciához odahívja Popiliust ezer gyalogossal együtt. S 
éppen a legjobbkor érkezett meg Dinarchus is, az aetoliai lovasság 
parancsnoka hatszáz gyalogossal és száz lovassal. Bár eléggé ismeretes 
volt, hogy azért jött Stratusba, mert Perseushoz akart csatlakozni, 
mégis a hadiszerencsével együtt az ő gondolkodása is megváltozott, s 
a rómaiakhoz pártolt, akik ellen ideérkezett. 


S Popilius sem mulasztotta el az olyannyira ingadozó emberek 
között a szükséges elővigyázatosságot. Azonnal átvette az ellenőrzést a 
kapuk kulcsai és a falakon álló őrségek felett. Eltávolította Dinarchust, 
az aetoliaiakat és az ifjú stratusi harcosokat azzal az ürüggyel, hogy a 
fellegvárat kell őrizniük. Perseus megpróbált tárgyalásokat kezdeni a 
város felső része felett emelkedő dombokról, de látva a védők 
elszántságát, s hogy még távolból is lövedékekkel akarják elriasztani, a 
várostól ötezer lépésnyire, a Petitaurus folyó túlsó partján állította fel 
táborát. 


Itt összehívta a haditanácsot. S noha Archidamus és az epirusi 
szökevények igyekeztek őt rábeszélni az ott maradásra, a macedon 
főembereknek az volt a véleményük, hogy ilyen kedvezőtlen 
évszakban nem szabad folytatniuk a harcot, hiszen, mivel egyáltalán 
nem gondoskodtak utánpótlásról, az ostromlók hamarabb szenvednek 
ínséget, mint az ostromoltak, különösen ha az ellenség téli tábora is 
ilyen közel van. Így a királyt aggodalom fogta el, és Aperantiába 
helyezte át táborát. Az aperantiaiak a királyt, mivel körükben 
Archidamus igen nagy tiszteletet és megbecsülést élvezett, egyhangú 
döntéssel befogadták, s maga Archidamus lett a nyolcszáz főnyi 
helyőrség parancsnoka. 


23. Noha a király, az állatok és emberek nem csekélyebb 
megpróbáltatása árán, mint idejövetkor, visszatért Macedoniába, 
Appius mégis arra a hírre, hogy Perseus Stratus felé menetel, feladta 
Phanote megostromlásának tervét. Cleuas fürge ifjaktól álló csapatával 
a hegyek majdnem járhatatlan nyúlványain át a nyomába eredt, s a 
nehézkesen mozgó hadmenetből mintegy ezer embert megölt, mintegy 
kétszázat pedig fogságba ejtett. Appius, miután átkelt a 
hegyszorosokon, néhány napot a Meleon nevű síkságon felütött 
állótáborában töltött. Közben Cleuas, egyesülve Philostratus hatszáz 
epirusiból álló csapatával, Antigonea területére vonult át. Miközben a 
macedonok kivonultak, hogy  zsákmányoljanak,  Philostratus 
csapatával egy rejtett helyen elbújva lesben állt. S mikor a fegyveresek 
Antigoneából kitörést intéztek az elszéledt zsákmányolók ellen, a 
menekülők üldözése közben szétszóródva hirtelen bejutottak az 
ellenség által megszállt völgybe. Itt körülbelül hatszázat levágtak, 


mintegy százat pedig foglyul ejtettek közülük, s miután küzdelmük 
mindenütt sikerrel járt, Appius állandó tábora közelében ütöttek 
tábort, hogy megakadályozzák a római seregnek szövetségeseik ellen 
intézett bármiféle támadását. 


Appius, miután hiába időzött el ezen a vidéken, elbocsátotta 
chaoniai, thesprotiai és egyéb epirusi csapatait, italiai katonáival 
visszavonult Illyricumba, embereit téli szállásra szétosztotta a 
szövetséges parthinus városokba, maga pedig visszatért Rómába, hogy 
áldozatot mutasson be. 


Perseus a penestae népből visszahívott ezer gyalogost és kétszáz 
lovast helyőrségül Cassandreába küldte. Követei Gentiustól a 
múltkorihoz hasonló válasszal tértek vissza, de azért ezután sem tett le 
szándékáról, hogy egyik követséget a másik után küldve megnyerje a 
királyt, mert tisztában volt vele, milyen fontos lenne számára Gentius 
támogatása, ám mégsem tudta rászánni magát, hogy ennek, a számára 
minden szempontból rendkívül fontos ügynek az érdekében anyagi 
áldozatot hozzon. 


NEGYVENNEGYEDIK KÖNYV 


1. A most elbeszélt téli események után beköszöntő tavasz kezdetén 
0. Marcius Philippus consul elindult Rómából, s ötezer katonával - 
ennyit akart átvinni a legiók kiegészítésére - megérkezett 
Brundisiumba. M. Popilius volt consul s több, hasonlóképpen nemes 
származású, előkelő ifjú katonai tribunusokként kísérték el a consult a 
macedoniai legiókhoz. Ugyanezekben a napokban érkezett meg 
Brundisiumba C. Marcius Figulus praetor, akit a hajóhad vezetésével 
bíztak meg. Egyszerre indultak el Italiából, másnap megérkeztek 
Corcyrába, a harmadikon pedig Actiumba, Acarnania kikötőjébe. 


Itt a consul Ambraciánál partra szállt, s szárazföldön folytatta útját 
Thessalia felé, míg a praetor a Leucas-hegyfok körülhajózása után 
befutott a Corinthusi-öbölbe, s Creusánál hagyva hajóit, maga is 
szárazföldön, Boeotia középső részén át haladva tette meg gyors 
menetben az egy napig tartó utat Chalcisba, a hajóhadhoz. 


A. Hostilius tábora ekkoriban Thessaliában Palaepharsalus mellett 
állott. Ő, ha nem is hajtott végre semmi emlékezetes haditettet, a 
katonákat — mindenesetre a teljes  féktelenség után ismét 
rákényszerítette a szilárd fegyelemre, a szövetségesekkel pedig 
lelkiismeretesen bánt, s minden jogtalanságtól megvédte őket. Utódja 
megérkezésének hírére gondosan megszemlélte az embereket, 
fegyvereket és lovakat, s teljesen felszerelt seregével a közeledő consul 
elé vonult. Első találkozásuk méltó volt saját maguk és a római nép 
méltóságához, s a sorra következő hadműveletek ügyében is teljes 
egyetértésre jutottak, ugyanis a proconsul ott maradt a seregnél. 


A consul néhány nap múlva gyűlésbe hívta katonáit. Beszédét 
Perseusnak testvére ellen elkövetett s atyja ellen tervezett 
gyilkosságával kezdte, majd felsorolta, hogyan kaparintotta meg bűnös 
módon a trónt, hogyan mérgezett és ölt meg embereket, hogyan tört 
gaz útonállók segítségével Eumenes életére, mennyi jogtalanságot 
követett el a római nép ellen, s miként fosztotta ki, a szerződést 
megszegve, a szövetséges városokat. 


"Hogy mindeme cselekedetei - mondta - kivétel nélkül mennyire 
gyűlöletesek az istenek előtt is, ezt  Perseus majd tettei 
következményeiből tapasztalja meg. Mert az istenek a jámborságot és 
a hűséget pártfogolják, amelyek révén a római nép ilyen magasra 
emelkedett." 


Ezután összevetette a római népnek immár az egész földkerekséget 
egybefogó hatalmát a  macedonok erejével, hadseregét ezek 
hadseregével, megkérdezve, hogyan volt képes szétzúzni Philippus és 
Antiochus sokkal nagyobb erejét a mostaninál nem nagyobb római 


haderő? 


2. Miután ilyenféle buzdító szavakkal feltüzelte katonái lelkesedését, 
a háború átfogó haditervéről kezdett tanácskozást. Itt megjelent 
Chalcisból, ahol átvette a hajóhadat, C. Marcius praetor is. Úgy 
döntöttek, nem vesztegetik az időt azzal, hogy továbbra is itt 
késlekednek  Thessaliában, hanem táborukat azonnal felszedve 
benyomulnak Macedoniába, a praetort pedig megbízzák, hogy 
ugyanebben az időben a hajóhaddal is intézzen támadást az ellenséges 
partvidék ellen. 


A praetor eltávozása után a consul megparancsolta katonáinak, hogy 
vigyenek magukkal egy hónapra elegendő élelmet, s tíz napra rá, hogy 
átvette a főparancsnokságot, útnak indult. Egynapos menetelés után 
összehívta az útikalauzokat, előadatta velük a haditanács előtt, 
melyikük melyik úton akarja továbbvezetni a sereget, majd elküldte 
őket, és feltette a tanácsnak a kérdést, hogy elsősorban melyik utat 
válassza. 


Egyesek úgy vélték, hogy a Pythousba, mások, hogy a Cambunii- 
hegységen át vezető út előnyösebb, amelyen az előző évben Hostilius 
consul vezette seregét, ismét mások az Ascuris-mocsár mellett elvezető 
utat ajánlották. Mivel még meglehetős távolságot ugyanazon az úton 
kellett megtenniük, a döntést ebben az ügyben akkorra halasztották, 
amikor majd az útelágazás mellett ütnek tábort. A consul seregével 
továbbnyomult előre Perrhaebiába, s Azorus és Doliche között ütötte 
fel állandó táborát, hogy ismét megtanácskozzák, melyik utat 
részesítsék előnyben. 


Perseus ezekben a napokban, mivel értesült az ellenség 
közeledéséről, de arról nem, hogy az melyik utat fogja választani, úgy 
döntött, hogy valamennyi szorosban őrségeket helyez el. A Cambunii- 
hegység gerincére - amelyet maguk a macedonok Volustanának 
neveznek - tízezer  könnyűfegyverzetű ifjú harcost küldött 
Asclepiodotus vezetésével, s parancsot adott Hippiasnak, hogy az 
Ascuris-mocsár felett levő erőd mellett, a Laphatus nevű helyen 
tizenkétezer katonával szállja meg a hegyszorost. Ő maga többi 
csapatával először a Dium mellett levő állandó táborban maradt. 
Ezután olyan tanácstalan volt, hogy szinte megzavarodottnak látszott; 
könnyűlovasaival Diumból a tengerparton hol Heracleumhoz, hol 
Philához nyargalt el, majd megállás nélkül visszatért Diumba. 


3. Közben a consul is eldöntötte, hogy abban a hegyszorosban 
nyomul tovább, ahol Ottolobus közelében a király hadvezérének 
tábora állott. Mindenesetre úgy határozott: négyezer fegyverest küld 
előre, hogy foglalják el az előnyös pontokat, s a csapat vezetői M. 


Claudius és a consul fia, O. Marcius lettek. Közvetlenül ezek 
nyomában haladt az egész római haderő. Az út egyébként annyira 
meredek, egyenetlen és omladékos volt, hogy az előreküldött 
könnyűfegyveresek nagy nehezen tizenötezer lépésnyi utat tettek meg, 
mikor két nap múlva tábort ütöttek. Az általuk megszállt helynek 
Dierus volt a neve. 


Másnap innen hétezer lépésnyi távolságra érve elfoglaltak egy 
dombot, nem messze az ellenség táborától, s futárt küldtek a 
consulhoz, hogy eljutottak az ellenségig, megszálltak egy biztos s 
minden szempontból megfelelő helyet, s a consul amilyen gyors 
menetben csak tud, jöjjön utánuk. A consult már aggodalom töltötte el 
részben az út nehézségei miatt, részben pedig azokért, akiket ilyen 
csekély számban küldött előre az ellenséges őrállások közé, mikor az 
Ascuris-mocsár mellett megérkezett hozzá a futár. 


Így aztán önbizalma megnövekedett, s összevonva valamennyi 
csapatát, az ottani terepen legalkalmasabbnak látszó helyen, egy 
általuk megszállt dombon ütött tábort. Innen nemcsak az ellenségnek 
ezer lépésnél valamivel távolabb fekvő tábora tárult a szemük elé, de 
az egész, Diumig és Philáig terjedő vidék s a tengerpart is, mert a 
rendkívül magas hegyoromról igen távolra nyílt kilátás. 


Ez a látvány felszította a katonák lelkesedését, miután ilyen közelről 
áttekinthették az egész hadszínteret, a király valamennyi csapatát és 
az ellenség földjét. Ezért aztán elszántan sürgették a consult, hogy 
tüstént vezesse seregüket az ellenséges tábor ellen, de mivel a kimerítő 
út elfárasztotta őket, egynapnyi pihenőt kaptak. S a consul a harmadik 
napon indult el, csapatai egy részét a tábor védelmére hátrahagyva, az 
ellenség ellen. 


4. Hippias, akit a király nemrégen küldött ide a hegyszoros 
védelmére, mikor megpillantotta a dombon álló római tábort, katonáit 
fellelkesítve a harcra, a consul közeledő hadmenete elé indult. A 
rómaiak is poggyászukat hátrahagyva nyomultak előre az ütközetre, 
ahogy az ellenség is az ütközet megkezdésére legalkalmasabb 
fegyvernemet, a könnyűfegyverzetűeket vonultatta fel. Így azután, 
alighogy egymás közelébe értek, kihajították dárdáikat. Mindkét 
oldalon kölcsönösen sok sebet ütöttek és kaptak a vakmerő 
összecsapásban, de mindkét részről kevesen estek el. 


Elszántságuk másnapra még növekedett, ekkor még nagyobb 
csapatokkal s még elkeseredettebben csaptak össze, s ütközetükkel 
eldönthették volna a háború sorsát, ha elég hely lett volna a 
csatasorok kibontakozására. De a vékony hegyéllé keskenyedő 
hegyháton még hármas hadsorok számára is alig volt elég tágas hely. 
Ezért, miközben csak néhányan küzdöttek, a többi, elsősorban a 


nehézfegyverzetűek, — csak állt, és nézte az ütközetet. A 
könnyűfegyverzetűek az egyenetlen hegyoldalon is képesek voltak 
előretörni, oldalról rátámadni a könnyűcsapatokra, s velük - akár 
kedvező volt a terep, akár kedvezőtlen - közelharcot kezdeni. Csak az 
éjszaka választotta szét a küzdőket, akik közül ezen a napon többen 
sebesültek meg, mint estek el. 


2 


A harmadik napon a római hadvezér nem tudta, mitévő legyen. Mert 
a puszta hegyháton sem maradhatott tovább, de vissza se vonulhatott 
szégyen, sőt veszély nélkül, ha hátrálás közben az ellenség a magasabb 
pontokról rátámad. Nem maradt számára más megoldás, mint hogy 
igyekezzék merész kezdeményezésének kedvező fordulatot adni, azzal 
a konok merészséggel, ami a siker fényében nemegyszer bölcsességnek 
szokott bizonyulni. Hiszen olyan volt a helyzet, hogy a consul, ha a 
régi macedon királyokhoz hasonló ellenféllel áll szemben, súlyos 
vereséget szenvedett volna. Mert noha a király, mikor Diumnál a 
tengerparton lovasaival portyázgatott, a tizenkétezer lépésnyi 
távolságból szinte a harcolók kiáltozását és zaját is hallotta, mégsem 
merte pihent csapatait az elfáradtak segítségére küldeni, és - ami pedig 
a legtöbbet számított volna - ő maga sem volt jelen a küzdelemben, 
míg a római vezér, hatvan évnél magasabb életkora és elnehezedett 
teste ellenére, fáradhatatlanul személyesen vállalt mindent, amit egy 
katonától a háború megkíván, s merész vállalkozásában példátlan 
hősiességgel tartott ki az utolsó percig. 


Popiliust hagyta hátra a hegygerinc biztosítására, s azzal a 
szándékkal, hogy áthatol az úttalan szakadékokon, embereket küldött 
előre, hogy tisztítsák meg az utat, s megparancsolta Attalusnak és 
Misagenesnek, hogy saját népükből való segédcsapataikkal fedezzék 
azokat, akik utat nyitnak a szakadékon át. S maga elé rendelve a 
lovasságot és a poggyászt, a legiókkal ő zárta be a hadmenetet. 


5. Elmondhatatlan, milyen fáradsággal ereszkedett le, s hogy közben 
mennyi poggyász és jószág veszett oda. Alig haladtak négyezer lépést, 
s már nem volt hevesebb vágyuk, mint hogy - ha lehetséges - 
visszatérjenek azon az úton, amelyen jöttek. A menetben az elefántok 
szinte akkora zűrzavart keltettek, mint valami ellenséges támadás. 
Ugyanis ha járhatatlan helyre érkeztek, ledobták hajtójukat, s 
iszonyatos trombitálásukkal nagy rémületet okoztak, elsősorban a 
lovak között, amíg csak rá nem jöttek, hogyan lehet őket átvezetni. 


Megnézték, milyen hosszú a lejtő, s alsó részén két erős cölöpöt 
vertek be a földbe, kissé nagyobb távolságban egymástól, mint 
amilyen széles az elefánt. Az ezekre keresztben ráfektetett gerendához 
harminc láb hosszú gerendákat erősítettek, hogy hidat alkossanak, s 
ezeket földdel hintették be. Lentebb, kis távolságban, egy másik 


hasonló hidat készítettek, majd egy harmadikat, és egymás után még 
többet, ahol a sziklák lejtősek voltak. Az elefánt a szilárd talajról 
rálépett a hídra, de mielőtt a végére ért volna, a gerendákat elvágták, 
a híd összeomlott, arra kényszerítve az állatot, hogy igyekezzék 
óvatosan lecsúszni a másik híd elejéig. Egyes elefántok lábon állva, 
mások hátsó részükre támaszkodva próbáltak leereszkedni. S mikor 
elértek a második híd sík felületére, ennek alsó része hasonlóképpen 
összeomlott, megint tovább kényszerítve őket, amíg csak le nem 
jutottak az egyenletesebb talajú völgybe. 


A rómaiak ezen a napon alig több mint hétezer lépést jutottak 
előbbre. Az út egészen kis részét tették meg két lábon. Többnyire úgy 
haladtak, hogy a legkülönbözőbb nehézségekkel küzdve, fegyvereikkel 
és poggyászukkal együtt megpróbáltak lefelé hengergőzni. Ezért még 
maga a vezető sem tagadta, aki ezt az utat ajánlotta, hogy egyetlen kis 
csapat végezni tudna az egész sereggel. Éjszaka értek le egy kisebb 
fennsíkra, s még arra se szántak időt, hogy körülnézzenek, nem rejt-e 
veszélyt ez a teljesen körülzárt terület, hiszen végül váratlanul olyan 
helyre jutottak, ahol szilárdan megvethették a lábukat. 


Még másnap is arra kényszerültek, hogy ebben az olyannyira szűk 
völgyben várják meg Popiliust s a vele hátrahagyott csapatokat, 
akiket, noha az ellenség sehol sem mutatkozott, maga a terep gyötört 
meg az ellenség helyett. Harmadik napon az egyesült sereg egy 
hegyszakadékon vonult át, amelyet az ott lakók Callipeucénak 
neveznek. Innen a negyedik napon, hasonló úttalan terepen, de a 
megszokás következtében már több tapasztalattal, s biztosabb 
reményeket táplálva, mivel sehol se mutatkozott ellenség és már 
közeledtek a tengerhez, leérkeztek a síkságra, s Heracleum és 
Libethrum között ütötték fel táborukat, amely nagyrészt dombos 
területen állt. Ebben a gyalogosok tartózkodtak, s árokkal vették körül 
azt a területet is, ahol a lovasság állapodott meg. 


6. Perseus király, mint mondják, éppen a fürdőben volt, amikor 
jelentették, hogy itt van az ellenség. E hírre rémülten kiugrott a 
kádból, s azt kiáltozva, hogy csata nélkül győzték le, kirohant. Ezután, 
míg félelmében a legkülönbözőbb elhatározások és parancsok között 
ingadozott, odahívatta két barátját. Az egyiket Pellába küldte, hogy a 
Phacusban elhelyezett pénzt dobassa a tengerbe, a másikat 
Thessalonicába, hogy  gyújtassa fel a hajóépítő műhelyeket. 
Asclepiodotust és  Hippiast  katonáikkal együtt visszarendelte 
őrhelyükről, s így minden utat megnyitott az ellenség támadása előtt. 
Ő maga elvitetett Diumból minden aranyozott szobrot, nehogy az 
ellenség zsákmánya legyen, s arra kényszerítette az ott lakókat, hogy 
költözzenek át Pydnába. S így a consulnak azt a rendkívül 
elhamarkodott tervét, hogy addig nyomul előre, ahonnan nem tud 


visszatérni, ha az ellenség nem akarja, jól átgondolt merészséggé 
változtatta. 


Hiszen a rómaiak csak két hegyszakadékon át vonulhattak vissza, az 
egyiken  Tempén át  Thessaliába, a másikon Dium mellett 
Macedoniába, s mindkettőt a király őrségei tartották megszállva. Így 
hát a király, ha rettenthetetlenül védve saját birodalmát tíz napig 
ellenállt volna, a közeledő veszélyről kezdetben alkotott megtévesztő 
látszat ellenére, a rómaiak nem lettek volna képesek Tempén keresztül 
Thessaliába visszavonulni, s utánpótlásuk számára sem találtak volna 
ebben az irányban szabad utat. Hiszen Tempe hegyszorosain még 
akkor is nehéz átkelni, ha az utat nem veszélyezteti a háború. Mert az 
ötezer lépésnyi hosszú utat, amelyen egyetlen megterhelt jószág is alig 
fér el, kétoldalt olyan meredek sziklafalak határolják, hogy szédülés és 
megrendülés nélkül igen nehéz lenézni a mélységbe. S a félelem 
érzését még növeli a szakadék mélyén elfolyó Peneus morajlása és 
távolsága is. 


Ennek a már természettől fogva is oly veszedelmes helynek szállták 
meg négy különböző pontját a királyi őrségek. Az elsőt közvetlenül a 
bejáratnál, Gonnus mellett, a másodikat a bevehetetlen erődnél, 
Condylusnál, a harmadikat a Charaxnak nevezett Laphatus környékén, 
a negyediket pedig közvetlenül az úton, a szoros középső, 
legkeskenyebb részén helyezték el, amelyet akár tíz katonával is 
könnyen meg lehetett védeni. 


A rómaiak, ha a Tempe völgyében egyszerre vágják el utánpótlásuk 
és saját visszavonulásuk útját, kénytelenek lettek volna visszatérni a 
hegyekbe, amelyekből leereszkedtek. S ha ezt titokban, az ellenséget 
kijátszva meg is tudták tenni, most, a hegyi magaslatokat megszálló 
ellenség szeme előtt már képtelenek lettek volna rá, s a már kiállott 
nehézségek emléke is megfosztotta volna őket minden reményüktől. 


Nem volt számukra más megoldás - ha már belevágtak ebbe a 
meggondolatlan vállalkozásba -, mint hogy Macedonián át Dium 
irányában az ellenséges csapatok között igyekezzenek kijutni. S ez 
önmagában is roppant feladat lett volna, ha az istenek nem fosztják 
meg a királyt józan eszétől. Hiszen itt az Olympus hegység lába és a 
tenger között alig ezerlépésnyi széles térség található, s ennek egyik 
felét a Baphyrus folyó szélesen kiterjeszkedő torkolata, a síkság másik 
részét pedig luppiter szentélye és a város foglalja el, s így a 
megmaradt keskeny sávot egy kisebb árokkal és sánccal is el lehetett 
volna zárni; s annyi kő és az erdőkben annyi fa állt rendelkezésre, 
hogy akár falat is húzhattak és tornyokat is emelhettek volna. De e 
lehetőségekből semmit se vett figyelembe a király, akinek lelke a 
váratlan rémület következtében vakká vált. Visszavonva őrségeit 
valamennyi helyről, megnyitotta az utat az ellenség előtt, s 


visszamenekült Pydnába. 


7. A consul, úgy vélve, hogy biztonságának és reményeinek legfőbb 
záloga az ellenség ostobasága és tétlensége, futárt küldött vissza 
Larisába Sp. Lucretiushoz, hogy foglalja el az erődöket, amelyeket az 
ellenség a Tempe völgyében kiürített, s előreküldte Popiliust, hogy 
kutassa fel Dium környékén az átjutási lehetőségeket. S mikor értesült, 
hogy minden irányban minden út szabad, kétnapi menetelés után 
megérkezett Diumhoz, s parancsot adott, hogy a tábort közvetlenül a 
templom mellett állítsák fel, nehogy a szent hely ellen valami 
szentségtörést kövessenek el. 


Mikor személyesen végigjárta a várost, amely nem volt ugyan nagy, 
de ékessé tette a középületek és szobrok tömege, s rendkívül meg volt 


erősítve, alig tudta elhinni, hogy semmi csel nem lappang amögött, 
hogy annyi értéket indokolatlanul otthagytak. 


Egy napot töltött el itt, hogy a környéken mindent felderítsen, majd 
felkerekedett, s abban a biztos reményben, hogy Pieriában elegendő 
gabonát talál, aznap a Mitys nevű folyóig nyomult előre. Másnap 
továbbhaladva, lakói önkéntes megadása révén elfoglalta Agassae 
városát, s hogy a többi macedon jóindulatát megnyerje, megelégedett 
a túszokkal, s megígérte, hogy helyőrség nélkül hagyja ott számukra a 
várost, s adófizetésre sem kötelezve, saját törvényeik szerint élhetnek. 
Innen egynapi járóföldre, az Ascordus folyó mellett ütött tábort. De 
látva, hogy minél jobban eltávolodik Thessaliától, annál nagyobb 
hiányt szenved mindenben, visszatért Diumba, s ezzel mindenki előtt 
kétségtelenül nyilvánvalóvá vált, mit kellett volna elviselniük, ha 
elhagyják Thessaliát, hiszen ennyi veszélyt jelentett számára, ha ettől 
kissé messzebbre távozik. 


Perseus, miután összegyűjtötte valamennyi csapatát és vezérét, 
rátámadt az őrségek parancsnokaira, először is Asclepiodotusra és 
Hippiasra, s kijelentette, hogy ezek szolgáltatták ki Macedonia kulcsait 
a rómaiaknak, noha ezzel a váddal senkit se lehetett jogosabban 
illetni, mint őt magát. 


A consul, mikor meglátta a nyílt tengeren a hajóhadat, reménykedni 
kezdett, hogy a hajók élelmiszert hoznak - ugyanis olyan kevés 
gabonájuk volt, hogy már-már szinte éheztek -, de az öbölbe 
megérkező hajósoktól értesült, hogy a teherhajókat Magnesiában 
hagyták. Miközben habozott, hogy mitévő legyen - mert akkora 
küzdelmet kellett vívnia a közvetlenül a körülményekből adódó 
nehézségekkel, noha az ellenség a legcsekélyebb kísérletet sem tette, 
hogy nehezítse helyzetüket -, éppen a legjobbkor érkezett meg Sp. 
Lucretius levele, hogy elfoglalta a Tempe felett és Phila körül található 
valamennyi erődöt, s ezekben nagy mennyiségű gabonát s egyéb 


felhasználható készleteket talált. 


8. A consul e hírnek rendkívül megörvendve Diumból Philához 
vonult, részben, hogy a helyőrséget megerősítse, részben, hogy 
szétossza katonái között a gabonát, amelynek szállítása késedelmesen 
folyt. Ezt a menetelését azonban igen kedvezőtlenül ítélték meg. 
Ugyanis egyesek úgy vélték, hogy félelmében meghátrált az ellenség 
elől, mert ha Pieriában marad, vállalnia kellett volna az ütközetet; 
mások szerint nem volt tisztában azzal, hogy a háborúban a véletlen 
naponta milyen meglepetésekkel szolgál, s noha a körülmények ezt 
maguktól kínálták, ő elszalasztotta a soha többé vissza nem térő 
alkalmat. Mert mikor feladta Diumot, arra késztette az ellenséget, 
hogy végre belássa, vissza kell szereznie azt, amit előzőleg saját 


hibájából elvesztett. 


Ugyanis a király a consul elvonulásának hírére visszatért Diumba, 
helyreállíttatta a rómaiaktól feldúlt és elpusztított várost, kiigazíttatta 
a falak megrongált oromzatát, minden oldalon megerősíttette a 
falakat, azután pedig a várostól ötezer lépésnyire, az Elpeus folyó 
mellett ütötte fel táborát, hogy magát a folyót is, amelyen igen 


nehezen lehetett átkelni, védőműként használja fel. 


Ez a folyó az Olympus hegység egyik szakadékából ered, nyáron 
nagyon sekély, de télen az esőktől megdagad, s a sziklák felett 
hatalmas forgatagokat, s a kimosott földet a tenger felé sodorva igen 
mély örvényeket alkot, s medrét annyira kivájja, hogy mindkét 
oldalon meredek partok szegélyezik. Perseus, abban a reményben, 
hogy ez a folyó megállítja az ellenséget az előnyomulásban, 
elhatározta, hogy itt tölti el a nyárból még hátralevő időt. 


Közben a consul Popiliust Philától kétezer fegyveressel elküldte 
Heracleumhoz. Ez Philától mintegy ötezer lépésnyi távolságban, Dium 
és Tempe között középen, egy, a folyó fölé magasodó sziklatetőn 
helyezkedik el. 


9. Popilius, mielőtt katonáit elindította volna a falak ellen, követeket 
küldött, hogy beszéljék rá a legfőbb elöljárókat és a polgárság 
vezetőit: igyekezzenek a római nép fegyveres ereje helyett inkább a 
hűségét és jóindulatát megtapasztalni. De ez a tanácsa teljesen 
hatástalan maradt, hiszen az Elpeustól ide fénylettek a királyi tábor 
őrtüzei. Így azután fegyverek, ostromművek és  ostromgépek 
segítségével egyszerre indult meg az ostrom a szárazföld és a tenger 
felől, mert a hajóhad is ott horgonyzott a part mellett. 


Néhány római ifjú pedig, hadicélra alkalmazva a circusban szokásos 
egyik mutatványt, elfoglalta a védőfal legalacsonyabb részét. Abban az 
időben ugyanis, amikor még nem lett általános az a mai túlzás, hogy a 


circust valamennyi országból összeszedett vadállatokkal töltik meg, az 
volt a szokás, hogy a legkülönfélébb látványosságokat vonultatták fel, 
hiszen ha egy versenyt rendeztek négyfogatúakkal, egyet pedig egyik 
lóról a másikra szökdelő lovasokkal, a két szám együtt alig tartott egy 
óra hosszat. 


Többek között mintegy hatvan, s olykor, fényesebb játékok 
alkalmával pedig még nagyobb számú fegyveres ifjút léptettek fel. 
Fellépésüket részben a sereg gyakorlatozásának utánzása, részben a 
katonai magatartáshoz már nem is illő könnyedség jellemezte, s a 
fegyvert inkább a viaskodó gladiátorok módjára kezelték. A felvonulás 
közben bemutatott egyéb alakzatok után végül négyszöget formáltak, 
szorosan összezárkózva fejük fölé emelték pajzsaikat, s ezekből, 
miközben az első sor egyenesen állt, a második kissé, a harmadik és 
negyedik még jobban meghajolt, a leghátul állók pedig még térdre is 
ereszkedtek, lejtős háztetőhöz hasonló ostromfedelet formáltak. 


Ezután egymástól mintegy ötvenlépésnyi távolságban két fegyveres 
rontott elő, s kölcsönös fenyegetőzés közben a szorosan összezárt 
pajzsokon a tető alsó szélétől felszaladtak a felső pereméig, s 
előharcosok módjára hol a legszélén, hol pedig középen csaptak össze, 
éppen úgy szökdelve, mintha szilárd talajon állnának. 


Ehhez hasonló ostromfedél nyomult a fal legalacsonyabb részéhez. S 
mikor a rajta álló katonák a fal közelébe jutottak, éppen olyan 
magasan voltak, mint a fal védői, s miután ezeket elűzték, két 
manipulus katonái behatoltak a városba. Csak annyi volt a különbség, 
hogy az elöl és oldalt legszélen állók pajzsukat nem a fejük fölé 
emelték, nehogy testük védtelenné váljék, hanem harcolók módján 
maguk elé tartották. Így azután őket magukat sem sebesítették meg 
előnyomulás közben a falról rájuk zúdított lövedékek, s azok is, 
amiket az ostromtetőre lőttek ki, anélkül, hogy kárt tettek volna, a 

síkos tetőről, akárcsak a zápor, lecsúsztak a földre. 


A consul Heracleum elfoglalása után táborát ide telepítette át, 
mintha innen Diumig, sőt, ha a királyt onnan elűzte, egészen Pieriáig 
akarna előrenyomulni. De már a téli előkészületek foglalkoztatták, 
parancsot adott, hogy javítsák meg az utánpótlás szállítására a 
Thessaliából ide vezető utakat, keressenek megfelelő helyet a 
raktáraknak, s húzzanak fel épületeket, ahová az élelmiszert szállítók 
betérhetnek. 


10. Perseus, aki a lelkét megbénító félelem után végre magára talált, 
azt kívánta, bárcsak ne hajtották volna végre parancsait, mikor 
rettegésében elrendelte, hogy Pellában levő kincseit dobják a 
tengerbe, Thessaliában pedig gyújtsák fel a hajóépítő műhelyeket. 
Andronicus, akit Thessalonicába küldött, húzta az időt, hogy 


lehetőséget hagyjon a királynak - amint ez valóban így is történt - 
szándéka megváltoztatására. Nicias kevésbé óvatosan járt el, Pellában 
bedobáltatta a tengerbe a Phacusban őrzött pénz egy részét, de mint 
kiderült, helyrehozható dolgot követett el, mert búvárok segítségével 
majdnem az egész pénzt felhozták. A király annyira szégyellte magát 
megrettenése miatt, hogy parancsot adott, öljék meg titokban a 
búvárokat, majd utánuk Andronicust és Niciast is, hogy senki se 
maradjon életben, aki tudott esztelenül kiadott parancsairól. 


Közben C. Marcius hajórajával Heracleumtól Thessalonicához 
vitorlázott, s partra téve katonáit, területét több ponton széltében 
végigpusztította, a városból előrohanó ellenséget pedig néhány 
szerencsés összecsapásban megrémítette, és visszakergette a falak 
mögé. Majd magát a várost is rettegésbe ejtette, de ekkor a védők több 
ponton mindenféle hajítógépeket állítva fel, a gépek segítségével 
kihajított kövekkel nemcsak a falak körül szétszóródott, vigyázatlan 
katonákat, de még a hajókon tartózkodókat is eltalálták. Ezért a 
rómaiak visszarendelték a katonákat a hajókra, s feladva Thessalonica 
ostromát, innen Aeniához hajóztak. 


Ez a város tizenötezer lépésnyi távolságban fekszik, szemben 
Pydnával, termékeny területen. Miután a környéket végigpusztították, 
a part vonalát követve megérkeztek Antigoneához. Itt partra szálltak, 
széltében végigdúlták a földeket, és jelentős zsákmánnyal indultak 
vissza a hajókhoz. Mikor azután elszéledtek, megtámadták őket a 
macedonok - gyalogosok és lovasok vegyesen -, üldözőbe vették s 
szétszórták a tenger felé menekülőket, közülük mintegy ötszázat 
megöltek, s ugyanennyit fogságba ejtettek. 


A rómaiakat, mivel nem tudtak visszatérni hajóikhoz, valóban a 
végső szükség késztette harcra; az a belátás, hogy másképp nem 
menekülhetnek meg, s hogy szégyenteljes helyzetbe kerültek. 
Újrakezdték a parton a küzdelmet, amelyben a hajókon levők is 
segítettek. Itt mintegy kétszáz macedont öltek meg, s ugyanennyit 
ejtettek fogságba. 


A hajóraj Antigoneától Pallene vidéke felé hajózott, ahol partra 
szálltak, hogy zsákmányt szerezzenek. Ez a föld Cassandrea 
területéhez tartozik, s legtermékenyebb része az egész partvidéknek, 
amely mellett elhajóztak. Itt találkoztak Eumenes királlyal, aki húsz 
fedélzettel ellátott hajóval indult el Elaeából, továbbá öt befedett 
hajóval, amit Prusias király küldött. 


11. Most, hajóraja megerősödésével, a praetor elszántsága még 
nagyobb lett, hogy megostromolja Cassandreát. Ezt a várost Cassander 
király alapította, közvetlenül azon a földszoroson, amely összeköti 
Pallene területét Macedonia többi részével, s amelyet egyik oldalról a 


Toronei-, a másikról a Macedon-tenger határol. A földnyelv ugyanis, 
amelyen fekszik, éppen olyan mélyen nyúlik be a tengerbe, mint a 
nagyságáról híres Athos-hegység. Szemben Magnesia vidékével két, 
nem egyformán magas előhegysége van, a nagyobbik neve Posideum, 
a kisebbiké Canastraeum. 


A rómaiak csapatokra oszolva kezdték meg az ostromot. A római 
vezér a Clitae nevű negyednél a Macedon-tengertől a Toronei-tengerig 
húzódó ostromművet építtetett, s közben ágas fákat helyezett el, hogy 
az utat elzárja. A másik oldalon, a csatorna felől Eumenes vezette az 
ostromot. 


A rómaiaknak legtöbb munkát annak az ároknak a betemetése 
okozta, amelyet nemrég védelmi céllal Perseus ásatott. Mikor a 
praetor megkérdezte, mivel sehol se látott homokrakást, hogy hova 
lett az árokból kiásott föld, boltíveket mutattak neki, amelyek nem 
érték el a régi fal vastagságát, hanem egyetlen réteg téglából épültek. 
Így azt vette tervbe, hogy a falat átfúrva nyit utat a városba. S úgy 
vélte, ezt titokban oly módon hajthatja végre, ha létrák segítségével a 
másik oldalon a falak ellen támad, s ott zűrzavart keltve arra készteti a 
város védőit, hogy annak a helynek a biztosítására siessenek. 


Cassandrea védelmében a nem megvetendő számú fiatal polgáron 
kívül két harcias nép katonái is részt vettek, akiket Pleuratus küldött 
ide: nyolcszázan az agrianus és kétezren az illyriai penestae törzsből. 
A rómaiak, miközben teljes erővel ostromolták az általuk védett 
falakat, nagyon rövid idő alatt átfúrták a boltívek téglafalát, utat 
nyitottak a városba, amelyet, ha a fegyveresek is ott vannak, hogy 
behatoljanak, azonnal elfoglalhattak volna. A katonák, mikor közölték 
velük, hogy a falat áttörték, lelkes kiáltozásban törtek ki, készen rá, 
hogy egyik részük itt, a másik ott betör a városba. 


12. Az ellenség először meghökkent, hogy mit jelent ez a váratlan 
kiáltozás. De mikor a helyőrség parancsnokai, Pytho és Philippus 
értesültek, hogy út nyílt a városba, úgy vélve, hogy ennek a munkának 
az a fél látja hasznát, amelyik megelőzi a másikat a támadásban, egy 
erős agrianes és illyr csapattal kirontottak a városból, s a rómaiakat, 
akik különböző helyeken gyülekeztek, s megkapták a parancsot, hogy 
törjenek be a városba, megfutamították, követték seregüket az árokig, 
s belekergették őket, úgy, hogy azt megtöltötték a belezuhanó testek. 
Itt mintegy hatszáz rómait öltek meg, s azok közül, akiken a fal és 
árok között rajtaütöttek, majdnem mindenkit megsebesítettek. 


A praetornak, saját próbálkozása következtében elszenvedett 
kudarca után, nem nagyon volt kedve újabb vállalkozások 
tervezéséhez. De a tenger és a szárazföld felől egyszerre támadó 
Eumenes sem ért el semmi érdemleges eredményt. Ezért mindketten 

elhatározták: megerősítik az őrségeket, nehogy Macedoniából erősítést 
küldhessenek a városba, s mivel a nyílt támadással nem értek el sikert, 
ostromművek segítségével folytatják a falak ostromát. Miközben ezek 
előkészítésén dolgoztak, tíz királyi naszád érkezett Thessalonicából, 
fedélzetén válogatott gallus segédcsapatokkal, s látva, hogy a római 
hajóraj a nyílt tengeren horgonyoz, az éjszaka sötétjében egy sorban, a 
lehető legközelebb haladva a tengerparthoz, bejutottak a városba. Az 
új védősereg megérkezésének a híre a rómaiakat és a királyt egyaránt 
arra késztette, hogy hagyják abba az ostromot. 


A hegyfok körülhajózása után hajórajukkal Torone mellett kötöttek 
ki. Ezt a várost is ostrom alá akarták venni, de mikor meggyőződtek 
róla, hogy milyen erős helyőrség védelmezi, szándékukat feladva 
továbbindultak Demetrias felé. A város közelébe érve látták, hogy a 
falak zsúfolva vannak fegyveresekkel, ezért továbbvitorláztak, s 
Iolcusnál kötöttek ki, azzal a szándékkal, hogy környékének 
végigpusztítása után Demetrias ellen is innen indulnak támadásra. 


13. Közben a consul, hogy ne csupán tétlenül időzzék az ellenséges 
területen, elküldte ötszáz katonával M. Popiliust, hogy ostromolja meg 
Meliboea városát. Ez az Ossa-hegység lábánál fekszik, a Thessalia felé 
néző oldalon, megfelelő magasságban ahhoz, hogy onnan Demetriast 
fenyegetni lehessen. 


Az ellenség megjelenése kezdetben félelemmel töltötte el a 
lakosságot, de miután felocsúdtak a váratlan rémületből, fegyvert 
ragadva gyorsan szétszéledtek a kapukhoz és a falakra, oda, ahol 
támadásra lehetett számítani, azonnal megsemmisítve az ellenség 
reményeit, hogy a várost az első rohammal elfoglalhatja. Ezért a 
támadók megkezdték a város körülzárását, és hozzáfogtak az 
ostromművek építéséhez. 


Perseus arra a hírre, hogy a consul seregével Meliboeát ostromolja, 
hajóhada pedig ugyanakkor Iolcusnál várakozik, hogy onnan induljon 
Demetrias megtámadására, hatezer válogatott katonával Meliboeához 
küldte egyik hadvezérét, egy bizonyos Euphranort. Megparancsolta 
neki, hogy ha a rómaiakat elűzte Meliboea alól, titokban menjen 
Demetriashoz, még mielőtt a rómaiak Iolcustól a városhoz tudnának 
vonulni. S mikor Euphranor váratlanul megjelent a magaslatokon, az 
ostromlókon akkora rémület vett erőt, hogy otthagyták és 
felgyújtották az ostromműveket. Így eltávoztak Meliboea alól. 


Euphranor, miután az egyik városnál megszüntette az ostromzárat, 
tüstént Demetriashoz vonult. Éjszaka hatolt be a falakon, s olyan 
bizalmat keltett a lakókban, hogy ezek meg voltak győződve, nemcsak 
falaikat tudja megvédeni, de földjeiket is képes lesz megóvni a 
pusztulástól. Kitöréseket intéztek a szétszórtan zsákmányolók ellen, és 


sok ellenséges katonát megsebesítettek. 


De a praetor és a király mégis körüljárták a falakat, s szemügyre 
vették a város fekvését, hátha valahol megpróbálhatnák a támadást 
ostromművek vagy roham segítségével. Állítólag a krétai Cydas 
tárgyalásokat folytatott Antimachussal, Demetrias helyőrségének 
parancsnokával az Eumenes és Perseus között kötendő barátsági 
szerződés feltételeiről. Mindenesetre a sereg elvonult Demetrias alól. 
Eumenes elhajózott a consulhoz, szerencsét kívánt neki Macedoniába 
való sikeres megérkezése alkalmából, majd visszatért királyságába, 
Pergamumba. 


Marcius Figulus praetor a hajóhad egy részét téli pihenőre 
Sciathusba küldte, a többi hajóval pedig elindult az euboeai Oreus 
felé, mert ezt a várost tartotta a legalkalmasabbnak arra, hogy innen 
továbbítsák az utánpótlást a Macedoniában és Thessaliában tartózkodó 
hadsereg számára. 

A történetírók Eumenes királyról rendkívül eltérő módon 
nyilatkoznak. Ha Valerius Antiasnak akarunk hitelt adni, ő azt írja, 
hogy Eumenes sem a praetort nem segítette hajóhadával, noha az őt 
leveleiben erre gyakran felszólította, sem a consullal nem volt jó 
viszonyban, mikor elutazott Asiába. Ugyanis megneheztelt rá, mert az 
nem engedte meg, hogy a római táborban üsse fel sátrát. Sőt Eumenest 
még arra sem lehetett rávenni, hogy otthagyja a vele érkezett gallus 
lovasokat. Viszont - mondja Valerius - fivére, Attalus nemcsak hogy ott 
maradt a consul mellett, de őszinte és rendületlen hűséget is 
tanúsított, s kiváló szolgálatokat tett ebben a háborúban. 


14. Mialatt Macedoniában folyt a háború, követek érkeztek Rómába 
az Alpokon túlról, az egyik gallus fejedelemtől - tudjuk, hogy ennek a 
neve Balanus volt, de arról nincs tudósítás, hogy melyik törzshöz 
tartozott -, és támogatásukat ajánlották fel a macedon háborúban. A 
senatus köszönetét fejezte ki, és ajándékokat küldött neki, egy két font 
súlyú arany nyakláncot, négy font súlyú arany áldozócsészéket, egy 
díszesen felszerszámozott lovat lovassági fegyverekkel együtt. 


A gallusok után érkeztek meg a pamphyliai követek, akik a Curiában 
egy húszezer Philippus-aranyból készült koszorút adtak át, s kérésükre 
engedélyt kaptak, hogy ezt ajándékként elhelyezzék a Legjobb és 
Leghatalmasabb Iuppiter szentélyében, s hogy a Capitoliumon 
áldozatot mutassanak be. S mikor kifejezték óhajukat, hogy szeretnék 
megújítani a barátsági szerződést, jóindulatúan válaszoltak nekik, s a 
senatus mindegyiküknek kétezer réz ast küldött ajándékba. 

Ezután meghallgatták Prusias király követeit, majd a kevéssel 

később érkezett rhodusiakat; ezek ugyanarról a dologról nagyon 


eltérően nyilatkoztak. Mindkét követség azt javasolta, hogy állítsák 
helyre a békét Perseus királlyal. Prusias üzenete inkább kérés volt, 
mint követelés; kijelentette, hogy mindeddig a rómaiak oldalán állt, s 
ott fog állni, amíg csak tart a háború. Azonban mikor követek érkeztek 
hozzá Perseustól a rómaiak ellen folytatott háború befejezése ügyében, 
ő megígérte, hogy közbenjár ennek érdekében a senatus előtt. Ezért 
kéri, ha rá tudnák szánni magukat, hogy haragjukat elfelejtsék, a béke 
helyreállítása közben vegyék igénybe az ő szolgálatait is. Ezt adták elő 
a király követei. 


A rhodusiak kérkedve sorolták fel a római népnek tett szolgálataikat, 
s elsősorban az Antiochus király felett aratott győzelmet szinte teljes 
egészében maguknak tulajdonították, s hozzátették, hogy barátságuk 
Perseus királlyal abban az időben kezdődött, mikor a macedonok és 
rómaiak között béke volt. Ez a barátság akaratuk ellenére szakadt meg 
- hiszen a király semmi vétket nem követett el velük szemben -, mivel 
a rómaiaknak úgy tetszett, hogy őket is bevonják háborús 
szövetségükbe. Már harmadik éve érzik ennek a háborúnak sokféle 
hátrányát, mivel a szállítás a tengeren megszűnt. Szigetük pedig 
szegény, s csak úgy lehet rajta lakni, ha a tengeren át szállítmányokat 
kapnak. 


Mivel helyzetük már tűrhetetlenné vált, Perseus királyhoz is 
követeket küldtek Macedoniába, hogy közöljék vele: a rhodusiak 
szeretnék, ha békét kötne a rómaiakkal, s ők ugyanilyen üzenettel 
követeket küldenek Rómába is. A rhodusiak mérlegelni fogják, milyen 
intézkedéseket tegyenek az ellen a fél ellen, amelyik felelős azért, 
hogy nem lehet befejezni a háborút. 


Meggyőződésem, hogy ezeket a szavakat még ma sem lehet 
méltatlankodás nélkül olvasni vagy hallani. Ebből is következtetni 
lehet arra, mekkora felháborodás fogta el az atyákat mindezek 
hallatára. 


15. Claudius azt írja, hogy semmiféle választ nem kaptak, csupán a 
senatus határozatát olvasták fel előttük, amelyben a római nép 
szabadnak nyilvánítja a cariaiakat és lyciaiakat, s elrendeli, hogy erről 
mindkét népet haladéktalanul levél útján értesíteni kell, s hogy a 
követség vezetője, akinek gőgös szavait a Curia csak az imént hallgatta 
végig, e határozat hallatára összeesett. 


Más tudósítások szerint a következő választ kapták: a római nép már 
ennek a háborúnak a kezdetén megbízható értesítéseket kapott arról, 
hogy a rhodusiak Perseus királlyal titkos terveket szőnek a római 
állam ellen, s ezt, ha eddig netán kételkedtek volna benne, a követnek 
röviddel ezelőtt elhangzott szavai teljesen bizonyossá tették; az 
álnokság, még ha kezdetben óvatosabb is, végül rendszerint magától 


lelepleződik. A rhodusiak most az egész világon a döntőbíró szerepét 
óhajtanák játszani a háború és béke ügyében, hogy a rómaiak majd az 
ő intésükre vegyék fel vagy tegyék le a fegyvert. S nem úgy lesz-e 
ezentúl, hogy a békekötésekhez már nem az isteneket, hanem a 
rhodusiakat fogják tanúnak hívni? S ha a rómaiak nem 
engedelmeskednek nekik, és seregüket nem szállítják el Macedoniából, 
ők majd megfontolják, hogy milyen lépéseket tegyenek? Hogy a 
rhodusiaknak mi megfontolnivalójuk van, azt ők tudják. De Perseus 
legyőzése után, ami remélhetőleg hamarosan megtörténik, bizonyára a 
római nép is gondoskodni fog róla, hogy minden nép megkapja azt a 
jutalmat, amit az ebben a háborúban tett szolgálatai alapján 
megérdemel. 


Mindamellett a követeknek egyenként kétezer réz ast küldtek, amit 
azonban ezek nem fogadtak el. 


16. Ezután felolvasták O. Marcius consul levelét, amelyben közölte, 
hogyan hatolt be a hegységen átkelve Macedoniába; hogy ott 
különböző vidékekről elég élelmet gyűjtött össze a télre, s az 
epirusiaktól is húszezer mérő búzát és tízezer mérő árpát vett át, azzal 
a feltétellel, hogy az ezért járó pénzt követeiknek majd Rómában 
fogják kifizetni. A katonáknak Rómából kell ruházatot küldeni, s 
szüksége van kétszáz, elsősorban numida lóra, mert ezek beszerzésére 
ott semmi lehetősége nincs. - A senatus úgy döntött, hogy mindent úgy 
kell végrehajtani, ahogy a consul levelében óhajtja. 


C. Sulpicius praetor szerződést kötött, hogy hatezer togát, háromezer 
tunicát s kétszáz lovat szállítsanak Macedoniába a consul ellenőrzése 
mellett, kifizette az epirusi követeknek a gabonáért járó pénzt, s 
bevezette a senatus elé Onesimust, Pytho fiát, az egyik előkelő 
macedont. 


Ez a király mellett állandóan a békét szorgalmazta, s intette őt, hogy 
ha nem is mindig, de azért elég sűrűn gyakorolja azt a szokást, amely 
apjának, Philippusnak alapelve volt, hogy naponta kétszer átolvassa a 
rómaiakkal kötött szerződést. De miután nem tudta visszariasztani a 
háborútól, hol ilyen, hol olyan ürüggyel visszavonult, hogy ne kelljen 
részt vennie olyasmiben, amit nem helyeselt, majd később, látva, hogy 
gyanússá válik, s hogy alkalomadtán majd az árulás vádját emelik 
ellene, átszökött a rómaiakhoz, s igen hasznos segítséget nyújtott a 
consulnak. 


Mikor a Curiába bebocsátva mindezt elmondta, a senatus úgy 
rendelkezett, hogy vegyék fel őt is a szövetségesek jegyzékébe, 
adjanak neki lakást és ellátást, kapjon Tarentumban kétszáz iugerumot 
a római nép birtokában levő állami földből, s vásároljanak számára 
Tarentumban egy házat is. Mindennek a végrehajtását C. Decimius 


praetorra bízták. 


A censorok a vagyonbecslést nagyobb szigorúsággal hajtották végre, 
mint egyébkor. Számos lovagtól elvették a lovát, köztük P. Rutiliustól 
is, aki mint néptribunus, hevesen támadta a censorokat. Őt tribusából 
is kizárták, és az aerariusokhoz osztották be. 

Mivel a senatus úgy határozott, hogy a guaestorok az előző évi 
adójövedelmek felét adják át hivatalos építkezések céljára a 
censoroknak, Ti. Sempronius a neki kiutalt pénzből megvásárolta az 
állam számára P. Africanusnak a Régi Boltok mögött, Vertumnus 
szobra mellett álló házát, a hús- s az ezekhez csatlakozó egyéb 


boltokkal együtt, s egy oszlopcsarnokot építtetett, amelyet később 
Sempronius csarnokának neveztek el. 


17. Az év már vége felé járt, s az emberek beszélgetés közben, mivel 
elsősorban a macedon háború gondja aggasztotta őket, feltették a 
kérdést: kiket válasszanak meg a jövő évre consulnak, hogy végre be 
tudják fejezni ezt a háborút. Ezért a senatus úgy határozott, hogy Cn. 
Servilius a lehető leghamarabb térjen haza a választás megtartására. A 
senatus határozatát Sulpicius praetor továbbította a consulhoz, s 
néhány nap múlva felolvasta a kapott választ, amelyben a consul a 
választógyűlés napját [...1-ra tűzte ki, s közölte, hogy még e nap előtt 
megérkezik a Városba. A consul idejében meg is érkezett, s a kijelölt 
napon a választógyűlést is lebonyolították. Consulok lettek: L. 
Aemilius Paulus (másodízben, tizennégy évvel első consulsága után) és 
C. Licinius Crassus. Másnap a következőket választották meg 
praetornak: Cn. Baebius Tamphilus, L. Anicius Gallus, Cn. Octavius, P. 
Fonteius Balbus, M. Aebutius Helva, C. Papirius Carbo. 


A macedon háború sürgető gondja miatt igyekeztek mindent még 
gyorsabban elintézni. Ezért a megválasztott tisztviselőket utasították, 
hogy haladéktalanul sorsolják ki a provinciákat; így ha majd 
megtudják, melyik consulnak jut Macedonia és melyik praetornak a 
hajóhad, azonnal számba vehetik és előkészíthetik, ami a háborúhoz 
szükséges, s megkérdezhetik a senatus véleményét olyan ügyben, 
amelyben rászorulnak a tanácskérésre. 

Úgy döntöttek, hogy hivatalba lépésük után, mihelyt a vallási 
előírások ezt lehetővé teszik, a lehető leghamarabb meg kell rendezni 
a Latin Ünnepeket, hogy azt a consult, akinek Macedoniába kell 
mennie, semmi se tartsa vissza. E határozat után a két consul számára 
Italiát és  Macedoniát, a  praetoroknak pedig a két városi 
jogszolgáltatáson kívül a hajóhadat, Hispaniát, Siciliát és Sardiniát 
jelölték ki provinciának. A consulok közül Aemiliusnak jutott 
Macedonia, Liciniusnak Italia. A praetorok közül a sorsolásnál Cn. 
Baebius kapta meg a városiak, L. Anicius az idegének jogi ügyeinek 


intézését, ezenkívül azt a feladatot, amivel a senatus még esetleg 
megbízza, Cn. Octavius a hajóhadat, P. Fonteius Hispaniát, M. 
Aebutius Siciliát, C. Papirius Sardiniát. 


18. Azonnal nyilvánvalóvá vált mindenki előtt, hogy ezt a hadjáratot 
L. Aemilius nem vezeti majd lagymatagon, nemcsak mert katonás 
természetű ember volt, de azért is, mert figyelmét éjjel-nappal 
megfeszített erővel állandóan csak a háborúval kapcsolatos kérdésekre 
irányította. Legelsősorban máris azt kérte a senatustól, küldjön 
Macedoniába megbízottakat, hogy ezek megvizsgálják a hadsereg és a 
hajóhad helyzetét, s tapasztalataik alapján tegyenek jelentést, mire 
van szüksége a szárazföldi és tengeri haderőnek. Ezenkívül, amennyire 
módjukban áll, szerezzenek értesüléseket a király csapatairól is, s hogy 
melyik területet ellenőrizzük mi, és melyiket az ellenség. 


S hogy vajon a rómaiak még mindig a hegyek között táboroznak-e, 
vagy már átkeltek valamennyi hegyszoroson, és leértek a síkságra? Ki 
hűséges szövetségesünk, s ki az, aki ingadozik, és a hadiszerencsétől 
teszi függővé hűségét, s ki látszik kétségtelenül ellenségünknek? 
Mekkora készleteket gyűjtöttek össze, s melyik vidékről lehet 
szárazföldi úton, s honnan hajóval szállítani az utánpótlást? Mit értek 
el ezen a nyáron szárazon és vízen? Mert csak a tényekről kapott 
alapos értesülések alapján lehet döntéseket hozni a jövőre 
vonatkozólag. 


A senatus Cn. Servilius consult bízta meg a feladattal, hogy L. 
Aemilius jóváhagyásával válassza ki a három, Macedoniába induló 
megbízottat. S két nap múlva elutaztak a megbízottak: Cn. Domitius 
Ahenobarbus, A. Licinius Nerva és L. Baebius. 


Az év végén két ízben érkezett híradás arról, hogy kőeső esett; 
egyszer Róma, egyszer pedig Veii területén. Ezért két alkalommal 
kilenc napig tartó áldozati ünnepet rendeztek. 


Ebben az évben a következő papok haltak meg: P. Ouinctilius Varus, 
Mars flamenje és M. Claudius Marcellus decemvir, akinek helyére Cn. 
Octaviust választották meg. - A fényűzés ekkor már olyan nagy 
méreteket öltött, hogy a feljegyzések szerint a circusi játékokon, 
amelyeket P. Cornelius Scipio Nasica és P. Lentulus aedilis curulisok 
rendeztek, hatvanhárom africai párduc s negyven medve és elefánt 
küzdött egymással. 


19. Mikor a következő év kezdetén, március idusán, L. Aemilius 
Paulus és C. Licinius consulsága idején az atyákat várakozás töltötte 
el, főképpen azért, hogy milyen előterjesztést tesz majd a consul, aki 
Macedoniát kapta provinciául, Paulus kijelentette, hogy addig nincs 
előterjesztenivalója, amíg a megbízottak onnan vissza nem térnek. 


Különben - mondta - a megbízottak már Brundisiumban vannak, 
miután a vihar miatt kétszer vissza kellett térniük Dyrrhachiumba. 
Majd akkor tesz előterjesztést, ha megkapja az ehhez előzőleg 
szükséges tájékoztatást, ez pedig néhány nap múlva megtörténik. S 
hogy elutazását semmi se akadályozza, a Latin Ünnepeket április 
tizenkettedikére tűzik ki, azzal a szándékkal, hogy ha az áldozatot 
előírás szerint elvégezték, s ha a senatus is beleegyezik, ő és Cn. 
Octavius elindulhassanak. S távollétében majd tiszttársa, C. Licinius 
gondoskodik róla, hogy amit erre a háborúra elő kell készíteni, vagy el 
kell küldeni, azt előkészítsék és elküldjék. Közben pedig 
meghallgathatják a külföldi népek követeit. 


Először Ptolemaeus és Cleopatra uralkodók Alexandriából érkezett 
követeit szólították be. Ezek gyászruhában, hosszú szakállal és hajjal, 
kezükben olajfaágakkal léptek be a Curiába, majd földre vetették 
magukat, s szavaik még külsejüknél is szánalmasabb hatást keltettek. 
Elmondták, hogy Antiochus, Syria királya, aki egykor túsz volt 
Rómában, azzal a látszólag tisztességes megokolással, hogy az idősebb 
Ptolemaeust visszahelyezi királyságába, háborút indított ennek 
fiatalabbik öccse ellen, aki ekkor birtokában tartotta Alexandriát. 
Nemcsak a Pelusiumnál lezajlott tengeri ütközetben győzött, hanem 
seregével egy hamarjában felvert hídon a Níluson is átkelt, s magát 
Alexandriát is ostromzárral fenyegette, s úgy látszik, ezt a rendkívül 
viruló birodalmat csakhamar hatalmába keríti. 


A követek, miután mindezt elpanaszolták, kérték a senatust, 
nyújtson segítséget országuknak s a római birodalommal baráti 
viszonyban álló uralkodópárnak. A római nép annyi szolgálatot tett 
Antiochusnak, s akkora tekintélyt élvez valamennyi király és nép előtt, 
hogy ha követeket küldenének, akik közlik Antiochusszal, hogy a 
senatus nem helyesli a szövetséges királyok ellen indított háborúját, ő 
tüstént elvonulna Alexandria falai alól, s visszavezetné seregét 
Syriába. Mert ha a senatus vonakodnék ezt megtenni, Ptolemaeus és 
Cleopatra hamarosan úgy jelennének meg Rómában, mint akiket 
elűztek birodalmukból, nem kis szégyenére a római népnek, hogy 
egyáltalán nem nyújtott nekik segítséget, mikor sorsuk végső 
veszedelemben forgott. 


Az atyákra hatott az alexandriaiak kérése, s tüstént elküldték 
követségbe C. Popilius Laenast, C. Decimiust és C. Hostiliust, hogy 
vessenek véget a királyok között dúló háborúnak. Utasítást kaptak, 
hogy először Antiochust, majd Ptolemaeust keressék fel, s közöljék 
velük, hogy ha nem fejezik be a háborút, a rómaiak azt, aki ezért 
felelős, nem tekintik sem barátjuknak, sem szövetségesüknek. 


20. Az alexandriai követek elutazása utáni harmadik napon, 


Ouinguatrus utolsó napján megérkeztek Macedoniából a megbízottak, 
akiket már annyira vártak, hogy ha nem jár estére az idő, a consulok 
azonnal összehívták volna a senatust. Másnap megtartották a senatusi 
ülést, s meghallgatták a megbízottakat. Ezek a következőkről 
számoltak be: abból, hogy seregünk úttalan szakadékokon át 
benyomult Macedoniába, több veszély, mint előny származott. Pieriát, 
ahová behatoltak, a király tartja hatalmában, s a két tábor szinte olyan 
közel van, hogy csak a közöttük elfolyó Elpeus folyó választja el őket 
egymástól. 


A király nem ad alkalmat az ütközetre, a mi seregünk pedig nem 
elég erős, hogy erre rákényszerítse. A hadműveletek folytatását 
ezenfelül a tél beköszöntése is megakadályozta. A katonák csak az 
élelmet fogyasztják, anélkül, hogy harcolnának, s nem több, csupán 
hat napra elegendő gabonakészletük van. A macedon sereg hír szerint 
harmincezer emberből áll. Ha Ap. Claudius Lychnidus mellett elég 
erős sereggel rendelkeznék, két oldalról támadva megoszthatta volna a 
király haderejét. Így azonban Appiust és seregét a legsúlyosabb 
veszély fenyegeti, ha nem küldenek oda haladéktalanul szabályos 
hadsereget, vagy nem vonják vissza onnan az ő csapatait. 


A táborból a hajóhadhoz utaztak, s ott értesültek róla, hogy a 
szövetséges hajósok egy részét elvitte a járvány, más részük pedig, 
elsősorban a siciliaiak, hazatért, s így a hajóhadnál hiány van 
hajósokban. De akik ott vannak, azok se kapnak zsoldot, s ruhával 
sincsenek ellátva. Eumenes és hajóhada - mintha hajóit a szél sodorta 
volna ide-oda - komoly ok nélkül megérkezett, majd eltávozott, s úgy 
vették észre, hogy ennek a királynak a magatartása sem elég 
megbízható. Továbbá közölték, hogy amennyire minden tekintetben 
kétséges Eumenes viselkedése, éppannyira a tántoríthatatlan hűség 
jellemzi Attalus magatartását. 


21. A megbízottak meghallgatása után L. Aemilius bejelentette, hogy 
előterjesztést tesz a senatusban a háború ügyében. A senatus úgy 
határozott, hogy a nyolc legio tribunusait felerészben a nép, 
felerészben a consulok válasszák ki, s erre az évre senki mást nem 
választhatnak meg, csak olyant, aki már viselt valamilyen tisztséget. 
Akkor azután L. Aemilius valamennyi katonai tribunus közül azokat 
választhatja ki a macedoniai két legio számára, akiket óhajt. A Latin 
Ünnepek befejezése után pedig L. Aemilius consul és Cn. Octavius 
praetor, akire a hajóhadat bízták rá, utazzanak el provinciájukba. 
Harmadikul L. Anicius praetort rendelték melléjük, aki az idegenek 
jogi ügyeinek intézését kapta, azzal a feladattal, hogy Illyricum 
provinciában Lychnidus mellett vegye át Ap. Claudius hatáskörét. 


A sorozás gondját C. Licinius consulra bízták. Utasították, hogy 


sorozzon be a római polgárokból hétezer gyalogost és kétszáz lovast, s 
a latin szövetségeseket kötelezze hétezer gyalogos és négyszáz lovas 
kiállítására. Írjon Cn. Serviliusnak, Gallia provincia kormányzójának, 
hogy sorozzon be hatszáz lovast. Úgy rendelkeztek, hogy ezt a sereget 
a lehető leggyorsabban küldje át tiszttársához Macedoniába; ebben a 
provinciában nem lehet több két legiónál, de ezeket ki kell egészíteni, 
hogy mindegyikben hatezer legyen a gyalogosok és háromszáz a 
lovasok száma. A többi gyalogost és lovast szét kell osztani a 
helyőrségekbe, s aki nem alkalmas a hadi szolgálatra, azt el kell 
bocsátani. 

A szövetségesektől ezenkívül még tízezer gyalogos és nyolcszáz lovas 
kiállítását kívánták meg. Ezt az erősítést Anicius praetornak adták 
oda, a két legión kívül, amelyeket át kellett szállítania Macedoniába, s 
amelyek mindegyike ötezer-kétszáz gyalogost és háromszáz lovast 
számlált. A hajóhad számára is ötezer főnyi szövetséges legénységet 
soroztak be. Licinius consult utasították, hogy provinciájában két 
legióval állomásozzék, ezeket kell kiegészíteni a tízezer szövetséges 
gyalogossal és hatszáz lovassal. 


22. Miután a senatus befejezte tanácskozását, L. Aemilius consul a 
Curiából átment a népgyűlésre, s a következő beszédet mondta: 


"Gondolom, észrevettétek, polgárok, hogy sokkal többen kívántak 
nekem szerencsét, amikor a  sorsolásnál Macedoniát kaptam 
provinciául, mint mikor consullá választottak, vagy azon a napon, 
midőn tisztségemet átvettem. S ez csakis azért történt, mert úgy 
gondoljátok, képes leszek rá, hogy a római nép tekintélyéhez méltó 
módon fejezzem be az oly régóta elhúzódó macedon háborút. 
Remélem, az istenek is helyesléssel fogadták, hogy így dőlt el a 
sorsolás, s majd hadviselés közben is mellettem állnak. 


Ezt részben megjósolhatom, részben remélhetem, arra azonban 
határozottan ígéretet merek tenni, hogy minden erőmmel arra fogok 
törekedni, hogy a ti belém vetett reményetek ne bizonyuljon 
hiábavalónak. Mindarról, ami a háborúhoz szükséges, részben a 
senatus döntött, részben pedig - mivel nekem haladéktalanul útra kell 
kelnem, s magam sem akarom az időt húzni - tiszttársam, C. Licinius, 
ez a kiváló férfi fog gondoskodni, éppen olyan lelkiismeretesen, 
mintha neki magának kellene viselnie ezt a háborút. Ti csak annak 
adjatok hitelt, amit a senatusnak és nektek megírok. De ne adjatok 
tápot hiszékenységetekben olyan üres híreszteléseknek, amelyek nem 
tudni, kitől erednek. 


Ugyanis észrevettem, hogy ebben a háborúban különösen érvényesül 
az az egyébként általános jelenség, hogy senki se képes annyira 
közönyös maradni a szóbeszéddel szemben, hogy meg tudja őrizni 


józan gondolkodását. Minden társaságban, sőt - az istenek bocsássák 
meg - minden lakomán akadnak, akik azt hiszik, képesek lennének egy 
hadsereget átszállítani Macedoniába, s tudják, hol kell tábort ütni, 
mely pontokon kell az őrségeket elhelyezni, mikor és melyik 
hegyszoroson át kell betörni Macedoniába, hol kell felállítani a 
raktárakat, s milyen szárazföldi vagy vízi útvonalon kell az utánpótlást 
szállítani, hol kell az ellenséggel közelharcot kezdeni, s hol 
ajánlatosabb nyugton maradni. 

S nem elégednek meg azzal, hogy előírják, mi a tennivaló, de ha 
bármi is másként történik, mint ők elképzelték, úgy támadják a 
consult, mintha a törvényszék előtt vádolnák. S ez a magatartás 
nagyon hátráltatja azokat, akik a hadi vállalkozásokat irányítják. Mert 
nem mindenki képes a rosszindulatú híresztelésekkel szemben olyan 
szilárd és állhatatos magatartást tanúsítani, mint egykor O. Fabius, aki 
inkább beleegyezett, hogy vezéri hatáskörét a nép állhatatlansága 
miatt korlátozzák, semhogy a népszerűség kedvéért rosszul szolgálja 
az állam érdekeit. 


Nem tartozom azok közé, polgárok, akik szerint egy hadvezért 
egyáltalán nem szabad valamire figyelmeztetni, sőt ellenkezőleg, én 
azt, aki mindent saját elhatározása alapján intéz, nem bölcsnek, 
hanem gőgösnek tartom. Hogyan állunk tehát ezzel a kérdéssel? 
Először is, a hadvezéreknek elsősorban azok adjanak tanácsot, akik 
belátással rendelkeznek, különösképpen jártasak a hadvezetés 
tudományában és megvan a gyakorlati tapasztalatuk, másodsorban 
pedig azok, akik jelen vannak a hadi vállalkozásoknál, tisztában 
vannak a helyszínnel, az ellenséggel és a megfelelő időponttal, akik, 
hogy úgy mondjam, ugyanazon a hajón utazva szintén ki vannak téve 
a veszélynek. 


Ezért, ha valaki képesnek érzi magát arra, hogy nekem az általam 
vezetendő háborúban az állam érdekében hasznos tanácsokat adjon, 
az ne vonja meg támogatását az államtól, hanem kísérjen el engem 
Macedoniába. Számára hajóról, lóról, sátorról, sőt ellátásról is majd én 
gondoskodom. De aki ezt túl fáradságosnak tartja, s többre becsüli a 
kényelmes Várost a tábori élet viszontagságainál, az ne óhajtsa az én 
hajómat a partról kormányozni! Maga a Város is elég tárgyat kínál a 
társalgásra. Korlátozza csak fecsegő kedvét ezekre, s vegye tudomásul, 
hogy a jövőben megelégszünk a táborban kapott tanácsokkal!" 

Miután a népgyűlést befejezték, a Latin Ünnepeket március 
harmincegyedikén megtartották, az áldozatot a hegyen előírás szerint 
bemutatták, a consul és Cn. Octavius praetor azonnal elutaztak 
Macedoniába. A történetírók feljegyzése szerint a consult a szokottnál 
nagyobb ünneplő tömeg kísérte ki, s az embereket az az előérzetszerű, 
majdnem bizonyos remény töltötte el, hogy a macedon háború 


befejeződik, s a consul hamarosan visszatér, és nagyszerű 
diadalmenetet tart. 


23. Mialatt Italiában ilyen események játszódtak le, Perseus, mivel 
tudomásul vette, hogy a rómaiak behatoltak a hegységbe, s a háború 
döntő, végső szakaszához közeledik, belátta, hogy nem halaszthatja 
tovább annak a tervének a végrehajtását, amibe belekezdett ugyan, de 
amire, mivel pénzáldozattal járt volna, mégsem tudta végleg rászánni 
magát, tudniillik, hogy megnyeri szövetségesének Gentiust, Illyria 
királyát. Így, miután követe, Hippias útján, azzal a feltétellel, hogy 
kölcsönösen túszokat cserélnek, megígérte, hogy háromszáz 
talentumot fizet, egyik legbizalmasabb hívét, Pantauchust küldte el a 
megállapodás végrehajtására. 


Pantauchus Labeatis vidékén, Meteonnál találkozott az illyr 
királlyal. Itt meghallgatta a király esküjét, és átvette a túszokat. 
Gentius is küldött egy követet, név szerint Olympiót, hogy követelje ki 
Perseustól az esküt és a túszokat. Vele együtt más embereket is küldött 
a pénz átvételére, s Pantauchus javaslatára Parmeniót és Morcust 
jelölte ki követeknek, hogy ők menjenek a macedon küldöttséggel 
Rhodusra. Azt az utasítást kapták, hogy csak a király eskütétele és a 
pénz átvétele után induljanak el Rhodusra; bizonyos, hogy a 
rhodusiakat, ha egyszerre hivatkoznak mindkét királyra, rá tudják 
beszélni a rómaiak elleni háborúra. S ha megnyerik szövetségesnek ezt 
az akkoriban a legnagyobb tengeri hatalom hírében álló államot, a 
rómaiak szárazon és vízen egyaránt lemondhatnak minden 
reményükről. 


Perseus az Elpeus folyó mellett levő táborából teljes lovasságával 
kivonult a közeledő illyr követek elé, s Diumnál találkozott velük. Itt 
teljesítették a megállapodás feltételeit, miközben a lovasság kört 
alkotott körülöttük, ugyanis a király ragaszkodott jelenlétükhöz a 
Gentiusszal kötött szerződés ünnepélyes szentesítésénél, abban a 
hiszemben, hogy ezzel is jelentékenyen növeli lelkesedésüket. 
Mindenki szeme láttára kölcsönösen átadták és átvették a túszokat is, s 
embereket küldtek Pellába, a király kincstárába a pénz átvételére, 
azok pedig, akiknek a macedon követséggel együtt Rhodusra kellett 
menniük, utasítást kaptak, hogy Thessalonicában szálljanak hajóra. Az 
itt tartózkodó Metrodorus, aki nemrégen érkezett vissza Rhodusról, 
Dinon és Polyaratus, a rhodusi állam vezetőinek megbízásából közölte 
velük, hogy a rhodusiak készen állnak a háborúra. S őt jelölték ki az 
illyrekkel kiegészült követség vezetőjének. 


24. Egyidőben a következő tartalmú, s a helyzetet lehetőség szerint 
figyelembe vevő üzenetet intézték Eumeneshez és Antiochushoz: Egy 
szabad állam és egy király a természettől fogva ellenséges viszonyban 


vannak. A római nép egyik királyt a másik után támadja meg, s ami 
még nagyobb méltatlanság, egyik királyt a másik hadereje segítségével 
veri le. Perseus atyján Attalus segítségével diadalmaskodtak, Eumenes 
s bizonyos mértékben Perseus atyja, Philippus támogatásával 
támadták meg Antiochust, s most Eumenes és Prusias áll fegyverben 
Perseus ellen! Ha a rómaiak a macedon birodalmat megsemmisítették, 
akkor legközelebb  Asiára kerül sor, amelyet a városok 
felszabadításának az ürügyén részben már meg is hódítottak, majd 
pedig Syria következik. Prusiast máris nagyobb megbecsülésben 
részesítik, mint Eumenest, s a győztes Antiochust máris elütötték 
győzelme díjától, Egyiptomtól! 


Perseus mindkettőjüket figyelmeztette, gondolkodjanak el ezeken a 
tényeken, s tegyenek lépéseket, hogy vagy a rómaiakat kényszerítsék a 
Perseusszal való békekötésre, vagy pedig, ha ezek továbbra is 
állhatatosan ragaszkodnak az igazságtalan háborúhoz, tekintsék őket 
valamennyi király közös ellenségének. 


Antiochushoz nyíltan juttatták el az üzenetet, Eumeneshez a foglyok 
kiváltásának az ürügyével küldtek el egy követet, ez azonban a 
királlyal valójában sokkal titkosabb ügyekről tárgyalt, amiért azután a 
rómaiak a szemükben már eddig is gyűlöletesnek és gyanúsnak látszó 
Eumenest igaztalan, még súlyosabb vádakkal illették. Ugyanis 
árulónak, sőt szinte már ellenségüknek tartották, miközben a két 
király, mindegyik ki akarván játszani a másikat, egymást múlta felül 
ravaszkodásban és kapzsiságban. 


Eumenes legbizalmasabb hívei közé tartozott a krétai Cydas. Ez 
korábban  Amphipolisnál  Perseus seregében szolgáló egyik 
honfitársával, egy bizonyos Chimarkusszal, majd később Demetriasnál 
közvetlenül a város falai előtt a király vezéreivel, először egy bizonyos 
Manecratesszal, majd utána Antimachusszal folytatott megbeszélést. S 
Herophon is, akit most a király elküldött, előzőleg már két ízben járt 
követségben Eumenesnél. S noha a titkos megbeszélésekről és 
követségekről sok rosszindulatú híresztelés keringett, mégsem tudta 
senki, hogy miről folyt a tárgyalás, s hogy a királyok miben állapodtak 
meg. A helyzet azonban a következőképpen állott: 


25. Eumenes nem óhajtotta Perseus győzelmét, s nem is volt 
szándékában ezt fegyveres támogatással elősegíteni, nem annyira 
azért, mert atyáik óta ellenséges viszonyban voltak, hanem inkább a 
kettőjük között fellángolt személyes gyűlölet miatt. S a két király 
vetélkedése nem olyan természetű volt, hogy Eumenes nyugodtan 
eltűrte volna, ha Perseusnak akkora hatalom és olyan dicsőség jut 
osztályrészül, mint amire ez a rómaiak legyőzése esetén számíthatott. 
Azt is látta, hogy Perseus már közvetlenül a háború kezdetétől fogva 


minden módon a béke reményébe kapaszkodott, s minél jobban 
közeledett hozzá a háború rémülete, napról napra egyre jobban csak 
erre irányult minden cselekedete és gondolata, s hasonlóképpen a 
rómaiak részéről is, mivel a háború sokkal jobban elhúzódott, mint 
maguk várták, sem a hadvezérek, sem a senatus nem idegenkedtek a 
gondolattól, hogy véget vessenek ennek az olyannyira terhes és nehéz 
háborúnak. 


2999 


Eumenes, miután meggyőződött mindkét fél ilyen irányú 
hajlandóságáról, szeretett volna abból, ami véleménye szerint az 
erősebb fél fásultsága s a gyengébb félelme miatt egyébként is 
bekövetkeznék, magának hasznot húzni azzal, hogy a békét 
kieszközölve lekötelezi őket. Így a tárgyalásokon egyszer azért kért 
Perseustól pénzt, hogy nem segíti a rómaiakat a háborúban szárazon 
és vízen, máskor azért, hogy kieszközli a békét a rómaiakkal: a 
háborútól való tartózkodásért ezer, a békeközvetítésért ezerötszáz 
talentumot. S kijelentette, hogy mindkét esetben kész nemcsak esküvel 
kötelezni magát, de túszokat is adni. 


Perseus, mivel szorongatta a félelem, rendkívül készségesen fogadta 
ajánlatát, haladéktalanul tárgyalni kezdett a túszok átvételéről, s 
megállapodtak, hogy a túszokat Krétára kell átszállítani. De mikor a 
pénz került szóba, akkor határozatlanná vált, s kijelentette, hogy 
különösen az első esetben megállapított összeg kifizetése megalázó és 
lealacsonyító dolog ilyen nagy tekintélyű királyok között, nemcsak 
annak számára, aki adja, hanem még sokkal inkább annak, aki 
elfogadja. A rómaiakkal kötendő béke reményében nem sajnálja a 
költségeket, de az összeget majd csak az ügy befejezése után egyenlíti 
ki, addig pedig Samothrace szentélyében helyezi el. Mivel ez a sziget 
az ő fennhatósága alatt állott, Eumenes úgy vélte, teljesen mindegy, 
hogy ezt a pénzt itt vagy pedig Pellában őrzik, s megpróbálta elérni, 
hogy legalább egy részét azonnal megkapja. Így próbálták egymást 
kölcsönösen, eredménytelenül kijátszani, amivel csupán annyit értek 
el, hogy még rosszabb hírbe keveredtek. 


26. Nem csupán ez a vállalkozás végződött Perseus fukarsága miatt 
kudarccal - noha Eumenes révén el tudta volna érni a békét ezzel a 
pénzzel, amellyel egyébként birodalma egy részét kellett volna 
megvásárolnia, másrészt, ha Eumenes becsapja, az általa felvett pénzre 
hivatkozva ellenségének nyilváníthatta volna őt, joggal szolgáltatva ki 
a rómaiak haragjának -, de fukarsága miatt nem számíthatott a 
Gentius királlyal már korábban megkötött szövetségre, s az akkoriban 
Illyriát nagy számban elözönlő gallusok felajánlott segítségére sem. 


Ugyanis tízezer főnyi gallus lovas jelent meg, s legalább annyi 
gyalogos, aki futásban a lovakkal is felvette a versenyt, s az elesett 


lovasok helyére felülve ezek lován folytatta a harcot. A király 
szolgálatába fogadta őket, olyan feltétellel, hogy készpénzben azonnal 
minden lovas tíz, minden gyalogos öt, vezérük pedig ezer aranyat kap. 
Perseus az Elpeus mellett álló táborából csapatai felével közeledő 
seregük elé vonult, s értesítette az út közelében fekvő falvakat és 
városokat, halmozzanak fel készleteket, hogy bőségesen legyen élelem, 
bor, jószág. Ő maga a vezetőknek lovakat, lószerszámdíszeket és 
köpenyeket vitt ajándékba, s valami kevés aranyat, hogy azt néhány 
ember között szétossza, úgy vélve, hogy a tömeget azzal is 
megnyerheti, ha reményt kelt benne. 


Mikor megérkezett Almana városához, az Axius folyó partján ütötte 
fel táborát. A gallus sereg Maedicában Desudaba közelében állapodott 
meg, várva, hogy megkapja a kialkudott zsoldot. A király hozzájuk 
küldte egyik főemberét, Antigonust, azzal a paranccsal, hogy a 
gallusok tömege vonuljon a Paeoniában fekvő Bylazorához, a vezetők 
pedig teljes számban jelenjenek meg előtte. A gallusok hetvenötezer 
lépésnyi távolságban voltak az Axius folyótól és a király táborától. 


Mikor Antiochus közölte velük az üzenetet, hozzátéve, hogy a király 
gondoskodása folytán útjukban mekkora különféle készleteket fognak 
találni, s hogy a király az odaérkező vezetőket milyen ruhákkal, 
ezüsttárgyakkal és lovakkal szándékozik megajándékozni, azt 
válaszolták, hogy erről majd meggyőződnek, ha odaérkeztek. Viszont 
feltették a kérdést, mi a helyzet a megállapodásuk szerint azonnal 
kifizetendő zsold ügyében, s magával hozta-e az egyes gyalogosok és 
lovasok között szétosztandó aranyat? 


Mikor erre adós maradt a válasszal, Clondicus, a gallusok fejedelme 
kijelentette: "Eredj hát, és jelentsd a királynak, hogy a gallusok 
egyetlen további lépést sem tesznek, amíg meg nem kapták az aranyat 

és a túszokat! 


A király az üzenet átadása után összehívta a haditanácsot, s mivel 
tisztában volt vele, hogy egyhangúan mit fognak neki tanácsolni, ő 
maga kezdett beszélni - bebizonyítva, hogy jobb őre saját pénzének, 
mint birodalmának - a  gallusok  megbízhatatlanságáról és 
féktelenségéről, amelyet már sok, tőlük vereséget szenvedett nép 
megtapasztalhatott. Veszélyes dolog lenne - mondta - ekkora tömeget 
befogadni Macedoniába, nehogy terhesebbek legyenek számukra 
szövetségesnek, mint a rómaiak ellenségnek. Elegendő ötezer lovas, 
ezeknek a háborúban is hasznát vehetik, s félni sem kell tőlük, hogy 
túl sokan vannak. 


27. Mindenki előtt nyilvánvaló volt, hogy csupán a zsold aggasztja 
és semmi egyéb, de mikor tanácsot kért tőlük, senkiben sem volt annyi 
bátorság, hogy meggyőzze. Így hát visszaküldték Antigonust, közölje a 


gallusokkal, hogy a király csak ötezer lovas szolgálatára tart igényt, s 
a sereg többi részét nem óhajtja visszatartani. A barbárok többsége 
ennek hallatára méltatlankodva zajongani kezdett, hogy lakóhelyükről 
hiába csalták ide őket. Clondicus pedig ismét megkérdezte, hogy 
legalább ennek az ötezer embernek kifizeti-e a kialkudott zsoldot? S 
látva, hogy Antigonus erre kitérő választ ad, a gallusok, anélkül, hogy 
bántalmazták volna az őket becsapó követet - amit pedig ez maga se 
nagyon mert volna remélni -, végigpusztítva Thessaliának útjuk 
közelébe eső részét, visszatértek a Histerhez. 


Pedig ez a gallus sereg, ha Perrhaebia erdős hegyein keresztül 
vezetik Thessaliába - miközben a király tétlenül várakozik az 
Elpeusnál, farkasszemet nézve a rómaiakkal -, nemcsak a földeket 
tudta volna végigdúlva kirabolni, hogy a rómaiak innen már nem 
várhattak volna utánpótlást, de magukat a városokat is képes lett 
volna elfoglalni, miközben Perseus az Elpeusnál leköti a rómaiakat, 
hogy ne siethessenek a szövetséges városok védelmére. Sőt maguknak 
a rómaiaknak is fontolóra kellett volna venniük saját helyzetüket, az 
ott maradás éppen olyan veszélyes lett volna számukra, mint az 
előnyomulás, hiszen velük szemben ott volt a macedon tábor. Perseus 
azzal, hogy erről a segítségről lemondott, nagymértékben 
meggyengítette a macedonok harci kedvét, akik reményeiket erre a 
segítségre alapozták. 


Hasonlóképpen fösvénységével idegenítette el magától Gentiust is. 
Mert mikor Gentius Pellába küldött embereinek a háromszáz 
talentumot leszámolta, beleegyezett, hogy ezek a pénzt lepecsételjék. 
Ebből az összegből azután tíz talentumot elküldött Pantauchusnak, 
azzal az utasítással, hogy adja át azonnal a királynak. A többi, illyr 
pecséttel ellátott pénzt saját embereire bízta, azzal, hogy haladjanak 
kis napi menetekben, ha pedig elértek Macedonia határához, ott 
állapodjanak meg, s várják meg az ő küldötteit. 


Gentius, aki a pénznek csak kis részét kapta meg, viszont 
Pantauchus állandóan sürgette, hogy próbálja meg ellenséges 
vállalkozásokkal zaklatni a rómaiakat, fogságba vetette M. Perpennát 
és L. Petiliust, az éppen akkor hozzá érkezett római követeket. 
Perseus, ezt meghallva, abban a meggyőződésben, hogy Gentius olyan 
nehéz helyzetbe bonyolódott, hogy mindenképpen kénytelen lesz 
megindítani a háborút a rómaiak ellen, visszahívatta a pénzt szállító 
embereket, mintha nem lenne egyéb gondja, mint az, hogy veresége 
után a rómaiak számára a lehető legnagyobb zsákmányt biztosítsa. 


Herophon is visszatért  Eumenestől, anélkül, hogy titkos 
tárgyalásainak tartalma ismeretessé vált volna. A macedonok maguk is 
azt híresztelték, hogy a foglyokról tárgyaltak, s Eumenes, hogy a 
gyanúsítást elkerülje, szintén ilyen értelemben tájékoztatta a consult. 


28. Perseus, miután Herophonnak Eumenestől való visszatérése után 
reményei meghiúsultak, negyven bárkával s az ezekhez csatlakozott öt 
naszáddal együtt elküldte Tenedushoz Antenort és Callipust, hajóhada 
parancsnokait, azzal a feladattal, hogy erről a támaszpontról 
nyújtsanak védelmet a  Cyclas-szigetek közt szétszóródott s 
Macedoniába gabonát szállító hajóknak. A Cassandreánál vízre 
bocsátott hajók először az Athos-hegy lábánál fekvő öbölbe, majd a 
nyugodt tengeren Tenedushoz érkeztek, és sértetlenül, sőt szívélyes 
üdvözlettel engedték tovább parancsnokukkal, Eudamusszal együtt az 
itt állomásozó, fedélzet nélküli rhodusi hajókat. 


Majd mikor Antenor értesült, hogy a sziget túlsó oldalán ötven saját 
teherhajójukat körülzárták Eumenesnek Damius parancsnoksága alatt 
álló s az öböl bejáratánál állomásozó hadihajói, gyorsan körülhajózta 
a szigetet, rémületet keltve elűzte az ellenséges hajókat, s a 
teherhajókat elindította Macedonia felé, tíz bárkát adva melléjük 
kíséretül, s meghagyta, hogy ha ezekkel biztonságban odaértek, 
térjenek vissza Tenedushoz. S a bárkák kilenc nap múlva visszatérve 
csatlakoztak a már Sigeumnál tartózkodó hajórajhoz. Innen az Elaea 
és Chius között fekvő szigethez, Subotához vitorláztak. Véletlenül úgy 
esett, hogy egy nappal a hajóraj Subotához való megérkezése után 
indult el Elaeából harmincöt hippogagusnak nevezett hajó. Ezek gallus 
lovasokkal és lovakkal megrakva a chiusi hegyfok, Phanae felé 
igyekeztek, hogy onnan majd átkelhessenek Macedoniába. Ezeket a 
hajókat Eumenes indította el Attalushoz. 


Antenor, mikor az egyik őrhelyről jeladás útján értesítették, hogy 
ezek a hajók a tengeren megjelentek, kifutott Subotából, s ott, ahol a 
tengerszoros a legkeskenyebb, Erythrae hegyfoka és Chius között, 
találkozott össze az ellenséggel. Eumenes parancsnokai semmire sem 
számítottak kevésbé, mint arra, hogy errefelé a tengeren macedon 
hajóraj cirkál. Először azt hitték, hogy a rómaiakkal, majd pedig, hogy 
Attalusszal találkoztak, vagy olyanokkal, akiket Attalus a római 
táborból hazaküldött, s most Pergamum felé hajóznak. De mikor a 
közeledő hajók alakja már nem hagyott kétséget, s a meggyorsuló 
evezőcsapások s a feléjük irányuló hajóorrok meggyőzték őket, hogy 
az ellenség közeledik feléjük, erőt vett rajtuk a rémület. 


Hiszen semmi reményük nem volt az ellenállásra, részben hajóik 
nehézkessége miatt, részben mert a gallusok még a zavartalan tengeri 
utat is alig voltak képesek elviselni. Így azok, akik közelebb voltak a 
szárazföldhöz, kiúsztak az erythraei partra, mások kibontva a 
vitorlákat, hajójukat Chiusnál nekifuttatták a partszélnek, s a lovakat 
hátrahagyva hanyatt-homlok menekültek a város irányában. De mivel 
a bárkákról a városhoz közelebbi és kedvezőbb helyen tették partra a 
macedon fegyvereseket, ezek utolérve őket útközben kaszabolták 


részben a menekülő, s részben a kapu előtt a kizárt gallusokat. A 
chiusiak ugyanis bezárták kapuikat, nem tudva, hogy ki a menekülő, 
és ki az üldöző. 


Mintegy nyolcszáz gallus esett el, kétszáz pedig élve került fogságba. 
A lovak egy része a megfeneklett hajókon pusztult el, a többinek pedig 
a parton vágták el az inát a macedonok. Antenor húsz, különösen szép 
lovat ugyanazokon a bárkákon, amelyeket már egyszer elküldött, a 
foglyokkal együtt Thessaliába szállíttatott, azzal az utasítással, hogy a 
bárkák a lehető leggyorsabban térjenek vissza a hajórajhoz, s ő majd 
Phanaenál vár rájuk. A hajóraj mintegy három napig horgonyzott a 
város mellett, azután továbbindult Phanaehoz, s mikor a tíz bárka a 
vártnál hamarabb visszatért, az  Aegei-tengeren át  Delushoz 
vitorláztak. 


29. Miközben ezek az események lejátszódtak, a római követek, C. 
Popilius, C. Decimius és C. Hostilius három ötevezősoros hajón 
elindultak Chalcisból, s Delusba megérkezve itt találták a macedonok 
negyven bárkáját, Eumenes öt ötevezősoros hajójával együtt. De a 
templom és a sziget szent volta biztosította mindannyiuk 
sértetlenségét. Így a rómaiak, macedonok és Eumenes hajósai 
összevegyültek a templomban, mert a szent hely fegyverszünetre 
késztette őket. 


Mikor Antenornak, Perseus parancsnokának a megfigyelőhelyekről 
jelentették, hogy a nyílt tengeren több teherhajó közeledik, néhány 
bárkájával utánuk eredt, többi hajóját pedig a GCyclasok között 
helyezte el, s valamennyi hajót, a Macedonia felé tartók kivételével, 
elsüllyesztette vagy kifosztotta. Popilius megpróbált ugyan ezeknek a 
maga vagy Eumenes hajóival segítséget nyújtani, de az éjjel többnyire 
két-hármas csoportokban kifutó macedon bárkák elkerülték figyelmét. 


Körülbelül ekkor érkeztek meg együtt Rhodusra a macedon és illyr 
követek, s fellépésük súlyát nem, csupán a Cyclasok között és az 
Aegei-tengeren szanaszét portyázó naszádok megjelenése növelte meg, 
hanem maga a Perseus és Gentius királyok között létrejött kapcsolat és 
a nagyszámú gallus gyalogos és lovas megérkezéséről szóló hír is. S 
mivel a Perseus pártján álló Dinon és Polyaratus bátorsága 
megnövekedett, a királyoknak nemcsak barátságos választ adtak, de 
hivatalosan is kinyilatkoztatták, hogy a rhodusiak befolyásukat 
felhasználva kieszközlik a háború befejezését, s így a maguk részéről a 
királyok is mutassanak hajlandóságot a béke elfogadására. 


30. Már beköszöntött a tavasz, s az új vezérek megérkeztek 
provinciájukba, Aemilius consul Macedoniába, Octavius Oreusba, a 
hajóhadhoz, Anicius pedig, akinek Gentius ellen kellett háborút 


viselnie, Illyricumba. 


Gentiusnak, akinek apja Pleuratus, Illyria királya, anyja pedig 
Eurydica volt, két testvére volt, édestestvére, Piator és a vele egy 
anyától született Caravantius. Erre, atyja nemtelen származása miatt, 
kevésbé gyanakodott, de Piatort és ennek két derék barátját, Ettritust 
és Epicadust megölette, hogy uralmát biztosabbá tegye. Az a hír járta, 
hogy irigykedett Piatorra, mert ez eljegyezte Monunius dardanus 
fejedelem lányát, Etutát, mintha testvére ezzel a házassággal a 
dardanus nép támogatását akarná megnyerni. S a szóbeszédet nagyon 
valószínűvé teszi az a tény, hogy Gentius Piator megölése után 
feleségül vette a lányt. Ezután, mivel testvérétől már nem kellett 
félnie, egyre zsarnokibb módon kezdett bánni alattvalóival, s 
természete vele született erőszakosságát csak fokozta mértéktelen 
részegeskedése. 


Egyébként, mint már említettem, amikor felbiztatták a rómaiak 
elleni háborúra, valamennyi csapatát Lissusnál vonta össze; 
tizenötezer fegyverese volt. Innen mintegy ezer gyalogossal és 
négyszázötven lovassal elküldte testvérét, hogy erőszakkal vagy 
fenyegetéssel igázza le a cavii népet, maga pedig a Lissustól ötezer 
lépésnyire fekvő  Bassania városához vonult. A város lakói 
szövetségben álltak a rómaiakkal, s mikor a király előzőleg odaküldött 
követei útján kísérletet tett megnyerésükre, ők megadás helyett inkább 
azt választották, hogy kiállják az ostromzárat. 


Caravantiust, mikor a cavii nép földjén Durniumhoz megérkezett, a 
város lakói készségesen befogadták, míg a másik város, Caravadis 
bezárta előtte kapuit, s mikor mindenfelé pusztítani kezdte földjeiket, 
az összegyűlt földművesek több elkószált katonáját megölték. 


Már Ap. Claudius is elindult téli szállásáról, miután a vele levő 
sereget — Bullisból,  Apolloniából — és Dyrrhachiumból való 
segédcsapatokkal egészítette ki, s a Genusus folyó mellett ütötte fel 
táborát. Meghallva a Perseus és Gentius között létrejött szövetség 
hírét, s mivel felháborodással töltötte el a megsértett követeivel 
szemben elkövetett jogtalanság, elhatározta, hogy megindítja a 
háborút Gentius ellen. 


Anicius praetor, aki ekkoriban Apolloniában értesült az Illyricumban 
történtekről, levelet küldött előre Appiusnak, hogy várja meg őt a 
Genusus folyónál, s három napon belül maga is odaérkezett a táborba. 
Meglevő csapataik számát még kétezer gyalogos és kétszáz lovas fiatal 
parthinus harcossal növelte meg - a gyalogosoknak Epicadus, a 
lovasoknak Algalsus volt a parancsnoka -, s felkészült, hogy benyomul 
Illyricumba, főképpen azért, hogy Bassaniát felszabadítsa az ostromzár 
alól. De támadását késleltette a hír, hogy naszádok pusztítanak a parti 


vidéken. Ugyanis Gentius Pantauchus javaslatára nyolcvan naszádot 
küldött Dyrrhachium és Apollonia területének végigpusztítására. 
Ekkor a hajóhad [...117] megadták neki magukat. 


31. Ezután ugyanígy cselekedtek az ezen a vidéken található városok 
is, s hangulatuk megváltozását elősegítette a római praetor 
mindnyájukkal szemben tanúsított jóindulatú és igazságos 
magatartása. A sereg ezután Scodrához vonult, amely a háborús 
ellenállás központja volt, nemcsak azért, mert Gentius ezt mintegy 
egész országa fellegvárának szemelte ki, hanem azért is, mert ez volt a 
labeates nép legjobban megerősített s nehezen megközelíthető városa. 
Két folyó határolja: a Clausal a város keleti oldala mellett, a Labeatis- 
mocsárból eredő Barbanna pedig a nyugati oldala mellett folyik el. A 
két folyó egyesülése után az Oriundus folyóba szakad, amely sok más 
vízzel gyarapodva a Hadriai-tengerbe ömlik. Ezen a vidéken a 
Scordus-hegység a legmagasabb, amelynek keleti oldala Dardania, a 
déli Macedonia, a nyugati pedig Illyricum felé néz. 


Noha a várost már természetes helyzete is erőddé tette, s az egész 
illyr néppel együtt maga a király védelmezte, a római praetor, abban a 
reményben, hogy ha első kezdeményezése sikerrel jár, akkor a 
kezdethez hasonlóan az egész vállalkozás is szerencsésen fog végződni, 
s hogy a váratlan rémület nem téveszti el majd hatását, hadirendbe 
sorakozott seregével a falak alá nyomult. 


Ha a lakók bezárják a kapukat, s a kapukhoz és a tornyokhoz 
fegyveresen szétoszolva védik a falakat, meghiúsítva a rómaiak 
vállalkozását, visszaűzték volna őket a falak alól. Ők azonban 
kivonultak a kapu elé, s a sima terepen nagy lelkesedéssel, de kevés 
kitartással, csatába bocsátkoztak. Így azután megfutamították őket, s 
menekülés közben annyira összezsúfolódtak, hogy közülük közvetlenül 
a kapuk torkában több mint kétszázan estek el, s ez akkora rémületet 
keltett, hogy Gentius azonnal elküldte a praetorhoz követségbe 
Teuticust és Bellust, a nép elöljáróit, kérjenek fegyverszünetet, hogy 
módja legyen mérlegelnie a helyzetet. 


Erre három napot kapott, s mivel a római tábor mintegy ötszáz 
lépésnyi távolságban volt a várostól, hajóra szállt, s a Barbanna folyón 
elhajózott a Labeatis-tóig, mintha magányos helyet keresne a döntésre, 
valójában azonban, mint kiderült, az az alaptalan remény csalta oda, 
hogy testvére, Caravantius majd megérkezik azzal a sok ezer 
fegyveressel, akiket azon a vidéken gyűjtött össze, ahová elküldte. 
Miután ez a hír valótlannak bizonyult, ugyanazon a hajón a vízfolyás 
irányában haladva visszaérkezett Scodrába. Futárokat küldött előre, 
kérjék meg a praetort, adjon lehetőséget a találkozásra, s mikor ezt 
megkapta, megérkezett a római táborba. 


Első szavaival saját esztelenségét kezdte kárhoztatni, végül pedig, 
könnyeket ontva, esedezésbe csapott át, a praetor lábához borult, és 
hatalmába adta magát. Ez először biztatta, hogy legyen nyugodt, s 
miután ebédre is meghívta, a király visszatért a városba övéihez, s 
aznap a praetor megtisztelő módon látta vendégül. Másnap azonban C. 
Cassius katonai tribunus őrizetére bízta őt, egy királyt, aki a másik 
királytól tíz talentumot, egy gladiátor jutalmával alig felérő összeget 
kapott azért, hogy a sors ilyen mélységébe zuhanjon. 


32. Anicius Scodra elfoglalása után legelőször is megkerestette és 
magához hívatta a két követet, Petiliust és Perpennát. S miután ismét 
biztosította számukra a rangjukhoz illő körülményeket, Perpennát 
tüstént elküldte, hogy fogja el a király barátait és rokonait. Ez 
elutazott Meteonba, a labeates nép városába, s elhozta Scodrába, a 
táborba a király feleségét, Etlevát, két fiával, Scerdilaedusszal és 
Pleuratusszal együtt, valamint testvérét, Caravantiust. 


Anicius, miután az illyriai háborút harminc napon belül befejezte, 
Perpennát küldte el a győzelem hírével Rómába, majd néhány nap 
múlva magát Gentius királyt, s vele anyját, feleségét, gyermekeit, 
testvérét s más illyr vezető embereket. Ez volt az egyetlen háború, 
amelynek befejezéséről hamarabb értesültek Rómában, mint 

kezdetéről. 


Ezekben a napokban, amikor ezek az események lejátszódtak, 
Perseuson is komoly rémület vett erőt, részben az új consul, Aemilius - 
akinek közeledését, mint hallotta, roppant fenyegető intézkedések 
kísérik -, részben Octavius praetor megérkezése miatt. Nem kisebb 
félelmet érzett a római hajóhad és a tengerparti vidéket fenyegető 
veszedelem miatt is. 


Thessalonicát Eumenes és Athenagoras vezetésével csekély létszámú, 
kétezer kerek pajzsos katonából álló helyőrség tartotta megszállva. 
Ezért elküldte oda Androcles nevű vezérét is, azzal a paranccsal, hogy 
közvetlenül a hajójavító műhelyek mellett üsse fel táborát. Aeneába 
ezer lovast küldött az antigoneai Creon vezetésével, hogy védelmezzék 
a tengerpartot, s ha meghallják, hogy bárhol is a part mellett 
ellenséges hajók kötöttek ki, azonnal siessenek a földművesek 
segítségére. Ötezer főnyi macedon helyőrséget küldött Pythousba és 
Petrába, amelynek élére Histiaeust, Theogenest és Midont állította. 

Miután ezek eltávoztak, hozzákezdett az Elpeus folyó partjának 
megerősítéséhez, mivel a folyó száraz medrén át lehetett hatolni. Hogy 
ebben a munkában az egész sereg részt tudjon venni, az asszonyok 
hordták a szomszéd városokból a főtt ételt a táborba. A katonák 
parancs szerint a környező erdőkből bőségesen [...]. 


33. [...1[18] összeszedni, végül pedig megparancsolta a vízhordóknak, 
hogy menjenek le vele a háromezer lépésnél közelebb levő tengerhez, 
s a parton különböző helyeken, egymástól kis távolságban kezdjenek 
el ásni. Ugyanis, mivel a hegyek rendkívül magasak voltak, s főként 
mert sehol sem fakadtak belőlük látható patakok, annál inkább 
remélni lehetett, hogy telve vannak rejtett forrásokkal, amelyek erei 
leszivárognak a tengerbe, és elkeverednek a habokkal. Alig 
távolították el a felső homokréteget, máris források szökkentek elő, 
először zavaros és kevés, csakhamar azonban, mintegy az istenek 
adományaképpen, tiszta és bőséges vizet szolgáltattak. S ez a siker is 
nem kismértékben megnövelte vezérük dicsőségét s tekintélyét a 
katonák szemében. 


Ezután megparancsolta a harcosoknak, hogy tartsák készen 
fegyvereiket, maga pedig a tribunusokkal és rangidős centuriókkal 
elindult, hogy megvizsgálja az átkelési lehetőségeket, hogy merre 
tudnának a gyalogosok könnyen leereszkedni, a szemben levő parton 
pedig a legkevesebb nehézséggel feljutni. 


Miután mindezt eléggé megvizsgálta, még újabb változtatásokat 
vezetett be. Először is arról intézkedett, hogy a hadmenetben már a 
hadvezér egy intésére vagy parancsára is mindent rendben, zavar 
nélkül hajtsanak végre. Hiszen - mondta - ha egyszerre az egész 
sereggel közlik a parancsot, de azt nem hallja mindenki világosan, 
egyesek, mivel nincsenek tisztában az utasítással, valamit maguk is 
hozzátesznek, mások viszont kevesebbet hajtanak végre az eredeti 
parancsnál, így azután mindenfelé összevissza kiáltozás támad, s az 
ellenség hamarabb tudja meg, mi készül, mint maguk a katonák. 


Ezért a consul elrendelte, hogy a parancsot a katonai tribunus csak a 
legio rangidős centuriójával közölje, s ez és a többiek egyenként adják 
tovább a sorban hozzájuk legközelebb álló centuriónak: mi a 
végrehajtandó feladat, s így kell eljutnia a parancsnak az 
előcsapatoktól az utóvédig, vagy az utóvédtől az első sorokig. 


29. 


Újításként azt is megtiltotta, hogy az őrszemek őrállás közben 
pajzsot viseljenek. Hiszen az őr nem csatába megy, fegyvereit nem 
használja, hanem őrködik, hogy mikor észreveszi az ellenség 
közeledését, ő visszahúzódjék, és másokat szólítson fegyverbe. Az őrök 
sisakban, pajzsukat maguk elé tartva szoktak állni, azután, ha 
elfáradtak, ránehezedtek dárdájukra, állukat fent a pajzs felső 
peremére támasztják, s állva alszanak, úgyhogy az ellenség fegyvereik 
csillogásáról messziről fel tudja fedezni őket, ők viszont maguk körül 
semmit se vesznek észre. 


Az őrállomások szolgálati rendjét is megváltoztatta. Eddig az volt a 
szokás, hogy mindenki egész nap felfegyverezve várakozott a 


felkantározott lovak mellett, s így a nyári napokon, a szüntelenül 
perzselő napsütésben a hosszan tartó hőség annyira elbágyasztotta az 
embereket és kimerítette a lovakat, hogy gyakran a még sokkal kisebb 
számban, de friss erővel támadó ellenség is nehéz helyzetbe hozta 
őket. Ezért elrendelte, hogy a hajnalban szolgálatba lépő őrség délben 
vonuljon el, és délutánra mások foglalják el a helyét. Így sohasem 
fordulhat elő, hogy a pihent ellenség fáradt emberek ellen intézzen 
támadást. 


34. A consul, miután a gyűlésbe hívott katonák előtt ismertette 
ezeket a döntéseit, hasonló tartalmú beszédet mondott, mint a 
Városban a népgyűlésen. Kijelentette, a hadseregben egyedül a 
hadvezérre hárul a kötelesség, hogy elgondolja és megtervezze, amit 
végre kell hajtani, olykor egymagában, olykor azokkal együtt, akiket 
meghívott a haditanácsba, azok pedig, akiket nem hívott meg, se 
nyilvánosan, se titokban ne nyilvánítsák véleményüket. 


A katonának a következő három kötelességét kell teljesítenie: 
gondoskodnia kell arról, hogy teste a lehető legedzettebb és 
legfürgébb legyen; használható állapotban kell tartania fegyvereit; el 
kell látnia magát élelemmel váratlan parancsok alkalmával. S legyen 
meggyőződve, hogy róla minden egyéb tekintetben a halhatatlan 
istenek és a fővezér gondoskodnak. Abban a seregben, ahol a katonák 
tanácsokat adnak, s a fővezér a tömeg véleményéhez alkalmazkodva 
bizonytalankodik, semmi remény sincs a sikerre. Ő a maga részéről 
teljesíti, ami a hadvezér kötelessége, s gondoskodik megfelelő 
alkalomról, hogy sikeresen tevékenykedhessenek, ők viszont ne 
tudakolják, hogy mi fog történni; az a dolguk, hogy ha meglátták a 
jeladást, teljesítsék kötelességüket, mint katonák. 

Ez után az eligazítás után elbocsátotta a gyűlést. A tömegben még az 
öregebb katonák is azt erősítgették, hogy mintha újoncok lennének, ők 
is csak ezen a napon tanulták meg, hogyan kell intézni a hadvezetés 
ügyét. S nemcsak ezek a megjegyzések bizonyították, milyen 
helyesléssel hallgatták a consul szavait, a hatás azonnal 
megmutatkozott cselekedeteikben is. A táborban csakhamar egyetlen 
tétlenkedő embert sem lehetett látni. Egyesek kardjukat élesítették, 
volt, aki sisakját, pajzsát vagy  mellvértjét fényesítette, mások 
fegyvereiket öltötték fel testükre, s úgy próbálták ki tagjaik 
mozgékonyságát. Az egyik gerelyével gyakorlatozott, a másik kivont 
kardja hegyét vizsgálgatta, s így bárki könnyen megfigyelhette, hogy 
mihelyt alkalmuk lesz közelharcba bocsátkozni, vagy dicsőséges 
győzelmükkel, vagy emlékezetes halálukkal fog véget érni a háború. 


Perseus is, mikor látta, hogy a consul megérkezése s a tavasz 
beköszöntése után az ellenséges táborban teljes a lárma és a sürgés- 


forgás, mintha csak most kezdődnék a háború, a tábort Philától a 
szemközti partra telepítették át, és az ellenséges hadvezér körüljár, 
hogy megszemlélje az ő védőműveit, mert kétségtelenül helyet akar 
találni az átkelésre, majd pedig [...1[191] a rómaiak birtokában van. 


35. Ez a dolog megnövelte a rómaiak harci kedvét, s nem csekély 
rémülettel töltötte el a  macedonokat és királyukat.  Perseus 
megpróbálta ugyan a hír terjedését először titokban megakadályozni, s 
embereket küldött az onnan megérkező Pantauchus elé, hogy 
figyelmeztessék, ne jöjjön közelebb táborához. Azonban rokonaik már 
megláttak néhány fiút, akiket ott vezettek az illyr túszok között; s 
minél gondosabban szeretnének eltitkolni valamit, az az udvari 
emberek fecsegése következtében annál könnyebben napvilágra kerül. 


Ebben az időben rhodusi követek érkeztek a táborba ugyanazzal a 
békejavaslattal, amely Rómában az atyákat oly nagy haragra tüzelte, 
de a haditanácsban még sokkal ellenségesebb hangulatban hallgatták 
meg őket. S mikor egyesek úgy vélték, hogy a követeket bilincsbe kell 
verni, mások pedig, hogy válasz nélkül ki kell őket kergetni a 
táborból, a consul kijelentette, hogy tizenöt nap múlva ad nekik 
választ. S közben, hogy világossá tegye, milyen kevés súlya van a 
rhodusiak békeközvetítésének, a hadjárat folytatásáról kezdett 
tanácskozni. 


Néhányan, főképpen a fiatalabbak, azon a véleményen voltak, hogy 
erőszakkal kell kikényszeríteniük az  Elpeus partján és az 
erődítményeken való  átjutást. — Összevont csapataik egyesült 
támadásának a macedonok nem lesznek képesek ellenállni, hiszen a 
múlt évben is számos, sokkal magasabb és szilárdabb s erős 
védőőrséggel ellátott erődítményből is kiverték őket. Mások azt 
tanácsolták, Octavius vitorlázzék el a hajórajjal Thessalonicába, s a 
parti vidékeket végigpusztítva ossza meg a király csapatait, hogy ez 
kénytelen legyen a háta mögött fellángolt háború miatt az ország 
belső területeinek védelmére visszatérni, szabadon hagyva valahol egy 
átjárót az Elpeuson. 


A consul azonban úgy vélte, hogy a folyópart már természettől fogva 
meg az erődítések miatt is bevehetetlen, s azonfelül, hogy mindenhol 
hajítógépek voltak elhelyezve, arról értesült, hogy az ellenség a 
hajítófegyvereket is sokkal jobban és biztosabb hatással kezeli. Így a 
vezér gondolatait egészen más terv kötötte le. A gyűlés szétosztása 
után magához hívatott két perrhaebiai kereskedőt, Coenust és 
Menophilust, akiknek hozzá való hűségét és bölcsességét már jól 
ismerte, s titokban megkérdezte tőlük, milyen átvonulási lehetőség 
kínálkozik  Perrhaebia felé. Válaszukkal, hogy a terep nem 
kedvezőtlen, de királyi őrségek zárják el az utat, azt a reményt 


keltették a consulban, hogy ha éjszaka erős sereggel váratlanul támad, 
el tudja űzni az őrségeket. Hiszen a sötétben, amikor a célt távolról 
nem lehet látnij a dárda, nyíl s egyéb  hajítófegyver 
hasznavehetetlenné válik, ha pedig a seregek összekeverednek, s 
közvetlen közelről karddal vívnak közelharcot, ebből a római katona 
kerül ki győztesen. 


Azzal a szándékkal, hogy a két kereskedőt használja fel 
útikalauznak, hívatta Octavius praetort, közölte vele haditervét, s 
utasította, hogy a hajóhaddal induljon el Heracleumhoz, s ezer embert 
lásson el tíz napra elegendő főtt étellel. Ő maga pedig ötezer főnyi 
válogatott csapattal Heracleumhoz küldte P. Scipio Nasicát és saját 
fiát, 0. Fabius Maximust, s utasította őket, viselkedjenek úgy, mintha 
azért szállnának hajóra, hogy végigpusztítsák Macedonia belső 
részének partvidékét, amiről a haditanácson szó esett. Titokban 
azonban közölte velük: a hajón készen vár rájuk az élelem, hogy 
semmi se tartsa fel őket. Majd utasította a kalauzokat, úgy osszák be 
az utat, hogy a sereg a harmadik napon a negyedik őrségváltás idején 
támadhassa meg Pythoust. 


Ő maga másnap, hogy megakadályozza a királyt egyéb lehetőségek 
mérlegelésében, kora hajnalban harcot kezdett a folyómeder közepén 
az ellenséges őrállások ellen. A harcban mindkét részről a 
könnyűfegyverzetűek vettek részt, mivel az egyenetlen talaj miatt a 
nehezebb fegyverzetűek nem avatkozhattak be a küzdelembe. Mindkét 
partról mintegy háromszáz lépésnyi hosszú lejtőn lehetett lejutni a 
mederbe, s középen az itt jobban, ott kevésbé kivájt folyamágy 
valamivel több mint ezer lépés széles volt. Itt, a középen folyt a 
küzdelem, amelyet a két tábor sáncairól egyik oldalról a király, a 
másikról a consul kísértek figyelemmel seregükkel együtt. 


A király csapatai sikeresebben küzdöttek távolról küldött 
lövedékeikkel, a közelharcban a római katona állt helyt szilárdabban, 
s talált biztosabb menedéket kerek vagy hosszú ligur pajzsa mögött. 
Déltájban a consul katonáinak visszavonulót fúvatott. Így erre a napra, 
mindkét fél nem csekély veszteségével, véget ért a viadal. Másnap 
napkeltekor, miután a küzdelem felszította harci kedvüket, még 
nagyobb hévvel csaptak össze. A rómaiakat nemcsak azok sebesítették 
meg, akikkel közelharcba keveredtek, hanem még sokkal inkább - 
mindenféle hajítófegyverrel s főként kődarabokkal - az a számos 
harcos is, akik a tornyokba voltak szétosztva. S mikor közelebb 
hatoltak az ellenség megszállta partszélhez, még a leghátul haladókat 
is elérték a hajítógépek lövedékei. 


A consul, aki ezen a napon sokkal több embert vesztett, valamivel 
később hívta vissza csapatait. A harmadik napon tartózkodott a 
harctól, s tábora alsó részébe vonult, mintha egy, a tengerbe benyúló 


sáncon át óhajtaná megkísérelni az átjutást. Ám Perseus szeme elé 
tárult [...1[101]. 


36. Közvetlenül a napfordulat után következő évszakban jártak, az 
idő már dél felé közeledett, s útjukat nagy porban, perzselő 
napsütésben kellett megtenniük. Már kezdték érezni a fáradtságot és 
szomjúságot, s mivel nyilvánvaló volt, hogy délre a hőség még tovább 
fokozódik, a consul úgy döntött, hogy ily nagymértékben kimerült 
csapatait nem vezeti a friss erőben levő, pihent ellenség ellen. De a 
katonák olyan hévvel kívánták, hogy minden körülmények között 
ütközzenek meg, hogy a consulnak minden ügyességére szüksége volt, 
ha túl akart járni saját emberei és az ellenség eszén. 


Mivel nem álltak mindnyájan hadirendben, sürgette a katonai 
tribunusokat, hogy siettessék a felzárkózást, maga pedig végigjárta a 
sorokat, és buzdító szavakkal lelkesítette katonáit a küzdelemre. Azok 
kezdetben lelkesen követelték a csatára szólító jelet, de a hőség 
fokozódásával  arckifejezésük kevésbé élénkké, hangjuk pedig 
erőtlenebbé vált, egyesek pajzsukra dőltek le, vagy álltukban 
dárdájukra támaszkodtak. Ekkor azután a consul már nyíltan 
megparancsolta, hogy jelöljék ki a tábor homlokvonalát, s rakassák 
össze egy helyre a poggyászt. Mikor a katonák észrevették az 
előkészületeket, néhányan hangosan örvendeztek azon, hogy a consul 
nem kényszeríti csatára a fárasztó meneteléstől és perzselő hőségtől 
kimerült katonáit. 


A vezér közelében tartózkodtak a legatusok s az idegen csapatok 
parancsnokai, köztük Attalus is. Ezek, mikor azt hitték, hogy a consul 
meg akar ütközni, mind egyetértettek vele, mert még nekik sem árulta 
el halogató szándékát. S most, mikor tervét hirtelenül megváltoztatta, 
a többiek nem szóltak, egyedül  Nasicának volt bátorsága 
figyelmeztetni a consult: ne engedje ki kezéből az ellenséget, amely a 
korábbi hadvezérekből azzal űzött csúfot, hogy kitért az ütközet elől. 
Ő fél, hogy ha az ellenség éjszaka elvonul, rendkívüli fáradság és 
kockázat árán majd Macedonia legbelső részéig kell követniük, s a 
nyarat, éppúgy, mint a korábbi vezérek, a macedon hegyek ösvényein 
és szakadékaiban kóborolva fogják elvesztegetni. A maga részéről 
nyomatékosan ajánlja a consulnak, támadja meg az ellenséget, amíg 
nyílt terepen teheti, s ne szalassza el a győzelemre kínálkozó alkalmat. 


A consul, akit egyáltalán nem bántott meg az oly nagynevű ifjú 
szókimondó figyelmeztetése, így válaszolt: 


:Én is így gondolkodtam egykor, Nasica, ahogy te most, s te is úgy 
fogsz egykor gondolkodni, ahogy most én. Sok háborús tapasztalat 
árán megtanultam, hogy mikor kell csatát kezdeni, s mikor kell kitérni 
az ütközet elől. Most itt, a csatasorban állva nincs időnk, hogy 


kifejtsem előtted, milyen okok alapján tanácsosabb ma tétlenül 
maradnunk. Majd máskor követeljétek indokaim kifejtését, most 
elégedj meg a tapasztalt hadvezér szavával." 


Az ifjú nem válaszolt, mert úgy vélte, a consul kétségtelenül olyan 
akadályát látja a csatának, ami az ő figyelmét elkerülte. 


37. Paulus, miután látta, hogy a tábor helyét kijelölték s a poggyászt 
elhelyezték, először a legutolsó hadsorbeli triariusokat vezette el, majd 
a princepseket, mialatt a dárdások az első sorban állva maradtak, arra 
az esetre, ha az ellenség valamivel próbálkoznék, végül magukat a 
dárdásokat, úgy, hogy a jobbszárnyon kezdve egyenként vezényelte 
hátra a manipulusokat. Így kavarodás nélkül vonta vissza a 
gyalogosokat, miközben a lovasok és könnyűfegyverzetűek az arcvonal 
előtt álltak, szemben az ellenséggel, s a lovasságot addig nem rendelte 
vissza őrhelyéről, amíg a tábor elején a sánc és árok el nem készült. 
Így a király, aki ma vonakodás nélkül késznek mutatkozott az 
ütközetre, maga is visszavezette csapatait táborukba, megelégedve 
azzal, hogy látják: a csata az ellenség miatt maradt el. 

A tábor megerősítése után C. Sulpicius Gallus, a második legio 
katonai tribunusa, aki az előző évben praetor volt, a consul 
engedélyével gyűlésbe hívta a katonákat, s figyelmeztette őket, senki 
se tekintse baljós előjelnek, hogy a következő éjszakán a második 
órától a negyedikig tartó holdfogyatkozás lesz. Ezt, mivel a természet 
rendje szerint, meghatározott időben fog bekövetkezni, előre ki lehet 
számítani, és meg lehet jósolni. Így hát amiként azon se csodálkoznak, 
hogy a hold - mivel a nap és hold felkelte és lenyugta egyaránt 
szilárdan meg van határozva - hol tele korongként, hol lefogyva, 
vékony szarv alakjában fénylik, azt sem szabad rossz előjelnek 
tartaniuk, ha elhomályosodik, mert elfedi a föld árnyéka. 


Így mikor a szeptember negyedikét megelőző éjszakán a mondott 
órában megtörtént a holdfogyatkozás, a római katonák szemében 
Gallus bölcsessége majdnemhogy isteni eredetűnek látszott, a 
macedonokat viszont a jelenség megrendítette, mint valami baljós 
csodajel, amely birodalmuk összeomlását és népük megsemmisülését 
jósolja meg, s jósaik is így nyilatkoztak. Ezért a macedon tábort 
zenebona és jajveszékelés töltötte be, amíg csak a hold korábbi 
fényében föl nem merült. 


Másnap a királynak és a consulnak kísérőik egyaránt szemére 
hányták - mivel mindkét sereg annyira hevesen kívánta az ütközetet -, 
hogy összecsapás nélkül váltak szét. A király könnyen védekezhetett, 
nemcsak azzal, hogy először az ellenség vezette vissza, a csatától 
nyíltan vonakodva, csapatait táborába, de azzal is, hogy seregét olyan 
helyen állította fel, ahol a phalanx, amelyet még a kismértékben 


egyenlőtlen terepen se lehet használni, nem tudott volna előnyomulni. 
S úgy tűnt, hogy a consul, aki szemmel láthatóan tegnap is 
elszalasztotta a csatára kínálkozó alkalmat, s lehetőséget adott az 
ellenségnek, hogy ha akar, éjszaka elvonuljon, most is az időt húzza 
áldozat ürügyén, noha kora hajnalban kitűzhette volna a csatára 
szólító jelet, s hadirendben kivonulhatott volna. 

Végül a harmadik órában, mikor előírás szerint befejezte az 
áldozatot, összehívta a haditanácsot, de néhányan úgy látták, hogy itt 
is beszéddel és fölösleges tanácskozással akarja eltölteni a cselekvésre 
szánt időt. A consul, ezekkel a véleményekkel szembeszállva, a 
következő beszédet mondta: 


38. "P. Nasica, ez a kiváló ifjú, mindazok közül, akik tegnap az 
ütközetet óhajtották, egyedül közölte velem véleményét, majd azt a 
látszatot keltve, hogy elfogadta véleményemet, elhallgatott. A többiek 
közül egyesek jobbnak látták, ha a háta mögött bírálják a vezért, 
ahelyett, hogy szemtől szembe figyelmeztetnék. Nem késlekedem, 
hogy neked, Nasica, és azoknak, akik, bár hallgattak, veled egy 
véleményen voltak, kifejtsem, mi késztetett az ütközet elhalasztására. 
Annyira távol áll tőlem, hogy megbánjam tegnapi tétlenségemet, hogy 
meg vagyok győződve, ezzel az intézkedéssel megmentettem a sereget. 
S hogy egyikőtök se higgye véleményemet megalapozatlannak, rajta, 
vegye számba velem együtt, ha jónak látja, milyen sok tény jelentett 
előnyt az ellenségnek és hátrányt nekünk. 


Mindenekelőtt biztos vagyok benne, senki sincs közületek, aki ne 
tudta volna már korábban is, és ne figyelte volna meg tegnapi, 
felfejlődött arcvonalukat látva, hogy létszámuk mennyivel nagyobb a 
miénknél. S ebből a kisebb létszámból is katonáink negyedrészét 
hátrahagytuk a poggyász őrizetére, s tudjátok, hogy a csomagok 
védelmére nem a leggyávábbakat szokás hátrahagyni. De feltéve, hogy 
mindnyájan együtt lettünk volna, vajon valami jelentéktelen dolognak 
kell-e tekintenünk, hogy ha jónak találjuk, a mai vagy a holnapi napon 
ebből a táborból vonulhatunk ki az ütközetre, ahol az istenek 
jóindulatú segítségével a múlt éjszakát eltöltöttük? 


Hát nem jelent semmi különbséget, hogy a katonát azon a napon 
szólítod fegyverbe és vezényeled az ütközetbe, amelyen nem merítette 
ki a menetelés fáradalma és a sánc építése, hanem kipihente és 
összeszedte magát sátrában, s felélénkült teste-lelke, vagy pedig úgy 
szolgáltatod ki a friss és kipihent, a csatába érintetlen, előzőleg sehol 
igénybe nem vett erővel induló ellenségnek, hogy még fáradt a hosszú 
úttól, kimerült a tehertől, fürdik az izzadságban, ég a torka a 
szomjúságtól, szája és szeme tele van porral, s perzseli a forró, déli 
napsütés? 


Az istenekre, ki ne győzné le ilyen helyzetben - legyen egyébként 
bármilyen elpuhult és harciatlan - még a legbátrabb férfit is? Vajon 
miközben az ellenség a legteljesebb nyugalomban állította fel 
csatasorát, szedte össze lelkierejét, s állt közülük ki-ki a sorban a maga 
helyére, nem kellett volna-e nekünk ugyanekkor kapkodva, rohanva 
kialakítani hadirendünket, s rendetlen sorokban megkezdenünk az 
ütközetet? 


39. vHerculesre - mondhatnád -, csatasorunk valóban laza és 
rendezetlen lett volna.x De vajon volt-e megerősített táborunk, 
megszerveztük-e a vízhordást, biztosítottuk-e őrségekkel az oda vezető 
utakat, s kikémleltük-e mindenfelé a környéket? Vagy pedig semmi 
más nem volt birtokunkban a puszta mezőn kívül, hogy azon 
megütközzünk? A ti őseitek a megerősített tábort úgy tekintették, mint 
a sereget minden viszontagság esetén biztosító kikötőt, ahonnan a 
csatára elindulhat, s ahol a csata viharának megpróbáltatásai elől 
menedéket találhat. Ezért biztosították, miután sáncokkal vették körül, 
még erős védőőrséggel is, mert azt a felet, amelyet megfosztottak 
táborától, még ha a csatában győzött is, vesztesnek tekintették. A 


tábor a győztes számára támaszpont, a vesztesnek menedék. 


Hány sereg akadt, amely a csatában kevés szerencsével küzdött, de 
miután beszorították a sánc mögé, a kedvező időpontban vagy egy 
pillanattal később előrontott, és megfutamította a győztes ellenséget? 
Ez a tartózkodási hely a katonák második hazája, a tábori sánc a város 
védőfalát pótolja, s minden egyes katonának saját sátra otthona és 
házitűzhelye is egyben. Úgy kellett volna talán harcot kezdenünk, 
mint holmi szállással nem rendelkező vándoroknak, hogy akár 


legyőznek, akár győzünk, ne tudjunk hová visszatérni? 


Ezekkel, a csata ellen szóló nehézségekkel, akadályokkal szemben a 
következő ellenérveket hozzák fel: yMi történik akkor, ha az ellenség a 
következő éjszaka elvonult volna? S micsoda roppant erőfeszítésünkbe 
került volna, hogy ismét kövessük őt Macedonia legtávolabbi 
vidékeiig? 

Én azonban meg vagyok győződve róla, hogy az ellenség nem marad 
itt, és nem sorakoztatja fel csapatait csatasorba, ha az lett volna a 
szándéka, hogy innen elvonul. Mert mennyivel könnyebb lett volna 
akkor eltávoznia, amíg mi távol voltunk, mint most, mikor itt ülünk a 
nyakán, s akár éjjel, akár nappal óhajt eltávozni, nem tudja kijátszani 
figyelmünket. Márpedig mi lehet számunkra kívánatosabb, mint hogy 
arra az ellenségre, amelynek a rendkívül meredek folyópart által 
biztosított, s ezenfelül még sánccal és számos őrtoronnyal övezett 
táborát is meg mertük támadni, most, miután elhagyta erődítményét, 
és rendezetlen sorokban menetel, a nyílt mezőn hátulról törhessünk 


rá? 


Ezek miatt az okok miatt halasztottam el az ütközetet tegnapról 
mára. Hiszen nekem magamnak is szándékomban van megütközni, s 
mivel az Elpeus folyó elzárta az ellenséghez vezető utunkat, új utat 
nyitottam egy másik szoroson át, elűzve onnan az ellenség előőrseit, s 
nem is óhajtok megállapodni addig, amíg be nem fejeztem a háborút!" 


40. Beszéde után csend volt, mivel hallgatóit részben meggyőzte, 
részben pedig féltek őt feleslegesen megbántani egy olyan ügyben, 
amelyet, bármilyen okból történt is a halasztás, már nem lehetett meg 
nem történtté tenni. 


De még ezen a napon sem volt kedve sem a consulnak, sem a 
királynak ütközetet kezdeni; a királynak azért, mert nem támadhatta 
meg az ellenséget olyan helyzetben, mint tegnap, mikor az még fáradt 
volt a meneteléstől, kapkodva sorakozott csatára, s alig tudta 
elrendezni sorait, a consulnak pedig azért, mert az új táborba még se 
tűzifát, se takarmányt nem hordtak össze, s a katonák nagy része 
eltávozott a táborból, hogy ezeket a környező földekről összegyűjtse. 
De noha egyik vezér se akarta, az emberi elhatározásnál erősebb 
véletlen miatt mégis meg kellett kezdeniük az ütközetet. 


A rómaiak és a macedonok ugyanabból, a két ellenséges táborhoz 
közel eső kis folyóból hordták a vizet, s hogy ezt biztonságban 
tehessék, mindkét partra őrségeket állítottak. A rómaiak részéről két - 
egy marrucinus és egy paelignus - cohorsot s két samnis lovasosztagot 
M. Sergius Silus legatus vezetésével. A tábor előtt pedig még egy 
állandó őrség állt C. Cluvius legatus vezetésével, három - egy firmumi, 
egy vestinus és egy cremonai - cohors s két lovasosztag, a placentiai és 
az aeserniai. 


A folyó mellett teljes volt a nyugalom, egyik fél sem ingerelte a 
másikat, mikor kilenc óra körül egy, a lovásza kezéből elszabadult 
teherhordó jószág átszaladt a túlsó partra. Három római katona az alig 
térdig érő vízben utánaeredt, s mikor két thrák az állatot a mederből 
átvezette saját partjukra, a rómaiak, követve őket, az egyiket 
megölték, s visszaszerezve a jószágot, visszatértek saját őrállomásukra. 
A macedon partrészen nyolcszáz főnyi thrák őrség állott. Közülük 
néhányan, elkeseredésükben, hogy honfitársukat szemük láttára 
megölték, a gyilkosok üldözésére kelve átgázoltak a folyón, s utána 
egyre többen, végül pedig mindnyájan, és az őrséggel [...]. 


41. C[...II11] vezette az ütközetbe. Hatott rájuk tisztségének 
tekintélye, a férfiú hírneve, s mindenekelőtt életkora, hiszen noha már 
elmúlt hatvanéves, az ifjaktól megkívánt rendkívüli mértékben vette ki 
a részét a fáradságból és veszélyből. A rövidpajzsosok és a phalangiták 


között támadt résbe behatolt egy legio, megszakította az ellenség 
csatasorát, s háttal a rövidpajzsosoknak arcvonalat alkotott a nehéz 
pajzsot viselő úgynevezett ércpajzsosokkal szemben. L. Albinus, volt 
consul parancsot kapott, hogy a második legiót vezesse az ellenséges 
hadsor közepét alkotó fehér pajzsos phalanx ellen. A consul a 
jobbszárnyon, ahol a csata megkezdődött, az elefántokat és a 
szövetséges csapatokat indította támadásra, s itt kezdődött meg a 
macedonok menekülése. 


Mert amiképpen a legtöbb emberi találmány leírva nagyon 
hatékonynak látszik, de mihelyt kipróbálják - amikor nem a kezelés 
módját kell magyarázni, hanem működtetni -, a legkisebb siker nélkül 
csődöt mond, ugyanígy az elefántok is csak látszólag vettek részt a 
csatában, minden eredmény nélkül. Az elefántok után a latin 
szövetségesek indultak támadásra, s ők  futamították meg a 
balszárnyat. Középen pedig a beékelődött második legio szétzilálta a 
phalanxot. S a győzelemnek nem is lehet nyilvánvalóbb okát adni, 
mint azt, hogy a mindenhol folyó, számos összecsapás következtében 
megingott phalanx először megzavarodott, majd szétszóródott. Pedig 
ennek az alakzatnak az ereje, ha lándzsáit előrenyújtva összetömörül, 
ellenállhatatlan. Ha azonban tagjait többfelől rájuk támadva arra 
kényszerítik, hogy a hosszúságuk és súlyuk miatt nehezen kezelhető 
lándzsáikkal — megforduljanak, — összekavarodott tömegük miatt 
tehetetlenné válnak, ha pedig oldalról vagy hátulról támadnak rájuk 
nagy kiáltozás kíséretében, csatasoruk a legteljesebb zűrzavarban 
omlik össze. 


Így most is képtelenek voltak szembeszállni a csatasorukat több 
helyen megszakító, kisebb csoportokban támadó rómaiakkal, akik, 
ahol csak rés nyílt, behatoltak soraik közé. Ha az egész hadsor 
hosszában szemtől szembe intéztek volna rohamot a felsorakozott 
phalanx ellen, ők is úgy járnak, mint a csata kezdetén a 
kerekpajzsosokra meggondolatlanul rátámadó paelignusok: 
felnyársalják magukat a lándzsákon, s nem tudnak ellenállni a zárt 
hadirendnek. 


42. Egyébként ahogy a gyalogos csapatokat mindenhol levágták, 
azok kivételével, akik fegyverzetüket eldobva elfutottak, ugyanúgy a 
lovasság szinte teljesen sértetlenül került ki a küzdelemből. Maga a 
király kezdte meg a menekülést, s Pydnából a szent lovascsapattal 
máris útban volt Pella felé, s tüstént követte őt Cotys és az odrysius 
lovasság. A többi macedon lovascsapat is rendezett sorokban vonult 
vissza, mert az előttük álló gyalogos hadsor lemészárlása annyira 
lekötötte az ellenséget, hogy nem gondolt a lovasok üldözésére. A 
phalanxot hosszú ideig kaszabolták elölről, oldalról és hátulról. 


Végül azok, akik az ellenség kezéből kiszabadultak, fegyvertelenül a 
tengerhez menekültek, néhányan még a vízbe is begázoltak, s 
életükért könyörögve tárták ki kezüket a hajókon levők felé. Amikor 
látták, hogy a hajókról mindenhonnan csónakok indulnak el, abban a 
hitben, hogy ezek fel akarják venni őket, nem azért, hogy megöljék, 
hanem hogy fogságba ejtsék, még továbbgázoltak feléjük, úgy, hogy 
egyesek már úsztak is. De mikor a csónakokról könyörtelenül 
kaszabolni kezdték őket, aki tudott, úszva igyekezett vissza a 
szárazföldre, ahol még iszonyúbb pusztulás várta, ugyanis hajtóik 
leterelték az elefántokat a partra, s ezek a vízből kijövőket 
agyontaposták és széttiporták. 


Általános vélemény, hogy a rómaiak még soha nem öltek meg 
egyetlen csatában ennyi macedont, ugyanis mintegy húszezer embert 
vágtak le közülük, mintegy hatezer, a csatasorból megmenekült harcos 
Pydnában élve jutott a kezükbe, s ötezret fogtak el a menekülés 
közben szétszóródottak közül. A győztes seregből nem estek el száznál 
többen, ezek is főképpen paelignusok; jelentősen nagyobb volt a 
sebesültek száma. Ha korábban kezdődik az ütközet, s a győzteseknek 
több idejük van napvilágnál az üldözésre, valamennyi csapatot 
megsemmisítik; így azonban a leszálló éjszaka elrejtette a 
menekülőket, s a rómaiaknak is elvette a kedvét az üldözéstől az 
ismeretlen terepen. 


43. Perseus nagyszámú lovas és udvari embere kíséretében a hadi 
úton a pieriai erdőbe menekült. Mihelyt elérték az erdőt, ahol számos 
ösvény vezetett különböző irányban, és már közeledett az éjszaka, a 
király néhány bizalmas híve társaságában letért az útról. A vezér 
nélkül ott maradt lovasok szétszóródtak, s különböző utakon ki-ki 
hazatért a városba, s csak néhányan értek el innen Pellába, 
gyorsabban, mint maga Perseus, mert az egyenes, akadálytalan úton 
haladtak. 


A király majdnem éjfélig küszködött az útkereséssel s az út egyéb 
nehézségeivel. A királyi palotában Perseust Pella elöljárói, Euctus, 
Eulaeus és a király gyermekei fogadták. Viszont barátai közül, akik az 
ütközet után ilyen vagy olyan módon szerencsésen megérkeztek 
Pellába, noha több ízben üzent értük, senki se jelent meg nála. 
Menekülése közben csak három kísérője volt, a krétai Euander, a 
boeotiai Neo és az aetoliai Archidamus. Ezekkel menekült tovább, a 
negyedik őrségváltás idején, mert már attól rettegett, hogy azok, akik 
nem voltak hajlandók hozzá jönni, majd valami veszedelmes dologra 
szánják el magukat ellene. Kísérete legfeljebb ötszáz krétai katonából 
állott. Amphipolisba igyekezett, de azért indult el Pellából éjszaka, 
mert sietett, hogy még napkelte előtt átkelhessen az Axius folyón, 
abban a reményben, hogy az átjutás nehézségei miatt a rómaiak itt 


majd felhagynak üldözésével. 


Főiézd 


44. A táborba győztesen visszatérő consul öröme mégsem lehetett 
teljes, mert kínozta a kisebbik fiáért érzett aggodalom. Ez volt az a P. 
Scipio - Paulus consul fia, s örökbefogadás révén Africanus unokája -, 
aki később, Carthago lerombolása után maga is elnyerte az Africanus 
melléknevet. Ez az ifjú, aki ekkor tizenhét éves volt - s éppen ez 
növelte apja aggodalmát -, az ellenség lankadatlan üldözése közben a 
tömegben más irányba sodródott, s csak mikor jóval később 
megkerült, tudta átélni a consul, épségben visszanyerve fiát, az oly 
rendkívüli győzelem örömét. 


Amphipolisba már eljutott az ütközet híre; a  matronák a 
Tauropolosnak nevezett Diana szentélyében gyűltek össze, oltalmáért 
esedezni, Diodorus pedig, a város elöljárója, mivel aggódott, hogy a 
helyőrségben levő kétezer főnyi thrák a zűrzavarban kirabolja a 
várost, cselhez folyamodott, s egy általa felbérelt és futárnak 
felöltöztetett emberrel a forum közepén levelet adatott át magának, 
amelyben az állt, hogy Emathiánál római hajóraj kötött ki, s 
támadásaival nyugtalanítja a közeli vidékeket; Emathia elöljárói azt 
kérik, küldjön segítséget a zsákmányolók ellen. S a levél elolvasása 
után rábeszélte a thrákokat, vonuljanak el az emathiai tengerpart 
védelmére. Mivel a rómaiak mindenfelé szétszóródtak a földeken, 
nagy öldöklést rendezhetnek, és jelentős zsákmányra tehetnek szert. 
Ugyanakkor igyekezett cáfolni az elvesztett ütközet hírét, mondván, 
hogy ha ez igaz lenne, egymás után kellene érkezniük a csatából 
egyenesen ide menekülőknek. Miután ilyen ürüggyel elküldte a 
thrákokat, mihelyt meggyőződött róla, hogy átkeltek a Strymonon, 
bezáratta a kapukat. 


45. Perseus a csata után a harmadik napon érkezett meg 
Amphipolisba, s innen hírnökpálcás követeket küldött Paulushoz. 
Közben Hippias, Midon és Pantauchus, a király legelőkelőbb barátai, 
Beroeából, ahová az ütközet után menekültek, saját elhatározásukból 
elutaztak a consulhoz, és megadták magukat a rómaiaknak. S a 
félelem hatására sorban egymás után ugyanezt szándékoztak tenni a 
többiek is. 


A consul a győzelem hírüladására fiát, 0. Fabiust, s vele L. Lentulust 
és 0. Metellust küldte el egy levéllel Rómába. A megvert ellenséges 
seregtől nyert fegyverzsákmányt a gyalogosoknak engedte át, a 
lovasoknak pedig megengedte, hogy végigrabolják a környező 
falvakat, azzal a feltétellel, hogy legfeljebb két éjszakára maradhatnak 
távol a táborból, ő maga pedig a tengerhez közelebb fekvő Pydnához 
telepítette át táborát. 


Először Beroea, majd Thessalonica és Pella, végül pedig két napon 
belül szinte egész Macedonia megadta magát. A legközelebb fekvő 
Pydna lakói még nem küldtek követeket, mert a vegyes összetételű, 
egyszerre annyi népből álló sokaság s a csatából való menekülés után 
egy helyre összeverődött tömeg lehetetlenné tette a polgárok 
tanácskozását és egyetértését, s a kapukat nemcsak hogy bezárták, de 
még be is falazták. A rómaiak Midont és Pantauchust küldték ide a 
falak alá, hogy tárgyaljanak Solonnal, a helyőrség parancsnokával, s 
ez elérte, hogy a katonák tömege elvonulhasson. A város megadta 
magát, s a római katonák engedélyt kaptak kirablására. 


Perseus, akinek még egy reménye volt, hogy megkísérli segítségül 
hívni a bisaltae népet, amelyhez hiába küldte el követeit, fiát, 
Philippust magával vive megjelent a népgyűlésen, hogy biztató 
szavaival kitartásra buzdítsa egyrészt magának Amphipolisnak a 
lakóit, másrészt azokat a lovasokat és gyalogosokat, akik őt követve, 
vagy menekülés közben jutottak ebbe a városba. De valahányszor meg 
akart szólalni, hangját elfojtották a könnyek, s mivel maga képtelen 
volt beszélni, a krétai Euanderral közölte, hogy miről akart szólni a 
nép előtt, majd lelépett az emelvényről. 


A tömeg, noha a király s annak szánalmas könnyei láttán maga is 
együtt sóhajtozott és könnyezett vele, mégsem akarta meghallgatni a 
beszédet. Sőt egyesek felbátorodva még oda is kiáltották neki a 
tömegből: "Menjetek innen, nehogy miattatok még mi néhányan is 
elpusztuljunk, akik megmaradtunk!?" S ezek a heves közbeszólások 
belefojtották Euanderba a szót. 


A király innen házába ment, pénzét, aranyát és ezüstjét felrakatta a 
Strymonon várakozó csónakokra, s maga is elindult lefelé a folyón. A 
thrákok és a többi hadinép, nem mervén magukat rábízni a hajókra, 
szétszéledtek  otthonaikba, csak a krétaiak tartottak a zsold 
reményében a királlyal. S mivel várható volt, hogy a pénz elosztása 
belőlük sokkal nagyobb haragot fog kiváltani, mint hálát, ötven 
talentumot tettek ki nekik a folyó partjára, hogy osszák el maguk 
között. Mikor az osztozkodás után nagy zűrzavar közepette hajóra 
szálltak, a folyó torkolatában az egyik, emberekkel túlterhelt bárka 
elsüllyedt. Aznap megérkeztek Galepsushoz, másnap pedig útjuk 
céljához, Samothracéba. Azt mondják, mintegy kétezer talentumot 
vittek ide magukkal. 


46. Paulus minden meghódolt városba parancsnokokat küldött, hogy 
a legyőzöttekkel a béke első napjaiban ne történhessék valami 
jogtalanság. A király békét kérő követeit magánál tartotta, s mivel 
nem tudott még a király elmeneküléséről, P. Nasicát kisebb létszámú 


gyalogos és lovascsapattal elküldte Amphipolisba, azzal az utasítással, 


hogy dúlja fel Sinticát is, és akadályozza meg a király bármiféle 
vállalkozását. Eközben Cn. Octavius elfoglalta és kirabolta Meliboeát. 
Aeginiumnál, amelynek ostromával Cn. Anicius legatus volt megbízva, 
a védők egyik kitörésénél a rómaiak kétszáz embert vesztettek, mivel 
Aeginium lakóihoz még nem ért el a háború befejezésének híre. 


A consul Pydnától egész seregével felkerekedve a második napon 
megérkezett Pellához, s ettől mintegy ezerlépésnyire állította fel 
táborát. Több napig itt időzött, s mikor minden oldalról megszemlélte 
a város fekvését, meggyőződhetett, hogy ezt nem ok nélkül 
választották királyi székhelynek. A város egy délnyugati irányban lejtő 
dombon helyezkedik el.  Télen-nyáron egyformán mély és 
áthatolhatatlan mocsár veszi körül, amelyet a folyók áradása táplál. A 
mocsárnak a városhoz legközelebb eső részéből emelkedik ki, mint 
valami fellegvár, Phacus, egy hatalmas töltésen, amely a fal súlyát is 
elbírja, s egyáltalán nem árt neki a környező mocsár nedvessége. 


Távolból úgy látszik, mintha a város falához kapcsolódnék, ettől 
azonban egy árok választja el, egyszersmind egy híd köti össze vele, 
hogy a kívülről ostromló ellenség sehol se tudjon behatolni, s akit a 
király esetleg ide bebörtönzött, annak se kínálkozzék más kijárás ezen 
a nagyon jól ellenőrizhető hídon kívül. Itt voltak elhelyezve a király 
kincsei is. De ekkor nem találtak itt egyebet, mint azt a háromszáz 
talentumot, amelyet Perseus elküldött Gentius királynak, de azután 
visszatartott. 


Azokban a napokban, amíg a tábor Pella mellett állt, a consul 
meghallgatta a követségeket, amelyek nagy számban érkeztek oda - 
főként Thessaliából -, hogy szerencsekívánataikat kifejezzék. Arra a 
hírre, hogy a király átkelt Samothracéba, Petrától elindulva négynapi 
menetelés után megérkezett Amphipolishoz. Itt az egész lakosság 
kitódult eléje, mindenki előtt bizonyítékát adva, hogy nem valami 
derék és igazságos királytól fosztották meg őket. 


NEGYVENÖTÖDIK KÖNYV 


1. Noha a győzelmet hírül vivő követek, O. Fabius, L. Lentulus és O. 
Metellus a lehető leggyorsabban igyekeztek megtenni útjukat, s 
nagyon hamar megérkeztek Rómába, mégis úgy találták, hogy a diadal 
felett érzett öröm megelőzte őket. Ugyanis a circusi játékokon - négy 
nappal a királlyal vívott csata után - a nép között az egész nézőtéren 
végigfutott a hír, hogy Macedoniában ütközet zajlott le, s a király 
vereséget szenvedett. A zaj egyre növekedett; végül kiáltozni és 
tapsolni kezdtek, mintha a győzelemről biztos híradás érkezett volna. 


A főtisztviselők meghökkenve kezdték kutatni, ki volt a váratlan 
örömkitörés okozója. Mikor senki sem jelentkezett, a biztosnak vélt 
hírre kitörő örömujjongás lecsillapodott ugyan, de a lelkek mélyén 
azért megmaradt valami vidító előérzet. Mikor azután ezt a megérkező 
Fabius, Lentulus és Metellus hiteles beszámolója megerősítette, az 
embereket nemcsak maga a győzelem töltötte el örömmel, de saját 
lelkük látnoki képessége is. 


Egy másik, hasonlóképpen hitelesnek látszó beszámoló is leírja a 
circusi közönséget hatalmába ejtő örömet. E szerint mikor C. Licinius 
consul szeptember tizenhatodikán, a Római Játékok második napján 
felment az emelvényre, hogy megadja a jelet a négyfogatú kocsik 
indulására, egy futár, aki bejelentette, hogy Macedoniából érkezett, 
babérral díszített levelet adott át neki. A consul a négyfogatúak 
elindítása után beszállt kocsijába, s miközben a circuson áthaladva 
visszatért a nyilvános ülőhelyekhez, felmutatta a nép előtt a babérral 
körülfont levelet. Ennek láttára a tömeg azonnal elfeledkezett a 
versenyről, s betódult középre. 


A consul ott helyben összehívta a senatust, felolvasta az atyák előtt a 
levelet, s az ő jóváhagyásukkal bejelentette a nép padsorai előtt, hogy 
tiszttársa, L. Aemilius szabályos csatában megütközött Perseus 
királlyal; a  macedon sereget részben lemészárolták, részben 
megfutamították, a király néhány ember kíséretében elmenekült, s 
Macedonia valamennyi városa a római nép hatalmába került. 
Bejelentését a nép üdvrivalgással és hatalmas tapssal vette tudomásul, 
s a legtöbben, otthagyva a játékokat, hazasiettek, hogy az örömhírt 
feleségükkel és gyermekeikkel is közöljék. - Ez tizenhárom nappal 
azután történt, hogy Macedoniában az ütközet lezajlott. 


2. Másnap a senatus ülést tartott a Curiában. Elrendelte, hogy 
könyörgést kell tartani; senatusi határozatot hoztak, hogy a consul 
bocsássa el azokat az embereit, akiket felesketett, a szövetséges 
katonák és tengerészek kivételével, s a szövetségesek és a 
hajóslegénység elbocsátásáról majd akkor döntenek, ha megérkeznek 


L. Aemilius követei, akik a futárt előreküldték. 


A követek szeptember huszonötödikén, két óra körül léptek be a 
Városba, s miközben megérkeztek a Forumra, mindenhol, amerre 
elhaladtak, nagy tömeg tódult eléjük, és csatlakozott hozzájuk. A 
senatus éppen a Curiában tartózkodott, s a consul bevezette a 
követeket. Csak addig tartották őket itt, amíg beszámoltak róla, 
milyen erős volt a király gyalogos és lovas hadserege, ebből hány ezret 
vágtak le, mennyit fogtak el, s milyen kevés saját katonánk elvesztése 
árán mértünk ilyen súlyos vereséget az ellenségre; milyen rémülten 
menekült el a király, aki - úgy gondolják - Samothracéra akar menni, s 
hogy a hajóhad készen áll üldözésére, és a király sem a szárazföldön, 
sem a tengeren nem tud kicsúszni a kezükből. Majd ugyanezt 
hamarosan elmondták a népgyűlés előtt is, ahová átvezették őket. 


Mikor a consul közölte, hogy minden szent épületet ki kell nyitni, ki- 
ki megújult örömmel távozott a népgyűlésről, hogy hálát adjon az 
isteneknek, s városszerte nemcsak férfiakból, de asszonyokból is álló 
hatalmas tömeg töltötte meg a halhatatlan istenek szentélyeit. 


A senatus, miután visszatértek a Curiába, úgy határozott, hogy L. 
Aemilius dicső haditettének örömére ötnapos hálaadó ünnepet kell 
tartani, s nagyobb jószágokat kell feláldozni valamennyi isten párnája 
előtt. A hajókat, amelyek felkészülve és felszerelve horgonyoztak a 
Tiberisen, hogy szükség esetén Macedoniába küldjék őket, partra kell 
vonni, és el kell helyezni a hajóépítő műhelyekben, a szövetséges 
hajóslegénységet pedig, egyévi zsoldjukat kifizetve, el kell bocsátani, s 
velük együtt mindazokat, akik a consul előtt esküdtek fel, továbbá 
valamennyi katonát el kell bocsátani, akik csak  Corcyrán, 
Brundisiumban, a felső tengernél vagy  Larinum területén 
állomásoznak, ugyanis e helyek mindegyikén ott tartózkodott egy rész 
abból a seregből, amellyel C. Liciniusnak kellett volna tiszttársa 
segítségére sietnie, ha a helyzet megköveteli. S a népgyűlésen 
bejelentették, hogy a hálaadás október tizenegyedikén kezdődik, s - 
ezt a napot is beleértve - öt napig tart. 


3. Az Illyricumból érkezett két követ, C. Licinius Nerva és P. Decius, 
bejelentette, hogy az illyr sereget levágták, Gentius királyt elfogták, s 
hogy Illyricum a római nép hatalmában van. A senatus úgy határozott, 
hogy ennek, a L. Anicius praetor vezetésével és jósjeleivel végrehajtott 
haditettnek az örömére tartsanak háromnapos hálaadó ünnepet, s 
ennek idejét a consul november tizedikére, tizenegyedikére és 
tizenkettedikére tűzte ki. 


Egyes történetírók úgy tudósítanak, hogy a rhodusi követeket, akiket 
még nem bocsátottak el, a győzelmi hír megérkezése után behívták a 
senatus elé, mintegy megszégyenítésül esztelen elbizakodottságukért. 


S itt vezetőjük, Agepolis, a következőket mondta: A rhodusiak azért 
küldték el követségüket, hogy ez kieszközölje a békét a rómaiak és 
Perseus között, hiszen ez a háború egész Görögországnak csak terhet 
és megpróbáltatást, maguknak a rómaiaknak csak költséget és 
veszteséget jelent. A római nép szerencséje azonban olyan kedvező 
fordulatot hozott, hogy - mivel a háború másként végződött - a 
rhodusiak megragadhatják a lehetőséget, hogy a fényes győzelem 
alkalmával szerencsét kívánjanak. - Így hangzottak a rhodusi követ 
szavai. 


A senatus a következőképpen válaszolt: A rhodusiak ezt a követséget 
nem Görögország boldogulása kedvéért, nem is a római nép kiadásai 
miatt érzett aggodalmukban, hanem Perseus érdekében küldték. Mert 
ha az aggasztotta volna őket, amit megtévesztő szavaikban előadnak, 
úgy akkor kellett volna követséget küldeniük, amikor Perseus betört 
seregével Thessaliába, s két éven át részben megostromolta, részben 
fegyveres erejének fitogtatásával rémületben tartotta a görög 
városokat. Ekkor azonban a rhodusiak egyetlen szót sem ejtettek a 
békéről. De miután meghallották, hogy a rómaiak átkeltek a 
hegyszorosokon, behatoltak Macedoniába, s  körülzárva tartják 
Perseust, akkor küldték el követségüket, nem egyéb okból, hanem 
azért, hogy Perseust kiragadják a fenyegető veszélyből. - Ezzel a 
válasszal bocsátották el a követeket. 


4. Ugyanezekben a napokban M. Marcellus is, aki a hírneves város, 
Marcolica elfoglalása után tért vissza provinciájából, Hispaniából, tíz 
font aranyat és egymillió sestertius értékű ezüstöt szolgáltatott be az 
államkincstárnak. 


Mikor Paulus Aemilius consul, mint már említettem, Odomantice 
területén, Sirae mellett táborozott, három, nem magas rangú követ 
levelet hozott neki Perseus királytól. Látva könnyeiket és szennyes 
ruhájukat, azt mondják, maga is könnyekre fakadt az emberi sors 
forgandóságán, hogy az az ember, aki nemrégiben még nem elégedett 
meg a macedon birodalommal, aki megtámadta a dardanusokat és 
illyreket, segítségül híva a bastarnaekat, most seregének elvesztése 
után, mikor elűzték királyságából, egy kis szigetre szorult, mint 
oltalomért esedező, akinek sértetlenségét a templom szentsége, és nem 
saját hatalma biztosítja. 


De mikor elolvasta, hogy: "Perseus király Paulus consulnak 
üdvözletét küldi!" - minden szánalmát eltüntette ennek az embernek 
az ostobasága, aki ennyire nincs tisztában saját helyzetével. Ezért, 
noha a levél többi része korántsem királyhoz illő kéréseket 
tartalmazott, a követeket mégis válasz és levél nélkül küldte el. 


Perseus megértette, hogy a legyőzöttnek melyik címét kell 


elfelednie, s így magánemberként küldte el második levelét, amelyben 
azt kérte - s ezt teljesítették is -, hogy küldjenek el hozzá néhány 
embert, akikkel helyzetét és sorsa alakulását megbeszélheti. Három 
megbízottat küldtek el hozzá: P. Lentulust, A. Postumius Albinust és A. 
Antoniust. De ez a követség nem végzett semmit, mivel Perseus 
minden erejével ragaszkodott a királyi címhez, míg Paulus azt 
követelte, hogy bízza rá magát és mindenét a római nép belátására és 
jóindulatára. 


5. Mialatt ezek az események lejátszódtak, Cn. Servilius hajórajával 
kikötött Samothracén. Ő is megpróbálta hol fenyegetéssel, hol 
reménykeltéssel rávenni a királyt, akit már olyan közvetlen közelről 
fenyegetett a veszély, hogy adja meg magát, s szándéka 
megvalósításában egy véletlenül megtörtént vagy szándékosan 
előidézett esemény jött segítségére. 


L. Atilius, az egyik előkelő ifjú, észrevéve, hogy a nép gyűlést tart, 
engedélyt kért az elöljáróktól, hogy néhány szót szólhasson hozzájuk. 
Miután ezt megkapta, a következőket mondta: "Vajon samothracei 
vendégbarátaink, igaz-e vagy pedig hamis az az állítástok, hogy ez a 
sziget szent, s hogy egész területe megszentelt és sérthetetlen?" 

Mikor mindnyájan megerősítették, hogy valóban igaz, amit a sziget 
szent voltáról mondott, így folytatta: "Akkor pedig miért szennyezheti 
be egy gyilkos, aki Eumenes király vérével szentségtelenítette meg? S 
mikor minden szertartás első szavaiban el szokták tiltani a szent 
cselekménytől azokat, akiknek a keze nem tiszta, ti mégis 
megengeditek, hogy szentélyeteket egy vérrel bemocskolt testű 
orgyilkos fertőztesse meg?" 


Ugyanis a történetet, hogy Eumenes királyt Delphiben Euander 
közreműködésével majdnem sikerült meggyilkolni, már Görögország 
minden városában ismerték. Így a samothraceiak, mivel egyrészt 
látták, hogy az egész sziget a templommal együtt a rómaiak 
hatalmában van, másrészt mert úgy vélték, hogy nem jogtalanul tették 
nekik ezt a szemrehányást, elküldték Perseushoz Theondast, államuk 
első emberét - akit ők maguk királynak neveznek -, közölje vele, hogy 
a krétai Euandert gyilkosság gyanúja terheli; náluk pedig az ősök 
szokásán alapuló törvények vannak azok ellen, akikről azt állítják, 
hogy bűnösen léptek be a templom megszentelt területére. Ha Euander 
meg van győződve, hogy ártatlanul vádolják ilyen főbenjáró bűnnel, 
akkor jelenjék meg, hogy tisztázza magát, ha viszont nem meri 
vállalni, hogy a törvényszék ítéletet mondjon róla, akkor szabadítsa 
meg a templomot a bűn átkától, és maga gondoskodjék biztonságáról. 


Perseus félrehívta Euandert, és azt tanácsolta neki, hogy 
semmiképpen ne legyen hajlandó a törvényszék elé állni, mert sem 

ügyében, sem bírái jóindulatában nem reménykedhet. (Ugyanis ő is 
félt, hogy Euander, ha elítélik, elárulja, hogy ő biztatta fel a szörnyű 
gaztettre.) Mi egyebet tehetne - mondta - azonkívül, hogy bátran 
vállalja a halált? 


Euander nyíltan nem utasította el tanácsát, de kijelentette, hogy 
inkább méreggel és nem karddal akar véget vetni életének, s közben 
titokban előkészületeket tett a szökésre. Mikor ezt a királynak 
jelentették, ő, félve, hogy a samothraceiak haragja majd ellene fordul, 
mintha ő akadályozta volna meg a vádlott megbüntetését, elrendelte 
Euander meggyilkolását. De a meggondolatlanul elrendelt gyilkosság 
végrehajtása után azonnal eszébe jutott, hogy mostantól már 
elsősorban őt terheli az eddig Euandert övező gyanú: az Delphiben 
megsebesítette Eumenest, ő Samothracén megölette Euandert, s így 
egyedül ő az oka annak, hogy a földkerekség két legszentebb 
templomát emberi vérrel szentségtelenítették meg. Hogy ezt a gyanút 
elhárítsa magáról, pénzzel megvesztegette Theondast, híresztelje el a 
nép közt, hogy Euander saját maga végzett magával. 


6. Egyébként ezzel a hallatlan gaztettel, amelyet egyetlen 
megmaradt barátja ellen követett el, aki annyi nehéz helyzetben 
bizonyította be hűségét, s akit, mikor ez nem vált árulójává, ő árult el, 
elidegenítette magától valamennyi kísérőjét. S így közülük ki-ki 
egyenként átment a rómaiakhoz, s ő, mivel majdnem teljesen magára 
hagyták, arra kényszerült, hogy a menekülés tervével foglalkozzék. A 
krétai Oroandest kérte meg, aki, mivel kereskedőként arrafelé 
utazgatott, jól ismerte Thracia partvidékét, hogy vegye fel őt 


bárkájára, és szállítsa el Cotysba. 


A bárka Samothrace egyik hegyfokánál, a Demetrius nevű öbölben 
várakozott. Estefelé idehordták a szükséges tárgyakat, s a pénzből is 
annyit, amennyit feltűnés nélkül ide lehetett szállítani. Maga a király 
éjféltájban indult el három, a szökés tervébe beavatott kísérővel, a ház 
hátsó ajtaján és a hálószobája előtt levő kerten át, s miután nagy 
nehezen átmászott a kert falán, lejutott a tengerhez. De Oroandes csak 
addig várt, amíg berakták a pénzt, a sötétség beálltával azonnal 
eloldotta hajóját, s a nyílt tengeren elindult Kréta felé. Perseus, miután 
a bárkát nem találta az öbölben, jó ideig bolyongott a parton, majd, 
mivel közeledett a hajnal, s így nem mert visszatérni szállására, 
félelmében a templom oldalfalánál egy homályos zugban rejtőzött el. 


A macedonoknál királyi apródoknak nevezték a főembereknek a 
király szolgálatára kiválogatott fiait. Ez a csapat, amely követte a 
menekülő királyt, most sem hagyta el őt, amíg csak Cn. Octavius 
parancsára a praeco útján közhírré nem tették, hogy a királyi apródok 
s a többi, Samothracén tartózkodó macedon, ha megadják magukat a 


rómaiaknak, megtarthatják sértetlenségüket, szabadságukat és minden 
vagyonukat, amit magukkal hoztak vagy Macedoniában hagytak. Erre 
a felhívásra valamennyien átmentek a rómaiakhoz, s jelentkeztek C. 
Postumius katonai tribunusnál. A thessalonicai Ion a király kiskorú 
gyermekeit is átadta Octaviusnak, Perseus mellett csak legidősebb fia, 
Philippus maradt. Ekkor a király fiával együtt megadta magát 
Octaviusnak, vádolva sorsát és az isteneket, akiknek szentélyében 
tartózkodott, hogy egyáltalán nem oltalmazták meg a segítségükért 
könyörgőt. 


A királyt parancs szerint a vezéri hajón helyezték el, odahozták 
megmaradt pénzét is, majd a hajóraj tüstént visszatért Amphipolisba. 
Innen Octavius a királyt elkísértette a táborba a consulhoz, akit 
levélben már előre értesített, hogy elfogta Perseust, s el fogja küldeni 
hozzá. 


7. Paulus úgy vélte, hogy egy második győzelmet aratott - 
aminthogy ez valóban az is volt -, az összehívott haditanács előtt 
felolvasta a praetor levelét, elküldte O. Aelius Tuberót a király elé, a 
többieket pedig felszólította, hogy teljes számban maradjanak ott a 
fővezéri sátorban. 


Máskor még egy színházi látványosságra sem szokott ekkora tömeg 
összeseregleni. Mert igaz, hogy atyáink idejében Syphax királyt 
fogolyként hozták a római táborba, de azonkívül, hogy sem az ő, sem 
népe hírnevét nem lehetett Perseuséval összehasonlítani, ő akkoriban 
olyan mellékszereplő volt a pun, mint most Gentius a macedon 
háborúban, Perseus viszont a háború fő irányítója volt, s nevét 
nemcsak a maga, apja, nagyapja s a vele rokonságban vagy nemzetségi 
kapcsolatban levők híre tette széltében ismertté, hanem Philippus és 
Nagy Sándor dicsőségének fénye is, akik Macedoniát a földkerekség 
leghatalmasabb birodalmává tették. 


Perseus sötét színű ruhában lépett be a táborba fiával együtt, 
anélkül, hogy övéi közül bárki más kísérte volna, aki osztozva 
balsorsában szánandóbb látvánnyá tette volna megjelenését. A 
megbámulására kitódult tömeg miatt nem tudott tovább haladni, amíg 
a consul lictorokat nem küldött, akik helyet csináltak, hogy szabaddá 
tegyék előtte a fővezéri sátorhoz vezető utat. 


A consul felállt, és - rászólva a többiekre, hogy maradjanak ülve - 
kissé előrelépve jobbját nyújtotta a belépő királynak; mikor az a lábai 
elé akarta vetni magát, felemelte, s nem hagyva, hogy térdét átölelje, 
bevezette a sátorba, s felszólította, hogy foglaljon helyet, szemben a 
tanácsba meghívott jelenlevőkkel. 


8. Először azt kérdezte meg a királytól, milyen jogtalanság késztette 


őt arra, hogy a római nép ellen ennyire elszánt gyűlölettel kezdjen 
háborút, amellyel birodalmát és magát a végső veszélybe sodorta? 


Miközben mindnyájan a választ várták, a király hosszú ideig 
hallgatva a földre nézett, és sírt. 


A consul újabb kérdést tett fel: "Ha fiatalon vetted volna át az 
uralmat, akkor valóban nem csodálkoznék, hogy nem voltál tisztában 
vele, milyen hatalmas a római birodalom barátnak vagy ellenségnek. 
Azonban így, amikor már részt vettél abban a háborúban, amelyet 
atyád viselt ellenünk, s emlékezned kell az erre következő békére is, 
amelyet a legbecsületesebben betartottunk vele szemben, milyen 
elgondolás vitt rá, hogy a béke helyett a háborút válaszd azokkal 
szemben, akikről már tudtad, hogy milyen erősek a háborúban, és 
mennyire megbízhatóak a békében?" 


Mikor sem a kérdésre, sem a szemrehányásra nem kapott választ, így 
folytatta: "De bárhogyan is történt mindez, akár emberi gyarlóságból, 
akár véletlenből vagy  szükségszerűségből, ne veszítsd el 
reménységedet. A római nép jóindulata, amelyet annyi súlyos 
helyzetbe került király és nép tapasztalt már meg, nemcsak reményt, 
de szinte határozott biztosítékot jelent, hogy nem ér bántódás." 


Mindezt görögül mondta Perseusnak. Ezután honfitársaihoz fordulva 
latinul így folytatta: "Emlékezetes példát láttok magatok előtt az 
emberi dolgok forgandóságára. S ezt elsősorban nektek mondom, 
ifjak! Ezért nem ajánlatos, még ha kedvező helyzetben vagyunk is, 
senkivel gőgösen vagy erőszakosan bánni, s ne higgyünk pillanatnyi 
szerencsénknek, míg nem tudjuk, mit hoz az este. Csak az bizonyul 
igazi férfinak, akinek lelkét sem a szerencse fuvalma nem teszi 
elbizakodottá, sem a balsors nem töri össze." 


Majd feloszlatta a tanácsot, s a király őrzését O. Aeliusra bízta. A 
consul ezen a napon vendégül látta Perseust, s minden tiszteletadást 
megadott neki, amit a királynak jelenlegi helyzetében megadhatott. 
Ezután seregét a téli szálláshelyekre küldte szét. 


9. Á csapatok legnagyobb részét Amphipolis, a többit pedig a 
környező városok fogadták be. 


Ez lett a vége négy évig tartó lankadatlan küzdelem után a rómaiak 
és Perseus között folyó háborúnak, egyszersmind vége egy Európa 
legnagyobb részében s egész Asiában nagy hírű birodalomnak is. 
Ennek Caranustól, a királyság megalapítójától számítva huszadik 
uralkodója volt Perseus, aki O. Fulvius és L. Manlius consulsága idején 
foglalta el a trónt, a senatus határozata M. Iunius és A. Manlius 


consulsága idején ismerte el királynak, s tizenegy évig uralkodott. 


A macedon nép hírneve egyáltalán nem volt valami fényes 
Philippus, Amyntas fiának idejéig, s ekkortól kezdett növekedni a 
birodalom az ő uralma alatt, de megmaradt Európa határai között, s 
egész Görögországot, Thessalia egy részét és Illyricumot foglalta 
magába. Ezután elözönlötték Asiát is, és Nagy Sándor uralmának 
tizennégy éve alatt először kiterjesztette uralmát az egész területre, 
amely a perzsák szinte mérhetetlenül nagy birodalmához tartozott, 
majd végigvonult Arábián és Indián, ahol a föld végső határait a 
Vörös-tenger övezi. Ekkoriban a macedonok birodalma és hírneve volt 
a legnagyobb az egész világon. De ezt a birodalmat Nagy Sándor 
halála után számos királyságra darabolták szét, mivel ki-ki magának 
akarta megszerezni a hatalmat, s miután erői szétforgácsolódtak, a 
szerencse legmagasabb ormáról a végső romlásba jutva százötven évig 
állt fenn. 


10. Mikor a római győzelem híre Asiában elterjedt, Antenor 
Phanaenál tartózkodó bárkáival átkelt Cassandriába. C. Popilius pedig, 
aki Delusnál állomásozva gondoskodott a Macedonia felé tartó hajók 
biztonságáról, miután meghallotta, hogy Macedoniában véget ért a 
háború, s az ellenséges naszádok elvonultak őrhelyükről, maga is 
elküldte Attalus hajóit, s hogy teljesítse követi megbízatását, elindult 
Egyiptom felé, hogy találkozhassék Antiochusszal, még mielőtt az 
Alexandria falaihoz nyomul. 


Mikor a követek Asia partjai mellett elhaladva megérkeztek 
Lorymába, a Rhodustól valamivel több mint húszezer lépésnyi 
távolságra eső kikötőbe, amely éppen szemben van magával a 
várossal, elébük járultak a rhodusiak főemberei - ugyanis már 
hozzájuk is megérkezett a győzelem híre -, s azt kérték, látogassanak 
el Rhodusra. Hiszen államuk jó híre és jövője függ attól, hogy ők 
személyesen győződjenek meg, mit tettek s mit fognak tenni a 
rhodusiak, hogy ne kósza hírek jussanak el Rómába, hanem a követek 
maguk számoljanak be arról, amit saját szemükkel láttak. 


Noha a követek sokáig vonakodtak, meggyőzték őket, hogy vállalják 
ezt a rövid kitérőt egy szövetséges állam érdekében. Mikor 
megérkeztek Rhodusra, a vezetők kérésükkel arra is rávették őket, 
hogy jelenjenek meg a népgyűlésen. A követek megérkezése a 
polgárság félelmét inkább növelte, mint csökkentette. Ugyanis Popilius 
felsorolta mindazokat az ellenséges kijelentéseket és cselekedeteket, 
amelyeket a háború folyamán egyesek vagy mindnyájan mondtak 
vagy elkövettek, s mivel nyers természetű ember volt, szavai ijesztő 
hatását még csak fokozta mogorva tekintete és vádoló hangja. Így, 
mivel neki semmi oka nem volt rá, hogy személyes ellenszenvet 
érezzen a rhodusiakkal szemben, ezek egyetlen római senator kemény 
szavaiból következtethettek arra, hogy milyen érzés tölti el velük 


szemben az egész senatust. 


C. Decimius enyhébb hangon beszélt. Kijelentette, hogy a legtöbb 
esetben, amelyet Popilius felhozott, a vád nem a népet, hanem azt a 
néhány embert érheti, akik a tömeget fellázították. Ezek a 
megvásárolható nyelvűek hozták a király dicsőítésével tele 
határozatokat, ezek küldték azokat a követségeket, amelyek miatt a 
rhodusiaknak most már mindig éppannyi okuk van a szégyenkezésre, 
mint a megbánásra. Mindezeknek a vétkeknek, mondta, ha a népben 


megvan a helyes ítélőképesség, a bűnösök fejére kell visszaszállniuk. 


Szavait élénk helyesléssel fogadták, nemcsak azért, mert a 
közösséget felmentette a felelősség alól, hanem azért is, mert a vétket 
a bűnösökre hárította. Így azután, mikor a rhodusi elöljárók 
válaszoltak a rómaiaknak, egyáltalán nem fogadták akkora tetszéssel 
azoknak a szavait, akik mindenáron cáfolni igyekeztek a Popilius által 
felhozott vádakat, mint azokét, akik egyetértettek Decimiusszal abban, 
hogy a vétkeseket ki kell szolgáltatni, hogy elnyerjék büntetésüket. 


Ezért haladéktalanul határozatot hoztak, hogy azokat, akikre 
rábizonyult, hogy valamit mondtak vagy cselekedtek  Perseus 
érdekében és a rómaiak ellen, halálra kell ítélni. Ezek közül egyesek a 
rómaiak megérkezésekor elmenekültek a városból, mások saját 
kezükkel vetettek véget életüknek. 


A követek, miután nem több, csupán öt napig tartózkodtak 
Rhoduson, folytatták útjukat Alexandria felé. De a rhodusiak azért 
nem csekélyebb buzgalommal hozták meg a jelenlétükben elfogadott 
határozat alapján az ítéleteket, s ebben a következetes végrehajtásban 
éppen akkora szerepe volt Decimius szelídségének, mint Popilius 
ridegségének. 


11. Miközben ezek az események lejátszódtak, Antiochus, miután 
sikertelenül kísérelte meg az ostromot, elvonult Alexandria falai alól, 
hatalmába kerítve Egyiptom többi részét. Memphisben hagyta az 
idősebbik Ptolemaeust, akiről hazugul azt állította, hogy hadereje 
segítségével őt akarja visszaültetni a trónra, s elvezette seregét 
Syriába, hogy majd rátámadjon a győztes félre. 


Ptolemaeus is tisztában volt ezzel a szándékával, s úgy vélte, hogy 
amíg öccsét az ostromtól való félelem rémületben tartja, húga 
segítségével s fivére tanácsadóinak tiltakozása nélkül kieszközölheti 
visszatérését Alexandriába. Így azután állhatatosan addig küldözgette 
üzeneteit először húgához, majd fivéréhez és annak barátaihoz, amíg 
nem sikerült velük békés megegyezésre jutnia. 


Antiochus azzal keltette fel gyanúját, hogy - ha Egyiptom többi 
részét át is adta neki - Pelusiumban erős helyőrséget hagyott hátra. Így 


nyilvánvaló volt, hogy Egyiptom kulcsa Antiochus kezében van, s ha 
akarja, seregével ismét benyomulhat, s a testvérek között dúló belső 
harcnak az lesz a következménye, hogy a küzdelemben kimerült 
győztes semmiképpen sem lesz képes szembeszállni Antiochusszal. Az 
idősebbik testvérnek ezzel az ésszerű okoskodásával a fiatalabbik és 
ennek hívei is egyetértettek, s húguk is nagyon sokat segített, nemcsak 
tanáccsal, de kérő szóval is. Így mindnyájuk egyetértésével létrejött a 
béke, s Ptolemaeus visszatért Alexandriába. Ez ellen a tömeg sem 
tiltakozott, amely nemcsak a háborúban szenvedett mindenben hiányt 
az ostromzár miatt, de később is, miután az ellenség eltávozott a falak 
alól, mert Egyiptomból semmit sem szállítottak számára. 


Antiochusnak ezeket az eseményeket nyilvánvalóan örömmel kellett 
volna fogadnia, ha valóban azért nyomult be seregével Egyiptomba, 
hogy Ptolemaeust trónjára visszahelyezze, hiszen erre a tetszetős 
ürügyre szokott hivatkozni Asia és Görögország valamennyi állama 
előtt, ha követeiket fogadta, vagy üzenetet küldött nekik. Ehelyett 
annyira felháborodott, hogy sokkal nagyobb sietséggel és dühvel 

készült háborúra a két testvér, mint előzőleg az egyikük ellen. 


Haladéktalanul Cyprusba küldte hajóhadát, maga pedig seregével 
kora tavasszal benyomult Coele Syriába, hogy megtámadja 
Egyiptomot. Rhinocolura közelében járultak elé Ptolemaeus követei; 
köszönetet mondtak neki, hogy Ptolemaeus az ő segítségével 
elfoglalhatta ősei trónját, s kérték, oltalmazza meg saját adományát, s 
inkább mondja meg, mit kíván, semhogy szövetségesből ellenséggé 
válva fegyveres erőszakhoz folyamodjék. Antiochus azt válaszolta, 
hogy másként nem hívja vissza hajóhadát, és nem vezeti vissza 
hadseregét, csak azzal a feltétellel, ha teljesen átengedik neki Cyprust, 
Pelusiumot, s a Nílus torkolatának Pelusium körül elterülő részét. S 
kijelölte a napot is, ameddig jelentést akar kapni feltételei 
teljesítéséről. 


12. Miután elmúlt a nap, ameddig biztosította a fegyverszünetet, 
Antiochus hajóhadának parancsnokai a Nílus torkolatán át felhajóztak 
Pelusiumig, ő maga pedig átkelt Arábia sivatagain, aztán részben 
önként, részben félelemből, befogadták őt Memphis és Egyiptom többi 


részének lakói, s rövid napi menetekben megérkezett Alexandriához. 


Átkelt a folyón, s Eleusisnál, Alexandriától négyezer lépésnyire 
találkozott a római követekkel. Mikor az odaérkező követeket 
üdvözölve kezét nyújtotta Popiliusnak, az átadta neki a senatusi 
határozatot tartalmazó iratot, s felszólította, hogy mindenekelőtt ezt 
olvassa át. A király, miután átolvasta, közölte, barátai társaságában 
szeretné megbeszélni, hogy mit tegyen. Popilius a rá jellemző 
nyerseséggel a kezében levő pálcával egy kört rajzolt a király köré, s 


kijelentette: "Mielőtt ebből a körből kilépnél, mondd meg a választ, 
amit megvihetek a senatusnak!" A király, meghökkenve az annyira 
határozott utasítás miatt, egy ideig habozott, majd így válaszolt: "A 
senatus határozata szerint fogok cselekedni!" S Popilius csak ekkor 
nyújtotta oda kezét a királynak, mint szövetségesnek és barátnak. 


Miután Antiochus a kijelölt napon eltávozott Egyiptomból, a követek 
tekintélyükkel még jobban megszilárdították a fivérek egyetértését, 
akik között csak nemrég jött létre a béke, majd Cyprushoz hajóztak, és 
elküldték onnan Antiochus hajóhadát, amely egy ütközetben már 
legyőzte az egyiptomi hajókat. 


Ennek a követségnek nagy híre támadt a népek között, mivel 
nyilvánvalóan elvette Antiochustól az általa már elfoglalt Egyiptomot, 
s visszaadta a Ptolemaeusok törzsének őseik birodalmát. 


Amennyire híressé tette ebben az évben a két consul közül az 
egyiknek a consulságát nevezetes győzelme, éppannyira homályban 
maradt a másik hírneve, mivel nem volt meg a szükséges lehetősége a 
tevékenységre. Már az első alkalommal, mikor kijelölte a napot a 
legiók összegyülekezésére, jósjelkérés nélkül lépett be a szent helyre. 
Az augurok, mikor a dolgot eléjük terjesztették, kijelentették, hogy a 
nap kijelölésénél hiba történt. 

A consul eltávozott Galliába, s táborát a Sovány-mezők közelében, a 
Sicimina és a Papinus hegyek közelében ütötte fel. Később a latin 
szövetségesekkel együtt ezen a vidéken töltötte a telet; a római legiók, 
mivel hibásan jelölte ki gyülekezésükre a napot, Rómában maradtak. 


A praetorok is eltávoztak provinciájukba, C. Papirius Carbo 
kivételével, aki Siciliát kapta meg, de az atyák úgy döntöttek, hogy 
Rómában a polgárok és idegenek közti jogi ügyeket intézze, mivel a 
sorsolásnál ez a feladat is neki jutott. 


13. Popilius és az Antiochushoz küldött követség visszatért Rómába. 
Beszámoltak róla, hogy sikerült elrendezniük a királyok között támadt 
ellentéteket, s a hadsereg Egyiptomból visszatért Syriába. Azután 
megérkeztek maguknak a királyoknak a követei is. Antiochus követei 
közölték, hogy a király minden győzelemnél előbbre valónak tartja a 
békét, amelyet a senatus óhajt, s a római követek utasításának úgy 
engedelmeskedett, mintha az istenektől kapott volna parancsot. 
Ezután szerencsét kívántak a győzelem alkalmából, amelyhez a király 
is minden erejével hozzájárult volna, ha akármit is kívántak volna 
tőle. 


Ptolemaeus követei egyszerre mondtak köszönetet a király és 
Cleopatra nevében, akik - mondták - több hálával tartoznak a 
senatusnak és a római népnek, mint saját szüleiknek, többel, mint a 


halhatatlan isteneknek, hiszen a rómaiak megmentették őket a 
legszörnyűbb ostromzártól, s visszaadták már-már elveszett ősi 
királyságukat. 


A senatus Antiochusnak azt válaszolta, hogy helyesen és illő módon 
cselekedett, mikor engedett a követek felszólításának, s ezt a senatus 
és a római nép helyesléssel veszi tudomásul. 


Az egyiptomi uralkodók, Ptolemaeus és Cleopatra a következő 
választ kapták: A senatus rendkívül örvend, hogy segítségével 
sorsukban valami jó és kedvező fordulat történt, s a jövőben is arra 
fog törekedni, hogy ők birodalmuk legerősebb támaszát mindig a 
római nép megbízható oltalmában lássák. S megbízták C. Papirius 
praetort, gondoskodjék róla, hogy a követeknek elküldjék a szokásos 
ajándékokat. 


Ezután behozták a  Macedoniából érkezett levelet, amely 
megkettőzte a győzelem felett érzett örömüket: Perseus a consul 
fogságába került. 


A királyok követeinek eltávozása után vita támadt Pisae és Luna 
küldöttei között. A pisaeiek elpanaszolták, hogy a római colonusok 
elűzték őket földjükről, a lunaiak viszont azt bizonygatták, hogy a 
vitás területet a triumvirek nekik utalták ki. A senatus öttagú 
bizottságot küldött ki, hogy vizsgálják meg a határok kérdését, és 
hozzanak döntést: O. Fabius Buteót, P. Cornelius Blasiót, T. 
Sempronius Muscát, L. Naevius Balbust és C. Apuleius Saturninust. 


Eumenestől és testvéreitől, Attalustól és Athenaeustól is közös 
követség érkezett, hogy szerencsét kívánjon a győzelem alkalmából. S 
mikor Masinissa király fia, Masgaba hajójáról Puteolinál partra szállt, 
elébe küldték L. Manlius guaestort, s pénzzel látták el, hogy az állam 
nevében fedezze az utazás költségeit Rómába. 


A senatus megérkezése után azonnal fogadta az ifjút, aki úgy beszélt, 
hogy önmagában is kellemes mondanivalóját szavaival még 
kellemesebbé tudta tenni. Emlékeztetett rá, hogy atyja a négy év 
folyamán hány gyalogost és lovast, hány elefántot s mennyi gabonát 
küldött Macedoniába. Kijelentette, hogy atyja arcát csak két okból 
borította szégyenpír; először azért, mert a senatus követek útján kérte, 
s nem követelte meg tőle azt, ami a háborúhoz szükséges, másodszor 
azért, mert a gabonáért pénzt küldtek neki. 


Masinissa emlékszik rá - mondta -, hogy birodalmát a római nép 
adta, gyarapította és növelte a sokszorosára, ő beéri a királyság 
haszonélvezetével, s tudja, hogy ennek uralma és tulajdonjoga azokat 
illeti, akik ezt neki adták. Így az a méltányos, hogy a rómaiak ne 
kérjenek abból, ami az övék, hanem formáljanak rá jogot, s ne pénzért 


vegyék meg az általuk adományozott föld terményeiből azt, ami ott 
megterem. S Masinissának elég volt és elég lesz az, ami már nem kell a 
római népnek. 


Elmondta, hogy mikor ő atyjától ezeket a megbízatásokat megkapva 
útra kelt, lovasok nyargaltak utána Macedonia vereségének hírével, s 
azzal az üzenettel: kívánjon szerencsét a senatusnak, s jelentse be, 
atyja annyira örvend ennek a sikernek, hogy szeretne Rómába menni, 
hogy a Capitoliumon bemutassa áldozatát, és hálát adjon a Legjobb és 
Leghatalmasabb luppiternek. S kéri a senatust, hogy ha ez számára 
nem alkalmatlan, adjon neki erre engedélyt. 


14. A senatus a király fiának a következő választ adta: Atyja, 
Masinissa derék és bölcs emberhez illően járt el, mikor ilyen nagy 
értéknek és megtiszteltetésnek tartott egy természetes jótéteményt. 
Egyrészt ő is hatékonyan és hűségesen támogatta a római népet a pun 
háborúban, másrészt a római nép jóindulata folytán nyerte vissza 
birodalmát. S miután a szolgálatok így kiegyenlítették egymást, 
minden tőle telhető baráti támogatást megadott a három király ellen 
egymás után vívott háborúkban. S valóban nem meglepő, hogy egy 
király, aki a maga és birodalma sorsát, minden kockázatot vállalva, a 
rómaiak ügyéhez kapcsolta, örül a római nép győzelmének. De a 
győzelemért saját isteneinek adjon hálát, Rómában majd a fia teszi ezt 
meg, s az is elegendő lesz, ha az fejezi ki jókívánságait a maga és az 
apja nevében. Az a terve, hogy maga is otthagyja királyságát, és 
elutazik Africából, a senatus véleménye szerint azonkívül, hogy őneki 
se lenne előnyös, nem szolgálná a római nép érdekeit sem. 


Masgaba kérésére, hogy Hannót, Hamilcar fiát küldjék el túszként 
[...1 helyett, azt válaszolták: a senatus nem tartja méltányosnak, hogy 
egy carthagói túsz sorsát Masinissa döntésére bízzák. 


A senatus határozata alapján utasították a guaestort, hogy vásároljon 
a király fiának ajándékul száz font ezüstöt, kísérje el őt Puteoliba, 
fedezze minden kiadását italiai tartózkodása idején, s béreljen két 
hajót, amelyen Masgaba és kísérete majd átkelhet Africába. S kísérete 
minden tagját, szabadokat és szolgákat egyaránt, ruhákkal 
ajándékozták meg. 


Nem sokkal később levél érkezett Masinissa másik fiától, 
Misegenestől, hogy őt L. Paulus Perseus legyőzése után lovasaival 
együtt visszaküldte Africába, utazás közben azonban a vihar hajóraját 
a Hadriai-tengeren szétszórta, s őt, aki közben megbetegedett, három 
hajóval együtt Brundisiumba sodorta. 


L. Stertinius guaestort küldték el hozzá ugyanolyan ajándékokkal, 
mint amilyeneket fivére kapott Rómában, s azzal is megbízták, hogy 


számára szállásul egy házat [...11121 


15. A szabadosokat a négy városi tribusba osztották be, kivéve 
azokat, akiknek öt évnél idősebb, tőlük származó fiuk volt, s ezeket 
utasították, hogy ott jelentkezzenek vagyonbecslésre, ahol ezen a 
legutóbbi alkalommal átestek, azoknak pedig, akiknek egy vagy több, 
harmincezer sestertiusnál nagyobb értékű vidéki birtoka volt, [...! 
megadták a jogot, hogy vagyonbecslésre jelentkezhetnek. Miután 
mindezt ily módon elintézték, Claudius kijelentette, hogy a censor a 
népgyűlés jóváhagyása nélkül egyetlen egyes embert sem foszthat meg 
szavazati jogától, nemhogy egy egész rendet. 


Mert ha - mondta - a censornak jogában állna valakit tribusából 
kizárni - ami nem jelent egyebet, mint valakinek megparancsolni, 
hogy menjen át egy másik tribusba -, nem zárhatná ki mind a 
harmincöt tribusból, mert ez azt jelentené, hogy megfosztja 
polgárjogától és szabadságától, és azt sem határozza meg, hogy hol 
jelenjék meg vagyonbecslésen, hanem kizárja a vagyonbecslésből is. 


Ebben az ügyben vita támadt a censorok között. Végül abban 
egyeztek meg, hogy a Libertas csarnokában rendezett nyilvános 
sorsoláson a négy városi tribusból kisorsolnak egyet, s ebbe osztják be 
mindazokat, akik korábban rabszolgák voltak. A sorshúzás az 
Esguilina tribust jelölte ki, s Ti. Gracchus közölte a döntést, hogy 
valamennyi szabadosnak itt kell átesnie a vagyonbecslésen. Ez az 
intézkedés nagyon megnövelte a censorok tekintélyét a senatus előtt. 
Nemcsak  Semproniusnak mondtak köszönetet dicséretre méltó 
kezdeményezésért, de Claudiusnak is, hogy ennek végrehajtását nem 
akadályozta meg. 


A censorok több embert zártak ki a senatusból, mint elődeik, s több 
lovagot kényszerítettek rá, hogy adja el lovát. Mindezeket közös 
döntéssel tribusukból is kizárták, és az aerariusokhoz osztották be. S 
ha egyikük valakit megbélyegzett, a másik egyetlen esetben sem 
tiltakozott e megszégyenítés ellen. 


Mikor a censorok azt kérték, hogy hosszabbítsák meg egy évvel és 
hat — hónappal hivatali idejüket, hogy szokás szerint 
helyrehozattathassák a megrongált épületeket, s ellenőrizhessék a 
bérbe adott építkezéseket, ez ellen Cn. Tremellius tribunus, mivel nem 
választották be a senatusba, tiltakozást jelentett be. 


Ebben az évben szentelte fel C. Cicereius az Albai-hegyen Moneta 
szentélyét, öt évvel azután, hogy felépítésére fogadalmat tett. - Ebben 
az évben szentelték fel Mars flamenjévé L. Postumius Albinust. 


16. Mikor O. Aelius és M. Iunius consulok előterjesztést tettek a 


provinciák ügyében, az atyák úgy határoztak, hogy Hispaniát, amelyet 
a macedon háború folyamán egy provinciának tekintettek, két 
provinciára kell felosztani, s hogy Macedoniát és Illyricumot továbbra 
is változatlanul L. Paulusra és L. Aniciusra kell rábízni, amíg a 
megbízottakkal egyetértésben nem rendezik ezeknek az államoknak a 
háború következtében zavarossá vált helyzetét, s ezeket a királyság 
helyett más formában újjá nem szervezik. 


A consuloknak Pisaet és Galliát jelölték ki provinciául két-két, 
egyenként ötezer-kétszáz gyalogosból és négyszáz lovasból álló 
legióval együtt. A praetorok a következő eredménnyel sorsoltak: O. 
Cassius kapta a városiak, M". Iuventius Talna az idegenek közti jogi 
ügyek intézését, Ti. Claudius Nero Siciliát, Cn. Fulvius Hispania 
innenső, C. Licinius Nerva a túlsó részét. Sardinia A. Manlius 
Torguatusnak jutott, de ő nem utazhatott el provinciájába, mivel 
főbenjáró vétekkel vádolták, s a senatus határozata alapján itthon 
kellett maradnia. 


Ezután beszámoltak a senatusban a bejelentett csodajelekről. 
Veliában a Penatesek szentélyét, Minervium városában a két 
városkaput s a falak egy részét villámcsapás érte. Anagniában földeső 
esett; Lanuviumban egy fáklyát láttak az égen; Calatiából M. Valerius 
római polgár azt jelentette, hogy az állam földjéből bérelt birtokán a 
tűzhelyből három napon át vér szivárgott. 


Elsősorban ez utóbbi csodajel miatt felszólították a decemvireket, 
hogy tekintsenek be a szent könyvekbe, s ezek a nép számára 
egynapos könyörgést rendeltek el, és ötven kecskét áldoztak fel a 
Forumon. A többi csodajel miatt másnap ismét könyörgést tartottak 
valamennyi isten vánkosa előtt, nagyobb jószágokat áldoztak fel, és 
megtisztították a Várost. 


Ezenkívül a senatus a halhatatlan isteneknek járó hálaadás ügyében 
a következő határozatot hozta: "Miután az ellenséges hatalmakat 
legyőztük, és Perseus és  Gentius királyok Macedoniával és 
Illyricummal együtt a római nép hatalmában vannak, O. Cassius és M. 
Iuventius praetorok gondoskodjanak akkora ajándékokról, amekkorát 
Ap. Claudius és M. Sempronius consulsága idején Antiochus király 
legyőzése után helyeztek el valamennyi isten párnája előtt." 


17. Ezután kijelölték a tíz, Macedoniába és az öt, Illyricumba 
küldendő megbízottat, akiknek az lesz a feladatuk, hogy jóváhagyják 
L. Paulus és L. Anicius hadvezéreknek a helyzet rendezésére irányuló 
intézkedéseit. Először a Macedoniába indulók nevét közölték: A. 
Postumius Luscus, C. Claudius - mindketten volt censorok -, O. Fabius 
Labeo, O. Marcius Philippus, C. Licinius Crassus, aki mint consul, 
Paulus tiszttársa volt, s ekkor, mivel meghosszabbították vezéri 


megbízatását, Gallia provinciát kormányozta. Ezek mellé a volt 
consulok mellé még a következőket rendelték: Cn. Domitius 
Ahenobarbus, Ser. Cornelius Sulla, L. Iunius, T.  Numisius 
Targuiniensis, A. Terentius Varro. Illyricumba pedig a következőket 
jelölték ki: P. Aelius Ligus, volt consul, C. Cicereius és Cn. Baebius 


Tampilus - az utóbbi az előző évben, Cicereius sok évvel ezelőtt volt 
praetor -, P. Terentius Tuscivicanus, P. Manilius. 


Ezután az atyák emlékeztették a consulokat, hogy mivel egyiküknek 
fel kell váltania Galliában €C. Liciniust, akit beválasztottak a 
megbízottak közé, minél hamarabb döntsenek a provinciákról 
megegyezés vagy sorsolás útján, s ők meg is ejtették a sorsolást. M. 
Iuniusnak jutott Pisae, O. Aeliusnak Gallia. S a senatus utasította 
Iuniust, hogy mielőtt provinciájába elindul, ő vezesse be a senatus elé 
a követségeket, amelyek mindenhonnan érkeztek Rómába, hogy 
szerencsekívánataikat elmondják. 


Egyébként, noha olyan férfiakat küldtek el, akiktől remélni lehetett, 
hogy tanácsadásukkal hozzásegítik a vezéreket ahhoz, hogy egyetlen 
olyan döntést se hozzanak, amely nem méltó a római nép 
jóindulatához vagy méltóságához, mégis a senatusban is megvitatták 
az intézkedések fő elveit, hogy a hazulról odaérkező megbízottak 
minden tekintetben megalapozott szempontokat közölhessenek a 
hadvezérekkel. 


18. Mindenekelőtt elhatározták, hogy a macedonoknak és az 
illyreknek megadják a szabadságot, hogy valamennyi nép előtt 
nyilvánvalóvá váljék: a római nép fegyverei nem a szabadoknak 
hoztak szolgaságot, hanem ellenkezőleg, a szolgasorsban levőknek 
szabadságot, s hogy a szabadságban élő népek meggyőződjenek arról, 
hogy a rómaiak védelme alatt szabadságuk biztos és állandó marad, s 
a királyi uralom alatt élők is belássák, hogy uralkodójuk már most is a 
római népre való tekintettel kormányoz enyhébben és igazságosabban, 
ha pedig egyszer háború törne ki a római nép és uralkodójuk között, 
az a római népnek a győzelmet, nekik pedig a szabadságot hozná meg. 


Azt is elhatározták, hogy megszüntetik a rendkívül nagy bevételeket 
biztosító macedoniai ércbányák és a vidéki birtokok bérbeadását, mert 
ezeket bérlő nélkül nem lehet művelni, ahol pedig bérlő van, ott vagy 
az állam tulajdonjoga nem érvényesül, vagy a szövetséges nép 
szabadságát veszik semmibe. De úgy vélték, hogy ezeknek a művelését 
maguknak a macedonoknak sem lehet átengedni, mert ahol az 
emberek számára könnyen megszerezhető zsákmánnyá válik, amit 
kezelnek, ott sohasem fog hiányozni az ok a lázongásra és a 
viszálykodásra. 


Végül pedig, attól félve, hogy ha az egész nép közös gyűlést tarthat, 


valamelyik aljas népámító az üdvös mérséklettel nekik ajándékozott 
szabadságot esetleg pusztító  féktelenséggé változtathatja át, 
Macedoniát négy körzetre osztották fel, úgy, hogy mindegyiknek 
meglegyen a maga népgyűlése, s úgy döntöttek, hogy feleannyi adót 
fizessenek a római népnek, mint amennyit eddig királyaiknak szoktak 
fizetni. S hasonló utasításokat adtak Illyricummal kapcsolatban is. 


A többit magukra a hadvezérekre és a megbízottakra hagyták azzal, 
hogy az ügyeket majd ott helyben megtárgyalva meg fogják találni a 
legbiztosabb megoldást. 


19. A királyoktól, államoktól és népektől érkezett sok követség 
között elsősorban Attalus, Eumenes király testvére vonta magára 
mindenki tekintetét és figyelmét. Azok ugyanis, akik vele együtt 
harcoltak a háborúban, nem kisebb szívélyességgel fogadták, mintha 
maga Eumenes király érkezett volna meg. Két, külső látszatra 
tiszteletre méltó ok hozta őt Rómába, az egyik, hogy illő módon 
szerencsét kívánjon a jelenlegi győzelem alkalmából, amelynek 
kivívásában neki magának is része volt, a másik, hogy panaszt emeljen 
a gallusok betörése s a tőlük elszenvedett vereség miatt, amely 
megrendítette birodalmuk helyzetét. 


Lelke mélyén azonban titkon azt remélte, hogy olyan kitüntetéseket 
és jutalmakat kap a senatustól, amelyeket szinte alig fogadhat el a 
testvéréhez való viszonya megsértése nélkül. Akadt ugyanis a rómaiak 
között néhány rossz tanácsadó is, akik igyekeztek reményt kelteni 
benne, s felébreszteni nagyravágyását, mondván, hogy Rómában 
Attalusról és Eumenesről az a vélemény, hogy az előbbi a rómaiak 
meggyőződéses barátja, míg az utóbbi a rómaiak és Perseus számára 
egyaránt megbízhatatlan szövetséges. Így azután nehéz lenne 
elképzelni, mit adna meg neki készségesebben a senatus, azt-e, amit 
saját maga számára, vagy azt, amit testvére ellen kér; annyira azt 
óhajtja kivétel nélkül mindenki, hogy neki valamennyi kérését 
teljesítsék, amattól pedig mindent megtagadjanak. 


Attalus, mint ez a helyzet is mutatja, olyan ember volt, aki szeretne 
megkapni mindent, amire csak reményei alapján számíthat, de egyik 
barátja bölcs figyelmeztetésével mintegy megzabolázta a siker 
következtében megmámorosodott lelkét. Ugyanis kíséretében volt egy 
Stratius nevű orvos, akit a nem éppen nyugodt Eumenes éppen azért 
küldött el vele Rómába, hogy kísérje figyelemmel öccse cselekedeteit, 
s legyen hűséges figyelmeztetője, ha úgy látja, hogy az letér a hűség 
útjáról. 

Ez a Stratius akkor járult Attalus elé, mikor ennek fülét már 
telebeszélték, s becsvágyát már felszították, de megfelelő időben tett 
megjegyzéseivel sikerült rendbe hoznia a szinte már elveszettnek 


látszó helyzetet. 


Kifejtette, hogy az egyes királyságok különböző módon lettek 
naggyá. Az ő birodalmuk még új, nem támaszkodhatik régen meglevő 
hatalomra, a fivérek egyetértése tartja fenn, mert ha igaz is, hogy 
egyikük viseli a király nevet és a megkülönböztető fejéket, azért 
valamennyi testvér részt vesz az uralkodásban. S vajon Attalust, aki 
bátyjához korban legközelebb áll, ki ne tekintené királynak? Nemcsak 
azért, mert látják, hogy jelenleg is mekkora befolyása van, de mert 
nem kétséges - tekintve Eumenes egészségi állapotát, életkorát, s hogy 
nincs fiúgyermeke -, hogy közel a nap, amikor ő veszi át az uralmat. 
(Ekkor még nem született meg Eumenes fia, aki követte őt a trónon.) S 
mi értelme lenne erőszakkal megszerezni azt, ami hamarosan amúgy is 
magától a birtokába kerül? 


Ezenkívül még az új gallus támadás vihara is rázúdult birodalmukra, 
s ezt még az uralkodók összefogása és egyetértése esetén is nehezen 
tudják feltartóztatni, ha pedig a külső háborúhoz még a belső 
viszálykodás is hozzájárul, nem is gondolhatnak az ellenállásra. S ő 
egyszerűen csak annyit fog elérni, hogy bátyja nem mint király fog 
meghalni, saját magát pedig megfosztja a trón oly közeli reményétől. S 
ha mindkettő dicsőséges tettnek számítana, az is, hogy biztosítja 
testvére számára a trónt, s az is, hogy elragadja tőle, mégis jobb és 
dicséretesebb a testvéri szeretetnek megfelelő utat választani, azt, 
hogy számára megőrzi a trónt. 


De mivel a valóságban a második lehetőség megvetendő, és igen 
közel jár a testvérgyilkossághoz, milyen kétség késleltetheti még a 
döntést? Vajon az, hogy a birodalom egy részére támasszon-e igényt, 
vagy pedig elragadja az egészet? Ha egy részét veszi el, erőik 
megoszlása miatt mindketten meggyengülnek, s kétségtelenül ki 
lesznek szolgáltatva a legkülönbözőbb jogtalanságoknak; ha az 
egészet, úgy azt óhajtja-e, hogy bátyja magánemberré, vagy - ebben az 
életkorban, ilyen elgyengült testtel - száműzötté váljék, vagy legvégül 
el akarja rendelni megöletését is? 


Hiszen, hogy ne is említse a tragédiában szereplő istentelen fivérek 
bűnhődését, emlékezetes példát nyújthat Perseus végzete is, aki 
Samothrace szentélyében, mintha az istenek személyesen követelték 
volna lakolását, térdre borulva tette le a győztes ellenség elé a 
koronát, amelyet testvére meggyilkolása árán szerzett meg. Még azok 
az emberek is, akik különben sem azért tüzelik őt, mert barátai, 
hanem azért, mert — Eumenes ellenségei, dicsérni fogják 
testvérszeretetét és állhatatosságát, ha végig hűségesen kitart fivére 
mellett! 


20. Ezek az érvek eldöntötték Attalus elhatározását. Így, mikor 


bevezették a senatus elé, szerencsét kívánt a győzelem alkalmából, 
beszámolt magának és - ha voltak ilyenek - testvérének a háborúban 
nyújtott szolgálatairól, továbbá a gallusok felkeléséről, amely 
nemrégiben olyan nagy felfordulást okozott. Kérte a senatust, küldjön 
követeket a gallusokhoz, hogy tekintélyükkel rávegyék őket a 
fegyveres harc abbahagyására. Majd, mikor teljesítette, amivel állama 
érdekében megbízták, azt kérte, adják neki Aenust és Maroneát. S 
miután ily módon meghiúsította azoknak a reményeit, akik azt várták, 
hogy bevádolja testvérét, s kérni fogja a birodalom megosztását, 
eltávozott a Curiából. 


Ritkán volt még rá eset, hogy bárkinek, királynak vagy 
magánembernek a szavait ilyen rokonszenvvel s ekkora egyhangú 
tetszéssel hallgatták volna végig. Ott-tartózkodása folyamán a 
megbecsülés minden jelével és ajándékokkal halmozták el, s hasonló 
ünnepélyességgel kísérték ki elutazása alkalmával. 


Az Asiából és Görögországból érkezett nagyszámú követség között 
elsősorban a rhodusiak küldöttei vonták magukra a polgárság 
figyelmét. Ugyanis először fehér ruhában jelentek meg, mint azokhoz 
illik, akik szerencsekívánatot hoztak, hiszen ha sötét ruhát viselnek, 
azt a látszatot keltették volna, hogy Perseust gyászolják. De mikor M. 
Iunius consul megkérdezte az atyákat - miközben a követek a 
GComitiumon álltak -, hogy biztosítsák-e a számukra a lakást, ellátást s 
a senatusba való belépést, az atyák úgy döntöttek, hogy velük 
szemben egyáltalán nem kell érvényesíteni a vendégbaráti jogot. 


Mikor a consul kijött a Curiából, s a rhodusiak kérték: mivel azért 
jöttek, hogy szerencsét kívánjanak a győzelem alkalmából, és 
tisztázzák államukat a vádak alól, bocsássák be őket a senatus elé, ő 
közölte velük, hogy a rómaiak szokásuk szerint mindent megtesznek 
szövetségeseik és barátaik szívélyes és vendégszerető fogadtatására, s 
biztosítják számukra a belépést a senatusba is, de a rhodusiak nem 
szereztek olyan érdemeket ebben a háborúban, hogy őket a barátok és 
szövetségesek közé sorolhatnák. 


A rhodusiak e szavak hallatára mindnyájan a földre vetették 
magukat, s úgy könyörögtek a consulhoz s valamennyi jelenlevőhöz, 
ne tartsák méltányosnak, hogy a rhodusiak ellen újabban felhozott 
kitalált vádak többet számítsanak, mint korábbi érdemeik, amelyeknek 
maguk is tanúi voltak. Azonnal gyászruhát öltöttek, körbejárták az 
előkelő emberek házait, könnyek között kérve őket, vizsgálják meg 
ügyüket, mielőtt elítélnék őket. 


21. M. Iuventius Talna praetor, aki a polgárok és idegenek közti jogi 
ügyeket intézte, a népet a rhodusiak ellen ingerelte, s javaslatot 
nyújtott be, hogy a rhodusiak ellen indítsanak háborút, s egyik, erre az 


évre megválasztott főtisztviselőt küldjék el a hajóhaddal ebbe a 
háborúba. (Ugyanis azt remélte, hogy erre a feladatra őt fogják 
kijelölni.) De javaslata ellen M. Antonius és M. Pomponius 
néptribunusok tiltakozást jelentettek be. Azonban nemcsak a praetor 
járt el új és veszedelmes példát szolgáltatva ebben az ügyben, mikor 
anélkül, hogy a senatust előzőleg megkérdezte, a consulokat pedig 
tájékoztatta volna, egyedül, saját elhatározása alapján terjesztette elő 
javaslatát, hogy: "Óhajtják és elrendelik-e, hogy a rhodusiak ellen 
háborút indítsanak?" - hiszen korábban először mindig a senatust 
kérdezték meg egy háború kérdésében, s csak azután, az atyák 
határozata alapján terjesztették az ügyet a népgyűlés elé -, de a 
néptribunusok is, hiszen az volt a hagyományos szokás, hogy senki 
sem jelentett be tiltakozást egy törvényjavaslat ellen, amíg az egyes 
polgároknak lehetőséget nem adtak, hogy a javasolt törvényt ajánlják 
vagy támadják. 


Ezért aztán nagyon gyakran megesett, hogy olyanok, akik nem 
jelezték, hogy tiltakozni akarnak, miután a javaslat ellen felszólalók 
szavai felhívták figyelmüket annak fogyatékosságaira, bejelentették 
tiltakozásukat, viszont mások, akik azért jelentek meg, hogy 
tiltakozzanak, elálltak szándékuktól, mert meggyőzték őket a javaslat 
támogatóinak nyomós érvei. Ekkor azonban a praetor és a tribunusok 
abban versenyeztek, hogy mindent elsietve tegyenek, s a tribunusok a 
praetor sietségét túl hamar bejelentett tiltakozásukkal [...] a hadvezér 
megérkezéséig [...11131 


22. "Eddig még nincs bebizonyítva, hogy valóban vétkeztünk-e, 
viszont máris el kell tűrnünk minden büntetést és megszégyenítést. 
Régebben, mikor a carthagóiak legyőzése, vagy Philippus és Antiochus 
leverése után megérkeztünk Rómába, az állam által bérelt 
szállásunkról mentünk át a Curiába, hogy szerencsét kívánjunk nektek, 
összeírt atyák, majd a Curiából felmentünk a Capitoliumra, hogy 
átadjuk adományunkat a ti isteneiteknek. Most egy hitvány 
vendégfogadóból érkeztünk, ahol pénzért is alig kaptunk szállást, s 
majdnem arra kényszerítettek, mint valami ellenséget, hogy 
maradjunk a Városon kívül. S ebben a gyászruhában jelentünk meg a 
római GCuriában mi, rhodusiak, akiket nemrégen még egész 
provinciákkal, Lyciával és Cariával ajándékoztatok meg, s akiket a 
megbecsülés minden jelével elhalmoztatok. 


Mint halljuk, még a macedonokat és illyreket is szabadnak 
nyilvánítottátok, noha ezek szolgák voltak, mielőtt ellenetek háborút 
viseltek - s mi nem is irigyeljük egyetlen nép szerencséjét sem, sőt 
ebben is a rómaiak jóindulatának jelét látjuk -, viszont a rhodusiakat, 
akik ebben a háborúban semmi egyebet nem követtek el, mint hogy 
tétlenek maradtak, szövetséges helyett ellenségnek akarjátok 


tekinteni? Ti még bizonyára ugyanazok a rómaiak vagytok, akik azzal 
dicsekedtek, hogy háborúitok azért szerencsések, mert igazságosak, s 
nem is annyira ezeknek eredményére vagytok büszkék, hogy 
győztetek, hanem inkább a kezdetére, azaz, hogy megfelelő ok nélkül 
még sohasem kezdtetek hadakozni. 


A carthagóiakat Siciliában Messana ostroma, Philippust Athén 
megostromlása, Görögország leigázására irányuló szándéka, s a 
Hannibalnak segítségül küldött pénz és haderő tette ellenségetekké. 
Antiochus ellenségeiteknek, az aetoliaiaknak ösztönzésére személyesen 
kelt át hajóhadával Asiából Görögországba, birtokába vette 
Demetriast, Chalcist és a Thermopylaei-szorost, azzal a szándékkal, 
hogy hatalmatok birtoklásában megingasson. Perseus ellen azért 
kezdtetek háborút, mert megtámadta szövetségeseiteket, s megölette 
egyes népek vagy törzsek fejedelmeit vagy királyait. 


De milyen megokolással zúdul majd mireánk a szerencsétlenség, ha 
mi is ki vagyunk szemelve a pusztulásra? S most még nem is 
választottam el az állam ügyét polgártársainktól, Polyaratustól és 
Dinontól, továbbá azoknak az ügyétől, akiket magunkkal hoztunk, 
hogy a kezetekbe adjuk őket. Feltéve, hogy mi, rhodusiak, 
valamennyien egyformán vétkesek vagyunk, vajon mivel lehetne 
bennünket vádolni ezzel a háborúval kapcsolatban? Azzal, hogy 
Perseusnak kedveztünk, s ahogy az Antiochus és Philippus ellen vívott 
háborúkban a királyokkal szemben a ti oldalatokon, most veletek 
szemben a király mellett állottunk? 


De kérdezzétek csak meg C. Liviust és L. Aemilius Regillust, akik 
Asiában hajóhadaitok parancsnokai voltak, hogyan szoktuk mi 
támogatni szövetségeseinket, s milyen tevékenyen szoktunk részt 
venni a háborúban. Hiszen nem volt rá eset, hogy hajóitok nélkülünk 
kezdtek volna ütközetet. Sőt a mi hajóhadunk külön csatát is vívott 
egyszer Samosnál, majd később Pamphylia mellett, ahol Hannibal volt 
az ellenség vezére, s ez a győzelem számunkra annál dicsőségesebb, 
mert noha a Samosnál vívott ütközetben hajóink nagy részét s kiváló, 
ifjú harcosainkat elvesztettük, még ez a súlyos csapás sem rendített 
meg, s ismét szembe mertünk szállni a király Syriából érkezett 
hajóhadával. Mindezt nem azért hoztam fel, hogy dicsekedjem - hiszen 
ez nem is illene jelenlegi  helyzetünkhöz -, hanem hogy 
emlékeztesselek arra, milyen módon szokták támogatni a rhodusiak 
szövetségeseiket. 


23. Tőletek Philippus és Antiochus legyőzése után a legnagyszerűbb 
jutalmakat kaptuk. De ha - tegyük fel - a siker, amely az istenek 
jóindulata és saját hősiességetek révén most a tiétek lett, Perseusnak 
jutott volna, s mi megjelennénk Macedoniában a győztes király előtt, 


hogy jutalmunkat kérjük, ugyan mire is hivatkozhatnánk? Talán arra, 
hogy pénzzel és élelemmel, tengeri és szárazföldi segédcsapatokkal 
támogattuk? Van-e egyetlen erőd, amit mi tartottunk megszállva, s 
egyetlen hely, ahol az ő vagy a magunk vezéreinek irányításával 
ütközetbe bocsátkoztunk? S ugyan mit felelnénk, ha megkérdezné, hol 
látta ő saját haderejében akár egyetlen katonánkat vagy egyetlen 
hajónkat is? S valószínűleg éppen úgy védekeznünk kellene előtte, ha 
ő győz, mint ahogy most előttetek védekezünk. 


Hiszen azzal a kezdeményezésünkkel, hogy mindkét félhez követeket 
küldtünk a béke érdekében, azt értük el, hogy egyik oldalon se akartak 
tudni a háláról, sőt az egyik fél még váddal és fenyegetéssel is illet. 
Perseus pedig joggal vethetné a szemünkre - amit ti nem tehettek meg, 
összeírt atyák -, hogy a háború kezdetén követeket küldtünk hozzátok, 
hogy ígérjenek meg nektek mindent, ami csak a háborúhoz szükséges, 
s jelentsék be, hogy akárcsak az előző háborúkban, hajóinkat, 
fegyvereinket és ifjúságunkat minden lehetőségre felkészítettük. 
Rajtatok állt, hogy mindezt nem bocsáthattuk rendelkezésetekre, mert 
akkoriban ti valamilyen okból visszautasítottátok segítségünket. Így 
hát semmiféle ellenséges vállalkozásba nem bocsátkoztunk, s nem is 
mulasztottunk el semmit a jó szövetséges kötelességeiből, de ti 
megakadályoztátok, hogy kötelességünket valóban teljesítsük is. sÉs 
azután? - mondhatnák. - Vajon a ti államotokban, rhodusiak, semmi 
olyat sem tettek vagy mondtak akaratotok ellenére, amit a római nép 
joggal találhatott sérelmesnek? 


Azt, ami ezután történt, már nem szándékozom védelmembe venni - 
nem vagyok annyira esztelen -, de mindenesetre szeretném 
elválasztani az állam ügyét az egyes polgárok vétkétől. Hiszen nincsen 
olyan állam, amelyben ne akadnának időnként gonosz polgárok, s 
amelyben valaha is hiányoznék a megtéveszthető emberek tömege. 
Nálatok is akadtak, mint hallom, olyanok, akik abból éltek, hogy 
hízelegtek a tömegnek, és hogy egykor, a nép kivonulása idején, nem 
voltatok saját államotok urai. S ha ez egy ilyen, ennyire szilárd 
erkölcsi alapon nyugvó államban is megtörténhetett, csodálkozhat-e 
valaki azon, hogy akadt nálunk néhány ember, aki, meg akarván 
nyerni a király jóindulatát, tanácsaival félrevezette a tömeget? 
Mindamellett csupán annyit értek el, hogy vonakodva teljesítettük 
veletek szemben szövetségesi kötelességeinket. 


Nem akarok elsiklani afölött, ami ebben a háborúban államunk 
legsúlyosabb bűne volt, hogy egyszerre küldtünk követeket hozzátok 
és — Perseushoz a béke ügyében. Ennek a szerencsétlen 
kezdeményezésnek - mint később megtudtuk - a legnagyobb ostobaság 
látszatát adta esztelenül viselkedő szónokunk, aki, mint mindenki 


tudja, olyan hangnemben beszélt, mint C. Popilius, római követ 


beszélhetett, akit azért küldtetek el, hogy vessen véget az Antiochus és 
Ptolemaeus királyok között folyó háborúnak. Ám nevezzük 
magatartását, ahogy tetszik, akár gőgnek, akár ostobaságnak, 
lényegében Perseus előtt is úgy viselkedtünk, ahogy nálatok. Hiszen az 
államoknak éppúgy megvannak a sajátos jellemvonásaik, mint az 
embereknek, s a népek között is ez indulatos, az vakmerő, amaz meg 
félénk természetű, míg mások túlságosan is kedvelik a bort vagy a 
szerelmet. Az athéniaknak az a híre, hogy gyorsak, s erejükön felül is 
merészen vállalkoznak bármire, míg a lacedaemoniak határozatlanok, 
s még abba is nehezen vágnak bele, amiben nem látnak kockázatot. 


Nem tagadom, hogy Asia egész vidéke bizonyos mértékig állhatatlan 
embereket nevelt, s mi is szeretünk kissé nagyobb hangon beszélni, 
mert azt képzeljük, hogy kitűnünk a körülöttünk található államok 
közül, noha ezt nem annyira a saját erőnkből, mint inkább a ti 
jóindulatotok és kedvező véleményetek révén értük el. Viszont az a 
követség eléggé megbűnhődött már akkor azonnal, mindenki előtt, 
mikor olyan lesújtó válasszal bocsátottátok el. De ha még akkor sem 
lakoltunk meg eléggé, ez a mi mostani, annyira szánalomra méltó és 
megalázott követségünk bizonyára még ennél sokkal gőgösebb 
követségekért is megfelelő, teljes kiengesztelést jelenthet. 


A gőgöt, különösen ha az szavakban nyilvánul, csak az indulatosak 
gyűlölik, míg a bölcsek megmosolyogják, főként ha a gyengébb 
viselkedik így az erősebbel szemben, s még soha senki se állította, 
hogy ez halálbüntetést érdemel. Mert, ugye, milyen nagy csapást 
jelentett volna, hogy a rhodusiak lenézik a rómaiakat! Lám, egyesek 
néha még az isteneket is indulatosabb kifejezésekkel illetik, mégsem 
hallottam soha, hogy valakit ezért villámcsapás ért volna. 


24. Így hát milyen vétkünk maradt még, amiért tisztáznunk kellene 
magunkat, ha egyetlen ellenséges cselekedetet sem követtünk el, s ha 
követünk szavai - bármennyire joggal sértették is fületeket -, mégsem 
okozhatják egy állam pusztulását? 


Hallom, összeírt atyák, hogy egymás között folytatott 
beszélgetéseitekben mintegy felbecsülitek a kár értékét, amelyet a mi 
ki nem mondott kívánságunk okozott, s egyesek úgy vélik, hogy mivel 
mi a királynak kedveztünk, és inkább az ő győzelmét óhajtottuk, 
rászolgáltunk, hogy háborút indítsanak ellenünk. Mások szerint, noha 
bizonyos, hogy így cselekedtünk, ezt mégsem kell háborúval 
megtorolni, hiszen - mondják - egyetlen állam szokásai vagy törvényei 
sem írják elő, hogy azt, aki ellensége pusztulását óhajtja, de semmit 
sem tesz ennek érdekében, fejvesztésre kell ítélni. Persze, mi ezeknek, 
akik, ha a vád alól nem is, de a meglakolástól legalább felmentenek 
minket, mindenesetre hálásak vagyunk. 


Mi saját magunkra a következő törvényt tesszük: ha 
mindnyájunkban megvolt a vágy, amivel gyanúsítanak, akkor nem 
teszünk különbséget a szándék és a cselekedet között, s mindnyájan 
vállaljuk a büntetést; de ha egyes vezetőink timellettetek, mások 
viszont a király pártján álltak, akkor persze nem ragaszkodom ahhoz, 
hogy a mi kedvünkért, akik a ti pártotokon voltunk, a király híveinek 
ne essék semmi bántódása, viszont azt kérem, hogy őmiattuk ne 
kelljen nekünk is elpusztulnunk. 


Ti nem haragudhattok jobban rájuk, mint saját államuk, s mivel ezt 
maguk is tudják, a legtöbben közülük vagy elmenekültek, vagy 
öngyilkosok lettek, másokat pedig, akiket már elítéltünk, tinektek 
fogunk kiszolgáltatni, összeírt atyák. Mi viszont, többi rhodusi, ahogy 
semmi hálára, éppúgy semmi büntetésre sem szolgáltunk rá ebben a 
háborúban. Korábbi szolgálataink tömege egyenlítse ki azt, amit most 
kötelességteljesítésben elmulasztottunk. 


Ezekben az években három király ellen viseltetek háborút. S ne 
szolgáljon nagyobb kárunkra az egyetlen háborúból való 
távolmaradásunk, mint amekkora hasznunkra az, hogy két háborúban 
az oldalatokon harcoltunk. Tekintsétek úgy Philippust, Antiochust és 
Perseust, mint három bírói szavazatot: kettő felment minket, a 
harmadik bizonytalan, s lehet, hogy majd ellenünk szól. Ha a királyok 
ítélőbíráink lennének, elmarasztalnának, de a ti ítéletetek, összeírt 
atyák, arról dönt, hogy Rhodus megmaradjon-e a földön, vagy pedig 
mindenestül el kell-e pusztítani. Mert, összeírt atyák, nem a háború 
ügyében döntötök, amit megkezdhettek ugyan, de nem lesz 
módotokban folytatni, mivel egyetlenegy rhodusi sem fog fegyvert 
emelni ellenetek. 


Ha nem szűnik meg haragotok, időt kérünk tőletek arra, hogy erről a 
gyászos követségünkről otthon beszámolhassunk. S azután, ahány 
szabad ember csak van Rhoduson, férfiak és nők, minden 
vagyonunkkal együtt hajóra szállunk, s otthagyva állami és családi 
isteneinket, átkelünk Rómába, a  Comitiumon át a Curia 
előcsarnokában felhalmozunk minden, az állam vagy egyesek 
birtokában levő aranyat és ezüstöt, s hatalmatokba adjuk saját 
magunkat, asszonyainkat és gyermekeinket, készen rá, hogy elviseljük, 
ami ránk vár, hogy majd ne szemünk láttára rabolják ki és égessék fel 
városunkat. 


A rómaiaknak hatalmukban van, hogy a rhodusiakat ellenségükké 
nyilvánítsák, de nincs hatalmukban, hogy őket valóban azzá is tegyék. 
Viszont nekünk is jogunkban áll kinyilatkoztatnunk saját magunkról, 
hogy sohasem nyilvánítjuk magunkat a ti ellenségeiteknek, és soha 
nem ragadtatjuk magunkat semmiféle ellenséges cselekedetre, még ha 
minden lehetséges csapást el kell is viselnünk!" 


25. Miután ez a beszéd elhangzott, a rhodusiak mind földre vetették 
magukat, az olajágakat könyörgők módjára maguk elé tartva, s végül, 
mikor felszólították őket, hogy álljanak fel, elhagyták a Curiát. Ezután 
került sor az atyák véleményének meghallgatására. A rhodusiakat 
azok támadták a leghevesebben, akik mint consulok, praetorok vagy 
legatusok részt vettek a macedoniai háború vezetésében. S ügyüket 
elsősorban M. Porcius Cato vette védelmébe, aki - noha egyébként 
kemény jellemű ember volt - most engedékeny és szelíd senatorként 
viselkedett. 


Én itt nem óhajtom ennek a kiválóan szónokló férfinak a képét, 
szavait felidézve, megrajzolni; maga a beszéd megtalálható írásban az 
Őstörténet című művének az ötödik könyvében. - A rhodusiak olyan 
választ kaptak, amelyből kitűnt, hogy nem nyilvánítják ugyan őket 
ellenségnek, de nem tekintik ezentúl szövetségeseknek sem. 


Philocrates és  Astymedes voltak követségük vezetői. Ezek 
megállapodtak, hogy Philocrates a követek egy részével megviszi 
Rhodusba a választ, míg a többiek Astymedesszel együtt Rómában 
maradnak, hogy figyelemmel kísérjék az eseményeket, és 
tájékoztassák az otthoniakat. Az atyák utasították őket, hogy egy 
kijelölt napig rendeljék vissza elöljáróikat Lyciából és Cariából. Mikor 
ezt a rhodusiak megtudták, noha a hír magában lesújtó volt, mégis 
öröm fogta el őket, mert nem kellett súlyosabb csapástól félniük, 
hiszen ők a háborútól rettegtek. 


Ezért azonnal elhatározták, hogy egy húszezer arany értékű koszorút 
készíttetnek, s ezzel a követséggel Theodotust, hajóhaduk fővezérét 
bízták meg. Olyan módon szerettek volna a rómaiakkal való 
szövetségért folyamodni, hogy népük ebben az ügyben ne hozzon 
határozatot, s írásban se rögzítsenek le semmit, nehogy, ha 
szándékukat nem érnék el, a visszautasítás után még nagyobb legyen a 
szégyen. Így a hajóhad főparancsnoka egyedül kapott jogot arra, hogy 
ebben az ügyben hivatalos felhatalmazás nélkül tárgyalásokat 
folytasson. 


Ugyanis annyi éven át úgy voltak baráti kapcsolatban a rómaiakkal, 
hogy nem kötöttek velük szövetségi szerződést, mert nem akarták 
teljesen meghiúsítani a királyok reményét, hogy segítségükre sietnek, 
ha erre valamelyikük rászorul, s magukat sem akarták megfosztani a 
lehetőségtől, hogy  segítségnyújtásukból és a királyok szorult 
helyzetéből hasznot húzhassanak. Ekkor azonban úgy látták, hogy 
mindenáron törekedniük kell a szövetség megkötésére, nem mintha ez 
nagyobb biztonságot nyújtana számukra a többi állammal szemben - 
hiszen a rómaiakon kívül senkitől sem féltek -, hanem azért, hogy 
eloszlassák a rómaiak velük szemben táplált gyanúját. 


Körülbelül ez idő tájban Caunus lakói is elpártoltak tőlük, a 
mylassaiak pedig elfoglalták az Euromushoz tartozó városokat. A 
rhodusiak lelke még nem tört meg annyira, hogy ne lássák be: miután 
Lyciát és Cariát elvették tőlük a rómaiak, ha megmaradt tartományaik 
fellázadva maguk szabadítják fel magukat, vagy pedig szomszédaik 
hatalmába kerülnek, ők itt maradnak bezárva egy keskeny és 
terméketlen sziget partjai közé, amely egyáltalán nem képes egy 
ekkora várost eltartani. 


Gyorsan elküldték hát csapataikat, s nemcsak Caunus lakóit 
kényszerítették engedelmességre, noha ezek a cibyraiakat is segítségül 
hívták, de az Orthosia mellett vívott csatában a mylassaiakat és az 
alabandaiakat is, akik egyesített seregeikkel éppen azért indultak el, 
hogy Euromus területét elfoglalják. 


26. Míg itt ezek, Macedoniában és Rómában pedig az elmondott 
egyéb események lejátszódtak, Illyricumban L. Anicius, aki, mint 
említettem, elfogta Gentius királyt, helyőrséget helyezett el 
Scodrában, a királyi székhelyen Gabinius, továbbá Rhizonban és 
Olciniumban, e két igen kedvező helyen fekvő városban C. Licinius 
parancsnoksága alatt. S miután Illyricum védelmét rájuk bízta, serege 
többi részével Epirusba vonult. Itt először Phanote adta meg magát, 
ahol az egész lakosság szalagokkal feldíszítve kivonult eléje. 
Helyőrséget hagyott náluk, majd átvonult Molossis területére, s 
miután itt Passaron, Tecmon, Phylace és Horreum kivételével 
valamennyi várost visszafoglalta, először Passaron ellen indult. 


A város élén Antinous és Theodotus álltak, akikről közismert volt, 
milyen lelkes hívei Perseusnak, és mennyire gyűlölik a rómaiakat, s ők 
bírták rá az egész népet is a rómaiaktól való elpártolásra. Egyéni 
vétkük tudatában, mivel ők maguk semmi irgalomra nem 
számíthattak, hogy mindnyájukat együtt borítsák el hazájuk romjai, 
bezáratták a kapukat, buzdítva a tömeget, hogy a szolgaság helyett 
inkább a halált válassza. 


Senki se merte még a száját sem kinyitni a rendkívüli hatalmú 
férfiak ellen, végül egy bizonyos Theodotus, maga is nemes 
származású ifjú, miután a rómaiaktól való félelem legyőzte benne a 
saját elöljárói előtt érzett rettegést, kijelentette: "Miféle őrület késztet 
benneteket, hogy két ember vétkében az egész államot bűnrészessé 
tegyétek? Én ugyan gyakran hallottam történeteket olyan emberekről, 
akik hazájukért vállalták a halált, ezek azonban tudomásunk szerint az 
elsők, akik úgy tartják méltányosnak, hogy hazájuk pusztuljon el 
őérettük. Miért nem nyitjuk ki a kapukat, s miért nem fogadjuk el azt 
az uralmat, amelyet már az egész földkerekség elfogadott?" 


Mikor szavai hallatára az egész tömeg hozzá csatlakozott, Antinous 


2. 


és Theodotus megtámadták a legelső ellenséges őrállomást, s önként 
vállalva a sebeket, ott lelték halálukat, a város pedig megadta magát a 
rómaiaknak. 


Hasonló megátalkodottsággal záratta be a kapukat Tecmon 
elöljárója, Cephalus is, de őt megölték, s a város megadás útján 
Anicius kezére került. S azután sem Phylace, sem Horreum nem tudott 
ellenállni az ostromnak. 


Anicius, miután Epirusban helyreállította a békét, s csapatait téli 
szállásra szétküldte a megfelelő városokba, visszatért Illyricumba, és 
Scodrába, ahová megérkezett az öt római megbízott, összehívta a 
vezetőket az egész provinciából, s velük tanácskozást tartott. Itt a 
hivatalos emelvényről kihirdette, hogy a római senatus és nép az 
illyreket szabadnak nyilvánítja, s így ő minden városból, várból és 
erődítményből ki fogja vonni a helyőrségeket. Issa és Taulantia lakói, 
a pirustae nép, a dassareták s Rhizon és Olcinium lakói pedig nemcsak 
a szabadságot nyerik el, de az adómentességet is, mert még Gentius 
veresége előtt a rómaiakhoz pártoltak. S adómentességet kap a daorsi 
nép is, mert otthagyta Caraventiust, s fegyveresen átállt a rómaiakhoz. 
Scodra lakóit, a dassarenses és a selepitani népet a többi illyriaival 
együtt feleannyi adó megfizetésére kötelezik, mint amennyit a király 
vetett ki rájuk. 


Anicius ezután Illyricumot három részre osztotta. Közölte, hogy az 
első részhez Pista környéke tartozik, a másodikhoz a labeates nép 
egész területe, a harmadikhoz pedig az agravonitae nép, Rhizon és 
Olcinium lakói és ezek szomszédai. S miután kihirdette az Illyricumra 
vonatkozó határozatot, visszatért Epirusban levő téli szállására, 
Passaronba. 


27. Mialatt ez történt Illyricumban, Paulus még a tíz megbízott 
megérkezése előtt elküldte fiát, 0. Maximust, aki már visszaérkezett 
Rómából, hogy dúlja fel Aeginiumot és Agassaet. Ugyanis Agassae 
lakói, noha maguk folyamodtak a rómaiak segítségéért és adták át 
városukat Marcius consulnak, később visszapártoltak Perseushoz. 
Aeginium lakóinak vétke viszont új keletű volt: mivel nem adtak hitelt 
a rómaiak győzelméről szóló híradásnak, ellenségnek tekintve őket, 
kegyetlenül megkínoztak néhány, a városukban megjelent római 
katonát. L. Postumiust is elküldte, hogy dúlja fel Aenia városát, mivel 
ennek lakói makacsabbul folytatták a fegyveres ellenállást, mint a 
szomszédos városok. 


Ősz felé járt az idő, s Paulus elhatározta, ennek az évszaknak a 
kezdetét arra használja fel, hogy beutazza Görögországot, s 
megtekintse azokat a látványosságokat, amelyeket a hír annyira 
felmagasztal, hogy hallás után nagyobbnak gondoljuk, mint 


amekkorának a szemünk valóban látja őket. A tábor vezetését C. 
Sulpicius Gallusnak adta át, s csekély számú kísérettel, oldalán fiával, 
Scipióval és Eumenes király testvérével, Athenaeusszal elindult 
Thessalián keresztül Delphibe, a híres jóshelyre. 


Itt áldozatot mutatott be Apollónak, s elrendelte, hogy a szentély 
előcsarnokában készülő oszlopokra, amelyeken Perseus szobrait 
akarták felállítani, a győztes, vagyis az ő szobrait helyezzék el. 
Lebediában is felkereste Iuppiter Trophonius templomát. Miután itt 
megtekintette a barlang bejáratát, amelyen át leereszkednek azok, 
akik a jóshely elé akarnak járulni, hogy megkérdezzék az isteneket, 
áldozatot mutatott be a Hercynnai luppiternek, akinek itt szentélye 
van, majd lement Chalcisba, hogy megtekintse az Euripust és Euboeát, 
a nagy szigetet, melyet híd köt össze a szárazfölddel. 


Chalcisból átkelt a háromezer lépésnyi távolságban levő Aulisba, a 
híres öbölbe, ahol egykor Agamemnon ezer hajóból álló hajóhada 
horgonyzott; s Diana szentélyéhez, ahová a királyoknak ez a hírneves 
királya, hogy hajóinak kedvező utat biztosítson, úgy vitte oda a 
lányát, mint valami áldozati jószágot. 


Innen az atticai Oropusba utazott, ahol a régi jóst istenként tisztelik, 
s ahol egy öreg templom áll, elragadó környezetben, forrásoktól és 
patakoktól körülvéve. Majd megérkezett Athénba, amely nemcsak a 
dicső múlt emlékeivel van tele, de ahol sok nevezetes látnivaló is 
akad: a fellegvár, a kikötő, a Piraeust a várossal összekötő falak, a 
hajóépítő műhelyek, a nagy hadvezérek emlékművei, s az isteneket 

ábrázoló, anyaguk és mestereik sokfélesége miatt nagy hírű szobrok. 


28. Itt áldozatot mutatott be  Minervának, a fellegvár 
védőistennőjének, majd folytatta útját, s a második napon megérkezett 
Corinthusba. A város, amelyet később leromboltak, ekkor messze 
földön híres volt; fellegvára és az Isthmus gyönyörű látványt nyújtott. 
A vár rendkívül magasan emelkedik ki a város falai közül, s tele van 
forrásokkal, az Isthmus pedig keskeny földsávval választja el a keletre 


és nyugatra fekvő két szomszédos tengert. 


Ezután felkereste a két nevezetes várost, Sicyont és Argost; az utóbbi 
ugyan nem annyira hatalmas, de híressé tette Aesculapiusnak a 
várostól ötezer lépésnyire álló jól ismert szentélye, amely ma már csak 
az elrabolt fogadalmi ajándékok nyomaival, de akkor magukkal az 
ajándékokkal volt tele, amelyeket a betegek ajánlottak fel az üdvös 
hatású gyógyszerekért az istennek. 


Majd meglátogatta Lacedaemont, amely hírnevét nem nagyszerű 
épületeknek, hanem fegyelmének és alkotmányának köszönheti, innen 
pedig Megalopolist is útba ejtve átment Olympiába. S noha itt sok 


egyéb, megtekintésre érdemes látnivaló fogadta, lelkét mégis a szinte 
jelenlevő Iuppiter látványa ragadta meg. Ezért, éppúgy, mintha a 
Capitoliumon óhajtana áldozni, egy, a szokottnál nagyobb áldozat 
előkészítését rendelte el. 


Így utazta be Görögországot, anélkül, hogy bárhol akár csak 
egyetlen szóval is tudakozódott volna az után, hogy ki-ki egyénileg 
vagy hivatali tisztségében milyen véleményt nyilvánított a Perseus 
ellen folyó háborúban, nehogy bármiféle félelmet keltve megzavarja a 
szövetségesek hangulatát. 


Mikor kíséretével együtt visszatért Demetriasba, útjában az 
aetoliaiak gyászruhába öltözött csapata sietett elé, s csodálkozó 
kérdésére, hogy mi történt, elmondták, hogy Lyciscus és Tisippus 
ötvenöt vezető emberüket megölte, miután a senatust körülfogták a 
római katonák, akiket A. Baebius, a helyőrség parancsnoka küldött 
oda, míg másokat száműzetésbe küldtek, s a meggyilkoltak és 
száműzöttek vagyonát lefoglalták. 


Paulus elrendelte, hogy azok, akiket megvádoltak, jelenjenek meg 
Amphipolisban, maga pedig, miután Demetriasban találkozott Cn. 
Octaviusszal, arra a hírre, hogy a tíz megbízott már átkelt a tengeren, 
minden egyéb ügyet félretéve hozzájuk sietett, Apolloniába. Mikor itt 
elébe járult Perseus, aki - mivel túlságosan laza őrizetben tartották - az 
egynapi járóföldre levő Amphipolisból érkezett ide, őt ugyan 
szívélyesen fogadta, de mihelyt megérkezett az Amphipolisban levő 
táborba - mint mondják -, keményen lehordta C. Sulpiciust, először 
azért, amiért megengedte, hogy tőle Perseus a provinciában oly 
messze elkóboroljon, majd azért, mert túlságosan is engedékeny volt 
katonáival szemben, - s hagyta, hogy leszedjék a városfalak tetejéről a 
cserepeket, s ezekkel fedjék be téli szállásaikat, s elrendelte, hogy a 
cserepeket ismét szedjék le, s állítsák helyre korábbi állapotukba a 
fedetlenül maradt helyeket. Perseust nagyobbik fiával együtt átadta A. 
Postumiusnak, hogy tartsa őrizet alatt, leányát és kisebbik fiát pedig 
Samothracéról Amphipolisba hozatta, s teljesen szabad emberekként 
bánt velük. 


29. Mikor elérkezett a nap, amelyen rendelete szerint minden város 
tíz-tíz vezető emberének meg kellett jelennie Amphipolisban, s 
amelyre össze kellett gyűjteni minden, akárhol is található hivatalos 
iratot vagy a királytól származó pénzt, Paulus a tíz megbízottal együtt, 
a macedonok legkülönbözőbb emberekből álló tömegétől körülvéve, 
helyet foglalt az emelvényen. 


Noha az emberek már hozzászoktak a királyi uralomhoz, mégis 
ijesztő hatással voltak rájuk az új hatalom látható jelei: az emelvény, a 
feljáratot biztosító őrség, a praeco, a törvényszolga, csupa olyan 


szokatlan élmény szemük és fülük számára, amelyek még a 
szövetségeseket is  megrémítették volna, nemhogy a legyőzött 
ellenséget. 


Paulus, miután a praeco útján csendet parancsolt, latin nyelven 
kihirdette a döntéseket, amelyeket a senatus, s amelyeket a haditanács 
közreműködésével ő maga hozott. Mindezt ezután a szintén jelenlevő 
Cn. Octavius praetor görög nyelven tolmácsolta. 


Először is bejelentette, hogy a macedonokat szabadnak nyilvánítják, 
megtarthatják városaikat és földjeiket, saját törvényeik szerint 
élhetnek, évenként elöljárókat választhatnak, s a római népnek 
feleannyi adót kell fizetniük, mint amennyire királyaik kötelezték 
őket. Ezután közölte, hogy Macedoniát négy körzetre fogják felosztani. 
Az egyik, az első körzet a Strymon és Nessus folyók között levő 
területet foglalja magában, hozzátartozik még a Nessuson túl, keleti 
irányban fekvő vidék, s mindazok a falvak, erdők és városok, amelyek 
Perseus birtokában voltak, Aenus, Maronea és Abdera kivételével, 
továbbá az egész, a Strymonon innen, keleti irányban fekvő Bisaltice, 
a Sinticének nevezett Heracleával együtt. 


A második körzetet az a vidék alkotja - kivéve Sinticét, Heracleát és 
Bisaltaet -, amelyet keletről a Strymon folyó vesz körül, nyugatról 
pedig az Axius folyó határol, s ehhez csatolják azoknak a 
paeoinaiaknak a vidékét is, akik az Axius folyó keleti partján laknak. 
A harmadik körzethez az a terület tartozik, amelyet keletről az Axius, 
nyugatról a Peneus folyók határolnak, észak felé pedig a Bora-hegység 
zár be. S ezt még kiegészítik Paeoniának az Axius folyó mellett 
elterülő nyugati részével, s ugyancsak ide tartozik még Edessa és 
Beroea. A negyedik körzet a Bora-hegységen túl terül el, s egyik része 
Illyricummal, a másik Epirusszal határos. Kijelölte a körzetek 
központjait is, ahol a gyűléseket tartják. Az elsőnek a székhelye 
Amphipolis, a másodiké Thessalonica, a harmadiké Pella, a negyediké 
Pelagonia. Ezekben a városokban kell a népgyűléseket megtartaniuk, a 
pénzt beszolgáltatniuk, s az elöljárókat megválasztaniuk. 


Ezután közölte a határozatot, hogy senki se köthet házasságot, nem 
vásárolhat földet vagy épületet saját körzete határán kívül. Az arany- 
és ezüstbányákat nem művelhetik, de a vas- és rézbányákat igen. 
Azoknak, akik az ércet kitermelik, feleannyi adót kell fizetniük, mint 
amennyire a király kötelezte őket. Azt is megtiltotta, hogy máshonnan 
vett sót használjanak. 


A dardanusoknak, kik visszakövetelték Paeoniát, mondván, hogy az 
hozzájuk tartozott, és határos is az ő területükkel, azt válaszolta, hogy 
mindenkinek biztosították a szabadságot, aki Perseus uralma alatt 
volt. De miután megtagadta tőlük Paeoniát, megadta nekik a jogot, 


hogy sót vásárolhatnak, s utasította a harmadik körzetet, hogy 
szállítson a paeoniai Stobiba sót, amelynek az árát is megszabta. 
Elrendelte, hogy a  macedonok maguk sem vághatnak fát 
hajóépítéshez, s ezt másoknak sem engedhetik meg. A barbár népekkel 
határos körzeteknek - s a harmadikat kivéve valamennyinél ez volt az 
eset - engedélyt adott, hogy határaik szélén fegyveres őrséget 
tarthassanak. 


30. Ezek, a gyűlés első napján kihirdetett határozatok vegyes hatást 
váltottak ki az emberek lelkében. Fellelkesítette őket a váratlanul 
megkapott szabadság s az évi adó csökkentése; viszont úgy vélték, 
azzal, hogy megtiltották nekik a közlekedést a körzetek között, éppúgy 
szétszabdalták Macedoniát, mintha egy élőlénynek egymásra utalt 
tagjait tépték volna el egymástól. Ennyire nem voltak tisztában még 
maguk a macedonok sem azzal, hogy mekkora nagy Macedonia, s 
hogy mindegyik része mennyire el tud boldogulni önmagában is. 


Hiszen az első körzet a bisaltae nép területe volt, ezeké a rendkívül 
bátor férfiaké, akik ott laknak a Nessus folyón túl és a Strymon 
mellett, sok sajátos terménnyel és bányával rendelkeznek, s ott van a 
kedvező helyen fekvő Amphipolis, amely minden közeledőnek útjában 
állva megakadályozza, hogy Macedoniába kelet felől bárki is 
behatolhasson. 


A második körzetben találhatók a legnépesebb városok, Thessalonica 
és Cassandrea, ezenkívül Pallene, ez a termékeny és gyümölcsben 
gazdag vidék, s a tengeri közlekedés előnyeit is biztosítják számára a 
Toronenél, az Athos-hegynél s az Aenea és Acanthus mellett levő 
kikötők, amelyek igen szerencsésen részben Thessaliával, részben 
Euboea szigetével, részben pedig a Hellespontusszal szemben 
helyezkednek el. 


A harmadik körzetben olyan nagy hírű városok vannak, mint Edessa, 
Beroea és Pella, s olyan harcias nép, mint a vettiusok, s nagy számban 
laknak itt gallusok és illyrek is, akik szorgalmas földművelők. A 
negyedik körzetben laknak az eordaeusok s a lyncestae és a pelagones 
néptörzsek, s ide tartozik még Atintania, Tymphaeis és Elimiotis. Ez az 
egész terület hideg, nehezen művelhető, mostoha időjárású, s az itt 
lakók természete éppen olyan, mint földjüké. S még vadabbá teszik e 
népeket barbár szomszédaik, akik vagy háborúval nyugtalanítják őket, 
vagy ha béke van, ráveszik őket szokásaik követésére. 


Így Macedonia felosztása bizonyítja, milyen nagy volt az egész 
ország, mivel minden résznek biztosítani tudták saját szükségleteit. 


31. Paulus, miután ismertette a  Macedoniára vonatkozó 
határozatokat, közölte, hogy törvényeket is fog nekik adni, majd 


behívatta az aetoliaiakat. A vizsgálat folyamán sokkal inkább azt 
igyekeztek kideríteni, hogy melyikük támogatta a rómaiakat és 
melyikük a királyt, nem pedig, hogy melyik volt a jogtalanság 
elkövetője vagy elszenvedője. A gyilkosokat felmentették a vád alól, s 
az elűzöttek száműzetését éppúgy jóváhagyták, mint a meggyilkoltak 
halálát. Egyedül A. Baebiust ítélték el, mert római katonákat bocsátott 
rendelkezésükre, hogy ezek segítsenek a mészárlásban. 


Ennek következtében, hogy az aetoliaiak ügye így végződött, 
Görögország minden városában és népénél elviselhetetlen gőg töltötte 
el mindazok lelkét, akik a rómaiak pártján álltak, s ezek könyörtelenül 
letiporták azokat, akik ellen bármiféle gyanú merült fel, hogy a 
királlyal rokonszenveztek. 


Az államok vezetőit három csoportra lehetett osztani. Kettőt az 
jellemzett, hogy miközben hízelegtek a római hatalomnak vagy - 
barátságuk elnyeréséért - a királyoknak, ki-ki igyekezett akkora 
személyes hatalomra szert tenni, hogy polgártársait elnyomhassa. 
Egyedül a harmadik csoport próbálta, szembehelyezkedve a másik 
kettővel, megvédeni függetlenségüket és törvényeiket. S minél 
hálásabbak voltak ezért nekik honfitársaik, annál kevésbé kedvelték 
őket az idegenek. 


Miután a rómaiak sikerei nekik kedveztek, egyedül a római párt 
tagjai kerültek be a tisztségekbe és a követségekbe. S ők jöttek össze 
most nagy számban Peloponnesusról, Boeotiából és Görögország egyéb 
közösségeiből, s telebeszélték a tíz megbízott fülét azzal, hogy 
nemcsak azok voltak a király pártján, akik hiúságukban nyíltan 
dicsekedtek a király vendégbarátságával és jóindulatával, hanem 
sokkal nagyobb számban titokban mások is, akik a népgyűléseken 
azon a címen, hogy megvédik a szabadságot, minden lehetséges 
intézkedést megtettek a rómaiak ellen, s a népek nem is fogják 
hűségüket megőrizni, csak akkor, ha az ellenállás szellemét 
megsemmisítik, s azoknak a tekintélyét növelik és erősítik, akik nem 
néznek semmi másra, csupán a római hatalomra. 


Miután ezzel megadták a neveket is, a fővezér  Aetoliából, 
Acarnaniából, Epirusból és Boeotiából írásbeli paranccsal magához 
hívatta azokat, akiknek vele kell menniük Rómába, hogy ott a törvény 
előtt feleljenek. A tíz megbízott közül kettő, C. Claudius és Cn. 
Domitius elutazott Achaiába, hogy a megidézetteknek személyesen 
adják át a parancsot. Ezt két okból tették. Először azért, mert úgy 
vélték, hogy az achaiok gőgösebbek és elbizakodottabbak annál, 
semhogy engedelmeskednének, s hogy talán Callicratest és a többieket 
is veszély fenyegeti, akik felfedték a vétkeket, és bejelentést tettek. A 
másik ok, amiért személyesen idézték meg őket, az volt, hogy míg a 
királyi levéltárban lefoglalták más népek vezetőinek leveleit, az 


achaiok ellen felhozott vádakra nem volt bizonyíték, mert tőlük 
egyetlen levelet sem találtak. 


Ezután az aetoliaiakat elbocsátották, s az acarnaniai nép követeit 
szólították elő. Az ő helyzetükben semmiféle változás nem történt, 
kivéve, hogy Leucast elvették az acarnaniai szövetségtől. 


Ekkor még szélesebb körben kezdték kutatni, hogy magánemberként 
vagy a közéletben ki volt a király híve. A vizsgálatot Asiára is 
kiterjesztették, s elküldték Labeót, azzal a megbízatással, hogy 
rombolja le a Lesbos szigetén fekvő Antissát, s a város lakóit telepítse 
át Methymnába, mivel ezek Antenort, a király hadvezérét, amikor 
naszádjaival Lesbos körül cirkált, beengedték kikötőjükbe, és 
élelemmel látták el. 


Két tekintélyes férfit bárddal kivégeztek: az aetoliai Andronicust, 
Andronicus fiát, mivel atyja példáját követve fegyvert fogott a római 
nép ellen, és a thebaei Neót, mert ő vette rá honfitársait, hogy 
kössenek szövetséget Perseusszal. 


32. Majd, félbeszakítva a többi nép körében folytatott vizsgálatot, 
ismét összehívták a macedonok gyűlését, s itt közölték a Macedonia 
helyzetére vonatkozó intézkedéseket. Senatorokat kell választaniuk, 
akiket synhedrosoknak neveznek, s ezeknek tanácsa nyújt majd 
segítséget az állam ügyeinek intézésében. Ezután felolvasták azoknak 
az előkelő macedonoknak a névsorát, akiknek tizenöt évesnél idősebb 
gyermekeikkel még a consul előtt át kell kelniük Italiába. 


Ez a rendelkezés először kegyetlennek látszott, de a macedon nép 
csakhamar belátta, hogy ezt az ő szabadságuk érdekében rendelték el. 
Ugyanis a névsorban a király barátai, az udvari emberek, a seregek 
vezérei, a hajók és a helyőrségek parancsnokai szerepeltek, olyanok, 
akik megszokták, hogy a király előtt alázatosan csússzanak-másszanak, 
másoknak viszont gőgösen parancsolgassanak. Egyesek közülük 
dúsgazdagok voltak, mások azokkal, akiknek vagyonával nem 
versenyezhettek, költekezésben vetekedtek; kivétel nélkül fejedelmi 
módon éltek és ruházkodtak, jellemükből teljesen hiányoztak az 
egyszerű ember vonásai, s tudni sem akartak a törvényről vagy a 
mindenkit megillető szabadságról. Így a rendelet szerint mindazoknak, 
akik valamilyen tisztséget töltöttek be a király uralma idején, vagy 
akár csak egy követségben is részt vettek, el kellett hagyniuk 
Macedoniát és átkelniük Italiába, s azokra, akik nem tesznek eleget a 
parancsnak, kimondták a halálbüntetést. 


Paulus akkora gonddal fogalmazta meg Macedonia számára a 
törvényeket, hogy szinte úgy látszott, ezeket nem is a legyőzött 
ellenség, hanem nagy érdemeket szerzett szövetségesek számára hozta. 


Úgyhogy ezekben még hosszú évek gyakorlata - a törvények egyetlen 
igazi helyreigazítója - sem tudott alkalmazásuk közben semmi 
kivetnivalót találni. 


Majd, a komoly ügyek elintézése után, Amphipolisban fényes 
külsőségek között ünnepi játékokat rendezett, amelyeket gondosan 
előkészített, s ahova Asia városait és királyait hozzájuk küldött, az 
ünnepség hírét bejelentő követségek útján, a görögországi elöljárókat 
pedig a városokban tett körútja alkalmával személyesen hívta meg. 


Ide a világ minden részéből tömegesen gyűltek össze a 
szórakoztatásban jártas legkülönbözőbb művészek, atléták, nemes 
versenylovak, továbbá áldozati jószágokat hozó követségek, és semmi 
se hiányzott, ami Görögországban a nagyszabású játékok alkalmával 
az istenek és emberek kedvéért szerepelni szokott. Így történt aztán, 
hogy a nézőket nemcsak a játékok nagyszerűsége ejtette ámulatba, 
hanem az az ügyesség is, amellyel ezeket az e téren még gyakorlatlan 
rómaiak megrendezték. Ugyanilyen fényűző módon és gonddal 
készítették elő a szövetségeseknek adott lakomát is. Szájról szájra járt 
Paulusnak az a mondása, hogy csak az érthet a lakomák 
megrendezéséhez és a játékok megszervezéséhez, aki a háborúban is 
győzni tud. 


33. Miután a legváltozatosabb látványosságokkal szolgáló játékok 
véget értek, az ércpajzsokat felhordták a hajókra, a többi, mindenféle 
fegyvert roppant halomba rakták, s ezt a fővezér, miután fohászkodott 
Marshoz, Minervához, Lua Anyához és a többi istenhez, akinek a 
zsákmányolt fegyvereket az isteni és emberi jog alapján fel szokták 
ajánlani, egy fáklyával saját kezűleg meggyújtotta, majd a körben álló 
katonai tribunusok is egyenként tűzcsóvát dobtak a halomra. 


Emlékezetes dolog volt Európának és Asiának ezen a találkozásán, 
ahová részben szerencsekívánatai kifejezésére, részben a látványosság 
kedvéért mindenhonnan akkora tömeg gyülekezett össze, s akkora 
szárazföldi és tengeri haderő volt jelen, hogy - mivel olyan bőségesen 
volt élelmiszer, és olyan olcsó a gabona - a fővezér mindebből 
magánembereknek, városoknak és törzseknek nagy mennyiségeket 
adott ajándékba, nemcsak pillanatnyi szükségleteikre, hanem azért is, 
hogy vigyék haza magukkal. 


S az összegyűlt tömegnek nem szolgált érdekesebb látványul a 
színpadi játék, sem a férfiak vetélkedése és a lovak száguldása, mint az 
egész, közszemlére kitett macedoniai hadizsákmány: a szobrok, 
festmények, szövetek, s az aranyból, ezüstből, bronzból és 
elefántcsontból készült edények, amelyeket a macedon királyi 
udvarban roppant gonddal készítettek, nemcsak azért, hogy - mint az 
alexandriai palotákat megtöltő tárgyak - pillanatnyi ékességül, hanem, 


hogy állandó használatra szolgáljanak. Mindezt azután hajókra rakták, 
s Cn. Octaviusra bízták, hogy szállítsa át Rómába. 


Paulus, miután szívélyesen elbúcsúzott a követségektől, átkelt a 
Strymonon, és Amphipolistól ezerlépésnyire ütötte fel táborát. Majd 
továbbindult, s öt nap múlva megérkezett Pellához. Elhaladt a város 
mellett, két napig időzött az úgynevezett Pellaeumnál, s azzal a 
meghagyással, hogy majd Oricumnál csatlakozzanak hozzá, csapatai 
egy részével elküldte P. Nasicát és fiát, 0. Maximust, hogy pusztítsák 
végig az illyrek földjeit, akik Perseust támogatták a háborúban. Maga 
pedig elindult Epirus felé, s tizenöt napi menetelés után megérkezett 
Passaronba. 


34. Nem messze innen táborozott Anicius, akihez levelet küldött, 
hogy maradjon teljesen nyugodtan az elkövetkezendő események 
során: a senatus a Perseushoz pártolt epirusi városokból származó 
hadizsákmányt az ő - Paulus - seregének ígérte oda. 


Ezután centuriókat küldött az egyes városokba, hogy jelentsék be, 
azért jöttek, hogy elvezessék a helyőrséget, mert az epirusiak éppúgy 
megkapják a szabadságot, mint a macedonok, majd magához rendelt 
minden városból tíz főembert, s közölte velük, hogy az aranyat és 
ezüstöt hordják össze a városok főterére. Ezután minden városba 
cohorsokat küldött, s ezek korábban indultak el a távolabbi, mint a 
közelebb fekvő városokba, hogy mindnyájan ugyanazon a napon 
érkezzenek meg. 


A tribunusok és a centuriók megkapták az utasítást, hogy mit kell 
tenniük. Reggel minden aranyat és ezüstöt összegyűjtöttek, majd négy 
órakor jelt adtak a katonáknak a város kirablására. Akkora volt a 
zsákmány, hogy a lovasok között fejenként négyszáz, a gyalogosok 
közt kétszáz denárt osztottak szét, s százötvenezer embert vittek el 
rabszolgának. Ezután lerombolták a kirabolt városok védőfalait; 
ezeknek a városoknak a száma mintegy hetven volt. Az egész 
zsákmányt eladták, s ebből kapták meg a katonák a fenti összeget. 


Paulus levonult a tengerhez, Oricumhoz, anélkül, hogy - 
véleményével ellentétben - kielégítette volna katonái várakozását, akik 
méltatlankodtak amiatt, hogy nem kaptak részt a királytól szerzett 
zsákmányból, mintha egyáltalán nem is vettek volna részt a macedon 
háborúban. Miután Oricumban ott találta a Scipio Nasicával és fiával, 
Maximusszal elküldött csapatokat, seregét behajózta, és átszállította 
Italiába. 


Néhány nap múlva Anicius is gyűlést tartott a többi epirusi és 
acarnaniai részvételével, s elrendelte, hogy utazzanak vele Italiába 
azok a főemberek, akiknek ügyében a senatus magának tartotta fenn a 


döntést, majd megvárva a macedoniai sereget átszállító hajókat, maga 
is átkelt Italiába. 


Mialatt ez történt Macedoniában és Epirusban, a követek, akiket 
Attalus társaságában azért küldtek el, hogy vessenek véget a gallusok 
és Eumenes király között folyó háborúnak, megérkeztek Asiába. 
Miután a tél idejére létrejött a fegyverszünet, a gallusok elvonultak 
lakóhelyükre, s a király is visszatért téli szállására Pergamumba, ahol 
súlyos betegség támadta meg. 


A tavasz megérkezése előcsalta a gallusokat szállásukról, s mire 
Eumenes mindenhonnan Sardeshez vonta össze csapatait, ők már 
Synnasnál jártak. Mikor itt a római követek megtudták, hogy 
Solvattius, a gallusok vezére Synnasban tartózkodik, elhatározták, 
hogy felkeresik és tárgyalnak vele. Elkísérte őket Attalus is, de úgy 
döntöttek, hogy ő ne lépjen be a gallus táborba, nehogy vita közben az 
indulatok föltüzelődjenek. A gallus fejedelemmel P. Licinius volt 
consul tárgyalt, s azzal tért vissza, hogy hiába próbálta őket lebeszélni, 
a gallusok ettől csak még szilajabbá váltak, s különösnek lehet találni, 
hogy a római követek szavai, amelyek annyira hatottak olyan 
hatalmas királyokra is, mint Antiochus vagy Ptolemaeus, hogy azonnal 
megkötötték a békét, a gallusoknál teljesen eredménytelennek 
bizonyultak. 


35. Rómában először az elfogott királyokat, Perseust és Gentiust 
vetették börtönbe gyermekeikkel együtt, ezután a többi foglyok 
tömegét, majd azokat a macedonokat, akikkel közölték, hogy el kell 
jönniük Rómába, s a görögországi főembereket; mert ezek közül 
nemcsak azok kapták meg a felszólítást, akiket megtaláltak, de írásban 
azokat is megidézték, akikről az a hír jött, hogy valamelyik királynál 
tartózkodnak. 


Maga Paulus néhány nap múlva hajózott fel a Tiberisen a Városba 
egy tizenhat evezősoros, hatalmas királyi gályán, amelyet a 
macedonoktól nyert zsákmányból nemcsak nagyszerű fegyverekkel, 
hanem királyi kelmékkel is feldíszítettek. A partokat megtöltötte a 
fogadására kitódult tömeg. Néhány nap múlva hajóhadával 
megérkezett Anicius és Octavius is. A senatus mind a hármuknak 
engedélyezte a diadalmenetet, s megbízta O. Cassius praetort, 
egyezzék meg a néptribunusokkal, hogy az atyák határozata alapján 
tegyenek javaslatot a népgyűlésen: arra a napra, mikor a 
diadalmenetet tartják, hosszabbítsák meg a vezérek megbízatását. 


A középszerűséget nem támadja az irigység, és rendszerint a 
kiemelkedőket veszi célba. Sem Anicius, sem Octavius diadalmenete 
ellen nem emeltek kifogást. Viszont Paulust, akivel pedig a másik 
kettő maga is szégyellte volna magát összehasonlítani, kikezdte a 


rágalom: Az elavult fegyelmet kényszerítette rá a katonákra; a 
zsákmányból kevesebbet juttatott nekik, mint amennyit a király 
mérhetetlen kincseiből reméltek, mert ezek, ha kapzsiságukat kielégíti, 
semmit se hagytak volna meg neki, amit az államkincstárba 
beszolgáltasson. S mivel az egész macedoniai sereg neheztelt 
hadvezérére, nem tartották fontosnak, hogy megjelenjenek a 
népgyűlésen, ahol a javaslatról határoznak. 


Viszont Ser. Sulpicius Galba, a hadvezér személyes ellensége, aki 
Macedoniában a második legio katonai tribunusa volt, maga is arra 
biztatta, és a legiójához tartozó katonák révén is igyekezett rábeszélni 
az embereket, hogy teljes számban jelenjenek meg a szavazáson, s 
álljanak bosszút hatalmaskodó és fösvény hadvezérükön azzal, hogy 
elvetik a diadalmenetére tett javaslatot; a városi nép majd követni 
fogja a katonák véleményét. Paulus nem volt képes nekik pénzt adni, 
de a katonák képesek voltak arra, hogy számára a kitüntetést 
megszerezzék! S ne remélje ő ott a hála gyümölcsét, ahol arra nem 
szolgált rá. 


36. Ily módon lázította Sulpicius a katonákat. S mikor a 
Capitoliumon Ti. Sempronius néptribunus előterjesztette a javaslatot, s 
az egyes polgároknak alkalma nyílt, hogy a törvényről kifejtsék 
véleményüket, senki se szólalt fel az elfogadása mellett, mivel ez már 
teljesen elintézettnek látszott. Ekkor hirtelenül előlépett Ser. Galba, s 
azt követelte a tribunusoktól, hogy mivel már a nap nyolcadik 
órájában járnak, s így neki nincs elég ideje annak kifejtésére, miért 
nem szavazza meg L. Aemiliusnak a diadalmenetet, halasszák el a 
dolgot holnapra, s folytassák reggel a megtárgyalását, mert neki egy 
teljes napra van szüksége, hogy érveit előterjessze. 

Mikor a tribunusok felszólították, hogy ha valami mondanivalója 
van, azt még aznap adja elő, ő az éjszakába nyúló beszédet mondott. 
Hallgatói előtt, emlékeztetni akarván őket, felidézte, milyen kemény 
eszközökkel kényszerítették a katonákat szolgálatuk teljesítésére, hogy 
a szükségesnél több megerőltetésnek és veszélynek tették ki őket, 
viszont a jutalmakat és kitüntetéseket minden esetben szűkmarkúan 
osztogatták; a katonáskodás, ha ilyen vezér alatt kell szolgálni, a 
háború közben egyre félelmesebbé és kegyetlenebbé válik, s a 
győzelem után is ugyanúgy híjával lesznek a zsákmánynak és 
dicsőségnek. A macedonok szerencsésebb helyzetben vannak, mint a 
római katonák. Ha másnap teljes számban megjelennek, hogy a 
javaslat ellen szavazzanak, akkor a hatalmasok majd belátják, hogy 
nem minden a vezérektől függ, és van még olyan dolog, amiben a 
katonák döntenek! 


A szavaitól felingerelt katonák másnap olyan nagy számban szállták 


meg a Capitoliumot, hogy rajtuk kívül senki más nem tudott odajutni 
a szavazáshoz. Mikor a szavazásra először felszólított tribusok 
elvetették a javaslatot, az állam főemberei sietve összegyülekeztek a 
Capitoliumon, azt kiáltozva, hogy hitvány gaztett lenne megfosztani a 
diadalmenettől azt az L. Paulust, aki egy ilyen jelentékeny háborúban 
győzött, s hogy a  hadvezéreket kiszolgáltatják  katonáik 
féktelenségének és kapzsiságának. Már eddig is éppen elég helytelen 
cselekedetet szült a népszerűség hajhászása, mi lesz, ha megengedik, 
hogy a katonák parancsoljanak a hadvezéreknek? S a maga részéről 
ki-ki szidalmakkal árasztotta el Galbát. 


Végül, mikor a zajongás elült, M. Servilius volt consul és volt 
lovassági főparancsnok, arra kérte a tribunusokat, hogy az ügyet 
tűzzék ki újra tárgyalásra, s adjanak neki engedélyt, hogy szólhasson a 
néphez. A tribunusok félrevonultak tanácskozni, majd meghátrálva a 
főemberek tekintélye előtt, újrakezdték az ügy tárgyalását, s 
bejelentették, hogy ha M. Servilius és minden magánember, aki fel 
akar szólalni, elmondta beszédét, újra felszólítják szavazásra 
ugyanazokat a tribusokat. 


37. Ekkor Servilius a következőket mondta: "Ha azt, polgárok, hogy 
L. Aemilius milyen nagy hadvezér volt, semmi más egyébbel nem 
lehetne igazolni, erre már ez az egy tény is elegendő bizonyíték lehet, 
hogy noha táborában ilyen, lázongásra hajlamos, megbízhatatlan 
katonák és egy ilyen magas rangú, ennyire elszánt, a tömeget fellázító 
beszédhez ennyire értő, személyes ellensége tartózkodott, seregében 
mégsem tört ki soha lázadás. S akkor a vezetésnek éppen ez a 
szigorúsága tartotta féken őket, amit most gyűlölettel emlegetnek. Így 
tehát azért nem vetemedtek semmiféle lázadó kijelentésre vagy 
cselekedetre, mert a régi fegyelemben tartották őket. 


Ami pedig Servius Galbát illeti, ha ő L. Paulust bevádolva akart 
szónokként bemutatkozni és ékesszólásáról bizonyságot adni, akkor 
nem a diadalmenet megakadályozására kellett volna törekednie, 
amelyet - hogy egyéb szempontról ne is szóljunk - a senatus is 
jogosnak ítélt, hanem egy nappal a diadalmenet után, amikor Paulust 
már magánembernek tekinthette, kellett volna őt bepanaszolnia, és 
megindítania ellene a törvényes eljárást, vagy pedig kevéssel később, 
mikor maga is letette tisztségét, idéztethette volna őt a népgyűlés elé. 
Így aztán L. Paulus is elnyerte volna nagyszerű cselekedete jutalmát, a 
diadalmenetet, a háború kiváló vezetésével elért érdemeiért, de 
elnyeri büntetését is, ha esetleg saját, régi vagy most szerzett 
dicsőségéhez méltatlanul cselekedett. De Galba természetesen annak 
az embernek, akire semmi vétket, semmi gyalázatot nem tudott 
rábizonyítani, a dicsőségét akarta kisebbíteni. 


Tegnap egy egész napot kért arra, hogy elmondja vádjait L. Paulus 
ellen, s a napból még hátralevő négy órát az ő beszéde töltötte ki. 
Akadt-e valaha annyira vétkes vádlott, hogy ennyi idő ne lett volna 
elegendő életében elkövetett vétkei felsorolására? S ez alatt az idő 
alatt mi olyat hozott fel, amit L. Paulus, ha védekeznie kellene, le 
akarna tagadni? Szeretném, ha valaki néhány percre két népgyűlést 
hívna össze, az egyiket a Macedoniát megjárt katonákból, a másikat - 
ahol a döntést, amelyet az egész római népnek kell meghoznia, nem 
határozta meg előre a részrehajlás vagy gyűlölet - elfogulatlan 
polgárokból. 


Tegyük fel, hogy a vádat először a togás városiak tömege előtt kell 
megtárgyalni. Mit mondanál Ser. Galba, a római polgárok előtt? 
Mindenekelőtt az a te tegnap elmondott beszéded nagyon 
megrövidülne: Túl szigorúan és gondosan osztották be az 
őrszolgálatot; nagyon is komolyan és gyakran ellenőrizték az 
őrségeket; a szokásosnál több feladatot kellett elvállalnod, s hozzá a 
fővezér személyesen körbejárva végezte a felügyeletet; ugyanazon a 
napon meneteltél és kezdtél csatát a menetelés után, s a vezér még a 
győzelem után sem engedélyezett pihenőt, hanem tüstént az ellenség 
üldözésére vezetett. S noha a zsákmány elosztásával gazdaggá tehetett 
volna, ő úgy döntött, hogy a király kincseit ott viteti a 
diadalmenetben, majd átadja az államkincstárnak. 


De amennyire alkalmasak ezek a szavak, hogy mint valami fullánk, 
bizonyos mértékben felizgassák a katonák indulatait, akik meg vannak 
győződve róla, hogy Paulus nem szolgálta ki eléggé féktelenségüket és 
kapzsiságukat, éppannyira nem tesznek semmi hatást a római népre, 
amely - még ha nem is gondol az atyái elbeszéléséből ismert példákra, 
hogy mennyi vereség származott a népszerűség kereséséből, s hogy a 
szigorú vezetés milyen győzelmeket eredményezett - bizonyára 
emlékezik a legutolsó pun háborúra és arra, hogy mekkora különbség 
volt M. Minucius lovassági főparancsnok és 0. Fabius Maximus 
dictator között. 


Vagyis itt kiderülne, hogy a vádló még a száját se tudná kinyitni, s 
hogy Paulusnak teljesen felesleges lenne védenie magát. 


Menjünk át most a másik népgyűlésre. Úgy gondolom, hogy itt 
benneteket nem a polgárok, hanem a katonák megszólítás illet, hátha 
ez a szó pirulásra, sőt talán bizonyos lelkiismeret-furdalásra is késztet, 
hogy hadvezéretekkel ilyen gyalázatosan bántok. 


38. Kétségtelenül egészen más lelkiállapotban vagyok, mikor úgy 
képzelem, hogy a hadsereghez beszélek, mint előbb, mikor a városi 
polgárokhoz intéztem szavaimat. Mit gondoltok, katonák, akad-e 
egyetlen ember is Rómában, Perseust kivéve, aki ne óhajtaná, hogy 


megtartsák a diadalmenetet a macedonok fölött? S ti vajon az ilyet 
nem saját kezetekkel tépnétek-e szét, ugyanazzal a kezetekkel, 
amellyel a macedonokat legyőztétek? Hiszen az, aki most meg akarja 
akadályozni, hogy diadalmenetben vonuljatok be a Városba, ha képes 
lett volna rá, megakadályozta volna a ti győzelmeteket is. Tévedtek, 
katonák, ha azt hiszitek, hogy a diadalmenet csak a hadvezér számára 
jelent dicsőséget, nem pedig katonái és az egész római nép számára is. 
Itt nem egyedül Paulusnak a megtiszteltetéséről van szó. Hiszen már 
sokan akadtak, akik, mikor a senatus nem engedélyezte számukra a 
diadalmenetet, ezt az Albai-hegyen tartották meg. 


Éppúgy nem foszthatja meg senki Paulust a macedon háború 
befejezésének dicsőségétől, mint ahogy nem lehetett megfosztani ettől 
C. Lutatiust az első, vagy P. Corneliust a második pun háború után, 
sem azokat, akik a későbbi időkben tartottak diadalmenetet. Igaz, 
hogy egy diadalmenet nem kicsinyítheti vagy növelheti meg L. Paulus 
hadvezéri nagyságát, itt sokkal inkább a katonák és az egész római 
nép hírneve forog kockán. Először is azért, hogy ne mindig irigységgel 
és hálátlansággal telt lélekkel formáljunk véleményt egy-egy kiváló 
polgárunkról, s ne essünk abba a látszatba, hogy az athéniakat 
utánozzuk, akik irigységükben tönkretették vezető embereiket. Elég 
volt az, amit őseitek Camillus ellen vétkeztek, pedig őt még azelőtt 
sértették meg, hogy visszafoglalta a Várost a gallusoktól, s elég az, 
amit ti követtetek el a közelmúltban P. Africanus ellen. Pirulhatunk 
amiatt, hogy Liternum lett tartózkodási helye és otthona Africa 
leigázójának, s hogy síremlékét is Liternumban mutogatják. Bárcsak P. 
Paulus dicsőségben vetekednék ezekkel, s ne a tőletek elszenvedett 


2, 


igazságtalanság révén válnék velük egyenlővé! 


Így hát először ezt a szégyent kell eltörölnünk, amely más népek 
szemében gyűlöletes, saját polgárainknak pedig kárára van, hiszen ki 
vágynék hasonlóvá lenni egy Africanushoz vagy egy Paulushoz abban 
az államban, amely ennyire hálátlan és ellenséges kiváló polgáraival 
szemben? De még ha nem is játszana itt semmiféle szerepet a szégyen, 
s csupán a dicsőségről lenne szó, akadna-e egyetlen diadalmenet, 
amely ne fejezné ki egyúttal a római nép közös dicsőségét is? 


Annyi diadalmenetet tartottak már a gallusok, annyit a hispanok és 
annyit a punok felett, s ezeket vajon az egyes hadvezérek vagy pedig a 
római nép diadalmeneteinek nevezzük-e? S ahogy nem csupán 
Pyrrhus, nem csupán Hannibal, hanem az epirusi, a carthagói és a 
macedon nép felett tartották a diadalmenetet, ugyanúgy az nem 
csupán M. Curius vagy nem P. Cornelius, hanem a rómaiak 
diadalmenete is volt. Hiszen ez elsősorban a katonák ügye, akik 
maguk is babérgallyal díszítve, s ki-ki a kapott kitüntetésekkel ékesen 
a diadal nevét kiáltozzák, s a maguk és vezéreik tetteit magasztaló 


dalokat énekelve vonulnak végig a Városon. 


A katonák zúgolódnak, ha nem hozzák őket a provinciából a 
diadalmenetre, de még ha távol vannak, akkor is úgy érzik, hogy ők is 
részt vesznek a diadalmenetben, hiszen az ő karjuk vívta ki a 
győzelmet. Ha valaki megkérdezné tőletek, katonák, hogy miért 
szállítottak át benneteket Italiába, miért nem bocsátottak el azonnal 
ott helyben, miért jelentetek meg a hadijelvények alatt teljes számban 
Rómában, s miért időztök itt, ahelyett, hogy eloszolnátok, s ki-ki 
hazatérne a maga otthonába, mi egyebet válaszolnátok, mint azt, hogy 
szeretnétek, hogy ott lássanak benneteket a diadalmenetben? S azt 
kellene kívánnotok, hogy legalább rátok úgy nézzenek, mint 
győztesekre. 


39. Néhány éve rendeztünk diadalmenetet Philippus, a mostani 
király apja és Antiochus felett, s mindketten még uralkodtak, mikor 
ezeket a diadalmeneteket tartották. S Perseus felett, akit elfogtak, és 
gyermekeivel együtt Rómába hoztak, nem fognak diadalmenetet 
tartani. Ó, ha most L. Paulus, miközben a másik két vezér arany és 
bíbor díszruhában, diadalszekéren hajt fel a Capitoliumra, a togás 
tömegben állva, mint egyszerű magánember, megkérdezné tőlük: 
Vajon ti, L. Anicius és Cn. Octavius, méltóbbnak tartjátok-e magatokat 
nálam a diadalmenetre? - bizonyos vagyok benne, átengednék neki 
helyüket a kocsin, és szégyenkezve saját maguk tennék kezébe a 
győzelmi jelvényeket. 


És ti, polgárok, inkább azt óhajtjátok, hogy ne Perseust, hanem 
Gentiust vigyék a diadalmenetben, s hogy a diadalmenetet a háború 
egyik mellékes eredménye, s ne az egész háború örömére tartsák meg? 
S az Illyricumból érkezett legiók s a szövetséges hajós csapatok majd 
babérral ékesen vonulnak be a Városba, de ti, a macedoniai legiók 
csak nézői lesztek mások diadalmenetének, mivel a magatokéról 
lemondtatok? 


S mi lesz azután az oly bőséges zsákmánnyal s a fegyverekkel, 
amelyekkel az oly gazdag győzelem megajándékozott? Hová tesszük a 
sok ezer fegyvert, amit a megölt ellenséges katonák holttesteiről 
lehúztunk? Talán visszaküldjük Macedoniába? S hová tesszük az 
aranyból, márványból és elefántcsontból készült szobrokat, s a 
festményeket, a szöveteket, az annyi megmunkált aranyat és ezüstöt, a 
király mérhetetlen sok pénzét? Ezeket talán, mint valami lopott 
holmit, éjszaka kell elszállítani a kincstárba? Nos, és vajon mi lesz a 
legnagyobb  látványossággal, a legelőkelőbb származású és 
leggazdagabb királyi fogollyal, hol fogjuk őt a győztes népnek 
bemutatni? 


A legtöbben még emlékszünk, mekkora tömeg gyűlt össze, hogy 


lássa az elfogott Syphax királyt, noha Syphax a pun háborúnak csak 
egyik mellékes szereplője volt. Viszont megfosszuk-e a népet attól, 
hogy láthassa az elfogott Perseus királyt s a király gyermekeit, 
Philippust és Alexandert, akik oly híres neveket viselnek? S mindenki 
szeretné látni magát L. Paulust, a kétszeres consult, Görögország 
leigázóját, amint diadalszekéren állva bevonul a Városba. Hiszen azért 
választottuk meg őt consulnak, hogy a négy éve húzódó, s ezzel 
nekünk is nagy szégyent jelentő háborút befejezze. S attól, akinek, 
mikor a sorsolásnál ezt a provinciát kapta, s mikor oda elutazott, a 
jövőt megsejtő lélekkel előre láttuk a győzelmét és diadalmenetét, 
most, hogy győzött, meg akarjuk tagadni a diadalmenetet? S nem 
csupán őt, de az isteneket is meg akarjuk fosztani az őket megillető 
megtiszteltetéstől? Hiszen a diadalmenet megrendezésével nemcsak az 
embereknek, de az isteneknek is tartozunk. 


Őseink minden jelentős vállalkozásukat az istenekkel kezdték, és 
velük is fejezték be. Mikor egy consul vagy praetor hadiköpenyt viselő 
lictorok kíséretében elindult provinciájába és a háborúba, elmondta 
fogadalmát a Capitoliumon, s ha a háborút győzelmesen fejezte be, 
diadalmenetet tartva ugyancsak a Capitoliumra tért vissza, méltó 
ajándékokat hozva ugyanazokhoz az istenekhez, akik előtt fogadalmát 
elmondta. 


A diadalmenetnek nem csekély részét alkotják az előtte hajtott 
áldozati állatok, s ezek is azt bizonyítják, hogy a hadvezér visszatér az 
istenekhez, köszönetet mondani nekik, amiért segítették a haza 
érdekében kifejtett tevékenységét. Nos, hát öljétek le valamennyi 
áldozati állatot - az egyiket itt, a másikat ott -, amit Paulus csak 
kijelölt, hogy ott vezessék a diadalmenetben. S megkérdezem, hogy 
vajon a senatus ünnepi lakomáját, amelyet nem lehet megtartani sem 
magán-, sem meg nem szentelt nyilvános helyen, csupán a 
Capitoliumon, vajon az emberek gyönyörűségére, vagy az istenek 
tiszteletére fogják-e megrendezni? 


S ti most egy Ser. Galba biztatására mindezt össze akarjátok 
zavarni? S egy L. Paulus diadalmenete előtt be akarjátok zárni a 
kapukat? S Perseust, Macedonia királyát gyermekeivel, a többi 
fogollyal s a Macedoniából hozott zsákmánnyal együtt otthagyjátok a 
Circus Flaminiusban? L. Paulus pedig úgy térjen vissza a kapuból, 
mint valami vidéki jószágáról hazaérkezett magánember? Te, centurio 
és te, közkatona, inkább azt halljátok meg, amit a senatus határozott 
Paulusról, a hadvezérről, ne pedig azt, amit Ser. Galba fecseg, s inkább 
az én szavamra, ne pedig őrá figyeljetek. 


Galba nem tanult egyebet, mint locsogni, méghozzá azt is rágalmazó 
és rosszindulatú módon; én huszonhárom alkalommal hívtam ki 
csatára az ellenséget, és küzdöttem meg vele, s én zsákmányoltam el 


valamennyi harcos fegyverét, akivel csak viadalra keltem; testemet 
elborítják a tiszteletet érdemlő sebhelyek, s valamennyit elölről 
kaptam." 


Ezután, mint mondják, testét megcsupaszítva megmutatta, hogy 
melyik háborúban melyik sebet kapta. Mikor ezek mutogatása közben 
véletlenül azt is felfedte, aminek rejtve kellett volna maradnia, a 
lágyékán levő daganat láttán a hozzá legközelebb állók nevetni 
kezdtek. 


Ekkor így szólt: Ezt is, amin ti nevettek, úgy szereztem, hogy éjjel- 
nappal lovon ültem, s ezt éppolyan kevéssé bánom vagy sajnálom, 
mint ezeket a sebhelyeket, mivel sosem akadályozott abban, hogy 
otthon vagy a harctéren derekasan helytálljak az állam érdekében. Én, 
az öreg harcos, megmutattam ezt a vassal annyira összeszabdalt testet 


a fiatal katonáknak, de csupaszítsa csak le Galba is az ő ápolt és 
sértetlen testét! 


Tribunusok, ha úgy gondoljátok, szólítsátok fel a tribusokat, hogy 
szavazzanak újra, én pedig hozzátok, katonák [...1[141. 


40. Valerius Antias tudósítása szerint az összes zsákmányolt arany és 
ezüst értéke százhúszmillió sestertius volt. Viszont kétségtelenül 
sokkal nagyobb összeget kapunk, ha figyelembe vesszük a kocsik 
számát, és annak az aranynak és ezüstnek a súlyát, amelyet ő 
művében csak egészen általánosságban ad meg. A történetírók egy 
másik, ugyanekkora értékről beszélnek, amelyet vagy a háború 
költségei emésztettek fel, vagy menekülés közben szóródott szét, 
mikor Perseus Samothracéba igyekezett. S ezen annál inkább el lehet 
csodálkozni, mert ezt a hatalmas összeget Philippusnak a rómaiakkal 
vívott háborúja óta eltelt harminc év folyamán halmozták fel, részben 
a fémbányák termeléséből, részben pedig egyéb bevételekből. Vagyis 
Philippus szinte egyetlen fillér nélkül, míg Perseus dúsgazdagon 
kezdte meg a háborút a rómaiak ellen. 


Végül kocsiján maga Paulus haladt, s megjelenése tekintélyét 
nemcsak méltóságteljes külseje növelte, de előrehaladott életkora is. 
Kocsija mögött a többi kiváló férfiú között ott ment két fia is, O. 
Maximus és P. Scipio, majd a lovascsapatok, s egységenként a 
gyalogos cohorsok vonultak fel. A gyalogosok között fejenként száz 
denárt osztott szét, a centuriók ennek kétszeresét, a lovagok 
háromszorosát kapták. Azt mondják, Paulus a gyalogosoknak s 
hasonló arányban sorban a többieknek kétszer annyit adott volna, ha 
egyrészt nem szavaznak diadalmenete ellen, másrészt ha hálás 
tetszésnyilvánítással fogadják az eredeti összegnek a kihirdetését is. 


De ezekben a napokban nemcsak Perseus vált az emberi sors 


forgandóságának példájává, mikor bilincsbe verve vitték végig az 
ellenség városán a győztes kocsija előtt, de maga legyőzője, az arany- 
és bíbordíszben ragyogó Paulus is. Ugyanis két kisebbik fia közül, 
akiket - miután beleegyezett, hogy másik két fiát örökbe fogadják - 
mint nevének s a családi szertartásoknak egyetlen örököseit, otthon 
tartott, a kisebbiket, aki tizenkét éves volt, egy nappal a diadalmenet 
előtt, a nagyobbikat, tizennégy éves korában három nappal a 
diadalmenet után ragadta el a halál, pedig úgy lett volna rendjén, 
hogy bíborszegélyes togában ott üljenek apjukkal a kocsiban, s a 
maguk számára hasonló diadalmenetet reméljenek. 


Néhány nap múlva, mikor M. Antonius néptribunus összehívta a 
népgyűlést, itt Paulus, mint a többi hadvezér is szokta, beszámolt 
működéséről, s a következő emlékezetes, egy római vezető emberhez 
méltó beszédet mondta: 


41. "Noha azt hiszem, értesültetek róla, polgárok, hogy milyen 
szerencsével tevékenykedtem az állam érdekében s arról, hogy 
otthonomat ezekben a napokban milyen kettős villámcsapás érte - 
hiszen szemtanúi lehettetek először a dijiadalmenetnek, majd utána két 
gyermekem temetésének -, mégis, kérlek, engedjétek meg, hogy 
néhány szóban, a helyzetnek megfelelő érzülettel összevessem az 
állam szerencsés helyzetét és az én egyéni sorsomat. 


Italiából útnak indulva hajnalban futottam ki Brundisiumból a 
hajóhaddal, s a nap kilencedik órájában valamennyi hajómmal 
megérkeztem Corcyrába. Ezután öt nap múlva Delphiben Apollónak 
áldozatot mutattam be a saját magam és a ti hadseregetek és 
hajóhadatok érdekében. Delphiből öt nap múlva megérkeztem a 
táborba. Itt átvettem a sereget, s megváltoztatva néhány, a győzelmet 
rendkívül megnehezítő dolgot, megkezdtem az előnyomulást. Mivel az 
ellenség tábora bevehetetlen volt, s a királyt nem lehetett ütközetre 
kényszeríteni, a macedon sereg őrségei között kijutottam a Petra nevű 
szoroshoz, s a királyt, harcra kényszerítve, a Pydnánál vívott 
ütközetben legyőztem, Macedoniát visszakényszerítettem a római 
fennhatóság alá, s tizenöt nap alatt befejeztem azt a háborút, amelyet 
előttem négy éven át három consul viselt úgy, hogy utódjuknak 
mindig súlyosabb helyzetben adták át a parancsnokságot. 


Ezután, hogy úgy mondjam, újabb sikerek gazdag aratása 
következett. Macedonia valamennyi városa megadta magát, kezünkbe 
kerültek a király kincsei, majd Samothrace szentélyében magát a 
királyt is elfogtuk, akit szinte az istenek szolgáltattak ki nekünk 
gyermekeivel együtt. Már én magam is túlzottnak, s éppen ezért szinte 
aggasztónak találtam ezt a nagy szerencsét. Félni kezdtem a tenger 
veszélyeitől, miközben a hatalmas királyi kincseket áthoztam Italiába, 


s átszállítottam győztes seregemet. 


Miután kedvező hajóút végén mindez megérkezett Italiába, és nem 
maradt semmi, amiért könyörögnöm kellett volna, azt kívántam - 
hiszen a szerencse a legmagasabb csúcsról vissza szokott hanyatlani a 
mélybe -, hogy változását inkább az én hajlékom s ne az állam érezze 
meg. Így tehát azt remélem, hogy az állam sorsát kiengeszteli az 
engem sújtó rendkívüli szerencsétlenség, hiszen diadalmenetem - 
mintegy gúnyosan példázva az emberi sors forgandóságát - két 
temetés: gyermekeim temetése közé esett. 


Így most Perseusszal mi ketten különösen megszívlelendő példái 
vagyunk a halandók végzetének. Ő azonban, aki fogoly, ott látta 
fogolyként előtte vezetett gyermekeit, s ezek mégis életben vannak, én 
viszont, aki fölötte tartottam diadalmenetet, az egyik fiam temetése 
után léptem fel a kocsira, s mikor visszatértem a Capitoliumról, a 
másik is a végsőket lehelte. 


Ennyi fiúutódból egy se maradt, aki a L. Aemilius Paulus nevet 
viselje. Két fiamat, mivel annyian voltak, örökbe fogadták, s az egyik a 
Cornelius, a másik a Fabius nemzetség tagja. S nincs már több Paulus 
a házamban rajtam, az öregemberen kívül. De ezért a házamat ért 
csapásért vigaszt nyújt a ti boldogságotok és az állam szerencsés 
helyzete." 


42. Ezek az olyannyira szíve mélyéből mondott szavak jobban 
megragadták a hallgatók lelkét, mintha szánalmat keltő hangon, 
könnyek között panaszkodott volna gyermekei elvesztése miatt. 


Cn. Octavius december kalendaeján tartotta meg diadalmenetét a 
Perseus felett tengeri ütközetben aratott győzelemért. Ezen a 
diadalmeneten nem voltak láthatók sem a foglyok, sem a zsákmány. 
Octavius a szövetséges hajósoknak fejenként hetvenöt denárt adott, a 
hajók — kormányosai ennek kétszeresét, parancsnokai pedig 
négyszeresét kapták. 


Ezután a senatus ülést tartott. Az atyák úgy döntöttek, hogy O. 
Cassius vigye el Perseus királyt fiával, Alexanderrel együtt Albába, s 
ott őrizzék őket; a királynak megengedték, hogy érintetlenül megtartsa 
kísérőit, pénzét, ezüstjét s minden egyéb holmiját. Bithyst, Cotysnak, 
Thracia királyának a fiát a túszokkal együtt Carseoliba küldték 
őrizetbe. A többi fogolyról, akiket ott vezettek a diadalmenetben, úgy 
döntöttek, hogy ott kell tartani őket a börtönben. 


Néhány nappal ezek után az események után követek érkeztek 
Cotystól, Thracia királyától, s pénzt hoztak magukkal a király fiának s 
a többi túsznak a kiváltására. Mikor beszólították őket a senatus elé, 
beszédükben magával azzal a ténnyel érveltek, hogy Cotys nem 


önszántából segítette Perseust a háborúban, ezért volt kénytelen 
túszokat is adni, s kérték, hadd válthassák ki a túszokat akkora 
összegért, amennyit maguk az atyák szabnak meg. 


A senatus nevében azt a választ kapták, hogy a római nép jól 
emlékezik a Cotysszal, ennek őseivel s a thrák néppel kötött 
barátságra. A túszok átadása véteknek számít, nem pedig mentségnek 
a vétekre, hiszen a thrákoknak a békében sem kellett félniük 
Perseustól, akkor pedig még kevésbé, mikor a királyt lekötötte a 
rómaiak elleni háború. Egyébként még ha Cotys többre becsülte is 
Perseus jóindulatát, mint a római nép barátságát, a senatus inkább azt 
nézi, mi illik saját méltóságához, s nem azt, hogy Cotys mire szolgált 
rá magatartásával, s visszaadja neki fiát és a túszokat. A római nép 
jótéteményéért nem kér fizetséget, számára kedvesebb jutalom az 
elfogadó szívében a hála, mint az azonnal behajtott készpénz. 


Három követet jelöltek ki: T. Ouinctius Flaminiust, C. Licinius 
Nervát és M. Caninius Rebilust, hogy ők vigyék vissza a túszokat 
Thraciába, a thrákoknak pedig fejenként kétezer ast küldtek 
ajándékba. Bithyst a többi tússzal együtt odahozatták Carseoliból, s a 
követekkel hazaküldték apjához. - A macedonoktól zsákmányolt, 
addig még soha nem látott nagyságú hajókat a Mars-mezőn kihúzatták 
a partra. 


43. Miközben a macedon diadalmenet emléke még elevenen élt 
nemcsak az emberek lelkében, de szinte a szemében is, L. Anicius 
Ouirinus ünnepén megtartotta diadalmenetét Gentius király és az 
illyrek felett. A két diadalmenetet minden tekintetben inkább 
hasonlónak, de korántsem egyenlőnek látták. Maga a hadvezér is 
jelentéktelenebb volt, ha  összevetették  Anicius származását 
Aemiliuséval, s a praetor hivatali állásának tekintélyét a consuléval; 
Gentiust se lehetett összehasonlítani Perseusszal, az illyreket sem a 
macedonokkal, sem az itt szerzett zsákmányt és pénzt az ott szerzettel, 
úgyszintén a katonáknak adott pénzadományokat sem. 


De bármennyire fényesebb volt is a nemrégen megtartott 
diadalmenet a mostaninál, azért a szemlélők előtt önmagában nézve 
egyáltalán nem látszott ez se jelentéktelennek. Hiszen Anicius néhány 
nap alatt megfékezte a szárazon és vízen keményen ellenálló, a 
terepben és erődjeiben bizakodó illyr népet, s királyukat is elfogta 
egész családjával együtt. A diadalmenetben ott vitetett sok 
hadijelvényt s egyéb zsákmányolt fegyvert, a király holmijait, és 
huszonhét font aranyat, tizenkilenc font ezüstöt, tizenháromezer 
denárt és százhúszezer illyriai ezüstpénzt. 


Kocsija előtt ott vezették Gentius királyt feleségével és gyermekeivel, 
Caravantiust, a király testvérét és számos illyr előkelőséget. A 


katonáknak a zsákmányból fejenként negyvenöt denárt adott, a 
centuriók ennek kétszeresét, a lovagok háromszorosát kapták. A latin 
szövetségesek annyit kaptak, mint a rómaiak, a szövetséges hajósok 
annyit, mint a katonák. 


A katonák ezen a diadalmeneten derűsebb hangulatban vonultak fel, 
s magát a vezért is több énekben ünnepelték. Valerius Antias 
tudósítása szerint a zsákmány eladásából - nem számítva a kincstárba 
beadott aranyat és ezüstöt - kétmillió sestertius folyt be. De mivel nem 
világos, miből vették be ezt az összeget, magyarázat helyett a 
forrásomat idéztem. 


Gentius királyt gyermekeivel, feleségével és testvérével együtt a 
senatus utasítására Spoletiumba vitték, hogy ott őrizzék őket, a többi 
foglyot Rómában börtönbe zárták. Mikor a spoletiumiak nem vállalták 
az őrizetet, a királyi családot Iguviumba vitték át. Az illyricumi 
zsákmányból kétszázhúsz, Gentius királytól elvett bárka maradt meg, 
ezeket 0. Cassius a senatus határozata alapján elosztotta a corcyraiak, 
az apolloniaiak és a dyrrhachiumiak között. 


44. Ebben az évben a consulok a liguroknak csupán a területét 
pusztították végig, mert az ellenség sehol se vonultatta fel hadseregét. 
S anélkül, hogy valami emlékezetes dolgot vittek volna véghez, 
visszatértek . Rómába, a  főtisztviselők megválasztására. A 
választógyűlés első napján consullá választották M. Claudius 
Marcellust és C. Sulpicius Gallust. Majd másnap a következők lettek a 
praetorok: L. Iulus, L. Apuleius Saturninus, A. Licinius Nerva. P. 
Rutilius Calvus, P. Ouinctilius Varus és M. Fonteius. Ezeknek a 
praetoroknak a két városi provinciát, a két Hispaniát, és Siciliát és 
Sardiniát jelölték ki. 

Ebben az évben sor került egy szökőhónap beiktatására, s a 
szökőhónap első napja a Terminalia után következő első napra esett. 
Ebben az évben meghalt C. Claudius augur, helyére az augurok T. 
Ouinctius Flaminiust választották meg. Meghalt Ouirinus flamenje is, 
0. Fabius Pictor. 


Ebben az évben Rómába jött Prusias király fiával, Nicomedesszel 
együtt. Nagy kísérettel jelent meg a Városban, a kaputól a Forumra, O. 
Cassius praetor emelvényéhez vonult, s itt, miközben mindenhonnan 
nagy tömeg sereglett össze, kijelentette, azért jött, hogy köszöntse a 
Rómában lakó isteneket, a senatust, a római népet, s szerencsét 
kívánjon, hogy legyőzték Perseus és  Gentius királyokat, s 
fennhatóságukat a macedonokra és illyrekre kiterjesztve megnövelték 
hatalmukat. Mikor a guaestor közölte vele, hogy ha óhajtja, még ezen 
a napon megjelenhet a senatus előtt, kétnapnyi haladékot kért, hogy 
addig megnézhesse az istenek szentélyeit, a Várost és vendégbarátait. 

L. Cornelius Scipio guaestort adták mellé kísérőnek, akit előzőleg már 
Capuába is elébe küldtek, s egy házat béreltek számára, ahol 
kíséretével együtt szívélyes ellátásban részesült. 


A harmadik napon megjelent a senatus előtt, szerencsét kívánt a 
győzelem alkalmából, elsorolta a háborúban tett szolgálatait, s kérte, 
engedjék meg, hogy beválthassa fogadalmát, s tíz nagyobb jószágot 
áldozhasson fel Rómában a Capitoliumon s egyet Praenestében 
Fortunának, hiszen ezt a fogadalmat a római nép győzelméért tette. S 
kérte, újítsák meg vele a szövetséget, s adják neki azt az Antiochus 
királytól elvett területet, amelyet, miután a római nép még nem adta 
oda senkinek, most a gallusok tartanak megszállva. Végül pedig fiát, 
Nicomedest a senatus pártfogásába ajánlotta. 


Prusiast készségesen támogatták mindazok, akik hadvezérek voltak 
Macedoniában. Így minden egyéb kérését teljesítették, a területtel 
kapcsolatban pedig azt válaszolták, hogy követeket küldenek ennek az 
ügynek a kivizsgálására. Ha ez a föld a római népé volt, s még nem 
adták oda senkinek, akkor Prusiast tartják a legméltóbbnak erre az 
adományra. De ha kiderül, hogy ez a terület nem Antiochus tulajdona 
volt, s így nem kerülhetett a római nép birtokába, vagy pedig már 
odaadták a gallusoknak, akkor Prusiasnak meg kell értenie, hogy a 
római nép nem akar neki azon az áron ajándékot adni, hogy bárki 
ellen is jogtalanságot kövessen el. Senki sem örvend olyan 
adománynak, amelyről tudja, hogy azt az ajándékozó visszaveheti, 
amikor neki tetszik. A senatus ígéri, hogy kérésére pártfogásába veszi 
fiát, Nicomedest. Hogy a római nép milyen gonddal ügyel a baráti 
királyok gyermekeire, arra Ptolemaeus, Egyiptom királya a példa. 
Ezzel a válasszal bocsátották el Prusiast. 


Elrendelték, hogy adjanak neki ajándékba C[...] sestertiust s ötven 
font súlyú ezüstedényt. Úgy határoztak, hogy a király fiának, 
Nicomedesnek is akkora értékű ajándékot kell kapnia, mint amennyit 
Masgaba, Masinissa király fia kapott, és hogy a királynak - illetve a 
római tisztviselőknek - az áldozati állatok s az áldozatokhoz szükséges 
egyéb kellékek árát, akár Rómában akar áldozni, akár Praenestében, 
az állam térítse meg, s hogy a Brundisiumban tartózkodó hajóhadból 
válasszanak ki és bocsássanak rendelkezésére húsz hajót. Addig, míg a 
király megérkezik a neki ajándékozott hajóhadhoz, L. Cornelius Scipio 
állandóan legyen mellette, s fedezze az ő és kísérői kiadásait, amíg 
csak hajóra nem szállnak. 


Mint mondják, a király rendkívül örvendett a római nép vele 
szemben megnyilvánuló jóindulatának; ő maga nem engedte meg, 
hogy neki ajándékokat vegyenek, fiának azonban megparancsolta, 
hogy fogadja el a római nép adományát. Ezt beszélik el a mi 
történetíróink Prusiasról. Polybius beszámolója szerint viszont a király 


magas méltóságához képest nagyon méltatlanul viselkedett; a római 
követeket rendszerint kalapban, kopaszra nyírt fejjel szokta fogadni, 
mondván, hogy ő a római nép szabadosa, s ezért hordja ennek a 
rendnek az ismertető jeleit. S Rómában is, mikor belépett a Curiába, 
földre vetette magát, megcsókolta a Curia küszöbét, a senatust az ő 
megmentő istenségeiként üdvözölte, s olyan beszédet mondott, amely 
sokkal jobban lealacsonyította őt magát, mint amennyire megtisztelte 
hallgatóit. S miután harminc napnál nem több időt töltött Róma 
környékén, visszautazott királyságába, és az Asiában az Eumenes és a 
gallusok között folyó háborút [...].[151] 


TARTALMI ÖSSZEFOGLALÁS 


XLI. KÖNYV CG. e. 178-174). - A histriai háború (1-5). Követségek és 
tanácskozások Rómában. Sempronius Gracchus és L. Postumius 
Albinus diadalmenetei. C. Claudius Pulcher és Ti. Sempronius 
Gracchus lesznek az új consulok (6-8). Csodajelek és kiengesztelésük. 
Újabb harcok Histriában (9-11). Háború Liguriában. Csodajelek. Cn. 
Cornelius Scipio Hispallus és O. Petilius Furius lesznek az új consulok 
(12-14). A provinciák elosztása. Mutina visszafoglalása. Harcok a 
sardusok ellen. Az elesett Cn. Cornelius Scipio helyett C. Valerius 
Laevinus lesz az új consul. Győzelmek Sardinián és Liguriában. 
Petilius consul elesik (15-18). A bastarnae és a dardanus nép 
viszálykodása. Antiochus  Epiphanes jellemzése. A provinciák 
elosztása. Új főpapokat választanak. Csodajelek. A carthagói és a 
macedoniai helyzet. Tárgyalások az achaiok és a  macedonok 
kapcsolatáról (19-25). Az aetoliai, krétai és a lyciai helyzet. Háború 
Hispaniában. O. Fulvius Flaccus és A. Postumius Albinus censorok 
működése (25-27). L. Postumius Albinus és M. Popilius Laenas lesznek 
az új consulok (28). 


XLII. KÖNYV CG. e. 173-171). - A provinciák elosztása. Csodajelek és 
kiengesztelésük. O. Fulvius Flaccus censor elviteti Iuno Lacinia 
szentélyének fedelét. Földet osztanak a colonusoknak Liguriában és 
Galliában (1-4). A görögországi és a macedoniai helyzet. Harcok 
Corsicában és Liguriában. C. Popilius Laenas és P. Aelius Ligur lesznek 
az új consulok (5-9). 0. Fulvius Flaccus és A. Postumius Albinus 
censorok működése. A consulok és a senatus vitája. Eumenes király 
látogatása Rómában; Perseus ellen felhozott vádjai (10-14). Perseus 
követei Rómában. Perseus kísérletet tesz Eumenes király megöletésére, 
és római legatusok és hadvezérek megmérgezésére (15-18). Rendezik 
a campaniai földek bérleti ügyeit. Ariarathes király követei Rómában. 
Csodajelek és kiengesztelésük (19-20). Popilius proconsul és a senatus 
ellentéte a ligurok ügyében. A carthagóiak és Masinissa határvitája. 
Római követség — Perseusnál, — Eumenesnél,  Antiochusnál és 
Ptolemaeusnál (21-25). Előkészületek a macedon háborúra. P. Licinius 
Crassus és C. Cassius Longinus lesznek az új consulok. Az egyes 
királyok és népek állásfoglalása a háborúval kapcsolatban. A rómaiak 
hadat üzennek Perseusnak (26-30). A consulok vitája a provinciák 
elosztása ügyében. Vita a volt centuriók katonai szolgálatáról (31-34). 
Perseus követei Rómában. A római követek körútja a görög 
városokban (35-39). Perseus és a római követek tárgyalásai; 
fegyverszünetet kötnek (40-43). A római követek tárgyalásai 
Boeotiában, Achaiában, Asiában, Rhodus szigetén. Perseus követei 
Rómában, Byzantiumban és Rhoduson (44-46). A római követek 


beszámolója a senatusban. A consulok elutaznak Görögországba. 
Perseus háborús előkészületei (47-51). Perseus hadjárata Thessaliában. 
A rómaiak hadi vállalkozásai a szárazföldön és a tengeren (52-56). 
Lovasütközet Thessaliában (57-61). A rómaiak visszautasítják Perseus 
békeajánlatát. A rómaiak elfoglalják Haliartust. Harcok Thessaliában 
(62-67). 


XLIII. KÖNYV Ci. e. 171-169). - A hispanok panaszai és kérései; a 
senatus intézkedései. Masinissa követei Rómában (1-3). A senatus 
kivizsgálja a római tisztviselők önkényessége ellen tett panaszokat. 
Görög és ázsiai követségek Rómában. Elítélik C. Lucretius praetort 
(4-8). A liguriai és az illyriai helyzet (9-10). 0. Marcius Philippus és 
Cn. Servilius Caepio lesznek az új consulok. A provinciák elosztása. 
Csodajelek és kiengesztelésük. C. Claudius Pulcher és Ti. Sempronius 
Gracchus lesznek az új censorok. Vagyonbecslés. Törvényes eljárás a 
censorok ellen (11-16). A római követek körútja Görögországban. 
Perseus és a rómaiak hadi vállalkozásai a téli időszakban (17-23). 


XLIV. KÖNYV Ci. e. 169-168). - A rómaiak betörnek Macedoniába 
(1-5). Perseus elhamarkodott intézkedései. A rómaiak elfoglalják 
Diumot (6-9). Követségek Rómában. A rómaiak visszautasítják a 
rhodusiak békeközvetítését. Vagyonbecslés. L. Aemilius Paulus és C. 
Licinius Crassus lesznek az új consulok. A provinciák elosztása. 
Megbízottakat küldenek Macedoniába a helyzet megvizsgálására. 
Csodajelek (10-18). Ptolemaeus egyiptomi király követei Rómában. A 
Macedoniába küldött megbízottak beszámolója. A senatus intézkedései 
(19-21). L. Aemilius consul beszéde a népgyűlésen. Perseus tárgyalásai 
Gentius, Antiochus és Eumenes királyokkal (22-25). Perseus becsapja 
Gentiust és a gallusokat. Macedon hadi vállalkozások a tengeren. A 
rhodusiak ismét vállalkoznak a békeközvetítésre (26-29). Anicius 
praetor elfoglalja Illyriát és foglyul ejti Gentius királyt (30-32). 
Perseus király és Aemilius előkészületei az ütközetre. A rhodusiak 
békeközvetítő követsége a római táborban (33-35). Aemilius Paulus 
vitája a csata időpontjáról alvezéreivel. Perseus a Pydna mellett vívott 
csatában vereséget szenved (36-42). A csata következményei; Perseus 
menekülése. A rómaiak megszállják Macedoniát (43-46). 


XLV. KÖNYV Ci. e. 168-167). - A győzelem híre megérkezik Rómába. 
A rhodusiak követsége Rómában C(1-3). M. Marcellus hazatér 
Hispaniából. Perseus király a rómaiak fogságába esik (4-9). A római 
követek először Rhoduson tárgyalnak, majd Antiochust Egyiptom 
elhagyására kényszerítik (10-12). Egyiptomi és syriai követség 
Rómában. Pisae és Luna városok határvitája. Eumenes és Masinissa 
királyok követségei Rómában. Vagyonbecslés. A censorok döntése a 
szabadosoknak a tribusokba való beosztásáról (13-15). A provinciák 


elosztása. Csodajelek és kiengesztelésük. A senatus határozatai 
Macedoniáról és Illyriáról (16-18). Attalus Rómában. A rhodusi követ 
beszéde a senatus előtt (19-25). A rómaiak intézkedései Illyriában. 
Aemilius Paulus körutat tesz Görögországban (26-28). A rómaiak 
intézkedései Macedoniában. Megtorló intézkedések Macedoniában és 
Görögországban. Ünnepi játékok Amphipolisban (29-33). A római 
sereg visszatér Italiába. Vita Aemilius Paulus diadalmenetéről. 
Aemilius Paulus diadalmenete, majd beszéde a népgyűlés előtt 
(34-42). Octavius és Anicius diadalmenetei. Cotys thrák király követei 
és Prusias király Rómában (43-44). 


. A XLVI-CXLII. 
KONYVEK TARTALMA 


XLVI. KÖNYV Ci. e. 167-160). - Eumenes király, aki a macedon 
háborúban ingadozó módon viselkedett, Rómába érkezett. Nehogy azt 
vélje, hogy ellenségnek tartják, ha nem engedik be a Városba, de azt 
se, hogy felmentik a vád alól, ha beengedik, általános érvényű 
törvényt hoztak, miszerint egyetlen királynak sem engedik meg, hogy 
belépjen Rómába. Cl. Marcellus consul leverte az Alpokban lakó 
gallusokat, C. Sulpicius Gallus consul a ligurokat. Prusias király 
követei panaszt emeltek Eumenes ellen, hogy pusztítja határaikat, s 
azt állították, hogy a király Antiochusszal összeesküvést sző a római 
nép ellen. A rhodusiakkal kérésükre szövetséget kötöttek. A censorok 
megtartották a vagyonbecslést: háromszázharminchétezer-huszonhét 
polgárt vettek számba. M. Aemilius Lepidust tették meg rangidős 
senatornak. Ptolemaeus egyiptomi királyt öccse elűzte a királyságból, 
de mikor követeket küldtek hozzá, visszaadta neki trónját. 
Ariarathesnak, Cappadocia királyának halála után fia vette át az 
uralmat, s követek útján megújította szövetségét a római néppel. A 
könyv ezenkívül beszámol a ligurok, corsusok és lusitanusok ellen 
váltakozó eredménnyel folytatott küzdelmekről, továbbá arról, hogy 
Syriában lázadás tört ki Antiochus halála után, akinek hátrahagyott 
fia, Antiochus még rendkívül fiatal volt. Ezt a gyermekkorban levő 
Antiochust és gyámját, Lysiast megölte Seleucus fia, Demetrius, aki 
túsz volt Rómában, s mivel nem engedték el, titokban szökött el innen, 
s őt tették meg királynak. Meghalt Perseus legyőzője, L. Aemilius 
Paulus. Annyira önzetlen ember volt, hogy noha Hispaniából és 
Macedoniából mérhetetlenül sok hadizsákmánnyal tért vissza, holmija 
elárverezéséből alig jött be annyi pénz, hogy abból felesége 
hozományát  visszafizessék. A  Pomptinusi-mocsarakat Cornelius 
Cethegus consul, aki ezt kapta provinciául, kiszáríttatta és művelhető 
földdé alakította át. 


XLVII. KÖNYV Ci. e. 160-153). - Cn. Tremellius  praetort 
pénzbüntetésre ítélték, mivel rendkívül törvényellenes módon 
szembehelyezkedett M. Aemilius Lepidus pontifex maximusszal; a 
törvény előtt a vallás erősebbnek bizonyult, mint a főtisztviselők. 
Törvényt hoztak a megvesztegetés ellen. A censorok megtartották a 
vagyonbecslést: háromszázhuszonnyolcezer-háromszáztizenhat polgárt 
vettek számba, s immár hatodik alkalommal Aemilius Lepidust tették 
meg rangidős senatornak. 


A viszálykodó Ptolemaeus fivérek megegyeztek, hogy az egyik 
Egyiptomban, a másik Cyrenében fog uralkodni.  Ariarathest, 


Cappadocia királyát, akit  Demetriusnak, Syria királyának 
kezdeményezésére . és fegyveres  — közreműködésével elűztek 
birodalmából, a senatus visszahelyezte a trónra. A senatus 
megbízottakat küldött, hogy döntsék el a Masinissa és a carthagóiak 
közötti határvitát. 


C. Marcius consul kezdetben kevés szerencsével, később sikeresen 
harcolt a dalmátok ellen. Ezek ellen azért indítottak háborút, mert 
végigrabolták az illyreket, a római nép szövetségeseit; a dalmátokat 
azután Cornelius Nasica consul verte le. 0. Opimius consul leigázta az 
Alpokon túl lakó ligurokat, akik feldúlták Antipolist és Nicaeát, a 
massiliaiak városait. A könyv beszámol még több hadvezér 
Hispaniában folytatott sikertelen harcairól. Ötszázkilencvennyolc 
évvel a Város alapítása után honosodott meg a szokás, hogy a 
consulok január kalendaeján lépnek hivatalba. A választógyűlés 
időpontját azért kellett megváltoztatni, mert Hispaniában felkelés tört 
ki. A carthagóiak és Masinissa között folyó vita eldöntésére kiküldött 
követek jelentették, hogy Carthagóban nagy mennyiségű hajóépítésre 
szolgáló anyagot fedeztek fel. Több praetort elítéltek, akiket a 
provinciákból pénzharácsolás miatt feljelentettek. 


XLVIII. KÖNYV Ci. e. 154-150). - A censorok megtartották a 
vagyonbecslést:  — háromszázhuszonnégyezer-négy  — polgárt vettek 
számba. A könyv beszámol a harmadik pun háború előzményeiről. 
Mikor híre jött, hogy a carthagóiak területén tekintélyes numida 
hadsereg tartózkodik  Ariobarzanesnak, Syphax unokájának a 
vezetésével, M. Porcius Cato azt javasolta, hogy a carthagóiaknak, 
mivel területükön látszólag Masinissa, a valóságban azonban Róma 
ellen megszervezett hadsereget tartanak, üzenjék meg a háborút. 
Majd, mikor P. Cornelius Nasica szembeszállt ezzel a javaslattal, úgy 
döntöttek, hogy követeket küldenek Carthagóba: vizsgálják meg, mi a 
teendő. A követek, miután szemére hányták a carthagói senatusnak, 
hogy szerződésük ellenére hadsereggel és hajóépítő anyaggal 
rendelkezik, meg akarták valósítani a békét közöttük és Masinissa 
között oly módon, hogy Masinissa visszavonul a vitás területről. 
Azonban, mikor a senatus kijelentette, hogy elfogadja a követek 
döntését, a lázongó természetű Gisgo, Hamilcar fia, aki akkor 
főtisztviselő volt, a Róma elleni háború mellett emelt szót, s ezzel 
annyira felizgatta a népet, hogy a követeket csak a futás mentette meg 
a bántalmazástól. Mikor minderről beszámoltak, a római senatus 
Carthagóval szemben amúgy is ellenséges hangulata még 
ellenségesebbé vált. 


M. Porcius Cato fia praetorsága idején meghalt, s apja, mivel 
szegény ember volt, temetését a lehető legkisebb költséggel rendezte 
meg. Elküldtek Rómába egy Andriscus nevű embert, aki állhatatosan 


kitartva hazugsága mellett, azt állította, hogy ő Perseus, az egykori 
macedon király fia. M. Aemilius Lepidus, akit a censorok már 
hatodízben tettek meg rangidős senatornak, halálos ágyán meghagyta 
fiainak, hogy temetésén testét ne bíborszínű, hanem lenből készült 
szemfedővel takarják be, s a temetés egyéb részére se fordítsanak 
többet egymillió asnál; hiszen a nagy emberek végtisztességének a 
méltóságát amúgy sem a költekezés, hanem az ősök ott látható 
képmásai szokták megadni. Nyomozást kezdtek méregkeverési 
ügyben. Két előkelő asszonyt, Publiliát és Liciniát azzal gyanúsítottak, 
hogy megölték consulságot viselt férjeiket. Kihallgatásuk után az 
asszonyok ingatlan vagyonukat kötötték le biztosítékul a praetornál, 
majd rokonaik határozata alapján kivégezték őket. 


Gulussa, Masinissa fia jelentette, hogy  Carthagóban sorozást 
tartottak, hajóhadat szereltek fel, s nyilvánvalóan háborúra készülnek. 
Mikor Cato azt javasolta, hogy üzenjék meg nekik a háborút, de P. 
Cornelius Nasica ezt ellenezte, s kijelentette, hogy semmit sem szabad 
elhamarkodniuk, a senatus úgy döntött, tíz követet küldenek, hogy 
ezek tájékozódjanak a helyzetről. 


Mikor L. Licinius Lucullus és A. Postumius Albinus szigorúan 
hajtották végre a sorozást, s annyira nem voltak elnézőek, hogy 
egyetlen embert sem mentettek fel, a néptribunusok fogságba vetették 
őket, mivel saját barátaik számára sem tudták a felmentést 
kieszközölni. Midőn a hispaniai háború számos balsikere annyira 
megzavarta a római polgárokat, hogy még olyan ember sem akadt, aki 
hajlandó lett volna tribunusként ott szolgálni, vagy legatusként 
odautazni, előlépett P. Cornelius Aemilianus, s kijelentette, hogy kész 
olyan jellegű katonai szolgálatot vállalni, amilyenre kijelölik, s ezzel a 
példaadással mindenkit föllelkesített, hogy szívesen jelentkezzenek 
katonának. Lucullus consul, látva, hogy elődje, Claudius Marcellus 
valamennyi celtiber törzset lecsöndesítette, leigázta a vaccaeusokat, 
cantabereket s Hispania egyéb, eddig még ismeretlen törzseit. Itt P. 
Cornelius Scipio Aemilianus, L. Paulus fia, örökbefogadása révén 
Africanus unokája, aki katonai tribunusként szolgált, az őt harcra 
kihívó barbárt megölte, sőt az Intercatia nevű város ostroma közben 
ennél még sokkal nagyobb kockázatot is vállalt, ugyanis elsőnek hatolt 
fel a falra. Ser. Sulpicius Galba praetor sikertelenül harcolt a 
lusitanusok ellen. 


A követek a carthagóiak szószólói és Gulussa, Masinissa fia 
kíséretében visszatértek Africából, és bejelentették, hogy saját 
szemükkel látták a carthagóiak hadseregét s hajóhadát; erre a senatus 
úgy döntött, hogy az atyák egyenként nyilvánítsanak véleményt. Cato 
és a senatus más vezető emberei azt javasolták, hogy azonnal 
szállítsanak át hadsereget Africába, de mivel P. Cornelius Nasica 

kijelentette, hogy meggyőződése szerint még nincs igazán jogos okuk 
a háborúra, a senatus úgy döntött, hogy tartózkodnak a háborútól, ha 
a carthagóiak elégetik hajóhadukat, és feloszlatják hadseregüket; ha 
ezt nem teszik meg, a legközelebbi consulok majd újra előterjesztik a 
pun háború ügyét. 


Mikor a színház, amelynek építését a censorok adták ki bérbe, 
elkészült, P. Cornelius Nasica javaslatára a senatus úgy határozott, 
hogy rombolják le, mint haszontalan s a közerkölcsöket károsan 
befolyásoló intézményt, s a nép még jó ideig állva nézte a játékokat. 
Masinissa, mikor a carthagóiak a szerződés ellenére háborút indítottak 
ellene, legyőzte őket. Masinissa ekkor kilencvenkét éves volt, fűszer 
nélkül étkezett, s már csak száraz kenyér volt a tápláléka. A 
carthagóiak ezenfelül még a rómaiaknak is okot szolgáltattak a 
háborúra. A könyv ezenkívül beszámol a Syriában kitört felkelésről, s 
a királyok között dúló háborúról. Ezeknek a zavargásoknak a 
folyamán megölték Demetriust, Syria királyát. 


XLIX. KÖNYV Ci. e. 149). - A harmadik pun háború hatszázkét évvel 
a Város alapítása után tört ki, s a kezdetétől számítva öt év múlva ért 
véget. Az ellentétes vélemények harca zajlott le M. Porcius Cato és 
Scipio Nasica között, akik közül az elsőt az állam legbölcsebb 
emberének tartották, míg a másodikat a senatus ítélte a legderekabb 
férfinak. Cato azt sürgette, hogy indítsák meg a háborút, semmisítsék 
meg és rombolják le Carthagót, míg Nasica az ellenkező véleményen 
volt. Mindamellett úgy határoztak, hogy mivel a carthagóiaknak a 
szerződés ellenére hajóhaduk van, hadseregüket határaikon túlra 
vezették, s megtámadták Masinissát, a római nép szövetségesét és 
barátját, s mivel Gulussát, Masinissa fiát, aki a római követeket 
elkísérte, nem engedték be városukba, megüzenik nekik a háborút. 
Mielőtt még egyetlen csapatot is behajóztak volna, megjelentek 
Rómában az Uticából érkezett követek, bejelentve, hogy magukat és 
mindenüket a rómaiak rendelkezésére bocsátják. S amilyen biztató 
előjelként hatott a rómaiakra ez a követség, éppen olyan leverő volt a 
carthagóiak számára. 


Tarentumban a szent könyvek előírása alapján megtartották Dis 
Atya tiszteletére azokat a játékokat, amelyeket száz évvel ezelőtt, az 
első pun háború idején, ötszázkét évvel a Város alapítása után 
rendeztek meg. 


Harminc követ érkezett Carthagóból Rómába azzal a bejelentéssel, 
hogy a carthagóiak megadják magukat. De Cato véleménye győzött, 
hogy tartsanak ki eredeti határozatuk mellett, s a consulok a lehető 
leghamarabb induljanak el a háborúba. Amikor megérkeztek Africába, 
átvették a megkövetelt háromszáz túszt, továbbá a Carthagóban 


található valamennyi fegyvert és hadifelszerelést. De mikor az atyák 
határozata alapján elrendelték, hogy a carthagóiak építsenek 
maguknak másik várost, legalább tízezer lépésnyi távolságra a 
tengertől, ezzel a megalázó rendelkezéssel rákényszerítették őket a 
háborúra. L. Marcius és M". Manilius consulok kezdték meg Carthago 
körülzárását és ostromát. Mikor ostrom közben két tribunus a fal egyik 
kevésbé őrzött részén csapatával behatolt, a védők ezeknek súlyos 
veszteségeket okoztak, és Scipio szabadította ki őket. Ő mentette fel, 
néhány lovassal segítségére sietve, azt a római erődöt is, amelyet a 
carthagóiak éjjel megtámadtak, s mikor később a carthagóiak 
valamennyi csapatukkal kirontottak a városból, s általános támadást 
intéztek a római tábor ellen, ennek megmentéséért is Scipiót illette a 
legfőbb dicsőség. Ezenkívül, amikor a consul - a másik consul ugyanis 
Rómába ment a választások megtartására -, mivel az ostromzár 
sikertelennek bizonyult, seregét Hasdrubal ellen vezette, aki 
tekintélyes haderejével egy nehezen járható völgyben várakozott, 
Scipio először azt tanácsolta, hogy ne kezdjen ütközetet ilyen nehéz 
terepen. Mikor azonban a többiek, akik irigykedtek rá bölcsessége és 
vitézsége miatt, leszavazták, ő is behatolt a völgybe. Mikor azután, 
mint előre megmondta, a római sereget szétverték és megfutamították, 
s az ellenség két cohorsot körülfogott, ő kisszámú lovascsapattal újra 
behatolt a szorosba, kiszabadította és sértetlenül kihozta őket. 
Vitézségéről azután Cato, aki mindig kész volt valakire éles nyelvű 
megjegyzést tenni, a senatusban úgy emlékezett meg, hogy 
kijelentette: a többiek, akik Africában katonáskodnak, csupán lebegő 
árnyak, s közöttük Scipio az egyetlen, aki valóban él. S a római nép 
körében is akkora népszerűség övezte, hogy a consulválasztáson a 
legtöbb tribus őrá szavazott, noha életkora miatt még nem lehetett 
volna megválasztani. 


L. Scribonius néptribunus javaslatot terjesztett elő, hogy azok a 
lusitanusok, akiket, miután megadták magukat a római népnek, 
Servius Galba Galliában eladatott, nyerjék vissza szabadságukat, s 
javaslatát M. Cato rendkívül élénken helyeselte. Beszéde megmaradt, 
és olvasható művében, az Évkönyvekben. Szavaira 0. Fulvius Nobilior 
válaszolt, akit Cato a senatusban már gyakran megtámadott, és 
védelmébe vette Galbát. Maga Galba pedig, látva, hogy el fogják 
ítélni, olyan szánalmat keltő módon beszélt a saját érdekében, közben 
átölelve két kiskorú gyermekét és Sulpicius Gallus fiát, akinek gyámja 
volt, hogy az indítványt elvetették. Galbának három beszéde maradt 
fenn. Kettőben Libo néptribunusszal és a lusitanusok ügyében 
benyújtott javaslatával szállt szembe, a harmadikat L. Cornelius 
Cethegus ellen mondta el. Ebben beismerte, hogy a közelében 
táborozó lusitanusokat lemészároltatta, mivel megtudta, hogy ló- és 
emberáldozatot mutattak be, azt tervezve, hogy a fegyverszünetet 


kihasználva megtámadják seregét. 


Az a bizonyos Andriscus, ez a legalacsonyabb sorból származó 
ember, aki azt állította, hogy Perseus király fia, s aki nevét Philippusra 
változtatta, titokban megszökött Rómából, ahová őt hazug állítása 
miatt Demetrius, Syria királya küldte el. Hamarosan csatlakoztak 
hozzá azok, akik hitelt adtak hazugságának, és ő, miután sereget 
gyűjtött, részben a lakosság egyetértésével, részben fegyveres 
erőszakkal egész Macedoniát hatalmába kerítette. Az általa kitalált 
történet úgy hangzott, hogy ő Perseus királynak ennek egyik ágyasától 
született fia, akit egy bizonyos krétai embernek adtak oda, hogy 
felnevelje, s így a háború viszontagságai közben, melyet Perseus a 
rómaiak ellen viselt, a királyi törzsnek legalább egy sarja 
megmaradjon. Tizenkét éves koráig Hydramitisben nevelődött, abban 
a hitben, hogy az az apja, aki őt neveli, anélkül, hogy származásáról 
bármit is tudott volna. Mikor azután nevelőapja megbetegedett, és 
már-már kilehelte lelkét, felfedte végre előtte származása titkát, s 
nevelőanyjának egy, a király pecsétjével ellátott írást nyújtott át azzal, 
hogy adja át fiának, ha majd az érett korba lép, s utolsó kívánságaként 
hozzátette, hogy ezt a dolgot addig az időpontig tartsák titokban. 
Andriscus, mikor férfikorba lépett, megkapta az írást, amelyben az 
állt, hogy atyja két kincstárat hagyott rá. Ekkor, mikor már tudta, 
hogy fogadott fiú, de még nem ismerte igazi származását, nevelőanyja 
felvilágosította valódi eredetéről, és kérte, távozzék arról a helyről, 
mielőtt a hír eljut Eumenesnek, Perseus ellenségének a fülébe, nehogy 
megöljék. Ő, mivel emiatt megrémült, s egyszersmind azt remélte, 
hogy Demetriustól valami segítséget kap, Syriába ment, s itt először 
merte nyíltan kinyilatkoztatni, hogy ő voltaképpen kicsoda. 


L. KÖNYV CG. e. 150-148). - Mikor az ál-Philippus megpróbálta 
megtámadni és elfoglalni Thessaliát, ezt a római követek és az achai 
segédcsapatok megvédelmezték. Prusiast, Bithynia királyát, ezt a 
mindenféle, legaljasabb bűnre is képes embert fia, Nicomedes, Attalus 
pergamumi király segítségével megölte. Prusiasnak volt egy másik fia 
is, akiről azt beszélték, hogy felső fogsora helyén egyetlen, összefüggő 
csontdarab nőtt. Mikor Rómából három követet küldtek Nicomedes és 
Prusias kibékítésére, s ezek közül az egyiknek a fejét sebhelyek 
borították, a másik sántított, a harmadikat pedig fogyatékos szellemi 
képességűnek tartották, M. Cato azt mondta erre a követségre, hogy 
ennek se feje, se lába, se esze nincsen. Ekkoriban Syriában olyan 
király uralkodott, Hammonius, aki - noha származása a macedon 
királyokéval vetekedett - tunyaságban és renyheségben Prusias párja 
volt, s csak a kocsmákban és bordélyokban heverészett. Ő azután 
nemcsak barátait ölette meg, de Laodice királynét és Demetrius fiát, 
Antigonust is. 


Meghalt Masinissa, Numidia királya, ez a kiváló férfiú, több mint 
kilencvenéves korában. Egyéb fiatalos kedvtelései között, melyeket 
késő öregkoráig űzött, olyan élénken hódolt a szerelemnek még 
öregségében is, hogy nyolcvanhat éves kora után fia született. 
Királyságát  felosztatlanul három fiára hagyta,  Micipsára, a 
legidősebbre, Gulussára és Mastanabalra, aki a görög műveltségben is 
járatos volt, azzal, hogy országát P. Scipio Aemilianus döntése szerint 
osszák fel egymás között. Scipio azután kijelölte számukra, hogy a 
királyság melyik részében vegyék át az uralmat. Scipio ugyanekkor 
rábeszélte Phameas Himilcót, a carthagói lovasság parancsnokát, ezt a 
bátor férfit, aki már rendkívüli szolgálatokat tett a carthagóiaknak, 
hogy lovasságával együtt pártoljon át a rómaiakhoz. A Masinissához 
küldött három követ közül M. Claudius Marcellus egy vihar 
alkalmával belefulladt a tengerbe. A carthagóiak Hasdrubalt, 
Masinissa unokáját, aki elöljárójuk volt, árulással gyanúsították, és a 
tanácsházban megölték. Ez a gyanú azért támadt, mert Hasdrubal 
rokona volt Gulussának, aki segédcsapatokkal támogatta a rómaiakat. 
A nép az aedilisi tisztségre pályázó P. Scipio Aemilianust consulnak 
választotta meg. De mivel életkora miatt nem lehetett volna consullá 
választani, nagy küzdelemre került sor a rá szavazó néptömeg s a jó 
ideig tiltakozó atyák között, míg végül kimondották, hogy rá nem 
érvényes a törvény, s megválasztható consulnak. M. Manilius 
ostrommal elfoglalt számos Carthago körül fekvő várost. Az ál- 
Philippust, miután ez Macedoniában seregével együtt levágta P. 
Iuventius praetort, O. Caecilius legyőzte, elfogta, majd visszafoglalta 
Macedoniát. 


LI. KÖNYV Ci. e. 147-146). - Carthagót, amelynek kerülete 
huszonháromezer láb volt, részenként foglalta el elsőnek Mancinus 
legatus, majd Scipio consul, aki Africát a sorsolás mellőzésével kapta 
meg provinciául. A carthagóiak új kikötőt építettek, mivel a régit 
Scipio körülzárta, s rövid idő alatt titokban jelentékeny hajóhadat 
vontak össze, de a tengeri csatában kevés szerencsével küzdöttek. 
Scipio megsemmisítette vezérüknek, Hasdrubalnak Nepheris városa 
mellett, egy nehezen megközelíthető helyen álló táborát is 
helyőrségével együtt, s hétszáz évvel alapítása után végül elfoglalta 
Carthagót. A zsákmány nagyobb részét a siciliaiaknak engedte át, 
akiktől ezt elrabolták. A város ellen intézett végső roham alkalmával, 
mikor Hasdrubal megadta magát Scipiónak, Hasdrubal felesége, aki 
néhány nappal korábban nem tudta rábeszélni férjét, hogy szökjék át a 
győzteshez, két gyermekével együtt a fellegvárból az égő város 
lángjaiba vetette magát. Scipio apjának, Aemilius  Paulusnak, 
Macedonia meghódítójának példáját követve játékokat rendezett, s az 
ellenséghez átszökötteket és a szökevény rabszolgákat a vadállatok elé 


dobatta. A könyv ezután beszámol az achaiai háború előzményeiről, 
arról, hogy az achaiok elkergették Corinthusból a római követeket, 
akiket azzal a feladattal küldtek oda, hogy az achaiai szövetségből 
elkülönítsék azokat a városokat, amelyek Philippus fennhatósága alá 
tartoztak. 


LII. KÖNYV Ci. e. 148-144). - 0. Caecilius Metellus Thermopylaenál 
megütközött az achaiokkal, akiket a boeotiaiak és a chalcisiak 
támogattak. Az achaiok veresége után elöljárójuk, Critolaus méreggel 
megölte magát. Helyére Diaeust, az achaiok felkelésének igazi 
szervezőjét választották meg hadvezérnek, akit L. Mummius consul az 
Isthmuson vívott csatában legyőzött. Mummius ezután elfogadta egész 
Achaia megadását, s a senatus határozata alapján leromboltatta 
Corinthust, mivel itt bántak erőszakosan a római követekkel. Thebaet 
és Chalcist, mivel segítséget nyújtottak az achaioknak, szintén 
leromboltatta. , Maga  Mummius a legnagyobb önmérsékletet 
tanúsította, és a  műkincsekből és dísztárgyakból, amelyekben 
Corinthus annyira bővelkedett, egyetlen darabot se vitt haza magának. 
0. Caecilius Metellus az Andriscus, P. Cornelius Scipio Aemilianus a 
Carthago és Hasdrubal felett aratott győzelme örömére tartott 
diadalmenetet. 


Hispaniában egy bizonyos Viriathus, aki először pásztorból vadász, 
vadászból útonálló, majd nemsokára egy szabályos hadsereg vezére 
lett, elfoglalta egész Lusitaniát, és seregét szétverve foglyul ejtette M. 
Vetilius praetort. Vetilius után C. Plautius praetor sem harcolt ellene 
nagyobb szerencsével, s az ellenség akkora rémületben tartotta a 
rómaiakat, hogy consult és consuli sereget kellett ellene odaküldeni. 


A könyv ezenkívül beszámol a Syriában támadt zavargásokról s a 
királyok között megindult háborúról. Syriában Demetrius királynak 
korábban elbeszélt meggyilkolása után az ismeretlen, bizonytalan 
származású Alexander vette át az uralmat. Azonban Demetrius fia, 
Demetrius, akit apja egykor, mivel a háború eseményei bizonytalanul 
alakultak, elküldött Cnidusba, lenézve Alexandert tunyasága és 
elpuhultsága miatt, Ptolemaeus egyiptomi király segítségével, akinek 
lányát, Cleopatrát feleségül vette, háborút indítva ellene, megölte. 
Ptolemaeus a fején súlyosan megsebesült, s mikor az orvosok gyógyító 
szándékkal koponyáját meg akarták lékelni, meghalt, s helyét a trónon 
ifjabbik öccse, Ptolemaeus foglalta el, aki eddig Cyrenében uralkodott. 
Demetriust kegyetlensége miatt, amellyel népét megkínozta, egyik 
alattvalója, Diodotus, harcot kezdve ellene, legyőzte, és Alexander alig 
kétéves fiát nyilvánította a trón örökösének. Demetrius Seleuciába 
menekült. L. Mummius megtartotta diadalmenetét az achaiok fölött, s 
a menetben érc- és márványszobrokat és festményeket vittek. 


LIII. KÖNYV Ci. e. 143-141). - Appius Claudius consul meghódította 
az Alpokban lakó salassi néptörzset. L.  Tremellius  guaestor 
Macedoniában seregével együtt megölt egy újabb ál-Philippust. O. 
Caecilius Metellus proconsul lemészárolta a celtibereket, O. Fabius 
proconsul több várost megostromolva visszafoglalta Lusitania jelentős 
részét. Acilius senator görög nyelven megírta Róma történetét. 


LIV. KÖNYV Ci. e. 141-139). - 0. Pompeius consul Hispaniában 
leigázta a termestini törzset; s velük és a  numantiaiakkal 
békeszerződést kötött, amelyet azonban a római nép nem hagyott 
jóvá. A censorok megtartották a vagyonbecslést: 
háromszázhuszonnyolcezer-négyszáznegyvenkét polgárt vettek 
számba. Macedoniából követek érkeztek, hogy panaszt tegyenek D. 
Iunius Silanus praetor ellen, mivel ez pénzt fogadott el, és kirabolta a 
provinciát. Mikor a senatus ki akarta vizsgálni a panaszt, T. Manlius 
Torguatus, Silanus apja azt kérte, s kérését teljesítették is, hogy bízzák 
rá a vizsgálatot. Ő ezt ezután otthon tartotta meg, s fiát elítélte és 
kitagadta. S amikor Silanus felakasztotta magát és meghalt, apja még 
a temetésére sem ment el, hanem otthon ülve szokása szerint 
rendelkezésére állt azoknak, akik hozzá folyamodtak tanácsért. O. 
Fabius proconsul sikeresen működött Hispaniában, de dicsőségét 
csökkentette a Viriathusszal kötött béke, amelyben elismerte ennek 
függetlenségét. Mikor Viriathust Servilius Caepio ösztönzésére árulók 
segítségével megölették, serege őszintén meggyászolta, s nagyszerű 
temetést rendezett neki. Kiváló ember, kiemelkedő hadvezér volt, a 
rómaiak ellen tizennégy éven át viselt háborút, s ebben többnyire ő 
aratott győzelmet. 


LV. KÖNYV Ci. e. 142-136). - Mikor P. Cornelius Nasica (akinek 
Serapion volt a gúnyneve, amelyet csúfolódásból  Curiatius 
néptribunus adott neki) és Decimus Iunius Brutus consulok 
megtartották a sorozást, az újoncok jelenlétében rendkívül üdvös 
példával szolgáló eset játszódott le. Ugyanis C. Matineust, akit 
bevádoltak a néptribunusok előtt, hogy Hispaniában otthagyta a 
hadsereget, elítélése után gúzsba kötötték, hosszú ideig vesszőzték, 
majd egy sestertiusért eladták rabszolgának. A néptribunusok, miután 
nem tudták elérni, hogy tíz embert kívánságuk szerint felmentsenek a 
katonai szolgálat alól, elrendelték, hogy a consulokat fogságba kell 
vetni. Iunius Brutus consul Hispaniában azoknak az embereknek, akik 
Viriathus seregében katonáskodtak, földet és egy várost adott, amelyet 
Valentiának neveztek el. M. Popiliust a numantiaiak seregével együtt 
megverték és megfutamították, miután a velük kötött békét a senatus 
nem fogadta el. Miközben C. Hostilius Mancinus consul áldozatot 
mutatott be, a csirkék kirepültek a ketrecből, majd mikor hajóra szállt, 
hogy Hispaniába utazzék, egy hangot hallott, mely ezt mondta: 

"Maradj itt, Mancinus!" - s ezt a gyászos jóslatot a későbbi események 
igazolták. Mancinust ugyanis a numantiaiak nemcsak legyőzték, de 
táborából is kiűzték, s mivel semmi remény sem volt a sereg 
megmentésére, olyan szégyenletes békét kötött velük, amelyet a 
senatus nem volt hajlandó jóváhagyni. Negyvenezer rómait győzött le 
négyezer numantiai. Decimus Iunius meghódította Lusitaniát, miután 
városait egészen az Oceanusig megostromolta; s mikor emberei 
vonakodtak átkelni az Oblivion folyón, a jelvényhordozó kezéből 
kikapva ő maga vitte át a hadijelvényt, s ezzel rávette őket az 
átkelésre. Syria királyát, Alexandernek alig tízéves fiát, gyámja, a 
Tryphon melléknevű Diodotus álnok módon megölte, s megvesztegette 
az orvosokat, mondják azt a népnek, hogy a fiút egy fájdalmakat 
okozó kő kínozta, s akkor halt meg, mikor ezt ki akarták vágni. 


LVI. KÖNYV CG. e. 136-134). - Decimus Iunius Brutus túlsó 
Hispaniában sikeresen harcolt a gallaeci törzs ellen. Viszont M. 
Aemilius Lepidus proconsul ellenkező eredménnyel hadakozott a 
vaccaeusokkal, és a numantiaihoz hasonló vereséget szenvedett. Hogy 
a római népet mentesítsék a numantiaiakkal kötött szerződés 
megtartásának kötelezettsége alól, Mancinust, aki felelős volt az 
egyezség létrehozásáért, kiszolgáltatták a numantiaiaknak, de ezek 
nem fogadták el. A censorok megtartották a vagyonbecslést: 
háromszáztizenhétezer-kilencszázharminchárom polgárt vettek 
számba. Fulvius Flaccus consul Illyricumban legyőzte a vardaeusokat. 
M. Coscinus praetor Thraciában sikeres csatát vívott a scordisci 
törzzsel. Mivel a numantiai háború a vezérek hibájából az állam 
szégyenére nagyon elhúzódott, a senatus és a római nép 
kezdeményezésére a consulságot Scipio Africanusnak ajánlották fel, s 
mivel ezt a törvény rendelkezése szerint, amely megtiltja, hogy valaki 
kétszer egymás után consul legyen, nem fogadhatta volna el, éppúgy, 
mint előző consulsága alkalmával, mentesítették a törvény érvénye 
alól. Siciliában rabszolgafelkelés tört ki, s mivel ezt a praetorok nem 
tudták elnyomni, a parancsnokságot C. Fulvius consulra bízták rá. 
Ennek a háborúnak az elindítója egy Eunus nevű syriai rabszolga volt, 
aki csapatokat gyűjtött a mezőn dolgozó rabszolgákból, kinyitva a 
dologházakat, úgyhogy létszámuk akkorára nőtt, mint egy szabályos 
hadseregé. Egy Cleon nevű másik rabszolga is hetvenezer rabszolgát 
szedett össze, és egyesített csapataikkal gyakran támadtak rá a római 
seregre. 


LVII. KÖNYV Ci. e. 134). - Scipio Africanus ostrom alá vette 
Numantiát, s a fegyelmezetlenség és elpuhultság miatt lezüllött sereget 
újra a legszigorúbb katonai fegyelemre kényszerítette. A szórakozás 
minden lehetőségét megszüntette, s a táborból kétezer örömleányt 
dobott ki. A katonákat mindennap  megdolgoztatta, s arra 


kényszerítette, hogy harminc napra való gabonát s egyenként hét 
sánckarót vigyenek magukkal. Annak, aki nehezen menetelt e teher 
alatt, azt mondta: "Ha majd a kardoddal is el tudod magadat sáncolni, 
akkor nem kell cipelned a sánckarót!? Egy másikhoz, aki nem elég 
ügyesen vitte a pajzsát, így szólt: "Nagyobb pajzsot viselsz a 
szokásosnál, de nem hibáztatlak ezért, mert több hasznát veszed a 
pajzsodnak, mint a kardodnak!?" Ha egy katonát rajtakapott, hogy 
elhagyta alakulatát, megverette, ha római volt, venyigebottal, ha 
idegen, pálcával. Valamennyi málhás állatot eladatta, hogy a katonák 
helyett ne ezek vigyék a terhet. Számos alkalommal sikerrel szállt 
szembe a kitörő ellenséggel. Az ostrom alá vett vaccaeusok, megölve 
gyermekeiket és asszonyaikat, saját kezükkel vetettek véget életüknek. 
Scipio, mikor nagyszerű ajándékokat kapott Antiochustól, Syria 
királyától - noha más hadvezérek el szokták titkolni, ha a királyoktól 
adományt kaptak -, kijelentette, hogy ezt a nyilvánosság előtt veszi át, 
majd utasította a guaestort, hogy az egészet írja fel az állami bevételek 
közé, s közölte, hogy ebből a bátor férfiakat óhajtja megjutalmazni. 
Mikor Numantiát teljesen körülzárta, s látta, hogy a körülvett város 
lakosságát az éhség gyötri, elrendelte, hogy nem szabad senkit sem 
megölni a takarmányért kijáró ellenséges harcosok közül, mivel - 
mondta - annál hamarabb felélik maradék gabonájukat, minél többen 
vannak. 


LVIII. KÖNYV Ci. e. 133). - Tiberius Sempronius Gracchus 
néptribunus a senatus és a lovagrend akarata ellenére 
földtörvényjavaslatot terjesztett elő, amely megszabta, hogy a 
közföldből senki sem birtokolhat többet ezer iugerumnál. Gracchus 
annyira felbőszült, hogy külön törvénnyel megfosztotta tisztségétől 
tiszttársát, M. Octaviust, mert az az ellenpárt ügyét támogatta, majd 
saját magát, fivérét, C. Gracchust és apósát, Appius Claudiust 
választatta meg a földek szétosztásával megbízott triumvirnek. 
Előterjesztett egy másik földtörvényt is, azzal a céllal, hogy minél 
nagyobb földterület álljon rendelkezésre; e szerint a fenti triumvirek 
joga megítélni, hogy melyik föld az államé, és melyik magánbirtok. 
Azután, minthogy kevesebb föld volt, mint amennyit ki lehetett volna 
osztani anélkül, hogy sérelem ne érje a népet is, mivel már felszította 
az emberekben a kapzsi vágyat, hogy nagyobb földterületet 
remélhetnek, kijelentette: törvényjavaslatot fog előterjeszteni, hogy 
azok között, akiknek a Sempronius-féle törvény alapján földet kellene 
kapniuk, osszák szét azt a pénzt, amely Attalus királyé volt. Ugyanis 
Attalus, Pergamum királya, Eumenes fia, a római népet tette meg 
örökösének. 


A senatust mélyen felháborította ez a sok lázító cselekedet, 
különösen T. Annius volt consul méltatlankodott. Mikor beszédet 


mondott a senatusban Gracchus ellen, Gracchus a népgyűlés elé 
idézte, és bevádolta a nép előtt. Erre Annius a nyilvánosság előtt 
Gracchus ellen a szószékről újabb beszédet mondott. Gracchust, mikor 
szerette volna újra megválasztatni magát néptribunusnak, az 
optimaták a Capitoliumon meggyilkolták, úgyhogy először a székek 
darabjaival leütötték, majd a többiekkel együtt, akiket ugyanabban az 
összecsapásban öltek meg, temetési szertartás nélkül bedobták a 
folyóba. A könyv ezenkívül beszámol a rabszolgák ellen Siciliában 
váltakozó sikerrel folyó harcokról. 


LIX. KÖNYV Ci. e. 133-129). - A numantiaiak, mikor az éhséget már 
nem tudták elviselni, úgy végeztek magukkal, hogy kölcsönösen 
leszúrták egymást. Városukat Scipio elfoglalta, leromboltatta, majd a 
győzelem örömére, tizennégy évvel Carthago elpusztítása után, 
diadalmenetet tartott. P. Rupilius consul Siciliában befejezte a 
szökevény rabszolgák ellen folyó háborút. Aristonicus, Eumenes király 
fia, elfoglalta Asiát, noha azt a király végakaratában úgy hagyta a 
római népre, hogy őrizze meg szabadságát. P. Licinius Crassus consul, 
aki egyúttal pontifex maximus is volt, elhagyta Italiát - olyan eset, 
amire eddig még soha nem akadt példa -, hogy szembeszálljon 
Aristonicusszal, de az ütközetet elveszítette, s őt is megölték. M. 
Perperna consul legyőzte Aristonicust, és elfogadta megadását. 


0. Pompeius és O. Metellus censorpár, akiket a plebeiusok közül 
választottak, megtartották a vagyonbecslést: háromszáztizennyolcezer- 
nyolcszázhuszonhárom polgárt vettek számba, nem számítva a 
mindkét nemhez tartozó árva gyerekeket s az özvegyeket. O. Metellus 
censor azt javasolta, hogy mindenkit kivétel nélkül kötelezni kell a 
házasságkötésre, hogy gyermekeik szülessenek. Ez a beszéd 
fennmaradt; Augustus Caesar, mikor kifejtette véleményét a rendek 
kötelező házasságkötéséről, felolvasta a senatusban, mondván, hogy 
éppen olyan, mintha arra az alkalomra írták volna. C. Atinius Labeo 
néptribunus elrendelte, hogy O. Metellus censort, aki kihagyta őt a 
senatorok névsorából, taszítsák le a Tarpeii-szikláról, de a többi 
néptribunus Metellus segítségére sietett, hogy ezt megakadályozza. 
Mikor az egyik néptribunus törvényjavaslatot terjesztett elő, hogy egy 
néptribunust annyiszor lehessen újra megválasztani, ahányszor ő 
akarja, a javaslat ellen P. Africanus rendkívül határozott hangú 
beszédet mondott, s ebben kijelentette, hogy szerinte Tiberius 
Gracchust jogosan ölték meg. A másik részről C. Gracchus a javaslat 
mellett érvelt, de a vitában Scipio maradt a győztes. 


A könyv beszámol az Antiochus syriai és Phraates parthus királyok 
között kitört háborúkról, s a nem kevésbé zavaros egyiptomi 
helyzetről. Az Euergetes melléknevű Ptolemaeus, akit alattvalói 
kegyetlensége miatt gyűlöltek, miután a nép felgyújtotta a királyi 


palotát, titokban Cyprusra menekült. S mikor a nép húgát, Cleopatrát 
ültette a trónra, akitől Ptolemaeus, miután lányát erőszakkal magáévá 
tette és feleségül vette, elvált, dühében Cypruson megölette 
Cleopatrától született fiát, s ennek fejét, kezét és lábát elküldte a fiú 
anyjának. 


A földek szétosztására megválasztott triumvirek, Fulvius Flaccus, C. 
Gracchus és C. Papirius Carbo, lázongásokat szítottak. P. Scipio 
Africanust, aki, miután elmondta tiltakozó beszédét, még teljes testi 
erőben tért haza, hálószobájában holtan találták. Feleségét, 
Semproniát gyanúsították azzal, hogy megmérgezte, elsősorban azért, 
mert húga volt a Gracchusoknak, akikkel Africanus ellenséges 
viszonyba került. Mindamellett Scipio halála ügyében semmiféle 
vizsgálatot sem folytattak. Elhunyta után még nagyobb erővel 
lángoltak fel a triumvirek által szított lázongások. C. Sempronius 
consul első ízben balszerencsésen harcolt az iapides törzs ellen, de 
később a vereséget jóvátette a Decimus Iunius Brutusnak, Lusitania 
meghódítójának vitézsége révén kivívott győzelem. 


LX. KÖNYV Ci. e. 126-121). - L. Aurelius consul leverte a fellázadt 
sardusokat. M. Fulvius Flaccus elsőnek fékezte meg, háborút indítva 
ellenük, az Alpokon túl lakó ligurokat, majd elküldték, hogy 
támogassa a massiliaiakat a salluviusok ellen, akik végigpusztították 
Massilia környékét. L. Opimius praetor megadásra kényszerítette az 
elpártolt fregellaebelieket, Fregellaet pedig lerombolta. Mint mondják, 
Africában a hatalmas számban megjelenő, és elpusztításuk után 
roppant halmokban ott heverő sáskák miatt pestisjárvány tört ki. A 
censorok megtartották a vagyonbecslést: háromszázkilencvennégyezer- 
hétszázharminchat polgárt vettek számba. C. Gracchus, Tiberius 
fivére, aki jobb szónok volt, mint testvére, számos veszedelmes 
törvényjavaslatot terjesztett elő, köztük a gabonaelosztásról szóló 
törvényt, amely előírja, hogy a gabonát hat és egyharmad asért kell 
eladni a népnek, s egy másikat a földosztás ügyében, amelyet már 
testvére is előterjesztett, s egy harmadikat, hogy megkörnyékezze a 
senatusszal akkoriban jó viszonyban levő lovagrendet, amelyben azt 
javasolta, hogy a lovagrendből hatszáz tagot kell a  Curiába 
beválasztani, ahol ebben az időben csak háromszáz senator volt. Ezt a 
háromszázat kell a hatszáz lovaggal kiegészíteni, ami azt jelentené, 
hogy a lovagrend a senatusban kétszeres szótöbbséggel rendelkezik. 
Gracchus, mivel tribunusi megbízatását a következő évre is 
meghosszabbították, elfogadtatta a földtörvényeket, s elérte, hogy 
Italiában több coloniát alapítsanak, egyet pedig a lerombolt Carthago 
helyén, s ezt a coloniát, mint az erre a feladatra megválasztott 
triumvir, ő szervezte meg. 


A könyv ezenkívül beszámol arról, hogyan harcolt O. Metellus 


consul a balearok ellen, akiket a görögök gymnesiosoknak neveznek, 
mert a nyarat ruha nélkül töltik el. Balearoknak egy hajítófegyverről 
nevezték el őket, vagy Baliusról, Hercules kísérőjéről, akit ezen a 
helyen hagyott, mikor Geryon nyomában hajózott. A könyv beszámol 
a Syriában támadt lázongásokról is, amelyeknek folyamán Cleopatra 
megölette férjét, Demetriust és ennek fiát, Seleucust, mert 
felháborodott azon, hogy Demetrius, mikor ő megölette atyját, az ő 
beleegyezése nélkül fogadta el a koronát. 


LXI. KÖNYV Ci. e. 123-120). - C. Sextius proconsul legyőzte a 
salluvius törzset, és megalapította Aguae Sextiae coloniát, amelyet az 
ott bőségesen található meleg és hideg forrásokról és az ő nevéről 
nevezték el így. Cn. Domitius proconsul sikeres ütközetet vívott az 
allobrox törzs ellen Vindalium városa mellett. Ezt a hadjáratot azért 
indította meg, mert az allobroxok befogadták Toutomotulust, a 
salluviusok elmenekült királyát, s megadtak neki minden lehetséges 
támogatást, ezenkívül pedig  végigpusztították a rómaiakkal 
szövetségben levő aeduusok területét is. C. Gracchust, aki, miután 
letette a lazításra felhasznált tribunusi tisztségét, fegyveres tömeg élén 
a Capitoliumot is el akarta foglalni, L. Opimius consul, a senatus 
határozata alapján fegyverbe szólítva a népet, megfutamította és 
megölte. Vele együtt meggyilkolták Fulvius Flaccus volt consult is, aki 
részt vett esztelen vállalkozásában. O. Fabius Maximus consul, Paulus 
unokája, sikeresen harcolt az allobroxok és Bituitus, az arvernusok 
királya ellen; Bituitus seregéből százhúszezer embert öltek meg. Mikor 
ezután a király Rómába utazott, hogy igazolja magát a senatus előtt, 
Albába vitték, hogy ott őrizzék, mert úgy vélték, nem segítené elő a 
béke ügyét, ha visszaengednék Galliába, s elrendelték, hogy fiát, 
Congonnetiacust is fogják el, és küldjék el Rómába. Elfogadták az 
allobroxok megadását. L. Opimiust, akit O. Decius néptribunus 
bevádolt a nép előtt, azt állítva, hogy ártatlan polgárokat börtönbe 
záratott, felmentették. 


LXII. KÖNYV (Gi. e. 118-115). - 0. Marcius consul leverte a styni nevű 
alpesi törzset. Meghalt Micipsa, Numidia királya, és királyságát három 
fiára hagyta, Adherbalra, Hiempsalra és Iugurthára, fivére fiára, akit 
örökbe fogadott. L. Caecilius Metellus leigázta a dalmátokat. Iugurtha 
háborút indított testvére, Hiempsal ellen, akit, miután vereséget 
szenvedett, meggyilkoltak. Adherbalt Iugurtha elűzte birodalmából, de 
a senatus visszahelyezte méltóságába. L. Caecilius Metellus és Cn. 
Domitius Ahenobarbus censorok harminckét embert zártak ki a 
senatusból. A könyv ezenkívül beszámol a Syriában s a királyok között 
támadt viszálykodásról. 


LXIII. KÖNYV Ci. e. 114-111). - C. Porcius consul Thraciában csatát 


vesztett a scordisci törzzsel szemben. A censorok megtartották a 
vagyonbecslést:  háromszázkilencvennégyezer-háromszázharminchat 
polgárt vettek számba. Aemilia, Licinia és Marcia Vesta-szüzeket 
paráznaság vétke miatt elítélték, s a könyv beszámol arról, hogy 
vétküket hogyan követték el, s ezt miképpen fedezték fel és torolták 
meg. A cimberek kószáló néptörzse zsákmányra vágyva benyomult 
Illyricumba, s megfutamította Papirius Carbo consult seregével együtt. 
Livius Drusus consul sikeresen harcolt Thraciában a gallus eredetű 
scordisci törzs ellen. 


LXIV. KÖNYV Ci. e. 122-109). - Iugurtha Adherbalt haddal 
megtámadta, Cirta városában ostrom alá vette, s a senatus 
tiltakozásával mit sem törődve megölette. Ezért Iugurthának 
megüzenték a háborút, ennek vezetésével Calpurnius Bestia consult 
bízták meg, de ő Iugurthával a nép és a senatus felhatalmazása nélkül 
békét kötött. Iugurtha, akit, szavatolva biztonságát, megidéztek, hogy 
adjon felvilágosítást, kik sugalmazták ezeket a terveit - mivel híre járt, 
hogy sok embert lepénzelt a senatusban -, megjelent Rómában. De 
minthogy egy bizonyos Massiva nevű királyi sarjadék meggyilkolása 
miatt - aki, mivel lIugurthát nem kedvelték Rómában, igényt 
támasztott királyságára - az a veszély fenyegette, hogy főbenjáró vétek 
miatt vizsgálatot indítanak ellene, titokban elmenekült. Mikor a 
Városból eltávozott, mint mondják, kijelentette: "Micsoda 
megvásárolható város! Milyen hamar el fog pusztulni, ha akad, aki 
megveszi!" A. Postumius legatus csatát vesztett Iugurthával szemben, 
sőt vele még szégyenletes békét is kötött, amelyről azonban a senatus 
úgy döntött, hogy nem hagyja jóvá. 


LXV. KÖNYV Ci. e. 109-107). - O. Caecilius Metellus consul két 
ütközetben legyőzte Iugurthát, és végigpusztította egész Numidiát. M. 
Iunius Silanus consul csatát vesztett a cimberekkel szemben. A senatus 
elutasította a cíimberek követeinek azt a kérését, hogy lakóhelyet és 
földet kapjanak, ahol letelepedhetnek. M. Minucius proconsul 
sikeresen harcolt a thrákok ellen. A tigurini gallusok a lakóhelyükről 
eltávozott helvetiusok földjén, a nitiobrogusok területén lemészárolták 
L. Cassius consult seregével együtt. A katonák, akik túlélték az 
öldöklést, miután megegyeztek az ellenséggel, hogy túszokat adnak, és 
kiszolgáltatják teljes felszerelésük felét, sértetlenül elvonulhattak. 


LXVI. KÖNYV Ci. e. 106-105).- Iugurtha, miután C. Marius elűzte őt 
Numidiából, Bocchusnak, a maurusok királyának a segítségéhez 
folyamodott. De Bocchus, amikor egy ütközetben az ő csapatait is 
levágták, nem óhajtotta sokáig folytatni ezt az oly szerencsétlen 
módon elvállalt háborút, s Iugurthát bilincsbe verve kiszolgáltatta 


Mariusnak. Ebben az ügyben kimagasló érdemeket szerzett L. 


Cornelius Sulla, C. Marius guaestora. 


LXVII. KÖNYV Ci. e. 105-102). - M. Aurelius Scaurus, a consul 
legatusa, mikor a cimberek szétverték a római sereget, fogságba esett. 
Itt meghívták a haditanácsba, s mikor megpróbálta elriasztani őket 
attól, hogy az Alpokon átkelve betörjenek Italiába, s kijelentette, hogy 
a rómaiakat nem lehet legyőzni, egy Boiorix nevű vérszomjas ifjú 
megölte. Ugyanez az ellenség az Arausio mellett vívott ütközetben 
legyőzte Cn. Manlius consult és O. Servilius Caepio proconsult, 
mindkettőjüket táborukból is kiűzte, s Antias adatai szerint 
nyolcvanezer katonát s negyvenezer lovászt és markotányost ölt meg. 
Caepiót, akinek meggondolatlansága a vereséget okozta, elítélték, 
vagyonát - ami Targuinius király óta első ízben történt meg - 
elkobozták, s katonai tisztségétől is megfosztották. C. Marius 
diadalmenetében kocsija előtt ott vezették két fiával együtt Iugurthát 
is, akit azután a börtönben megöltek. Marius a senatusba a 
diadalmeneten viselt díszruhában lépett be, amit eddig senki sem tett 
meg. Consulságát a cimber háborútól való félelem miatt több évre 
meghosszabbították. A második és harmadik alkalommal távollétében 
választották meg consulnak, negyedik ízben pedig úgy szerezte meg a 
consuli tisztet, hogy azt a látszatot keltette, mintha nem is pályáznék 
rá. Cn. Domitiust a nép választotta meg szavazással pontifex 
maximusnak. A cimberek végigdúlva a Rhodanus és a Pyrenaeusok 
között található egész területet, egy hegyszoroson át behatoltak 
Hispaniába, s itt sok földet végigdúltak, végül a celtiberek 
megfutamították őket. Ezután visszatértek Galliába, és egyesültek a 
velliocasses és a teuton törzsekkel. 


LXVIII. KÖNYV Ci. e. 102-101). - M. Antonius praetor Ciliciáig 
üldözte a tengeri rablókat, vagyis a kalózokat. C. Marius consul 
megvédte táborát a teuton és ambrones sereg rendkívül heves 
ostromával szemben. Ezután ugyanezt az ellenséget az Aguae Sextiae 
mellett vívott két ütközetben legyőzte; itt a hagyomány szerint 
mintegy kétszázezer ellenséges katonát öltek meg, és kilencvenezret 
ejtettek fogságba. Mariust távollétében ötödízben is consullá 
választották. Megszavazott diadalmenetét arra az időre halasztotta, 
amikor majd a cimbereket is legyőzte. A cimberek az Alpokból elűzték 
és megfutamították O. Catulus proconsult, aki megpróbálta elzárni az 
alpesi szorosokat, s közben az Atesis folyó mellett egy magasan fekvő 
erődítményben egy cohorsnyi helyőrséget hagyott ott. Ez a cohors 
azonban saját erejéből is kiszabadította magát, s csatlakozott a 
menekülő proconsulhoz és seregéhez. A cimberek betörtek Italiába, de 
az előbb említett Catulus és C. Marius egyesített seregei ellen vívott 
csatában vereséget szenvedtek. Azt mondják, ebben az ütközetben 
száznegyvenezer ellenséges katonát öltek meg, és hatvanezret ejtettek 


fogságba. Mariust az egész nép egyhangú lelkesedéssel ünnepelte, de ő 
a felajánlott két diadalmenet helyett megelégedett eggyel. S az állam 
vezető emberei, akik annak idején rossz szemmel néztek rá, amiért új 
ember létére ilyen magas tisztségekbe emelkedett, mind elismerték, 
hogy ő mentette meg az államot. 


Publicius Malleolust, aki megölte anyját, először belevarrták egy 
bőrzsákba, majd beledobták a tengerbe. Hagyomány szerint a szent 
pajzsok megmozdultak és megcsördültek, mielőtt a cimber háború 
sorsa eldőlt volna. A könyv ezenkívül beszámol a királyi család 
háborúskodásáról Syriában. 


LXIX. KÖNYV Ci. e. 100). - L. Apuleius Saturniust, akit C. Marius 
támogatott, s akinek vetélytársát, A. Nunniust a katonák megölték, 
erőszakos módon megválasztották néptribunusnak, s tisztségét éppen 
olyan erőszakos módon viselte, mint ahogyan megszerezte. S miután 
kényszerítéssel elfogadtatott egy földtörvényt, törvénybe idézte 
Metellus Numidicust, mivel ez nem akart a törvény támogatására 
megesküdni. Metellus, mikor a legderekabb polgárok keltek 
védelmére, hogy őmiatta ne támadjon viszálykodás, önkéntes 
száműzetésbe ment Rhodusra, s ott idejét híres filozófusok 
hallgatásával és műveik olvasásával töltötte. Metellus eltávozása után 
C. Marius, aki felelős volt a polgári viszálykodásokért, s aki úgy 
szerezte meg hatodik consulságát, hogy csak úgy szórta a pénzt a 
tribusoknak, eltiltotta őt a tűztől és a víztől. Ezután ugyanez az 
Apuleius Saturnius néptribunus megölette a consulságra pályázó C. 
Memmiust, mert félt, hogy az gátolni fogja tevékenységét. A senatust 
felháborította a gaztett, és C. Marius is, mivel ingatag és állhatatlan 
jellemű ember volt, aki véleményét mindig érdekei szerint alakítja, a 
másik oldalhoz pártolt. Így azután Saturniust Glaucia praetorral és 
többi, hasonló őrülettől megszállt bűntársával együtt fegyveres erővel 
elnyomták, és szinte háborúvá fajuló küzdelemben megölték. O. 
Caecilius Metellust az egész polgárság élénk helyeslése közben 
visszahívták a száműzetésből. M". Aguilius proconsul véget vetett a 
Siciliában kitört rabszolgaháborúnak. 


LXX. KÖNYV Ci. e. 99-91). - Mikor M". Aguilius zsarolással vádolva a 
törvényszék előtt állt, s ő maga nem akart fellebbezni, M. Antonius, 
aki védelmében beszédet mondott, szétszakította Aguilius mellén a 
tunicát, hogy megmutassa tiszteletet parancsoló sebhelyeit, s erre a 
vádlottat habozás nélkül felmentették. Cicero az egyetlen író, aki ezt 
az esetet feljegyezte. T. Didius proconsul sikeresen harcolt a celtiberek 
ellen. Ptolemaeus, Cyrene királya, akinek Apion volt a mellékneve, 
meghalt, s a római népet tette meg örökösének. A senatus úgy döntött, 
hogy a királyság városait szabadnak nyilvánítja. L. Cornelius Sulla 


Ariobarzanest visszaültette Cappadocia trónjára. A parthusok követei, 
akiket Arsaces király küldött, megjelentek Sulla előtt, hogy a római 
nép barátságát kérjék. P. Rutiliust, ezt a teljesen feddhetetlen életű 
embert gyűlölte a lovagrend, mivel, mint C. Mucius proconsul 
legatusa, megvédte Asiát az adóbérlők jogtalanságaival szemben, s 
minthogy a törvénykezés a lovagok kezében volt, Rutiliust zsarolással 
vádolva száműzetésre ítélték. C. Sentius praetor szerencsétlen 
ütközetet vívott a thrákok ellen. A senatus, miután nem volt hajlandó 
tovább tűrni az igazságszolgáltatásban a lovagrend hatalmaskodását, 
minden erejével arra kezdett törekedni, hogy a törvénykezés intézését 
ő vegye át. A senatus törekvését támogatta M. Livius Drusus 
néptribunus, aki, hogy befolyását megnövelje, az ajándékosztás 
veszélyes reményével felizgatta a tömeget. A könyv ezenkívül 
beszámol a Syriában és a királyok között támadt viszálykodásról. 


LXXI. KÖNYV Ci. e. 91). - M. Livius Drusus néptribunus, hogy minél 
nagyobb sikerrel támogathassa a senatus ügyét, valamennyi 
szövetséges és italiai népet felizgatta azzal az ígérettel, hogy reményük 
lehet a polgárjog elnyerésére, s az ő segítségükkel aztán erőszakosan 
keresztülvitte a földről és a gabonaellátásról szóló törvényeket, és a 
törvénykezéssel kapcsolatban azt is elérte, hogy az igazságszolgáltatást 
egyenlő arányban intézze a senatus és a lovagrend. De mikor ezután a 
szövetségeseknek megígért polgárjogot nem lehetett megadni, az 
italiai népek felbőszültek, és lázadásra kezdtek készülni. A könyv 
beszámol  összejöveteleikről, szervezkedésükről s  vezéreiknek a 
gyűléseken mondott beszédeiről. Emiatt azután Livius Drusus 
gyűlöletessé vált a senatus előtt, mint aki oka volt a szövetségesek 
lázadásának, s őt egy ismeretlen orgyilkos saját otthonában megölte. 


LXXII. (Ci. e. 91). - A következő italiai népek lázadtak fel: a 
picenumiak,  vestinusok,  marsusok,  paelignusok,  marrucinusok, 
samnisok és a lucaniaiak. A picenumiak kezdték el a háborút azzal, 
hogy Asculum városában megölték O. Servilius proconsult valamennyi 
ott tartózkodó római polgárral együtt. A római nép hadiköpenyt öltött. 
Servius Galbát a lucaniaiak őrizetbe vették, s fogságából egy 
asszonynak a közbenjárására szabadult ki, akinél a szállása volt. Az 
italiaiak elfoglalták Aesernia és Alba coloniákat. A könyv azután 
beszámol arról, hogy a latin szövetségesek és a külföldi népek 
segélycsapatokat küldtek a római népnek, s hogy a két fél milyen 
hadműveleteket folytatott, s milyen városokat vett ostrom alá. 


LXXIII. KÖNYV Ci. e. 90). - L. Iulius Caesar consul csatát vesztett a 
samnisokkal szemben. A samnisok hatalmukba kerítették Nola 
coloniát L. Postumius praetorral együtt, akit azután megöltek. Számos 
néptörzs pártolt át az ellenséghez. Mikor P. Rutilius consul 


sikertelenül harcolt a marsusok ellen, s a csatában elesett, legatusa, C. 
Marius sokkal eredményesebben ütközött meg az ellenséggel. Servius 
Sulpicius a paelignusokat egy csatában szétverte. Rutilius legatusa, O. 
Caepio, mikor körülzárták, sikeres kitörést intézett az ellenség ellen, 
de miután sikere miatt a Mariuséval egyenlő hatáskörrel ruházták fel, 
emiatt elbizakodottá vált, tőrbe csalva körülfogták, s miközben seregét 
szétverték, elesett. L. Iulius Caesar sikeres csatát vívott a samnisok 
ellen. E győzelem hatására Rómában letették a hadiköpenyt. De hogy 
a hadiszerencse ne legyen állandó, a samnisok hatalmukba kerítették 
Aesernia coloniát M. Marcellusszal együtt, viszont C. Marius egy 
ütközetben szétverte a  marsusokat, miután Hierus Asinius, a 
marrucinusok vezére gyilkosság áldozata lett. C. Caecilius leverte az 
Alpokon túli Galliában lakó salluviusok lázadását. 


LXXIV. KÖNYV Ci. e. 89). - Cn. Pompeius szétverte a picenumiakat, 
majd ostromzárat vont köréjük; a győzelem után Rómában újra 
felöltötték a bíborszínű  togákat s a  főtisztviselők egyéb 
megkülönböztető jelvényeit. C. Marius bizonytalan kimenetelű csatát 
vívott a  marsusokkal. Ekkor kezdtek szabadosok szolgálni a 
hadseregben. A. Plotius legatus az umberek, L. Porcius praetor az 
etruszkok ellen vívott győztes csatát, miután mindkét nép elpártolt. 
Bithyniában Nicomedest, Cappadociában Ariobarzanest visszaültették 
a királyi trónra. Cn. Pompeius consul csatát nyert a marsusok ellen. 


Miközben a polgárságot nyomasztotta az adósságok terhe, a 
Forumon az uzsorások megölték A. Sempronius Asellio praetort, mert 
a perekben az adósok javára ítélt. A könyv ezenkívül beszámol a 
thrákok Macedonia ellen intézett támadásairól és pusztításairól. 


LXXV. KÖNYV Ci. e. 89). - A. Postumius Albinus legatust, a hajóhad 
parancsnokát, miután hazaárulás gyanújába esett, saját serege 
megölte. L. Cornelius Sulla legatus győztes csatát vívott a samnisok 
ellen, s mindkét táborukat elfoglalta. Cn. Pompeius elfogadta a 
vestinusok megadását. L. Porcius consul, miután sikeres harcokban 
több ízben szétverte a marsusokat, táboruk megostromlása közben 
elesett. Emiatt ebben az ütközetben az ellenség lett a győztes. 
Cosconius és Lucanus győztes ütközetet vívtak a samnisok ellen, 
megölték Marius Egnatiust, a legismertebb vezért, s elfogadták számos 
samnis város megadását. L. Sulla megfékezte a hirpinus törzset, több 
ütközetben szétverte a samnisokat, elfogadta számos nép megadását, s 
olyan jelentős hadisikerek után, amilyenekkel ritkán dicsekedhetett 
bárki is consulsága előtt, visszatért Rómába, hogy a consulságra 
pályázzék. 


LXXVI. KÖNYV CG. e. 89). - A. Cabinius legatus, miután sikeresen 


harcolt a lucaniaiak ellen, és legtöbb városukat elfoglalta, az 
ellenséges tábor ostroma közben elesett.  Sulpicius  legatus 
megsemmisítette a marrucinus sereget, s azt az egész vidéket 
visszafoglalta. Cn. Pompeius proconsul elfogadta a vestinusok és 
paelignusok megadását. L. Cinna és Caecilius Pius legatusok több 
ütközetben megtörték a marsusokat is, mire ezek békéért folyamodtak. 
Cn. Pompeius elfoglalta Asculumot. Az italiaiak vereséget szenvedtek 
Mamercus Aemilius legatustól, s az ütközetben elesett Silo 
Poppaedius, a marsusok vezére, a lázadás fő szervezője. Mithridates 
pontusi király elűzte Ariobarzanest és Nicomedest birodalmukból, 
Cappadociából, illetve Bithyniából. A könyv ezenkívül beszámol a 
thrákok Macedoniába való betöréseiről és pusztításairól. 


LXXVII. KÖNYV Ci. e. 88). - C. Sulpicius néptribunus C. Marius 
ösztönzésére olyan veszedelmes törvényjavaslatokat terjesztett elő, 
hogy haza kell hívni a száműzötteket, az új polgárokat és a 
szabadosokat szét kell osztani az összes, mind a harmincöt tribusba, s 
C. Mariust kell megbízni a Mithridates pontusi király elleni háború 
vezetésével. Mikor a consulok, 0. Pompeius és L. Sulla tiltakoztak, 
Sulpicius erőszakhoz folyamodott, s megölték O. Pompeiust, O. 
Pompeius consul fiát, Sulla vejét. Erre L. Sulla consul fegyveres erővel 
behatolt Rómába, s bent a Városban harcot kezdett Sulpicius és Marius 
pártja ellen, amelyet azután kiűzött a Városból. A senatus e párt 
tizenkét tagját, köztük az idősebbik és ifjabbik C. Mariust, a haza 
ellenségeinek nyilvánította. Sulpiciust, aki egy nyaralóban rejtőzött el, 
miután egyik rabszolgája beárulta, elhurcolták és megölték. A 
rabszolgát —— bejelentéséért  — jutalomként, ahogy megígérték, 
felszabadították, majd vétkéért, hogy gazdáját elárulta, letaszították a 
Tarpeii-szikláról. Az ifjabbik C. Marius átkelt Africába. Apja, C. Marius 
a Minturnaei-mocsárban rejtőzött, de a város lakói innen előhurcolták. 
Egy gallus származású rabszolgát küldtek hozzá, hogy ölje meg, de azt 
visszariasztotta ennek a nagy embernek a méltósága; ekkor Mariust a 
városiak hajóra ültették, s ő elvitorlázott Africába. 


L. Sulla rendezte az állam helyzetét, majd coloniákat alapított. O. 
Pompeius consult, aki elutazott, hogy átvegye seregét Cn. Pompeius 
proconsultól, ennek ösztönzésére meggyilkolták. Mithridates pontusi 
király, miután elfoglalta Bithyniát és Cappadociát, s megverte Aguilius 
legatust, hatalmas sereggel behatolt Phrygiába, a római nép 
provinciájába. 


LXXVIII. KÖNYV Ci. e. 88). - Mithridates elfoglalta Asiát; bilincsbe 
verette 0. Oppius proconsult és Aguilius legatust, s parancsára 
egyetlen napon megölték valamennyi, Asiában tartózkodó római 
polgárt. Megostromolta Rhodus városát, amely egyedül maradt 


hűséges a római néphez, de innen, mivel számos tengeri ütközetben 
vereséget szenvedett, elvonult. Archelaus, a király egyik hadvezére, 
seregével benyomult Görögországba, és elfoglalta Athént. A könyv 
ezenkívül beszámol a városokban és a szigeteken támadt zűrzavarról, 
miközben államukat egyesek Mithridates, mások a rómaiak pártjára 
szerették volna állítani. 


LXXIX. KÖNYV Ci. e. 87). - L. Cornelius Cinna consult, mikor 
fegyveres erőszakkal akart elfogadtatni néhány veszedelmes 
törvényjavaslatot,  tiszttársa, Cn. Octavius a hat néptribunus 
támogatásával elűzte a  Városból. Cinna, miután megfosztották 
hatalmától, megvesztegetéssel megnyerte magának Appius Claudius 
hadseregét, fegyveresen a Város ellen vonult, s visszahívta Africából C. 
Mariust és a többi száműzöttet. Ebben a háborúban történt, hogy két 
fivér - az egyik Pompeius, a másik Cinna seregéből - nem ismerve fel 
egymást, összecsapott a harcban, s a győztes csak akkor ismerte fel 
benne testvérét, mikor el akarta zsákmányolni megölt ellenfele 
fegyvereit. Ekkor hangos jajgatásban tört ki, majd mikor a testet a 
máglyára helyezte, a máglyán átszúrta magát, s együtt hamvadt el a 
másikkal a lángok között. 


Noha ezt a hadi vállalkozást már kezdetben el lehetett volna 
nyomni, Cinna és Marius helyzete nemcsak Cn. Pompeius kétszínűsége 
következtében erősödött meg - aki, miközben mindkét féllel tartotta a 
kapcsolatot, haderőt bocsátott Cinna rendelkezésére, s csak akkor 
nyújtott segítséget az optimatáknak, mikor már reménytelen helyzetbe 
kerültek -, de a consul tétlensége miatt is. Négy sereggel támadtak 
Rómára, amelyek közül kettőt O. Sertoriusnak és Carbónak adtak át. 
Marius elfoglalta és kegyetlen módon kirabolta Ostia coloniát. 


LXXX. KÖNYV Ci. e. 87). - A senatus Italia népeinek megadta a 
polgárjogot. A samnisok, az egyetlenek, akik újra fegyvert fogtak, 
Cinnához és Mariushoz csatlakoztak, és seregével együtt lemészárolták 
Plautius legatust. Cinna és Marius Carbo és Sertorius segítségével 
megostromolták az laniculumot, de mikor Octavius consul visszaverte 
őket, visszavonultak. Marius elfoglalta Antium, Aricia és Lanuvium 
coloniákat. Mikor az optimaták helyzete teljesen reménytelenné vált 
tisztjeik és katonáik tunyasága és kétszínűsége miatt, mivel ezek 
megvesztegetve vagy nem akartak harcolni, vagy átálltak a másik 
félhez, Cinnát és Mariust bebocsátották a Városba, akik gyilkolva és 
rabolva úgy dúlták végig, mint elfoglalt várost szokás. Megölték Cn. 
Octavius consult, kivégezték az ellenpárt valamennyi vezető emberét, 
köztük a kiváló szónokot, M. Antoniust, továbbá Caius és Lucius 
Caesart, és fejüket kitették a szószékre. Az ifjabbik Crassust Fimbria 
lovasai ölték meg, az idősebbik Crassus, nehogy hősiességéhez 


méltatlan sorsot legyen kénytelen elszenvedni, saját kardjával döfte át 
magát. 


Cinna és Marius, anélkül, hogy bármiféle választógyűlést is tartottak 
volna, a következő évre saját magukat nyilvánították consulnak. 
Marius hivatalba lépésük napján elrendelte, hogy S. Licinius senatort 
taszítsák le a Tarpeii-szikláról, majd számtalan szörnyűség elkövetése 
után január idusán meghalt. Ha ennek a férfinak erényeit és hibáit 
szembeállítjuk egymással, nem könnyű megmondani, mi volt 
jelentősebb: a háborúban tanúsított vitézsége, vagy az a kár, amit a 
békében okozott. Mert igaz, hogy mint katona, megmentette az 
államot, de azután mint polgár a legkülönbözőbb ravaszkodásokkal, 
végül pedig ellenség módjára fegyveres erővel tette tönkre. 


LXXXI. KÖNYV Ci. e. 87). - L. Sulla, miután ostrom alá vette és 
súlyos küzdelmek árán elfoglalta Athént, amelyet Archelaus, 
Mithridates hadvezére kerített hatalmába, visszaadta a város 
szabadságát és minden vagyonát. Magnesia, az egyetlen asiai város, 
amely megőrizte hűségét, rendkívüli hősiességgel megvédte magát 
Mithridatesszel szemben. A könyv ezenkívül beszámol a thrákok 
Macedoniába való betöréseiről. 


LXXXII. KÖNYV Ci. e. 86). - Sulla a király csapatait, amelyek 
Macedonia elfoglalása után benyomultak Thessaliába, legyőzte; itt 
százezer ellenséges harcost vágtak le, és táborukat is elfoglalták. Mikor 
a háború ezután újból fellángolt, ismét szétverte és megsemmisítette a 
király seregét. Archelaus a király hajóhadával együtt megadta magát 
Sullának. L. Valerius Flaccus consult, Cinna tiszttársát, akit azért 
küldtek, hogy Sulla utódja legyen, mivel serege előtt kapzsisága miatt 
gyűlöletessé vált, saját legatusa, egy Fimbria nevű mindenre elszánt 
ember megölte, s ő vette át a sereg vezetését. A könyv ezenkívül leírja, 
hogyan vette be ostrommal Mithridates Asia városait, s rabolta ki 
kegyetlenül ezt a provinciát, s beszámol a thrákok Macedoniába való 
betöréseiről. 


LXXXIII. KÖNYV CG. e. 85-84). - Flavius Fimbria Asiában megverte 
Mithridates több hadvezérét, elfoglalta Pergamum városát, s ostrom 
közben kis híján magát a királyt is elfogta. Ilium városát, amely hű 
maradt Sullához, rohammal bevette és lerombolta, s visszafoglalta 
Asia jelentős részét. Sulla több ütközetben megverte a thrákokat. 
Mikor L. Cinna és Cn. Papirius Carbo, akik két éven át saját maguk 
nevezték ki magukat consulnak, a Sulla elleni háborúra készültek, L. 
Valerius Flaccus rangidős senator beszédet mondott a senatusban, s 
azoknak a támogatásával, akik az egyetértés megteremtésére 
törekedtek, elérte, hogy követeket küldjenek Sullához a béke ügyében. 


Cinnát saját katonái, akiket akaratuk ellenére hajózott be, hogy majd 
Sulla ellen harcoljanak, megölték, s Carbo egymaga töltötte be a 
consuli tisztet. Sulla, miután átkelt Asiába, megkötötte a békét 
Mithridatesszel, olyan feltétellel, hogy a király vonuljon ki Asia, 
Bithynia és Cappadocia provinciákból. Fimbria, mikor serege 
cserbenhagyta, és átpártolt Sullához, végzett magával, oly módon, 
hogy nyakát odanyújtva rabszolgáját rávette, hogy ölje meg. 


LXXXIV. KÖNYV Ci. e. 84). - Sulla a senatus hozzá küldött 
követeinek azt válaszolta, hogy aláveti magát a senatus tekintélyének, 
ha azoknak a polgároknak, akik, miután Cinna elűzte őket, hozzá 
menekültek, megengedik, hogy hazatérhessenek. Noha ezt a feltételt a 
senatus méltányosnak találta, a megegyezést megakadályozták Carbo 
és párthívei, akik úgy vélték, hogy számukra hasznosabb lesz a 
háború. Mikor Carbo túszokat akart követelni valamennyi italiai 
várostól és coloniától, hogy így biztosítsa hűségüket, s meggátolja 
átpártolásukat Sullához, ebben őt a senatus egyhangú határozata 
megakadályozta. A senatus úgy döntött, hogy az új polgároknak 
megadja a szavazati jogot. Mikor az optimaták pártjához tartozó O. 
Metellus Piust, aki háborút akart indítani Africában, C. Fabius praetor 
legyőzte, a senatus elrendelte, hogy mindenütt fel kell oszlatni 
minden, Carbo pártján álló vagy Marius híveivel tartó hadsereget. A 
szabadosokat szétosztották a harmincöt tribus között. A könyv 
ezenkívül beszámol a Sulla elleni háború előkészületeiről. 


LXXXV. KÖNYV Ci. e. 83). - Sulla hadseregével átkelt Italiába, 
követeket küldött, hogy a békéről tárgyaljanak, s C. Norbanius 
consult, aki ezekkel sértő módon bánt, egy ütközetben legyőzte. Mikor 
meg akarta ostromolni a másik consul, L. Scipio táborát, miután hiába 
követett el mindent, hogy megegyezésre jussanak, a consul egész 
serege, miután  felbiztatták őket Sulla odaküldött katonái, 
hadijelvényeivel együtt átpártolt Sullához, aki Scipiót, noha 
megölhette volna, szabadon engedte. Cn. Pompeius, annak a Cn. 
Pompeiusnak a fia, aki elfoglalta Asculumot, önkéntes sereget 
toborzott, s három legióval megérkezett Sullához, akihez az egész 
nemesség csatlakozott, úgy, hogy miután kivonultak táborába, Róma 
kiürült. A könyv ezután beszámol a két fél vezéreinek egész Italiára 
kiterjedő hadi vállalkozásairól. 


LXXXVI. KÖNYV Ci. e. 83-82). - C. Mariust, C. Marius fiát 
erőszakosan megválasztották consulnak, noha még a huszadik életévét 
sem töltötte be. C. Fabiust Africában kegyetlensége és kapzsisága 
miatt saját fővezéri sátrában elevenen megégették. L. Philippus, Sulla 
legatusa, miután legyőzte és megölte O. Antonius praetort, elfoglalta 
Sardiniát. Sulla megegyezett az italiai népekkel, mert el akarta 


oszlatni aggodalmukat, mintha el akarná venni római polgárjogukat és 
minap elnyert szavazati jogukat. Így, mivel most már bízott abban, 
hogy biztosította győzelmét, azokat az embereket, akik peres ügyükkel 
hozzá fordultak, utasította, hogy jótállásukat majd Rómában adják 
oda, noha a Város még a másik párt birtokában volt. L. Damasippus 
praetor C. Marius döntése alapján összehívta a senatust, s a Városban 
található valamennyi nemest megölette. Ezek között O. Mucius 
Scaevola pontifex maximust Vesta szentélyének előcsarnokában 
gyilkolták meg, ahová menekült. A könyv ezenkívül beszámol arról, 
hogy L. Murena Asiában felújította a háborút Mithridates ellen. 


LXXXVII. KÖNYV Ci. e. 82). - Sulla C. Mariust, miután seregét 
Sacriportumnál szétverte és megsemmisítette, Praeneste városában 
ostrom alá vette, Rómát ellenségei kezéből visszafoglalta, majd 
visszaverte Marius kitörési kísérleteit. A könyv ezenkívül beszámol 
Sulla követeinek pártja általános sikerével összhangban álló 
tevékenységéről. 


LXXXVIII. KÖNYV Ci. e. 82). - Sulla Carbót, miután seregét Clusium, 
Faventia és Fidentia mellett megsemmisítette, elűzte Italiából. A 
samnisokkal szemben, akik Italia népei közül egyedül nem tették le a 
fegyvert, Róma városa előtt, a Porta Collinánál fejezte be a háborút. 
Miután újra hatalmába kerítette az államot, rendkívül dicsőséges 
győzelmét az emberek között még soha nem tapasztalt 
kegyetlenséggel szennyezte be. Nyolcezer embert, akik megadták 
magukat, a Villa Publicában kivégeztetett, összeállította a kivégzendők 
névjegyzékét, mészárlással töltötte meg a Várost és egész Italiát, 
egyebek közt elrendelte, hogy valamennyi lefegyverzett praenesteit 
végezzék ki, s Mariust, aki senatori rangú ember volt, úgy ölette meg, 
hogy először összetörték a kezét és a lábát, levágták a fülét és 
kiszúrták a szemét. C. Marius, akit Praenestében a Sulla pártjához 
tartozó Lucretius Ofella tartott körülzárva, mikor ki akart menekülni 
egy alagúton át, amelyet már elzárt az ellenség, saját maga vetett 
véget életének. Ez úgy történt, hogy bent az alagútban, mikor látta, 
hogy nem tud kijutni, Telesinusszal, aki menekülése közben elkísérte, 
kardjukat kirántva egymást döfték át. Marius megölte Telesinust, de 
mivel ő maga csak megsebesült, rabszolgáját beszélte rá, hogy 
végezzen vele. 


LXXXIX. KÖNYV Ci. e. 82-80). - Cn. Papirius Carbo Cossyrából, 
ahová elmenekült, M. Brutust egy halászhajón elküldte Lilybaeumba, 
derítse fel, hogy Pompeius odaérkezett-e már. Brutus, mikor 
körülfogták Pompeius odaküldött hajói, az evezőpadhoz támasztotta 
kardját, s a hegyét maga ellen fordítva teste teljes súlyával beledőlt. 
Cn. Pompeius, akit a senatus fővezéri meghatalmazással küldött el 


Siciliába, az elfogott Cn. Garbót, aki asszonyi módon siránkozva várta 
halálát, megölette. Sulla, miután dictatorrá választották, amire eddig 
még senki sem szolgáltatott példát: huszonnégy fasces kíséretében 
jelent meg a nyilvánosság előtt. Az állam helyzetét új törvényekkel 
szilárdította meg, a néptribunusok hatáskörét korlátozta, s teljesen 
elvette a jogukat, hogy törvényjavaslatot terjeszthetnek elő. A főpapi 
és az auguri testületeket kibővítette, létszámukat tizenötre növelte, a 
senatust feltöltötte a lovagrendből, s a proskribáltak gyermekeit 
megfosztotta attól a jogtól, hogy valamilyen tisztségre pályázzanak, 
vagyonukat elárvereztette, s ebből magának is hatalmas vagyont 
harácsolt össze. Az árverésekből háromszázötvenmillió sestertius folyt 
be. O. Lucretius Ofellát, aki az ő akarata ellenére a consulságra mert 
pályázni, a Forumon megölette, s mikor a római nép emiatt 
méltatlankodott, gyűlést hívott össze, ahol bejelentette, hogy a 
gyilkosság az ő parancsára történt. Cn. Pompeius a proskribált Cn. 
Domitiust és Hiertát, Numidia királyát, akik háborút készítettek elő, 
Africában legyőzte és megölte, s amire eddig nem volt példa, 
huszonnégy éves korában ő, aki még mindig csak római lovag volt, 
diadalmenetet tartott africai győzelme örömére. A proskribált C. 
Norbanus volt consul, mikor Rhodus városában őrizetbe vették, 
megölte magát. S mikor egy másik proskribált, Mutilus, éjszaka 
befedett fejjel megjelent felesége, Bastia házának hátsó ajtajánál, de az 
asszony nem engedte be, mondván, hogy proskribálták, ő átdöfte 
keblét, s vérével hintette be felesége ajtaját. Sulla Samniumban 
visszafoglalta Aeserniát. Negyvenhét legiót küldött az elfoglalt 
földekre, s ezeket szétosztotta közöttük. Ostrom alá vette Volaterraet, 
mivel ez a város még fegyverben állt, majd elfogadta megadását. 
Azután elfoglalták és lerombolták Asiában Mitylenét is, az egyetlen 
várost, amely Mithridates veresége után még folytatta a harcot. 


XC. KÖNYV Ci. e. 79-77). - Sulla meghalt; a senatus azt a megtisztelő 
határozatot hozta, hogy temetését a Mars-mezőn kell megrendezni. M. 
Lepidus, mikor megpróbálta érvényteleníteni Sulla intézkedéseit, ismét 
felszította a háborút. Tiszttársa, 0. Catulus elűzte Lepidust Italiából, 
aki ott fejezte be életét Sardinián, miután hasztalanul próbálta újra 
megkezdeni a küzdelmet. Cn. Pompeius megölette M. Brutust, aki 
hatalmában tartotta az Alpokon túli Galliát. A proskribált O. Sertorius 
nagyarányú háborút szított túlsó Hispaniában. Hirtuleius guaestor 
győztes csatát vívott L. Manlius proconsul és M. Domitius legatus 
ellen. A könyv ezenkívül beszámol P. Servilius proconsulnak a cilixek 
ellen folytatott hadi vállalkozásairól. 


XCI. KÖNYV Ci. e. 77-75). - Cn. Pompeiust, aki csupán római lovag 
volt, consuli hatáskörrel felruházva elküldték Sertorius ellen. Sertorius 
jó egynéhány várost elfoglalt, s a legtöbb települést ellenőrzése alá 


vonta. Appius Claudius proconsul több ütközetben legyőzte a 
thrákokat. O. Metellus proconsul seregével együtt lemészárolta L. 
Hirtuleiust, Sertorius guaestorát. 


XCII. KÖNYV Ci. e. 75). - Cn. Pompeius bizonytalan kimenetelű 
csatát vívott Sertorius ellen, úgy, hogy mindkét részről az egyik szárny 
győzött. O. Metellus két csatában megverte Sertoriust és Perpennát 
seregükkel együtt. Pompeius is szeretett volna részt kapni ebből a 
győzelemből, de balszerencsés csatát vívott. Ezután Sertorius, akit 
Cluniában körülzártak, állandó kitöréseivel az ostromlóknak nem 
csekély veszteségeket okozott. A könyv ezenkívül beszámol Curio 
proconsulnak — Thraciában a  dardanusok ellen folytatott 
vállalkozásairól, továbbá O. Sertoriusnak saját hívei ellen elkövetett 
számos kegyetlen cselekedetéről; ő ugyanis számos barátját, akiket 
vele együtt proskribáltak, az árulás hamis vádját emelve ellenük, 
megölette. 


XCIII. KÖNYV Ci. e. 75-74). - P. Servilius proconsul Ciliciában leverte 
az isaurusokat, s elfoglalta a kalózok számos városát. Nicomedes, 
Bithynia királya a római népet tette meg örökösévé, s királyságát újra 
provinciává szervezték át. Mithridates szövetséget kötött Sertoriusszal, 
s háborúval támadt a római népre. A könyv ezután leírja a király 
gyalogos és hajós seregeinek szemléjét, Bithynia elfoglalását, M. 
Aurelius Cotta consulnak a királytól a Chalcedon mellett vívott 
csatában elszenvedett vereségét, Pompeiusnak és  Metellusnak 
Sertorius ellen folytatott vállalkozásait, [...! egyformán járatos volt a 
háború, a küzdelem minden fajtájában, [...] elűzve csapataikat 
Calagurris városa alól, amelyet  körülzárva tartottak, arra 
kényszerítette őket, hogy különböző irányban vonuljanak el, Metellus 
túlsó Hispaniába, Pompeius Galliába. 


XCIV. KÖNYV Ci. e. 74-73). - L. Licinius Lucullus consul Mithridates 
ellen szerencsés lovascsatákat vívott, több sikeres vállalkozást hajtott 
végre, s lecsillapította az ütközetet követelő katonái lázadását. 
Deiotarus, Gallograecia tetrarchája megölette Mithridates tisztjeit, 
mikor azok Phrygiában háborúra izgattak. A könyv ezenkívül 
beszámol Cn. Pompeiusnak Hispaniában Sertorius ellen sikeresen 
végrehajtott vállalkozásairól. 


XCV. KÖNYV Ci. e. 73). - C. Curio proconsul Thraciában leverte a 
dardanusokat. Capuában hetvennégy gladiátor megszökött Lentulus 
gladiátoriskolájából, s összegyűjtve a rabszolgákat és a dologházba 
zártak tömegét, háborút kezdtek Crixius és Spartacus vezetésével, s 
győztes ütközetet vívtak Claudius Pulcher legatus és P. Varenus 
praetor ellen. L. Lucullus proconsul Cyzicus városa mellett, kiéheztetés 


és fegyver segítségével, megsemmisítette Mithridates seregét, s a 
Bithyniából elűzött királyt, akit megtörtek a különféle háborús 
csapások és a hajótörés, arra kényszerítette, hogy  Pontusba 
meneküljön. 


XCVI. KÖNYV Ci. e. 72). - O. Arrius praetor húszezer emberével 
együtt megölte Crixiust, a szökött rabszolgák vezérét. Cn. Lentulus 
consul csatát vesztett Spartacusszal szemben, aki vereséget mért L. 
Gellius consulra és O. Arrius praetorra is. M. Perperna, M". Antonius és 
többi összeesküvő társaik hadvezérségének nyolcadik évében egy 
lakomán megölték Sertoriust, aki kiváló hadvezér volt, több ízben 
legyőzte a két fővezért, Pompeiust és Metellust, de ugyanakkor 
mindvégig kegyetlenség és pazarlás jellemezte. Utódját, aki átvette 
híveinek vezetését, Marcust Cn. Pompeius legyőzte, elfogta és 
kivégeztette, s mintegy tíz évvel a háború kitörése után visszafoglalta 
Hispaniát. C. Cassius proconsul és Cn. Manlius praetor csatát 
vesztettek Spartacusszal szemben, s így a háború vezetését M. Crassus 
praetorra bízták rá. 


XCVII. KÖNYV Ci. e. 72-71). - M. Crassus praetor első csatája a gallus 
és germán szökevényekből álló sereg egy része ellen győzelemmel 
végződött; mintegy harmincötezer ellenséget öltek meg, köztük a 
vezéreket, Castust és Gannicust is. Crassus ezután végső csatát vívott 
Spartacus ellen, ahol Spartacusszal együtt hatvanezer embert vágtak 
le. Meghalt M. Antonius praetor, s ezzel befejeződött a háború, 
amelyet nem sok sikerrel kezdett meg a krétaiak ellen. M. Lucullus 
proconsul leverte a thrákokat. L. Lucullus Pontusban sikeres ütközetet 
vívott Mithridates ellen, s itt több mint hatvanezer ellenséges katonát 
vágtak le. M. Crassust és Cn. Pompeiust választották meg consulnak 
(Pompeiust római lovag létére, mielőtt még a guaestori tisztséget 
betöltötte volna, a senatus határozata alapján); a consulok 
helyreállították a tribunusok korábbi hatáskörét, s M. Aurelius Cotta 
révén az igazságszolgáltatás intézését is a római lovagokra bízták. 
Mithridatest reménytelen helyzete arra kényszerítette, hogy 
Tigraneshez, Armenia királyához meneküljön. 


XCVIII. KÖNYV Ci. e. 70-68). - L. Lucullus barátságába fogadta 
Macharest, Mithridates bosporusi király fiát, Cn. Lentulus és L. Gellus 
censorok tisztségükben igen szigorúan jártak el, hatvannégy embert 
zártak ki a senatusból. Mikor megtartották a  vagyonbecslést, 
kilencszázezer polgárt vettek számba. L. Metellus praetor Siciliában 
sikeresen harcolt a tengeri rablók ellen. Iuppiternek a tűzvész 
rombolása után helyreállított capitoliumi szentélyét 0. Catulus avatta 
fel. L. Lucullus Armeniában több ütközetben vereséget mért 
Mithridatesre és Tigranesre, s a két király hatalmas seregeire. O. 


Metellus proconsul, akit a krétaiak elleni háború vezetésével bíztak 
meg, ostrom alá vette Cydonia városát. Lucullus legatusa, C. Triarius 
csatát vesztett Mithridatesszel szemben. Lucullust a továbbnyomulást 
megtagadó katonái lázadása megakadályozta abban, hogy üldözőbe 
vegye Mithridatest és Tigranest, és kivívja velük szemben a végső 
győzelmet. Ugyanis Valerius két legiója otthagyta Lucullust, mondván, 
hogy szolgálati idejüket már letöltötték. 


XCIX. KÖNYV Ci. e. 67). - 0. Metellus proconsul számos más várossal 
együtt elfoglalta Cnossust, Lyctust és Cydoniát. L. Roscius néptribunus 
törvényt hozatott, hogy a színházban az első tizennégy sort a 
lovagoknak kell fenntartani. Cn. Pompeiust a népgyűlésen hozott 
törvényben megbízták azzal, hogy kezdje meg a tengeri rablók 
üldözését, akik megakadályozzák a gabonakereskedelmet, s ő negyven 
nap alatt teljesen megtisztította tőlük a tengert. Az ellenük 
megindított háborút Ciliciában fejezte be, s miután elfogadta a 
kalózok megadását, földeket és városokat adott nekik. A könyv 
ezenkívül beszámol O. Metellusnak a krétaiakkal szemben végrehajtott 
vállalkozásairól, s Metellus és Cn. Pompeius levélváltásáról. Ebben O. 
Metellus panaszkodik, hogy az ő haditetteinek dicsőségét Pompeius 
kisajátította magának, mikor saját legatusát küldte el Krétára, hogy 
fogadja a városok megadását, Pompeius viszont azzal magyarázza 
tettét, hogy szükségszerűségből cselekedett így. 


C. KÖNYV Ci. e. 66). - C. Manilius néptribunus, a nemesség körében 
rendkívüli felháborodást keltve, törvényjavaslatot terjesztett elő, hogy 
a Mithridates elleni háborút bízzák Pompeiusra, s kiváló beszédet 
mondott. 0. Metellus, miután legyőzte a krétaiakat, törvényekkel 
biztosította mind a mai napig meglevő szabadságukat. Cn. Pompeius, 
miután elutazott a Mithridates elleni háborúba, felújította baráti 
szövetségét Phraatesszel, a parthusok királyával, majd Mithridatest 
egy lovascsatában legyőzte. A könyv ezenkívül beszámol a Phraates 
parthus és Tigranes armeniai királyok között kitört, majd később az 
ifjabbik Tigranes és atyja között lezajlott háborúkról. 


CI. KÖNYV Ci. e. 66). - Cn. Pompeius egy éjszakai ütközetben 
legyőzte Mithridatest, s az kénytelen volt a Bosporushoz menekülni. 
Pompeius elfogadta Tigranes megadását, s visszahelyezte őt Armenia 
trónjára, miután elvette tőle Syriát, Phoeniciát és Ciliciát. Elnyomták 
azoknak az összeesküvését, akiket előzőleg azért ítéltek el, mert 
vesztegetéssel pályáztak a consulságra, s most meg akarták ölni a 
consulokat. Cn. Pompeius Mithridates üldözése közben egészen távoli, 
ismeretlen törzsekhez jutott el, s a hiberus és az albanus népet, 
amelyek nem akarták megengedni átvonulását, egy ütközetben 
legyőzte. A könyv ezenkívül beszámol arról, hogyan menekült el 


Mithridates a colchisiak és a heniochus nép területén át, s hogy mit 
csinált a Bosporus mellett. 


CII. KÖNYV Ci. e. 65-63). - Cn. Pompeius Pontust provinciává 
szervezte át. Pharnaces, Mithridates fia, háborút indított apja ellen, 
beszorította őt palotájába, s Mithridates, mikor megmérgezte magát, 
de nem sikerült meghalnia, egy Bitocus nevű gallus katonát kért meg, 
hogy segítsen rajta, s ez adta meg neki a halálos döfést. Cn. Pompeius 
leverte a zsidókat, s elfoglalta szent városukat, az eddig még sértetlen 
Jeruzsálemet. L. Catilina, miután a consulválasztáson két ízben 
vereséget szenvedett, Lentulus praetorral, Cethegusszal és számos más 
emberrel együtt összeesküvést szervezett, azzal a céllal, hogy 
meggyilkolják a consulokat és a senatust, felgyújtsák a Várost, 
hatalmukba kerítsék az államot, s Etruriában hadsereget is toboroztak. 
Ezt az összeesküvést M. Tullius Cicero ébersége révén leleplezték, 
Catilinát a Város elhagyására kényszerítették, a többi összeesküvőt 
pedig kivégezték. 


CIII. KÖNYV Ci. e. 62-58). - C. Antonius proconsul Catilinát seregével 
együtt levágta. P. Clodiust azzal vádolták, hogy női öltözetben 
titokban belopózott a szentélybe, ahová férfinak nem szabad belépnie, 
s elcsábította Metellus pontifex feleségét, de azután felmentették. C. 
Pontius praetor Solo közelében leverte a fellázadt allobroxokat. P. 
Clodius átlépett a plebeius rendbe. C. Caesar leverte a lusitanusokat, 
majd mikor a consulságra pályázott, s szerette volna kezébe keríteni a 
főhatalmat, az állam három vezető embere, Cn. Pompeius, M. Crassus 
és C. Caesar szövetséget kötött. C. Caesar mint consul nagy küzdelem 
után, a senatus és a másik consul, M. Bibulus tiltakozása ellenére 
elfogadtatta a földről szóló törvényeket. C. Antonius proconsul csekély 
sikerrel folytatta a háborút Thraciában. M. Cicerót száműzetésbe 
küldték egy, P. Clodius néptribunus által benyújtott törvényjavaslat 
alapján, mivel törvényes eljárás nélkül öletett meg polgárokat. Caesar, 
miután megérkezett provinciájába, Galliába, leverte a vándorló 
életmódot folytató helvetiusokat, akik lakóhelyet keresve át akartak 
vonulni provinciájának Narbóhoz tartozó területén. A könyv ezenkívül 
leírja Gallia vidékeit. Pompeius diadalmenetet tartott Mithridates fiai 
és Tigranes, Tigranes fia felett, s az ujjongó tömeg őt egyhangú 
lelkesedéssel "Nagy"7-nak nevezve üdvözölte. 


CIV. KÖNYV Ci. e. 58-56). - A könyv első része leírja Germania 
földrajzi helyzetét és az ottani szokásokat. Az aeduusok és seguanusok 
kérésére Caesar seregét a germánok ellen vezette, akik Ariovistus 
vezetésével betörtek Galliába, és megszállták ezeknek területét. 
Katonáinak az ismeretlen ellenség miatt támadt rémületét egy 
beszédben eloszlatta, a germánokat legyőzte és kiűzte Galliából. M. 


Cicerót többek között Pompeius és T. Annius Milo néptribunus 
közbenjárására a senatus és egész Italia nagy örömére hazahívták a 
száműzetésből. A gabonaelosztás felügyeletét ötévi időszakra Cn. 
Pompeiusra bízták. Caesar leverte és megadásra kényszerítette az 
ambiani, suessiones, viromandi, atrebates nevű igen nagy létszámú 
belga törzseket. Ezután, nagy kockázatot vállalva, harcot kezdett a 
fent említettek közül az egyik, a nervii törzs ellen, s ezt, amely a 
háború kezdeményezője volt, teljesen megsemmisítette, úgyhogy 
hatvanezer fegyveresükből csupán ötszáz maradt életben, s a hatszáz 
senatorukból csak három menekült meg. Mikor törvényt hoztak arról, 
hogy Cyprusból ismét provinciát kell szervezni, s hogy a király pénzét 
le kell foglalni az állam számára, ezekkel a feladatokkal M. Catót 
bízták meg. Ptolemaeus egyiptomi király az alattvalóitól elszenvedett 
sérelmek miatt elhagyta királyságát, és Rómába jött. C. Caesar tengeri 
ütközetben legyőzte a közvetlenül az Oceanus mellett lakó 
venetusokat. A könyv ezenkívül beszámol Caesar legatusainak 
hasonlóan sikeres vállalkozásairól. 


CV. KÖNYV CG. e. 56-55). - Mikor a választógyűlést C. Cato 
néptribunus többszöri tiltakozása miatt félbeszakították, a senatorok 
gyászruhát öltöttek. M. Cato praetorságra pályázott, de vereséget 
szenvedett, mert Vatiniust választották meg. S mikor ugyancsak Cato 
meg akarta akadályozni azt a törvényt, amely szerint a consulok 
ötéves időszakra kapják meg provinciájukat - Pompeius Hispaniát, 
Crassus Syriát és a parthusok elleni háborút -, őt C. Trebonius 
néptribunus, aki a törvényt javasolta, bilincsbe verette. A. Cabinius 
proconsul Ptolemaeust visszaültette Egyiptom trónjára, miután elűzte 
Archelaust, akit az egyiptomiak királyukká tettek meg. Caesar, miután 
Galliában legyőzte a germánokat, átkelt a Rhenuson, s meghódította 
Germania legközelebb eső részét. Azután, az első alkalommal a rossz 
időjárás miatt kevés sikerrel, majd másodszor sokkal szerencsésebb 
körülmények között, átkelt Britanniába, igen sok ellenséges katonát 
megölt, s a sziget egy részét ellenőrzése alá vonta. 


CVI. KÖNYV CG. e. 54-53). - Meghalt Iulia, Caesar lánya, Pompeius 
felesége, s a nép úgy határozott, hogy temetését megtiszteltetésül a 
Mars-mezőn rendezik meg. Néhány gallus törzs föllázadt Ambiorix, az 
eburones nép királyának vezetésével. Ezek, tőrbe csalva őket, 
bekerítették Caesar legatusait, Cottát és Tituriust, s lemészárolták őket 
az általuk vezetett sereggel együtt. S mikor körülzárták más legiók 
táborait is, amelyeket a rómaiak csak nagy nehezen tudtak 
megvédelmezni, köztük azt, a treveri nép közelében álló tábort is, 
amelynek O. Cicero volt a parancsnoka, az ellenséget egy ütközetben 
maga Caesar verte szét. M. Crassus a parthusok megtámadására 
készülve átkelt az Euphrates folyón, de vereséget szenvedett a 


csatában, ahol fia is elesett. Mikor serege maradványaival együtt egy 
dombra vonult vissza, az ellenség, amelynek Surenas volt a vezére, azt 
a látszatot keltve, mintha a békéről akarna tárgyalni, megbeszélésre 
hívta. Itt elfogták, s mikor ellenállt, nehogy életében kelljen 
elszenvednie valamilyen méltatlanságot, megölték. 


CVII. KÖNYV Ci. e. 53-52). - C. Caesar, miután Galliában legyőzte a 
treveri népet, ismét átvonult Germaniába, de mivel itt nem talált 
ellenségre, visszatért Galliába, leverte az eburones és a többi 
szövetségbe tömörülő törzset, s üldözőbe vette az elmenekült 
Ambiorixot. P. Clodius holttestét, akit a consulságra pályázó T. Annius 
Milo Bovillae mellett a Via Appián megölt, a nép a Curiában 
hamvasztotta el. Mikor a consulságra pályázó Hypsaeus, Scipio és Milo 
között viszálykodás támadt, s fegyveres erővel támadtak egymásra, 
Cn. Pompeiust bízták meg, hogy csillapítsa le ezt a viszálykodást [...] s 
a senatus harmadízben is őt választotta meg távollétében és tiszttárs 
nélkül consulnak, amire eddig még soha nem (volt példa). Úgy 
döntöttek, hogy meg kell indítani a vizsgálatot P. Clodius halála 
ügyében, s Milót a törvényszék elítélte, és számkivetésbe küldte. 
Törvényt hoztak, amely Caesarnak lehetővé tette, hogy távollétében is 
pályázhassék a consulságra, noha ez ellen Cato tiltakozott, és beszédet 
is mondott. A könyv ezenkívül beszámol C. Caesarnak a gallusok ellen 
folytatott vállalkozásairól, akik az arvernus Vercingetorix vezetésével 
majdnem teljes számban fellázadtak, továbbá a városoknak, köztük a 
biturix Avaricumnak és az arvernus Georgoviának fáradságos 
ostromáról. 


CVIII. KÖNYV Ci. e. 52-51). - C. Caesar a gallusokat Alesiánál 
legyőzte, s elfogadta valamennyi fegyverben álló galliai város 
megadását. C. Cassius, M. Crassus guaestora megsemmisítette a 
Syriába betörő parthusokat. M. Cato pályázott a consulságra, de 
vereséget szenvedett; Servius Sulpiciust és M. Marcellust választották 
meg consulnak. C. Caesar egyéb galliai népekkel együtt leigázta a 
bellovaci törzset. A könyv ezenkívül beszámol a consulok között 
támadt viszálykodásról, hogy kit jelöljenek ki C. Caesar utódjának, 
mivel M. Marcellus consul azt javasolta a senatusban, hogy Caesar 
térjen vissza, hogy pályázhassék a consulságra, noha a meghozott 
törvény értelmében addig volt köteles kormányozni provinciáját, amíg 
a consulságot el nem nyeri, s a könyv még leírja M. Bibulus Syriában 
végrehajtott hadi vállalkozásait is. 


CIX. - A POLGÁRHÁBORÚRÓL SZÓLÓ ELSŐ - KÖNYV (Ci. e. 51-49). - 
A könyv beszámol a polgárháború okairól és kezdetéről, s a vitáról, 
hogy kit küldjenek Caesar helyére, mikor ő csak azzal a feltétellel volt 


hajlandó elbocsátani seregét, ha Pompeius is elbocsátja a magáét. 


Továbbá beszámol C. Curio néptribunusnak először Caesar ellen, majd 
Caesar érdekében kifejtett tevékenységéről. Mikor a senatus úgy 
döntött, hogy Caesar helyére utódot kell küldeni, M. Antonius és O. 
Cassius néptribunusokat, mivel tiltakozásukkal megakadályozták a 
senatus döntését, kiűzték a Városból, [...] a senatus felszólította a 
consulokat és Cn. Pompeiust, legyen rá gondjuk, hogy az állam semmi 
kárt ne szenvedjen. Mikor C. Caesar hadseregével benyomult Italiába, 
hogy ellenfeleivel leszámoljon, Corfiniumban elfogta L. Domotiust és 
P. Lentulust, majd futni hagyta őket, és Cn. Pompeiust s vele a 
többieket, akik ennek pártján voltak, kiszorította Italiából. 


CX. - A POLGÁRHÁBORÚRÓL SZÓLÓ MÁSODIK - KÖNYV Ci. e. 49). 
- C. Caesar ostrom alá vette Massiliát, mivel ez bezárta előtte kapuit, 
majd a város ostromát legatusaira, C. Treboniusra és D. Brutusra 
bízva, elutazott Hispaniába, ahol Ilerda mellett hét legióval együtt 
megadták neki magukat Cn. Pompeius legatusai, L. Afranius és M. 
Petreius. Ezeket mind bántatlanul szabadon engedte, majd seregével 
együtt megnyerte magának Pompeius legatusát, Varrót is. Gades 
lakóinak megadta a polgárjogot. A massiliaiak, miután két tengeri 
ütközetben vereséget szenvedtek, hosszú ostrom után megadták 
magukat Caesarnak. C. Antonius, Caesar legatusa balszerencsés 
ütközetet vívott Illyricumban a Pompeius-pártiak ellen, és fogságba 
esett. Ebben az ütközetben a Padus túlsó partján lakó opiterginusok, 
akik Caesar segédcsapatai között harcoltak, mikor hajójukat az 
ellenséges hajók körülfogták, egymásra rohanva inkább megölték 
egymást, semhogy az ellenség kezébe kerüljenek. C. Curiót, Caesar 
legatusát, aki szerencsésen harcolt Africában Varus, a Pompeius- 
pártiak vezére ellen, Iuba, Mauretania királya seregével együtt 
lemészárolta. C. Caesar átkelt Görögországba. 


CXI. - A POLGÁRHÁBORÚRÓL SZÓLÓ HARMADIK - KÖNYV Ci. e. 
48). - M. Caelius Rufus praetor, akit, mivel azt a reményt keltve, hogy 
eltörlik az adósságokat, a Városban fellázította a népet, megfosztották 
tisztségétől, és kiűzték a Városból, a száműzött Milóhoz csatlakozott, 
aki szökött rabszolgákból gyűjtött sereget. A háborús előkészületek 
közben mindkettőjüket meggyilkolták. — Cleopatrát, — Egyiptom 
királynőjét, fivére, Ptolemaeus elűzte birodalmából. Hispaniában 
Corduba lakói és Varro két legiója O. Cassius praetor kapzsisága és 
kegyetlensége miatt cserbenhagyták a Caesar-pártiakat. Cn. Pompeius, 
akit Caesar Dyrrhachiumnál körülzárt, s aki nagy veszteségeket 
okozva az ostromló seregnek, áttörte az ostromzárat, és Thessaliában 
folytatta a háborút, a Pharsalia mellett vívott csatában vereséget 
szenvedett. Cicero, akinek természete mindenre inkább alkalmas volt, 
mint a háborúra, visszamaradt a táborban. Caesar az ellenpárt 
valamennyi tagjának, aki csak győzelme után kezébe adta magát, 


megkegyelmezett. 


CXII. - A POLGÁRHÁBORÚRÓL SZÓLÓ NEGYEDIK - KÖNYV Ci. e. 
48-47). - A könyv beszámol arról, mekkora zűrzavar tört ki a legyőzött 
párt tagjai között, s hogy ezek miként menekültek a világ különböző 
tájaira. Cn. Pompeiust, mikor Egyiptomba igyekezett, Ptolemaeus 
királynak, saját örökbe fogadott fiának a parancsára, akinek rá nagy 
befolyást gyakorló gyámjai, Pothinus és Theodotus adták ezt a 
tanácsot, a csónakban, még partraszállás előtt meggyilkolta egy 
Achilla nevű, erre a gaztettre kiszemelt katona. Felesége, Cornelia, és 
fia, Sex. Pompeius Cyprusba menekültek. A Pompeiust üldöző Caesar, 
aki három nap múlva ért oda, mikor Theodotus megmutatta neki 
Pompeius fejét és gyűrűjét, felháborodott és könnyekre fakadt, majd 
sértetlenül lépett be a lázongó Alexandriába. Caesart dictatorrá 
választották; ő visszaültette Egyiptom trónjára Cleopatrát, Ptolemaeust 
pedig, aki ugyanazoknak a sürgetésére indított háborút ellene, akik 
rábírták Pompeius megöletésére, nagy egyéni kockázatot vállalva 
legyőzte. Mikor Ptolemaeus elmenekült, csónakja a  Nílusban 
elsüllyedt. A könyv ezenkívül beszámol M. Catónak az africai 
sivatagon át legióival együtt megtett küzdelmes útjáról, és Cn. 
Domitiusnak Pharnaces ellen folytatott, kevés sikert hozó harcairól. 


CXIII. - A POLGÁRHÁBORÚRÓL SZÓLÓ ÖTÖDIK - KÖNYV (Ci. e. 47). 
- . Miután Pompeius pártja Africában összeszedte erőit, ezek 
fővezérséget P. Scipióra bízták, mivel Cato visszautasította a 
főparancsnokság megosztására vonatkozó javaslatot. S mikor vita 
támadt arról, hogy lerombolják-e Utica városát, mivel ennek lakói 
Caesar pártján voltak, s Cato úgy vélekedett, hogy ezt ne tegyék meg, 
Iuba viszont azt tanácsolta, hogy le kell rombolni, Catót bízták meg 
azzal, hogy ő legyen a város pártfogója és védelmezője. Cn. Pompeius, 
Pompeius Magnus fia Hispaniában haderőt gyűjtött össze, s mivel 
ennek vezetését sem Afranius, sem Petreius nem akarta elvállalni, ő 
maga kezdte újra a háborút Caesar ellen. Pharnaces, Mithridates fia, 
Pontus királya az ellene haladék nélkül megindított háborúban 
vereséget szenvedett. Mikor Rómában P. Dolabella néptribunus 
javaslatának hatására, hogy hozzanak törvényt az adósságok 
eltörléséről, a nép lázongani kezdett, M. Antonius lovassági 
főparancsnok csapatokat vezényelt a Városba, s a köznépből nyolcszáz 
embert megöltek. Caesar, mikor a lázongó kiszolgált katonák 
elbocsátásukat kérték, erre ígéretet tett, majd átkelt Africába, s nagy 
kockázatot vállalva szembeszállt Iuba király csapataival. 


CXIV. - A POLGÁRHÁBORÚRÓL SZÓLÓ HATODIK - KÖNYV Ci. e. 
47-46). - Caecilius Bassus, Pompeius pártjához tartozó római lovag 
Syriában felélesztette a háborút, miután Sextus Caesart cserbenhagyta 


és megölte saját legiója, amely Bassushoz pártolt át. Caesar 
Thapsusnál legyőzte Scipio praetort és Iubát, és táborukat is elfoglalta. 
Cato, aki Uticában meghallotta a vereség hírét, mellbe szúrta magát, s 
mikor fia közbelépett és ápolni kezdte, ő ápolás közben újra feltépte 
sebét, s kilehelte lelkét negyvennyolc éves korában. Petreius megölte 
Iubát és saját magát. P. Scipio, midőn hajóját körülfogták, halála 
méltóságát egy mondással még teljesebbé tette; ugyanis, mikor az 
ellenség a fővezért kereste, kijelentette: "A fővezér kitűnően érzi 
magát!" Faustust és Afraniust megölték, Cato fia kegyelmet kapott. 
Brutus, Caesar legatusa Galliában egy ütközetben legyőzte a fellázadt 
bellovaci népet. 


CXV. - A POLGÁRHÁBORÚRÓL SZÓLÓ HETEDIK - KÖNYV Ci. e. 
46-45). - Caesar négy diadalmenetet tartott Gallia, Egyiptom, Pontus 
és Africa felett, s lakomát és mindenféle látványosságokat rendezett. A 
senatus kérésére megengedte, hogy M. Marcellus volt consul 
hazatérjen, de ezt a jótéteményt Marcellus nem élvezhette, mert 
Athénban egyik cliense, Cn. Magius meggyilkolta. Caesar összeírást 
tartott, s itt százötvenezer polgárt vettek számba. Elutazott 
Hispaniába, hogy harcoljon Cn. Pompeius ellen, s miután mindkét 
részről sok vállalkozást hajtottak végre, és számos várost foglaltak el, 
nagy kockázat árán Munda városa mellett kivívta a végső győzelmet. 
Cn. Pompeiust megölték, Sextus elmenekült. 


CXVI. - A POLGÁRHÁBORÚRÓL SZÓLÓ NYOLCADIK - KÖNYV Ci. e. 
45-44). - Caesar ötödik diadalmenetét Hispania felett tartotta meg. A 
senatus nagy számban szavazta meg számára a legmagasabb 
megtiszteltetéseket, többek között, hogy kapja meg "a haza atyja" 
elnevezést, hogy személye legyen szent és sérthetetlen, s egész életére 
nyerje el a dictatorságot; ezzel tápot adtak a vele szemben feltámadó 
ellenszenvnek, mivel Venus Genetrix szentélye előtt nem állt fel 
ülőhelyéről, mikor a senatus eléje járult, hogy ezeket a kitüntetéseket 
bejelentse, s mivel letette a székre azt a koronát, amelyet tiszttársa, M. 
Antonius consul, aki ott futott a Lupercusokkal együtt, a fejére 
helyezett, s mert  Epidius  Marullus és  Caesetius  Flavus 
néptribunusokat, akik ellenszenvet akartak iránta kelteni, azt állítva, 
hogy egyeduralomra tör, elmozdította tisztségükből. Ezek miatt 
összeesküvést szerveztek ellene M. Brutus, C. Cassius és a Caesar 
pártjához tartozó Dec. Brutus és C. Trebonius vezetésével, s Pompeius 
csarnokában, huszonhárom sebet ütve rajta, megölték, majd gyilkosai 
megszállták a Capitoliumot. Mikor a senatus úgy döntött, hogy 
bűnükre bocsánatot ad, s túszként átadták neki Antonius és Lepidus 
fiait, az összeesküvők lejöttek a Capitoliumról. Caesar végrendeletében 
C. Octaviust, nővére fiát jelölte ki fele vagyona örökösének, s őt 
örökbe is fogadta. Caesar holttestét a Mars-mezőre vitték, s a nép itt 


hamvasztotta el a szónoki emelvény előtt. A dictatori tisztséget 
egyszer s mindenkorra eltörölték. Chamatest, ezt a legalsó 
néposztályhoz tartozó embert, aki azt állította, hogy ő C. Marius fia, 
mikor a hiszékeny nép körében zavargást akart kelteni, kivégezték. 


CXVII. KÖNYV Ci. e. 44). - C. Octavius Epirusból, ahová Caesar, aki 
hadjáratot tervezett Macedoniába, előreküldte, visszaérkezett Rómába. 
Itt kedvező előjelek fogadták, s ő felvette a Caesar nevet. A nagy 
felfordulásban és zűrzavarban M. Lepidus megszerezte magának a 
pontifex maximusi tisztséget. M. Antonius is kegyetlen zsarnokként 
viselkedett; erőszakosan keresztülvitte a provinciák elcseréléséről 
szóló törvényjavaslatot, sőt rendkívül méltatlanul járt el Caesarral 
szemben is, mikor ez az ő támogatását kérte nagybátyja gyilkosai 
ellen. Caesar a saját maga és az állam érdekében haderőt gyűjtött 
ellene, s visszahívta a coloniákban letelepedett veterán katonáit. S a 
negyedik legio és Mars legiója is Antoniustól Caesarhoz pártolt. 
Ezután még sokan átpártoltak Caesarhoz M. Antonius kegyetlensége 
miatt, aki a táborokban mindenütt lemészároltatta azokat, akiket 
gyanúsnak talált. Dec. Brutus seregével elfoglalta Mutinát, hogy útját 
állja az Alpokon innen fekvő Galliába igyekvő Antoniusnak. A könyv 
ezenkívül beszámol mindkét párt tagjainak a törekvéséről, hogy 
provinciát kapjanak, valamint a háborús előkészületekről. 


CXVIII. KÖNYV Ci. e. 43). - M. Brutus Görögországban az állam 
megvédésének s a M. Antonius ellen vállalt háborúnak az ürügyével a 
P. Vatinius vezetése alatt álló hadsereggel együtt az egész provinciát 
ellenőrzése alá vonta. C. Caesarnak, aki magánemberként fogott 
fegyvert az állam érdekében, a senatus megadta a propraetori 
hatáskört s a consuli hatalom jelvényeit, azzal az ígérettel, hogy 
senator lesz. M. Antonius Mutinában körülzárta Dec. Brutust; s a 
senatusnak a béke ügyében hozzá küldött megbízottai csekély sikerrel 
teljesítették feladatukat. A római nép hadiköpenyt öltött. M. Brutus 
Epirusban C. Antonius praetort seregével együtt megadásra 
kényszerítette. 


CXIX. KÖNYV Ci. e. 43). - P. Dolabella Asiában orvul meggyilkoltatta 
C. Treboniust, a senatus ezért a gaztettért Dolabellát ellenségnek 
nyilvánította. Pansa consul csatát vesztett Antoniusszal szemben; a 
seregével odaérkező A. Hirtius consul megverte M. Antonius csapatait, 
s így helyreállította az egyensúlyt a két fél helyzetében. Antonius, 
miután vereséget szenvedett Hirtiustól és Caesartól,  Galliába 
menekült, és megnyerte magának M. Lepidust a parancsnoksága alatt 
álló legiókkal együtt. Antoniust és mindazokat, akik hozzá 
csatlakoztak, a senatus ellenségnek nyilvánította. A. Hirtiust, aki a 
győzelem után bent, az ellenség táborában esett el és C. Pansát, aki az 


elvesztett csatában kapott sebébe halt bele, a Mars-mezőn temették el. 
A senatus nagyon kevéssé viselkedett hálásan C. Caesarral szemben, 
aki a három vezér közül egyedül volt még életben, mert amíg Dec. 
Brutusnak, akit Mutinánál Caesar szabadított ki az ostromzárból, 
megszavazta a megtisztelő diadalmenetet, Caesarról és katonáiról nem 
elég hálás módon emlékezett meg. Emiatt C. Caesar M. Lepidus 
közvetítésével kibékül M. Antoniusszal, seregével Rómába jött, s 
miután megérkezésével megrémítette azokat, akik vele szemben 
álltak, bár tizenkilenc éves volt, megválasztották consulnak. 


CXX. KÖNYV Ci. e. 43). - C. Caesar consul törvényt fogadtatott el, 
hogy eljárást kell indítani mindazok ellen, akiknek köze volt apja 
meggyilkolásához. A törvény alapján megidézték, s távollétükben 
elítélték M. Brutust, C. Cassiust és Dec. Brutust. Asinius Pollio és 
Munatius Plancus seregükkel szintén csatlakoztak M. Antoniushoz, és 
megnövelték haderejét. Dec. Brutust, akit a senatus Antonius 
üldözésével bízott meg, mikor legiói cserbenhagyták, Antonius, akinek 
kezébe került, kivégeztette; egy Capenus nevű seguanus ölte meg. C. 
Caesar megegyezést kötött Antoniusszal és Lepidusszal, hogy ő, 
Lepidus és Antonius öt éven át mint triumvirek intézik az állam 
ügyeit, s mindegyikük proskribálhatja személyes ellenségeit. A 
proskribáltak közt ott szerepelt rendkívül sok római lovag és 
százharminc senator neve, köztük L. Paulusé, Lepidus testvéréé, L. 
Caesaré, Antonius nagybátyjáé és M. Ciceróé. Cicerót hatvanhárom 
éves korában egy Popillius nevű legiós katona ölte meg, s a fejét és a 
jobb kezét kitették a szószékre. A könyv ezenkívül beszámol M. Brutus 
görögországi tevékenységéről. 


CXXI. KÖNYV Ci. e. 43), amelyről azt mondják, hogy Augustus halála 
után adták ki. - C. Cassius, akit a senatus azzal bízott meg, hogy 
folytassa a háborút az ellenségnek nyilvánított Dolabella ellen, az 
állam tekintélyére támaszkodva, a provinciában tartózkodó három 
legio segítségével ellenőrzése alá vonta Syriát, s Dolabellát, miután őt 
Laodicia városában körülzárta, öngyilkosságra kényszerítette. M. 
Brutus parancsára az elfogott C. Antoniust is kivégezték. 


CXXII. KÖNYV CG. e. 43). - M. Brutus rövid ideig sikeresen harcolt a 
thrákok ellen, majd miután ő és C. Cassius minden tengeren túli 
provinciát ellenőrzésük alá vontak, Smyrnában találkoztak, hogy 
megállapodjanak a várható háborúra vonatkozó terveikben. Testvére, 
M. Messala kérésére megkegyelmeztek a  fogságukban levő 


Publicolának. 


CXXIII. KÖNYV CG. e. 43-42). - Sex. Pompeius, Pompeius Magnus fia, 
összegyűjtve Epirusból a proskribáltakat és a szökevény rabszolgákat, 


seregével sokáig kalózkodott a tengeren, anélkül, hogy bárhol is 
állandó támaszpontja lett volna; először a siciliai Messana városát 
foglalta el, majd az egész provinciát, s miután megölte Pompeius 
Bithynicus praetort, tengeri csatában legyőzte 0. Salvidenust, Caesar 
legatusát. Caesar és Antonius seregeikkel átkeltek Görögországba, 
hogy háborút folytassanak Brutus és Cassius ellen. Africában O. 
Cornificus győztes csatát vívott T. Sextius, a Cassius-pártiak vezére 
ellen. 


CXXIV. KÖNYV Ci. e. 42). - C. Caesarnak és Antoniusnak Philippinél 
Brutus és Cassius ellen vívott csatája bizonytalan eredménnyel 
végződött, ugyanis mindkét oldalon a jobbszárny győzött, s a sereg 
győztes fele mindkét részről az ellenség táborát is megostromolta. De 
az ingadozó hadiszerencsét eldöntötte Cassius halála, aki, mivel a 
megfutamított szárnyon harcolt, abban a hiszemben, hogy az egész 
sereget szétverték, saját maga vetett véget életének. A második napon 
azután M. Brutus, mikor a csatában vereséget szenvedett, szintén 
végzett magával, megkérve a vele együtt elmenekült Stratót, hogy 
kardjával szúrja át. Mintegy negyvenéves volt [...] ezek között 
megölték O. Hortensiust is. 


CXXV. KÖNYV Ci. e. 41). - Caesar otthagyta Antoniust a tengeren túl 
(ugyanis a birodalomnak ezen a részén fekvő provinciákat neki 
engedte át), visszatért Rómába, s földet osztott a veteránok között. 
Súlyos veszedelmet vállalva lecsillapította seregének 
nyugtalankodását, ugyanis katonái, akiket Fulvia, M. Antonius 
felesége megvesztegetett, lázongtak vezérük ellen. L. Antonius consul, 
M. Antonius fivére, ugyancsak Fulvia biztatására, sereggel támadt rá 
Caesarra. S miután megnyerte magának azoknak a városoknak a 
lakóit, amelyeknek földjét szét akarták osztani a veteránok között, 
szétverte a Város őrizetével megbízott M. Lepidus seregét, és betört 
Rómába. 


CXXVI. KÖNYV Ci. e. 41-40). - Caesar huszonhárom éves volt, mikor 
Perusia városában ostrom alá vette L. Antoniust, akinek számos 
kitörési kísérletét visszaverte, majd mikor kiéheztetéssel megadásra 
kényszerítette, megkegyelmezett neki és valamennyi katonájának, de 
Perusiát leromboltatta. S miután az ellenpárthoz tartozó valamennyi 
sereget ellenőrzése alá vonta, vérontás nélkül befejezte a háborút. 


CXXVII. KÖNYV Ci. e. 40-38). - A parthusok a Pompeius-párthoz 
tartozó Labienus vezetésével betörtek Syriába, s miután legyőzték 
Decidius Saxát, M. Antonius legatusát, az egész provinciát elfoglalták. 
M. Antonius meg akarta kezdeni a háborút Caesar ellen, [...] felesége, 
Fulvia, s hogy a vezérek egyetértésének semmi se álljon útjában, 


miután megegyezésre jutott Caesarral, feleségül vette ennek nővérét, 
Octaviát. — Antonius felfedte, — hogy OO.  Salvidenus saját 
kezdeményezéséből aljas terveket sző Caesar ellen, s Salvidenus, 
miután elítélték, öngyilkos lett. P. Ventidius, Antonius legatusa a 
parthusokat egy ütközetben legyőzte és kiűzte Syriából, s megölte 
vezérüket, Labienust is. Mivel Sex. Pompeius, Italia közvetlen 
közelében tartózkodó ellenségük, megszállva tartotta Siciliát, és 
akadályozta a  gabonakereskedelmet, Caesar és Pompeius - 
közkívánatra - békét kötöttek vele, azzal, hogy Pompeius Siciliát kapja 
meg provinciául. A könyv ezenkívül beszámol az Africában kitört 
lázongásokról, s az ott lezajlott küzdelmekről. 


CXXVIII. KÖNYV Ci. e. 38-37). - Sex. Pompeius kalózkodásával ismét 
veszélyeztetni kezdte a tenger biztonságát, s a békemegállapodás 
feltételeinek sem tett eleget, Caesar ezért kénytelen volt megindítani 
ellene a háborút, s két bizonytalan eredményű tengeri csatát vívott 
vele. P. Ventidius, M. Antonius legatusa a parthusokat egy ütközetben 
legyőzte, s megölte királyukat is. Antonius legatusai a zsidókat is 
leigázták. A könyv ezenkívül beszámol a siciliai háború 
előkészületeiről. 


CXXIX. KÖNYV Ci. e. 36). - Sex. Pompeius ellen váltakozó sikerrel 
harcoltak a tengeren; Caesar két hajóhada közül az egyik, amelynek 
Agrippa volt a parancsnoka, győzött, a másik, amelyet Caesar vezetett, 
vereséget szenvedett, s a hajókról partra menekült katonák súlyos 
veszedelembe kerültek. Pompeius végül vereséget szenvedett, és 
Siciliába menekült. M. Lepidus úgy érkezett meg Africából, mint aki 
Caesart akarja támogatni a Pompeius ellen vívott háborújában, mikor 
azonban ő is Caesar ellen fordult, serege cserbenhagyta, ő elvesztette 
befolyását a triumvirátusban, de könyörgésével annyit elért, hogy 
megmentette életét. Caesar M. Agrippát egy hajós koszorúval 
ajándékozta meg, olyan kitüntetéssel, amelyben eddig még senki sem 
részesült. 


CXXX. KÖNYV Ci. e. 36). - M. Antonius, mivel Cleopatrával 
mulatozott, elkésve hatolt be Mediába, és támadta meg a parthusokat 
tizennyolc legióval és tizenhatezer lovassal. Két legióját elvesztette, s 
anélkül, hogy bármi sikert ért volna el, visszavonult. A parthusok 
azonnal üldözőbe vették, s ő roppant zűrzavarban, miközben egész 
serege nagy veszélyben forgott, érkezett vissza Armeniába, úgyhogy 
huszonegy nap alatt háromszázezer lépésnyi utat tett meg. Mintegy 
nyolcezer embert vesztett el a viharos időjárás miatt. Az oly 
szerencsétlenül vállalt parthus háború következményei mellett saját 
hibájából még a kedvezőtlen időjárás nehézségeit is el kellett tűrnie, 
ugyanis a telet nem akarta Armeniában tölteni, mivel sietett vissza 


Cleopatrához. 


CXXXI. KÖNYV CG. e. 36-34). - Sex. Pompeiust, aki Antonius védelme 
alá helyezte magát, de Asiában mégis háborúra készült ellene, 
Antonius legatusai elfogták és megölték. Caesar lecsillapította 
veteránjainak komoly veszéllyel fenyegető lázadását, s meghódoltatta 
az iapides törzset, a dalmátokat és a pannonokat. Antonius 
Artavasdest, Armenia királyát, noha szavát adta neki, becsapta és 
megbilincseltette, s Armenia trónját Cleopatrától született fiának adta, 
miután Cleopatrát, akinek szerelme már régen fogva tartotta, most 
már feleségének kezdte tekinteni. 


CXXXII. KÖNYV Ci. e. 34-31). - Caesar Illyricumban leverte a 
dalmátokat. Miután M. Antonius Cleopatra iránt érzett szerelme miatt, 
akitől két fia született, Philadelpbhus és Alexander, nem volt hajlandó 
sem a Városba visszatérni, sem hatalmáról lemondani - noha a 
triumvirátus érvényessége lejárt -, a Város és Italia megtámadására 
készült, s ezért szárazon és vízen nagy erőket vont össze, s írásban 
értesítette Octaviát, Caesar nővérét, hogy házasságukat felbontja. 
Caesar seregével átkelt Epirusba. A könyv ezután beszámol a tengeri 
összecsapásokról s a Caesar számára kedvező eredménnyel végződő 
lovasütközetekről. 


CXXXIII. KÖNYV Ci. e. 31-29). - M. Antonius, miután az Actiumnál 
vívott tengeri csatában vereséget szenvedett, Alexandriába menekült; s 
mikor Caesar ostrom alá vette, teljesen reménytelen helyzetében, s 
főképpen a hamis hír hatására, hogy Cleopatrát megölték, öngyilkos 
lett. Caesar visszafoglalta Alexandriát, Cleopatra pedig, hogy ne 
kerüljön a győztes hatalmába, maga vetett véget életének. Caesar a 
Városba visszatérve három diadalmenetet tartott, az elsőt az 
Illyricumban, a másodikat az Actiumnál, a harmadikat a Cleopatra 
felett aratott győzelem örömére. Huszonkettedik évében vetett véget a 
polgárháborúnak.  M. Lepidus, a volt triumvir Lepidus fia, 
összeesküvést szervezett Caesar ellen, de miközben előkészítette a 
háborút, elfogták és kivégezték. 


CXXXIV. KÖNYV Ci. e. 29-27). - Miután C. Caesar helyreállította a 
békét, s véglegesen rendezte valamennyi provincia helyzetét, 
felruházták őt az Augustus melléknévvel is, s tiszteletére róla nevezték 
el a sextilis hónapot. Mikor Narbóban törvénykezési napot tartott, 
végrehajtották a vagyonbecslést a három Galliában, melyeket atyja, 
Caesar hódított meg. A könyv beszámol még M. Crassusnak a 
bastarnaek, moesusok és egyéb törzsek ellen viselt háborúiról. 


CXXXV. KÖNYV Ci. e. 28-25). - A könyv beszámol M. Crassusnak a 


thrákok és Caesarnak a hispanok ellen folytatott harcairól, és az 
Alpokban lakó salassi törzs leveréséről. 


A CXXXVI. és a CXXXVII. könyv tartalmi összefoglalása elveszett. 


CXXXVIII. KÖNYV Ci. e. 15-13). - Tib. Nero és Drusus, Caesar 
fogadott fiai leigázták a raeti népet. Meghalt Agrippa, Caesar veje. 
Drusus megtartotta a vagyonbecslést. 


CXXXIX. KÖNYV Ci. e. 12). - Drusus ostrom alá vette a Rhenus 
innenső és túlsó partján fekvő városokat. Galliában lecsillapították a 
vagyonbecslés miatt támadt zavargást. Az isteni Caesar tiszteletére az 
Arar és a Rhodanus folyók egyesülésénél oltárt szenteltek fel, s ennek 
főpapjává az aeduus C. Iulius Vercondaridubnust tették meg. 


CXL. KÖNYV Ci. e. 13-11). - L. Piso leverte a thrákokat. A könyv 
beszámol arról, hogy Drusus meghódoltatta a cherusci, tencteri, 
chauci és a Rhenus túlsó partján lakó egyéb germán törzseket. 
Meghalt Augustus nővére, Octavia, miután előzőleg elvesztette fiát, 
Marcellust, akinek emlékére a róla elnevezett színházat és 
oszlopcsarnokot emelték. 


CXLI. KÖNYV Ci. e. 11-10). - A könyv beszámol Drususnak a 
Rhenuson túl lakó törzsek ellen folytatott hadjáratáról, amelyeknek 
legkiválóbb harcosai a nervii törzshöz tartozó Chumstinctus és 
Avectius voltak. Nero, Drusus fivére meghódoltatta a dalmátokat és a 
pannonokat. A  parthusokkal létrejött a béke, s királyuk 


visszaszolgáltatta a Crassustól, majd később Antoniustól elzsákmányolt 
hadijelvényeket. 


CXLII. KÖNYV Ci. e. 9). - A könyv beszámol Drususnak a Rhenuson 
túl lakó törzsek ellen folytatott hadjáratáról. Maga Drusus, mikor lova 
rázuhant, lábtörést szenvedett, s az eset után harminc nappal meghalt. 
Holttestét, amelyet fivére, Nero, aki betegsége hírére gyorsan 
odautazott, szállított el Rómába, C. Iulius síremlékébe temették el. 
Caesar Augustus, mostohaapja tartotta felette a gyászbeszédet, s 
temetése alkalmával még több kitüntetésben részesült. (Ouintilius 
Varus veresége.) 


TÖREDÉKEK 


A XII. KÖNYVBŐL 


1. Livius mondja: "Ha Pyrrhus nem lett volna a harc tudományának 
tökéletes értője, bár kiválóbb volt egy csatában, mint egy egész 
hadjáratban." - (Servius jegyzete Vergilius: Aeneis I. 456. sorához.) 


A XIII. KÖNYVBŐL 


2. Livius és Sallustius mindketten arról tudósítanak, hogy őseink 
kaszákkal felszerelt harci szekereket használtak. - (Servius jegyzete 
Vergilius: Aeneis E. 476. sorához) 


3. Livius a XIII. könyvben ezt mondja: "Meg kellett volna 
maradnunk a magánéletben." - (Priscianus XV. 69.) 


A XVI. KÖNYVBŐL 


4. Sichaeust Sicharbasnak nevezték; Belust, Dido apját, Methresnek; 
Carthago neve pedig, mint olvassuk, a Carthada szóból származik. Ez 
található a punok történetében és Liviusban. - (Servius jegyzete 
Vergilius: Aeneis I. 343. sorához.) 


5. A Carthago szó Livius tudósítása szerint pun nyelven azt jelenti, 
hogy "új város". - (Servius jegyzete Vergilius: Aeneis I. 366. sorához.) 


6. Livius azt írja, hogy Bitias volt a pun hajóhad parancsnoka. - 
(Servius jegyzete Vergilius: Aeneis I. 738. sorához.) 


A XVII. KÖNYVBŐL 


7. "Anonae előtti nap, az idus előtti nap?" - Livius: A város 
alapításától, XVII. könyv. - (Priscianus XIV. 44.) 


A XVIII. KÖNYVBŐL 


8. Azonfelül úgy kell mondani, hogy "imberbi" (szakálltalanok), nem 
pedig úgy, hogy "imberbes". Ugyanis nemcsak Varro mondja így 
Színházi előadások című műve ötödik könyvében, hogy "imberbi 
iuvenes" (szakálltalan ifjak), hanem Cicero is így fejezi ki magát, hogy 


:imberbum perduxit" (félrevezette a szakálltalan ifjút), s a január 
kalendaeján a földtörvényről mondott beszédében is az "imberba 
iuventute"? (szakálltalan ifjúsággal) formát használja. Viszont Titus 
Livius műve XVIII. könyvében közönséges módon "imberbes"-t mond. 
- (Charisius 95.) Titus Livius viszont az "imberbis"7-t egyes számban 
használja. - (Beda, A helyesírásról 276.) Varro "imberbi iuvenes?-t 
mond, hasonlóképpen Cicero is, de velük szemben áll Titus Livius. - 
(Ismeretlen grammatikus, idézi Barth: Jegyzetek 276.) 


9. Említsük meg, hogy a kígyót T. Livius is leírja, ha nem is olyan 
pontosan, mint amilyen ékesszólóan. Elmondja ugyanis, hogy 
Africában, a Bagrada folyó mellett egy kígyó tartózkodott, amely 
olyan óriási volt, hogy megakadályozta Atilius Regulus seregét a 
vízhordásban. Számos katonát ragadott meg hatalmas szájával, igen 
sokat pedig farkát gyűrűbe csavarva roppantott össze. Mivel a rá 
kihajított dárdák nem hatoltak át a bőrén, végül minden oldalról 
hajítógépek lövedékeivel támadták meg, s ekkor elpusztult a sűrűn 
rázuhogó kövek súlyos ütései alatt. Ezt a kígyót valamennyi cohors és 
legio még magánál Carthagónál is félelmetesebbnek tartotta. De 
vérével azután is beszennyezte a vizet, s ott heverő teste dögleletes 
bűzével az egész környéket megfertőzte, ezért a rómaiak onnan 
máshova telepítették át táborukat. Livius azt is elmondja, hogy a 


szörnyeteg százhúsz lábnyi hosszú bőrét elküldték Rómába. - (Valerius 
Maximus I. 8, 19.) 


A XIX. KÖNYVBŐL 


10. Antias és Livius tudósítása szerint a Százados ünnep játékait 
harmadízben P. Claudius Pulcher és C. Iunius Pullus rendezték meg. - 
(Censorinus: A születésnap XVII. 10.) 


11. Livius elmondja, hogy mikor egy bizonyos consul szerette volna 
megkezdeni a háborút, de hadba vonulását a néptribunusok 
megakadályozták, előhozatta a szent csirkéket. Mikor ezek vonakodtak 
enni az eléjük szórt magokból, a consul, kigúnyolva a jósjelkérést, 
ezzel a kijelentéssel: "Akkor legalább igyanak!" - bedobatta őket a 
Tiberisbe. Ezek után, mikor hajóival győztesen tért vissza Africából, 
valamennyi emberével együtt ott pusztult el a tengeren. - (Servius 
jegyzete Vergilius: Aeneis VI. 198. sorához.) 


A XX. KÖNYVBŐL 


12. Livius a huszadik könyvben elmondja, hogy a patricius P. 
Cloelius, az ősi szokással szembeszállva, először vett olyan nőt 


feleségül, akivel a hetedfokúnál közelebbi rokonságban volt. Ezért a 
plebeius M. Rutilius kijelentette, hogy ezzel olyan példát adott a 
házasságra, amely eddig még soha nem fordult elő; föllázította a 
népet, úgy, hogy az atyák rémületükben a Capitoliumra menekültek. 
(Jegyzet a Párizsi Latin Codexben 3858 sz.) 


13. A magyarázók különböző módon értelmezik ezt a sort, 
elfeledkezve Numának arról a törvényéről, amelyet Livius is megemlít. 
- (Servius jegyzete Vergilius: Aeneis VI. 860. sorához.) 


A XLIX. KÖNYVBŐL 


14. A negyedízben megrendezett Százados ünnepről három 
vélemény áll rendelkezésünkre. Ugyanis Antias, Varro és Livius azt 
állítják, hogy ezt L. Marcius Censorinus és M7. Manlius consulsága 
idején, a Róma alapítása óta eltelt hatszázötödik évben rendezték meg. 
- (Censorinus: A születésnap XVII. 11.) 


AZ LVI. KÖNYVBŐL 


15. Livius A Város alapításától című műve ötvenhatodik könyvéből: 
"Azt mondják, 0. Pompeius betegségével mentette ki magát, hogy 
jelenlétével ne tüzelje fel a numantiaiak indulatait, mikor megadják 
magukat." - (Priscianus XVIII. 344.) 


A LXXVII. KÖNYVBŐL 


16. Mikor Sulla megérkezett a Városba, Ouintus Pompeiusszal együtt 
consullá választották, ő ekkor ötvenéves volt, s rendkívül előkelő 
házasságot kötött Caeciliával, Metellus főpap lányával. Ezért azután a 
néppártiak sokat gúnyolódtak a rovására, és sokan méltatlankodtak az 
előkelő polgárok közül, mert úgy vélték, hogy ehhez a nőhöz nem 
méltó ez az ember, akit pedig a consulságra méltónak tartottak. Így 
mondja ezt el Livius. (Plutarkhosz: Sulla VI.) 


17. Sulla consulsága idején tört ki a római polgárháború. Livius és 
Diodorus elmondják, hogy a jövendő csapásokat előre bejelentő 
csodajelek tűntek fel. A tiszta levegőből, a mindenfelé derűs égből 
éles, hosszú, elhúzódó, szomorú hangzású kürtszó hallatszott, s akik 
csak hallották, mind magukon kívül voltak az ijedség miatt. De az 
etruszk jósok kijelentették, hogy a csodajel a fajták kicserélődését és új 
korszak beköszöntését jelzi. Ugyanis - mondták - az embereknek nyolc, 
életmódjuk és szokásaik alapján különböző fajtája van, s az isten 


mindegyiknek juttat egy-egy időszakot, miközben a Nagy Év 
körforgása befejeződik. S az első korszak befejezését és a következő 
kezdetét a földön vagy égen feltűnő csodajel jelenti be, amiből azután 
az ezen a téren járatos emberek azonnal tisztán látják, hogy új utat és 
életmódot követő emberek születtek, s hogy az istenek ezeket jobban 


kedvelik, mint a korábban élőket. (Suidas: Sulla. ) 


18. Mikor Sulla először vonult Róma ellen, hogy szembeszálljon 
Mariusszal, áldozata közben - mint Livius írja - olyan kedvező előjelek 
mutatkoztak, hogy Postumius haruspex felajánlotta Sullának: őrizetbe 
vétetheti és levágathatja a fejét, ha az istenek segítségével nem válik 
valóra mindaz, amit magában tervez. - (Augustinus: Az Isten városa II. 
24.) 


A LXXXIII. KÖNYVBŐL 


19. Noha a városban minden szobrot ledöntöttek és elégettek, mint 
Livius írja, Minerva szobra, egyedül, sértetlen maradt, miközben 
szentélye teljesen összedőlt. - (Augustinus: Az Isten városa III. 7.) 


A XCI. KÖNYVBŐL 


20. A következő éjszaka azonban, miközben maga Sertorius is fent 
virrasztott, ugyanazon a helyen új torony emelkedett, kora hajnalban 
csodálatos jelenségként tűnve fel az ellenség előtt. Ugyanebben az 
időben azon a tornyon, amely a város legfőbb védőműve volt, mivel 
alapjait aláaknázták, hatalmas repedések támadtak, majd a ráhajigált 
fáklyák lángjától tüzet fogott. Contrebia lakói, egyszerre rettegve a 
tűztől és a torony összeomlásától, fejvesztetten menekültek le a falról, 
s az egész tömeg kiáltozva követelte, küldjenek követeket, hogy 
bejelentsék a város megadását. A győztest ugyanaz a bátorság tette 
engedékenyebbé, amellyel támadásra indult az őt harcra ingerlők 
ellen. Miután átvette a túszokat, mérsékelt pénzösszeget követelt 
tőlük, s valamennyi fegyverüket elvette. Elrendelte, hogy a szabad 
születésű szökevényeket élve küldjék vissza hozzá, s megparancsolta, 
hogy a szökevények nagyobb részét kitevő rabszolgákat maguk a 
városiak végezzék ki. Ezek azután lenyakazták őket, s a holttesteket 
lehajították a falról. 


Contrebiát negyvennégy nap után foglalták el, igen sok katona 
elvesztése árán. Sertorius a városban erős helyőrséggel L. Insteiust 
hagyta hátra, maga pedig csapataival a Hiberus folyóhoz vonult. Itt a 
Castra Aelia nevű város mellett téli szállásokat építtetett. Maga is ott 
maradt a táborban, s időközben Castra Aeliába tanácskozásra hívta 


össze a szövetséges városokat. Elrendelte, hogy a provinciában minden 
nép készítsen annyi fegyvert, amennyire csak lehetősége van. S miután 
megnézte az új harci eszközöket, utasította katonáit, adják le a gyakori 
menetelések vagy az ostromok és ütközetek közben használhatatlanná 
vált fegyvereiket, s a centuriók segítségével szétosztotta közöttük az új 
fegyvereket. A lovasságot is új fegyverzettel látta el, kiosztotta 
közöttük az előre elkészített ruhákat, és kifizette zsoldjukat. A 
környékről mindenhonnan gondosan összegyűjtötte a kovácsokat, a 
megszervezett közös műhelyekben dolgoztatta őket, és tervszerűen 
kiszámítva, hogy napról napra mennyi munkát végezhetnek el, egy 
időben készítettek mindenféle harci felszerelést. S a kovácsok az 
anyagnak sem voltak szűkében, mivel a lakosok lelkes buzgalommal 
mindenekelőtt ennek a szállítását igyekeztek biztosítani, másrészt 
sohasem hiányzott egyetlen mesterember sem a szakmájához tartozó 
feladatra. 


Miután ide összehívta valamennyi város és nép követségeit, 
köszönetet mondott nekik azért, hogy a gyalogos csapatokat ellátták a 
megkívánt felszereléssel. Beszámolt róla, hogy most milyen módon 
védte meg a szövetségeseket és ostromolta meg az ellenséges 
városokat, s buzdította őket a háború folytatására, röviden kifejtve, 
milyen előnyökkel jár Hispania provincia számára, ha az ő pártjuk lesz 
a győztes. Ezután elbocsátotta a gyűlést, s felszólította mindnyájukat, 
hogy elszántságukat megőrizve térjenek vissza városaikba. 


A tavasz kezdetén húszezer gyalogossal és ezerötszáz lovassal 
elküldte M. Perpernát az ilercaones törzshöz, hogy védje meg annak a 
vidéknek a tenger mellett fekvő részét, s tanácsokkal látta el, milyen 
ösvényeken vonuljon a szövetséges városok védelmére, amelyeket 
Pompeius körülzárva tartott, s hogy milyen útról támadjon rá lesből 
Pompeius hadmenetére. 


Ugyanekkor az azon a tájon tartózkodó Herennuleiusnak és a másik 
provinciában levő L. Hirtuleiusnak levelet küldött, amelyben kifejtette, 
milyen módon akarja irányítani a háborút; Hirtuleius mindenekelőtt 
úgy védje meg a szövetséges városokat, hogy ne bocsátkozzék 
ütközetbe Metellusszal, akinek se személyes tekintélyével, se 
haderejével nem veheti fel a versenyt. Sertorius közölte, hogy neki 
sincs szándékában megütközni Pompeiusszal, s nem hiszi, hogy ez 
nyílt ütközetet akarna vívni ellene. Ha elhúzódik a háború, az 
ellenség, mivel háta mögött ott van a tenger, s a többi provinciát mind 
ellenőrzése alatt tartja, hajói segítségével minden szükséges 
utánpótlást megkaphat, míg másrészről ők maguk, miután a múlt 
nyáron felélték összegyűjtött készleteiket, mindenben hiányt fognak 
szenvedni. Perpernát azért küldte a tenger melletti vidékre, hogy meg 
tudja védeni azt, amit az ellenség még nem tett tönkre, és adandó 


alkalommal, ha az ellenség megfeledkezik a szükséges óvatosságról, 
idejében meg tudja támadni. 


Ő maga úgy határozott, hogy saját seregével a berones és autricones 
törzsek ellen vonul, mert értesült róla, hogy ezek télen, miközben ő a 
celtiberek városait ostromolta, több ízben kérték Pompeius segítségét, 
s embereket küldtek a rómaiakhoz, hogy kalauzolják őket az utakon, 
és saját lovasságukkal gyakran zaklatták az ő katonáit is, mikor ezek 
GContrebia ostroma közben eltávoztak a táborból, hogy takarmányt 
vagy gabonát szerezzenek. S ezek a törzsek ekkor arra is 
merészkedtek, hogy felszólították az arevacus törzset, pártoljon át 
hozzájuk. Ezért úgy gondolta, példát ad rá, hogyan kell ezt a 
hadjáratot vezetni, mielőtt eldöntené, melyik ellenség vagy melyik 
provincia ellen vonuljon először, a tengerpartra-e, hogy Pompeiust 
távol tartsa a két vele szövetséges törzstől, Ilercaoniától és 
Contestaniától, vagy induljon-e el inkább Metellus és Lusitania ellen. 


Sertorius, miközben ezen töprengett, minden veszteség nélkül vonult 
seregével a Hiberus folyó mellett, békés területen át. Majd innen 
benyomult a burseones és a cascantini törzsek s a graccurisiak 
földjére, s miután mindent végigpusztított, a vetést pedig legázoltatta, 
megérkezett a Calaguris Nasica nevű szövetséges városhoz. A város 
közelében hidat verve átkelt a folyón, majd tábort ütött. Másnap M. 
Marius guaestort elküldte az arevacus és cerindones törzsekhez, hogy 
innen sorozzon katonákat, s szállítson gabonát a Leucadának nevezett 
Contrebiába. Mert e mellett a város mellett vitt el a berones törzshöz a 
legmegfelelőbb út, s ő úgy döntött, hogy valamelyik ottani vidékre 
vezeti seregét. Elküldte C. Insteiust, a lovasság főparancsnokát 
Segoviába és a vaccaeusokhoz, hogy toborozzon lovasokat, s 
meghagyta neki, hogy a lovassággal együtt Contrebiánál várakozzék 
rá. 


Miután ezeket elküldte, maga is felkerekedett, átvezette seregét a 
vascones törzs területén, s a berones nép szomszédságában ütötte fel 
táborát. Másnap lovasaival előrement, hogy felderítse az utakat, s 
meghagyta, hogy a gyalogság menet közben négyszöget alkotva 
kövesse, majd megérkezett Vareiához, a vidék legjobban megerősített 
városához. Éjszaka érkezett oda, de ez sem okozott meglepetést a 
város lakóinak. A saját és az autricones törzs lovasai mindenhonnan 


[...1 (Töredék a Vatikáni kódexből.) 


21. Ez volt az első ütközet Sertorius és Pompeius között. Pompeius 
seregéből - mint Livius írja - tízezer ember veszett oda az egész 
poggyásszal együtt. - (Frontinus: Hadicselek II. 31.) 

22. Sem Sallustius, sem Livius, sem Fenestella nem említ semmi más 

törvényt, amit ő (C. Cotta) hozott, azon az egyen kívül, amelyet 


consulsága idején a nemesség tiltakozása ellenére, de a nép lelkes 
támogatásával fogadtatott el, amely szerint azoknak, akik 
néptribunusok voltak, engedjék meg, hogy egyéb tisztségeket is 
viselhessenek. - (Asconius jegyzete Cicero: Cornelius védelmében c. 
beszédéhez.) 


A XCIV. KÖNYVBŐL 


23. Livius műve kilencvennegyedik könyvében azt mondja, hogy 
Inarime Maeonia egyik része, ahol a tűz ötvenezer lépésnyi 
szélességben végigperzselte a vidéket. Szerinte Homeros is erre a 
vidékre gondolt. - (Servius jegyzete Vergilius: Aeneis IX. 715. sorához.) 


A XCVII. KÖNYVBŐL 


24. Livius elmondja, hogy a Crassus által legyőzött szökött 
rabszolgák közül a csatában harmincötezer fegyverest öltek meg 
magukkal a  vezérekkel, Castusszal és  Gannicusszal együtt. 
Visszaszereztek öt római sast, huszonhat hadijelvényt és sok 
zsákmányt, amelyben bárddal ellátott fascesek is akadtak. - (Frontinus: 
Hadicselek II. 34.) 


A XCVIII. KÖNYVBŐL 


25. Livius azonkívül elmondja, hogy a rómaiak még soha nem 
kezdtek csatát ilyen nyomasztó számbeli fölényben levő ellenség ellen; 
hiszen durván számítva a győztesek létszáma a legyőzött seregének 
még a huszadrészét sem érte el, hanem még ennél is kisebb volt. - 
(Plutarkhosz: Lucullus XXVIII. 7.) 


26. Livius azt mondja, hogy az előző csatában ugyan többen, ebben 
viszont magasabb rangúak estek el vagy kerültek fogságba. - 
(Plutarkhosz: Lucullus XXXI. 8.) 


A XCIX. KÖNYVBŐL 


27. Krétának a régi időkben száz városa volt, s ezért nevezték el 
Hecatompolisnak. Később itt huszonnégy, majd, azt mondják, két 
város volt: Cnossus és Hierapytna, noha Livius elbeszélése szerint 
Metellus ennél többet foglalt el. (Servius jegyzete Vergilius: Aeneis III. 


106. sorához.) 


A CII. KÖNYVBŐL 


28. Livius ezt mondja Mithridates haláláról: "Mikor ezt azután 
kimosta." - (Agroecius: A helyesírásról 115.) 


29. Mikor pedig a harmadik hónapban, az engesztelési ünnep 
napján, a százhetvenkilencedik olympiaskor, Caius Antonius és Marcus 
Tullius Cicero consulsága idején elfoglalták a várost, a betörő ellenség 
lemészárolta azokat, akik a templomban tartózkodtak. De azok közül, 
akik áldoztak, egyik sem hagyta abba a szent szolgálatot. És sem az 
életükért érzett félelem, sem a már meggyilkoltak tömege nem tudta 
őket rávenni a menekülésre. Mert úgy vélték, jobb, ha az oltár mellett 
várják meg azt, amit el kell szenvedniük, semhogy a törvény egyetlen 
pontját is megsértsék. Azt pedig, hogy ez nem kitalált történet, s nem 
valami képzelt vallásossággal való hiú kérkedés, hanem az igazság, 
igazolhatják tanúságtételükkel mindazok, akik feljegyezték Pompeius 
tetteit. Ezek között van Strabo és Nicolaus, s ráadásul még Titus 
Livius, aki megírta Róma történetét. - (Josephus Flavius: A zsidók 
története XIV, IV. 3.) 


30. Livius mondja a zsidókról: "Mint a jeruzsálemi templom, 
amelyről nem mondják meg, hogy melyik istené, s ahol egyetlen 
képmás sincs, mivel szerintük az istennek nincs testi alakja." - (Jegyzet 
Lucanus: Pharsalia II. 593. sorához.) 


A CIII. KÖNYVBŐL 


31. S félj még jobban a test erejét megölő daganattól, 
Mely, ha csukott, éget, ha nyitott, elemészti a létet; 
Ősi fajunk ezt rég sok szerrel akarta elűzni. 
És, mely a művében százharmadik, írja a könyvben 
Livius is, hogy e kínt forró vas vágta ki olykor, 
S volt, hogy a répamagot használták ellene írul, 
S hogy csoda volt, ha megért még hét napot az, kiben egyszer 
Megfészkelt ez a baj, mert oly szörnyű hatása. 
(O. Serenus: Az orvostudományról XXXIX. 725-32.) 


A CV. KÖNYVBŐL 


FY ANNT 4 


32. Livius és Fabius Rusticus a legékesebb szavú írók a régiek, illetve 
a mostaniak közül, Britannia alakját egészében egy elnyújtott 
négyszöghöz vagy egy kétélű fejszéhez hasonlítják. - (Tacitus: Agricola 
X.) 


33. Noha, mint Livius mondja, Britannia egész területét a régi 
időkben még senki sem hajózta körül, ez sokakat nem akadályozott 
meg abban, hogy ebben a dologban véleményt nyilvánítsanak. - 
(dordanes: A gótok története. ) 


A CIX. KÖNYVBŐL 


34. Fennállásának hétszázadik évében Róma tizennégy utcáját 
ismeretlen helyen támadt tűzvész hamvasztotta el, s mint Livius 
mondja, a Városban soha még nagyobb tűz nem pusztított, olyannyira, 
hogy Caesar Augustus néhány évvel később az állampénztárból 
bőkezűen hatalmas összeget adományozott az ekkor leégett épületek 

újjáépítésére. - (Orosius VII. 2.) 


35. Caesar, miután átkelt a Rubiconon, hamarosan megérkezett 
Ariminumba, s itt kifejtette a jövőre irányuló terveit öt cohorsa, akkori 
egész hadereje előtt, amelyekkel, mint Livius mondja, az egész világ 
meghódítására indult. - (Orosius VI. 15.) 


36. Livius a polgárháborúról szóló első könyvében mondja: "Mert az 
athéniak csupán két hajót küldtek, ennyi maradt tengeren szerzett 
hatalmuk roppant dicsőségéből." - (Jegyzet Lucanus: Pharsalia III. 182. 
sorához.) 


37. Mint Livius mondja, Marcus Catót elűzte a provinciából. - 
(Jegyzet Lucanus: Pharsalia III. 59. sorához.) 


A CX. KÖNYVBŐL 


38. Livius szavai: "Mi pedig a háborúban hasznavehetetlen 
vezéreknek bizonyultunk, mert mi vagyunk a felelősek azért, hogy te 
vérontás nélkül győzhettél. Azt kérjük, ami Caesar hírnevét növeli: 
legyen gondod megadásuk után azokra, akiket megkíméltél, amikor a 
csatasorban álltak." - (Jegyzet Lucanus: Pharsalia IV. 354. sorához.) 


39. Livius szavai erről: "Jöjjenek, ha egyedül csak ők az én 
embereim!" - (Jegyzet Lucanus: Pharsalia V. 494. sorához.) 


A CXI. KÖNYVBŐL 


40. Mint Titus Livius mondja: "Az első csapást az ellenségre az 
mérte, aki a minap lett első centurio, C. Crastinus." - (Jegyzet Lucanus: 
Pharsalia VII. 471. sorához.) 


41. Róla mondja Titus Livius, hogy Caius Crastinust, aki Caesar 


seregéből elsőnek hajította ki lándzsáját, ekkoriban hívták vissza a 


katonai szolgálatba, s hogy az előző évben első centurio volt. - (Jegyzet 
Lucanus: Pharsalia VII. 470. sorához.) 


42. Pataviumban egy Gaius Cornelius nevű, jóstudománya miatt 
nagy tiszteletben álló férfi, Liviusnak, a történetírónak polgártársa és 
ismerőse, azon a napon történetesen éppen a jósjeleket figyelte. 
Először is, mint Livius elbeszéli, felismerte a percet, amelyben az 
ütközet elkezdődött, s a körülötte állókkal közölte, hogy a küzdelem 
folyik, s a férfiak megkezdték a harcot. Majd, mikor ismét folytatta a 
figyelést, meglátva a jeleket, meglepetésében felugrott, s ezt kiáltotta: 
"Caesar, tiéd a győzelem!" S mikor a körülötte állók megdöbbentek, 
levette fejéről koszorúját, s esküt téve kijelentette, hogy nem is helyezi 
vissza, amíg jóstudományát a tények nem igazolják. S Livius 
megerősíti, hogy mindez pontosan így történt. - (Plutarkhosz: Caesar 
XLVII.) 


43. Titus Livius elmondja, hogy ő (Cicero) a pharsalusi csata idején 
betegsége miatt Siciliában tartózkodott, s ott kapta meg a győztes 
Caesar levelét, hogy legyen teljesen nyugodt. - (Jegyzet Lucanus: 
Pharsalia VII. 62. sorához.) 


A CXII. KÖNYVBŐL 


44. Ezalatt, mint Livius elbeszéli, Tuberót és Pansát leverték, s ezek, 
mikor Pompeius kerestette őket, hozzá menekültek. Közben múlt az 
idő, s Curio megjelent Africában. - (Jegyzet Cicero: Ligarius védelmében 
c. beszédéhez.) 


45. Mindamellett Liviusnak A Város alapításától című műve 
száztizenkettedik könyvében találtam egy d-re végződő barbár nevet, 
a maurusok Bogud nevű királyáét. Livius a szó birtokos esetét a 
harmadik ragozás szerint "Bogudis"-nak mondja. A példa: "Cassius és 
Bogud különböző irányból támadták a tábort, s nem sok hiányzott, 
hogy az ostromműveken áttörjenek.? - (Priscianus VI. 22, 213.) 


46. Akkoriban szerette volna seregét minél gyorsabban átszállítani 
Africába, hogy Bogud király hatalmát megerősítse. - (Ugyanott. ) 


47. Cassius háborút indított volna Trebonius ellen, ha rá tudta volna 
beszélni Bogudot, hogy vegyen részt esztelen vállalkozásában. - 
(Ugyanott. ) 


48. Ezt a részt a költő Liviustól veszi, aki elmondja, hogy Cornelia 
így szólt Pompeiushoz: "Az én végzetem, Magnus, legyőzte a te 
szerencsédet. Mert mit kaptál te a szerencsétlen Crassus családtól, 
azon kívül, hogy nagyságodat megkisebbítette?? - (Jegyzet Lucanus: 


Pharsalia VIII. 9. sorához.) 


49. A király két követet küldött, az egyik volt Dioscorides, a másik 
Serapio. Közülük egyiket megölték, mint Titus Livius megemlíti a 
(polgárháborúkról szóló) negyedik könyvében. - (Jegyzet Lucanus: 
Pharsalia x. 471. sorához.) 


50. Arsinoe Ptolemaeus húga volt. Őt egy bizonyos Ganymedes nevű 
herélt, akit rendkívül kedvelt, elvitte Achillas táborába. Achillast a 
lány parancsára megölték, s ő Ganymedest tette meg a sereg 
vezérének. Ganymedest később Caesar az egyiptomiak legyőzése után 
ott vezette diadalmenetében, mint Livius a polgárháborúról szóló 
negyedik könyvben elmondja. - (Jegyzet ugyanott a X. 521. sorhoz.) 


51. Alexandriában négyszázezer könyvtekercs égett el. Van, aki 
dicséri ezt a gyűjteményt, mint Livius is, aki azt mondja róla, hogy a 
királyok ízlését és gondoskodását bizonyító jelentős alkotás volt. - 
(Seneca: A lélek nyugalmáról 9.) 


A CXIII. KÖNYVBŐL 


52. Hasonlóképpen (Livius) a száztizenharmadik könyvében is 
szerepel egy d-re végződő városnév tárgyesetben és semleges nemben: 
:§S maga vette védelmébe Palpud szomszédságában a partvidéket." - 
(Priscianus VI. 22, 214.) 


A CXIV. KÖNYVBŐL 


53. Itt van a barbár Bogud név is, amelyet Livius a 
száztizennegyedik könyvben így ragoz, hogy "Bogudis". (Priscianus V. 
10, 146.) 


54. Szeretném, ha rólam is azt mondanák, amit T. Livius ír művében 
Catóról, hogy semmiféle dicséret nem növelhette meg, és semmiféle 
ócsárlás nem kisebbíthette dicsőségét, noha vele kiváló képességű 
szerzők mindkettőt megtették. Nyilvánvalóan M. Ciceróra és C. 
Caesarra céloz, akik közül az első dicsérte, a másik ócsárolta a fent 
említett férfiút. - (Jeromos: Jegyzet Hóseás prófétához.) 


A CXVI. KÖNYVBŐL 


55. Caesar házának az ormán volt egy jel, amelyet - mint Livius 
elmondja - a senatus határozata alapján ékességül és méltósága 
jelzésére tűztek fel oda. Calpurnia álmában úgy látta, hogy ez 


összetört, ő pedig az istenekhez könyörgött és sírt. Így, mikor eljött a 
reggel, kérte Caesart, hogy ha lehetséges, ne távozzék el hazulról, 
hanem halasztassa el a senatus gyűlését. - (Plutarkhosz: Caesar LXIII.) 


56. Mindig rossz előjel, ha a siciliai hegy, az Aetna füst helyett 
lángnyelveket lövell ki. S mint Livius elbeszéli, Caesar halála előtt 
olyan nagy tűzáradat ömlött az Aetna ormáról, hogy hatása nemcsak a 
környező városokat, de a hegytől egészen távol fekvő Regium városát 
is elérte. - (Servius jegyzete Vergilius: Georgica I. 474. sorához.) 


57. Amit általában mondogatni szoktak az idősebbik Caesarról, s 
amit Livius is megemlít, hogy nem lehet tudni, mi lett volna jobb a 
birodalomnak, hogy megszületett, vagy ha nem születik meg, ezt a 
szelekről is el lehetne mondani. - (Seneca: Természettudományos 
vizsgálódások V. 18.) 


A CXVIII. KÖNYVBŐL 


58. Felszította az indulatokat, amikor haderőt szervezett azok 
számára, akik bosszút akartak állni Caesar gyilkosain. - (Priscianus IX. 
40, 477.) 


A CXX. KÖNYVBŐL 


59. Titus Livius írja: M. Cicero a triumvirek megérkezése után 
eltávozott a Városból; meg volt győződve arról - ami igaz is volt -, 
hogy ő éppen úgy nem lesz képes kikerülni Antonius bosszúját, mint 
ahogy Cassius és Brutus sem Caesarét. Először Tusculumba menekült, 
majd innen mellékutakon Formiaeba ment, hogy Caietában hajóra 
szálljon. De valahányszor kijutottak a nyílt tengerre, hol a szembefúvó 
szelek hajtották őket vissza, hol ő maga nem tudta elviselni a 
hullámoktól céltalanul ide-oda dobált hajó hánykolódását. Végül már 
annyira nem kívánt se elmenekülni, se élni, hogy visszatért közelebbi, 
a tengertől ezer lépésnél valamivel távolabb fekvő nyaralójába. "Hadd 
haljak meg - mondta - hazámban, amelyet annyiszor megmentettem!" 
Biztosan tudjuk, hogy szolgái készen álltak, hogy bátran és hűségesen 
vállalják a harcot, de ő kérte, tegyék le gyaloghintóját, s tűrjék el 
nyugodtan, amit a sors végzéséből el kell viselniük. S miközben 
kihajolt hordszékéből, és a nyakát odanyújtotta, levágták fejét, a 
katonák azonban esztelen kegyetlenségükben még ezzel sem érték be. 
Levágták kezét is, azzal vádolva, hogy néhány iratot írt Antonius ellen. 
Így azután elvitték a fejét Antoniusnak, s az ő parancsára két keze 
közé téve elhelyezték a szószéken, ahonnan, mint consul s gyakran 
mint volt consul vagy ebben az évben mint Antonius ellenfele azokat a 


beszédeket mondta, amelyeket, ékesszólását csodálva, olyan 
elragadtatással hallgattak, ahogy emberi hangot még sohasem. Az 
emberek a könnyek miatt alig tudták felemelni tekintetüket, hogy 
levágott tagjait megnézzék. 


Hatvanhárom évet élt, s így halála akkor sem látszott volna túl 
korainak, ha nem az erőszak végez vele. Szerencsés tehetség volt, akár 
műveit, akár fáradozása jutalmát nézzük. A szerencse sokáig volt 
hozzá jóindulatú, hosszan tartó boldogságnak örvendhetett, de 
időnként súlyos csapások érték: száműzetése, az általa képviselt párt 
összeomlása, lánya halála és saját életének oly szomorú és kegyetlen 
befejezése. Ezek közül a viszontagságok közül egyet sem viselt el 
férfihoz méltóan, csupán a halált. De ha őszintén mérlegeljük, ez sem 
látszik annyira méltatlannak, hiszen győztes ellenfele nem végzett vele 
kegyetlenebbül, mint elbánt volna vele ő, ha annak szerencséje neki 
jut osztályrészül. Mindamellett, ha együtt mérlegeljük fogyatkozásait 
és erényeit: nagy, tetterős és felejthetetlen férfiú volt, akinek 
méltatására a szavakat Cicerótól, a magasztaló szónoklat mesterétől 
kellene kölcsönöznünk. - (M. Seneca, a szónok: Rábeszélő szónoklatok 
VI. 17 / VII. /) 


A CXXVII. KÖNYVBŐL 


60. Minthogy Augustus és Antonius között még voltak bizonyos 
ellentétek, Cocceius Nerva - Nervának, a későbbi római császárnak a 
dédapja - rábeszélte Augustust, hogy küldje el megbízottait az egész 
helyzet megbeszélésére. Így ez elküldte Maecenast és Agrippát, akik, 
mint Livius mondja műve százhuszonhetedik könyvében, a két sereget 
egyetlen táborban egyesítették. Ezt pedig úgy kell értenünk, hogy 
miután Antonius elküldte Fonteiust, Augustus is ugyanarra a helyre 
küldte el Maecenast és a többieket. - (Acro jegyzete Horatius: Szatírák I. 
29. sorához.) 


61. Miután ellentét támadt Caesar Augustus és Antonius között, 
Cocceius Nerva - a későbbi római császár nagyapja - kérte Caesart, 
küldjön el valakit az egész helyzet megbeszélésére Tarracinába. 
Először Maecenas ment el, majd Agrippa is csatlakozott hozzá; ők 
azután a legteljesebb mértékben biztosították az egyetértést, s 
elrendelték, hogy a két sereg vonuljon hadijelvényeivel ugyanabba a 
táborba. Mindezt műve százhuszonhetedik könyvében T. Livius is 
elmondja, kivéve, hogy nem tesz említést Capitóról. - (Porphyrio 
jegyzete a fenti horatiusi verssorhoz.) 


62. Cocceius Nervának -  Nerva császár dédapjának - a 
közbenjárására, akit Augustus és Antonius egyformán kedvelt, 


Antonius Fonteius Capitót, Augustus pedig Maecenast küldte el 
megbízottjaként. Ezek azzal a feladattal jöttek össze, hogy 
megbeszéljék az egész helyzetet, és rendezzék a két előbb említett 
hadvezér között támadt ellentétet. Ezt meg is tették, s a két sereget 
Brundisium mellett nagy örvendezés közepette egy táborban 
egyesítették, amint ezt Livius a százhuszonhetedik könyvben elbeszéli. 
- (Cruguius jegyzete ugyanott. ) 


A CXXXIII. KÖNYVBŐL 


64. Livius elmondja, hogy Cleopatra, mikor Augustus fogságában 
volt, ahol szándékosan nagyon előzékenyen bántak vele, ezt szokta 
mondani: "Engem nem fognak ott látni a diadalmenetben!" - (Cruguius 


jegyzete Horatius: Ódák I. XXXVII. 30. sorához.) 


A CXXXV. KÖNYVBŐL 


65. Caesar Augustus Britannia szigetéről való visszatérése után a 
népnek adott játékok alkalmával bejelenti, hogy részben háborúk, 
részben barátsági szerződések révén az egész földkerekség a római 
birodalom hatalmában van. - (Apponius: Az Énekek énekéhez XII. 237.) 


A CXXXVII. KÖNYVBŐL 


66. Ebben az évben Caesar a Százados ünnep alkalmával nagyszerű 
külsőségek között játékokat rendezett, amelyeket minden száz évben 
szokás megrendezni, mivel ekkor ér véget egy korszak. - (Censorinus: A 
születésnap XVII.) 


BIZONYTALAN KÖNYVEKBŐL 


67. Mint ahogy művében Livius, ez a rendkívül ékesen beszélő férfi 
mondja: "Ez az ember inkább csak nagy, de nem derék jellem." - 
(Seneca: A haragról I. XX. 6.) 


68. Bevallom, csodálkozom, hogy T. Livius, ez a rendkívül ismert író 
a Város történetét a kezdetektől tárgyaló művének egyik könyvét úgy 
kezdi, hogy ő már úgyis elég hírnévre tett szert, s abba is hagyhatná 
művét, ha nyugtalan lelkét nem ez a munka táplálná. - (Plinius: 
Természetrajz I. Előszó.) 


69. T. Livius és Nepos Cornelius szerint a (Gadesi-öböl) szélessége, 


ahol a legkeskenyebb, hétezer, ahol a legszélesebb, tízezer lépés. - 
(Plinius: Természetrajz III. I. 4.) 


70. Az egyik hadvezér ezekkel, a Liviusnál megtalálható szavakkal 
vett védelmébe egy szökevényt: "Bárki vagy is, most már a miénk 
leszel!" - (Servius jegyzete Vergilius: Aeneis II. 148. sorához.) 


71. "Anyám engem hadvezérnek, nem pedig közkatonának szült!" - 
(Guilielmus Malmesburiensis: Anglia története V. 412 §, 488.) 


72. Mondd csak nekem, hogy lehet az, hogy noha Livius római 
történetében annyiszor olvashatjuk, hogy a Városban milyen rendkívül 
gyakran tört ki járvány, úgyhogy számtalan ezer ember elpusztult, és 
ez olyan gyakran fordult elő, hogy azokban a háborús időkben alig 
lehetett hadsereget kiállítani, mégsem áldoztak sohasem abban a 
korban a te istenednek, Februariusnak? Vagy ennek a tisztelete akkor 
még egyáltalán nem volt szokásban? S abban az időben a Lupercaliát 
még nem ünnepelték? S ne óhajtsd nekem azt mondani, hogy ez a 
szertartás ebben a korszakban még nem volt szokásban, hiszen a 
hagyomány szerint Romulus előtt még Euander hozta be Italiába. 
Azonfelül, hogy a Lupercaliát miért honosították meg (már 
amennyiben ez az ünnep összefügg magukkal a csalárd babonás 
szokásokkal), azt Livius műve második decasában mondja el, s ő erről 
úgy emlékezik meg, hogy a szertartás célja nem a betegség elűzése 
volt, hanem az, hogy megszüntesse az anyáknak akkoriban előforduló 
meddőségét. - (Gelasius pápa: Levelek Andromachus ellen. Egyházi írók 
Gyűjteménye 35, 1.) 


73. Livius szerint a békeköveteket pálcavivőknek nevezték. - (Servius 
jegyzete Vergilius: Aeneis IV. 242. sorához.) 


74. Ezen a csúcson (a Circeii-hegyfokon) volt egy város, amelyet 
Circeiumnak vagy Circeiinek neveztek; ugyanis Livius mindkét 
elnevezést használja. - (Servius jegyzete Vergilius: Aeneis VII. 10. 
sorához.) 


75. Ismerjük az íróknak azt a jogát, hogy időnként egy új bevezető 
részt közbeiktatva megkönnyítik az olvasó dolgát. Hiszen Livius is 
több ízben alkalmaz új bevezetést, például azután, hogy a gallusok 
felgyújtották a Várost, vagy a consulok hivatali évének a lezárása 
után. - (Servius bevezető jegyzete Vergilius: Georgica III. könyvéhez.) 


76. Livius tömör ezüstről, azaz ezüsttömbről beszél. - (Servius 
jegyzete Vergilius: Aeneis VI. 861. sorához.) 


77. A vepres (csipkebokor) nőnemű szó, például Livius is így 
mondja: "has vepres" (ezeket a csipkebokrokat). - (Ismeretlen szerző: A 
bizonytalan nemű névszók, Keil V. 592.) 


78. T. Livius annyira nem kedvelte Sallustiust, hogy szemére hányja: 
ezt a mondást: "A siker csodálatosan el tudja leplezni a hibákat" - 
mástól vette, és átvétel közben még el is rontotta. De nem azért 
értékeli többre nála Thucydidest, mintha ezt nagyon kedvelné. 
Dicsekedve mondja, hogy nem fél tőle, s úgy véli, ő könnyebben 
múlhatja felül Sallustiust, ha az előbb kisebbnek bizonyul 
Thucydidesnél. - (Seneca, a szónok: A szónoki érvelés IX. I. 14.) 


79. T. Livius azokról a szónokokról, akik az elavult és közönséges 
szavakat — hajszolják, s a  szónoklatban összetévesztik az 
emelkedettséget az érthetetlenséggel, azt szokta mondani, hogy 
szellemesen jellemezte őket Miltiades, mondván: "Ezeknek a szótár a 
szenvedélyük." - (Seneca, a szónok: A szónoki érvelés IX. II. 26.) 

80. Egyesek még keresik is ezt a hibát, és nem is új keletű vétek ez, 
hiszen már T. Livius művében is találok olyan esetet, hogy egy 
bizonyos nevelő figyelmeztette tanítványait, hogy mikor azt akarják 
mondani: "sötétedik", ehelyett használják a görög skotison szót. S 
nyilván ilyenféle alapja lehet ennek a magasztaló dicséretnek: "Annál 
kitűnőbb, hiszen én magam sem értem!" - (Ouintilianus: A szónok 
nevelése VIII. II. 18.) 


81. Ugyanis a legbiztosabb az a tömörség volt, ami Livius fiához 
intézett levelében található: "Olvasd Demosthenest és Cicerót, majd 
sorban azt, aki a legjobban hasonlít Demostheneshez és Ciceróhoz." - 
(Ouintilianus: A szónok nevelése X. I. 39.) 


82. Kerülni kell a bőbeszédűséget, vagyis hogy beszédünk a 
szükségesnél hosszabbra nyúljon, mint Liviusnál: "A követek, miután a 
békét nem sikerült kieszközölniük, visszatértek hazájukba, ahonnan 
odaérkeztek." - (Ouintilianus: A szónok nevelése VIII. III. 53.) 


83. A scalper (véső) nőnemű szó, akárcsak a culter (kés), ezeket 
Livius is használja, s némelyek mégis scalprumot szoktak mondani. - 
(Ismeretlen szerző: A főnevek neméről 591.) 


84. Mindenesetre Cornelius Nepos szerint az Alpok szélessége 
százezer, Livius szerint viszont háromezer stadium, de mindketten más 
vidékre gondolnak. - (Plinius: Természetrajz III. XIX. 132.) 


85. Mint ahogy Livius mondja, hogy semmit se tehet olyan szentté a 
vallásos áhítat, vagy olyan védetté az őrizet, hogy a kéjvágy ne tudna 
hozzáférkőzni. - (Iona: Szent Columbanus élete, Migne, 87, 1015.) 


NÉVMUTATÓ 


Abdera - város Thraciában. 
Acanthus - kikötőváros Macedoniában a Chalcidice-félsziget mellett. 


Acarnania - tartomány Közép-Görögországban; nem volt egységes 
állam, hanem kisebb, önálló területek szövetségéből állt. 


Achaia - Peloponnesus északi partvidéke. 


achaiai háború - az achaiai szövetség háborúja Róma ellen i. e. 
147-46-ban, amelynek eredményeképpen Achaia római provincia lett. 


achaiai szövetség - a Peloponnesus félszigeten fekvő görög városok 
többségének i. e. 281-ben megkötött szövetsége. 


Acilius, Caius - (i. e. II. sz.) római történetíró, görög nyelven megírta 
Róma történetét a harmadik pun háborúig. 


Actium - kikötőváros Acarnaniában; a mellette vívott tengeri 
ütközetben győzte le Augustus i. e. 31-ben Antonius és Cleopatra 
hajóhadát. 


aedilis - főtisztviselő; felügyelt a közbiztonságra, a gabonaellátásra, 


később a középületekre, templomokra, a Város nyilvános helyeire. 
Eredetileg plebeius tisztség volt (aedilis plebis), később választottak 
két aedilist a patriciusok közül is (aedilis curulis). 


aeduusok - néptörzs Galliában. 

Aegina - sziget Atticától délnyugatra. 
Aeginium - város Macedoniában. 

Aegium - város Achaiában. 

Aenia (Aenea) - kikötőváros Chalcidicén. 
Aenus - város Thraciában. 


aerariusok - a polgárok legalsó, leglenézettebb osztálya; nem lehettek 
katonák, nem volt szavazati joguk, nem vállalhattak közhivatalt, s 
magasabb adót kellett fizetniük. 


Aesculapius - gyógyító isten. 

Aesernia - város Samniumban. 

Aetolia - tartomány Közép-Görögországban. 
Agassae - város Macedoniában. 

agrianes - néptörzs Paeoniában. 


agravonitae - néptörzs Illyriában. 


Alabanda - város a kisázsiai Cariában. 

Alba - város és hegy mintegy 20 km-re délkeletre Rómától. 
albani - néptörzs a Caspi-tenger mellett. 

Alexandria - város Egyiptomban. 

allobroxok - néptörzs Galliában. 

Almana - város Macedoniában az Axius folyó mellett. 
Alope - város a közép-görögországi Phthiotisban. 

ambiani - néptörzs Gallia Belgicában. 

Ambracia - város Epirusban. 

ambrones - germán néptörzs. 


Amyntas - (ur. i. e. 390-369) macedon király, II. Philippus apja, Nagy 
Sándor nagyapja. 


Anagnia - a hernicusok városa Latiumban. 

Ancona - város Picenumban. 

Ancyra - város Illyricumban. 

Antias - 1. Valerius Antias. 

Antigonea - a) város Epirusban; b) város Macedoniában. 
Antiochia - város Syriában. 

Antiochus - III. Antiochus (ur. i. e. 223-187), Syria királya. 


Antiochus Epiphanes - macedon király (ur. i. e. 175-164), III. 
Antiochus fia. 


Antipolis - város Gallia Narbonensisben. 
Antissa - város Lesbos szigetén. 
Antium - kikötőváros Latiumban. 


Antonius - a) Marcus Antonius Orator, a triumvir nagyapja, híres 
szónok, Sulla párthíve, i. e. 87-ben Marius emberei megölték; b) 
Marcus Antonius Creticus praetor, a triumvir apja; c) Marcus Antonius 
(kb. i. e. 83-30), a II. triumvirátus tagja, később Caesar ellenfele, az 
actiumi vereség után öngyilkos lett; d) Caius Antonius, a triumvir 
fivére, 44-ben Brutus megölette; e) Lucius Antonius, a triumvir öccse, 
fellázadt Octavianus ellen, aki 41-ben megkegyelmezett neki. 


Antronae - város Thessaliában. 
Aperantia - város Aetoliában. 


Apollonia - város Illyria déli részén. 


Apulia - tartomány Dél-Italiában. 

Aguae Sextiae - helység Gallia Transalpina területén. 
Aguileia - város a felső-italiai Venetiában. 

Arara - folyó Galliában, a mai Saone. 

Aratthus - folyó Epirusban. 

Arausio - város az Alpokon inneni Galliában. 

arevacus - a celtiberekhez tartozó néptörzs Hispaniában. 
Argos - város a Peloponnesuson. 


Ariarathes - több cappadociai király neve. a) V. Ariarathes (ur. i. e. 
220-163); b) VI. Ariarathes (ur. i. e. 163-130). 


Aricia - helység Latiumban. 

Ariminum - észak-italiai kikötőváros Umbriában az Adria mellett; a 
mai Rimini. 

Armenia - ország a Tigris és Euphrates folyók mellett. 

Artatus - folyó Illyricumban. 

arvernusok - néptörzs Galliában. 


as - régi római súlymérték (272 g), s az érc értékének megfelelő 
értékű rézpénz; a legkisebb római pénzegység. 


Asconius, O. Asconius Pedianus - (Ci. sz. 3-88) római grammatikus, 
híresek Cicero beszédeihez írt kommentárjai. 


Ascordus - folyó Macedoniában. 

Asculum - város Picenumban. 

Ascuris - tó Thessaliában. 

Asia - Kisázsia. 

astii - thraciai néptörzs. 

Atesis - folyó Felső-Italiában. 

Athamania - tartomány Epirusban. 

Athos - hegy Macedonia keleti partvidékén. 
Atintania - tartomány Epirusban. 

atrebates - belga néptörzs. 


Attalus - több pergamumi király neve. a) I. Attalus (ur. i. e. 
241-197); b) III. Attalus (ur. i. e. 138-133). 


Attica - félsziget Görögország keleti részén. 


Audena - folyó Liguriában. 

augur - jóspap (eredetileg: madárjós), az igen tekintélyes, 
plebeiusokból és patriciusokból álló, kezdetben 9, majd később 15 
tagú jóspapi testület tagja. 

Augustinus, Aurelius - (i. sz. 354-430) hippói püspök, egyházatya. 

Augustus - 1. Caesar. 

Aulis - kikötőváros Boeotiában. 

autricones - néptörzs Hispaniában a Hiberus mellett. 

Auximum - város Picenumban. 

Aventinus - Róma hét halmának egyike, a Város központjától délre. 

Axius - folyó Macedoniában. 


Azorus - város Thessaliában. 


Bagrada - folyó Africában Carthago környékén. 

balearok - a Hispania keleti partja mellett fekvő Baleari-szigetek 
lakói. 

Ballista - hegy és erőd Liguriában. 

Baphyrus - folyó Thessaliában. 

Barbanna - folyó Illyricumban. 

Bassania - város Illyricumban. 

bastarnae - nagy germán néptörzs a Duna alsó folyása mellett. 

Begorritis - tó Macedoniában. 


Bellona - harci istennő, Mars felesége vagy nővére. Szentélye a Mars- 
mezőn, tehát a Városon kívül állt; a senatus ebben szokott összeülni 

hazatérő hadvezérek vagy külföldi követségek fogadására. 
bellovaci - néptörzs Gallia északi részén. 
Beroea - város Macedoniában. 
berones - törzs Hispania északi részén. 
bisaltae - Thraciában a Bisaltica nevű vidéken lakó néptörzs. 
Bithynia - tartomány Kisázsiában. 
Boeotia - tartomány Közép-Görögországban. 


boeotiai szövetség - a boeotiai városok Thebae vezetésével megalakult 
szövetsége. 


Bora - hegység Macedoniában. 


Bosporus - a) a mai Dardanellák; b) az Azovi-tengert és a Fekete- 
tengert összekötő tengerszoros, emellett terült el a bosporusi királyság. 


Bovillae - helység Latiumban. 
Bruttium - Italia legdélibb részén fekvő tartomány. 


Brutus - a) Decimus Iunius Brutus i. e. 138-ban consul, majd 
Hispania helytartója; b) Decimus Iunius Brutus Albinus, Caesar egyik 
gyilkosa. 43-ban Antonius megölette; c) Marcus Iunius Brutus (i. e. 
85-42) 44-ben a Caesar-ellenes összeesküvés egyik vezetője, 42-ben 
Philippinél csatavesztés után öngyilkos lett. 


Bullis - város Illyricumban. 
burseones - néptörzs Hispania északkeleti részén. 
Bylazora - város Paeoniában. 


Byzantium - a későbbi Konstantinápoly, a mai Istanbul. 


Caere - város Etruriában. 


Caesar - a) Lucius Iulius Caesar i. e. 90-ben consul, 87-ben a Marius- 
pártiak megölték; b) Caius Iulius Caesar Strabo, az előbbi öccse, 87- 
ben szintén megölték; c) Caius Iulius Caesar (i. e. 100-44) hadvezér, 
író, az első triumviratus tagja, dictator, imperator,  44-ben 
meggyilkolták; d) Sextus Iulius Caesar, Caesar legatusa; e) Caius Iulius 
Caesar Octavianus Augustus (i. e. 63-i. sz. 14), Caesar fogadott fia, a 
II. triumviratus tagja, 31-től princeps, majd imperator címen a 
birodalom egyeduralkodója. 


Caieta - hegyfok és város Latiumban. 

Calabria - félsziget Italia délkeleti részén. 

Calagurris - város Gallia Narbonensisben. 

Calaguris Nasica - város Hispania északkeleti részén. 
Calatia - város Campaniában. 

Callipeuce - hegyszoros Macedoniában. 

Cambunii - hegység Macedonia és Thessalia között. 


Camillus - (megh. i. e. 365) hadvezér. A hadizsákmány igazságtalan 
elosztásának vádjával száműzték, majd mikor a gallusok 390-ben 
Rómát ostrom alá vették, honfitársai visszahívták, s ő felszabadította a 
Várost. 


Campania - tengerparti vidék Rómától délre. 


Canastraeum - hegyfok a Pallene-félszigeten Macedoniában. 
Cappadocia - tartomány Kisázsia keleti részén. 

Capua - város Campaniában. 

Caranus - a macedon királyok mondabeli őse. 

Carayandis - város Illyriában. 

Caria - tartomány Kisázsia délkeleti részén. 

Carnuns - város Illyriában. 

Carseoli - város Latiumban. 

Carystus - város Euboeában. 

cascantini - néptörzs Hispania északkeleti részén. 
Cassandrea - város a Chalcidice-félszigeten. 

Cassius, Caius Longinus - a Caesar elleni összeesküvés egyik vezetője. 
Castra Aelia - város Hispaniában. 


Catilina, Lucius Sergius - a consulválasztáson több ízben Cicero 
ellenfele, i. e. 63-ban összeesküvést szervezett, majd a pistorai 
ütközetben elesett. 


Caunus - város a kisázsiai Cariában. 


Cato - a) Marcus Portius Cato Censorinus (Ci. e. 234-149), a 
szigorúságáról híres censor, Carthago könyörtelen ellensége, az 
Őstörténet (Origines) c. mű szerzője; b) Marcus Portus Cato, 
Censorinus fia, részt vett a harmadik macedon háborúban, fiatalon, 
praetorrá választása után meghalt; c) Marcus Porcius Cato Uticensis, a 
híres censor dédunokája, a Caesar-ellenes erők egyik vezetője. 


cavii - illyriai néptörzs. 
celtiberek - néptörzs a Hispania déli részén fekvő Celtiberiában. 
Cenchreae - Corinthus kikötője. 


censor - rangban közvetlenül a consul után következő főtisztviselő. 
Két censor volt, ezek ötévenként megállapították a polgárok vagyoni 
helyzetét  (vagyonbecslés: census), s ennek alapján vagyoni 
osztályokba sorolták őket. Ellenőrizték az erkölcsöket, összeállították a 
senatorok névjegyzékét, ebből kihagyták az erre méltatlanokat, s 
megállapították, hogy ki a rangidős senator (princeps senatus). Később 
ők ügyeltek fel a középületekre, ők intézték az állami javak 
értékesítését, a szolgáltatások bérbeadását. Ha az egyik censor 
meghalt, nem lehetett helyette újat választani, sőt társának is le kellett 
mondania. 


centuria - a) mintegy 100 főből álló katonai egység; b) vagyoni 
osztály (I. népgyűlés). 


Censorinus - (i. sz. 3. sz.) római grammatikus. 
centurio - egy katonai centuria parancsnoka. 


Cephallania - sziget az Ion-tengeren, Görögország nyugati partjai 
mellett. 


cepnatus - néptörzs Thraciában. 

Ceremia - város Illyricumban. 

Ceres - a görög Demeter, a gabonatermelés istennője. 
cerindones - néptörzs Hispaniában. 

Chaeronia - város Boeotiában. 

Chalcedon - város Bithyniában. 

Chalcis - város Euboeában. 

Chaonia - Epirus egyik része. 

Charisius, Flavius Sosipater - (i. sz. IV. sz.) római grammatikus. 
chauci - néptörzs Germania északnyugati részén. 
Chius - sziget Kisázsia nyugati partvidéke mellett. 
Cibyra - város a kisázsiai Phrygiában. 


Cicero, Marcus Tullius - a) (i. e. 106-43) szónok, politikus, 63-ban 
consul, Antonius proskribáltatja, menekülés közben megölik; b) 
Marcus Tullius, Cicero fia, aki Brutus pártjára állt, de Octavianustól 
kegyelmet kapott. 


Cilicia - tartomány Kisázsia déli partvidékén Cyprussal szemben, 
lakói a cilixek. 


cimberek - Germania északi részén lakó nagy néptörzs. 


Cinna, Lucius Cornelius - i. e. 87-ben consul, Sulla ellenfele, Marius 
híve. 


Circeti - hegyfok és város Latiumban. 

Circus Flaminius - a Capitolium és a Tiberis között áll. 
Cirta - város Numidiában. 

Citium - város Macedoniában. 

Citius - hegy Macedoniában. 


Claudius, Ouadrigarius - Ci. e. I. sz.) történetíró, megírta Róma 
történetét a gallusok betörésétől saját koráig. 


Clausal - folyó Illyricumban. 


cliens - olyan jogilag szabadnak számító, szegényebb polgár, aki egy 
tekintélyes gazdag patricius (patronus) védelme alá helyezte magát, s 
ez őt szolgálataiért anyagilag támogatta, és érdekeit képviselte. - Nem 

római viszonylatban egyszerűen kísérő, alattvaló. 


Clivus Publicus - az Aventinus-dombra déli irányból felvezető utca 
Rómában. 


Clunia - város Hispania északkeleti részén. 
Cnidus - a) város Macedoniában; b) város Cariában. 
Cnossus - város Kréta szigetén. 


Coele Syria - vidék Palaestina északi részén a Libanon és Antilibanon 
hegységek között. 


cohors - I. legio. 


colonia - a meghódított területeken elsősorban katonai célból 
szervezett római település, lakói a colonusok. 


Comitium - kis tér a Forum Romanumtól északra; népgyűlések és 
törvénykezési eljárások színhelye. 


Condylus - erőd a Tempe-völgyben. 


consul - a királyok elűzése után (kb. i. e. 450-től) évenként választott 
két főtisztviselő, a legfőbb végrehajtó hatalom képviselői. Az éveket az 
ő nevükkel jelölték. 


Contestania - vidék Hispania északkeleti részén. 
Contrebia - város Hispania északkeleti részén. 
Corcyra - sziget az Ion-tengeren; a mai Korfu. 
Corduba - város Hispania déli részén. 


Corinthusi-öból  - a  Peloponnesust Hellasztól elválasztó zárt 
tengeröböl. 


corsusok - Corsica sziget lakói. 

Cossyra - kis sziget Sicilia és Africa között. 
Crannon - város Thessaliában. 

Creusa - kikötőváros Boeotiában. 
Crustuminum - sabin város Latiumban. 
Cremaste - I. Larisa. 


Cremona - város Felső-Italiában a Padus folyó mellett. 


Cumae - ősi görög gyarmatváros a mai Nápolytól délnyugatra a 
campaniai tengerparton. 


Guria - tanácsház; Rómában a Forumon álló Curia Hostilia, a 
senatusi gyűlések helye. 


curiák főpapja (curio maximus) - Róma legrégibb tribusai (Ramnes, 
Tities, Luceres) tíz-tíz curiára voltak felosztva, s a curio maximus 
ezeknek a vallási szertartásait intézte. 


curulisi szék - elefántcsonttal kirakott díszes szék, amely megillette a 
magas állami tisztségek viselőit. 


Cyclasok - szigetcsoport az Aegei-tengeren Görögország és Kisázsia 
között. 


Cydonia - város Kréta szigetén. 

Cyretiae - város Thessaliában. 

Cyrrha (Cyrene) - tartomány Észak-Africában. 
cyrtaei - perzsa néptörzs. 

Cyzicus - város a kisázsiai Phrygiában. 


csatasor - a római csatasor hagyományosan három vonalra 
tagozódott. Elöl álltak a fiatalok (hastati: dárdások), a második sorban 
a tapasztaltabbak (principes: első sorbeliek, mert régebben ők álltak 
elöl), a harmadikban a legöregebb katonák (triariusok: harmadik 
sorbeliek). 


daorsi - néptörzs Illyriában. 

dardanusok - néptörzs az Illyriában levő Dardania területén. 
dárdások - 1. csatasor. 

decas - tíz, tízes egység. 

dassareták - néptörzs Illyriában. 


decemvirek - a Sibylla-könyvek őrzésével és a vallási ügyek 
intézésével megbízott tíztagú (öt patriciusból és öt plebeiusból álló) 
bizottság. 


Delphi - Apollo jóshelye a közép-görögországi Phocisban. 
Delus - a Cyclas-szigetek egyike. 
Demosthenes - (i. e. 384-322) a leghíresebb görög szónok. 


denár (denarius) - a római ezüstpénz, amely tíz ast vagy négy 
sestertiust ért. 


Desudaba - város Thraciában. 


dictator - a senatus megbízásából hat hónapnál nem hosszabb időre 
megválasztott teljhatalmú főtisztviselő. 


Dierus - város Macedoniában. 

Diodorus, Siculus - (i. sz. I. sz.) görög történetíró. 
Dis - Pluto, az alvilág istene. 

Dium - város Macedoniában. 

Doliche - város Thessaliában. 


dologház - itt dolgoztatták vagy ide zárták be este, esetleg 
büntetésből napközben is, a rabszolgákat. 


dolopsok - a Thessalia és Epirus határán fekvő Dolopia lakói. 
Draudacum - hegység Illyriában. 
Durnium - város Illyriában. 


duumvirek - kéttagú bizottság. 


eburones - germán törzs a mai Belgium területén. 

Edessa - város Macedoniában. 

Elaea - a kisázsiai Pergamum kikötővárosa. 

Elatia - város Phocisban. 

Eleusis - város Atticában. 

Elimea (Elimiotis) - tartomány Macedonia délnyugati részén. 
Elis - tartomány a Peloponnesus nyugati részén. 

Elpeus - folyó Thessaliában. 

Emathia - vidék Macedoniában. 

eordaeusok - néptörzs Macedoniában az Fordaea nevű vidéken. 
Epirus - tartomány Nyugat-Görögországban. 

Erythrae - a) város Locrisban; b) város Ioniában. 

etruszkok - a Rómától északra fekvő Etruria lakói. 

Euboea - nagy sziget Görögország keleti oldalán. 

Eumenes - II. Eumenes (ur. i. e. 197-160) pergamumi király. 
Euripus - tengerszoros Boeotia és Euboea között. 


Euromum - város a kisázsiai Cariában. 


évkönyvek - I. főpapi testület. 


faliscusok - néptörzs Etruriában. 


fasces - az államhatalom jelvénye, bárddal ellátott vesszőnyaláb, 


amelyet a főtisztviselőket kísérő lictorok vittek. 
Faveria - város Histriában. 


Februarius - a hónap nevét a Faunus istennek szentelt tisztító 
ünneptől (dies februatus) nyerte. Ezen a napon (Lupercalia) Faunus 
papjai, a Lupercusok végigszaladtak a Városon, s szíjukkal a 
szembejövő asszonyokra ütöttek, hogy termékennyé tegyék őket. 


Fenestella - (megh. i. sz. 19) történetíró, megírta a római köztársaság 
történetét Augustusig. 


Firmum - város Picenumban. 


flamen - áldozatot bemutató pap. Testületük 12 tagból állt; feladatuk 
volt naponként áldozat keretében ellátni az egyes istenek szolgálatát, 
ezért nem távozhattak el Rómából egy napnál hosszabb időre. 


font - a latin szövegben: pondus (325 g). 
Formiae - város Latiumban. 


Fortuna Primigenia - a latiumi Praenestében e néven tisztelt 
végzetistennő. 


főpapi testület - a főpap (pontifex maximus) vezetése alatt álló 


kezdetben 5, később 15 tagú testület. Ők intézték a vallási ügyeket, ők 
állították össze a naptárt, és vezették a fontosabb eseményeket 
megörökítő évkönyveket (annales). A pontifex maximus nevezte ki a 
flameneket és Vesta papnőit is. 


Fregellae - város Latiumban. 
friniates - Liguriában élő néptörzs. 


Frontinus, Sextus Iulius - (kb. i. sz. 70-105) katonai és műszaki jellegű 
szakmunkákat írt. 


Fundi - tengerparti város Latiumban. 


Gabii - város Latiumban. 
Galepsus - város Thraciában. 
gallaeci - néptörzs Hispania északkeleti részén. 


Gallia - a) az Alpokon túli Gallia (Gallia Transalpina) nagyjából a 


mai Franciaország. Ez négy részre oszlott. Délen: Aguitania és Gallia 
Narbonensis; középen: Celtica, északkeleten: Belgica; b) az Alpokon 
innen fekvő Gallia (Gallia Cisalpina), az észak-italiai, gallusok lakta 
terület. 


Gallograecia - a kisázsiai Galatia. 
garuli - néptörzs Hispaniában. 
Genusus - folyó Illyricumban. 


Geryon - háromtestű óriás, aki a monda szerint a Gadesi-öböl mellett 
egy szigeten lakott, s akit Heracles megölt és gulyáit elhajtotta. 


Gnosus - 1. Cnossus. 
Gonnus - város Thessaliában. 


Gracchusok - a) Tiberius Sempronius Gracchus (i. e. 162-133); b) 
Caius Sempronius Gracchus (i. e. 153-121) néptribunusok. 


Graccuris - város Hispania északnyugati részén. 
Gravisca - város Etruriában. 


Gyrton - város Thessaliában. 


hadijelvény - a legio mai zászlónak megfelelő jelvénye, rúdra 
erősített aranyozott vagy ezüstözött sas. 


hajós koszorú - (corona navalis) tengerészkitüntetés, az kapta, aki 
ütközetben elsőnek lépett az ellenség hajójára. 


Haliacmon - folyó Macedoniában. 
Haliartus - város Boeotiában. 


haruspex - az áldozati állat belső részeiből jósló, a csodajeleket 
értelmező pap. 


Helyetia - a mai Svájc területének egy része, lakói a helvetiusok. 
heniochus - néptörzs a Fekete-tenger mellett. 

Heraclea Sintica - város Macedonia Sintica nevű vidékén. 
Heracleum - város Thessaliában. 

Hercynna - város Euboeában. 

hergates - néptörzs Hispaniában. 

hippogagus - lovak szállítására szolgáló hajó. 

hirpinus - samnis néptörzs Italiában. 


Hister - a Duna alsó szakasza. 


Histria (Istria) - a mai Istriai-félsziget nagyobbik fele az Adriai-tenger 
északkeleti részén. 


Homolium - város Thessaliában. 
Horreum - város Epirusban. 
Hydramitis - város Kréta szigetén. 


Hypata - város Thessaliában. 


Ianiculum - Róma hét dombjának egyike, szemben a Capitoliummal a 
Tiberis túlsó (jobb) partján. 


iapides - néptörzs Illyriában. 
idus - a hónap 13. vagy 15. napja. 
Iguvium - város Umbriában. 


Ilercaonia - vidék  Kelet-Hispaniában, az ilercaones néptörzs 
lakóhelye. 


Ilerda - város Hispania északkeleti részén. 
ilienses - néptörzs Sardinia szigetén. 
Ilium - város a kisázsiai Kis-Phrygiában. 


Illyria, Illyricum - tartomány a mai Dalmacia területén, lakói az 
illyrek. 


Inachus - folyó Acarnaniában. 


Inarime (Aenaria) - kis sziget a mai Nápollyal szemben; a római 
költők nevezték Inarimének, tévesen azonosítva nevét a Homerosnál 
szereplő (iiász, II. 783.) Arimoi névvel. 


Intercatia - város Hispaniában. 


interrex - olyan időszakban, amikor a főhatalom - haláleset vagy 
lemondás miatt - nem volt betöltve, a patricius senatorok közül 
választott férfi vette át öt napra a hatalmat interrex (időközi király) 
néven. 


Iolcus - város Thessaliában. 
Issa - kis sziget a mai Dalmacia partja mellett. 


Isthmus - földszoros Corinthus mellett a szárazföld és Peloponnesus 
között. 


iugerum - területmérték, 2523 m2, kb. 0,25 hektár. 


Ion-tenger - a Földközi-tengernek Italia és Görögország között 
elterülő része. 


Iugurtha - (kb. i. e. 160-104) az africai Numidia királya, aki i. e. 
111-105. között folytatott háborút Róma ellen. 


Iuno Lacinia - e néven tisztelték Iunót a bruttiumi Lacinium- 
hegyfokon álló templomában. 


Iuno Moneta - Iuno egyik mellékneve, aki e néven a pénzverés 
istennője volt. A pénzverde Iuno Moneta capitoliumi szentélye mellett 
állt. 


Iuppiter Trophonius - a boeotiai Lebadiában e néven tisztelték 
jósistenként Throphoniust, Orchomenos mondabeli királyát, mint 
Iuppiter (Zeusz) megtestesülését. 


Jeromos (Hyeronymus) - (kb. i. sz. 340-420) egyházatya. 


Josephus Flavius - (kb. i. sz. 37-95) zsidó író és hadvezér. Görög 
nyelvű művei: A zsidók története és A zsidó háború. 


jósjelek - a fontosabb vállalkozásokat, magasabb tisztségek átvételét 
minden esetben jósjelkérés előzte meg. Ha a jósjelek kedvezőtlenek 
voltak, a vállalkozást el kellett halasztani, illetve a megválasztott 
tisztviselőnek le kellett mondania, s a választást megismételték. 


jóskönyvek - 1. Sibylla-könyvek. 


kalendae - a hónap első napja. 


labeates - illyriai néptörzs. 

Lacedaemon - Spárta. 

Lampsacus - város Kisázsiában a Hellespontus mellett. 
Lanuvium - város Latiumban. 

Laodicia - város Syriában. 

Laphatus - város Thessaliában. 

lapicini - néptörzs Liguriában. 

Larisa - város Thessaliában. 


latin szövetségesek - a latin (latiumi) városok, amelyeket a rómaiaktól 
i. e. 496-ban elszenvedett vereségük óta erős katonai szövetség kötött 
Rómához. 


Latin Ünnepek - ősi, latin eredetű, eredetileg Alba Longában, később 
Rómában évenként megtartott ünnep. A consulok hivatalba lépésük 


előtt tűzték ki az ünnep időpontját, s megtartása előtt nem távozhattak 
el Rómából. 


legatus - senatori rangú követ; a hadvezér helyettese. 


legio - 4-6000 főből álló katonai egység, amely 10 cohorsból, 30 
manipulusból és 60 centuriából állt. 


Lepidus, Marcus Aemilius - i. e. 46-ban Caesar consultársa, majd 
Octavianusszal és Antoniusszal 43-ban a II. triumviratus tagja. 


Lesbos - sziget az Aegei-tengeren. 
Letum - hegy Liguriában. 


Leucas - sziget az Ion-tengeren, Görögország keleti partvidéke 
mellett. 


Liber - a görög Bacchus, akihez Libera nevű női istenséget is 


társítottak. Később kettőjüket azonosították Ceres gyermekeivel, 
Iachusszal és Coréval. Hármas istenségük temploma Rómában a Circus 
Maximus közelében állt. 


Libertas - a szabadság istennője, temploma Rómában az Aventinuson 
állott. 


libertinus - 1. szabados. 

Libethrum - város Macedoniában. 

lictor - a magasabb rangú tisztviselőket kísérő állami szolga. 
Liguria - a számos törzsből álló ligur nép lakóhelye Észak-Italiában. 
Lilybaeum - város és hegyfok Sicilia nyugati részén. 

Lissus - város Illyricumban. 

Liternum - város Campaniában. 

Locri - város Bruttiumban. 

Loracina - folyó Latiumban. 


Loryma - kikötőváros és öböl a kisázsiai Cariában Rhodusszal 
szemben. 


lovagok - régebben olyan gazdag polgárok, akik saját lovukkal 
teljesítettek hadi szolgálatot. Később azokat sorolták a lovagrendbe, 
akiknek a vagyona egy bizonyos (elég magas) határt elért. A lovagok 
az államtól kaptak pénzt lóvásárlásra és -tartásra, de aki rendjéhez 
méltatlanul — viselkedett, attól e kedvezményt a  censorok 
megvonhatták. 


lovassági főparancsnok - a dictator helyettese, akit megválasztása 
után ő nevezett ki. 


Lua Anya - istennő, neki ajánlották fel a harcban zsákmányolt 
fegyvereket. 


Lucanus, Marcus Annaeus - (i. sz. 39-65) római epikus költő. Pharsalia 
című eposzában Caesar és Pompeius küzdelmét írta meg. 


Luna - tengerparti város Etruriában. 
Lupercalia, Lupercusok - 1. Februarius. 


lusitanusok - a Hispania nyugati részén fekvő Lusitania - a mai 
Portugália - lakói. 


Lycia - tartomány Kisázsia déli részén. 
Lychnidus - város Illyricumban. 
Lyctus - város Kréta szigetén. 


lyncestae - néptörzs Macedoniában. 


macedon háborúk - az első macedon háborúban C(i. e. 215-205) az 
aetoliai szövetség és Attalus pergamumi király megakadályozták, hogy 
V. Philippus, aki szövetséget kötött  Hanniballal, komolyan 
beavatkozhassék a pun háborúba. A másodikban C(i. e. 200-197) 
Philippus, a harmadikban C(i. e. 171-168) fia, Perseus szenvedett 
vereséget a rómaiaktól. 


Macedonia - királyság a Balkán félszigeten. 


Macedon-tenger - a Thermai-öböl a Chalcidice-félsziget és Thessalia 
partvidéke között. 


maedek - néptörzs Thraciában, a Maedica nevű vidék lakói. 


Maeonia - különösen költőknél gyakran jelenti a kisázsiai Lydiát s 
olykor a lydiai eredetűnek tartott etruszkok lakóhelyét, az italiai 
Etruriát. 


Magnesia - vidék Thessaliában. 

Malea - hegyfok a Peloponnesus déli csúcsán. 
Malis - vidék Thessaliában. 

Malloea - város Thessaliában. 

manipulus - 1. legio. 


Marius - a) Caius Marius (Ci. e. kb. 157-86), a néppárt egyik vezetője, 
hétszeres consul, Iugurtha s a cimberek és teutonok legyőzője, Sulla 
ellenfele; b) Caius Marius, Marius fogadott fia, i. e. 82-ben volt consul; 
c) Caius Marius Gratidianus, 82-ben Sulla kivégeztette. 


Maronea - város Thraciában. 
marrucinusok - Italia délkeleti részén lakó néptörzs. 


Mars-mező - gyűlésekre és testgyakorlásra szolgáló tér Rómában a 
Tiberis bal partján. 


Masinissa - (kb. i. e. 240-148) Numidia királya, a második pun 
háborúban Róma szövetségese. 


Massilia - görög alapítású kikötőváros Gallia déli részén; a mai 
Marseille. 


maurusok - az észak-africai Mauretania lakói. 
Megalopolis - város Arcadiában. 

Meleon - város Epirusban. 

Meliboea - város Thessaliában. 

Memphis - város Közép-Egyiptomban. 

mérő - eredetiben: sextarius (0,54 1). 

Messana - város Sicilia északkeleti partján. 
Messene - város a Peloponnesuson. 


Metellus - Ouintus Caecilius Metellus Pius Scipio, örökbefogadás 
útján került a Scipio családból, a Metellusokéba, i. e. 60-ban 
néptribunus, majd Pompeius consultársa. 46-ban Africában a Caesarral 
szemben álló sereg vezére. A thapsusi vereség után öngyilkos lett. 


Meteon - város Illyricumban. 

Methymna - város Lesbos szigetén. 

Miletus - város Ioniában. 

Miltiades - (i. e. VI-VII. sz.) athéni államférfi és hadvezér. 
Minturnae - város Latiumban. 


Mithridates - VI. Mithridates Eupator (ur. i. e. 111-63) pontusi király. 
A rómaiak ellen három háborút viselt i. e. 89-84, 83-81 és 74-63 
között. 


Mitylene - város Lesbos szigetén. 
Mitys - folyó Macedoniában. 
Molossis - vidék Epirusban. 

Munda - város Hispania déli részén. 
Mutila - város Histriában. 


Mutina - város Észak-Italiában; a mai Modena. 


Mylae - város Thessaliában. 
Mylassa - város a kisázsiai Cariában. 


Mysia - tartomány Kisázsiában. 


Neapolis - a mai Nápoly. 


népgyűlés - a hagyomány szerint Servius Tullius király a polgárokat 
vagyonuk alapján öt osztályba (classis), az egyes osztályokat - a 
katonai szolgálat szempontjából - századokba (centuria) sorolta, s az 
egész lakosságot lakóhelye szerint városi és vidéki kerületekbe (tribus) 
osztotta be. A centuriák gyűlésén (comitia centuriata) választották 
meg a magasabb rangú, a tribusok gyűlésén (comitia tributa) az 
alacsonyabb rangú állami tisztségviselőket. A comitia centuriatán a 
gazdagabb polgárok befolyását az biztosította, hogy itt először 
hagyományosan néhány centuria - a leggazdagabb polgárokból álló 
lovagi centuriák - véleményét kérdezték meg (előválasztás: comitia 
praerogativa), s a többiek azután, az ő véleményüket előjelnek 
tekintve, rendszerint követték döntésüket. A comitia tribután a 
vagyonos polgárok szintén keresztülvitték akaratukat, mert az 
összesen 35 tribus többségi alapon szavazott, s a szegényebb polgárok 
a négy ún. városi tribusba voltak beosztva, tehát csak négy szavazatot 
képviselhettek. 


A második pun háború előtt a comitia tributa szervezetét 
megreformálták. A reform lényege abban állt, hogy a centuriák 
gyűlésének centuriákon alapuló beosztását a tribusok gyűlésén is 
bevezették, mégpedig úgy, hogy a tribuson belül a tribusok tagjait is 
az öt vagyoni osztálynak megfelelő öt centuriába sorolták, külön a 
fiatalabbakat (centuria iuniorum) és külön az öregebbeket (centuria 
seniorum), s így minden tribus öt fiatalabb és öt öregebb, azaz 
összesen tíz, 35 tribus pedig összesen 350 centuriából állt, s egy-egy 
vagyoni osztályhoz egy tribusban két, a 35 tribusban összesen 70 
centuria tartozott. 


fepos, Cornelius - (i. e. kb. 100-25) római történetíró, fő műve a híres 
férfiakról szóló életrajzgyűjtemény. 


néppárt - a Gracchusok által elindított, részleges reformokra törekvő 
demokratikus (popularis) mozgalom, amely szemben állt a 
nagybirtokos senatori renddel (optimaták). 


néptribunusok - i. e. 494 óta a nép képviselői a senatusban. Számuk 
először kettő, később tíz volt. Személyük sérthetetlen volt, 
tiltakozásukkal — bármilyen törvényt, határozatot, intézkedést 
érvényteleníthettek. 


nervii - nagy néptörzs Gallia északi részén. 
Nesattium - város Histriában. 

Nessus - folyó Macedoniában. 

Nicaea - város a görögországi Locrisban. 


Nicolaus - (i. e. I. sz.) történetíró, 144 könyvre terjedő világtörténetet 
írt. 


Nola - colonia Campaniában. 

nonae - a hónap ötödik vagy hetedik napja. 

Numantia - város Hispania északkeleti részén. 

Numidia - africai ország a mai Algéria területén; lakói a numidák. 


Nymphaemm - város Illyricumban. 


Oaneum - város Illyriában. 
Oblivion - folyó Hispaniában. 
Octavius, Octavianus - 1. Caesar. 
odrysiusok - néptörzs Thraciában. 
Oeta - hegység Thessaliában. 
Olcinium - város Illyricumban. 


olympias - az egyes olympiák között eltelt négyévnyi időszak, a 
görög időszámítás alapja. 


Olympus - hegység Macedonia és Thessalia határán. 
opiterginusok - néptörzs Italiában a venetusok földjén. 


optimaták - a néppárttal szemben álló konzervatív arisztokraták 
szövetsége. 


Oreus - város Euboeában. 
Oricum - kikötőváros Epirusban. 
Oriundus - folyó Illyricumban. 
Oropus - város Boeotiában. 
Orthosia - város Cariában. 


Ostia - város Latiumban a Tiberis torkolatánál. 


Padus - a Po folyó. 


paelignusok - Közép-Italiában, Rómától keletre lakó néptörzs. 
Paeonia - vidék Macedoniában. 

Pallene - félsziget és város Macedoniában. 

Pamphylia - tartomány Kisázsiában Lycia és Cilicia között. 
Papinus - hegy az Alpokon inneni Galliában. 

Parastrymonia - a thraciai Strymon folyó völgye. 

Parma - város Felső-Italiában. 

Parnassus - hegy Phocisban. 

Paroreia (Paroria) - tengerparti vidék Thraciában. 
parthinusok - néptörzs Illyricumban. 

Passaron - város Epirusban. 

Patavium - város Venetiában; Livius szülővárosa. 

Pelagonia - vidék Macedoniában, a pelagones néptörzs lakóhelye. 
Pella - város Macedoniában. 

Pellaeum - helység a macedoniai Pella mellett. 

Peloponnesus - Görögország déli részét alkotó nagy félsziget. 
Pelusium - város Egyiptomban a Nílus torkolatánál. 

Penates - a család, a ház védőistenei. 

Penestia - vidék Illyriában, a penestae néptörzs lakóhelye. 
Peneus - folyó Thessaliában. 


Pergamum - város a kisázsiai Mysiában; a pergamumi királyság 
fővárosa. 


Perrhaebia - város Thessaliában. 


Perseus - (ur. i. e. 179-168) V. Philippus fia, Macedonia utolsó 
uralkodója. 


Perusia - város Etruriában. 

Petitaurus - folyó Aetoliában. 

Petra - hegyszoros Macedoniában. 

Phacus - a macedon királyok vára Pella mellett. 
Phalanna - város Boeotiában. 


phalanx - tömör, igen sok sorból álló csatarend. A benne álló 
katonák a phalangiták. A macedon mintájú phalanxot II. Philippus és 
Nagy Sándor alkalmazta; mélységben 16 sorból állt, amelytől az első 


sorban álló katonák 4-5 méteres lándzsái tartották vissza az ellenséget. 
Phalasarnae - város Kréta szigetén. 
Phanae - öböl Chius szigetén. 
Phanote - város Epirusban. 
Pharsalia - 1. Lucanus. 


Pharnaces - (ur. i. e. 184-157) a Fekete-tenger mellett fekvő Pontus 
királya. 


Pherae - város Thessaliában. 
Phila - város Macedonia és Thessalia határán. 
Philippus - V. Philippus (ur. i. e. 221-179) Macedonia királya. 


Phoenicia - vidék a Földközi-tenger keleti partján, lakói alapították 
Carthagót. 


Phraates - több parthus király neve, ezek közül II. Phraates i. e. 
136-126, III. Phraates 68-60, IV. Phraates 37-32 között uralkodott. 


Phrygia - két részből álló tartomány Kisázsiában: Kis-Phrygia a 
Hellespontus mellett; Nagy-Phrygia ettől délre, Kisázsia középső 
részén. 


Phthiotis - vidék Thessaliában. 

Phylace - város Epirusban. 

Picenum - vidék Italia keleti részén. 

Pieria - vidék Macedoniában. 

Piraeus - Athén kikötője. 

pirustae - néptörzs Illyriában. 

Pisae - város Etruriában. 

Pisaurum - város Umbriában. 

Pista - város Illyricumban. 

Placentia - város Felső-Italiában; a mai Piacenza. 


Plinius, — Gaius Caecilius  Secundus - Ci. sz. 23-79) nagy 
természetrajzában (Naturalis Historia) kora  természettudományos 
ismereteit foglalta össze. 


Plutarkhosz - (kb. i. sz. 46-126) Párhuzamos életrajzok című 
művében egy-egy híres görög és római férfi életét állította egymás 
mellé. 


polgári koszorú - tölgyfalombból font katonai kitüntetés, az kapta 


meg, aki csata közben megmentette egy bajtársa életét. 


Polybius - (kb. i. e. 201-120) görög történetíró, aki fogolyként került 
Rómába. Világtörténetében, amelynek egy része fennmaradt, i. e. 144- 
ig írta le az eseményeket. 


Pompeius - a) Ouintus Pompeius i. e. 141-ben volt consul; b) Cn. 
Pompeius Strabo, Pompeius Magnus apja, i. e. 89-ben consul; c) 
Gnaeius Pompeius Magnus (i. e. 106-48) hadvezér, államférfi, az első 
triumvirátus tagja, majd Caesar ellenfele; d) Cn. Pompeius Magnus, 
Pompeius Magnus idősebbik fia, i. e. 45-ben esett el Munda mellett a 
Caesar ellen vívott csatában; e) Sextus Pompeius, Pompeius Magnus 
fia, folytatta Caesar ellen a harcot, i. e. 35-ben megölték. 


Pomptinus - mocsaras vidék Latiumban. 
pontifex maximus - l. főpapi testület. 
Pontus - a Fekete-tenger déli partvidéke. 


Porta Collina - Rómának egyik, a Ouirinalis-dombnál levő, északra 
nyíló kapuja. 


Porta Esguilina - Rómának egyik, északkeletre nyíló kapuja. 

Porta Trigemina - Róma egyik, délre nyíló kapuja az Aventinus alatt. 
Posideum - hegyfok Macedoniában. 

Potentia - város Picenumban. 

praeco - törvényszolga, kikiáltó. 

Praeneste - város Latiumban. 


Pe. 


praetor - az igazságszolgáltatást intéző tisztviselő, a távollevő consul 
helyettese. Egy praetor (praetor urbanus) a városiak, egy másik 
(praetor  peregrinus) az idegenek jogügyeit intézte. Tágabb 
értelemben: elöljáró. 


primipilus - a legio rangidős centuriója, az első centuria parancsnoka, 
a legio sasának hordozója. 


princepsek - I. csatasor. 
Priscianus - (i. sz. VI. sz.) római grammatikus. 
Privernum - város Latiumban. 


proconsul - a consul helyettese vagy olyan consul, akinek 
megbízatását — (hadvezérségét) hivatali éve lejárta — után 

meghosszabbították. Később: a római provinciák helytartóinak címe. 


propraetor - volt praetor, aki hivatali ideje letelte után valamelyik 
provincia kormányzója lett. 


Proserpina - Ceres leánya, aki, miután Pluto elrabolta, az alvilág 
királynője lett. 


proskribálás, proskripció - a törvényen kívül helyezett polgárok 
névsorának közzététele. 


provincia - a) valamilyen tisztviselőre bízott terület, feladat, 
hatáskör; b) Italia területén kívül eső tartomány, amelyet római 
helytartó kormányzott. 


Prusias - (ur. i. e. 236-186) a kisázsiai Bithynia királya. 
Pteleon (Pteleum) - város Thessaliában. 


Ptolemaeus - több egyiptomi király neve. Ezek közül V. Ptolemaeus i. 
e. 204-181, VI. Ptolemaeus (Philometor) i. e. 181-146 és VII. 
Ptolemaeus (II. Euergetes) i. e. 146-117 között uralkodott. 


pun háborúk - a Róma és Carthago között a Földközi-tenger keleti 
részének az uralmáért folytatott háborúk. Az első i. e. 264-241, a 
második i. e. 218-201 s a harmadik i. e. 149-146 között zajlott le. 


Puteoli - kikötőváros a campaniai tengerparton, Nápoly közelében. 
Pydna - város Thessaliában. 


Pyrrhus - a) görög hős, Achilles fia; b) az Epirusban élő molossus nép 
királya (ur. i. e. 307-272), aki 280 és 275 között több hadjáratot 
indított Róma ellen. 


Pythous - város Thessaliában. 


guaestor - eredetileg a bíráskodás, majd később az adó- és pénzügyek 
intézésével megbízott tisztviselő. 


Ouinguatrus - Minerva istennő főünnepe (márc. 19-23). 


Ouintilianus, Marcus Fabius - (kb. i. sz. 35-95) római szónok, híres 
volt a szónoklásról írott nagy tankönyve. 


OXuirinus - a halála után istenné vált Romulus. Ünnepét, a Ouirinaliát 
február 17-én tartották. 


raeti - a Duna és az Alpok között lakó néptörzs. 
Regium - dél-italiai város, szemben Siciliával. 
Rhenus - a Rajna folyó. 

Rhinocolura - város Egyiptom és Syria határán. 


Rhizon - város Illyricumban. 


Rhodanus - folyó Galliában; a mai Rhőne. 
Rhodus - sziget Kisázsia délnyugati partja mellett. 


Római Játékok - a legrégibb római ünnep, napokig tartó ünnepség- és 
circusi versenysorozat a Capitoliumi Iuppiter tiszteletére. 


Rubicon - Augustus ideje előtt határfolyó Italia és Gallia Cisalpina 
között. 


Sabinum - a sabin néptörzs lakóhelye Italiában Rómától délkeletre. 
sacerdos - pap, valamelyik papi testület tagja. 

Sacriportum - város Latiumban. 

Sagovia - város Hispania északkeleti részén. 

salassi - az Alpokban lakó néptörzs. 


salluviusok - a leghatalmasabb ligur néptörzs Észak-Italiában az 
Alpok és a Rhőne között. 


Salus - az egészség, az állami közjólét istene, szentélye a Ouirinalis- 
dombon állt. 


samnisok - a sabinok egyik legnagyobb törzse, a közép-italiai 
Samnium lakói. 


Samos - sziget a kisázsiai Ionia partjai mellett. 

Samothracia (Samothrace) - sziget és város az Aegei-tengeren. 
sangualis - Sancus sabin istenség szent madara, egy sasfajta. 
sardusok - Sardinia sziget lakói. 

Saturnia - római colonia Etruriában. 

Sciathus - sziget az Aegei-tengeren. 


Scipio - a) Publius Cornelius Scipio Africanus (Maior) (kb. i. e. 
235-183), a második pun háború hadvezére, Hannibal legyőzője; b) 
Publius Cornelius Scipio Africanus (Minor), a harmadik pun háború 
hadvezére, Carthago lerombolója; c) O. Caecilius Metellus Pius Nasica, 
Pompeius apósa és i. e. 52-ben consultársa, majd a Caesar-ellenes erők 
fővezére, 46-ban, a thapsusi vereség után öngyilkos lett; d) Publius 
Scipio Nasica Cornelius Serapio i. e. 111-ben consul; e) Publius Scipio 
Cornelius Nasica Corculum rangidős senator, pontifex maximus. 


Scodra - város Illyricumban. 
scordiscus - Thraciában és Illyricumban lakó néptörzs. 


Scordus - hegy Illyricumban. 


Scultenna - folyó Liguriában. 

selepitani - néptörzs Illyricumban. 

Seleucia - város Ciliciában. 

Seleucus - IV. Seleucus Philopator (ur. i. e. 187-176), Syria királya. 


Seneca - a) Annaeus Seneca (i. e. I. sz.) szónok, több szónoklással 
foglalkozó művet írt; b) Lucius Annaeus Seneca (i. e. 4-i. sz. 65) író, 
filozófus, Nero nevelője. 


seguanusok - galliai néptörzs. 


Serapion - P. Cornelius Nasica gúnyneve egy Serapion nevű 


gonosztevőről, akihez állítólag hasonlított. 


Serenus, Ouintus - (megh. i. sz. 212) híres orvos, hosszabb, 
hexameteres formájú orvosi tanító költeményt írt. 


Sertorius, Ouintus - (i. e. 123-72) Marius híve, Hispaniában folytatta 
a harcot Sulla, majd Pompeius ellen. 


Servius, Maurus Honoratus - (i. sz. 190 körül) római grammatikus, 
különösen ismertek Vergilius műveihez írt kommentárjai. 


sestertius - két és fél as értékű rézpénz. 
sextilis - augusztus hónap. 


Sibylla-könyvek - a cumaei Sibylla jósnőnek tulajdonított görög 
nyelvű jóslatok. Nagy csapások idején a könyvek őrizetére rendelt 
testület betekintett a jóskönyvekbe, s megállapította a szükséges 
engesztelő szertartásokat. 


Sicimina - hegy Észak-Italiában. 

Sicyon - város a Corinthusi-öbölben. 

Sigeum - hegyfok és város a Hellespontus mellett. 
Sintica - vidék Macedoniában. 

Sinuessa - város Latiumban. 

Smyrna - város a kisázsiai loniában. 


Spartacus - (megh. i. e. 71) az i. e. 73-71 között lezajlott 
rabszolgalázadás vezetője. 


Spoletum (Spoletium) - város Umbriában. 
Statellas - város Umbriában. 
Stobi - város Macedoniában. 


Strabo - (i. e. 64-i. sz. 19) híres görög földrajztudós. 


Strymon - folyó Thraciában. 

Stuberra - város Macedoniában. 

styni - az Alpokban élő néptörzs. 

Subota - sziget az Aegei-tengeren Chius közelében. 

suession - néptörzs Gallia déli részén. 

Suidas - Ci. sz. X. század) görög lexikon címe (tévesen: 
személynévként). 

Sulla, Lucius Cornelius - Ci. e. 138-78) hadvezér, dictator, az 
optimaták egyik vezetője. 

Sycurium - város Thessaliában az Ossa-hegy tövében. 

Synnas - város Nagy-Phrygiában. 

Syphax - a carthagóiak pártján álló numida király, aki i. e. 203-ban 
Scipio fogságába esett. 


Syria - Palestinát, Phoeniciát és Mesopotamiát magába foglaló ország 
a Földközi-tenger keleti partvidékén. 


szabados  (libertus,  libertinus) - felszabadított rabszolga. A 
szabadosokat beosztották a tribusokba, szavazati joguk volt, de csak 
végszükségben katonáskodhattak, akkor is rendszerint a hajóhadnál. 
Gyermekeik már teljes jogú polgárnak számítottak. 


Százados ünnep - a Sibylla-könyvek előírása szerint 100 évenként 
áldozatot kell bemutatni a föld alatti isteneknek az új nemzedék 
érdekében. Ezt az ünnepet Augustus i. e. 17-ben fényes külsőségek 
között rendeztette meg. 


szent könyvek - 1. Sibylla-könyvek. 


szent pajzsok - a Palatinuson őrzött 12 kerek pajzs (ancile pajzsok), 
amelyek közül egy a monda szerint Numa király korában hullott le az 
égből, s a többit ennek a mintájára készítették. A pajzsokat őrzőik, a 
Salius papok minden márciusban szent dalok és fegyvertánc 
kíséretében körülhordozták a Városon. 


Tacitus, Publius Cornelius - (Gi. sz. 55-117) a legnagyobb római 
történetíró. Korunk története és az Evkönyvek (Historiae, Annales) című 
főműveiben a korai császárkor történetét írta meg. 


talentum - súly- és pénzegység. Váltakozó értékű; súlya kb. 20 és 36 
kg között váltakozott. 


Tarentum - a) kikötőváros Dél-Italiában; b) Rómában a Mars-mező 
egyik pontja, ahol Dis és Proserpina oltára állt. 


Tarpeii-szikla - a Capitolium egyik meredek oldala, innen dobták le 
büntetésül a gonosztevőket. 


Targuinius Superbus - a hagyomány szerint az utolsó római király, 
akit zsarnoki uralma miatt i. e. 510 körül elűztek Rómából. 


Tarracina - város Latiumban. 

Taulantia - város Illyriában. 

Taurus - hegység a kisázsiai Ciliciában. 
Tecmon - város Epirusban. 

Tegea - város Arcadiában. 


Tempe - völgy Thessaliában az Olympus, Ossa és Pelion hegyek 
között; itt folyik a Peneus folyó. 


tencteri - germán néptörzs a Rajna mellett. 
Tenedus - sziget az Aegei-tengeren. 
termestini - néptörzs Hispania északkeleti részén. 


Terminalia - Terminusnak, a határok védőistenének február 23-án 
tartott ünnepe. 


tetrarcha - egy ország negyedrészén uralkodó fejedelem, vagy 
általában: kisebb fejedelem. 


teutonok - nagy germán néptörzs. 
Thapsus - város Észak-Africában. 
Thebae - a) város Boeotiában; b) város a kisázsiai Phthiotisban. 


Thermopylaei-szoros - hegyszoros Thessalia és Locris között az Oeta- 
hegység mellett. 


Thespiae - város Boeotiában. 

Thesprotia - vidék Epirusban. 

Thessalia - tartomány Észak-Görögországban. 
Thessalonica - város Macedoniában. 

Thracia - ország a Balkán félszigeten. 


Thuküdidész - (i. e. kb. 460-395) a legkiválóbb görög történetíró, 
nyolc könyvben megírta a peloponnesusi háború történetét. 


Thyrreum - város Acarnaniában. 


Tibur - város Latiumban. 


Timavyus - tó Venetiában. 
Torone - város a Chalcidice-félszigeten. 


Őoronei-tenger - tengeröböl a Chalcidice-félszigeten a Pallene é 
Sithion kisebb félszigetek között. 

treveri - germán néptörzs a Rajna alsó folyásánál. 
triariusok - 1. csatasor. 

tribunus - a) katonai tiszti rang; b) néptribunus. 
tribus - 1. népgyűlés. 


Tripolis - "három város", város, illetve vidék Laconiában és 
Perrhaebiában. 


triumvir - hármas bizottság (szövetség) egyik tagja. 


tunica - gyapjúból készült, ingszerű, valamivel térden alul érő 
ruhadarab. 


Tusculum - város Latiumban. 
Tymphaeis - város Macedoniában. 
tyrrhen - 1. etruszkok. 


Umbria - tartomány Italia keleti részén. 
Uria - város Calabriában. 
Uscana - város Illyricumban. 


Utica - tengerparti város Africában Carthagótól északnyugatra. 


vagyonbecslés - 1. censor. 
választó gyűlés - I. népgyűlés. 
Valentia - város Hispania északnyugati részén. 


Valerius Antias - (i. e. I. sz.) római történetíró, 75 könyvben írta meg 
Róma történetét. 


Valerius Maximus - i. sz. 14-ben consul, történetíró, a Jeles tettek és 
mondások című anekdotagyűjtemény szerzője. 


vardaeusok - néptörzs Illyricumban. 
Vareia - város Hispania északkeleti részében. 
városi legiók - a Rómában besorozott legiók. 


Varro, Marcus Terentius Reatinus - Ci. e. 116-27) római író 


.) 


grammatikus. 
vascones - néptörzs Hispania északkeleti részén, a mai baszkok. 
Veii - város Etruriában. 


Vesta-szüzek - a Vesta szentélyében égő öröktűzre felügyelő, szigorú 
szüzességi fogadalomra kötelezett papi testület tagjai. 


velliocasses - kelta néptörzs. 
venetusok - az Adriai-tenger északnyugati partvidékén levő Venetia 
lakói. 
Vertumnus - a "forgatás", az adásvétel istene. Szobra a Forumon állt. 
vestinus - néptörzs Közép-Italiában. 
vettiusok - néptörzs Macedoniában. 
Via Appia - Rómából déli irányba, Capua felé vezető út. 


via guintana - a római táborban a legénység sátorsorait elválasztó 
szélesebb út. 


victoriatus - a győzelemistennő képével díszített illyricumi ezüstpénz. 


Villa Publica - állami épület a Mars-mezőn, ahol - többek között - 
idegen követségeket is elszállásoltak. 


viromandus - néptörzs a mai Belgium területén. 


Volaterrae - város Etruriában. 


[II] Az elveszett részben a következő események leírása 
szerepelhetett: a provinciák és seregek elosztása; tűzvész Rómában; 
Vesta szentélyében kialudt a szent láng, ezért megbüntették a felelős 
Vesta-szüzeket; Ti. Sempronius Gracchus és L. Postumius Albinus 
tevékenykedése  Hispaniában; a rómaiak elismerik  Perseust 
Macedonia királyának; Perseus első készülődései a rómaiak elleni 
háborúra; a Histria elleni háború okai. A könyv első megmaradt 
mondata Aepulóra, a histriaiak elöljárójára vonatkozik. 


[21 A szöveg itt hiányos. 


[31] A hiányzó részben Livius valószínűleg C. Valeriusnak a csata 
után tett intézkedéseit ismerteti. 


I4] A hiányzó részben Livius valószínűleg beszámol a provinciák 
elosztásáról és a liguriai háború folytatásáról. 


[5] Feltételezhető, hogy Livius itt a bastarnae nép további sorsáról 
számol be s aztán tér rá Antiochus Epiphanes jellemzésére. 


[61] A hiányzó rész valószínű tartalma: Masinissa és a carthagóiak 


viszonyának további részletezése; választások Rómában s a 
provinciák elosztása; a consulok közül A. Atilius Serranus kapta meg 
Italiát, A. Hostilius Mancinus Macedoniát; az év fontosabb hadi 
eseményei  — Macedoniában; háború  Hispaniában, s ennek 
elbeszélésével folytatódik a 4. fejezet. 


[71 Az elveszett rész tartalmára Appianus történeti munkájának az 
illyriai háborúról írt könyvében elmondottak alapján lehet 
következtetni (II. 9.). Eszerint Gentius először a tengeren, majd a 
szárazföldön is csatát vesztett, s egy erődbe menekült. 


[8] Az elveszett rész valószínű tartalma: a király további hadi 
előkészületei; Aemiliusnak a római táborba való megérkezése és első 
intézkedései. 


I9] A hiányzó részben valószínűleg Perseusnak és Aemiliusnak, 
illetve seregeiknek magatartásáról volt szó, majd arról, hogy 
megérkezik Gentius vereségének híre, s ehhez kapcsolódik a 35. 
fejezet. 


[10] A hiányzó rész tartalma: A rómaiak a Petrai-szoroson át 
sikeresen Perseus mögé kerülnek, mire a király Pydnához vonul 
vissza, Aemilius és Scipio egyesült serege pedig a nyomában van. A 
macedon sereg ezután hadirendbe sorakozva várja az ütközetet. 


[11] A hiányzó rész tartalma más források alapján: A seregek 
kivonultak a harcra, a csapatok  felsorakozása után a 
könnyűfegyverzetűek összecsapásával megkezdődött az ütközet; a 
macedonok megközelítették a római tábort, míg a paelignusok a 
macedon phalanxot rohamozták meg. 

[121 Az itt hiányzó hosszabb részben Livius valószínűleg leírta a 
16. fejezetben később megnevezett főtisztviselők megválasztását, 
majd beszámolt Ti. Sempronius Gracchus és Claudius Pulcher 
censorok tevékenységéről, s ez a beszámoló folytatódik a 15. 
fejezetben. 


[131] A hiányzó részben Livius a praetor és a néptribunusok 
további vitáját, majd a rhodusi követ beszédének bevezető részét 
ismertette. 


[141] A hiányzó részben főleg a diadalmenetet írja le. Ebben - 
Plutarkhosz szerint - az első napon százötven kocsin a zsákmányolt 
szobrokat és festményeket, a másodikon a zsákmányolt fegyvereket 
és a pénzt vitték. Ehhez kapcsolódik a további leírás. 


[151] Livius művének további része elveszett. De ezeknek a 
könyveknek a tartalmáról elég alapos tájékoztatást adnak az iskolai 
célokra készült, megmaradt tartalmi összefoglalások (periochae). 


